
SEN MARAS 


Karalius buvo nebylus šio sąmokslo vadovas. Vy- 
riausiasis žirgininkas Sen Maras - jo siela; sąmoksli- 
ninkai dangstėsi Orleano kunigaikščio, vienintelio ka- 
raliaus brolio, vardu, o jų patarėjas buvo kunigaikštis 
de Bujonas... Karalienė žinojo apie šį sąmokslą ir ži- 
nojo sąmokslininkų vardus. 


„Atsiminimai apie Oną Austrę", 
ponia DE MorTeEviL 


Tai ką gi čia apgaudinėja? - 
Sevilijos kirpėjas 


Pirma dalis 


I skyrius 


ATSISVEIKINIMAS 


Fare thee well, and if for ever, 
Still for ever fare thee well.* 


BAIRONAS 


Ar jūs pažįstate šį kraštą, vadinamą Prancūzijos sodu, šią 
šalį, kurios žaliuojančiose, didelės upės drėkinamose lygumose 
toks tyras oras ir taip gera kvėpuoti? Jei vasaros mėnesiais bū- 
tumėte keliavę po gražiąją Turenę, būtumėte ilgai grožėjęsi ty- 
kiąja Luara ir niekaip negalėję nuspręsti, kuriame iš dviejų jos 
krantų pasirinktumėte sau būstą, ten, šalia mylimos būtybės, 
užmirštumėte žmones. Kai lydi akimis gelzganos gražiosios 
upės lėtą tėkmę, negali atplėšti žvilgsnio nuo mielų dešiniojo 
kranto vaizdų. Nedideliuose slėniuose kūpsantys giraičių ap- 
supti dailūs balti namai, šlaitai, geltonuojantys nuo vynuogy- 
nų ar boluojantys nuo vyšnių žiedų, senos sienos, apkėstos jau- 
nų sausmedžių, rožynai, iš kurių netikėtai kyšteli laibas 
bokštas - viskas byloja apie žemės derlingumą ar paminklų bei 
pastatų senumą, visi šio krašto sumanių gyventojų darbai yra 
įdomūs. Viskas jiems teikė naudą: regis, mylėdami nuostabų 
kraštą, vienintelę Prancūzijos provinciją, kurios niekada nebu- 
vo užkariavę svetimšaliai, jie nenorėjo prarasti nė mažiausio jos 


* Sudie, ir jeigu amžinai, 
tai amžinai darsyk sudie... 


žemės lopinėlio, menkiausio smėlio grūdelio. Manote, kad šia- 
me sename apgriuvusiame bokšte gyvena tik bjaurūs nakties 
paukščiai? Ne. Išgirdusi jūsų arklių prunkštimą ir kanopų dun- 
desį, jauna mergina iškiša skaistų veidelį pro dulkėtą, didžio- 
jo kelio dulkių nubalintą gebenę; jei kopiate į vynuogėmis ap- 
augusį šlaitą, dūmelis staiga jus perspėja, kad prie jūsų kojų 
yra židinys - vadinasi, net uoloje gyvena žmonės ir vynininkų 
šeimos alsuoja jos giliuose požemiuose, naktį priglobti žemės 
maitintojos, kurią kruopščiai įdirba dieną. Gerieji tureniečiai 
paprasti kaip jų gyvenimas, švelnūs kaip oras, kuriuo jie kvė- 
puoja, stiprūs kaip derlinga dirva, kurią jie apvaisina. Tamsiuo- 
se jų bruožuose neatsispindi nei šalta šiaurės rimtis, nei išraiš- 
kingas pietų gyvastingumas; jų veidai ir charakteriai 
paženklinti tikrosios šv. Liudviko tautos atvirumo; jų kaštoni- 
niai plaukai, vis dar ilgi, banguoja apie ausis tartum senųjų ak- 
meninių mūsų karalių statulų; šneka jie pačia gryniausia pran- 
cūzų kalba - nei lėta, nei greita, be akcento; kalbos lopšys yra 
čia, šalia monarchijos lopšio. 

Užtat kairiojo Luaros kranto vaizdai oresni: tolumoje dunk- 
so Šamboras savo mėlynais skliautais ir mažais kupolais pri- 
menantis didelį Rytų miestą; o štai ir Šanteliu, žavintys ele- 
gantiška, regis, ore kabančia pagoda. Netoli nuo šių rūmų 
nuostabia aplinka ir impozantiška didybe keliautojo akį trau- 
kia paprastesnis statinys: tai Šomono pilis. Pastatyta ant aukš- 
čiausios Luaros pakrantės kalvos, ši pilis aukštomis sienomis 
bei didžiuliais bokštais apglėbusi tos kalvos plačią viršūnę. Iš- 
tįsusios, čerpėmis dengtos varpinės daro ją dar aukštesnę ir 
panašią į vienuolyną ar bažnyčią - tai būdinga visoms mūsų 
senosioms pilims ir teikia didingumo daugelio mūsų provin- 
cijų peizažui. Senąją tvirtovę iš visų pusių supa tankūs juodi 
medžiai; iš tolo jie panašūs į karaliaus Henriko skrybėlę puo- 
šusias plunksnas; kalno papėdėje, ant upės kranto, pabiręs 
gražus kaimas - jo balti namukai, regis, išdygę tiesiog auksi- 
niame smėlyje, uoloje pramintas siauras takelis veda į kaimą 

saugančią pilį; kalvos viduryje esanti koplyčia - senjorai leis- 
davosi, o kaimiečiai kildavo prie jos altoriaus: lygybės žemė, 
lyg neutralus miestas, įterpta tarp vargo ir didybės, išties per 
dažnai kariavusių tarpusavyje. 

Vieną 1639 metų birželio rytą pilies varpui pagal seną pa- 
protį išmušus vidurdienį, čia, šiame senoviniame būste, gyve- 
nančiai šeimai pietų metą atsitiko šis tas neįprasta. Daugybei 
šeimynykščių pasirodė, kad susirinkusiems namiškiams kal- 
bant rytinę maldą maršalienės d'Efija balsas buvo ne toks 
tvirtas kaip visada, o akyse tvenkėsi ašaros, kad ji atėjo griež- 
tesniais nei paprastai gedulo drabužiais. Šeimynykščiai ir lai- 
kinai Šomone prisiglaudusios kunigaikštytės de Mantu tar- 
nai italai kiek sutrikę žiūrėjo į ūmai prasidėjusį rengimąsi 
kelionei. Prieš šešis mėnesius mirusio maršalo d'Efija senasis 
tarnas vėl apsiavė savo batus, nors jau buvo prisiekęs nieka- 
da jų nenešioti. Šis šaunus vyras, vadinamas Granšanu, visur 
padėdavo šeimos galvai - karų metu ir finansiniuose reikaluo- 
se, pirmuoju atveju būdamas jam ginklanešiu, antruoju -sek- 
retoriumi; jis visai neseniai sugrįžo iš Vokietijos, norėdamas 
motinai ir vaikams papasakoti Lurelšteine paskutinį atodūsį 
išleidusio maršalo mirties aplinkybes. Tai buvo vienas tų iš- 
tikimų tarnų, kurių taip mažai liko Prancūzijoje, - jie kenčia 
dėl šeimos nelaimių ir džiaugiasi kartu su ja, trokšta jų vedy- 
bų, kad galėtų auginti jaunuosius ponaičius, bara vaikus (kar- 
tais ir tėvus) ir yra pasirengę dėl jų mirti. Jie be atlygio tar- 
nauja sambrūzdžių laikais, triūsia, kad šeimininkus turėtų 
kuo pamaitinti, klestėjimo laikais seka paskui juos, o grįžę į 
pilį sako: „Štai mūsų vynuogienojai“. Rimtas, tamsokas jo vei- 
das labai krito į akis, plaukai buvo pilkšvi, pražilę, keletas dar 
juodų, tokių pat kaip vešlūs antakiai sruogų teikė jo išvaiz- 
dai griežtumo, tik taikus Žvilgsnis švelnino pirmą įspūdį. 
Tačiau balsas skambėjo atšiauriai. Tą dieną jis labai skubino 
pietus ir įsakinėjo visiems pilies tarnams, kaip ir jis, apsiren- 
gusiems juodai. 


— Nagi, - sakė jis, - vikriau sukitės, nes Žermenas, Luji ir 
Etjenas jau balnoja arklius. Mudu su ponu Anri aštuntą va- 
landą vakaro turime būti toli nuo čia. O jūs, ponai italai, ar 
perspėjote jaunąją princesę? Lažinuosi, kad ji su savo damo- 
mis nuėjo paskaityti į parko pakraštį arba prie vandens. Ji vi- 
suomet pasirodo jau prasidėjus pietums ir pakelia visus, sė- 
dinčius prie stalo. 

— Brangusis Granšanai, - sušnibždėjo pro šalį ėjusi jau- 
nutė kambarinė. - Nekalbėkite taip apie kunigaikštytę. Ji 
tikrai liūdi, ir manau, kad nepasirodys, liks savo aparta- 
mentuose. Santa Maria! Gailiuosi, kad turite išvykti šian- 
dien. Iškeliauti penktadienį, tryliktą mėnesio dieną, ir dar 
šv. Gervazo ir šv. Protazo, dviejų kankinių, dieną! Visą ry- 
tą kalbėjau rožinį už poną de Sen Marą. Bet, prisipažįstu, 
niekaip negalėjau nuvyti minčių apie viską, ką jums sakau: 
mano ponia vis mąsto apie tą patį, kaip ir aš, o juk ji dide- 
lė ponia, tad prašyčiau nesišaipyti. 

Tai tarusi jaunoji italė lyg paukštelis purptelėjo per valgo- 
mąjį ir dingo koridoriuje, išgąsdinta atsiveriančių didžiųjų 
svetainės durų. 

Granšanas beveik neišgirdo, ką ji pasakė, nes buvo įnikęs 
į pasiruošimus pietums. Jis ėjo svarbias mažordomo pareigas 
ir kuo griežčiausiai dėbčiojo į tarnus, tikrindamas, ar jie visi 
savo vietose, pats atsistodamas už vyriausiojo šeimos sūnaus 
kėdės. O pilies gyventojai vienas po kito suėjo į valgomąjį, 
ir prie stalo susėdo vienuolika žmonių, vyrų ir moterų. Pas- 
kutinė žengė maršalienė, įsikibusi į parankę gražiam, praš- 
matniai apsirengusiam seniui, kurį pasisodino savo kairėje. 
Pati atsisėdo į didelį paauksuotą krėslą ties ilgo keturkampio 
stalo viduriu. Kitas, kiek labiau išdabintas krėslas stovėjo jos 
dešinėje, bet kol kas buvo tuščias. Jaunasis markizas d'Efija, 
įsitaisęs priešais motiną, turėjo padėti jai atlikti šeimininkės 
pareigas. Jam buvo apie dvidešimt metų, bet jo veidas buvo 
gana neišraiškingas; taurus orumas ir elegantiškos manieros 

bylojo apie draugingą charakterį, bet nieko daugiau. Jo jau- 
na keturiolikmetė sesuo, du provincijos bajorai, trys senjorai 
italai iš Marijos Gonzagos (princesės de Mantu) palydos, jau- 
nosios maršalo dukters guvernantė ir senas, apkurtęs 
gretimos abatijos abatas - štai ir visi susirinkusieji. Vieta vy- 
riausiojo sūnaus kairėje tebebuvo tuščia. 

Prieš atsisėsdama markizė persižegnojo ir garsiai sukalbėjo 
Benedicite*: visi atsakė persižegnodami ar tik paliesdami krū- 
tinę ranka. Šis paprotys buvo išlikęs daugelyje Prancūzijos 
šeimų iki 1789 m. Revoliucijos; kai kurios šeimos vis dar jo 
tebesilaiko, bet labiau provincijoje nei Paryžiuje - ir kai na- 
muose yra pašalaičių, šeimynykščiai to truputį varžosi, tarsi 
atsiprašinėdami šypsosi ir prieš maldą pakalba apie gražų orą: 
nes juk tikra teisybė, kad žmonės gėdijasi ir to, kas gera. 

Maršalienė buvo įspūdingo stoto moteris, didelės mėlynos 
jos akys spindėjo nepaprastu grožiu. Ji neatrodė esanti ketu- 
riasdešimt penkerių metų, nors, pakirsta sielvarto, vaikščio- 
jo iš lėto ir kalbėjo sunkiai; ir jei prireikdavo bent trumpam 
pakelti balsą, ji užmerkdavo akis, o jos galva nusvirdavo ant 
krūtinės. Maršalienė vis lietė krūtinę ranka, ir tas gestas by- 
lojo, koks stiprus skausmas ją kamuoja. Todėl apsidžiaugė, 
kai jos kairėje sėdintis nepažįstamas asmuo pradėjo pokalbį 
ir šaltakraujiškai, ramiai jam vadovavo per visus pietus. Tai 
buvo senasis maršalas Basompjeras, labai pražilęs, bet dar ste- 
bėtinai gyvybingas ir jaunatviškas. Taurios rafinuotos jo ma- 
nieros dvelkė nebemadingu galantiškumu, kaip ir jo apran- 
ga, mat jis dėvėjo Henriko IV laikų gofruotą apykaklę, o 
rankovės buvo sukirptos taip pat pagal anų laikų madą - ka- 
raliaus dvaro „gražuolių“ akimis, nedovanotinai juokingai. 
Dabar tai mus stebina ne ką labiau kaip ir kuris kitas nūdie- 
nos dalykas; bet taip jau yra, kad kiekvienos epochos vaikai 
juokiasi iš savo tėvų įpročių ir gal tik rytiečių nėra palietęs 
šis blogis. 


* Prieš valgį kalbama palaiminimo malda. (Čia ir toliau vertėjos past.) 

Vos tik vienam italų bajorui maršalo paklausus, ką šis ma- 
nąs apie kardinolo elgesį su Mantujos kunigaikščio dukteri- 
mi, maršalas stačiokiškai sušuko: 

— Ak, po šimts, pone, kieno jūs klausiate? Aš nieko ne- 
nutuokiu apie tą naująją tvarką, kuri įsigalėjo Prancūzijoje. 
Mes, senieji velionio karaliaus ginklo draugai, blogai supran- 
tame naujojo dvaro kalbą, o jis neperpranta mūsiškės. Bet ką 
aš čia sakau? Šioje liūdnoje šalyje dabar nebekalbama jokia 
kalba, nes visi kardinolo akivaizdoje nutyla. Šis mažas išdi- 
dėlis vasalas žvelgia į mus lyg į senus šeimos portretus ir ret- 
karčiais kam nors iš mūsų nukerta galvą. Laimė, mūsų devi- 
zai gyvi visados. Ar ne tiesa, brangus Piuji Loranai? 

Prakalbintasis svečias buvo beveik tokio paties amžiaus, 
kaip ir maršalas. Bet, būdamas oresnis ir apdairesnis už pas- 
tarąjį, ištarė tik keletą nerišlių žodžių ir ženklu parodė amži- 
ninkui, kokius nemalonius jausmus jis sukelia namų šeimi- 
ninkei, primindamas neseniai mirusį jos vyrą ir taip 
kalbėdamas apie jos draugą ministrą. Deja, veltui, nes Ba- 
sompjeras, patenkintas šiuo pusiau pritarimu, išlenkė vienu 
mauku didžiulį stiklą vyno, kurį jis gyrė savo „Memuaruose“ 
kaip tobulą vaistą nuo maro ir atsargumo; paskui palinko į 
priekį, kad ginklanešys jam įpiltų dar vieną ir itin patogiai įsi- 
taisė krėsle, mėgaudamasis savo mintimis. 

— Taip, visi mes esam nebereikalingi, - aną dieną pasa- 
kiau savo brangiam hercogui de Gizui, kurį jie sužlugdė. Jie 
skaičiuoja ir minutes, likusias mums gyventi, ir purto mūsų 
smėlio laikrodį, kad paskubėtų. Kai ponas kardinolas pama- 
to kokiame nors kampe tris ar keturis mūsų didikus, visuo- 
met rėmusius velionį karalių, jis puikiai supranta, kad ne- 
įstengs pajudinti šių geležinių statulų ir kad tam reikėtų 
stiprios rankos; jis greitai praeina pro šalį ir nedrįsta nė pirštu 
paliesti mūsų, nes mes jo nebijome. Jam vis dingojasi, jog 
rengiame sąmokslą, ir, girdėjau kalbant, mane nori pasodin- 
ti į Bastiliją. 

— Ė, pone maršale, tai ko dar laukiate, kodėl neišvyksta- 
te? - pratarė italas. - Manau, tik Flandrija galėtų tapti jūsų 
prieglobsčiu. 

— Ak, pone, jūs manęs visiškai nepažįstate. Aš nepabėgau, 
bet nuėjau pas karalių prieš jam iškeliaujant ir pasakiau, jog 
esu čia, kad nereikėtų ilgai manęs ieškoti, jei aš žinočiau, kur 
norima mane išsiųsti, pats tenai nusigaučiau be niekieno pa- 
galbos. Jis buvo toks geras, kaip tikėjausi, ir man pasakė: 
„Nejau, senas drauge, galėjai pamanyti, kad noriu taip pasi- 
elgti? Gerai žinai, jog aš tave myliu". 

— Ak, brangus maršale, sveikinu jus, - tarė ponia d'Efija 
maloniu balsu. - Šie žodžiai byloja apie karaliaus gerumą; jis 
prisimena, koks švelnus jums buvo karalius, jo tėvas. Jis, re- 
gis, suteikė jums viską, ko prašėte saviškiams, - pridūrė mei- 
lindamasi, kad maršalas pereitų prie pagiriamųjų kalbų ir už- 
mirštų nepasitenkinimą, kurį taip garsiai reiškė. 

— Žinoma, ponia, - vėl prašneko maršalas. - Niekas geriau 
nemoka pripažinti jo dorybių už Fransua de Basompjerą, - 
būsiu jam visada ištikimas, nes buvau kūnu ir siela atsidavęs 
jo tėvui. Ir prisiekiu, - nė vienas iš mano šeimos narių neuž- 
mirš savo pareigų Prancūzijos karaliui, o jei ne, tai bent aš 
tam nepritarsiu. Nors Bešteinai yra svetimšaliai lotaringiečiai, 
velniai rautų, Henriko IV rankos paspaudimas mus užkaria- 
vo visiems laikams: pats didžiausias mano sielvartas buvo 
brolio mirtis Ispanijos tarnyboje, ir aš ką tik parašiau sūnėnui, 
kad atimsiu iš jo palikimą, jeigu jis stos tarnauti imperatoriui, 
kaip girdėjau kalbant. 

Vienas iki tol nė žodžio neištaręs bajoras, skyręsis nuo kitų 
savo apdaru su daugybe raištelių bei kaspinų ir šv. Mykolo 
ordinu, kurio juoda juostelė buvo matyti ant jo kaklo, nusi- 
lenkė sakydamas, kad taip turėtų kalbėti kiekvienas ištikimas 
pavaldinys. 

— Po paraliais, pone de Lonė, jūs smarkiai klystate, - ta- 
rė maršalas, prisiminęs protėvius. - Mūsų kraujo žmonės yra 

pavaldiniai širdimi, nes Dievo valia mes gimėme tokie pat sa- 
vo žemių senjorai, kaip kad karalius - savųjų žemių senjoras. 
Kai atkeliavau į Prancūziją, ketinau leisti laiką, apsuptas sa- 
vo bajorų ir pažų. Ir pastebiu, kad kuo toliau, tuo labiau tai 
užmirštama, ypač dvare. O štai ir jaunuolis, pačiu laiku atėjęs 
manęs pasiklausyti! 

Iš tiesų durys atsivėrė, ir visi pamatė žengiant jauną gana 
dailaus stoto vyrą, išblyškusį rudaplaukį, juodų akių, jis at- 
rodė liūdnas ir išsiblaškęs - tai buvo Anri d 'Efija, markizas de 
SEN MARAS (vardas, kilęs nuo šeimos žemių pavadinimo); jis 
vilkėjo juodu kostiumu ir trumpu apsiaustu; nuo kaklo iki pat 
krūtinės buvo nudrikusi nėrinių apykaklė; maži, tvirti, į vir- 
šų platėjantys auliniai batai ir pentinai taip kaukšėjo akme- 
ninėmis plytelėmis, kad jo žingsniai buvo girdėti iš tolo. Jis 
priėjo tiesiai prie ponios d'Efija, nusilenkdamas pasisveikino 
ir pabučiavo jai ranką. 

— Na, Anri, - paklausė ji, - ar jūsų žirgai jau pabalnoti? 
Kelintą valandą išvykstate? 

— Tučtuojau po pietų, ponia, jei leisite, - atsakė jis moti- 
nai su ceremoninga, tiems laikams būdinga pagarba. 

Paskui, apėjęs ją, pasisveikino su ponu de Basompjeru ir 
atsisėdo savo vyresniojo brolio kairėje. 

— Ką gi, - tarė maršalas, toliau kirsdamas su puikiu ape- 
titu, - jūs tuojau pat iškeliausite, mano vaike. Jūs vyksite į 
dvarą. Šiandien žemė tenai slidi. Apgailestauju, kad išvysite 
jį nebe tokį kaip anksčiau. Kadaise ten buvo karaliaus salo- 
nas - ten jis priimdavo savo draugus, didikus iš kilmingiau- 
sių šeimų, perus, kurie lankydavo jį, norėdami paliudyti iš- 
tikimybę ir draugystę, žaisdavo su juo kortomis iš savo 
pinigų, lydėdavo jį į pasilinksminimus, bet nieko iš jo negau- 
davo, tik leidimą vesti savo vasalus ten, kur jam tarnaudami 
visi kartu palydėtų galvas. Titulai, suteikiami aukštos kilmės 
vyrui, jo visiškai nepraturtindavo, nes už juos reikėdavo mo- 
kėti iš savo kišenės. Po kiekvieno man suteikto laipsnio par- 

duodavau kokią nors savo valdą. Šveicarų generolo pulkinin- 
ko laipsnis man kainavo 400 tūkstančių ekiu, o dabartinio ka- 
raliaus krikštui buvau priverstas nusipirkti aprangą už 100 
000 frankų. 

— Ak, pripažinkite, - juokdamasi tarė namų šeimininkė, — 
kad niekas jūsų nevertė to daryti: mes girdėjome kalbant apie 
jūsų brangius, perlais padabintus drabužius. Bet būčiau labai 
nepatenkinta, jei nešioti tokius papuošalus dabar būtų ma- 
dinga. 

— Ak, ponia markize, būkite rami, tie prabangos laikai 
niekada nebegrįš. O taip, mes krėtėme kvailystes, bet jos tik 
rodė mūsų nepriklausomybę. Žinoma, tuomet iš karaliaus 
niekas neatimdavo tarnų, kurie buvo prie jo prisirišę, 0 jų - 
kunigaikščio ar markizo - karūnose buvo tiek pat deimantų, 
kiek ir karališkoje karūnoje. Taip pat akivaizdu, kad garbė- 
troška negalėjo užvaldyti visų luomų, tik turtuoliai galėjo taip 
išlaidauti, nes juk ne kiekvienas turi kasyklas. Kilmingosios 
šeimos, taip įnirtingai naikinamos šiandien, visai nebuvo am- 
bicingos ir dažnai iš valdžios netrokšdavo jokios tarnybos, o 
vietą dvare išlaikydavo savo kilme ir svoriu, gyvavo pačios sa- 
vaime, ir kaip yra pasakęs vienas jų atstovas: „Kam man bū- 
ti valdovu, jei aš esu Roanas“. Tai būdinga visoms kilmin- 
goms šeimoms, kurioms užteko vien jų kilmingumo, ir pats 
karalius tai yra pabrėžęs, rašydamas vienam iš savo draugų: 
„Tokiems bajorams, kaip jūs ir aš, ne pinigai svarbiausia . 

— Bet, pone maršale, - šaltai ir be galo mandagiai pertrau- 
kė jį ponas de Lonė, matyt, norėdamas maršalą suerzinti, - ši 
nepriklausomybė sukėlė pilietinių karų ir maištų; tik prisi- 
minkite pono de Monmoransi istoriją. 

— Po velnių, pone, negaliu klausytis tokių kalbų! - sušu- 
ko iš krėslo pašokęs karštuolis maršalas. - Šie maištai ir ka- 
rai, pone, visai nepaveikė pagrindinių valstybės įstatymų ir ne 
ką labiau paklibino sostą nei kokia nors nelemta dvikova. Iš 
visų didžių partijos vadų neatsirastų nė vieno, kuris savo iš- 

kovotos pergalės nepaklotų karaliui po kojomis, gerai žino- 
damas, kad, priešingu atveju, visi jo rango senjorai atsimes- 
tų nuo jo, palaikę jį teisėto valdovo priešu. Visi tie žmonės 
ginklą pakeldavo tik prieš kokią nors grupuotę, o ne prieš 
aukščiausiąją valdžią, ir po tokio incidento visur vėl įsivieš- 
pataudavo tvarka. Ką jūs padarėte mus sutraiškydami? Jūs 
sulaužėte sosto ranktūrius ir niekuo nebegalite jų pakeisti. 
Taip, dabar jau neabejoju, kardinolas kunigaikštis įvykdys sa- 
vo ketinimus, stambioji bajorija praras savo žemes, praras dva- 
rus, netekusi didžiulės nuosavybės, neteks ir galybės. Dvaras 
pavirto prašytojų rūmais, o kai jame liks tik karaliaus svitos 
žmonės, jis taps prieškambariu. Didžiūnų vardai padarys kil- 
mingomis bevertes tarnybas, bet reakcija bus baisi, ir tos tar- 
nybos galų gale nuvertins didžius vardus. Aukštuomenė, pra- 
radusi šeimos židinį, priklausys tik nuo gautos tarnybos, ir jei 
liaudis, kuriai ji nebeturės jokios įtakos, panorės sukilti... 

— Koks jūs šiandien niūrus, maršale, - pertraukė jį mar- 
kizė. - Tikiuosi, kad nei aš, nei mano vaikai nesulauksime 
tokių laikų. Jūs atrodote visai nebe tas žmogus, kai kalba- 
te apie politiką. Kur dingo linksmas jūsų būdas? O aš tikė- 
jausi, jog iš jūsų patarimų mano sūnui... Na, Anri, kas jums? 
Jūs išsiblaškęs. 

Pro didįjį valgomojo langą Sen Maras liūdnai žvelgė į nuo- 
stabų peizažą atsivėrusį prieš jo akis. Aukštai pakilusi saulė 
auksu ir smaragdu nutvieskė Luaros smėlį, medžius ir vejas; 
dangus buvo žydras, gelzganas upės vanduo skaidrus, perre- 
gimas, salos akinamai žalios ir pilnos spindesio. Už jų apvalių 
viršūnių bolavo didžiulės trikampės prekybinių laivų burės - 
lyg pasaloje tykantis laivynas. „O gamta, gamta! - kartojo jis. - 
Gražioji gamta, sudie! Greitai mano širdis nebebus tokia imli, 
taip nebejaus tavęs, tik mano akys tavimi žavėsis. Šioje širdy- 
je jau dega didžiulė aistra, pasakojimai apie žmonių nesantaiką 
pažadino joje dar nepatirtą nerimą: taigi reikia žengti į šį labi- 
rintą. Galbūt pasiklysiu jame, bet dėl Mari...“ 


16 


Atitokęs nuo motinos žodžių ir norėdamas nuslėpti perne- 
lyg vaikišką širdgėlą, kad reikia palikti savo gražų kraštą ir 
šeimą, prakalbo: 

— Aš mąsčiau, ponia, apie kelią, kuriuo geriau joti į Per- 
pinjaną, ir apie kelią, kuris mane vėl atves pas jus. 

— Nepamirškite pasukti Puatjė keliu į Ludeną ir aplankyti 
savo senojo guvernerio, mūsų gerojo abato Kijė. Jis duos 
jums naudingų patarimų apie dvarą, jo santykiai su kuni- 
gaikščiu de Bujonu labai geri. Beje, net jeigu jis nebūtų jums 
naudingas, turite jam parodyti dėmesį. 

— Tai jūs keliaujate į Perpinjano apsiaustį, mano drau- 
ge? — vėl prašneko senasis maršalas, nusprendęs, kad jau il- 
gokai tylėjo. - O! Tai puiku! Velniai rautų, apsiaustis! Gražus 
debiutas: kai atvykau į jo dvarą, daug ką būčiau atidavęs, jei 
būčiau galėjęs dalyvauti apsiaustyje su velioniu karaliumi. 
Man būtų labiau patikę, jei vidurius man būtų išplėšę ap- 
siaustyje, o ne turnyre, kaip kad atsitiko. Bet tada gyvenome 
ramiai, ir kad dykinėjimu neliūdinčiau savo šeimos, turėjau 
keliauti su Rosvormu Vengru pašaudyti iš pistoleto į turkus. 
Na, linkiu, kad jo didenybė priimtų jus taip maloniai, kaip 
mane priėmė jo tėvas. Žinoma, karalius šaunus ir geras, ta- 
čiau tikra nelaimė: jis pripratęs prie ispaniško etiketo, tram- 
dančio visus ir jo, ir kitų širdies polėkius; ta stingdančia ir le- 
dine išvaizda kausto visus; prisipažįstu, aš vis laukiu bent 
trumpo atlydžio, bet veltui. Mes buvome pratę kitaip ben- 
drauti su dvasingu, paprastu Henriku ir nesivaržydami galė- 
jome jam sakyti, kad jį mylime. 

Sen Maras, įsmeigęs akis į Basompjerą, stengdamasis įsi- 
traukti į pokalbį, paklausė, kaip elgdavosi velionis karalius. 

— Jis buvo labai gyvas ir atviras, - atsakė šis. - Kartą, dar 
visai neseniai atvykęs į Prancūziją, žaidžiau kortomis su juo 
ir su kunigaikštiene de Bofor Fontenblo, mat karalius norė- 
jo, kaip pats sakė, išlošti mano auksinus bei gražiąsias por- 
tugališkąsias monetas. Jis paklausė, kas mane paskatino at- 

vykti į šią šalį. „Garbės žodis, valdove, - atvirai atsakiau jam. — 
Atkeliavau tikrai ne dėl to, kad būčiau ketinęs stoti jūsų tar- 
nybon, bet norėjau bent kiek paviešėti jūsų dvare, o paskui 
traukti į Ispanijos dvarą. Bet jūs mane taip sužavėjote, tad jei- 
gu jums reikalinga mano tarnystė, aš niekur nebekeliausiu ir 
būsiu ištikimas jums iki paskutinio atodūsio."“ Tada jis pabu- 
čiavo mane, ir, patikėkite, nerasčiau geresnio pono, kuris ma- 
ne labiau mylėtų. Deja!.. Savo kailiu tai patyriau... Viską jam 
paaukojau, netgi meilę, ir būčiau ryžęsis dar didesnei aukai, 
jei būtų buvę įmanoma padaryti daugiau, nei atsisakyti pane- 
lės de Monmoransi. 

Gerojo maršalo žvilgsnis sušvelnėjo; o jaunasis markizas 
d'Efija ir italai susižvalgė ir negalėjo susilaikyti nenusišypso- 
ję, žinodami, kad dabar princesė de Kondė nebebuvo nei gra- 
ži, nei jauna. Sen Maras pastebėjo šiuos supratingus ženklus 
ir taip pat šyptelėjo, bet jo šypsenoje buvo kartėlio. „Ar tie- 
sa, - tarė sau, - jog aistrų likimas toks pat, kaip ir madų, ir 
kad keleri metai ir apdarą, ir meilę gali paversti tolygiai juo- 
kingais? Laimingas tas, kuris nesulaukia savo jaunystės bei 
savo iliuzijų pabaigos ir tą lobį nusineša į kapą". 

Tačiau Sen Maras, vėl susitvardęs, nutraukė liūdnų min- 
čių tėkmę ir, norėdamas, kad gerasis maršalas nepastebėtų 
pašaipos svečių veiduose, tarė: 

— Taigi jūs kalbėdavotės su karaliumi Henriku nesivaržy- 
damasė Tačiau galbūt karaliavimo pradžioje jam reikėjo įtvir- 
tinti tokį toną? O kai tapo valdovu, jis gal pasikeitė? 

— Ne, ne, niekada, iki paskutinės dienos mūsų didysis ka- 
ralius išliko toks pats. Jis neraudonuodavo, kad yra vyras, ir 
kalbėdavo su žmonėmis jausmingai, įtaigiai. Ak, Dieve mano! 
Vis dar matau jį savo mirties dieną, bučiuojantį karietoje ku- 
nigaikštį de Gizą. Jis pažėrė man vieną iš savo juokelių, o ku- 
nigaikštis jam tarė: „Man regis, jūs esate vienas maloniausių 
žmonių pasaulyje, ir likimas panoro, kad mudu priklausytu- 
me vienas kitam. Nes, jei būtumėte buvęs paprastas žmogus, 

nesvarbu kokia kaina būčiau jus priėmęs savo tarnybon. Ka- 
dangi Dievo valia jūs gimėte didžiu karaliumi, taip reikėjo, 
kad jums tarnaučiau“. O didysis žmogau! Gerai pasakei! - su- 
šuko Basompjeras su ašaromis akyse, kiek pagyvėjęs nuo 
sklidinų taurių, kurias vieną po kitos taip dažnai sau pylėsi. — 
„Kai prarasite mane, sužinosite, ko buvau vertas.“ 

Į šiuos žodžius prie stalo sėdintys asmenys reagavo skirtin- 
gai - pagal savo vaidmenį valstybiniuose reikaluose. Vienas 
italas dėjosi tyliai šnekučiuojąs ir juokaująs su jaunąja mar- 
šalienės dukra; kitas tupinėjo apie kurčią senuką abatą, ku- 
ris, prisidėjęs ranką prie ausies, kad geriau girdėtų, vieninte- 
lis iš visų atrodė susikaupęs. Kaip žaidėjas, paleidęs rutulį ir 
laukdamas jo sugrįžtant, Sen Maras, įkaitinęs maršalą, vėl ta- 
po melancholiškai išsiblaškęs. Jo vyresnysis brolis vis taip pat 
ramiai vykdė šeimininko pareigas. Piuji Loranas susirūpinęs 
žvelgė į namų šeimininkę: jis buvo visa širdimi atsidavęs Or- 
leano kunigaikščiui ir bijojo kardinolo. O maršalienė atrodė 
susisielojusi ir sunerimusi. Atšiaurūs žodžiai jai dažnai pri- 
mindavo vyro mirtį ir sūnaus išvykimą; dar labiau ji būgšta- 
vo dėl paties Basompjero, kad šis nesusikompromituotų ir ke- 
letą kartų ženklais rodė jam į poną de Lonė, kurį menkai 
pažino ir todėl turėjo tam tikrų priežasčių manyti, kad jis pir- 
mojo ministro šalininkas; tačiau tokio būdo žmogui, kaip 
maršalas, visi perspėjimai buvo veltui; rodės, kad jis nekrei- 
pia į juos nė menkiausio dėmesio; priešingai, triuškindamas 
šį bajorą drąsiais žvilgsniais ir skardžiu balsu, pasisuko būtent 
į jį ir kalbėjo tarsi tik jam. O šis stengėsi dėtis abejingas ir el- 
gėsi itin mandagiai, tarsi viskam pritardamas iki pat akimirks- 
nio, kai atsivėrė durys ir buvo pranešta, kad atvyko panelė 
kunigaikštytė de Mantu. 

Pokalbiai, kuriuos ką tik aprašėme, vis dėlto truko neilgai, 
pietūs dar nebuvo įpusėję, kai pasirodė Marija Gonzaga ir vi- 
sus pakėlė nuo stalo. Kunigaikštytė buvo mažo ūgio, bet la- 
bai dailiai sudėta; nors jos akys ir plaukai buvo labai juodi, 

visus žavėjo jos gaivus skaistumas ir odos grožis. Pagerbda- 
ma jos rangą, maršalienė atsistojo ir pabučiavo, paveikta jos 
gerumo ir žydinčios jaunystės. 

— Šiandien ilgai turėjome jūsų laukti, brangioji Mari, - pa- 
sakė sodindama ją prie stalo. - Kokia laimė, kad liekate su ma- 
nim ir pakeisite vieną iš mano vaikų, kuris tuoj pat išvyksta. 

Jaunoji kunigaikštytė paraudo, nuleido galvą bei akis, kad 
niekas nematytų jos raudonio, ir droviu balseliu ištarė: 

— Ponia, kitaip ir negali būti, juk jūs man tartum moti- 
na. - Kitame stalo gale sėdintis Sen Maras išblyško nuo jos 
žvilgsnio. 

Atėjus kunigaikštytei bendra kalba nutrūko. Kiekvienas 
tyliai šnekučiavo su savo kaimynu. Tik maršalas kartkartėmis 
vis prabildavo, toliau minėdamas senojo dvaro didybę, karus 
Turkijoje, turnyrus ir naujojo dvaro šykštumą. Tačiau, kad ir 
kaip būtų liūdna, niekas jam neprieštaravo, o kai laikrodžiui 
išmušus antrą valandą visi jau ruošėsi kilti nuo stalo, didžia- 
jame kieme pasirodė penki žirgai: ant keturių sėdėjo gerai 
ginkluoti tarnai su apsiaustais, penktą, juodą ir labai judrų 
žirgą, skirtą jaunajam ponui, laikė senasis Granšanas: 

— Na štai, - sušuko Basompjeras, - jūsų kovos žirgas jau 
pabalnotas ir pažabotas. Ką gi, jaunuoli, dabar derėtų pasa- 
kyti, kaip sakydavo senukas Maro: 


Dvarui sudie, sudie ponioms! 

Sudie dukroms ir žmonoms! 

Sudie tariu — aš išvykstu; 

Sudie — nebus jau pramogų; 

Sudie ir šokiams, ir puotoms, 

Sudie kadansams ir natoms, 
Būgneliams, dūdoms ir smuikūms — 
Karan išvykstame ilgam. 


Šios senos eilės ir maršalo veido išraiška prajuokino visą 
stalą. Nesijuokė tik trys asmenys. 

— O Dieve! Man rodos, - kalbėjo maršalas, - kad man tik 
septyniolika metų, kaip ir jam. Pone, jis sugrįš pas mus išda- 
bintas. Tebūna jo krėslas iki tol tuščias. 

Maršalienė staiga išbalo ir, apsipylusi ašaromis, pakilo nuo 
stalo; visi pasekė jos pavyzdžiu. Tačiau paėjėjusi tik porą 
žingsnių susmuko į kitą krėslą. Sūnus, duktė ir jaunoji kuni- 
gaikštytė sutrikę apspito ją, nes pro tramdomą raudą ir kūk- 
čiojimus sunkiai girdėjo jos žodžius: 

— Atleiskite... Mano draugai... Tai beprotybė... Vaikišku- 
mas... Bet dabar aš tokia silpna, kad neįstengiu susitvardyti. 
Prie stalo mūsų buvo trylika, ir to priežastimi tapote jūs, bran- 
gioji kunigaikštyte. Labai negerai, kad jo akivaizdoje pasiro- 
džiau esanti tokia silpnadvasė. Sudie, mano vaike, leisk pa- 
bučiuoti į kaktą, ir tesaugo tave Dievas. Būk vertas savo vardo 
ir savo tėvo. 

Paskui, juokdamasi pro ašaras, kaip būtų taręs Homeras, 
ji atsistojo ir stumtelėjo sūnų: 

— Pirmyn, noriu išvysti jus raitą, gražusis žirgininke. 

Pritilęs keliautojas išbučiavo motinai rankas, nusilenkė ir 
atsisveikino nepakeldamas akių, nusilenkė ir kunigaikštytei, 
paskui, beveik vienu metu apkabinęs vyresnį brolį, paspau- 
dęs ranką maršalui ir pabučiavęs sesutei kaktą, jis išėjo ir po 
akimirkos jau sėdėjo ant žirgo. Visi pripuolė prie langų, išei- 
nančių į kiemą, tik kenčianti ponia d 'Efija liko sėdėti. 

— Jis joja šuoliais. Tai geras ženklas, - juokdamasis pasa- 
kė maršalas. 

— O Dieve! - atsitraukdama nuo lango, aiktelėjo jaunoji 
kunigaikštytė. 

— Kas yra? - paklausė motina. 

— Nieko, nieko, - atsakė ponas de Lonė. - Markizo, jūsų 
sūnaus, žirgas suklupo po vartais, bet greitai atsistojo: na štai, 
jau nujoja. 

— Dar vienas nelaimę pranašaujantis ženklas, - ištarė mar- 
kizė, toldama į savo apartamentus. 

Visi išėjo jai įkandin, vieni tylėdami, kiti kalbėdamiesi pus- 
balsiu. 

Šomono pilyje diena buvo liūdna, ir per vakarienę tvyro- 
jo tyla. 

Dešimtą valandą vakaro senasis maršalas, lydimas kamer- 
dinerio, nuėjo į šiaurinį bokštą, esantį prie vartų, toliausiai 
nuo upės. Buvo nežmoniškai karšta; jis atidarė langą, apsivil- 
ko dukslų šilkinį chalatą, pastatė ant stalo sunkų žibintą ir 
panoro likti vienas. Langas žvelgė į lygumą, blausiai nušvies- 
tą jaunaties; dangų buvo užkloję sunkūs debesys; viskas ža- 
dino liūdesį. Nors Basompjeras anaiptol nebuvo svajotojas, jo 
atmintyje vėl atgijo per pietus užsimezgęs pokalbis, ir jis ėmė 
mąstyti apie savo gyvenimą, į kurį tarsi būtų įsisukęs pragaiš- 
tingas viesulas; sulig naująja viešpatyste jį griūte užgriuvo ne- 
gandos: mirė mylima sesuo, nedorai pasielgė jo vardo pavel- 
dėtojas, jis neteko žemių ir dvaro palankumo, o neseniai 
prarado ir savo draugą maršalą d 'Efija, kurio kambaryje da- 
bar sėdi; nuo visų tų liūdnų minčių iš jo krūtinės nejučia iš- 
siveržė atodūsis; ir jis priėjo prie lango įkvėpti gryno oro. 

Tą akimirką jam lyg pasigirdo žirgų kanopų dundesys, bet 
siūbtelėjęs vėjo gūsis nustelbė visus garsus; staiga viskas 
nuščiuvo, ir jis pamiršo ką girdėjęs. Dar kurį laiką maršalas 
žvelgė į pilies žiburius, vinguriuojančius po laiptų skliautais, 
klaidžiojančius kiemuose ir arklidėse; vėliau vienas po kito jie 
užgeso. Tada jis nugrimzdo dideliame audeklu išmuštame 
krėsle, alkūne pasirėmė į stalą ir pasinėrė į savo mintis. Netru- 
kus išsitraukė užantyje slepiamą medalioną, kybantį ant juo- 
dos juostelės, ir tarė: „Ateik, mano senas ir geras valdove, at- 
eik. Ateik pasikalbėti su manimi, kaip dažnai darydavai; ateik, 
didysis karaliau, ir užmiršk savo dvarą, juokaudamas su tikru 
draugu; ateik, didysis žmogau, mudu pasitarsime, ką daryti su 
ambicingąja Austrija; ateik, neištikimas riteri, papasakok man 
apie savo patiklią meilę, apie geraširdišką neištikimybę; ateik, 
kareivi didvyri, sušuk man dar kartą, kad užstočiau tave mū- 

šyje ak, kodėl to nepadariau Paryžiuje, kodėl manęs nesužei- 
dė vietoj tavęs. Tavo kraujas pralietas tavo viešpatavimą nu- 
traukus, pasaulis prarado gerus darbus..." Maršalas liejo aša- 
ras ant stiklinio medaliono ir jas džiovino pagarbiais bučiniais; 
staiga atsivėrė durys ir jis griebėsi špagos. 

— Kas čia? -sušuko nustebęs. 

Jis dar labiau nustebo, kai atpažino poną de Lonė, 
tarpdury stovintį su skrybėle rankoje. Šis sumišęs priėjo prie 
Basompjero ir tarė: 

— Pone maršale, iš skausmo plyštančia širdimi esu privers- 
tas jums pasakyti, jog karalius man įsakė jus suimti. Už var- 
tų jūsų laukia karieta ir trisdešimt pono kardinolo muškieti- 
ninkų. 

Basompjeras sėdėjo kaip sėdėjęs ir kairėje rankoje vis te- 
belaikė medalioną, o dešinėje - špagą. Su panieka ją atidavęs 
tam žmogui, jis pasakė: 

— Pone, žinau, kad gyvenu per ilgai. Galvojau apie tai. Di- 
džiojo Henriko vardu taikiai atiduodu šią špagą jo sūnui. Ei- 
kite paskui mane. 

Pasakęs šiuos žodžius, maršalas nuvėrė de Lonė tokiu ryž- 
tingu žvilgsniu, kad pribloškė šį bajorą, ir, nuleidęs galvą, jis 
nusekė įkandin Basompjero, lyg jį patį būtų suėmęs kilmin- 
gasis senis; maršalas paėmė žvakidę ir išėjo iš kiemo. Ant žir- 
gų sėdintys gvardiečiai, išgąsdinę tarnus ir įsakę jiems tylė- 
ti, karaliaus vardu buvo atidarę visus vartus. Karieta buvo 
paruošta ir greitai pajudėjo, gausaus būrio lydima. Liūliuoja- 
mas karietos sūpavimo maršalas snūduriavo šalia pono de Lo- 
nė, kai staiga įsakmus balsas sušuko vežėjui: „Stok“, o šiam 
nepaklusus, pokštelėjo pistoleto šūvis... Žirgai sustojo. „Pra- 
nešu, pone, jog šitai dedasi be mano žinios“, - tarė Basomp- 
jeras. Paskui, iškišęs galvą pro dureles, pamatė, kad jie yra 
mažame miške, o kelias pernelyg siauras, kad būtų galima jo- 
ti karietos kairėje ar dešinėje - didžiulis privalumas užpuoli- 
kams, nes muškietininkai negalėjo prasiveržti į priekį. Jis 

stengėsi įžiūrėti, kas dedasi, o vienas raitelis, laikydamas ran- 
kose ilgą špagą, su kuria atmušinėjo gvardiečio kirčius, pri- 
siartino prie durelių šaukdamas: 

— Pone maršale, ateikite, ateikite! 

— Kas gi čia? Tai jūs, vėjavaiki Anri, rengiate pabėgimą? 
Ponai, ponai, nepulkite jo, juk jis dar vaikas. 

Ir, ponui de Lonė paliepus muškietininkams, kad tie pasi- 
trauktų, pagaliau jie atpažino vieni kitus. 

— Koks velnias jus čia atnešė? - paklausė Basompjeras. — 
Maniau, kad jau esate Ture ar netgi kur kas toliau, jei būtu- 
mėte uoliai vykdęs savo pareigą, o jūs štai sugrįžote krėsti 
kvailysčių. 

— Visiškai ne dėl jūsų čia grįžau, o dėl slapto reikalo, - ty- 
liai atsakė Sen Maras. - Bet, kadangi manau, jog jūs vežamas 
į Bastiliją, esu tikras, apie tai neprasitarsite; juk Bastilija - dis- 
kretiškumo šventovė. Vis dėlto, jei būtumėte panorėjęs, - itin 
garsiai pasakė Sen Maras, - būčiau jus išvadavęs iš šių ponų 
nelaisvės, nes miškas toks tankus, kad nė vienas žirgas pro jį 
neprasiskverbtų. Dabar jau per vėlu. Vienas kaimietis man 
papasakojo, kad buvote suimtas mano tėvo namuose, ir tai 
veikiau įžeidimas mums nei jums. 

— Karaliaus įsakymu, mano vaike, ir mes turime gerbti 
jo norus. Pasaugokite šį įkarštį tarnybai. Tačiau dėkoju jums 
už gerą širdį. Duokite ranką ir leiskite man tęsti šią gražią 
kelionę. 

De Lonė pridūrė: 

— Markize de Sen Marai, tebūnie man leista jums pasaky- 
ti: pats karalius įgaliojo mane pranešti ponui maršalui, jog jis 
yra labai nuliūdęs, - ir tik būgštaudamas, kad pono maršalo 
kas nors nepalenktų blogiems darbams, prašo jį keletą die- 
nų pagyventi Bastilijoje. 

Basompjeras garsiai nusijuokė: 

— Matote, mano drauge, kaip atiduodami globai jauni 
žmonės; taigi verčiau pasisaugokite! 

— Gerai. Tebūnie taip, keliaukite, - atsakė Anri. - Užten- 
ka būti klajojančiu riteriu dėl žmonių, kurie to nenori. 

Karietai pasileidus risčia, jis pasuko į mišką ir aplinkiniais 
takeliais pasiekė kelią, vedantį į pilį. 

Sustojo Anri vakarinio bokšto papėdėje. Jis buvo vienas 
Granšano ir savo mažos palydos priešakyje ir nuo žirgo ne- 
lipo. Bet, prijojęs prie sienos taip arti, lyg būtų norėjęs, kad 
batas prie jos priliptų, pakėlė pirmojo aukšto lango groteles, 
panašias į vartų apsaugai skirtas grotas - tokių dar esama kai 
kuriuose senuose pastatuose. 

Jau buvo po vidurnakčio; pasislėpė mėnulis. Kas nors ki- 
tas, tik ne pilies šeimininkas, niekuomet nebūtų radęs ke- 
lio tokioje tamsoje. Bokštai ir stogai susiliejo į juodumą, 
šmėkšančią šiek tiek skaidresniame danguje; miegančiame 
name nedegė nė vienas žiburys. Sen Maras, pasislėpęs po 
plačiakrašte skrybėle, apsigaubęs didžiuliu apsiaustu, nera- 
miai laukė. 

Ko jis laukė? Ko ieškoti čia sugrįžo? Vieno ištarto žodžio, 
labai tyliai nuskambėjusio už lango: 

— Tai jūs, pone Sen Marai? 

— Deja! Kas daugiau galėtų būti? Kas gi sugrįžtų kaip 
piktadarys prie gimtųjų namų ir neįeidamas vidun dar kartą 
nepasakytų sudie savo motinai? Kas dar sugrįžtų pasiskųsti 
dėl dabarties, nieko nesitikėdamas iš ateities, jei ne aš? 

Švelnus balsas suvirpėjo, ir Sen Marui buvo malonu išgirsti 
verksmą, kuris antrino jos atsakymui: 

— Ak Anri, ko jūs skundžiatės? Ar nepadariau daugiau, 
nei privalėjau? Argi tai mano kaltė, kad per nelaimę mano 
tėvas yra princas ir suverenas? Argi galima pasirinkti lop- 
šį? Arba pasakyti: „Aš gimsiu piemenaitė“? Puikiai žinote, 
kokia yra princesės dalia: vos gimus jai išplėšiama širdis, vi- 
sam pasauliui apskelbiamas jos amžius, ji atiduodama pagal 
sutartį kaip miestas, jai niekados nevalia verkti. Nuo tada, 
kai susipažinau su jumis, aš dariau viską, kad priartėčiau 

prie laimės ir atitolčiau nuo sosto! Jau dveji metai veltui 
grūmiuosi su savo nedalingąja fortūna, skiriančia mane nuo 
jūsų, ir su jumis, nes dėl jūsų užmirštu savo pareigas. Gerai 
tai žinote, troškau, kad visi manytų, jog esu mirusi; ką aš 
kalbu? Beveik troškau maišto! Gal net būčiau laiminusi 
smūgį, kuris būtų atėmęs iš manęs rangą, kaip dėkojau Die- 
vui, kai nuvertė mano tėvą. Bet dvaras stebisi, karalienė ma- 
ne kviečia - mūsų svajonės sužlugo, Anri, mudviejų sapnas 
per ilgai užtruko; drąsiai pabuskime. Nebegalvokite apie 
tuos dvejus gražius metus: užmirškite viską, prisiminkite tik 
mūsų didįjį sprendimą. Prašau tik vieno dalyko, būkite am- 
bicingas... Ambicingas dėl manęs... 

— Tad viską turiu užmiršti, o Mari? - švelniai tarė Sen 
Maras. 

Ji susvyravo... 

— Taip, viską, ką aš pati užmiršau! - O po akimirksnio vėl 
gyvai kalbėjo toliau: - Taip, užmirškite mūsų laimingas die- 
nas, ilgus vakarus ir net pasivaikščiojimus prie tvenkinio ir 
miške; bet galvokite apie ateitį. Keliaukite. Jūsų tėvas buvo 
maršalas, jūs tapkite konetabliu, princu. Keliaukite. Jūs esate 
jaunas, kilmingas, turtingas, šaunus, mylimas... 

— Visiems laikams? - paklausė Anri. 

— Visam gyvenimui, amžinai. 

Sen Maras sudrebėjo ir, ištiesęs ranką, sušuko: 

— Gerai! Prisiekiu Mergele Marija, kurios vardą esate 
gavusi, - jūs būsite mano, Mari, arba mano galva nusiris ant 
ešafoto. 

— O dangau, ką jūs kalbate! - sušuko Mari, ir pro langą 
išlindusi balta jos ranka sugriebė jo ranką. - Ne! Prisiekite 
man, kad jūsų pastangos niekada nebus nusikalstamos. Jūs 
niekada neužmiršite, jog Prancūzijos karalius yra jūsų valdo- 
vas; mylėkite jį labiau už viską, bet vis dėlto pirmiausia tą, 
kuri viską paaukos jūsų labui ir kentėdama lauks sugrįžtan- 
čio. Paimkite šį mažą auksinį kryželį, nešiokite jį prie savo šir- 

dies - ant jo išliejau tiek daug ašarų. Žinokite, kad jei kada 
nors nusikalsite karaliui, mano ašaros bus kur kas gailesnės. 
Duokite man šį žiedą, kurį matau blizgant ant jūsų piršto. O 
Dieve! Mūsų abiejų rankos raudonos nuo kraujo! 

— Nesvarbu. Jis buvo pralietas ne dėl jūsų. Jūs nieko ne- 
girdėjote prieš valandą? 

— Ne. Bet ar dabar jūs pats nieko negirdite? 

— Ne, Marija, nebent turite galvoje nakties paukštį ant 
bokšto. 

— Kažkas kalbėjo apie mus, tikrai. Bet iš kur šis kraujas? 
Greitai pasakykite ir keliaukite. 

— Gerai, aš iškeliauju. Štai atplaukia debesis, vėl bus tam- 
su. Sudie, dangaus angele, prisiminsiu jus savo maldose. Į 
mano širdį ambicijų, tarsi deginančių nuodų, įliejo meilė. 
Taip, pirmą kartą tai jaučiu - ambicijas gali sutaurinti tikslas. 
Sudie, einu pasitikti likimo. 

— Sudie! Bet pagalvokite ir apie manąjį! 

— Ar jie gali išsiskirti? 

— Niekada, - sušuko Mari. - Tik mirtis gali mus išskirti! 

— Aš labiau bijau nebūties, - atsakė Sen Maras. 

— Sudie, aš virpu, sudie! - ištarė brangus balselis. 

Ir langas lėtai užsivėrė virš dviejų vis dar susikibusių rankų. 

O juodas žirgas trypė ir žvengė, sunerimęs šeimininkas lei- 
do jam šuoliuoti, ir greitai jie įjojo į Turo miestą, tolumoje 
skambant Sen Gatjeno varpams. 

Senasis Granšanas murmėdamas laukė jaunojo senjoro ir 
barė, kad tas nenori gulti. Vilkstinė iškeliavo ir po penkių 
dienų, ramiai, be nuotykių, pasiekė senąjį Ludeno miestą 
Puatu provincijoje. 


II skyrius 


GATVĖ 


Sunkiu ir netvirtu žingsniu ėjau 
šios tragiškos vilkstinės tikslo link. 
Š. Non. Smara 


Šis karaliavimas, kurio keletą metų norime atkurti, silpny- 
bės karaliavimas, kai, palyginus su Henriko IV ir Liudviko Di- 
džiojo viešpatavimo spindesiu, tai buvo tarsi karūnos užtemi- 
mas, ir pro stebėtojo akis nepraslydo kelios ją suteršusios 
kruvinos dėmės. Šios dėmės nebuvo vieno žmogaus darbas; 
didūs vyrai čia prikišo rankas. Liūdna, bet tame pakrikusia- 
me amžiuje dvasininkija, kaip ir didelė tauta, turėjo savo tam- 
suomenę ir aristokratiją; turėjo savo nemokšas ir nusikaltė- 
lius, savo mokslininkus ir dorybinguosius prelatus. Viską, kas 
iš tų laikų buvo likę joje barbariška, išdildė ilgas Liudviko 
XIV valdymas, o viską, kas buvo nedora, nuplovė kraujas 
kankinių, kuriuos 1793 m. dvasininkija paaukojo Revoliuci- 
jai. Taigi, išgyvenusi tokią ypatingą lemtį, ištobulinta monar- 
chijos ir respublikos - sušvelninta pirmosios ir nubaustas ant- 
rosios, ji pasitinka mus tokia, kokia yra šiandien, - griežta ir 
beveik dorybinga. 

Mums pasirodė, kad prieš pradedant pasakoti įvykius, 
kuriuos mums pateikia istorija, akimirksnį turime stabtelė- 
ti ties šia mintimi, ir, nepaisydami šio paguodą teikiančio 
stebėjimo, negalėjome išvengti itin bjaurių smulkmenų ir vis 

dar sielvartaudami dėl piktadarybių - kaip kad klausyda- 
miesi pasakojimo apie dorybingo senio gyvenimą, verkiame 
dėl jo aistringos jaunystės įkarščio ir dėl nedorų jo brandaus 
amžiaus poelgių. 

Įjojusi į siauras Ludeno gatves, kavalkada išgirdo keistą 
triukšmą - miestą buvo užtvindžiusi milžiniška minia. Bažny- 
čios ir vienuolyno varpai skambėjo taip, lyg būtų kilęs gais- 
ras, ir žmonės, nekreipdami nė menkiausio dėmesio į keliau- 
tojus, skubėjo didžiulio, greta bažnyčios esančio pastato link. 
Nesunku buvo pastebėti, kad jų veidai paženklinti jaudulio, 
o jaudinosi jie dėl visiškai skirtingų ir daugeliu atvejų prie- 
šingų priežasčių. Žmonės būrėsi į daugybę grupių grupelių; 
staiga kalbų keliamas triukšmas nurimo, ir buvo girdėti tik 
vienas balsas, lyg raginantis, lyg skatinantis. Paskui iš visų 
pusių prapliupo įtūžio pilni riksmai, sumišę su keletu maldin- 
gų šūktelėjimų. Būrys išsisklaidė, ir paaiškėjo, kad oratorius — 
kapucinas ar reformatas, laikantis rankoje medinį kryžių ir ro- 
dantis miniai didelį pastatą, prie kurio ji veržėsi. 

— Jėzau, Marija! - sušuko viena sena moteris. - Kas būtų 
patikėjęs, kad piktoji dvasia mūsų gerąjį miestą išsirinks sa- 
vo buveine? 

— Ir kad gerosios uršulietės bus apsėstos? - klausė antroji. 

— Sako, vyriausiąją apsėdęs demonas, vardu Legionas, — 
ištarė trečioji. 

— Ką jūs sakote, brangioji? —- pertraukė ją vienuolė. - Jų 
net septyni tame varganame kūne, kuriuo ji, be abejonės, per 
daug rūpinosi būdama neapsakomai graži. Dabar jis tapo pra- 
garo jėgų santalkos vieta. Karmelitų prioras vakar egzorciz- 
mo metu iš jos per burną išvarė demoną Eazasą, o dvasiška- 
sis tėvas Laktansas - demoną Beheritą. Tačiau kiti penki išeiti 
nepanoro ir, kai šventieji egzorcistai - tepadeda jiems Die- 
vas! - lotyniškai įsakė jiems pasitraukti, šie atsakė nesitrauk- 
sią tol, kol nebus įrodę savo galybės, kuria, regis, abejoja hu- 
genotai ir eretikai. O demonas Elimi, kaip žinote, visų 

pikčiausias, šiandien pareiškė, kad nuims ponui Lobardemo- 
nui kepuraitę ir palaikys ją ore Miserere metu. 

— O Švenčiausioji Mergele! - sušuko pirmoji. - Imu virpėti 
prisiminusi, kad keletą kartų to kerėtojo Urbeno buvau pra- 
šiusi aukoti Mišias! 

— O aš, - pridūrė viena mergina žegnodamasi, - aš prieš 
dešimt mėnesių atlikau jam išpažintį ir tikrai būčiau buvusi 
apsėsta, jei ne šv. Genovaitės relikvija, kurią, laimė, turėjau 
po suknele... 

— Tik nepamanykite, kad priekaištauju, Martina, - įsiter- 
pė storulė prekiautoja, - bet jūs gana ilgai buvote pasilikusi 
viena su gražiuoju raganiumi. 

— Puiku, gražuole, dabar jau bus mėnuo, kai jūs išvengėte 
apsėdimo, - pasakė ką tik prie grupės prisidėjęs jaunas karei- 
vis, rūkydamas pypkę. 

Mergina išraudo ir savo gražų veidelį prisidengė juodo kai- 
lio gobtuvu. Senosios moterys pažvelgė į kareivį paniekos ku- 
pinomis akimis ir, kadangi jos jau buvo prie vis dar uždary- 
tų durų, ėmė dar labiau tarškėti, matydamos, kad tikrai įeis 
pro jas pirmos. Susėdusios ant akmeninių laiptų ir suolų, jos 
plepėjo ir laukė malonumo, kuriuo netrukus mėgausis tapu- 
sios kažkokio keisto reginio, šmėklos ar bent jau kančios ste- 
bėtojomis. 

— Teta, ar teisybė, - paklausė jaunoji Martina senosios 
moters, - kad esate girdėjusi kalbant demonus? 

— Tokia pat teisybė, kaip kad matau jus, ir visi čia susi- 
rinkusieji gali tai patvirtinti, dukterėčia. Šiandien atsivedžiau 
jus čia, kad išbandyčiau jūsų sielą, - pridūrė ji. - Jūs iš tiesų 
patirsite piktosios dvasios galybę. 

— O koks jos balsas, brangioji teta? - toliau klausinėjo 
mergina, sužavėta, kad pradėjo pokalbį, nukreipiantį mintis 
nuo supančių žmonių. 

— Jos balsas toks pats, kaip vyriausiosios balsas, tepasigai- 
li jos Dievo Motina. Vakar ilgai klausiausi tos vargšės jaunos 

moters: sunku buvo žiūrėti, kaip ji drasko sau krūtinę, suka- 
lioja kojas ir rankas, norėdama staiga jas susinerti už nuga- 
ros. Kai atvyko šventasis tėvas Laktansas ir ištarė Urbeno 
Grandjė vardą, iš jos burnos pradėjo dribti putos, ir ji prakal- 
bo lotyniškai - tarsi skaitytų Bibliją. Nelabai ką supratau ir iš- 
skyriau tik Urbenus magicus rosas diabolicai, o tai reiškia, 
kad kerėtojas Urbenas ją užbūrė rožėmis, kurias davė jam 
velnias, ir iš jos ausų ir kaklo išlindo ugnies spalvos rožės, jos 
taip dvokė siera, kad ponas teisėjas liepė visiems užsidengti 
šnerves ir akis, nes tuoj išlįsią demonai. 

— Tik pažiūrėkite! - spigiais balsais, kone džiūgaudamos 
sušuko susirinkusios moterys, atsisukdamos į minią, o ypač 
į būrį juodai apsirengusių vyrų, tarp kurių buvo jaunasis ka- 
reivis, pirma atžariai su jomis kalbėjęsis. 

— Vėl tos senos kvaišos, vaidinančios raganų puotą, - ta- 
rė jis. - Jos kelia daugiau triukšmo nei raitos ant šluotkočio. 

— Jaunuoli, jaunuoli, - įspėjo jį liūdnas miestelėnas, - taip 
nejuokaukite viešai: šiandien toks oras, kad vėjas gali jums 
virsti liepsna. 

— Po galais! Nusispjaut man ant visų tų egzorcistų! - su- 
šuko kareivis. - Mano vardas Gran Ferė, ir nedaug yra žmo- 
nių, turinčių tokią šlakstyklę kaip mano. 

Suėmęs viena ranka kardo rankeną, kita jis užraitė savo 
šviesius ūsus ir, suraukęs antakius, apsižvalgė; bet nesutikęs 
nė vieno iššūkį metančio žvilgsnio, lėtai, pirma statydamas 
kairę koją, nuėjo šalin; jis klaidžiojo siauromis tamsiomis gat- 
vėmis, kupinas nerūpestingumo, būdingo jaunam kareiviui, 
ir baisios paniekos visiems, kas nenešioja tokios uniformos, 
kaip jis. 

O tuo tarpu aštuoni ar dešimt blaiviai mąstančių šio mažo 
miesto gyventojų tylėdami skynėsi kelią per įsiaudrinusią 
minią. Jie atrodė sukrėsti šios stulbinančios, netikėtos sumaiš- 
ties ir po kiekvieno beprotybės proveržio sutrikę persimesda- 
vo žvilgsniais. Šis tylus nepasitenkinimas liūdino paprastus 

žmones ir daugybę iš kaimų atkeliavusių valstiečių, kurie dva- 
rininkų ir ypač savo valdovų akyse ieškojo atsakymo, ką visa 
tai reiškia. Jie matė, kad buvo ruošiama kažkas pikto, ir grie- 
bėsi vienintelio ginklo, kurio gali imtis nežinantis, kas deda- 
si, ar apgautas žmogus, - nuolankumo ir ramybės. 

Mat prancūzų valstiečio charakteryje esama pašaipaus nai- 
vumo, kuriuo jis dažnai prisidengia bendraudamas su sau ly- 
giais ir visuomet - su aukštesniais už jį. Jis kelia valdžią tu- 
rintiems žmonėms painius klausimus - kaip kad vaikai 
suaugusiems. Nepaprastai žeminasi, kad tas, kurį jis klausi- 
nėja, sumištų dėl savo paties didumo. Jis elgiasi dvigubai ne- 
rangiau ir dvigubai šiurkščiau kalba, kad geriau užmaskuo- 
tų tikrąjį savo sumanymų tikslą. Vis dėlto tame elgesyje 
esama kažko klastingo ir bauginančio - ir tai jį išduoda. Ir jo 
gelianti šypsena, ir tariamas nerangumas, kai remiasi į lazdą, 
pernelyg aiškiai rodo, kokias viltis jis puoselėja ir kokios pa- 
ramos tikisi. 

Vienas iš seniausių vyrų žengė į priekį, lydimas sūnų ir sū- 
nėnų — dešimties ar dvylikos jaunų kaimiečių. Jie visi buvo 
su didelėmis skrybėlėmis, mėlynomis palaidinėmis - senuo- 
ju galų apdaru, kurį prancūzų liaudis dar dėvi ant kitų dra- 
bužių, jis tinka lietingam klimatui bei pritaikytas jų įpročiui 
daug dirbti. 

Priėjęs prie asmenų, apie kuriuos jau kalbėjome, jis nusi- 
ėmė skrybėlę, ir visa šeima - taip pat: jo tamsų veidą ir ap- 
nuogintą raukšlėtą kaktą vainikavo ilgi balti plaukai. Nuga- 
ra buvo pakumpusi nuo amžiaus ir darbo. Maloniai ir kone 
pagarbiai jį pasitiko labai orus vyras iš juodųjų grupės; jis, ne- 
atidengdamas veido, padavė jam ranką. 

— Na, tėve Gijomai Leru, - kreipėsi į jį. - Jūs taip pat pa- 
likote savo Šenė fermą ir atvykote į miestą, nors šiandien ir 
ne turgaus diena? O kas būtų, jei jūsų jaučiai patys išsikin- 
kytų ir eitų medžioti varnėnų arba paliktų žagrę, norėdami 
paspoksoti, kaip nuvaromas vargšas kiškis? 

— Visaip būna, pone grafe Diuliudai, - atsakė ūkininkas, — 
kartais kiškis pats jiems kelią perbėga. Man rodos, kad mus 
norima apgauti, tai ir atvykome pažiūrėti - kaip. 

— Užteks apie tai, drauguži, - tarė grafas. - Tai ponas 
Furnjė, advokatas, jis jūsų neapgaus, nes vakar vakare atsi- 
statydino iš karališkojo prokuroro pareigų, ir nuo šiol jo iš- 
kalbingumas tarnaus vien kilnioms mintims: galbūt šiandien 
jį išgirsite. Baiminuosi dėl to ir kartu linkiu kaltinamajam, 
kad jį gintų Furnjė. 

— Nesvarbu, pone, tiesa yra mano aistra, - pasakė Furnjė. 

Tai buvo jaunas ir neapsakomai išblyškęs vyras, išraiškin- 
gas jo veidas spinduliavo kilnumu. Šviesūs plaukai, mėlynos, 
gyvos ir labai giedros akys, liesumas ir smulkus stotas jį jau- 
nino; bet mįslingas, įaistrintas jo veidas bylojo apie didelį pra- 
našumą ir ankstyvą sielos brandą, kurią Žmogui teikia moks- 
las ir įgimta energija. Pagal tuometinę madą jis buvo 
apsivilkęs trumpokais juodais drabužiais ir apsiaustu, be to, 
laikė po kaire pažastimi popierių ritinėlį, kurį kalbėdamas pa- 
stverdavo ir mėšlungiškai gniauždavo dešine ranka, kaip kad 
supykęs karys spūsčioja špagą. Būtum pasakęs, kad advoka- 
tas nori jį išvynioti ir išleisti iš jo žaibą tiems, kuriuos lydėjo 
pasipiktinusiu žvilgsniu, tai buvo trys kapucinai ir vienas re- 
formatas, besibraunantys per minią. 

— Tėtuši Gijomai, - paklausė grafas Diuliudas, - kodėl at- 
sivedėte tik vyriškos giminės palikuonis ir kam šios lazdos? 

— Garbusis pone, - atsakė ūkininkas, - todėl, kad nenorė- 
čiau, jog mūsų dukterys išmoktų šokti kaip vienuolės; be to, 
berniukai šiuo metu labiau nenustygsta nei moterys. 

— Patariu nenustygti, senas drauguži, tikėkite manimi, - 
pasakė grafas, - geriau įsitaisykite patogiau, kad pamatytu- 
mMėte mūsų link einančią procesiją, ir nepamirškite, jog jums 
septyniasdešimt metų. 

— Ak! Ak! atsiduso senasis tėvas, rikiuodamas lyg karei- 
vius savo vaikus. - Aš kariavau su velioniu karaliumi Henri- 

ku ir moku šaudyti iš pistoleto taip pat taikliai, kaip šaudy- 
davo Lygos šalininkai. 

Senis krestelėjo galvą ir atsisėdo ant akmens, suspaudė 
kojomis gumbuotą lazdą ir pasirėmė rankomis smakrą, kurį 
dengė balta barzda. Jis primerkė akis ir atrodė giliai pasinė- 
ręs į vaikystės prisiminimus. 

Visi nustebę žiūrėjo į jo dryžuotą drabužį, primenantį ka- 
raliaus iš Bearno laikus, ir pats jis buvo panašus į tą karalių 
paskutiniais jo gyvenimo metais, - tik durklo smūgis sutruk- 
dė karaliui pražilti taip, kaip taikiai gyvendamas pražilo šis 
valstietis. Tuo metu suskambo varpai, ir visų akys nukrypo į 
didžiosios Ludeno gatvės galą. 

Iš tolo buvo matyti ilga procesija su vėliava ir kirtikliais, 
kurie lyg ietys kyšojo virš minios; žmonės tyliai prasiskyrė ir 
varstė akimis šias pusiau juokingas, pusiau niūrias eitynes. 

Pirmi dviem eilėm išsirikiavę žygiavo smailiabarzdžiai lan- 
kininkai, užsidėję plačias skrybėles su plunksnomis, nešini il- 
gomis alebardomis; už jų, išsirikiavę į voras abiejose gatvės 
pusėse ir sudarę šioje dviguboje linijoje panašias eiles, žings- 
niavo pilkieji atgailautojai. Vis dėlto duosime šį vardą, žino- 
mą keliose pietų Prancūzijos provincijose, vyrams, kurie vil- 
kėjo ilgomis pilkomis gobtuvo formos mantijomis, visiškai 
dengiančiomis jų galvas, jie buvo su kaukėmis iš tos pačios 
medžiagos, smailėjančiomis ir slepiančiomis veidą iki smak- 
ro lyg smaili barzda, teturinčiomis tris skyles akims ir nosiai. 
Mūsų dienomis dar galima pamatyti laidotuvių procesijų, ku- 
rias lydi žmonės su tokia apranga - ypač Pirėnuose. Ludeno 
atgailautojai nešė rankose milžiniškas žvakes, ir lėta eisena, 
ir, regis, liepsnojančios iš po kaukių akys jiems teikė vai- 
duokliškumo, nejučiomis kėlusio liūdesį aplinkiniams. 

Iš minios pasigirdo nepasitenkinimo pilni balsai. 

— Po šiomis kaukėmis slepiasi daug niekšų, - pasakė vie- 
nas miestietis. 

— Ašjų bijau! - sušuko jauna moteris. 

— Labiausiai aš bijau — netekti savo piniginės, - atkirto 
vienas praeivis. 

— O Jėzau! Štai mūsų šventieji atgailaujantys broliai, - 
kalbėjo senyva moteriškė, prasiskleisdama juodą berankovį 
apsiaustą. - Ar matote, kokią vėliavą jie neša? Koks džiaugs- 
mas, kad ji su mumis! Be abejonės, mes būsime išgelbėti: ar 
matote ant jos velnią liepsnose ir vienuolį, kabinantį jam ant 
kaklo grandinę? O štai ir teisėjai: kokie garbingi žmonės! Pa- 
žiūrėkite į jų purpurines mantijas - kokios jos gražios! Ak, 
Švenčiausioji Mergele! Kaip puikiai jie parinkti! 

— Tai asmeniniai klebono priešai, - tyliai pasakė grafas 
Diuliudas advokatui Furnjė. Tas užsirašė. 

— Ar gerai pažįstate juos visus? - toliau varė savo senė, 
kumščiuodama kaimynes ir iki kraujo gnaibydama kaimy- 
nams rankas, norėdama sužadinti jų dėmesį. - Štai gerasis po- 
nas Minjonas, tas, kuris šnibždasi su Puatjė teismo patarėjais. 
Tesuteikia jiems Dievas šventą palaiminimą! 

— Tai Roatenas, Rišaras ir Ševaljė, prieš metus siekę jo at- 
leidimo, - pusbalsiu kalbėjo toliau Diuliudas jaunam advoka- 
tui, o šis vis rašė, prisidengdamas apsiaustu, supamas jį sle- 
piančios juodosios miestelėnų grupės. 

— Ei! Pažiūrėkite, pažiūrėkite, nagi, rikiuokitės! Štai po- 
nas Barė, Šinono Šv. Jokūbo bažnyčios klebonas, - nenusty- 
go senė. | 

— Jis šventasis, - pratarė vienas. 

— Veidmainys, - pasigirdo vyriškas balsas. 

— Pažiūrėkite, kaip suliesėjo nuo pasninko! 

— Koks išblyškęs nuo sąžinės graužimo! 

— Tai jis išvarė velnius! 

— Jis pats juos prisišaukia! 

Dialogą pertraukė vieningas šauksmas: „Kokia ji graži!" 

Lydima savo vienuolių vyriausioji uršulietė ėjo priekyje. 
Baltas jos šydas buvo pakeltas - jos ir kitų šešių seserų, nes 
norėta, kad liaudis pamatytų apsėstųjų veidus. Jos apdaras 

niekuo nesiskyrė nuo kitų, tik milžiniškas juodų karolių ro- 
žinis, kurį buvo pasikabinusi ant kaklo, siekė jos kojas, 0 ro- 
žinio gale kabojo auksinis kryžius. Tačiau pirmiausia visų 
žvilgsnius prikaustė nepaprastas jos veido blyškumas, kurį 
dar labiau ryškino ruda gobtuvo spalva. Juodose akyse lieps- 
nojo deginanti aistra; o virš jų buvo tobulai išlenkti antakiai, 
kuriuos gamta kūrė taip rūpestingai, kaip rūpestingai teptu- 
ku juos dailina sirkasietės. Tik tarp jų įsiterpusi raukšlelė ro- 
dė, kad merginos mintys labai neramios. Bet visa jos povyza, 
judesiai tarsi dvelkė ramybe, ji žingsniavo lėtai ir ritmingai, 
sudėjusi savo gražiąsias rankas, baltas ir sustingusias - kaip 
marmuro statulų, amžiais besimeldžiančių ant kapų. 

— Teta, ar matote, - paklausė jaunoji Martina, - sesuo Ag- 
nesė ir sesuo Klara verkia šalia jos? 

— Dukterėčia, jos sielvartauja, kad ji tapo demono aukomis. 

— Arba atgailauja, - pasigirdo tas pats vyriškas balsas, — 
kad apgavo dangų. 

Staiga visur įsiviešpatavo nepaprasta tyla, jokio bruzdesio 
nebebuvo girdėti minioje; regis, ją Ūmai sustingdė keistas su- 
sižavėjimas, kai įkandin vienuolių, keturių atgailaujančių nu- 
sidėjėlių vedamas, pasirodė grandine sukaustytas Šv. Kry- 
žiaus bažnyčios klebonas, vėl apsivilkęs kunigo drabužiais. Jo 
veido kilnumas buvo įsimintinas, niekas negalėjo prilygti jam 
bruožų švelnumu. Jis neapsimetė esąs ramus - tuo būtų įžei- 
dęs aplinkinius, tik geromis akimis žvilgčiojo į kairę ir deši- 
nę, regis, ieškodamas palankaus draugo žvilgsnio, jį pamatė 
ir atpažino; iš jo nebuvo atimta paskutinė malonė, kuri sutei- 
kiama žmogui, žinančiam, kad artėja jo mirties valanda; netgi 
išgirdo raudant. Matė rankas, tiesiamas į jį, kai kuriose iš jų 
buvo ginklas, bet jis neatsakė nė į vieną jam rodomą ženklą. 
Nuleido akis, nes nenorėjo prarasti tų, kurie jį mylėjo, ir ne- 
norėjo vienu dirstelėjimu užkrėsti jų nelaime. Tai buvo Urbe- 
nas Grandjė. 

Staiga procesija sustojo pagal jos gale einančio ir, atrodo, 
visiems vadovaujančio vyro ženklą. Tai buvo aukštas, išblyš- 

kęs džiūsna, apsigaubęs ilga juoda mantija, o ant galvos už- 
sidėjęs tokios pat spalvos kepuraitę. Jo veidas buvo panašus 
į Bazilijaus, o žvilgsnis - į Nerono. Ženklu įsakė sargybai jį 
apsupti, su siaubu žiūrėdamas į juodąją grupę, apie kurią mes 
kalbėjome, ir pasiklausyti prie jo besispaudžiančių kaimiečių. 
Kanauninkai ir kapucinai įsitaisė šalia; spigiu balsu jis per- 
skaitė šį keistą nuosprendį: 

Mes, ponas de Lobardemonas, magistrato patarėjas, esa- 
me pasiųsti, įpareigoti ir turintys neribotą valdžią išnagrinėti 
kerėtojo Urbeno Grandjė bylą ir nuteisti jį pagal svarbiau- 
sius kaltinimo punktus; padedami dvasiškų tėvų Minjono, 
kanauninko, Barė, Šinono Šv. Jokūbo bažnyčios klebono, tė- 
vo Laktanso ir visų teisėjų, pakviestų teisti šį kerėtoją, pir- 
miausia štai ką nusprendėme. Primo, tariamasis kilmingųjų, 
miesto ir aplinkinių žemių savininkų susirinkimas panaiki- 
namas kaip įgaunantis liaudies maišto formą; jo aktai pa- 
skelbti negaliojančiais ir jų laiškas karaliui prieš mus, tei- 
sėjus, paimtas ir viešai sudegintas kaip šmeižiantis gerąsias 
uršulietes, dvasiškuosius tėvus ir teisėjus. Secundo, bus už- 
drausta viešai ar be pašalinių skelbti, kad minėtosios vie- 
nuolės visiškai nėra apsėstos piktosios dvasios, ir abejoti eg- 
zorcistų galia. Už tai bus baudžiama 20 000 livrų bauda ir 
kūno bausme. 

Teisėjai ir tarėjai vykdys šį sprendimą. Nuspręsta 1639 
Dievo malonės metų birželio 18 d. 

Jam baigiant skaityti, prieš paskutinį jo žodžių skiemenį 
pasigirdo nedarnus trimitų skardenimas, užgožęs šurmulį, 
nors ir nelabai aiškiai girdimą. Lobardemonas paspartino pro- 
cesiją, ir ši skubiai žengė į didelį greta bažnyčios esantį pa- 
statą - buvusį vienuolyną, kurio aukštai ir perdangos sugriu- 
vo, o likusi viena milžiniška salė dabar naudojama įvairiems 
tikslams - žiūrint kam jos prireikdavo. Lobardemonas pasijuto 
Saugus tik įėjęs į vidų ir išgirdęs, kaip prieš vis dar staugian- 
Čią minią girgždėdamos užsiveria sunkios dvigubos durys. 


III skyrius 


GERASIS KUNIGAS 


Taip man kalbėjo 
romusis žmogus. 


SAVOJOS VIKARAS 


Dabar, kai ši velniška procesija suėjo į salę, kurioje turė- 
jo vykti teismas, kol ji ruošėsi tam kruvinam vaidinimui, pa- 
žiūrėkite, ką susijaudinusių žiūrovų apsuptas veikė Sen Ma- 
ras. Gamta jį buvo apdovanojusi dideliu taktu, ir jis pajuto, 
kad lengvai nepasieks savo tikslo - nesuras abato Kijė tokiu 
metu, kai žmonių nerimas pasiekęs aukščiausią laipsnį. Tai- 
gi jis drauge su keturiais tarnais liko ant žirgų itin tamsioje 
gatvelėje, išeinančioje į didžiąją gatvę, iš kurios galėjo gerai 
matyti viską, kas dėjosi. Iš pradžių niekas nekreipė dėmesio 
į Sen Marą; tačiau kai liaudies smalsumas nebeturėjo kito pe- 
no, visų žvilgsniai nukrypo į jį. Pavargę nuo tiekos vaizdų, gy- 
ventojai žvelgė į Sen Marą su nepasitenkinimu ir pašnibždo- 
mis klausinėjo vieni kitų, gal tai dar vienas pas juos 
atkeliavęs egzorcistas; keli valstiečiai net buvo bepradedą 
kibti, jog penki jo žirgai užtvėrė gatvę. Sen Maras pajuto, kad 
reikia veikti ir, kaip kiekvienas būtų padaręs jo vietoj, nesvy- 
ruodamas išsirinko geriausiai apsirengusius žmones ir, lydi- 
mas tarnų, rankoje laikydamas skrybėlę, pasuko prie juodo- 
sios grupės, apie kurią jau kalbėjome; jis kreipėsi į vyrą, 
labiausiai išsiskiriantį, kaip jam pasirodė, iš kitų: 

— Pone, - kur galėčiau surasti abatą Kijė? 

Išgirdę šią pavardę, visi su siaubu sužiuro į Sen Marą, lyg 
jis būtų ištaręs paties Liuciferio vardą. Tačiau šis klausimas, 
regis, nieko nesuerzino; priešingai, tarytum sukėlė žmonių 
širdyse užuojautą ir palankumą. Be to, ir Sen Maro pasirin- 
kimas visiškai atsitiktinai pasirodė esąs geras. Grafas Diuliu- 
das priėjęs prie jo pasisveikino ir pasakė: 

— Nulipkite nuo žirgo, pone, ir aš jums suteiksiu naudin- 
gų žinių apie abatą. 

Pašnibždom pasikalbėję, abu atsisveikino su tiems laikams 
būdingu ceremoningu mandagumu. Sen Maras užsėdo ant 
savo juodojo žirgo ir, išvinguriavęs daugybe gatvelių, greitai 
su savo palydovais atsiplėšė nuo minios. 

— Koks aš laimingas! - kartojo jodamas. - Pamatysiu, te- 
gul ir labai trumpai, gerąjį, šventąjį abatą, kuris mane išauk- 
lėjo. Dar prisimenu jo bruožus, jo santūrumą, gerumo kupi- 
ną balsą. 

Švelniai apie tai galvodamas Sen Maras atsidūrė labai tam- 
sioje jam nurodytoje gatvelėje. Ji buvo tokia siaura, kad ba- 
tų antkeliai lietė sienas. Gatvės gale jaunuolis išvydo dviejų 
aukštų medinį namą ir, kadangi skubėjo, labai smarkiai pa- 
beldė į jo duris. 

Pasigirdo piktas balsas: „Kas ten?" 

Durys kaipmat atsivėrė, ir pasirodė mažas, storas, įraudęs 
vyras su juoda kepuraite, milžiniška balta gofruota apykak- 
le, jojiko batais, kurių didžiuliuose vamzdžiuose skendėjo 
mažos jo kojos; rankoje laikė pistoletą. 

— Savo gyvenimą brangiai parduosiu! - sušuko jis ir... 

— Ramiau, abate, ramiau, - tarė abato mokinys, imdamas 
jį už rankos. - Mes - jūsų draugai. 

— Ak, mano vargšas vaike, tai jūs! - sušuko gerasis žmo- 
gus, sviesdamas į šalį pistoletus. Iki dantų apsiginklavęs tar- 
nas atsargiai pakėlė juos nuo žemės. 

— Na, ko čia atvykote? Pas mus dedasi šlykštūs dalykai, 
todėl aš laukiu nakties, tada iškeliausiu. Greitai įeikite, ma- 
no drauge, ir jūsų Žmonės taip pat tegul įeina. Pamaniau, kad 
jūs - Lobardemono agentai, ir, garbės žodis, jau būčiau nesu- 
sivaldęs. Matote šiuos žirgus - vykstu į Italiją pas mūsų drau- 
gą kunigaikštį de Bujoną. Žanai, uždarykite didžiąsias duris 
ir patarkite šiems šaunuoliams tarnams per daug netriukš- 
mauti, nors netoliese ir nėra jokio būsto. 

Granšanas pakluso drąsiam mažajam abatui. O šis pabu- 
čiavo Sen Marą keturis kartus - kad pasiektų jam iki pusės 
krūtinės, abatas turėjo pasistiebti ant pirštų galiukų. Jis sku- 
biai nusivedė Sen Marą į siaurą kambarį, panašų į apleistą pa- 
lėpę, ir, pasisodinęs ant juodos spalvos lagamino, šiltai tarė: 

— Kur keliaujate, mano vaike? Nesuprantu, kaip ponia 
maršalienė leido jums čia atvykti! Ar jūs nematote, kas ruo- 
šiama nelaimingajam, kurį jie nori pražudyti? Gerasis Dieve! 
Ir tai buvo pirmasis vaizdas, kurį išvydo brangusis mano mo- 
kinys? O dangau! Jūs pasiekėte tą žavingą amžių, kai žen- 
giant į pasaulį jus turėtų supti draugystė, švelnūs jausmai, šir- 
dį glostantis pasitikėjimas, kai viskas turėtų skatinti jums 
gerą nuomonę apie žmonių giminę. Kokia nelaimė, Dieve ma- 
no! Kodėl jūs čia? 

Taip aimanuodamas gerasis abatas spūstelėjo jaunojo ke- 
liautojo rankas savo raudonomis raukšlėtomis rankomis, jo 
mokiniui galop tik vargais negalais pavyko įsiterpti: 

— Argi neatspėjote, brangusis abate, jog atvykau į Lude- 
ną todėl, kad jūs esate čia. O reginiai, apie kuriuos kalbėjo- 
te, man pasirodė tik juokingi, ir prisiekiu jums: neimsiu dėl 
to mažiau mylėti žmonių giminės, apie kurią susidaryti pui- 
kią nuomonę padėjo jūsų dorybės ir geros pamokos, o jei 
penki ar šeši bepročiai... 

— Negaiškime laiko. Papasakosiu jums apie šią beproty- 
bę, viską tučtuojau paaiškinsiu. Bet atsakykite, kur keliaujate. 
Ką darysite? 

— Vykstu į Perpinjaną, ten kardinolas kunigaikštis turės 
pristatyti mane karaliui. 

Tai išgirdęs gerasis abatas pašoko nuo lagamino ir, žings- 
niuodamas ar veikiau bėgiodamas pirmyn atgal po kambarį, 
trepsėdamas koja, ėmė kalbėti. 

— Kardinolas! Kardinolas! - kartojo dusdamas, išraudęs, 
su ašaromis akyse. - Vargšas vaike! Jie jus pražudys! Dieve 
mano! Kokį vaidmenį jie sumanė jums paskirti? Ko jie iš jū- 
sų nori? Ak, mano brangusis, kas jus saugos šioje pavojingoje 
šalyje? —- klausė abatas vėl atsisėsdamas, kaip tėvas rūpestin- 
gai suėmęs savo mokinio rankas, jis įdėmiai žvelgė jam į akis, 
norėdamas įspėti, ką šis mano. 

— Nelabai žinau, - atsakė Sen Maras, žvelgdamas į lu- 
bas. - Gal kardinolas Rišeljė, jis buvo mano tėvo draugas. 

— Ak, brangusis Anri, mane ima krėsti drebulys. Jis pra- 
žudys jus, mano vaike, jei netapsite klusniu jo įrankiu. Ak, 
kodėl negaliu keliauti su jumis? Kodėl gi šioje pragaištingoje 
situacijoje pasielgiau kaip piemengalys? Deja! Užtraukčiau 
jums pavojų, man reikia slėptis. Bet juk su jumis bus de Tu, 
ar ne, Mano sūnau? — paklausė abatas, norėdamas nusiramin- 
ti. - Jis jūsų vaikystės draugas, truputį vyresnis už jus. Klau- 
sykite jo, mano vaike, - tai išmintingas jaunuolis: jis moka 
mąstyti, turi galvą ant pečių. 

— Taip, brangusis abate, nurimkite, esu švelniai prie jo 
prisirišęs ir tebemyliu jį. 

— Bet jūs liovėtės jam rašęs, ar ne? - šyptelėjo gerasis 
abatas. 

— Prašau jūsų atleidimo, gerasis abate. Aš rašiau jam vieną 
kartą. Ir dar parašiau vakar - pranešiau, jog kardinolas mane 
kviečia į dvarą. “ 

— Ką? Jis pats panoro jus matytiė 

Sen Maras parodė kardinolo kunigaikščio laišką, rašytą 
motinai, ir senasis guverneris palengva nurimo ir suminkš- 
tėjo. 

— Nagi, nagi, - patyliukais kartojo jis, - gera pradžia: dvi- 
dešimties metų gvardiečių kapitonas - visai neblogai. 

Ir abatas nusišypsojo. 

O jaunuolis, sujaudintas šios šypsenos, kuria pagaliau bu- 
vo atsiliepta į jo jausmus, puolė abatui ant kaklo ir pabučia- 
vo, tarsi jį būtų įkvėpusi ateitis, kupina malonumų, šlovės ir 
meilės. 

Gerasis abatas sunkiai ištrūko iš to šilto glėbio ir vėl susi- 
mąstęs pradėjo vaikščioti pirmyn atgal. Jis dažnai sukosėdavo 
ir purtydavo galvą, o Sen Maras nedrįso jo kalbinti, tik sekio- 
jo akimis ir, matydamas, jog abatas surimtėjo, pats darėsi vis 
liūdnesnis. 

Pagaliau senis atsisėdo ir rimtu tonu pradėjo tokią kalbą: 

— Mano drauge, mano vaike, kaip tėvas pasidaviau jūsų 
viltims. Tačiau turiu jums pasakyti - ir ne todėl sakau, kad jus 
nuliūdinčiau, o kad šios viltys man atrodo perdėtos ir nela- 
bai realios. Jei kardinolas turėtų tik vieną tikslą - išreikšti jū- 
sų šeimai prieraišumą ir dėkingumą, jis nebūtų toks dosnus 
malonių; tačiau tikėtina - jis atkreipė į jus dėmesį. Iš to, kas 
apie jus jam pasakyta, jūs atrodote tinkamas suvaidinti kokį 
nors kitą vaidmenį, kurio neįmanoma atspėti, ir tai, ką turė- 
site daryti, glūdi slapčiausiose jo minčių gelmėse. Kardino- 
las nori jus paruošti tam darbui, išdresiruoti - atleiskite man 
už šį žodį, bet jis taiklus, ir, kai ateis laikas, apie tai rimtai pa- 
galvokite. Tačiau nesvarbu, manau, kad taip susiklosčius ap- 
linkybėms jums būtų geriau nenusigręžti nuo tokios sėkmės. 
Taip būdavo pradedamos didžiausios karjeros. Tik nereikia 
leistis apakinamam ir valdomam. Stenkitės, kad malonės jū- 
sų neapsvaigintų, vargšas mano vaike, ir kad iškilimas neap- 
suktų jums galvos. Nepykite, jog man kyla tokių įtarimų - 
taip atsitinka vyresniems už jus žmonėms. Dažnai rašykite 
man, rašykite savo motinai, susitikinėkite su de Tu, ir mes pa- 
sistengsime jums duoti puikių patarimų. O kol kas būkite ge- 

ras, sūnau, uždarykite šį langą, nes vėjas pučia man į galvą, 
ir aš papasakosiu, kas čionai atsitiko. 

Anri, manydamas, jog pamokomoji kalbos dalis baigta, ir 
žinodamas, kad antroji jos dalis tebus pasakojimas, greitai už- 
darė sutrešusį, voratinklių apraizgytą langą ir, netaręs nė žo- 
džio, sugrįžo į savo vietą. 

— Dabar, rimčiau pasvarstęs, manau, gal jums išeis į nau- 
dą, jog užsukote čia, nors tai, ką čionai pamatėte, bus jums 
karti patirtis; vis dėlto ji papildys tai, ko kadaise nebuvau jums 
sakęs apie žmonių niekšiškumą. Beje, tikiuosi, jog atomazga 
nebus kruvina ir mūsų laiškas karalių pasieks laiku. 

— Girdėjau kalbant, kad jis perimtas, - pasakė Sen Maras. 

— Tuomet viskas baigta, - ištarė abatas Kijė. - Klebonas 
žuvęs. Tačiau atidžiai išklausykite mane, mielas vaike. Tik jau 
ne aš, gink Dieve, ne aš, senasis jūsų mokytojas, norėčiau 
griauti savo paties kūrinį ir pakirsti jūsų tikėjimą. Išsaugokite 
jį visur ir visada - tą tikrąjį tikėjimą, kurio pavyzdį jums pa- 
rodė kilmingoji jūsų šeima, kurį išlaikė mūsų tėvai - tik jų ti- 
kėjimas buvo tvirtesnis nei mūsų, - kurio nesigėdi didžiausi 
mūsų laikų karvedžiai. Nešiodamas špagą, prisiminkite, kad 
ji priklauso Dievui. Tačiau, būdamas tarp žmonių, nesileiskite 
apgaunamas veidmainio; jis nuolat sukinėsis šalia jūsų, ma- 
no sūnau, ir stengsis užgauti jautriausią jūsų naivios širdies 
stygą - jūsų religinius jausmus. Ir, būdamas paikysčių, kurias 
jis darys iš savo apsimestinio uolumo, liudytojas, jūs jausitės 
šalia jo drungnas, abejingas, ir jums pasirodys, kad girdite są- 
žinės priekaištus. Bet tai nebus jūsų sąžinės balsas. O kaip ji 
sukrustų, kaip sukiltų prieš jus patį, jei prisidėtumėte prie ne- 
kalto Žmogaus žūties, pasitelkęs prieš jį melagingai liudyti 
patį dangų! 

— O mano tėve! Ar tai įmanoma? - sudėjęs rankas šūkte- 
lėjo Anri d'Efija. 

— Tikrai įmanoma, - toliau kalbėjo abatas. - Kaip tai vyks- 
ta, jūs jau šiek tiek matėte šįryt. Duok, Dieve, kad netaptu- 

mėte dar didesnių baisybių liudytoju! Bet atidžiai pasiklau- 
sykite: kad ir kas dėtųsi jūsų akyse, kad ir kokį nusikaltimą 
būtų išdrįsta padaryti, maldauju jūsų motinos ir visko, kas 
jums brangiausia, vardu - neištarkite nė vieno žodžio, nei 
menkiausiu judesiu neparodykite to, kas galėtų atskleisti jūsų 
nuomonę apie šį įvykį. Žinau jūsų karštą būdą - paveldėjote 
jį iš savo tėvo maršalo. Sutramdykite jį, arba jūs žuvęs. Šie 
įgimti pykčio protrūkiai teikia nedaug pasitenkinimo, užtat 
prišaukia dideles negandas; beje, jūs pernelyg į juos linkęs. 
O, kad žinotumėte, kiek pranašumo prieš kitus žmones tei- 
kia nesudrumsčiama ramybė! 

Antikos Žmonės įspaudė tą ramybę savo dievybės kakto- 
je kaip nuostabiausią bruožą, nes romumas iškelia žmogų virš 
mūsų baimių, vilčių, malonumų ir kančių. Taigi nepraraski- 
te tokios ramybės, mano brangusis vaike, reginių, kuriuos iš- 
vysite, akivaizdoje; bet būtinai stebėkite juos, taip reikia! Da- 
lyvaukite tame pražūtingame teisme. O aš... Aš kaip 
mokinukas turėsiu atsiteisti už savo išdaigą. Papasakosiu, ką 
iškrėčiau, ir jūs įsitikinsite, kad galima būti vaiku turint ne tik 
tokius gražius kaštoninius plaukus kaip jūsų, bet ir nuplikusį 
pakaušį. 

Abatas Kijė apglėbė Sen Maro galvą ir kalbėjo toliau: 

— Taip, aš buvau smalsus - norėjau pamatyti uršuliečių 
veidus, kaip ir visi kiti, brangus mano sūnau; ir žinodamas, 
kad jie apsiskelbė šneką visomis kalbomis, turėjau neatsargu- 
mo pateikti jiems keletą klausimų ne lotyniškai, o graikiškai. 
Vyriausioji, tikra gražuolė, šia kalba atsakyti negalėjo. Gydy- 
tojas Dunkanas garsiai pareiškė, esą reikia stebėtis tuo, jog 
visažinis demonas kalba barbarizmais ir solecizmais, bet ne- 
sugeba atsakyti graikiškai. Jaunoji priorė, gulėjusi ant pa- 
aukštinimo, nusisuko į sieną ir pravirkusi tėvui Barė tyliai pa- 
sakė: „Pone! Nebegaliu“. Pakartojau jos žodžius itin garsiai 
ir įsiutinau visus egzorcistus: jie užsipuolė mane, kad turėčiau 
žinoti, jog yra demonų, tamsesnių už valstiečius, aiškino, kad 

nevalia abejoti jų galiomis, fizine jėga, nes dvasios, vadina- 
mos Sostų Greziliu, Galybės Amanu ir Asmodėju, žadėjusios 
nuimti ponui de Lobardemonui kepuraitę. Jie tam ruošėsi, kai 
chirurgas Dunkanas, žmogus mokslingas ir doras, bet gana 
pašaipus, sumanė timptelėti siūlą, kurį pastebėjo pririštą prie 
vienos kolonos ir paslėptą už švento paveikslo taip, kad ta- 
sai nepastebimai turėjo nukristi prie pat Lobardemono. Tada 
jie apšaukė jį hugenotu,; ir aš manau, kad jam būtų blogai pa- 
sibaigę, bet jį globoja maršalas de Brėzė. Be to, į priekį išėjo 
grafas Diuliudas, kaip visada šaltakraujiškas, ir paprašė eg- 
zorcistų veikti jo akivaizdoje. Tėvas Laktansas, juodo veido ir 
žiauraus žvilgsnio kapucinas, priėjo prie sesers Agnesės ir se- 
sers Kler, iškėlė į viršų rankas, pažvelgė į jas taip, kaip gy- 
vatė žiūri į dvi balandėles, ir baisiu balsu sušuko: Ouis te mi- 
sit, Diabole?*, ir abi merginos kartu atsakė: Urbanus. Jis 
ketino tęsti kvotą, bet grafas Diuliudas, rimta mina ištraukęs 
mažą auksinę dėžutę, pasakė laikąs joje protėvių paliktą re- 
likviją ir, kadangi neabejojąs apsėdimu, norįs ją išbandyti. Tė- 
vas Laktansas sužavėtas čiupo dėžutę, bet vos tik palietė ja 
abiejų merginų kaktas, šios ėmė išdarinėti keistus šuolius, vi- 
saip klaipyti rankas ir kojas. Laktansas riaumojo savo užkal- 
bėjimus, Barė ir visos senės puolė ant kelių, Minjonas ir tei- 
sėjai plojo. Neišmušamas iš vėžių Lobardemonas (ir žaibas jo 
nenutrenkė!) žegnojosi. 

Kai grafas Diuliudas atsiėmė dėžutę, vienuolės nurimo. O 
tėvas Laktansas išdidžiai tarė: „Nemanau, kad dabar abejotu- 
mėte savo relikvijų tikrumu"“. - „Ne daugiau nei apsėdimu", - 
atsakė Diuliudas, atidarydamas dėžutę. Ji buvo tuščia. „Po- 
nai, jūs tyčiojatės iš mūsų“, - pareiškė Laktansas. Aš buvau 
pasipiktinęs tomis veidmainystėmis ir tariau jam: „Taip, po- 
ne, kaip jūs tyčiojatės iš Dievo ir iš žmonių“. Todėl, brangus 
vaike, mane ir matote su šiais sunkiais dideliais septynmyliais 


* Kas tave pasiuntė, demone? (Lot.) 

batais, nuo kurių man gelia kojas, ir su šiais ilgais pistoletais; 
nes mūsų draugas Lobardemonas įsakė mane suimti, o aš ne- 
noriu leistis jo sučiumpamas, nors ir esu senas. 

— Bet nejaugi jis toks galingas? - sušuko Sen Maras. 

— Labiau, negu kas nors mano, labiau, negu kas gali ma- 
nyti. Žinau, kad apsėstoji yra jo dukterėčia ir kad taryba įga- 
liojo jį teisti, nepaisydama jokių kreipimųsi į Parlamentą, nuo 
kurio kardinolas įsakė slėpti Urbeno Grandjė bylą. 

— Bet galų gale, kuo jis nusikalto? - paklausė jau be ga- 
lo susidomėjęs jaunuolis. 

— Kad turi stiprią dvasią, nepaprastą talentą bei nepalen- 
kiamą valią, kuri suerzino valdžią, ir kad jo širdis liepsnoja 
aistra, pastūmėjusia jį padaryti vienintelę mirtiną nuodėmę, 
už kurią, manau, būtų galima jam priekaištauti. Kad tai su- 
žinotų, jiems reikėjo išvogti jo slaptus popierius, išplėšti 
juos iš aštuoniasdešimtmetės motinos Žanos d'Estijevr - taip 
jie sužinojo ir apskelbė apie Urbeno Grandjė meilę gražuo- 
lei Madlenai de Bru. Ši jaunoji panelė atsisakė tekėti ir no- 
rėjo tapti vienuole. O kad vienuolės abitas galėtų paslėpti 
nuo jos akių tai, kas šiandien dėsis! Grandjė iškalba ir an- 
geliškas grožis dažnai uždegdavo moteris, iš toli atvykusias 
pasiklausyti jo pamokslų; mačiau, kaip kai kurios alpdavo 
jų metu; kitos šaukdavo, kad jis angelas, liesdavo jo drabu- 
žius ir bučiuodavo rankas jam lipant iš sakyklos. Ir iš tiesų 
tų visuomet įkvepiančių pamokslų didingumui negalėjo pri- 
lygti niekas — nebent jo paties grožis; tyras Evangelijų me- 
dus jo lūpose susiplakdavo su žėrinčia pranašysčių liepsna, 
ir jo balso skambesyje jautei širdį, kupiną švento gailesčio 
ir užuojautos vargstančiai žmonijai, kupiną ašarų, kurias jis 
išlies dėl mūsų. 

Gerasis kunigas nutilo, nes jo paties balsas skambėjo 
verksmingai, o akys buvo pilnos ašarų; apvalus, iš prigimties 
linksmas veidas buvo itin graudus, nors atrodė, kad liūdesys 
negalėtų jo įveikti. Vis labiau jaudindamasis, Sen Maras ne- 

tarė nė žodžio, tik suspaudė abatui ranką, bijodamas jį per- 
traukti. Abatas raudona nosine nusišluostė akis, nusišnypštė 
ir kalbėjo toliau: 

— Toksai siaubingas visų Urbeno priešų puolimas jau ant- 
ras. Grandjė jau buvo apkaltintas užkerėjęs vienuoles ir jį tar- 
dė šventieji prelatai, apsišvietę teisėjai, išsimokslinę gydyto- 
jai - jie išteisino Urbeną Grandjė ir pasipiktinę liepė nutilti 
tiems „žmonių pagamintiems“ demonams. Gerasis ir pamal- 
dusis Bordo arkivyskupas pats parinko įgaliotinius, kad ištirtų 
tuos apsimetėlius egzorcistus, ir jo potvarkis privertė bėgti 
tuos netikrus pranašus bei nutildė jų pragarą. Tačiau, paže- 
minti viešų diskusijų, patyrę gėdą, nes mūsų šaunusis kara- 
lius gražiai priėmė Grandjė, atvykusį į Paryžių pulti jam po 
kojomis, jie suprato, kad, jei Urbenas nugalės, jie žuvę, į juos 
bus žiūrima kaip į nedorėlius; tuo metu uršuliečių vienuoly- 
nas jau panėšėjo į piktinančių komedijų teatrą, o vienuolės — 
į begėdiškas aktores; susikompromitavo daugiau nei šimtas 
įtūžusių ant klebono asmenų, tikėdamiesi jo žlugimo; jų są- 
mokslas toli gražu nesibaigė - pirmoji nesėkmė jiems įkvėpė 
jėgų. Papasakosiu, kokių priemonių ėmėsi negailestingi kle- 
bono priešai. 

Ar pažįstate žmogų, vadinamą pilkuoju kardinolu, tą bai- 
sųjį kapuciną, kurį Rišeljė panaudoja visokiems tikslams, ku- 
rio patarimų dažnai klausia ir kurį visą laiką niekina? Į jį krei- 
pėsi Ludeno kapucinai. Viena iš čionykštės prastuomenės 
kilusi moteris, vardu Amon, turėjo laimės patikti karalienei, 
kai toji važiavo per šį kraštą, ir valdovė priėmė ją savo tarny- 
bon. Jūs žinote, kokia neapykanta atskyrė jos dvarą nuo kar- 
dinolo dvaro, jūs žinote, kad Ona Austrė ir Rišeljė kurį laiką 
varžėsi dėl karaliaus malonės ir kad Prancūzija niekada va- 
kare nežinodavo, kuri iš tų dviejų saulių patekės rytmetį. Vie- 
no kardinolo užtemimo metu pasirodė satyra „Karalienės Mo- 
tinos batsiuvė“, išnirusi iš karalienės aplinkos - jos „saulės 
sistemos“. Ji buvo niekingai sumanyta ir parašyta, kupina už- 

gaulių detalių apie kardinolo gimimą ir jo asmenį, kurias mi- 
nistro priešai tuojau pat ją pasigavo ir išplatino, o tai labai su- 
erzino ministrą. Sakoma, kad buvo iškelta aikštėn daug intri- 
gų ir paslapčių, kurias kardinolas laikė neįspėjamomis. Jis 
perskaitė šį anoniminį kūrinį ir panoro sužinoti, kas jo auto- 
rius. Kaip tik tuo metu šio mažojo miesto kapucinai parašė tė- 
vui Žozefui, kad, sprendžiant iš nuolatinio Amon ir Grandjė 
susirašinėjimo, šio pamileto autorius, be abejonės, yra Grand- 
jė. Nepadėjo nė anksčiau išleistos jų maldų ir religinių ap- 
mąstymų knygos, kurių vien stilius galėjo jį išteisinti, įtikin- 
ti, kad ne jis pridėjo ranką prie to paskvilio, parašyto turgaus 
kalba; bet kardinolas, jau seniai nuteiktas prieš Urbeną, te- 
troško jį apkaltinti: kardinolui buvo priminta, jog kai jis dar 
buvo tik Kusė vienuolyno prioras, Grandjė nepanoro jo pra- 
leisti ir žengė žingsnį pirmas; gal aš apsirinku, bet bijau, kad 
šis žingsnis nuves jį į kapus... 

Ir gerasis abatas liūdnai šyptelėjo. 

— Ką? Jūs manote, kad viskas baigsis mirtimi? 

— Taip, mano vaike, taip. Mirtimi. Jau paimti visi doku- 
mentai ir jį išteisinantys sprendimai, galintys padėti apsiginti, 
nors jo vargšė motina, kuri juos saugojo kaip sūnui suteiktą 
leidimą gyventi, ir priešinosi. Jau pateiktas kaip schizmos 
propagavimui skirtas tarp jo popierių rastas kūrinys prieš ku- 
nigų celibatą. Be abejonės, jis kaltas, ir kūrinį įkvėpusi mei- 
lė, kad ir kokia tyra būtų, yra baisi Žmogaus, pasiaukojusio 
vienam Dievui, kaltė. Vis dėlto šis vargšas kunigas nė iš to- 
lo nenorėjo skatinti erezijos; sako, jis parašė šį kūrinį vien no- 
rėdamas sumažinti panelės de Bru sąžinės priekaištus. Taigi 
buvo labai aišku, kad tikrųjų jo kalčių neužteks norint nuteis- 
ti jį mirti, todėl buvo griebtasi kaltinimo raganavimu - kardi- 
nolas, apsimesdamas tuo tikįs, sušaukė šiame mieste naują 
teismą ir pagaliau jam vadovauti paskyrė Lobardemoną. Juk 
tai mirties ženklas. O, kad Dievas neleistų jums niekada su- 
žinoti, ką iširusi valdžia vadina valstybės perversmais! 

Tuo metu už neaukštos kiemo sienos pasigirdo siaubingas 
riksmas. Išgąsdintas abatas atsistojo, Sen Maras taip pat. 

— Tai moters riksmas, - ištarė senis. 

— Koks veriantis širdį! - tarė jaunuolis. 

— Kas tai? - sušuko jis savo žmonėms — visi jie buvo išėję 
į kiemą. 

Šie atsakė, kad daugiau nieko negirdėti. 

— Gerai, gerai, - sušuko abatas. - Netriukšmaukite. 

Jis uždarė langą ir susiėmė galvą rankomis. 

— O, koks riksmas, mano vaike! - atsiduso smarkiai išblyš- 
kęs. - Koks riksmas! Jis pervėrė mano sielą. Tai nelaimė. Ak, 
Dieve mano! Jis mane sukrėtė. Negaliu daugiau kalbėti. Ir 
reikėjo, kad išgirsčiau jį pranašaudamas jums jūsų likimą! 
Mano brangus vaike, telaimina jus Dievas! Klaupkitės. 

Sen Maras atsiklaupė - iš bučinio į galvą atspėjo, jog se- 
nis jį palaimino. Tuomet abatas pakėlė jį taip sakydamas: 

— Paskubėkite, mano drauge. Jau laikas. Kad neužtiktų 
jūsų su manimi. Keliaukite. Palikite savo žmones ir žirgus čia. 
Apsigaubkite apsiaustu ir keliaukite. Man reikia dar daug ką 
parašyti, kol sutems ir galėsiu keliauti į Italiją. 

Jie pasibučiavo dar sykį, pažadėdami rašyti vienas kitam, 
ir Anri išėjo. Abatas, vis dar akimis sekdamas jį pro langą, su- 
šuko: 

— Kad ir kas atsitiktų, būkite protingas! 

Ir dar kartą pasiuntė jam tėvišką palaiminimą tardamas: 
„Vargšas vaikas“. 


IV skyrius 


TEISMAS 


Žinokite, koks atpildas rūstus 
Nedorėlį užgrius. Lai jis pažiūri, 
Skaitydamas mane, į tuos vaizdus! 


DANTE* 


Nepaisydami Rišeljė įvesto papročio rengti slaptus posė- 
džius, Ludeno klebono teisėjai panoro, kad į teismo salę bū- 
tų įleista liaudis, bet netrukus to pasigailėjo. Visų pirma jie 
manė, kad savo suktybėmis per šešis mėnesius pakankamai 
paveikė daugumą gyventojų; Urbeno Grandjė žūtis jiems vi- 
siems buvo svarbi, bet jie norėjo, kad šalies pasipiktinimas 
tam tikra prasme taptų pritarimu mirties nuosprendžiui, ku- 
rį jie rengė ir kurį jiems buvo įsakyta įvykdyti, kaip gerasis 
abatas ir sakė savo mokiniui. 

Lobardemonas buvo tas plėšrusis paukštis, kurį kardinolas 
siųsdavo visada, kai jo kerštui įvykdyti reikėdavo patikimo ir 
sumanaus parankinio, ir šį kartą Lobardemonas pateisino į jį 
sudėtas viltis. Jis padarė tik vieną klaidą - sulaužė įprotį ir lei- 
do surengti viešą posėdį; jis norėjo įbauginti ir išgąsdinti 
žmones - išgąsdino, bet sukėlė pasibjaurėjimą. 

Minia, kurią palikome prie įėjimo, laukė ten dvi valandas, 
kol iš duslaus plaktuko dunksėjimo suprato, kad didžiojoje 
salėje baigiami kol kas dar nežinomi ir skubiai atliekami pa- 


* Vertė A. Churginas 

siruošimo darbai. Kareivių stumiamos vargais negalais pasi- 
suko sunkios laukujės durys, ir reginių ištroškusi minia plūs- 
telėjo į vidų. Jaunąjį Sen Marą vidun įstūmė antrasis srautas, 
ir, užsiglaudęs už masyvaus šio pastato stulpo, jis ten liko sto- 
vėti nematomas kitų, bet pats matė viską. Sen Maras nepa- 
tenkintas pastebėjo, kad juodoji miestelėnų grupė atsidūrė 
prie pat jo; tačiau, užsidarius didžiosioms durims, patalpos 
dalis, kurioje buvo liaudis, paskendo tokioje tamsoje, kad 
niekas negalėjo jo atpažinti. Nors diena dar buvo tik įpusė- 
jusi, salę apšvietė deglai, įstatyti kitame jos gale, kur buvo už 
labai ilgo stalo susėdusių teisėjų pakyla; krėslai, stalai, laip- 
teliai - viskas buvo apdengta juodu audeklu, todėl nuo krin- 
tančių atspindžių veidai atrodė numirėliškai blyškūs. Kairė- 
je stovėjo teisiamajam skirtas suolas, uždengtas krepu, ant 
kurio buvo išsiuvinėtos auksinės liepsnos, bylojančios apie 
apkaltos priežastis. Apsuptas kareivių, ant jo sėdėjo kaltina- 
masis, jo rankos buvo sukaustytos grandinėmis, kurias laikė 
du vienuoliai, su apsimestiniu siaubu šoktelėdavę nuo men- 
kiausio Grandjė judesio, lyg būtų laikę už saito tigrą ar pa- 
siutusį vilką, lyg būtų bijoję, kad jų drabužiai užsiliepsnos. Be 
to, jie rūpestingai slėpė Urbeną nuo žmonių žvilgsnių. 
Šaltas, nejautrus Lobardemono veidas, regis, valdė visus 
savo paties išrinktus teisėjus; aukštesnis už juos beveik visa 
galva, jis buvo įsitaisęs aukščiau nei kitų teisėjų esančiame 
krėsle ir įsakinėjo jiems blausiu, neramiu žvilgsniu. Jis buvo 
apsisiautęs ilga, plačia, raudona mantija, juoda kepuraitė 
dengė jo plaukus. Atrodė užsiėmęs popierių tvarkymu, per- 
duodavo juos teisėjams, o šie savo ruožtu persiųsdavo vieni 
kitiems. Teisėjų dešinėje sėdėjo kaltintojai - visi ligi vieno 
bažnyčios tarnai su albomis ir stulomis, iš jų kapuciniško ap- 
daro paprastumu, tonzūra ir bruožų atšiaurumu skyrėsi tėvas 
Laktansas. Vienoje tribūnoje tūnojo pasislėpęs Puatjė vysku- 
pas, kitos tribūnos buvo pilnos šydais apsigaubusių moterų. 
Prie teisėjų kojų, už šešių jaunų vienuolių uršuliečių, pasi- 

bjaurėjusių tokiu artumu, grūdosi nekilmingų moterų ir vy- 
rų minia - vietos padugnės, - tai buvo liudytojai. Likusi salės 
dalis buvo užtvindyta milžiniškos, niūriai tylinčios minios, 
prisispaudusios prie karnizų, durų, sijų, pagautos siaubo, ku- 
ris persidavė ir teisėjams, šis visuotinis nustėrimas buvo apė- 
męs žmones iš užuojautos kaltinamajam. Daugybė kareivių, 
apsiginklavusių ilgomis ietimis, buvo tarsi šio nykaus pa- 
veikslo rėmai, pritinkantys laukiniam minios vaizdui. 

Pirmininkui mostelėjus, durininkas atvėrė siauras dureles, 
pro kurias buvo įvesti liudytojai. Visi pastebėjo, kad uršulie- 
čių vyriausioji, eidama pro Lobardemoną, žengė į priekį ir ga- 
na garsiai ištarė: „Jūs mane apgavote, pone". Lobardemonas 
išliko ramus, ir ji išėjo. 

Salėje įsiviešpatavo kapų tyla. 

Orus, tačiau akivaizdžiai sunerimęs, pakilo vienas teisėjų, 
vardu Umenas, atvykęs iš Orleano, ir labai dusliu, tokiu už- 
kimusiu, kad nebuvo įmanoma suprasti nė vieno žodžio, bal- 
su ėmė skaityti kažką panašaus į kaltinamąjį aktą. Vis dėlto 
tas vietas, kurios turėjo sujaudinti žmones, jis perskaitė su- 
prantamai. Įrodymus, susijusius su byla, padalijo į dvi dalis: 
„pirmieji —- tai septyniasdešimt dviejų liudytojų parodymai, 
antrieji, patys įtikinamiausi, - čia esančių dvasiškųjų tėvų eg- 
zorcizmai", - sušuko jis žegnodamasis. 

Tėvai Laktansas, Barė ir Minjonas žemai nusilenkė ir taip 
pat persižegnojo. 

— Taip, ponai, - kreipėsi jis į teisėjus, - buvo atpažinta ir 
jums pateikta ši baltų rožių puokštė ir kerėtojo krauju pasi- 
rašytas rankraštis - sutarties su Liuciferiu kopija, kurią jis bu- 
vo priverstas drauge nešiotis, kad išsaugotų galią. Pergamen- 
to apačioje dar galima įskaityti šiuos siaubingus žodžius: 
„Originalas pragare, Liuciferio priimamajame". 

Minioje pasigirdo skambus juokas, regis, nuaidėjęs iš stip- 
rios krūtinės. Pirmininkas paraudo ir davė ženklą kareiviams, 
bet šie veltui stengėsi surasti tvarkos drumstėją. Pranešėjas 
kalbėjo toliau: 

— Demonai buvo priversti pasisakyti savo vardus aukų lū- 
pomis. Ant stalo guli jų vardų ir jų darbų sąrašas: tai Astaro- 
tas - iš Serafimų ordino; Eazasas, Celsijus, Akaosas, Sedronas, 
Asmodėjas - iš Sostų ordino; Aleksas, Zabulonas, Chamas, Uri- - 
jelis ir Achasas - iš Kunigaikštysčių, ir t. t., nes jų be galo daug. 
O dėl jų veiksmų, tai kas gi iš mūsų nebuvo jų liudytojas? 

Susirinkusiųjų Minia ėmė murmėti; buvo pareikalauta ty- 
los, švystelėjo alebardos, ir viskas nurimo. 

— Mes su užuojauta žvelgėme, kaip jauna gerbtina uršu- 
liečių vyriausioji rankomis draskė sau krūtinę ir voliojosi dul- 
kėse; kitos seserys - Agnesė, Klera ir t. t., paniekė deramą jų 
lyčiai kuklumą aistringais judesiais ir nesantūriu juoku. Kai 
bedieviai panoro suabejoti demonų buvimu, kai mes patys 
pajutome, jog mūsų įsitikinimai griūva, nes jie atsisakė aiš- 
kintis su nepažįstamaisiais ir graikiškai, ir arabiškai, dvasiš- 
kieji tėvai mus drąsino, teikdamiesi paaiškinti, jog piktųjų 
dvasių klastingumas neapsakomas, todėl nereikia stebėtis, 
kad jie apsimetė nemokšomis, idant mažiau klausinėtų; ir 
netgi atsakinėdami įvėlė keletą barbarizmų, solecizmų ir ki- 
tų klaidų, kad juos paniekintų šventieji daktarai, o panieki- 
nę duotų jiems ramybę; ir jų neapykanta buvo tokia stipri, 
jog, krėsdami vieną iš tų savo stebuklingų triukų, jie pakabi- 
no ant lubų virvelę, kad gerbiami asmenys būtų apkaltinti ap- 
gaudinėjimu, bet gerbiami asmenys prisiekė jokios virvės nie- 
kada toje vietoje nebuvus. 

Tačiau, ponai, visai neseniai, kai dangus stebuklingu bū- 
du apsireiškė savo šventųjų aiškintojų lūpomis, mus apšvie- 
tė dar viena šviesa: kai teisėjai buvo panirę į apmąstymus, 
prie tarybos salės pasigirdo ausį rėžiantis riksmas; nubėgę į 
tą vietą, radome jaunos kilmingos panelės kūną - vieškelyje, 
ant dvasiškojo tėvo kanauninko Minjono rankų, ji ką tik bu- 
vo išleidusi paskutinį atodūsį; iš to paties šiuo metu čia esan- 
čio kanauninko ir keleto kitų rimtų asmenų sužinojome, kad 
jis įtarė, jog panelė apsėsta - mat jau seniai sklido gandai, jog 
Urbenas Grandjė ja susižavėjęs - ir jam kilo puiki mintis ją 

išbandyti: jis pasakė, kad Grandjė ką tik įvykdyta mirties 
bausmė, ir mergina, siaubingai surikusi, krito negyva - demo- 
nas atėmė iš jos laiką, kurio reikia mūsų šventajai motinai Ka- 
talikų Bažnyčiai, kad ji galėtų suteikti pagalbą. 

Minioje kilo pasipiktinimo murmesys, pasigirdo žodis „žu- 
dikas“: durininkai skardžiais balsais paprašė tylos, tačiau ji 
įsiviešpatavo tik pranešėjui pradėjus kalbėti - ar veikiau nu- 
galėjo visuotinis smalsumas. 

— Baisi gėda, monsinjorai, - drąsino jis save šūkčiojimais, — 
radome pas ją šį Urbeno Grandjė ranka parašytą kūrinį. 

Ir jis ištraukė iš savo popierių knygą pergamento viršeliais. 

— O dangau! - sušuko nuo suolo Urbenas. 

— Saugokitės! - sušuko teisėjai jį apsupusiems kareiviams. 

— Be abejonės, tuoj apsireikš demonas, - niūriu balsu pra- 
tarė tėvas Laktansas. - Suveržkite virves. 

Jam paklūsta. 

Teisėjas apskelbė aukos vardą. Tai Madlena de Bru, devy- 
niolikos metų. 

— Dangau, o dangau, to jau per daug! - sušuko kaltinama- 
sis ir apalpęs susmuko ant grindų. 

Minia sujudo; kilo triukšmas. Pasigirdo balsai: „Nelaimin- 
gasis, jis ją mylėjo“, „Tokia gera panelė!", - kalbėjo moterys. 
Gailestis ėmė viršų. Grandjė apipylė šaltu vandeniu, niekur 
jo nevedė, tik pririšo prie suolo. Pranešėjas kalbėjo: 

— Mums įsakyta perskaityti teisme šios knygos pradžią. 

Ir štai ką jis perskaitė: 


Švelnioji ir gražioji Madlena, kad nuraminčiau tavo su- 
drumstą sąžinę, aprašiau šioje knygoje vieną savo sielos min- 
tį. Jos visos priklauso tau, dangiškoji mergele, nes jos visos su- 
grįžta prie tavęs kaip prie viso mano gyvenimo tikslo; tačiau 
ši mintis, kurią tau siunčiu tartum gėlę, kyla iš tavęs, gyvuo- 
ja tik todėl, jog tu esi, ir grįžta pas tave vienintelę. 

Neliūdėk dėl to, kad myli mane, nesielvartauk dėl to, kad 
dievinu tave. Ką veikia dangaus angelai? Kas pažadėta palai- 

mintoms sieloms? Nejaugi mes ne tokie tyri kaip angelai? Ar 
mūsų sielos mažiau atitrūkusios nuo žemės nei po mirties? O 
Madlena, kuo mes papiktinome Viešpaties žvilgsnį? Ar tai, 
kad meldžiamės kartu ir, kaktomis liesdami dulkes prieš jo al- 
torių, prašome ankstyvos mirties, kad ji nusineštų mus per pa- 
tį jaunystės ir meilės žydėjimą? Ar tai, kad dviese svajodami 
po gedulingais kapinių medžiais ieškodavome bendro kapo, 
šypsodamiesi mirčiai ir verkdami, jog gyvename? Ar tai, kad, 
atsiklaupusi prieš mane prie klausyklos, Dievo akivaizdoje 
kalbėdama man, negali nieko blogo apie save pasakyti, nes 
taip stengiuosi išlaikyti tavo sielą tyrose dangaus aukštybė- 
se? Kas gi tuomet galėtų įžeisti mūsų Viešpatį? Galbūt... Taip, 
galbūt kokia nors dangaus dvasia galėjo pavydėti man laimės, 
kai Velykų dieną pamačiau tave, sukniubusią prie mano ko- 
jų, išsižadėjusią malonumų ir todėl apsivaliusią nuo keleto 
dėmelių, kurias dar galėjo tavyje palikti pirmapradė nuodė- 
mė. Kokia tu buvai graži! Žvilgsniu danguje ieškojai savo Die- 
vo, ir mano virpanti ranka jį atnešė prie tavo skaisčių lūpų, 
kurių neišdrįso paliesti nė vienas žmogus. Angeliškoji būtybe, 
aš vienas aiškinau Viešpaties paslaptis ar veikiau vienintelę 
tavo sielos tyrumo paslaptį; aš sujungiau tave su tavo Kūrė- 
ju, ką tik nusileidusiu ir į mano paties širdį. Neapsakoma san- 
tuoka, palaiminta paties Dievo, - tik tai leidžiama Nekaltai 
Mergelei ir Ganytojui. Vienintelė palaima kiekvienam iš mūsų 
buvo džiaugtis prasidedančia begaline kito laime ir kvėpuo- 
ti kartu dangaus kvapais, klausytis jo muzikos ir būti tikriems, 
kad vienam Dievui ir mums patiems atsivėrusios mūsų sielos 
vertos, jog dievintume jį kartu. 

Koks gi dar rūpestis slegia tavo sielą, mano sese? Gal ma- 
nai, kad pernelyg garbinu tavo dorybes? Gal bijai, kad mano 
tyras žavėjimasis tavimi bus aptemdęs mano žavėjimąsi Vieš- 
pačiu? 

Umenui tiek perskaičius, staiga atsivėrė durys, pro kurias 
buvo išėję liudytojai. Sunerimę teisėjai ėmė šnibždėtis. Lobar- 


55 


demonas susvyravo, paskui gestu paklausė tėvų, ar jiems įsa- 
kius visa tai vyksta; bet, kadangi tėvai sėdėjo tolokai nuo Lo- 
bardemono ir patys buvo nustebę, jie negalėjo jam pasaky- 
ti, kad šis pertrūkis toli gražu nebuvo numatytas. Be to, dar 
prieš jiems susižvalgant, visi susirinkusieji, didžiam savo nu- 
stebimui, pamatė tris marškinėtas moteris; jos žengė į paky- 
los vidurį nuogomis kojomis, su virvėmis ant kaklo ir žvakė- 
mis rankose. Tai buvo vyriausioji, lydima seserų Agnesės ir 
Kleros. Abi jos verkė; vyriausioji buvo labai išblyškusi, bet at- 
rodė rami, o akys žvelgė tvirtai ir drąsiai. Ji atsiklaupė, jos pa- 
lydovės - taip pat. Visi taip susijaudino, kad niekam neding- 
telėjo jų sustabdyti, ir vyriausioji aiškiu ryžtingu balsu ištarė 
žodžius, nuaidėjusius iki salės gilumos: 

— Švenčiausiosios Trejybės vardu aš, Žana de Belfijel, ba- 
rono de Kozo dukra, aš, niekinga Ludeno uršuliečių vienuo- 
lyno vyriausioji, meldžiu Dievo ir žmonių atleidimo už pikta- 
darybę, kad apkaltinau nekaltąjį Urbeną Grandjė. Mano 
apsėdimas netikras, žodžiai - ne mano sugalvoti, mane slegia 
sąžinės priekaištai... 

— Bravo! - pasigirdo tribūnose ir minioje, žmonės plojo. 
Teisėjai atsistojo. Kareiviai neryžtingai pažvelgė į pirminin- 
ką: šis sudrebėjo visu kūnu, bet nepajudėjo. 

— Nutilkite! - šaižiai sušuko jis. - Kareiviai, atlikite savo 
pareigą! 

Šis žmogus jautėsi remiamas tokios galingos rankos, kad 
niekas jo negąsdino; be to, mintis apie dangų jam niekada ne- 
buvo atėjusi į galvą. 

— Tėvai, ką jūs manote? - paklausė jis, parodęs ženklą 
vienuoliams. 

— Demonas nori išgelbėti savo draugą... Ombutesce, Sa- 
tanas!* — šūktelėjo tėvas Laktansas baisiu balsu, lyg vis dar 
varytų piktąsias dvasias iš vyriausiosios. 


* Nutilk, šėtone! (Iot.) 

Dar niekada į paraką mesta ugnis nebuvo sukėlusi tokio 
greito poveikio, kaip šis vienintelis ištartas žodis. Žana de 
Belfijel staiga atsikėlė —- pakilo visu savo, dvidešimtmetės, 
grožiu, kurį dar labiau pabrėžė jos nuogumas; būtum pasa- 
kęs, kad iš pragaro pabėgusi siela sugrįžo pas savo suvedžio- 
toją; ji permetė vienuolius juodomis akimis; Laktansas įbedė 
žvilgsnį į žemę; ji žengė jo link basomis kojomis, ir jos žings- 
niai garsiai nuaidėjo ant pakylos, o žvakė rankose atrodė lyg 
angelo kalavijas. 

— Nutilkite, nedorėli! - energingai tarė ji. - Mane apsėdęs 
demonas - tai jūs: jūs mane apgavote, jis neturėjo būti teisia- 
mas; tik šiandien sužinojau, kas čia dedasi. Šiandien nujau- 
čiu jo mirtį - aš kalbėsiu. 

— Moterie, demonas drumsčia tavo protą. 

— Veikiau sakykite, kad atgaila mane apšvietė. Nelaimė- 
lės, kaip ir aš, kelkitės: juk jis nekaltas! 

— Prisiekiame! - vis dar klūpėdamos ištarė abi jaunosios 
seserys patarnautojos, apsipylusios ašaromis, nes jų ryžtas ne- 
buvo toks stiprus kaip vyriausiosios. Agnesė staiga atsisuko 
į Žmones šaukdama: 

— Gelbėkite, jie mane nubaus, jie mane nužudys!“ Ir, su- 
griebusi draugę, puolė į minią, meiliai priglaudusią jas abi; 
tūkstančiai balsų prisiekė jas globoti, pasigirdo prakeiksmai, 
vyrai daužė lazdomis į žemę; niekas nedrįso sutrukdyti žmo- 
nėms perduoti jas iš rankų į rankas iki pat gatvės. 

Šios naujos scenos metu apstulbinti teisėjai šnibždėjosi, o 
Lobardemonas žiūrėjo į kareivius ir ženklais jiems nurodinė- 
jo, ką jie turi stebėti - jisai vis rodė pirštu į juodąją grupę. Kal- 
tintojai sužiuro į Puatjė vyskupo tribūną, tačiau apatiškame jo 
veide nebuvo jokios išraiškos. Tai vienas iš tų senių, kuriuos 
mirtis sukausto dešimt metų anksčiau, nei paskutinis judesys 
apleidžia jų kūną; jo akys buvo pusiau primerktos, pravira bur- 
na jis vogravo kažkokius neaiškius beprasmiškus žodžius, lyg 
ir reiškiančius gailestį. Jam užteko proto išskirti iš visų patį 

stipriausią žmogų ir jam paklusti, nė sekundės nesusimąsčius, 
bet kokia kaina. Taigi jis pasirašė Sorbonos daktarų paskelb- 
tą nutarimą, kad vienuolės yra apsėstos, net nesusimąstyda- 
mas, jog tai mirties nuosprendis Urbenui; o visa kita jam atrodė 
kaip viena iš tų trumpesnių ar ilgesnių ceremonijų, į kurias ne- 
kreipė nė menkiausio dėmesio, įpratintas jas stebėti ir kaip ne- 
atskiriama jų dalis ar baldas gyventi šių dirbtinių prašmatny- 
bių apsuptyje. Taigi dabar jis neparodė jokių gyvybės 
požymių, tik išlaikė tobulai kilnią ir niekingą išvaizdą. 

Tėvas Laktansas, gavęs truputį laiko atitokti po šio stai- 
gaus užpuolimo, atsisuko į pirmininką ir tarė: 

— Štai akivaizdus apsėdimo įrodymas, kurį mums siunčia 
dangus, nes niekada iki šiol vyriausioji nebuvo pamiršusi 
kuklumo ir jos ordinui deramo griežtumo. 

— Tegu dabar mane mato visas pasaulis! - sušuko Žana de 
Belfijel, vis dar tokia pat tvirta. - Negana, kad esu taip panie- 
kinta žemėje, ir dangus mane atstums, nes buvau jūsų ben- 
drininkė. 

Prakaitas žliaugė Lobardemono kakta. Stengdamasis susi- 
tvardyti, jis tarė: 

— Kokia absurdiška pasaka! Kas jus privertė ją papasako- 
ti, sese? 

Merginos balsas nuskambėjo lyg iš po žemių: ji sukaupė 
visas jėgas, prispaudė ranką prie širdies, lyg būtų norėjusi ją 
išplėšti, ir, žiūrėdama į Urbeną Grandjė, atsakė: 

— Meilė! 

Minia sudrebėjo. Urbenas, po apalpimo sėdėjęs nuleista 
galva lyg negyvas, lėtai pakėlė į ją akis ir visai sugrįžo į gy- 
venimą, bet vėl patyrė skausmą. Jaunoji atgailautoja kalbė- 
jo toliau: 

— Taip, meilė, kurią jis atstūmė, kurios pilnatvės jis nepa- 
tyrė, kurią man įkvėpė jo kalbos, kurią mano akys sėmė iš jo 
dieviško žvilgsnio, kurią netgi jo patarimai stiprino. Taip, Ur- 
benas tyras kaip angelas, bet geras kaip vyras, kuris mylėjo; 

aš ir nežinojau, kad jis mylėjo! Tai jūs, - dar karščiau kalbė- 
jo ji, rodydama į Laktansą, Barė ir Minjoną, ir aistra jos bal- 
se virto pasipiktinimu, - tai jūs man pasakėte, kad jis myli, tai 
jūs šį rytą taip žiauriai atkeršijote už mane, parblokšdami ma- 
no varžovą vienu žodžiu! Deja! Aš tenorėjau juos išskirti. Tai 
nusikaltimas. Bet aš - italė iš motinos pusės; aš degiau, aš pa- 
vydėjau; jūs man pažadėjote, kad leisite pamatyti Urbeną, tu- 
rėti jį šalia kaip draugą, matyti jį kasdien... - Ji nutilo. Paskui 
šaukdama: - Žmonės, jis nekaltas! Kankiny, atleisk man! Bu- 
čiuoju tavo kojas! —- puolė prie Urbeno ir pagaliau apsipylė 
ašaromis. 

Urbenas pakėlė tvirtai surištas rankas ir, palaiminęs ją, 
švelniu, bet silpnu balsu ištarė: 

— Nurimkite, sese mano, atleidžiu jums to, kurį greitai iš- 
vysiu, vardan. Kadaise sakiau jums, ir dabar jūs pati įsitiki- 
note, kad aistros pridaro daug blogio, jei nesistengiama jų 
nukreipti į Dievą. 

Lobardemonas nuraudo antrąkart. 

— O nelaimingasis, - pasakė jis, - tu kartoji Bažnyčios 
žodžius. 

— Niekada nebuvau jos išsižadėjęs, - atsakė Urbenas. 

— Išneškite šią merginą! - liepė pirmininkas. 

Kareiviai, turėję įvykdyti įsakymą, pamatė, kad Žana de 
Belfijel buvo suveržusi ant kaklo kybančią virvę su tokia jė- 
ga, jog gulėjo visa raudona ir beveik negyva. Siaubo apimtos 
moterys puolė iš salės, kai kurias išnešė apalpusias; bet vidu- 
je dėl to daugiau vietos nepasidarė; eilės susispaudė, ir gat- 
vėje stovėję žmonės plūstelėjo į vidų. 

Paklaikę iš siaubo teisėjai atsistojo, pirmininkas bandė iš- 
varyti žiūrovus, tačiau žmonės užsidėjo skrybėles ir stovėjo 
bauginančia poza; kareivių nebuvo pakankamai daug, teko 
nusileisti, ir Lobardemonas drebančiu balsu pareiškė, kad ta- 
ryba pusvalandžiui išeina. Jis nutraukė posėdį. Niūri minia li- 
ko stovėti. 


V skyrius 


KANKINYS 


Kankinimai klausia, o skausmas atsako. 


RENUARAS. Tamplieriai 


Susidomėjimas šiuo įpusėjusiu teismu neatvėso, ir jo iškil- 
mingumas bei epizodai taip prikaustė publikos dėmesį, kad 
žmonės net nemanė kalbėtis tarpusavyje. Vienu metu pasigir- 
do keli šauksmai, tačiau nė vienas žiūrovas nenumanė, ko- 
kius įspūdžius išgyvena jo kaimynas ir net nesistengė jų at- 
spėti ar išpasakoti savuosius. Bet kai žmonės pasiliko vieni, 
prapliūpo triukšmingas žodžių srautas. Iš šio triukšmingo 
chaoso išsiskyrė keli balsai - kaip trimito garsai išsiskiria iš 
nenutrūkstamos basso contimuo orkestre. 

Tais laikais tarp liaudies žmonių dar buvo ganėtinai primi- 
tyvių prasčiokų, kurie patikėdavo skleidžiamais mįslingais 
prasimanymais, nes nedrįso susidaryti savo nuomonės apie 
akivaizdžius dalykus; todėl daugelis su siaubu laukė sugrįž- 
tant teisėjų, kalbėjosi pašnibždomis, paslaptingai rimtais žo- 
džiais, kuriuos mėgsta bailus kvailumas: „Nežinau, ką ir 
manyti, pone“, „Ak, ponia, kokie dalykai dedasi“, „Na ir keis- 
tais laikais gyvenam“, „Iš tiesų gerokai abejočiau tuo, kas čia 
dedasi, tačiau, garbės žodis, nežinau, ką ir pasakyti, tad kol 
kas patylėsiu“, „Pagyvensim - pamatysim" ir t. t. - idiotiškos 
minios pašnekesys, rodantis, kad ji puls į glėbį pirmajam, ku- 

ris tvirtai ją pričiups. Tai buvo nenutrūkstamas basso 
contimuo; tačiau, pasiklausius juodosios grupės, buvo galima 
išgirsti ką kita: „Nejau leisime, kad su mumis taip elgtųsi? 
Koks įžūlumas - sudeginti mūsų laišką karaliui! Jei karalius 
tai žinotų", „Barbarai! Nedorėliai! Kaip apsukriai organizavo 
šį sąmokslą. Nejaugi mūsų akyse įvyks žmogžudystė? Nejau 
mes išsigąsime kareivių?"“, „Ne, ne, ne“. Tai buvo šio triukš- 
mingojo orkestro trimitai —- sopranai ir tenorai. 

Antai ir jaunasis advokatas, užlipęs ant suolo, iš pradžių 
sudraskė į skutelius sąsiuvinį, o paskui vis stiprėjančiu bal- 
su sušuko: 

— Štai plėšau ir leidžiu pavėjui ginamąją kalbą - ją para- 
šiau, norėdamas apginti kaltinamąjį; bylos nagrinėjimas nu- 
trauktas: man neleista jo ginti; galiu kalbėti tik jums, žmonės, 
ir esu tuo patenkintas; jūs matėte tuos nedorus teisėjus: ku- 
ris iš jų dar gali išgirsti teisybę? Kuris iš jų yra vertas klau- 
sytis doro žmogaus? Kuris iš jų išdrįs atlaikyti jo žvilgsnį? Ką 
aš čia kalbu! Jie žino tą teisybę: nešioja ją savo - nusikaltė- 
lių - krūtinėse; ji lyg kirminas graužia jų širdis; jie dreba sa- 
vo urve, kuriame, be abejonės, ryja auką, jie dreba, nes gir- 
dėjo trijų suklaidintų moterų šauksmus. O ką aš ketinau 
daryti? Ketinau ginti Urbeną Grandjė. Koks iškalbingumas 
galėtų prilygti šių nelaimingųjų iškalbai? Kokie žodžiai jums 
geriau įrodytų jo nekaltumą? Dangus užstojo Urbeną Grand- 
jė, kviesdamas juos atgailai ir pasiaukojimui, dangus ir pa- 
baigs pradėtą darbą. 

— Vade retro, Satanas!*, - pasigirdo balsai už aukštai 
esančio lango. 

Furnjė kiek patylėjęs vėl prašneko: 

— Ar jūs girdite tą giesmelę, tuos balsus, parodijuojančius 
dieviškąją kalbą? Jei neklystu, tie pragaro jėgų parankiniai 
vėl ruošia kokius nors burtus. 


* Pasitrauk, šėtone! (Iot.) 

— Tuomet sakykite: ką mums daryti? Kur jis? - subruzdo 
jį supantys žmonės. 

— Pasilikite čia, nejudėkite ir tylėkite, - atsakė jaunasis 
advokatas. - Tautos nejudrumas yra visagalis - tai jo išmintis; 
tai jos galybė. Žiūrėkite tylėdami, ir priversite juos drebėti. 

— Be abejonės, jie neišdrįs sugrįžti, - pasakė grafas Diu- 
liudas. 

— Labai norėčiau vėl išvysti tą ilgšį raudoną niekšą, - iš- 
tarė Gran Ferė, pro kurio akis neprasprūsdavo niekas. 

— Būtų ne pro šalį ir tą gerąjį kleboną pamatyt, - sumur- 
mėjo senukas Gijomas Leru, žvelgdamas į savo suirzusius vai- 
kus, kurie tyliai šnekučiavo tarpusavyje, apžiūrinėdami ir 
mėgdžiodami kareivius. Jie netgi tyčiojosi iš kareivių apran- 
gos ir rodė į juos pirštais. 

Sen Maras, vis dar prisišliejęs prie atramos, už kurios slė- 
pėsi, vis dar įsisupęs į juodą apsiaustą, rijo akimis viską, kas 
dėjosi, nepraleisdamas pro ausis nė vieno ištarto žodžio, ir 
į jo širdį priplūdo pykčio ir kartėlio; nesutramdomas troški- 
mas žudyti ir keršyti, neapsakomas noras smogti apėmė įį 
prieš jo paties valią: tai pirmas jausmas, kurį jauno žmogaus 
sieloje sužadina blogis; paskui pyktį išstumia liūdesys; vė- 
liau apima abejingumas ir panieka; dar vėliau - susižavėji- 
mas didžiaisiais piktadariais, nes jiems pavyko; bet tai atsi- 
tinka tada, kai iš dviejų Žmogaus prigimties pradų purvas 
tampa svarbesnis už sielą. 

Tuo metu salės dešinėje, šalia teisėjams skirtos pakylos, 
būrelis moterų, regis, žado netekusių, stebeilijo į kokių aštuo- 
nerių metų vaiką, užsiropštusį ant karnizo - jam padėjo jo se- 
suo Martina, kurią, kaip matėme, taip negailestingai išjuokė 
jaunasis kareivis Gran Ferė. Teisėjams išėjus, berniukui ne- 
bebuvo į ką žiūrėti ir jis, kabindamasis rankomis ir kojomis, 
nusigavo iki mažo pastogės langelio, pro kurį sklido silpna 
šviesa, norėdamas surasti kregždžių lizdą ar kokį kitą vaikišką 
lobį; tačiau, tvirtai atsistojęs ant sienos karnizo ir įsitvėręs 

rankomis į senosios šv. Jeronimo relikvijų dėžės virbus, be- 
regint pasigailėjo ir sušuko: 

— Oi sese, sese, duok man ranką, padėk nulipti! 

— Ką gi tu matai? - sušuko Martina. 

— O! Nedrįstu net sakyti; aš noriu nulipti, - ir berniukas 
pravirko. 

— Pasilik, pasilik, - prašė visos moterys. - Pasilik, vaikeli, 
nebijok, ir pasakok mums, ką tu matai. 

— Gerai jau gerai. Kleboną paguldė tarp dviejų didžiulių 
lentų, spaudžiančių jo kojas; lentos apvyniotos virvėmis. 

— A! Kankina, - ištarė vienas miestelėnas. - Žiūrėk ati- 
džiai, drauguži. Ką dar matai? 

Padrąsintas vaikas vėl prigludo prie langelio, paskui ati- 
traukė veidą ir pasakė: 

— Nebematau klebono, nes jį apspito teisėjai, žiūri į jį ir 
ilgos jų mantijos man užstoja vaizdą. Ten yra kapucinų, jie 
lenkiasi prie jo ir kažką jam kužda. 

Smalsumo genami, prie berniuko kojų susirinko dar dau- 
giau žmonių ir visi nuščiuvę, su nerimu laukė, kol jis prabils, 
lyg nuo to būtų priklausiusi visų čia esančių gyvybė. 

— Aš matau, - pasakė vaikas, - budelį, kišantį tarp virvių 
keturis medinius pleištus - prieš tai kapucinai palaimino 
plaktukus ir vinis... Ak, Dieve mano! Sese, kaip jie pyksta ant 
jo, kad jis nekalba... Mama, mama, duok man ranką, aš no- 
riu nulipti! 

Tačiau atsigręžęs berniukas išvydo ne savo motiną, o vien 
tik vyrų veidus; vyrai žvelgė į jį įdėmiai ir liūdnai ir ženklais 
prašė jį ten pasilikti. Vaikas nedrįso nulipti ir drebėdamas pri- 
gludo prie langelio. 

— O! Matau tėvą Laktansą ir tėvą Barė - jie patys kiša 
pleištus, spaudžiančius jam kojas. Oi, koks jis išblyškęs! At- 
rodo, meldžiasi Dievui; o dabar atlošė galvą, lyg merdėtų. Ak! 
Paimkite mane iš čia... 

Ir berniukas nukrito ant rankų jaunajam advokatui, grafui 
Diuliudui ir Sen Marui, priėjusiems jį palaikyti. 

Deus stetit in synagoga deorum: in medio autem Deus di- 
judicat... - pragydo už langelio stiprūs nosininiai balsai; ilgai 
jie giedojo psalmes, pertraukiamas plaktuko smūgių, tarsi 
pragariškos jėgos mušė taktą dangiškoms giesmėms. Galėjai 
pamanyti esąs kalvės prieangyje; tik smūgiai buvo duslūs, ir 
jutai, kad priekalas - tai žmogaus kūnas. 

— Tylos, - paprašė Furnjė. - Jis kalba. 

Giedojimas ir smūgiai nutilo. Ir labai silpnas balsas iš lėto 
pratarė: 

— O, mano tėvai. Sušvelninkite šias žiaurias kančias, nes 
neviltį pasėsite mano širdyje ir aš norėsiu numirti. 

Tuomet iki pat skliautų nuaidėjo galingas žmonių riksmas; 
įniršę vyrai puolė ant pakylos ir nušlavė nuo jos nustebusius 
ir neryžtingus kareivius; beginklė minia juos stūmė, spaudė, 
priremti prie sienų, jie duso, nes žmonės jiems neleido nė 
krustelėti; žmonių srautai veržėsi prie durų, vedančių į kan- 
kinimų kambarį; durys subraškėjo nuo jų svorio, regis, gali 
neišlaikyti; tūkstančiai grėsmingų balsų plūdosi ir kėlė siaubą 
teisėjams. 

— Jie paspruko, jie jį išnešė! - sušuko vienas vyras. 

Triukšmas akimirksnį nuščiuvo, bet netrukus minia, pakei- 
tusi kryptį, siūbtelėjo iš šios nelemtos vietos ir greitai paskli- 
do po gatves. Ten viešpatavo baisiausia sumaištis. 

Teismui užsitęsus, atėjo naktis, lietus kliokė kaip iš kibi- 
ro. Tamsa buvo bauginanti; moterys, suklupusios ant grindi- 
nio arba parblokštos gvardiečių žirgų, klykė, iš visų pusių 
sklido duslūs besibūriuojančių įniršusių vyrų šauksmai, be 
perstojo skambėjo varpai, bylojantys apie kančią, savo dūžiais 
tarsi atliepdami agonijai, toli grumėjo perkūnija - viskas lie- 
josi į chaosą. Tai stebino ausis, bet ne mažiau ir akis; keletas 
gatvių kampuose uždegtų laidotuvių deglų virpančia šviesa 
nutvieskė ginkluotus raitus vyrus, jų žirgai šuoliavo traišky- 

dami minią: jie skubėjo susirinkti Sen Pjero aikštėje; tarpais 
į juos, prajojančius, lėkė čerpės, bet, nepasiekusios jau nuto- 
lusio kaltininko, krisdavo ant niekuo dėto šalia stovinčio 
žmogaus. Sąmyšis buvo baisus ir dar labiau padidėjo, kai iš 
visų gatvių į Sen Pjero turgaus aikštę pasipylusi minia rado 
ją užtvertą ir pilną raitų sargybinių bei ginkluotų kareivių. 
Prie akmeninių gatvių suolų pririšti vežimai buvo užkirtę ke- 
lius į aikštę, o užjų išsirikiavę stovėjo arkebuzomis ginkluoti 
sargybiniai. Aikštės viduryje, sukrautas iš milžiniškų, viena 
ant kitos suverstų, tobulą keturkampį sudarančių sijų, buvo 
iškilęs laužas; šio ešafoto viduryje styrojo didžiulis stulpas. 
Raudonai apsivilkęs vyras, laikantis nuleistą deglą, stovėjo 
prie to iš toli matomo stiebo. Prie jo kojų kėpsojo geležies 
lakštu nuo lietaus pridengtas kaitintuvas. 

Nuo tokio reginio visus sukaustė siaubas ir įsiviešpatavo 
nepaprasta tyla; po akimirkos tebuvo girdėti lietaus šnaresys 
ir artėjančios perkūnijos dudenimas. 

Tuo metu Sen Maras, lydimas ponų Diuliudo ir Furnjė bei 
kitų žymių asmenų, pasislėpė nuo audros po Šv. Kryžiaus 
bažnyčios peristiliu, į kurį vedė dvidešimt akmeninių laiptų. 
Laužas kūpsojo priešais, ir iš tokio aukščio galėjai matyti vi- 
są aikštę. Ji buvo tuščia, per ją čiurleno tik platūs lietaus upe- 
liukai; tačiau vienas po kito jau žiebėsi namų langai ir išplė- 
šė iš tamsos po balkonais susispaudusių vyrų ir moterų 
galvas. Jaunasis d'Efija liūdnai stebėjo šį grėsmingą reginį; iš- 
auklėtas aplinkoje, kur mokoma suprasti, kas yra garbė, jis 
toli gražu nebuvo apniktas tų juodų minčių, kurias vyro šir- 
dyje sukelia neapykanta ir ambicijos, todėl nesuprato, kad 
tiek daug blogio būtų galima padaryti ir neturint svarbaus bei 
slapto motyvo; tas įžūlus nuosprendis jam atrodė toks neįma- 
nomas, kad būtent nuosprendžio žiaurumas ir pateisino jį Sen 
Maro akyse; siaubas vogčia įslinko į jo sielą - tas pats siau- 
bas, kuris užčiaupė burną žmonėms; jis beveik užmiršo užuo- 
jautą, kurią jam buvo sužadinęs nelaimingasis Urbenas, ir pa- 

manė, kad gal iš tiesų tokį šiurpų žvėriškumą paskatino ko- 
kia nors slapta Urbeno sutartis su pragaru; ir jo atmintyje iš- 
tirpo ir viešas vienuolių pareiškimas, ir jo tauriojo guverne- 
rio pasakojimas — tokia galinga yra sėkmė, net geriausių 
žmonių akyse! Taip veikia žmogų jėga, užgniaužianti ir jo są- 
žinės balsą. Jaunasis keliautojas jau tarė sau, kad gal tikrais 
kankinimais iš kaltinamojo išplėštas koks nors siaubingas pri- 
sipažinimas, kai bažnyčią paskandinusi tamsa staiga ištirpo; 
atsivėrė didžiulės jos durys, ir daugybės deglų šviesoje pasi- 
rodė sargybinių apsupti teisėjai ir dvasininkai, o jų viduryje - 
Urbenas, prilaikomas ar veikiau nešamas šešių kaip juodieji 
atgailautojai apsirengusių vyrų, nes jo suglaustos ir kruvinais 
čios išlaikyti jo svorio. Prabėgo ne daugiau kaip valanda nuo 
tos akimirkos, kai Sen Maras išvydo Urbeną, ir vis dėlto jau- 
nuolis vos atpažino jo veidą: spalva ir pilnumas dingę; gelto- 
na ir žvilganti lyg dramblio kaulas oda mirtinai išblyškusi; at- 
rodė, jog kraujas išbėgęs iš jo venų; apie gyvybės likučius 
bylojo tik juodos, regis, dvigubai padidėjusios akys; blausiu 
užgesusiu žvilgsniu jis dairėsi aplinkui; rudi plaukai buvo iš- 
sidraikę ant kaklo ir visą jo kūną dengiančių marškinių; šis į 
mantiją panašus gelzganas drabužis plačiomis rankovėmis 
dvokė siera; apie kaklą apsivijusi ilga stipri virvė karojo jam 
ant krūtinės. Nelaimingasis buvo panašus į šmėklą - į kanki- 
nio šmėklą. 

Urbenas sustojo ar veikiau buvo sustabdytas ant bažnyčios 
peristilio: kapucinas Laktansas įspraudė jam į dešinę ranką 
liepsnojantį deglą ir, prilaikydamas jį, pasakė nepermaldau- 
jamo žiaurumo kupinu balsu: „Prisipažink savo kaltę ir pra- 
šyk Dievo atleidimo už kerėjimo nuodėmę“. 

Nelaimingasis, pakėlęs akis į dangų, slogiu balsu tarė: 

— Gyvojo Dievo vardu aš duodu tau trejus metus, Lobar- 
demonai, nedorasis teisėjau! Iš manęs atėmė nuodėmklausį, 
todėl buvau priverstas atlikti išpažintį pačiam Dievui, nes ma- 

ne supa priešai: gailestingasis Viešpats tebūnie mano liudy- 
tojas - niekados nebuvau burtininkas: man žinomos tik apaš- 
talinės Romos Katalikų Bažnyčios paslaptys, ja tikėdamas 
mirštu: padariau daug nuodėmių pačiam sau, bet niekada ne- 
nusikaltau prieš Dievą, mūsų Viešpatį..." 

— Nutilk! - sušuko kapucinas, stengdamasis uždengti Ur- 
benui burną, kad nebetartų Išganytojo vardo. - Užkietėjęs ne- 
naudėli, keliauk pas šėtoną, kuris tave atsiuntė! 

Ir jis davė ženklą keturiems vienuoliams; šie prisiartino, 
nešini šlakstyklėmis, ir ėmė varyti piktąsias dvasias iš oro, ku- 
riuo kvėpavo kerėtojas, iš žemės, kurią jis lietė, ir iš malkų, 
kurios turėjo jį sudeginti. Apeigų metu teisėjas paskubomis 
perskaitė nuosprendį - jį dar ir dabar galima surasti tarp šios 
bylos dokumentų, datuotą 1639 m. rugpjūčio 10 d., skelbian- 
tų, kad Urbenas Grandjė įvykdė nusikaltimą, susijusį su ma- 
gija, kerais, Ludeno vienuolių uršuliečių ir kitų, pasauliečių, 
žmonių apsėdimu, ir t. t. 

Apakintas žaibo, skaitytojas akimirksnį stabtelėjo ir, at- 
sisukęs į Lobardemoną, paklausė, ar dėl blogo oro nebūtų 
galima bausmės vykdymo atidėti rytojaus dienai, Lobarde- 
monas atsakė: 

— Nuosprendis turi būti įvykdytas per dvidešimt keturias 
valandas: nebijokite šių netikėlių, mes juos įtikinsime... 

Po peristiliu stovėję garbingi asmenys ir užsieniečiai, 0 su 
jais ir Sen Maras paėjėjo į priekį. 

— Kerėtojas negalėjo ištarti Išganytojo vardo ir atstumia 
jo atvaizdą. 

Tada iš atgailautojų būrio žengė Laktansas, atsargiai neš- 
damas didžiulį kryžių; pagarbiai pridėjo jį prie mirtininko lū- 
pų, O pastarasis loštelėjo atgal ir, sukaupęs paskutines jėgas, 
trenkė kapucinui; kryžius iškrito šiam iš rankų. 

— Matote! - sušuko kapucinas. - Jis numetė kryžių! 

Pasigirdo neaiškus murmesys. 

— Išniekinimas! - piktinosi vienuoliai. 

Visi patraukė laužo link. 

O už stulpo pasislėpęs Sen Maras godžiai rijo viską akimis; 
jis nustėro pamatęs, kad krisdamas ant dar labiau nei aikštelė 
sudrėkusių nuo lietaus laiptų kryžius pradėjo garuoti ir 
šnypšti lyg išlydytas švinas, įmestas į vandenį. Kol publikos 
dėmesys buvo sutelktas kitur, jaunuolis priėjo prie kryžiaus 
ir jį palietė - ranką skaudžiai nudegino. Netverdamas iš pa- 
sipiktinimo, įniršio kupina dora savo širdimi Sen Maras pa- 
ima kryžių į apsiaustą suvyniota ranka, žengia Lobardemono 
link ir, smogdamas jam į kaktą, sušunka: 

— Piktadary, nešiok šios įkaitintos geležies žymę! 

Išgirdę šiuos žodžius, žmonės puola teisėjų, Lobardemono 
ir Sen Maro link. 

— Sustabdykite šį beprotį! — veltui rėkia niekingasis tei- 
sėjas. 

Jį patį sučiumpa vyrai šaukdami: „Teisingumo! Karaliaus 
vardu!" 

— Mums galas! - tarė Laktansas. - Prie laužo! Prie laužo! 

Atgailautojai tempia Urbeną į aikštę, teisėjai ir kareiviai 
traukiasi į bažnyčią, gindamiesi nuo įtūžusių piliečių; bude- 
lis, nespėjęs pririšti savo aukos, pasiskubino jį paguldyti ant 
malkų ir įžiebti ugnį. Tačiau lietus pila kaip iš kibiro, ir vos 
užsiliepsnojusios sijos rūkdamos gęsta. Laktansas ir kiti ka- 
nauninkai ėmė patys kurstyti ugnį, - bet niekas negalėjo su- 
stabdyti iš dangaus kliokiančio vandens. 

Tuo metu prie bažnyčios durų kilusį triukšmą išgirdo vi- 
si, susibūrę aplink aikštę. Vis skardėjo balsai, reikalaujantys 
teisingumo, ir visur sklido kalbos apie tai, kas įvyko; dvi ba- 
rikados buvo nugriautos, ir nors pokštelėjo trys šūviai, karei- 
viai po truputį buvo stumiami į aikštės vidurį. Veltui jie sten- 
gėsi brautis su savo žirgais į minią - žmonių srautai didėjo ir 
stūmė juos atgal. Kova truko apie pusvalandį, sargybiniai vis 
artėjo prie laužo, kurį jie spausdamiesi saugojo. 

— Pirmyn, pirmyn, - kartojo vienas vyras, - mes jį išgelbė- 
sime; nemuškite kareivių, tegul jie atsitraukia. Matote, Die- 
vas nenori, kad jis mirtų. Laužas gęsta; draugai, dar palūkė- 
kite truputį. 

— Gerai! 

— Pargriaukite tą žirgą! 

— Stumkitės, paskubėkite. 

Sargyba buvo pralaužta iš visų pusių ir suardyta; liaudis 
staugdama puolė laužo link, tačiau liepsna jau buvo priblė- 
susi - visi dingo, netgi budelis. Žmonės plėšė, mėtė į šalis len- 
tas - viena dar tebedegė, ir jos šviesoje, po pelenais ir kruvi- 
nu purvu, visi išvydo pajuodusią ranką, kurią nuo ugnies 
apsaugojo milžiniškas geležinis žiedas ir grandinė. Vienai 
moteriai užteko drąsos ją atgniaužti; pirštai buvo suspaudę 
mažą dramblio kaulo kryželį ir šv. Magdalenos paveikslėlį. 

— Štai jo palaikai! - verkdama tarė ji. 

— Sakykite: kankinio relikvijos, - pridūrė vienas vyras. 


VI skyrius 


SAPNAS 


Likimo dovanos neilgalaikės; 
Ką nors ant jų statyti — tartum statyt namus ant smėlio; 
Ir kuo aukščiau esi, tuo baisesni pavojai gresia tau. 
Pušys linguoja ant kalvos blaškomos vėjo... 
RAKANAS 

Sunykę, šilumos ištroškę sodai 
Supa apnuogintas šakas, 
Regis, žiema jau niekad nepaliks dangaus. 

Jues LEFEvRE. Marija 


Atsidūręs sumaištyje, kurią pats ir sukėlė, Sen Maras ūmai 
pajuto, kaip kažkas geležiniais gniaužtais sugriebė jį už kai- 
rės rankos, nutempė iš minios iki pat laiptų apačios, pastū- 
mė už bažnyčios sienos ir čia jis prieš save išvydo pajuodusį 
seną Granšano veidą; šis griežtai tarė: 

— Pone, Šomono miške užpulti trisdešimt muškietininkų — 
dar pusė bėdos, nes tada mes buvom pasislėpę už kelių žings- 
nių nuo jūsų, nors jūs to nežinojote, ir būtume jums padėję, 
jei mūsų pagalbos būtų prireikę, be to, jūs turėjote reikalų su 
garbingais žmonėmis; o čia - visai kas kita. Štai jūsų žirgai, o 
gatvės gale lūkuriuoja jūsų žmonės: meldžiu, sėskite ant žir- 
go ir keliaukite iš miesto, o jei ne, išsiųskite mane pas ponią 
maršalienę, nes aš esu atsakingas už jūsų rankas ir kojas, ku- 
rių taip lengvabūdiškai netausojate. 

Nors kiek ir suglumęs dėl šiurkštokos paslaugumo for- 
mos, Sen Maras nesupyko, kad reikalai pakrypo tokia lin- 
kme; jam užteko laiko apgalvoti, kokių nemalonumų būtų 
susilaukęs, jei būtų buvęs atpažintas - juk jis smogė teismo 
pirmininkui, kuris yra paties kardinolo, turėjusio jį pristatyti 
karaliui, agentas. Be to, jis suprato, kad aplinkui susibūru- 
si minia - tai padugnės, o būti jų apsuptyje Sen Marui bu- 
vo gėda. Taigi jis nedvejodamas nusekė paskui senąjį tarną 
ir iš tiesų rado tris laukiančius tarnus. Nepaisydamas lietaus 
ir vėjo, Sen Maras užšoko ant žirgo ir, pasileidęs šuoliais, 
kad niekas jo nesektų, greitai su palyda atsidūrė pagrindi- 
niame kelyje. 

Vos išjojus iš Ludeno, teko sulėtinti žingsnį, nes kelio smė- 
lį buvo išvagojusios vandens pilnos provėžos. Lietus ir toliau 
kliokė kaip iš kibiro, ir Sen Maras pajuto, kad jo apsiaustas 
kone kiaurai permirkęs. Staiga jo pečius kažkas apgaubė sto- 
resniu apsiaustu - taip vėl senasis kamerdineris, priėjęs prie 
Sen Maro, tėviškai juo pasirūpino. 

— Na gerai, Granšanai, dabar, kai jau nutolome nuo peš- 
tynių, pasakyk man, kaip tu čia atsiradai, - paklausė jauna- 
sis d'Efija. - Aš gi tau buvau liepęs likti pas abatą. 

— Po velnių, pone, - suburbėjo senasis tarnas, - manote, 
kad klausysiu jūsų labiau, nei klausiau maršalo? Kai velionis 
šeimininkas liepdavo man pasilikti palapinėje, o paskui išvys- 
davo mane užpakaly savęs skendintį patrankos dūmuose, jis 
nesiskųsdavo, nes kai užmušdavo jo arklį, aš būdavau paren- 
gęs jam kitą, ir bardavo mane jis tik gerai pasvarstęs. Bet ati- 
tarnavęs jam keturiasdešimt metų, iš tiesų nebuvau regėjęs 
nieko panašaus, ką iškrėtėte jūs per tas penkiolika dienų, kai 
esu su jumis. O, - pridūrė jis atsidusdamas, - viskas gerai klo- 
jasi, ir jei taip bus toliau, man rodos, esu pasmerktas prisižiū- 
rėti gražių dalykėlių. 

— Bet ar tu žinai, Granšanai, kad tie niekšai įkaitino kry- 
žių - kiekvienas garbingas žmogus būtų įširdęs taip kaip aš. 

— Tik ne maršalas, jūsų tėvas, - jis nebūtų nė piršto pakru- 
tinęs jūsų vietoj, pone. 

— Ir ką jis būtų daręs? 

— Jis būtų labai ramiai leidęs kitiems kunigams sudeginti 
šį kunigą, o man būtų pasakęs: „Granšanai, pasirūpink, kad 
žirgams užtektų avižų ir kad niekas jų nepavogtų“, arba: 
„Granšanai, žiūrėk, kad nuo lietaus makštyje nesurūdytų 
špaga ir nesušlaptų mano pistoletų užtaisai“; mat ponas 
maršalas viską apgalvodavo ir nekišdavo nosies kur nerei- 
kia. Tokia buvo pagrindinė nuostata, o kadangi jis buvo, 
ačiū Dievui, toks pat geras karys, kaip ir generolas, visuo- 
met prižiūrėjo savo ginklus ne blogiau už kokį landsknech- 
tą, ir vienas nebūtų stojęs prieš trisdešimt stipruolių su ba- 
line špagele rankoje. 

Sen Maras labai gerai suprato kandžių senio pastabų sva- 
rumą ir išsigando, ar šis nebus jo pasekęs toliau nei iki Šomo- 
no miško; tačiau nesistengė to sužinoti, nes būgštavo, jog rei- 
kės aiškintis arba meluoti, arba bus priverstas prašyti tarno, 
kad tylėtų, o tai jau būtų prisipažinimas ir paslapties atsklei- 
dimas; jaunuolis nusprendė paraginti pentinais arklį ir ap- 
lenkti senąjį tarną; bet šis dar nebuvo baigęs šnekos ir, užuot 
jojęs pono dešinėje, sugrįžo į kairę pusę ir kalbėjo toliau: 

— Arjūs, pone, manote, jog paliksiu jus likimo valiai, kad 
eitumėte ten, kur panorėsite, ir neseksiu paskui jus? Ne, po- 
ne, aš pernelyg gerbiu ponią markizę ir nenoriu iš jos lūpų iš- 
girsti: „Granšanai, mano sūnus nušautas arba pervertas špa- 
ga, kodėl neužstojote jo savo kūnu?"“, ar: „Jį nudūrė italas, 
kai naktį jis stovėjo po vienos Žymios princesės langu, - ko- 
dėl nesulaikėte žudiko?“. Kaip nemalonu man būtų, pone, - 
niekas niekada nėra man taip priekaištavęs. Kartą ponas mar- 
šalas paskolino mane savo sūnėnui, grafui, kad palydėčiau jį 
į Nyderlandus, nes aš moku ispaniškai; na ir atlikau savo dar- 
bą garbingai, kaip visada. Kai grafui į papilvę pataikė sviedi- 
nio skeveldra, pats vienas pargabenau jo žirgus, mulus, pa- 

lapinę ir visą mantą, netrūko nė nosinės, pone; patikėkite, 
kad, grįžtant į Šomoną, žirgai buvo taip puikiai nuvalyti ir de- 
ramai pakinkyti, lyg grafas būtų susiruošęs medžioti. Visa šei- 
ma mane gyrė net išsijuosusi - mėgstu, kai su manimi taip el- 
giamasi. 

— Puiku, drauguži, - atsakė Anri d'Efija. - Gal vieną die- 
ną turėsi parvesti ir mano žirgus; tačiau, kol to sulauksi, imk 
šią piniginę su auksu, kokius du ar tris kartus jau buvau ma- 
nęs, kad ją pamečiau, ir mokėk už mane visur; mane tai la- 
bai vargina! 

— Jo šviesybė maršalas taip nedarydavo, pone. Kadangi jis 
buvo finansų siurintendantas, tai pats skaičiuodavo pinigus, 
ir Manau, kad jūsų žemės dabar taip neklestėtų, o jeigu jis 
būtų kitaip daręs, jūs neturėtumėte tiek aukso, kiek turite da- 
bar; taigi būkite geras, pasiimkite savo piniginę - tikriausiai 
nė nežinote, kokia ten yra suma. 

— Garbės žodis, ne! 

Granšanas į šį paniekos kupiną pono šūktelėjimą atsiliepė 
giliu atodūsiu. 

— Ak, pone markize, pone markize! Kai pagalvoju, kad 
mūsų didysis karalius Henrikas mano akivaizdoje įsikišo į ki- 
šenę savo zomšines pirštines, nes joms kenkė lietus; kai pa- 
galvoju, kad ponas de Rosni atsisakydavo jam duoti pinigų, 
kad jis neišlaidautų, kai pagalvoju... 

— Kai galvoji, tu labai nuobodus, mano drauge, - pertarė 
jį šeimininkas. - Geriau man pasakytum, kas yra juodas silu- 
etas, kurį matau slenkant per purvyną įkandin mūsų. 

— Manau, tai kokia nors vargšė elgetaujanti valstietė; ji 
nesunkiai spėja eiti mums iš paskos, juk mes negalime pa- 
skubėti šiuo smėliu, į kurį žirgai klimpsta iki pakinktų. Gal- 
būt vieną gražią dieną nukeliausime į Landus, pone, ir jūs pa- 
matysite, jog tas kraštas toks panašus į šį, - vien smėlis ir 
didžiulės juodos eglės; kairėje ir dešinėje kelio pusėje - ka- 
pinės, o štai jums ir pavyzdys. Dabar, kai lietus liovėsi ir ga- 

lima šį tą įžiūrėti, pažvelkite į šilojynus, į plačią lygumą: čia 
nematyti nei kaimo, nei namo. Nežinau, kur nakvosimė; bet, 
jei ponas tiki manimi, prisipjausime medžių šakų ir praleisi- 
me naktį lauke; pamatysite, kaip mažam plotelyje žemės aš 
moku pastatyti palapinę; ten šilta kaip geroje lovoje. 

— Norėčiau joti iki to žiburio horizonte, - ištarė Sen Ma- 
ras. - Man regis, turiu karščio ir esu ištroškęs. Pasitrauk nuo 
manęs, aš noriu joti vienas; prisijunk prie kitų ir sek iš paskos. 

Granšanas pakluso ir nusiramino, Žermeną, Luji ir Etjeną 
mokydamas naktį orientuotis vietovėje. 

O jaunasis ponas buvo mirtinai nusikamavęs. Stiprūs die- 
nos išgyvenimai iki pat gelmių sukrėtė jo sielą; ilga kelionė 
ant žirgo, dvi pastarosios dienos beveik be maisto, nes įvykiai 
vijo vienas kitą, kepinantys saulės spinduliai, ledinis nakties 
šaltis jį susargdino, pakirto gležno kūno jėgas. Ištisas tris va- 
landas jis jojo tylėdamas savo žmonių priekyje, o žiburėlis, 
kurį buvo pastebėjęs spingsint horizonte, nė kiek neartėjo; 
Sen Maras liovėsi į jį žiūrėjęs, sunki jo galva nusviro ant krū- 
tinės; jis nubloškė savo pavargusio žirgo vadeles, ir žirgas to- 
liau jojo keliu; sukryžiavęs ant krūtinės rankas, jaunuolis lei- 
dosi monotoniškai sūpuojamas savo kelionės draugo, dažnai 
kliuvinėjančio už didelių ant kelio riogsančių akmenų. Lietus 
liovėsi, nuščiuvo tarnų balsai, jų žirgai vorele traukė paskui 
šeimininko žirgą. Jaunuolis nevaržomas pasinėrė į kartėlio 
kupinas mintis; jis klausė savęs, ar ateityje diena po dienos 
neims tolti nuo jo šviesus tikslas, kurio jis siekė, kaip ši fos- 
forinė šviesa kad tolsta nuo jo žingsnis po žingsnio. Ar tikė- 
tina, kad jaunoji princesė, kone prievarta kviečiama į galan- 
tiškąjį Onos Austrės dvarą, atsisakys visų jai siūlomų, gal net 
karališkų rankų? Ar tikėtina, kad ji atsižadės sosto ir lauks, 
kada dėl likimo užgaidos išsipildys jos romantiškos svajonės 
ir iš beveik žemiausių armijos gretų į aukštumas iškils jau- 
nuolis, o meilei tinkamas amžius dar nebus praėjęs. Ir kas ga- 
lėtų patvirtinti, kad Mari de Gonzagos pažadai buvo nuošir- 

dūs? „O gal ji apsvaigo nuo savo pačios jausmų - svarstė Sen 
Maras; kaimo glūdumoje jos siela taip troško stiprių išgyve- 
nimų. Pasirodžiau aš, ir ji pamanė, kad esu tas, apie kurį sva- 
jojo; o mūsų amžius ir mano meilė užpildė visas kitas spra- 
gas. Tačiau dvare, visuomet būdama šalia karalienės, ji geriau 
išmoks iš aukšto stebėti didžiūnus, į kurių tarpą ir aš trokš- 
tu patekti, bet į kuriuos dar žvelgiu iš apačios, ir staiga pa- 
jus, kad yra savo ateities šeimininkė, tvirtu žingsniu atmatuos 
kelią, kurį man reikia nueiti, išgirs jai kartojamas tokias pat 
priesaikas, kokias daviau aš, - tik iš lūpų žmonių, kuriems už- 
tektų tarti vieną žodį, ir aš būčiau žuvęs, sunaikintas, aš, kurį 
ji pasirinko savo vyru ir valdovu, ak, koks esu pakvaišėlis, - 
tuomet ji suvoks savo beprotybę ir susierzins dėl manosios“. 

Taip jo sužeistą širdį ėmė draskyti pati didžiausia kančia, 
kokią gali sukelti tik meilė, - abejonė; deginantis kraujas 
plūstelėjo į veidą, kūnas apsunko; Sen Maras dažnai nusvir- 
davo ant žingsnį sulėtinusio žirgo kaklo, snaudulys merkė jo 
akis; abipus kelio linguojančios juodos eglės buvo tarsi pro 
šalį slenkantys milžiniški lavonai; jam pasidingojo, kad ma- 
to tą pačią juodai apsirengusią moterį, kurią rodė Granšanui, 
besiartinančią prie jo, beveik liečiančią žirgo ašutus, nutrau- 
kiančią jo apsiaustą, besivaipančią ir bėgančią šalin, kelio 
smėlis virto upe, ji tekėjo per jį, bėgo į savo ištakas; nusilpu- 
sios jo akys apraibo nuo šio keisto regimo vaizdo; jis užsimer- 
kė ir užmigo ant žirgo. 

Netrukus Sen Maras pajuto, kad jo žirgą kažkas sustabdė; 
jį krėtė šaltis. Jaunuolis lyg pro miglą matė valstiečius, deg- 
lus, lūšną, didelį kambarį, plačią lovą, į kurią jį paguldė, sun- 
kias užuolaidas, kurias užtraukė Granšanas, ir vėl užmigo, ap- 
svaigęs nuo karštinės, zvimbiančia galva. 

Greitesni nei vėjo gūsių sukeltos dulkės sapnai sukosi jam 
prieš akis; negalėdamas jų sustabdyti, jis neramiai vartėsi pa- 
taluose. Pro šalį slinko ir siuntė jam atsisveikinimą nukankin- 
tas Urbenas Grandjė, ašarojanti motina, ginkluotas guverne- 
ris, grandinėmis sukaustytas Basompjeras; per miegus Sen 

Maras uždėjo ranką sau ant kaktos, ir prieš jį lyg lakaus smė- 
lio jūra atsivėrė vaizdas. 

Jis sapnavo aikštę, pilną svetimtaučių iš šiaurės - jie riau- 
mojo ir džiūgavo, jų stūgavimai buvo šiurpulingi; jis sapna- 
vo išsirikiavusius sargybinius, žiaurius kareivius - šie buvo 
prancūzai. 

— Eikš su manimi, - pasigirdo švelnus Mari de Gonzagos 
balsas; ji paėmė jam už rankos. - Matai, aš su diadema; štai 
sostas, eime. 

Ji tempė jį, o žmonės vis staugė, riaumojo. 

Jie ėjo, labai ilgai ėjo. 

— Kodėl jūs tokia liūdna, juk esate karalienė? - paklausė 
krečiamas virpulio. O ji, labai išblyškusi, tylėdama nusišyp- 
sojo, užlipo laiptais ir atsisėdo į sostą. 

— Lipk, - stipriai trūktelėjo jį už rankos. 

Tačiau po jo kojomis riedėjo sunkios sijos, ir jis negalė- 
jo lipti. 

— Dėkok meilei! - tarė ji. 

Ir stipresnė ranka užkėlė jį ant viršaus. Žmonės vis rėkė. 

Jis pasilenkė, norėdamas pabučiuoti tą paslaugią ranką, tą 
dievinamą ranką... tai buvo budelio ranka! 

— O dangau! - sušuko Sen Maras, giliai atsidusdamas. 

Jis atsimerkė: virpčiojanti lempos šviesa buvo nušvietusi 
apgriuvusios smuklės kambarį; jaunuolis vėl užsimerkė, nes 
pamatė ant savo lovos sėdint vienuolę, tokią jauną, tokią gra- 
žią! Jis manė vis dar sapnuojąs, tačiau ji stipriai spaudė jam 
ranką. Jis atmerkė degančias akis ir įsmeigė į moterį. 

— O, Žana de Belfijel, tai jūs? Lietus sušlapino jūsų šydą 
ir juodus plaukus. Ką jūs čia darote, nelaimingoji ? 

— Nutilk, neprižadink Urbeno; jis miega gretimame kam- 
baryje šalia manęs. Taip, mano galva sušlapo ir kojos, pa- 
žvelk, kadaise jos buvo tokios baltos! Pažiūrėk, kaip jas su- 
tepė purvas. Tačiau aš pasižadėjau nusimazgoti jas tik pas 
karalių, kai jis suteiks malonę Urbenui. Vykstu jo ieškoti į ar- 
miją, Grandjė mane pamokė, kaip su juo kalbėti, ir jis atleis 

jam, tačiau klausyk, aš paprašysiu jį malonės ir tau; nes ta- 
vo veide perskaičiau, kad tu taip pat pasmerktas mirčiai. 
Vargšas vaike! Tu per jaunas mirti, tavo garbanoti plaukai to- 
kie gražūs; ir vis tiek tu pasmerktas, nes ant tavo kaktos vin- 
giuoja linija, - ji niekada neapgauna. Tave pražudys Žmogus, 
kuriam esi smogęs. Tu per stipriai užsimojai kryžiumi, tai tau 
žada nelaimę; tu sudavei juo ir nešioji jį ant kaklo su plaukų 
sruoga... Neslėpk galvos po apklotu! Ar aš pasakiau ką nors, 
kas tave liūdina? O gal jūs mylite, jaunuoli? Ak! Būkite ra- 
mus, nieko nepapasakosiu jūsų draugei; aš išprotėjusi, bet 
esu gera, labai gera, ir dar prieš tris dienas buvau labai gra- 
ži. Ar ji taip pat graži? O! Kaip ji raudos vieną dieną! Ak, ko- 
kia jis bus laiminga, jei galės verkti. 

Staiga Žana ėmė monotonišku balsu kalbėti maldą už mi- 
rusiuosius; ji vis dar sėdėjo ant lovos ir meldėsi, stebėtinai 
greit pirštais varstydama ilgo rožinio karoliukus. 

Staiga atsivėrė durys, ji žvilgtelėjo į jas ir pabėgo pro an- 
gą pertvaroje. 

— Kas čia per velnias? Tai kaukas ar angelas šalia jūsų 
meldėsi už mirusius, pone? O jūs gulite pataluose lyg numi- 
rėlis, įvyniotas į drobulę. 

Skardus balsas buvo Granšano -jis taip nustebo, kad išme- 
tė stiklinę limonado, kurią atsinešė. Neišgirdęs pono atsaky- 
mo, išsigando dar labiau ir pakėlė apklotą. Sen Maras buvo 
smarkiai išraudęs ir, regis, miegojo; tačiau senajam tarnui 
dingtelėjo, kad suplūdęs į veidą kraujas gal uždusino šeimi- 
ninką, todėl čiupęs dubenį, pilną šalto vandens, supylė jį vi- 
są ant Sen Maro kaktos. Šis kariškas vaistas retai kada būna 
neveiksmingas, Sen Maras pašoko ūmai išbudintas. 

— A, tai tu, Granšanai! Kokius siaubingus sapnus ką tik 
sapnavau! 

— Tegu maras griebia mane, pone, bet, man rodos, - jūsų 
sapnai labai žavūs: mačiau paskutiniojo šleifą, jūs mokate pa- 
sirinkti. 

— Ką tu čia paistai, senas beproti? 

— Aš ne beprotis, pone; turiu geras akis ir mačiau tai, ką 
mačiau. Bet, sirgdamas taip kaip jūs, ponas maršalas ne... 

— Tu sapalioji, branguti; duok man atsigerti, nes mirštu iš 
troškulio. O dangau! Kokia naktis! Vis dar matau tas moteris. 

— Visas tas moteris, pone? O kiek gi jų čia yra? 

— Aš gi tau kalbu apie sapną, idiote! Ar tu dar ilgai čia 
stypsosi ir neduosi man atsigerti 

— Užteks, pone; paprašysiu dar vienos stiklinės limona- 
do. - Ir, priėjęs prie durų, šūktelėjo nuo laiptų: - Žermenai! 
Etjenai! Luji! 

Apačioje pasigirdo smuklininko balsas: 

— Tuojau, pone, tuojau; jie tik padėjo man gaudyti tą pa- 
mišėlę. 

— Kokią pamišėlę? - sukluso lįsdamas iš patalų Sen Maras. 

Smuklininkas įėjo ir, nusiėmęs medvilninę kepurę, pagar- 
biai tarė: 

— Niekis, pone markize; kažkokia beprotė šiąnakt buvo 
atėjusi čia pėsčia, ir mes ją paguldėm prie šio kambario du- 
rų; bet ji ką tik pabėgo - niekaip neįstengėme jos pavyti. 

— Kaip? -lyg peikėdamasis, ranka užsidengęs akis, išta- 
rė Sen Maras. - Tai aš nesapnavau? Kur mano motina? Ir 
maršalas, ir... Ak! Koks baisus sapnas! Išeikite visi. 

Ir, nusisukęs į sieną, jis užsiklojo galvą. 

Apstulbęs smuklininkas, žvelgdamas į Granšaną, tris kar- 
tus pastukseno pirštu sau į kaktą, tarsi klausdamas, ar jo po- 
nas taip pat kliedi. 

Granšanas ženklu liepė jam tyliai išeiti; ir, pasiruošęs liku- 
sią nakties dalį budėti prie giliai įmigusio Sen Maro, vienas 
pats atsisėdo į didžiulį medžiaga apmuštą krėslą ir pradėjo 
sunkti citrinas į vandens stiklą tokia oria ir rimta mina, kaip 
Archimedas, skaičiuojantis šviesos atšvaitus veidrodžiuose. 


VII skyrius 


KABINETAS 


Žmonės retai išdrįsta būti tik geri arba tik blogi. 


MAKlAVELIS 


Leiskime mūsų jaunajam keliautojui miegoti. Netrukus jis 
ramiai trauks dideliu gražiu keliu. Kadangi galime laisvai pa- 
ganyti akis po visus žemėlapio kampelius, stabtelėkime ties 
Narbonos miestu. 

Žvilgtelėkime į Viduržemio jūrą, netoli tų vietų genančią 
savo melsvas bangas į smėlėtą krantą. Aplankykime šį mies- 
tą, panašų į Atėnus; bet norėdami rasti jo valdovą turėsime ei- 
ti duobėta tamsia gatve, užkopti senosios arkivyskupijos laip- 
tais ir pasukti į pirmąją erdvią didžiulę salę. 

Ji labai ilga, aukštais strėlinės arkos formos langais; mėly- 
ni, geltoni ir raudoni vitražai, išlikę tik jų viršuje, skleidžia pa- 
talpoje paslaptingą šviesą. Milžiniškas, apvalus, beveik salės 
platumo stalas stovi šalia didelio židinio; aplink stalą, ap- 
dengtą marga staltiese ir apkrautą popieriaus bei dokumen- 
tų aplankais, palinkę prie savo plunksnų sėdėjo aštuoni sek- 
retoriai ir perrašinėjo laiškus, jiems paduodamus nuo 
mažesnio stalo. Kiti vyrai stovėdami dėliojo popierius į kny- 
gų spintos skyrius, joje šalia juodai įrištų foliantų dar buvo 
vietos; jie atsargiai vaikščiojo kilimu, kuriuo buvo išklota salė. 

Nors žmonių salėje buvo daug, galėjai išgirsti net pra- 
skrendant musę. Triukšmą kėlė tik mikliai popieriumi bėgio- 

jančios plunksnos ir silpnas diktuojantis balsas, kuris nutil- 
davo tik užėjus kosulio priepuoliui. Tas balsas sklido iš mil- 
žiniško krėslo su dideliais ranktūriais, stovinčio kampe prie 
židinio, kuriame, nepaisant metų laiko ir karšto klimato, 
liepsnojo ugnis. Tai buvo vienas tų krėslų, kuriuos gali pama- 
tyti senose pilyse; jie, rodos, padaryti tam, kad, nugrimzdęs 
į juos, užmigtum skaitydamas knygą, nes kiekvienas jų kam- 
pas skirtas poilsiui: plunksnų čiužinys apglėbia strėnas; jei 
linksta galva, skruostus priglaudžia šilku aptrauktos pagalvė- 
lės, o minkštos sėdynės taip išsišovusios į priekį, jog imi ti- 
kėti toliaregius mūsų protėvių baldininkus norėjus, kad iš 
rankų krintanti knyga nesukeltų triukšmo ir nepažadintų už- 
snūdusių. 

Bet nenukrypkime per daug į šalį ir pakalbėkime apie ten 
sėdintį ir nemiegantį žmogų. Aukšta kakta ir reti žili plaukai, 
akys, didelės ir švelnios, išbalęs pailgas veidas, nedidelė balta 
smaila barzdelė jo išvaizdai teikė subtilumo, kurį matome vi- 
suose Liudviko XIII laikų portretuose. Lūpos buvo nepapras- 
tai plonos, ir turime pasakyti, kad Lavateras tai laiko neabe- 
jotino piktumo požymiu; taigi virš sučiauptų lūpų styrojo du 
Žili ūseliai ir tuomet madinga puošmena - „karališkoji“ barz- 
da, savo forma gana panaši į kablelį. Šis senis su raudona ke- 
puraite ant galvos, susisiautęs į platų chalatą ir mūvintis pur- 
purines šilko kojines, buvo ne kas kitas, kaip Armanas 
Diuplesi, kardinolas Rišeljė. 

Visai šalia jo, prie paties mažiausio staliuko, kurį jau ap- 
tarėme, stovėjo keturi penkiolikos dvidešimties metų jaunuo- 
liai: pažai ar tarnai, arba, kaip buvo sakoma anais laikais, sa- 
viškiai, namų draugai. Ši tradicija - feodalinės globos liekana, 
tebegyva mūsų papročiuose. Kilmingiausių bajorų šeimų jau- 
nyliai sūnūs gaudavo atlyginimą iš didžiūnų ir buvo jiems vi- 
siškai atsidavę, jie galėjo iškviesti dvikovon pirmą sutiktąjį, 
šeimininkui išreiškus bent menkiausią norą. Pažai, apie ku- 
riuos kalbame, rašė laiškus: juos diktavo kardinolas - ir, vos 

šeimininkui metus akį, atiduodavo juos sekretoriams, kurie 
perrašinėdavo švarraščius. Kardinolas kunigaikštis savo ruož- 
tu žymėjosi slaptas pastabas ant mažų popieriaus lapelių, ku- 
riuos buvo pasidėjęs ant kelio, paskui beveik visus juos su- 
kišdavo į didelius vokus ir pats užklijuodavo. 

Taip jis jau kurį laiką darbavosi, kai staiga priešais stovin- 
čiame veidrodyje pamatė, kad jauniausias jo pažas kartkar- 
tėmis kažką rašo mažesniame nei ministro laiškai lape; pa- 
skubomis brūkštelėjęs keletą žodžių, lapelį greit slėpdavo po 
didžiuoju lapu, kurį, tegu ir labai nenoromis, turėjo užpildyti; 
sėdėdamas kardinolui už nugaros, pažas manė, kad šis, bū- 
damas nepaslankus, nepastebėsiąs mažos suktybės, kurią, re- 
gis, buvo gerai įvaldęs. Staiga Rišeljė jam sausai tarė: 

— Prieikite, pone Olivjė. 

Šie žodžiai buvo lyg žaibo smūgis vargšui vaikui, kuris at- 
rodė ne vyresnis kaip šešiolikos metų. Jis mikliai atsistojo ir 
priėjo prie ministro nukoręs rankas ir nuleidęs galvą. 

Kiti pažai ir sekretoriai reagavo tartum kareiviai, kai vie- 
nas jų krinta pakirstas kulkos, - jie buvo pratę prie tokių kvie- 
timų. Vis dėlto pakviestasis jaunuolis atrodė gyvesnis nei kiti. 

— Kąjūs čia rašote? 

— Monsinjore... tai, ką jūsų eminencija man diktuoja. 

— Ką? 

— Monsinjore... laišką donui Chuanui de Bragansui. 

— Neišsisukinėkite, pone, jūs darote kažką kita. 

— Monsinjore, - pažo akyse sublizgėjo ašaros, - rašau laiš- 
ką savo pusseserei. 

— Parodykite jį. 

Jaunuolį nukrėtė virpulys ir, atsišliejęs į židinį, sušnibždėjo: 

— Tai neįmanoma. 

— Pone vikonte Olivjė d'Antregai, - kuo ramiausiai tarė 
ministras, - jūsų paslaugų man nebereikia. 

Pažas išėjo, -jis žinojo, kad kalbos čia nieko nepadės; įsi- 
kišo savo laiškelį į kišenę ir, atidaręs dvivėres duris tiek, kad 

įstengtų pro jas prasisprausti, spruko iš ten lyg paukštis iš 
narvelio. 

O ministras ir toliau rašė ant kelio pasidėjęs popierių. 

Sekretoriai tapo dvigubai tylesni ir uolesni; bet štai staiga 
atsidarė abi dvivėrių durų pusės ir pasirodė kapucinas; jis nu- 
silenkė, ant krūtinės sukryžiavęs rankas, ir, rodės, laukia iš- 
maldos arba įsakymo dingti. Jo veido oda buvo tamsoka, gi- 
liai išvagota raupų, akys švelnios, bet truputį žvairos ir visada 
atvertos, nes antakiai buvo suaugę kaktos viduryje, šypsena 
klastinga, pikto linkinti, niūri; barzda plokščia, rusva ir atsi- 
kišusi, o pranciškonų ordino abitas buvo stačiai baisus, ir san- 
dalai ant nuogų kojų tikrai netiko prie kilimo. 

Kad ir kaip jis atrodė, jo atvykimas padarė didelį įspūdį sa- 
lei, nes visi rašantieji, nebaigę sakinio, eilutės ar pradėto žo- 
džio, atsistojo ir išėjo pro duris, prie kurių jis stovėjo - vieni 
sveikino jį praeidami, kiti nusisukdavo, jaunieji pažai užsi- 
kimšdavo nosį, bet jau praėję, nes, regis, visi slapčia jo bijo- 
jo. Visiems dingus, kapucinas pagaliau įėjo ir žemai nusilen- 
kė, nes durys dar buvo praviros; vos tik jos užsidarė, vienuolis 
be ceremonijų prisiartino ir atsisėdo šalia kardinolo, kuris iš 
kilusio šurmulio suprato, kas įvyko, ir šaltai bei tyliai linkte- 
lėjo galvą, įdėmiai žiūrėdamas, lyg laukdamas naujienos; be- 
je, jis nevalingai suraukė antakius, lyg žiūrėtų į vorą ar kokį 
kitą atkarų gyvį. 

Kardinolas neįstengė susilaikyti neparodęs šio nepasiten- 
kinimo ženklo, nes, agentui čia esant, suprato, kad turės grįž- 
ti prie tų svarbių ir varginančių pokalbių, nuo kurių per ke- 
letą dienų šiame krašte buvo pailsėjęs; grynas oras buvo jam 
naudingas, o tyla bent kiek sumažino ligos keliamus skaus- 
mus; jo liga virto lėtu karščiavimu, bet priepuoliai kartojosi 
gana retai, todėl kardinolas, kol nekarščiuodavo, galėjo pa- 
miršti, kad jie vėl pasikartos. Leidęs truputį pailsėti savo iki 
tol nepavargstančiai vaizduotei, jis turbūt pirmąkart taip ne- 
kantriai laukė grįžtant pasiuntinių, kuriuos buvo išsiuntęs vi- 

somis kryptimis lyg saulės spindulius - saulės, kuri vienintelė 
teikė Prancūzijai gyvybės ir judrumo. Jis nelaukė šio vizito — 
tai buvo vienas iš tų žmonių, kuriuos, kaip pats sakydavo, 
grūdino nusikaltimais, jo pasirodymas vėl priminė kardinolui 
nuolat jį persekiojusius gyvenimo rūpesčius, bet visai neiš- 
sklaidė jo mintis apgaubusio liūdesio. 

Pokalbį iš pradžių kurį laiką temdė šios slogios svajonės, 
bet netrukus kardinolas atsipeikėjo ir vėl pasijuto gyvesnis 
bei stipresnis, nes blaivus protas jį greitai sugrąžino į realų 
gyvenimą. 

Jo patikėtinis, supratęs, kad pirmas turės nutraukti tylą, tai 
padarė gana staigiai: 

— Na, monsinjore, apie ką galvojate? 

— Deja! Žozefai, tokie kaip mes privalo galvoti ne apie ką 
kita, o apie būsimą laimę geresniame nei šis gyvenime. Jau 
keletą dienų mąstau, kad rūpesčiai mane per daug atitraukė 
nuo tos vienintelės minties, ir gailiuosi, jog dalį laisvalaikio 
sunaudojau profaniškiems kūriniams, kaip antai mano trage- 
dijos „Europa“ ir „Miramė“, nors juos jau šlovina šviesiausi 
mūsų protai, nors ta šlovė sklis ir ateityje. 

Tėvas Žozefas turėjo daug ką pasakyti, tad jį nustebino to- 
kia pradžia; bet jis pernelyg gerai pažino savo šeimininką 
(nors to niekada neparodydavo), ir gerai žinodamas, kaip nu- 
kreipti jo mintis kita linkme, ryžtingai tęsė kalbą. 

— Vis dėlto jų nuopelnai didžiuliai, - dėjosi apgailestau- 
jąs, - ir Prancūzija pasigailės, kad šių nemirtingų kūrinių ne- 
lydėjo tokie pat darbai. 

— Taip, mano mielas Žozefai, be reikalo tokie žmonės, kaip 
Buaroberas, Klavrė, Koltė, Kornelis, o ypač garsusis Merė, tei- 
gė, kad šios tragedijos gražiausios iš visų parašytųjų; aš jiems 
priekaištauju, prisiekiu jums kaip paprastas mirtingasis, O po- 
ilsio valandomis nugrimztu tik į savo „Prieštaravimų metodą“ 
ir knygą apie „Krikščionio tobulėjimą". Ir nepamirštu, kad 
man penkiasdešimt šešeri metai ir sergu nepagydoma liga. 

— Jūsų priešai skaičiuoja ne blogiau už jūsų eminenciją, — 
tarė vienuolis, kurį šis pokalbis ėmė erzinti, ir jis norėjo kuo 
greičiau užbaigti šią šneką. 

Kardinolo veidą išmušė raudonis. 

— Žinau, gerai žinau, - tarė, - žinau apie visas jų niekšy- 
bes ir esu viskam pasiruošęs. Bet kas gi naujo? 

— Mes, monsinjore, jau buvome sutarę pakeisti panelę 
d'Otfor; ją išsiuntėme kaip panelę de Lafajet, tai labai gerai, 
bet jos vieta laisva, o karalius... 

— Na? 

— Karaliui kyla mintys, kurios anksčiau jam neateidavo 
į galvą. 

— Tikrai? Ir jos ne mano? Štai kaip, - paironizavo mi- 
nistras. 

— Be to, monsinjore, kam ištisas šešias dienas laikyti ne- 
užimtą favoritės vietą? Leiskite man pasakyti - tai neatsargu. 

— Jam kyla mintys, mintys! —- pakartojo šiek tiek suneri- 
męs Rišeljė. - Kokios? 

— Jis sakė, kad reikia sugrąžinti karalienę motiną, - tyliai 
tarė kapucinas, - sugrąžinti ją iš Kelno. 

— Marija de Mediči! - suriko kardinolas, trenkdamas ran- 
komis į krėslo ranktūrius. - Ne, prisiekiu Dievu, ji nebegrįš į 
Prancūzijos žemę, iš kurios taip sunkiai ją išvariau! Anglija 
nedrįso jos priimti, nes aš ją ištrėmiau, Olandija bijo dėl jos 
sužlugti, o mano karalystė ją priims! Ne, ne, ši mintis nega- 
lėjo jam pačiam ateiti į galvą. Susigrąžinti mano priešą, susi- 
grąžinti savo motiną, kokia išdavystė! Ne, jis niekuomet ne- 
būtų drįsęs apie tai nė pagalvoti... 

Paskui, valandėlę pamąstęs, įbedęs į tėvą Žozefą skvarbų 
ir pykčiu tebeliepsnojantį žvilgsnį, jis kalbėjo toliau: 

— Bet... kokiais žodžiais jis išreiškė savo norą? Tiksliai pa- 
kartokite jo žodžius. 

— Jis tai pasakė gana viešai ir savo broliui girdint: „Pui- 
kiai suprantu, kad viena pirmųjų krikščionio priedermių - bū- 

ti geru sūnumi, ir aš ilgai neatsilaikysiu prieš savo sąžinės 
priekaištus". 

— Krikščionis! Sąžinė! Tai ne jo žodžiai, tai tėvo Koseno 
žodžiai! Mano išdavikas —- jo nuodėmklausys! - suriko kardi- 
nolas. - Klastingasis jėzuite, atleidau tau už Lafajet intrigą, 
bet nedovanosiu už slaptus patarimus. Liepsiu išvyti tą nuo- 
dėmklausį, Žozefai, jis - Valstybės priešas, kiaurai jį perpra- 
tau. Aš pats elgiausi nerūpestingai tas kelias dienas; nesisten- 
giau paskubinti mažojo d'Efija atvykimo, o jam, be abejonės, 
seksis; sakoma, kad jis malonios išvaizdos ir sąmojingas. Ak, 
kokia klaida, reikėtų nubausti mane patį. Palikti karaliaus pa- 
šonėje tą lapę jėzuitą, nedavus jam slaptų mano nurodymų, 
neturint įkaito, neįsitikinus, kad jis ištikimai vykdys mano 
įsakymus; koks užmaršumas! Žozefai, imkite plunksną ir grei- 
tai rašykite kitam nuodėmklausiui - manau, pasirinksite ge- 
resnį. Turiu galvoje tėvą Sirmoną... 

Pasiruošęs rašyti, tėvas Žozefas atsistojo priešais didįjį sta- 
lą, ir kardinolas jam padiktavo naujus nurodymus, kuriuos 
truputį vėliau išdrįso perduoti karaliui, o pastarasis juos pa- 
ėmė, įvertino ir išmoko atmintinai kaip Bažnyčios įsakymus. 
Jie išliko iki mūsų dienų ir yra gąsdinantis paminklas val- 
džiai, kurią žmogus gali per jėgą išplėšti padedamas laiko, in- 
trigų ir drąsos. 


| 
Valdovas privalo turėti pirmąjį ministrą, o šis - tris savybes: 
1) turi mylėti savo valdovą, 2) turi būti apsukrus ir ištikimas, 
3) turi būti dvasiškis. 


II 
Valdovas turi labai mylėti savo pirmąjį ministrą. 


III 
Niekada neturi keisti savo pirmojo ministro. 

IV 
Privalo jam viską pasakyti. 


Vv 
Leisti laisvai patekti pas valdovą. 


VI 
Suteikti jam suverenią valdžią tautai. 


VII 
Reikšti jam didelę pagarbą ir apdovanoti dideliais turtais. 


VIII 
Valdovui nėra didesnio turto už savo pirmąjį ministrą. 


IX 
Valdovas neturi tikėti tuo, kas kalbama prieš pirmąjį mi- 
nistrą, nei džiaugtis girdėdamas jį peikiant. 


X 
Valdovas turi pranešti pirmajam ministrui viską, kas prieš jį 
kalbama, net jei būtų reikalaujama, kad valdovas tai slėptų. 


XI 
Valdovas turi labiau vertinti ne tik savo Valstybės gerovę, 
bet ir savo pirmąjį ministrą labiau nei visus gimines. 


Tokie buvo Prancūzijos dievo įsakymai, vis dėlto mažiau 
stebinantys nei siaubingas naivumas, vertęs jį patį palikti šiuos 
įsakymus įpėdiniams, lyg ir jie privalėtų jais vadovautis. 

Kai kardinolas diktavo savo nurodymus, skaitydamas iš 
mažo ranka rašyto popieriuko, atrodė, kad po kiekvieno žo- 
džio jį apima vis didesnis liūdesys; pabaigęs jis atsilošė fote- 
lyje, sukryžiavo rankas ir nuleido ant krūtinės galvą. 

Tėvas Žozefas pabaigė rašyti, atsistojo, priėjęs paklausė, ar 
kardinolas blogai jaučiasi, ir išgirdo iš sielos gelmių sklindan- 
čius niūrius, įsimintinus žodžius: 

— Koks nykumas, kokie nesibaigiantys rūpesčiai! Jei ma- 
ne pamatytų garbės trokštantis žmogus, spruktų į dykumą. 
Kas yra mano galybė? Niekingas karališkosios galios atspin- 
dys; o kiek darbų, kad prie savo žvaigždės pritvirtinčiau šį 
nuolat svyruojantį spindulį! Jau dvidešimt metų bandau jį pa- 
veikti, ir jokios naudos. Nesuprantu šio žmogaus - jis nedrįsta 
pasitraukti nuo manęs, bet jį atitraukia; jis slysta man iš ran- 
kų... Kiek darbų būčiau galėjęs padaryti, jei būčiau turėjęs 
paveldėjimo teisę. Tačiau kiek reikia pastangų, kad nesu- 
klupčiau, ir kas iš genijaus telieka darbui? Europa mano ran- 
kose, o aš kabu ant virpančio plauko. Kam man žiūrėti į pa- 
saulio žemėlapius, jei visi mano interesai uždaryti mažame 
kabinete? Šios šešios pėdos erdvės sunkina mano valdymą la- 
biau nei visa žemė. Štai kas yra pirmasis ministras! O dabar 
galite pavydėti man šlovės! 

Kardinolo veidas persikreipė, lyg būtų kažko bijojęs; jis 
ėmė smarkiai ir ilgai kosėti, o galų gale nusispjovė su krau- 
ju. Kardinolas pastebėjo, kad išsigandęs tėvas Žozefas ruošia- 
si stverti ant stalo stovėjusį auksinį skambutį, todėl staiga at- 
sistojo lyg energingas jaunuolis ir sustabdė jį: 

— Niekis, Žozefai, aš pasiduodu silpnadvasiškumui, bet 
neilgam, paskui mano kūnas pasidaro stipresnis negu prieš 
tai. Aš žinau, kokia mano sveikata, bet kalbame ne apie ją. Ką 
jūs veikėte Paryžiuje? Aš patenkintas, kad karalius atvyko į 
Bearną, kaip to norėjau, - mes galėsime jį geriau prižiūrėti. 
Kuo jį sugundėte, kad atvyktų? 

— Perpinjano mūšiu. 

— Na ką gi, neblogai. Bus galima viską sutvarkyti, tai ge- 
riau nei kas nors kita. O jaunoji karalienė, ką ji sako? 

— Vis dar pyksta ant jūsų. Už perimtus laiškus, už tardy- 
mą, kurį turėjo iškęsti per jus! 

— Cha! Madrigalas ar nuolankumo valandėlė privers už- 
miršti, kad atskyriau ją nuo Austrijos dvaro ir jos Bekingemo 
šalies. Bet ką ji daro? 

— Vėl rezga intrigas su Gastonu Orleaniečiu. Bet kadan- 
gi visos jos damos - mūsiškės, štai kasdieniai raportai. 

— Nesivarginsiu juos skaitydamas; kol kunigaikštis de Bu- 
jonas Italijoje, nieko nebijau iš tos pusės; tegu ji prie židinio 
svajoja apie sąmoksliukus su Gastonu, šis visada tenkinasi 
menkais dalykėliais, kurie kartais šauna jam į galvą, o paskui 
reikia sprukti iš karalystės - dabar jau bus trečias kartas. Jei 
norės, pasirūpinsių, kad būtų ir ketvirtas; jis nevertas pisto- 
leto šūvio —- tokio, kokį suorganizavai grafui de Suasonui. Ta- 
čiau šiam vargšui grafui taip pat trūko energijos. 

Kardinolas vėl atsilošė krėsle ir, kaip valstybės veikėjas, 
prašneko gana linksmai: 

— Visą gyvenimą juoksiuosi iš to jų Amjeno žygio. Juk ten 
buvau jų rankose. Kiekvienas turėjo su savimi ne mažiau kaip 
penkis šimtus ginkluotų iki dantų bajorų, ir visi buvo pasiruo- 
šę susidoroti su manimi kaip su Končiniu, bet tenai nebuvo 
didžiojo Vitri, ir jie leido man ištisą valandą ramiai kalbėtis 
apie medžioklę ir Devintines, ir nei vienas, nei antras neišdrį- 
so duoti ženklo tiems galvažudžiams. Vėliau iš Šavinji suži- 
nojome, kad to palankaus momento jie laukė du mėnesius. 
Tiesą sakant, aš ničnieko nepastebėjau, ir tik tas plėšikėlis 
abatas de Gondi slankiojo aplink mane, lyg ką slėpdamas 
rankoje; todėl ir sėdau į karietą. 

— Beje, monsinjore, karalienė būtinai nori jį padaryti ko- 
adjutoriumi. 

— Ji kvaila, jis pražudys ją, jeigu ji prie jo prisiriš. Tai ne- 
vykėlis muškietininkas, velnias su sutana, paskaitykite jo 
„Fieskos istoriją“ — ten vaizduojamas jis pats. Kol aš gyvas, jis 
nieko nepasieks. 

— Kaip? Jūs visiškai teisus ir vis dėlto kviečiate dar vie- 
ną tokio pat amžiaus ambicingą jaunuolį? 

— Tarp jų yra skirtumas! Jis bus lėlė, mano drauge, tikra 
lėlė - tas jaunasis Sen Maras tegalvos apie savo gofruotą apy- 
kaklę ir perpetes, matau iš jo laikysenos, be to, žinau, kad jis 
švelnus ir silpnas. Todėl pasirinkau jį, o ne vyresnįjį brolį; jis 
darys tai, ko mes norėsime. 

— Ak, monsinjore, - suabejojo vienuolis, - aš niekada ne- 
pasitikėjau tokios ramios išorės žmonėmis; jų vidinė liepsna 
pavojingesnė. Prisiminkite jo tėvą, maršalą d 'Efija. 

— Sakau tau dar kartą, jis vaikas, ir aš jį išauklėsiu; na o 
Gondi jau susiformavęs maištininkas, drąsuolis, kurio niekas 
nesulaiko, jis išdrįso varžytis su manimi dėl ponios de Lame- 
jerė, tik įsivaizduokite, neįtikėtina, -su manimi? Galantiškos 
išvaizdos kunigaikštis, temokąs guviai pliaukšti. Laimė, vyras 
pats ėmėsi priemonių jam pašalinti. 

Tėvas Žozefas, kuriam apie savo sėkmes kalbantis šeimi- 
ninkas patikdavo ne ką daugiau nei deklamuojantis savo ei- 
les, nutaisė grimasą, stengdamasis, kad būtų subtili, bet ji iš- 
ėjo bjauri ir netikusi; jis įsivaizdavo, kad jo išsiviepęs lyg 
beždžionės snukis reiškė: „Ak, kas gali pasipriešinti monsin- 
jorui?" Bet monsinjoras perskaitė šitaip: „Esu netašytas pe- 
dantas ir nieko neišmanau apie diduomenės reikalus '. Paė- 
męs nuo stalo laišką, be jokio perėjimo kardinolas prabilo: 

— Kunigaikštis de Roanas mirė, tai gera naujiena, huge- 
notai pralaimėjo. Jam labai pasisekė: aš priverčiau Tulūzos 
parlamentą jį nuteisti, - kad arkliai suplėšytų į keturias dalis, 
o jis ramiai miršta Rainfeldo mūšio lauke. Nesvarbu, rezulta- 
tas tas pats. Štai dar viena didi galva ant žemės! Kiek jų nu- 
puolė, pradedant Monmoransi! Nebematau nė vienos, kuri 
nesilenktų prieš mane. Mes jau nubaudėme beveik visus mū- 
sų Versalio apmulkintuosius*, ir, savaime suprantama, man 


* „Versalio apmulkintieji" — turima omenyje „Apmulkintųjų diena", 
1630 m. lapkričio 10-oji, kai Marijai de Mediči ir jos šalininkams nepa- 
vyko nuversti Rišeljė. Atgavęs karaliaus malonę, Rišeljė ištrėmė juos iš 
šalies. 

nieko neprikiši: atsilyginu jiems ir vertinu juos taip, kaip kad 
jie norėjo mane įvertinti karalienės motinos taryboje. Sena- 
sis plepys Basompjeras išsipirks kalėjimu iki gyvos galvos, ir 
žudikas maršalas de Vitri, nes jie taip pat balsavo už tokią 
bausmę man. Kadangi Marijakas pritarė jo mirčiai, palaiky- 
siu jam tokį nuosprendį iki jo pirmo klaidingo žingsnio ir pra- 
šau tavęs, Žozefai, kad pasakytum man, kai jį žengs; su visais 
reikia elgtis teisingai. Dar gyvas ir tas kunigaikštis de Bujo- 
nas, besididžiuojantis savo Sedano pergale, bet aš jam tą 
džiaugsmą atimsiu. Jų aklumas - nuostabus dalykas. Jie visi 
mano galį laisvai regzti sąmokslus ir nemato, jog kabo ant 
siūlo, kurio galą viena ranka laikau aš, kartais atleisdamas tą 
siūlą, kad jie pasijustų saugiau. O ar dėl jų brangiojo kuni- 
gaikščio mirties visi hugenotai gailėjosi ? 

— Mažiau nei dėl Ludeno bylos, o ji vis dėlto baigėsi lai- 
mingai. 

— Laimingai? Tikiuosi, Grandjė nebegyvas. 

— Taip, kaip tik tai ir norėjau pasakyti. Jūsų eminencija, 
turite būti patenkintas - viskas buvo baigta per dvidešimt ke- 
turias valandas, ir viskas pamiršta. Tik Lobardemonas iškrė- 
tė kvailystę, surengdamas viešą posėdį - dėl to kilo šioks toks 
triukšmas, bet jau žinome kiršintojų požymius ir juos sekame. 

— Gerai, labai gerai. Urbenas buvo pernelyg iškilus žmo- 
gus, kad paliktume jį savo vietoje. Jis linko į protestantizmą; 
galiu ginčytis, jog būtų išsižadėjęs tikėjimo, jo kūrinys, prieš- 
taraujantis kunigų celibatui, leidžia taip spėlioti ir, jei suabe- 
josi, Žozefai, atsimink - medį geriau nukirsti prieš jam su- 
brandinant vaisius. Supranti, tie hugenotai - tikra respublika 
valstybėje. Jei kada nors jie Prancūzijoje sudarys daugumą - 
monarchija žlugs. Jie įkurtų savotišką liaudies valdžią, galin- 
čią ilgai egzistuoti. 

— O kokias dideles kančias jie sukelia kasdien mūsų 
Šventajam Tėvui, popiežiui, - tarė Žozefas. 

— A, nutraukė kardinolas, - matau, kur suki. Tu nori man 
priminti, kad jis atkakliai neduoda tau kardinolo kepuraitės. 

Nurimk, šiandien pakalbėsiu apie tai su ambasadoriumi, kurį 
pas jį siunčiame. Maršalas d'Estrė padarys tai, kas vilkinama 
jau dveji metai nuo tada, kai tave rekomendavome kardino- 
lo pareigoms, aš irgi imu manyti, kad purpurinė spalva tau 
gerai tiktų, nes ant jos nematyti kraujo dėmių. 

Ir abu prapliupo juoktis: vienas - kaip šeimininkas, reiškiąs 
visišką panieką apmokamam samdomam žudikui, antras - 
kaip vergas, turįs galimybę iškilti, kęsdamas pažeminimus. 

Juokui, kurį sukėlė „kruvinas“ senojo ministro pokštas, te- 
beskambant, atsidarė kabineto durys ir pažas pranešė, kad iš 
įvairių vietų atvyko keletas pasiuntinių. Tėvas Žozefas atsisto- 
jo ir nugara prisišliejo prie sienos - atrodė lyg Egipto mumi- 
ja, o jo veide atsispindėjo kvailoka stebėtojo išraiška. Vienas 
po kito suėjo dvylika pasiuntinių, kiekvienas vis kitaip apsi- 
rengęs - vienas kareiviu šveicaru, kitas markitantu, trečias 
mūrininkų meistru; į rūmus jie buvo įleisti slaptais laiptais ir 
koridoriumi, o išeidinėjo pro duris, esančias priešingoje pu- 
sėje, negu įėjo, tad negalėjo susitikti nei pasikalbėti vienas su 
kitu apie atneštas žinias. Kiekvienas padėdavo ant didžiojo 
stalo ruloną ar kitokią siuntą, valandėlę pasikalbėdavo su 
kardinolu lango ambrazūroje ir išeidavo. Vos įžengus pirma- 
jam pasiuntiniui, Rišeljė staiga atsistojo ir, stengdamasis viską 
padaryti pats, priėmė juos visus, išklausė ir savo ranka uždarė 
paskui juos duris. Paskutiniam išėjus, jis davė ženklą tėvui 
Žozefui ir abu tylėdami atplėšė arba veikiau - perplėšė pra- 
nešimų siuntas ir keletu žodžių vienas kitam persakė laiškų 
turinį. 

Veimaro kunigaikščiui klojasi gerai; kunigaikštis Karolis 
sumuštas; mūsų generolo būklė pusėtina; mūsų generolas el- 
giasi gana protingai. Aš patenkintas. 

— Monsinjore, vikontas de Turenas atgavo savo įtaką Lo- 
taringijoje, štai jo privatūs pokalbiai... 

— Ak, atidėkite, atidėkite juos, jie nepavojingi. Jis visada 
bus geras ir garbingas vyras; niekada nesivels į politiką, svar- 

bu, kad jam būtų patikėta vadovauti nedidelei kariuomenei, 
lyg žaidžiant šachmatų partiją nesvarbu su kuo; jis patenkin- 
tas, mes visada būsime geri draugai. 

— Štai Ilgasis parlamentas, dar tebeposėdžiaujantis Angli- 
joje. Komunos įgyvendina savo planus - skerdynės Airijoje... 
Strafordo grafas nuteistas mirti. 

— Mirti! Koks siaubas! 

— Skaitau: „Jo Didenybei Karoliui I neužteko drąsos pa- 
sirašyti arešto orderio, bet jis paskyrė keturis komisarus...“ 

— Silpnasis karaliau, palieku tave. Nebegausi mūsų pini- 
gų. Krisk, nes esi nedėkingas... O nelaimingasis Ventvortas! 

Ir Rišeljė akyse pasirodė ašaros; tas pats žmogus, kuris ką 
tik žaidė su šitiek žmonių gyvybių, verkė dėl valdovo apleisto 
ministro. Jį sukrėtė ryšys tarp šios situacijos ir jo paties būk- 
lės ir, apverkdamas tą svetimšalį, apraudojo save patį. Jis nu- 
stojo garsiai skaityti atplėšiamas depešas, o patikėtinis pase- 
kė jo pavyzdžiu. Kardinolas skrupulingai perbėgo akimis 
menkiausius ir slapčiausius detalius raportus apie visus bent 
kiek įtakingesnius Žmones, - apsukrių šnipų atgabentais ra- 
portais jis visada papildydavo turimas žinias. Šie slapti rapor- 
tai buvo pridedami prie depešų karaliui - jos visos turėjo per- 
eiti per kardinolo rankas, paskui, vėl kruopščiai užklijuotos, 
valdovui jos turėdavo patekti išgrynintos, tokios, kokių bu- 
vo norima, kad karalius perskaitytų. Kai kardinolas perskai- 
tė visus asmeninius užrašus, tėvas Žozefas rūpestingai juos 
sudegino; tačiau Rišeljė neatrodė patenkintas - jis greitai 
vaikščiojo po kambarį skersai ir išilgai, gestais reikšdamas ne- 
rimą; tada atsivėrė durys ir įžengė tryliktasis pasiuntinys. Jis 
atrodė kaip vos keturiolikos sulaukęs vaikėzas; po pažasčia 
turėjo juodais antspaudais išmargintą paketą karaliui, bet 
kardinolui padavė tik mažą lapelį; slapčia žvilgtelėjęs Žoze- 
fas teįžiūrėjo keturis žodžius. Kunigaikštis sudrebėjo, suplė- 
šė popierių į tūkstančius skiautelių ir, palinkęs prie vaiko au- 
sies, ilgai kažką jam kuždėjo; paskui kardinolas jį išsiuntė 

atgal, o Žozefui tepavyko išgirsti: „Būk labai atidus, ne anks- 
čiau kaip dvylikai valandų praslinkus po mūsų pokalbio . 
Kol kardinolas slapčia kalbėjo, Žozefas peržvelgė aibę pa- 
skvilių iš Flandrijos ir Vokietijos - ministras norėjo juos per- 
skaityti, kad ir kokių nemalonių dalykų ten būtų prirašyta. 
Tokiais atvejais jis apsimesdavo esąs ramus, nors ramumas to- 
li gražu nebuvo jo savybė; norėdamas palaikyti jį supančių 
žmonių iliuzijas, kardinolas kartais sakydavo, kad jo priešai 
nėra visai neteisūs, ir pasijuokdavo iš jų pašaipų; tačiau ge- 
riau pažįstantys jo būdą po šiuo viešai demonstruojamu nuo- 
saikumu įžvelgdavo slepiamą didelį pyktį ir žinojo, kad Rišel- 
jė nurims tik tada, kai privers parlamentą pasmerkti, kad 
priešo knyga būtų sudeginta Grevo aikštėje kaip „įžeidžianti 
karalių jo ministro, šviesiausiojo kardinolo, asmenyje - tai 
byloja to laikotarpio nuosprendžiai, - ir gailėsis, kad nėra kū- 
rinio autoriaus; tokį malonumą jis suteikdavo sau visada, kai 
tik galėdavo, o geriausias pavyzdys - Urbenas Grandjė. 
Taip kardinolas keršydavo skatinamas nepaprasto savo iš- 
didumo, nors pats to neprisipažindavo ir ilgai, kartais metus, 
dirbdavo, norėdamas įtikinti save, kad to reikalauja valstybės 
interesai. Puikiai mokėdamas asmeninius reikalus susieti su 
Prancūzijos reikalais, Rišeljė tikino pats save, kad Prancūzi- 
ja kenčia nuo jo žaizdų. Žozefas, labai stengdamasis nesuža- 
dinti kardinolui blogos nuotaikos, slapčia peržvelgęs, atidė- 
jo į šalį knygą, pavadinimu „Politinės kardinolo iš Larošelės 
paslaptys"; kitos, vienam Miuncheno vienuoliui priskiriamos 
knygos pavadinimas - „Pašaipūs klausimai, pritaikyti mūsų 
dienoms, ir Kruvina dievo Marso bedievybė“. Galingasis ad- 
vokatas Oberi, palikęs mums vieną iš įtikinamiausių istorijų 
apie „garsųjį kardinolą“, įpyko vien dėl pirmosios iš šių kny- 
gų pavadinimo ir rašė: „... didysis ministras turėjo teisę save 
šlovinti, nes jo priešai, įkvėpti prieš savo valią to paties en- 
tuziazmo, kuris vertė Balaamo asilę pranašauti, Kajafas ir kiti, 
visai neturintys pranašystės talento, teisingai jį pavadino La- 

rošelės kardinolu, nes, praėjus trejiems metams po jų rašinių 
pasirodymo, jis paėmė šį miestą, kaip kad ir Scipionas buvo 
pramintas Afrikiečiu už tai, jog nukariavo šią PROVINCIJĄ". 

Nedaug trūko, kad taip pat manantis tėvas Žozefas išreikš- 
tų savo nepasitenkinimą tais pačiais žodžiais, mat jis skaus- 
mingai prisiminė savo juokingą vaidmenį Larošelės apsiaus- 
ties metu; Larošelė, deja, nebuvo provincija kaip Afrika, bet 
vis dėlto pasipriešino „garsiausiam“ kardinolui, o tėvas Žoze- 
fas, manydamas esąs gan išmanantis apgulties meną, karei- 
vius norėjo išvesti pro kanalizaciją. Vis dėlto jis susitvardė ir 
savo rudojo apsiausto kišenėje spėjo laiku paslėpti kandų pa- 
skvilį pirma, negu ministras paleido jaunąjį pasiuntinį ir, nuo 
durų žengdamas prie stalo, paragino: 

— Vykstame, Žozefai, vykstame. Atverk duris šiam mane 
apgulusiam dvarui, ir keliaujame pas karalių -jis laukia ma- 
nęs Perpinjane, dabar prigriebsiu jį visiems laikams. 

Kapucinas išėjo, o pažai netrukus atidarė dvivėres paauk- 
suotas duris ir ėmė pranešinėti pavardes garsiausių to meto 
didikų, gavusių karaliaus leidimą pasitraukti nuo jo, kad ga- 
lėtų pasveikinti ministrą. Kai kurie, net apsimetę sergančiais 
ar tvarkančiais tarnybos reikalus, išvyko paslapčiomis, kad 
nebūtų paskutiniai jo prieškambaryje, ir liūdnasis monarchas 
liko beveik vienas, nors kiti karaliai dažniausiai pasijunta vie- 
niši tik mirties patale; atrodė, kad, dvariškių akimis, sostas te- 
buvo gedulo guolis, karaliaus viešpatavimas - amžina agonija, 
o ministras - pavojingas jo įpėdinis. 

Du pažai iš geriausių Prancūzijos šeimų stovėjo prie durų, 
o durininkai pranešinėjo apie kiekvieną atvykusį - visi jie 
prieš tai kitame kambaryje jau buvo matę tėvą Žozefą. Kar- 
dinolas, tebesėdintis savo didžiajame krėsle, nė nekrustelė- 
davo įėjus eiliniam dvariškiui, linktelėdavo galvą garsiau- 
siems ir tiktai išvydęs kunigaikščius vos pasikeldavo, 
remdamasis rankomis. Visi dvariškiai jį kuo pagarbiausiai pa- 
sveikindavo ir, sustoję prieš jį prie židinio, laukdavo, kada 

juos pakalbins; paskui, kardinolui davus ženklą, perėję salo- 
ną, išeidavo pro tas pačias duris, pro kurias buvo įėję; aki- 
mirksnį jie stabtelėdavo pasveikinti tėvo Žozefo, kuris mėg- 
džiojo savo šeimininką ir todėl buvo pramintas Pilkuoju 
eminencija, paskui išeidavo iš rūmų arba, ministrui panorus, 
atsistodavo už jo krėslo - tai buvo didžiausio palankumo žen- 
klas. Pirmiausia Rišeljė leido praeiti keletui nereikšmingų as- 
menų ir daugeliui nusipelniusių, bet nenaudingų žmonių, ir 
sustabdė šią procesiją tik prisiartinus maršalui d'Estrė - mat 
šis vyko į ambasadą Romoje ir užsuko atsisveikinti; visi, ėję 
iš paskos, sustojo. Kitame salone esantys suprato, kad užsi- 
mezgė ilgesnis pokalbis, tėvas Žozefas pasirodė ir persimetė 
su kardinolu žvilgsniais; pirmasis sakė: „Prisiminkite man ką 
tik duotą pažadą“, antrasis - „Būkite ramus“. Apsukrusis ka- 
pucinas parodė savo šeimininkui, kad prigriebė vieną iš sa- 
vo aukų, kurią ketino paversti paklusniu įrankiu, - tai buvo 
bajoras, vilkintis žaliu labai trumpu apsiaustu ir tokios pat 
spalvos striuke, raudonomis labai aptemptomis kelnėmis su 
brolio pažų drabužis. Tėvas Žozefas su juo kalbėjosi itin pa- 
slapčiomis, bet visai ne apie tai, ko iš jo pageidavo šeiminin- 
kas; jis tegalvojo, kaip tapti kardinolu, ir ruošėsi ieškoti drau- 
gų kitur, jei kartais pirmasis ministras jį paliktų. 

— Pasakykite karaliaus broliui, kad nepasikliautų išvaiz- 
da, -jis neturi ištikimesnio tarno už mane. Kardinolo žvaigž- 
dė pradeda leistis, ir mano sąžinė liepia, jog perspėčiau dėl 
jo klaidų tą, kuris galėtų paveldėti karališkąją valdžią, kol 
valdovas dar nepilnametis. Kad jūsų didžiajam princui įrody- 
čiau savo gerus ketinimus, pasakykite jam, jog norima suimti 
jo ištikimą Piuji Loraną - tegul pasislepia, o jei ne - kardino- 
las jį įkiš į Bastiliją. 

Kol tarnas išdavinėjo savo šeimininką, šis neatsiliko išda- 
vinėdamas tarną. Rišeljė savimeilė ir pagarbos Bažnyčios rei- 
kalams likučiai skaudino jį vos pagalvojus, kad pamatys var- 


95 


ganą savo agentą su tokia pačia kaip jo kepuraite, - o jam ji 
atstojo karūną, — sėdintį taip pat aukštai kaip jis pats ir už- 
imantį panašią padėtį kaip jis, laikinasis pirmasis ministras. 
Taigi pusbalsiu tarė maršalui d'Estrė: 

— Nebūtina toliau įtikinėti Urbono VIII, jog suteiktų ma- 
lonę kapucinui, kurį ten matote: visai pakanka, kad jo dide- 
nybė teikėsi siūlyti jį kardinolo kepuraitei; mes suprantame, 
kodėl jo šventenybei bjauru apgaubti šį elgetą romėnišku 
purpuru. 

Nuo šios minties Rišeljė perėjo prie bendrų reikalų: 

— Tikrai nežinau, kas gali atšaldyti Šventojo Tėvo jausmus 
mums, ar mes ką nors padarėme ne mūsų Šventosios Moti- 
nos Katalikų Bažnyčios garbei? Aš aukojau pirmąsias Mišias 
Larošelėje, ir jūs pats, pone maršale, savo akimis įsitikinote, 
kad mūsų drabužiai matyti visur, net jūsų kariuomenėje; kar- 
dinolas de Lavaletas neseniai šlovingai vadovavo Palatinate. 

— Ir ką tik surengė labai gražų atsitraukimą, - atsakė mar- 
šalas, žaismingai pabrėždamas žodį atsitraukimas. 

Nekreipdamas dėmesio į šį menką priekaištą, sukeltą pro- 
fesinio pavydo, ministras toliau kalbėjo skardžiu balsu: 

— Dievas parodė, kad nesibodi įkvėpti pergalės dvasios 
savo levitams, nes Veimaro kunigaikštis prie Lotaringijos už- 
kariavimo prisidėjo ne daugiau nei šis pamaldus kardinolas. 
Dar niekada jūsų pajėgoms nebuvo vadovaujama geriau, ne- 
gu tai darė mūsų Bordo arkivyskupas prie Larošelės. 

Visi žinojo, kad šiuo metu ministras pyksta ant to pasipū- 
tusio ir taip dažnai kvailystes krečiančio prelato; Bordo jau 
atsitiko dvi nemalonios istorijos. 

Prieš ketverius metus kunigaikštis d'Epernonas, tuometi- 
nis Gijenos gubernatorius, su visais savo bajorais ir kariais su- 
tiko arkivyskupą procesijos metu, dvasiškiams girdint pava- 
dino jį įžūliu ir dukart stipriai sudavė jam nendrine lazda; 
arkivyskupas jį ekskomunikavo; bet visai neseniai, nepaisy- 
damas gautos pamokos, arkivyskupas vėl susiginčijo su mar- 

šalu de Vitri, nuo kurio gavo dvidešimt smūgių nendre ar laz- 
da, kaip jums labiau patinka, - rašė kardinolas - kunigaikštis 
kardinolui de Lavaletui, - aš manau, kad jis nori paskandin- 
ti Prancūziją ekskomunikuotųjų jūroje. Ir iš tiesų - arkivysku- 
pas prakeikė maršalo lazdą, prisiminęs, kad popiežius kitados 
privertė Epernono kunigaikštį prašyti jo atleidimo; bet, nužu- 
dęs maršalą d'Ankrą, Vitri dvare turėjo tvirtas pozicijas, tad 
arkivyskupas buvo sumuštas ir, be to, dar išbartas ministro. 

Ponas d'Estrė gana taktiškai pamanė, kad kardinolas gina 
arkivyskupo karinius ir jūrinius talentus truputį ironiškai ir 
atsakė tvirtai bei šaltakraujiškai: 

— Tikrai, monsinjore, niekas negali pasakyti, kad jis bu- 
vo sumuštas jūroje. 

Jo eminencija neištvėręs nusišypsojo; bet, pamatęs, kad jo 
šypsena užkrėtė kitus salėje, taip pat išgirdęs šnibždant ir 
spėliojant, vėl pasidarė orus ir, familiariai paėmęs maršalą už 
rankos, tęsė pokalbį: 

— Taigi taigi, pone ambasadoriau, jūsų sąmojis taiklus. Aš 
nebebijosiu nei kardinolo Alborno, nei visų pasaulio Bordžų, 
nei Ispanijos pastangų įsiteikti Šventajam Tėvui. 

Paskui pakėlė balsą, apsidairė, lyg kreipdamasis į nutilu- 
sią ir suklususią salę, ir jau balsiau kalbėjo: 

— Tikiuosi, kad mūsų nebeįtikinės kaip kadaise, kai bu- 
vo bandoma sudaryti tikrą sąjungą su vienu didžiausių mū- 
sų laikų žmogumi; bet Gustavas Adolfas miręs, katalikų ka- 
ralius nebeturės dingsties reikalauti, kad ekskomunikuotume 
labai krikščionišką karalių*. Ar sutinkate su mano nuomone, 
mielas senjore? - paklausė kreipdamasis į kardinolą de Lave- 
tą, einantį artyn, ir, didžiam savo džiaugsmui, nieko neišgir- 
dusį apie save patį. - Pone d'Estrė, likite prie mūsų krėslo, tu- 
rime dar daug ką jums pasakyti, o jūs netrukdote mums 


* Gustavas Adolfas — švedų karalius reformatas, katalikų karalius — 
Ispanijos karalius, labai krikščioniškas karalius — Prancūzijos karalius. 

kalbėtis, mes juk neturime paslapčių, mūsų politika atvira ir 
aiški - Jo didenybės ir valstybės interesai, štai ir viskas. 

Maršalas, žemai nusilenkęs, pasitraukė už ministro kėdės 
ir užleido vietą kardinolui de Lavaletui, kuris be perstojo 
lankstėsi, gyrė kardinolą ir prisiekinėjo jam esąs atsidavęs bei 
visiškai paklusnus, lyg norėdamas atsiteisti už savo tėvo, ku- 
nigaikščio d'Epernono, šaltumą; bet sulaukė iš kardinolo tik 
keleto nereikšmingų žodžių, o pokalbis buvo padrikas ir be- 
tikslis; kalbėdamas Rišeljė nuolat žvilgčiojo į duris svarstyda- 
mas, kas bus kitas. Lavaletas beveik įsižeidė, kai pakiliausiu 
jo saldžios kalbos metu kardinolas kunigaikštis jį staiga nu- 
traukė ir riktelėjo: 

— A, pagaliau ir jūs, mielas Faberai! Kaip seniai norėjau 
jus pamatyti ir pasikalbėti apie apsiaustį. 

Generolas gyvai ir gana atsainiai pasveikino kardinolą ge- 
neralisimą ir pristatė kartu su juo iš stovyklos atvykusius ka- 
rininkus. Kurį laiką buvo kalbama apie apgulties smulkme- 
nas, ir atrodė, jog kardinolas jam savotiškai pataikauja, kad 
vėliau priverstų paklusti savo įsakymams net ir mūšio lauke; 
kardinolas pašnekino generolą lydinčius karininkus, vadino 
juos vardais ir klausinėjo apie stovyklą. 

Jiems nuėjus, pasirodė Angulemo kunigaikštis; šis Valua, 
kovojęs prieš Henriką IV, keliaklupsčiavo prieš Rišeljė. Jis 
troško vadovauti, o Larošelės apsiausties metu buvo tik tre- 
čias tarp karvedžių. Įkandin jo atžingsniavo jaunasis Mazari- 
nis, gyvas ir meilikaujantis kaip visada, bet jau pasitikintis sa- 
vo laime. 

Po jų pasirodė kunigaikštis d' Aliuenas; kardinolas liovėsi 
sakęs komplimentus ir garsiai tarė: 

— Kunigaikšti, su džiaugsmu jums pranešu, kad karalius 
jums įsteigė Prancūzijos maršalo pareigybę; jūs pasirašinėsite 
Šombergo pavarde, regis, tokia jūsų pavardė? Atsiprašau, at- 
ėjo ponas de Montoronas, kuris, be abejonės, turi man pasa- 
kyti kažką svarbaus. 

— O Dieve mano, ne, monsinjore, norėjau tik pasakyti, 
kad tas vargšas jaunuolis, į kurį jūs teikėtės pažiūrėti kaip į 
esantį jūsų tarnyboje, miršta iš bado. 

— Ak, ką jūs čia man kalbate dabar apie tokius dalykus! 
Jūsų mažasis Kornelis nenori padaryti nieko gero, mes ma- 
tėme tik „Sidą“ ir „Horacijų“, tegul jis dirba, tegul dirba, juk 
visi žino, kad jis maniškis, man pačiam nemalonu girdėti to- 
kius dalykus. O kadangi jūs tuo domitės, mokėsiu jam iš as- 
meninių lėšų penkių šimtų ekiu pensiją. 

Ir kasos iždininkas išėjo sužavėtas ministro liberalumu; nu- 
ėjo pas Kornelį kilniaširdiškai paprašyti dedikacijos „Cinai“, 
kurioje didysis rašytojas lygina savo sielą su Augusto ir dė- 
koja pastarajam, kad šis davė išmaldos kelioms mūzoms. 

Kardinolas, šio įkyrumo sutrikdytas, atsistojo ir pareiškė, 
kad artėja pietūs ir jau laikas keliauti pas karalių. 

Tuo pat metu, kai įžymiausieji senjorai priėjo, norėdami 
padėti kardinolui, prisiartino vyras magistrato patarėjo dra- 
bužiais ir pasveikino jį su įžūloka ir pasitikinčia šypsena vei- 
de; tai nustebino visus, pripratusius prie diduomenės elgesio. 
Atrodė, kad jis nori pasakyti: „Mes abu turime paslapčių, pa- 
matysite, koks jis bus man geras, jo kabinete jaučiuosi kaip 
namie“. Tačiau nerangios ir atsainios manieros išdavė pras- 
čiokišką jo menkumą - tai buvo Lobardemonas. 

Išvydęs jį priešais save, Rišeljė suraukė antakius, sviedė į 
Žozefą pykčiu degantį žvilgsnį, pasisuko į aplink esančius ir, 
karčiai nusijuokęs, paklausė: 

— Ar tarp mūsų yra nusikaltėlis? 

Ir atsuko jam nugarą; Lobardemonas nuraudo labiau nei 
kardinolo mantija; tada Rišeljė nusekė paskui minią dvasiš- 
kių, turinčių ji lydėti karietomis ar ant žirgų, ir nusileido di- 
džiausiais arkivyskupijos laiptais. 

Narbonos gyventojai ir valdžios atstovai apstulbę žiūrėjo 
į šią karališką eiseną. Kardinolas vienas pats įlipo į plačius 
erdvius kvadratinius neštuvus, kuriuose turėjo keliauti iki 

Perpinjano, dėl ligos negalėdamas vykti nei karieta, nei įveik- 
ti šio kelio ant žirgo. Šiame savotiškame klajoklio kambary- 
je buvo lova, stalas, kėdutė pažui, kuris turėjo rašyti ar skai- 
tyti. Šį įrenginį, aptrauktą purpuriniu damasko šilku, nešė 
aštuoniolika vyrų, kurie keisdavosi kas Ijė; jie buvo parinkti 
iš gvardiečių ir šią garbės tarnybą atliko plikomis galvomis, 
nesvarbu, ar būdavo labai karšta, ar lydavo. Angulemo kuni- 
gaikštis, maršalai Šombergas ir d'Estrė, Faberas ir kiti digni- 
toriai jojo ant žirgų šalia durelių. Tarp labiausiai besistengian- 
čių įtikti galėjai matyti kardinolą de Lavaletą ir Mazarinį, 
Šavinji ir maršalą de Vitri, kuris, kaip buvo šnekama, ieško- 
jo būdų išvengti jam gresiančios Bastilijos. 

Dvi karietos buvo skirtos kardinolo sekretoriams, gydyto- 
jams ir jo nuodėmklausiui, aštuoni vežimai ir keturi arkliai 
bajorams, dvidešimt keturi mulai jo bagažui, du šimtai muš- 
kietininkų jį lydėjo pėsčiomis ir buvo netoliese, jo gvardiečių 
kuopa ir lengvoji kavalerija, visi bajorai ant puikių žirgų jo- 
jo priešais ir užpakaly to kortežo. 

Šiuo ekipažu per kelias dienas pirmasis ministras ir atvy- 
ko į Perpinjaną. Neštuvai buvo dideli, todėl keletą kartų te- 
ko platinti kelius ir nugriauti kai kurių miestų ir kaimų sie- 
nas, kur jie netilpdavo, - kaip rašo to meto manuskriptų 
autoriai, nuoširdžiai sužavėti tokios prabangos, - todėl kardi- 
nolas atrodė kaip užkariautojas, įžengiąs per išlaužą tvirtovės 
sienoje. Veltui, nors ir labai kruopščiai, ieškojome namų sa- 
vininkų ar gyventojų kokio nors dokumento, kuris bylotų 
apie kardinolo atvykimą ir paliudytų tokį pat susižavėjimą, ir 
prisipažįstame, kad neįstengėme jo rasti. 


VIII skyrius 


SUSITIKIMAS 


Nustebusi mano dvasia dreba prieš jo genijų. 


BRITANIKAS 


Pompastiškas kardinolo kortežas sustojo prie stovyklos 
vartų; ginkluoti daliniai išsirikiavo pačia gražiausia rikiuo- 
te ir, nugriaudėjus patrankai, grojant muzikai, neštuvai ke- 
liavo nuo vieno pulko prie kito palei ilgą kavalerijos ir pės- 
tininkų eilę, nusidriekusią nuo pirmosios palapinės iki pat 
ministro palapinės, kuri stovėjo netoli karališkųjų palapi- 
nių, Matoma iš tolo, nes buvo uždengta purpuriniu audek- 
lu. Kiekvienos dalies vadą kardinolas apdovanojo mostu ar 
žodžiu ir, pagaliau atsidūręs palapinėje, atleido savo paly- 
dą, užsidarė joje, laukdamas valandos, kai turės prisistaty- 
ti karaliui. Visi eskorto dalyviai patraukė ten anksčiau už jį 
ir, neįeidami į karališkąjį būstą, laukė dryžuotu multinu 
dengtose, į alėjas panašiose ilgose galerijose, vedančiose 
pas valdovą. Čia susitikę dvariškiai kalbėjosi, vaikštinėjo 
grupėmis, sveikinosi, paduodavo vienas kitam ranką arba iš 
aukšto nužiūrinėjo vienas kitą - tokį elgesį lėmė jų intere- 
sai arba tai, kokiems senjorams jie priklausė. Kiti ilgai 
šnibždėjosi ir rodė nuostabą, pritarimą ar nepasitenkinimą, 
buvo aišku, jog ką tik atsitiko kažkas svarbaus. Viename 
pagrindinės galerijos kampe, tarp daugybės kitų, užsimezgė 
keistas pokalbis. 

— Ar galiu sužinoti, pone abate, kodėl taip tiriamai į ma- 
ne žiūrite? 

— Po šimts, pone de Lonė, man įdomu, ką jūs netrukus 
veiksite. Kol keliaujate po Turenę, visi palieka jūsų kardinolą 
kunigaikštį; jei netikite, pasikalbėkite su Gastono Orleanie- 
čio ar karalienės žmonėmis; pagal kardinolo Lavaleto laikrodį 
jūs pavėlavote dešimt minučių, o jis ką tik paspaudė ranką 
Rošpo ir visiems velionio grafo de Suasono, kurio aš raudo- 
siu visą gyvenimą, bajorams. 

— Puiku, pone de Gondi, viskas aišku - jūs teikėtės mane 
iškviesti dvikovon. 

— Taip, pone grafe, - toliau kalbėjo jaunasis abatas, nusi- 
lenkdamas pagal visas to meto taisykles, - aš ieškojau progos 
iškviesti jus mano draugo pono d'Atiši, su kuriuo turėjote rei- 
kaliukų Paryžiuje, vardu. 

— Aš jūsų paslaugoms, abate, einu ieškotis sekundantų, o 
jūs taip pat susiraskite. 

— Ant žirgų, su špagomis ir pistoletais, ar ne? - pridūrė 
Gondi tokia mina, lyg rengtųsi iškylai į kaimą, ir pirštu pa- 
trynė sutanos rankovę. 

— Kaip jums patinka, - atsakė pašnekovas. 

Ir juodu išsiskyrė, labai mandagiai nusilenkę vienas kitam. 

Prašmatni jaunų bajorų minia vaikščiojo pirmyn atgal ga- 
lerijoje. Jie įsimaišė į minią, dairydamiesi draugų. Per šį po- 
pietinį priėmimą dvaras spindėjo visa to meto kostiumų ele- 
gancija: trumpi įvairių spalvų apsiaustai iš aksomo ar satino, 
siuvinėti auksu ir sidabru, Šv. Mykolo ar Šventosios Dvasios 
kryžiai, gofruotos apykaklės, plunksnomis apkaišytos skrybė- 
lės, aukso perpetės, prie ilgų špagų kabančios grandinėlės - 
viskas tviskėjo, žėrėjo; o dar labiau žaižaravo jaunų karinin- 
kų akys, jie gyvai kalbėjosi, sąmojingai ir garsiai juokavo. Mi- 
nioje lėtai žingsniavo svarbūs veikėjai ir garbūs daugelio ba- 
jorų lydimi senjorai. 

Mažasis trumparegis abatas de Gondi vaikštinėjo po minią, 
suraukęs antakius, prisimerkęs, kad geriau matytų; jis raitė 
ūsus, kuriuos bažnyčios tarnai tuo metu dar nešiojo. Atidžiai 
tyrinėjo visų susirinkusiųjų veidus, ieškodamas draugų, ir pa- 
galiau sustojo prie labai aukšto, juodai nuo galvos iki kojų 
apsirengusio jaunuolio, kurio net špaga buvo smarkiai juo- 
dinto plieno. Jis šnekučiavo su gvardiečių kapitonu. Abatas 
Gondi pasivėdėjo jį į šalį: 

— Pone de Tu, - tarė jam, - po valandos man reikės jūsų 
kaip sekundanto, kausimės raiti, špagomis ir pistoletais, jei 
suteiksite man garbę... 

— Pone, jūs žinote, kad visada esu jums visiškai atsidavęs. 
Kur mes susitinkame? 

— Prašyčiau prie ispanų bastiono. 

— Atsiprašau, noriu grįžti ir dalyvauti mane labai sudomi- 
nusiame pokalbyje, į susitikimą nepavėluosiu. 

Ir de Tu nuėjo prie kapitono. Visa, ką jis sakė abatui, bu- 
vo pasakyta labai švelniu balsu, šaltakraujiškai ir net šiek tiek 
nerūpestingai. 

Mažasis abatas, labai patenkintas, paspaudė jam ranką ir 
vėl leidosi į paieškas. 

Su jaunaisiais didikais, į kuriuos jis kreipėsi, nebuvo taip 
lengva susitarti, nes šie pažino jį geriau negu ponas de Tu ir, 
iš tolo pamatę jį ateinant, stengdavosi nepakliūti jam į akis 
arba kartu su juo šaipydavosi iš jo paties ir jokiu būdu nesu- 
tikdavo jam patarnauti. 

— Ei, abate, jūs ir vėl kažko ieškote, lažinuosi, kad jums 
reikia sekundanto? - paklausė kunigaikštis de Boforas. 

— Kertu lažybų, - pridūrė ponas de Larošfuko - jog kau- 
sitės su kuo nors iš kardinolo kunigaikščio žmonių. 

— Jūs abu teisūs, ponai, bet kaip drįstate šaipytis iš gar- 
bės reikalų? 

— Tesaugo mane Dievas! - toliau kalbėjo ponas de Bofo- 

ras. - Tokie kariškiai kaip mes visada gerbiame terciją, kvartą 
ir oktavą, bet nieko neišmanome apie sutanos klostes. 

— Po šimts, pone, jūs gerai žinote, kad sutana nevaržo 
man riešo, ir galiu įrodyti tai kiekvienam, kas tik panorės. Be 
to, tik ir laukiu progos nusimesti vienuolio gobtuvą. 

— Užtat taip dažnai ir kaunatės, kad trokštate jį suplėšy- 
ti? - neatlyžo Larošfuko. - Tik nepamirškite, mielas abate, 
kad po juo esate jūs pats. 

Gondi žvilgtelėjo į sieninį laikrodį ir, nebenorėdamas gaišti 
laiko kvailiems pokštams, patraukė tolyn, bet ir kitur jam se- 
kėsi ne ką geriau: susitikęs du jaunosios karalienės bajorus, 
kuriuos įtarė esant nepatenkintus kardinolu ir todėl nepralei- 
siančius progos atsiskaityti su jo vyrais, išgirdo vieną jų labai 
rimtai sakant: 

— Pone de Gondi, nejaugi jūs nežinote, kas ką tik atsiti- 
ko? Karalius labai garsiai pareiškė: „Ar mūsų valdingasis kar- 
dinolas nori, ar nenori, bet Henriko Didžiojo našlė ilgiau ne- 
liks tremtyje“. Valdingasis, pone abate, suprantate? Karalius 
dar nieko taip griežtai nėra apibūdinęs. „Valdingasis!“ - tai 
visiška nemalonė. Dabar niekas nebeišdrįs su juo kalbėtis; jis 
tikrai paliks dvarą dar šiandien. 

— Man tai jau sakė, pone, bet aš turiu vieną reikalą... 

— Jums pasisekė, nes jis kenkė jūsų karjerai. 


Garbės reikalą... 


Kol kas Mazarinis jūsų pusėj... 

— Ar jūs mane galų gale išklausysite, ar ne? 

— Ak, jei jis už jus, tai jūsų nuotykiai neišeis jam iš gal- 
vos, puiki dvikova su ponu de Kutenanu ir mažoji gražutė 
smeigtukų pardavėja, - apie tai jis net papasakojo karaliui. Ei- 
me, sudie, mielas abate, mes labai skubame, sudie, sudie... 

Ir jaunasis šaipūnas, pastvėręs savo draugą už parankės ir 
nebesiklausydamas nė žodžio, nuskubėjo galerija ir dingo 
tarp daugybės praeivių. 

Vargšas pažemintas abatas, radęs tik vieną sekundantą, 
liūdnai stebėjo, kaip tirpsta laikas ir minia; bet štai prie sta- 
lo jis pastebėjo jauną, nepažįstamą, melancholiškai ranka pa- 
sirėmusį bajorą. Bajoras vilkėjo gedulo drabužiais, todėl ne- 
galėjai pasakyti, kam priklauso: didiko dvarui ar pulkui; 
regis, jis ramiai laukė meto, kada reikės eiti pas karalių, ne- 
rūpestingai žiūrėjo į aplinkinius žmones, ir atrodė, lyg jų ne- 
matytų ir nė vieno nepažintų. 

Žvilgtelėjęs į jį Gondi tučtuojau priėjo ir užkalbino: 

— Pone, neturiu garbės jūsų pažinti, bet manau, jog tik- 
ram vyrui malonu bent kiek pasifektuoti, ir jeigu sutinkate 
būti mano sekundantu, po penkiolikos minučių būsime ko- 
vos lauke. Aš - Polis de Gondi, iškviečiau į dvikovą poną de 
Lonė, kardinolo bajorą, beje, labai galantišką. 

Nepažįstamojo toks kreipimasis nenustebino, ir jis atsakė 
taip pat ramiai, kaip ir sėdėjo: 

— O kasjo sekundantai? 

— Garbės žodis, neturiu supratimo, bet koks jums skirtu- 
mas, - negi mūsų santykiai su draugais pasigadins, jei kirsi- 
me jiems keletą smūgių špaga? 

Nepažįstamasis atsainiai šyptelėjo, perbraukė pirštais sa- 
vo ilgus kaštoninius plaukus ir, žiūrėdamas į didelį apvalų 
laikrodį, pakabintą prie diržo, galop vangiai atsakė: 

— Prie reikalo, pone; neturiu nei ką veikti, nei draugų, tad 
einu su jumis; man vis tiek, ko imtis. 

Ir, paėmęs nuo stalo plačią savo skrybėlę su juodomis 
plunksnomis, lėtai nupėdino paskui karingąjį abatą, kuris 
greitai žingsniavo visų priešaky, vis pabėgėdamas atgal pa- 
raginti naujojo draugo, lyg vaikas, bėgantis pirma tėvo, arba 
jaunas mopsas, kuris keliasdešimt kartų subėgioja pirmyn at- 
gal, kol pasiekia alėjos galą. 

Pagaliau du karališkosiomis livrėjomis pasidabinę dvariš- 
kiai praskleidė dideles užuolaidas, skyrusias galeriją nuo 

karaliaus palapinės, ir aplinkui įsiviešpatavo tyla. Vienas pas- 
kui kitą visi iš lėto patraukė į laikinąją valdovo buveinę. 

Karalius maloniai priėmė savo dvarą, ir kiekvienas įeinan- 
tysis pirmiausia pamatydavo jį. 

Karalius Liudvikas XIII stovėjo prie nedidelio mažų paauk- 
suotų krėslų apsupto stalelio, o aplink jį būrėsi žymūs karū- 
nos pareigūnai; jo kostiumas buvo labai elegantiškas: šviesiai 
geltonos spalvos švarkas plačiomis rankovėmis, papuoštomis 
banguojančios geltono audeklo kelnės raudonais dryžiais, 
apačioje puoštos mėlynais kaspinais, iki kelių. Raitelio batai, 
siekę ne daugiau kaip tris colius aukščiau kulkšnies, buvo 
pamušti tokia mezginių gausa ir tokie platūs, kad mezginiai 
atrodė kaip gėlės vazoje. Trumpas mėlyno aksomo apsiaus- 
tas su išsiuvinėtu Šventosios Dvasios kryžiumi dengė kairią- 
ją karaliaus ranką, atremtą į špagos efesą. 

Karalius buvo be skrybėlės, todėl puikiai matėsi išblyškęs 
ir kilnus veidas, nutviekstas pro palapinės viršų besiskver- 
biančios saulės. Maža smaila tuo metu madinga barzdelė pa- 
brėžė veido liesumą ir melancholišką išraišką; aukšta kakta, 
antikiniu profiliu, ereliška nosimi jis panėšėjo į didžiosios 
Burbonų giminės valdovą, bet iš savo protėvių jis buvo pavel- 
dėjęs viską, tik ne žvilgsnio jėgą - akys atrodė paraudusios 
nuo ašarų ir aptrauktos amžino snaudulio, o dėl trumparegio 
žvilgsnio karalius atrodė lyg sutrikęs. 

Valdovas tyčia pasikvietė prie savęs ir atidžiai klausėsi di- 
džiausių kardinolo (o jo buvo laukiama kiekvieną minutę) 
priešų; jis iš lėto siūbavo nuo vienos kojos ant kitos (pavel- 
dėtas šeimos įprotis) ir gana greitai kalbėjo, trumpam nutil- 
damas, kad galėtų gracingai linktelėti galvą arba pamoti 
ranka pro šalį einantiems ir pagarbiai jį sveikinantiems dva- 
riškiams. 

Jau dvi valandos žmonės ėjo pro karalių, o kardinolas vis 
nesirodė; visas dvaras spietėsi apie valdovą ir už jo palapinės 

ištemptose galerijose; vis rečiau skambėjo atvykstančių dva- 
riškių vardai. 

— Tai kurgi mūsų pusbrolis kardinolas? - paklausė atsisu- 
kęs karalius, žvelgdamas į Montrezorą, savo brolio bajorą, lyg 
norėdamas jį padrąsinti, kad tas atsakytų. 

— Valdove, girdėjau, kad jis labai serga. 

— Ir manau, kad tik jūsų didenybė gali jį išgydyti, - pri- 
dūrė kunigaikštis de Boforas. 

— Mes gydome tik skrofuliozę, - atsakė karalius, - o kar- 
dinolo negalios visada tokios paslaptingos, kad reikia prisi- 
pažinti, jog nieko apie jas neišmanome. 

Taip valdovas, nesulaukdamas pirmojo ministro, iš anks- 
to mėgino drąsinti save ir sėmėsi jėgų iš pokštų, kad paga- 
liau atsikratytų šio nepakeliamo, taip sunkiai įveikiamo jun- 
go. Jis manė, kad jam beveik pavyko ir, žvelgdamas į 
džiaugsmingus jį supančių bajorų veidus, jau didžiavosi, jog 
sugebėjo įgyti aukščiausiąją valdžią, ir mėgavosi galia, kurią 
manė turįs. Vis dėlto prieš jo valią širdies gilumoje tūnąs ne- 
rimas jam kuždėjo, kad netrukus visa valstybės našta užgrius 
jį vieną; todėl karalius ir kalbėjo, kad užmirštų įkyrią mintį 
ir nustelbtų tą slaptą jausmą, kylantį iš nesugebėjimo valdy- 
ti, todėl nebeleido įsisiūbuoti savo vaizduotei dėl pradėto žy- 
gio rezultatų, pats tvardėsi, nes norėjo pamiršti, kokie keliai 
veda į šį tikslą. Iš jo lūpų viena po kitos pasipylė trumpos ka- 
potos frazės: 

— Netrukus paimsime Perpinjaną, - iš tolo pasakė Fabe- 
rui. - Na ką, kardinole, Lotaringija mūsų, - pridūrė Lavaletui. 

Paskui palietė Mazarinio ranką: 

— Valdyti visą karalystę ne taip sunku, kaip manoma, ar ne? 

Italas kardinolo nemalone tikėjo mažiau nei kiti dvariškiai, 
tad atsakė nesikompromituodamas: 

— O valdove, paskutiniai Jūsų didenybės laimėjimai šalies 
viduje ir išorėje įrodo, koks jūs apsukrus, kai renkatės įran- 
kius ir jais naudojatės, ir... 

Jį pertraukė kunigaikštis de Boforas, kupinas pasitikėjimo, 
krintančios į akis išvaizdos, kuri vėliau pelnys jam Įtakingo- 
jo vardą, garsiai ir didingai sušukdamas: 

— Po galais, valdove, užtenka tik panorėti; tauta valdoma 
kaip žirgas - pentinais ir pavadžiu, o kadangi mes geri raite- 
liai, jums tereikės išsirinkti tinkamą. 

Graži pagyrūno kalba nespėjo padaryti įspūdžio, nes tuo 
metu abu durininkai sušuko: 

— Jo eminencija! 

Karalius, lyg pagautas su įkalčiais, nejučiomis paraudo, 
bet tuojau susitvardė ir nutaisė išdidžią ryžtingą miną, nepra- 
sprūdusią pro ministro akis. 

Pastarasis, pasipuošęs prašmatniu kardinolo apdaru, rem- 
damasis į du jaunus pažus, lydimas savo gvardijos kapitono 
bei daugiau nei penkių šimtų dvaro bajorų, lėtai pasuko prie 
karaliaus, kas žingsnis stovinėdamas tarsi iš skausmo, bet iš 
tiesų tyrinėdamas arčiau esančiųjų veidus. Jam pakakdavo tik 
mesti žvilgsnį. 

Kardinolo palyda liko prie karališkosios palapinės įėjimo, 
o visiems tenai esantiems neužteko ryžto jį pasveikinti arba 
į ji pažvelgti. Net Lavaletas apsimetė esąs labai įsitraukęs į 
pokalbį su Montrezoru, o karalius, norėjęs nedraugiškai jį 
priimti, vos pasisveikino ir toliau tyliai šnekučiavo su kuni- 
gaikščiu de Boforu. 

Taigi po pirmo pasveikinimo kardinolas buvo priverstas 
sustoti ir praeiti pro dvariškių minią, lyg norėdamas į ją įsi- 
lieti; tačiau, tiesą sakant, jis ketino išbandyti tuos žmones iš 
arčiau: visi traukėsi nuo jo lyg išvydę raupsuotąjį; tik vienin- 
telis Faberas, atviras ir ryžtingas kaip visada, priėjo prie jo ir, 
vartodamas savo amatui būdingus žodžius, tarė: 

— Ką gi, monsinjore, jūs pramušate juose skylę kaip pa- 
trankos sviedinys, atsiprašau už juos. 

— Ojjūs prieš mane stovite tvirtai, kaip prieš savo priešą, — 
atsakė kardinolas kunigaikštis, - vėliau jums neteks to gailė- 
tis, mano mielas Faberai. 

Mazarinis taip pat, bet atsargiai, priėjo prie kardinolo ir, 
suteikęs savo judriam veidui didelio liūdesio išraišką, penkis 
ar šešis kartus labai žemai nusilenkė, atsukdamas nugarą ka- 
raliaus žmonėms taip, kad jie pamanytų, jog tai tėra šalti ir 
skuboti sveikinimai žmogui, kuriuo norima atsikratyti, o ku- 
nigaikštis turėjo tai suprasti kaip pagarbą, kurioje slypi san- 
tūrus ir tylus skausmas. 

Visada ramus ministras paniekinamai nusišypsojo ir, nutai- 
sęs svarbų žvilgsnį ir didingą išraišką, kuri atsirasdavo veide 
neišvengiamo pavojaus akivaizdoje, vėl atsirėmė į pažus iIr 
nelaukdamas valdovo žodžio ar žvilgsnio, staiga ryžtingai pa- 
kilo ir per visą palapinę nuėjo tiesiai prie jo. Visų akys nukry- 
po į Rišeljė, nors ir stengtasi to neparodyti: stojo tyla, nutilo 
net kalbėjęsi su karaliumi; dvariškiai palinko į priekį - norė- 
jo viską matyti ir girdėti. 

Liudvikas XIII nustebęs atsigręžė ir, kadangi visai nemo- 
kėjo tvardytis, stovėjo nė nekrustelėdamas ir laukė, žvelgda- 
mas lediniu žvilgsniu - tai buvo vienintelė jo jėga, didžiulė 
inercijos jėga, kuri paprastai slypi tik valdovų žvilgsniuose. 

Priėjęs prie monarcho, kardinolas nenusilenkė, bet, ne- 
keisdamas laikysenos, nuleidęs akis ir abi rankas uždėjęs ant 
pusiau sulinkusių pažų pečių, tarė: 

— Valdove, ateinu maldauti jūsų didenybės, jog pagaliau 
būčiau išleistas poilsio, kurio jau seniai trokštu. Mano svei- 
kata silpsta, jaučiu, kad gyvenimas greitai baigsis, artėja am- 
žinybė ir, prieš atsiskaitydamas su Amžinuoju karaliumi, no- 
riu tai padaryti su laikinuoju. Prieš aštuoniolika metų, 
valdove, jūs atidavėte į mano rankas silpną, suskaldytą kara- 
lystę - grąžinu ją suvienytą ir galingą. Jūsų priešai sutriuškin- 
ti ir pažeminti. Mano darbas baigtas. Prašau jūsų didenybės 
leidimo pasitraukti į Sito, - esu ten generalinis abatas ir no- 
rėčiau užbaigti savo dienas melsdamasis ir mąstydamas. 

Priblokštas tokios išdidžios kalbos, karalius neparodė jo- 
kių silpnumo požymių, kurių tikėjosi kardinolas, nes matyda- 

vo juos kiekvieną kartą, kai pagrasindavo mesti visus reika- 
lus. Priešingai, suvokdamas, kad jį stebi visas dvaras, karališ- 
kai pažvelgė į kardinolą ir šaltai tarė: 

— Mes jums dėkojame už jūsų paslaugas, pone kardino- 
le, ir suteikiame poilsį, kurio prašote. 

Rišeljė buvo sukrėstas iki širdies gelmių, žinoma, iš pyk- 
čio, bet jo veido išraiška nepasikeitė. 

„Štai tas šaltumas, - pagalvojo jis, - su kuriuo tu leidai nu- 
mirti Monmoransi, bet iš mano rankų taip neištrūksi“. Ir nu- 
silenkęs vėl ėmė kalbėti: 

— Vienintelis atpildas, kurio prašau už savo paslaugas, bū- 
tų, jei jūsų didenybė teiktųsi iš manęs priimti kaip dovaną 
Kardinolo rūmus, pastatydintus Paryžiuje už mano pinigus. 

Karalius linktelėjo galvą sutinkąs. Atidžiai besiklausantys 
dvariškiai nustebę ėmė šnibždėtis. 

— Taip pat puolu po jūsų didenybės kojomis ir prašau 
teiktis man atleisti už parodytą griežtumą, viešai tai pripažįs- 
tu -galbūt persistengiau manydamas, kad jis naudingas vals- 
tybės atokvėpiui. Taip, tada, kai priklausiau šiam pasauliui, 
per dažnai užmiršdavau savo senesniuosius pagarbos ir pri- 
sirišimo prie visuotinės gerovės jausmus; dabar, kai jau mė- 
gaujuosi vienatvės žavesiu, matau, jog klydau, todėl gailiuosi. 

Susidomėjimas didėjo, karaliaus nerimas buvo akivaizdus. 

— Taip, yra asmuo, valdove, kurį visada mylėjau, nepaisy- 
damas, kad jis buvo jums neteisingas, ir dėl valstybės interesų 
buvau priverstas jį atitolinti - tam asmeniui aš labai skolingas, 
jis turi būti brangus ir jums, nors prieš jus pakėlė ginklą, pa- 
galiau tą asmenį maldauju atšaukti iš tremties; noriu pasakyti, 
kad tai Marija de Mediči - jūsų motina. 

Karalius nevalingai šūktelėjo, nes visiškai nesitikėjo išgirs- 
ti šio vardo. Visų veiduose pasirodė ir tuoj dingo susijaudi- 
nimas. Visi, užgniaužę kvapą, laukė, ką pasakys karalius. 
Liudvikas XIII tylėdamas ilgai žiūrėjo į savo senąjį ministrą, 
ir šis Žvilgsnis nulėmė Prancūzijos likimą. Jis ūmai prisiminė 

visus begalinius Rišeljė nuopelnus, jo beribį atsidavimą, stul- 
binančius gabumus ir pats nustebo, kad panorėjo su juo skir- 
tis; šis prašymas sušvelnino karalių, pasiekė jo širdies gelmes, 
pilnas pykčio, išrovė tą pyktį ir išmušė iš jo rankų vienintelį 
ginklą prieš senąjį tarną; sūnaus meilė jo lūpomis ištarė at- 
siprašau, o iš akių išspaudė ašaras; laimingas, kad gali pada- 
ryti tai, ko labiausiai troško pasaulyje, padavė kunigaikščiui 
ranką su visu Burbonų didingumu. Kardinolas pasilenkė, pa- 
garbiai ją pabučiavo, o jo širdis, užuot sprogusi iš atgailos, 
prisipildė tik išdidaus pergalės džiaugsmo. 

Susijaudinęs valdovas, neatitraukdamas rankos, didingai 
atsigręžė į savo dvarą ir virpančiu balsu ištarė: 

— Mes dažnai klystame, ponai, ypač norėdami pažinti tokį 
didelį politiką, kaip šis; tikiuosi, jis niekada mūsų nepaliks, 
nes jo širdis tokia pat gera, kaip ir galva. 

Kardinolas de Lavaletas paėmė karaliaus apsiausto kraštą 
ir prisiartinęs pabučiavo su meilužio įkarščiu, o jaunasis Ma- 
zarinis beveik taip pat pasielgė su Rišeljė, kupinas žavingo 
itališko apsukrumo, jo veide atsispindėjo džiaugsmas ir grau- 
dulys. Plūstelėjo dvi meilikautojų bangos, viena karaliaus, ki- 
ta ministro link: pirmoji grupė, ne mažiau apsukri už antrą- 
ją, tik ne tokia tiesmuka, valdovui dėkojo taip, kad galėtų 
girdėti ministras, ir prie vieno kojų degino smilkalus, kuriuos 
šis skyrė antrajam. O Rišeljė tuo metu linkčiojo galvą į deši- 
nę ir šypsojosi į kairę, žengė porą žingsnių ir atsistojo kara- 
liui iš dešinės, tarsi tai būtų nuolatinė jo vieta. Įėjęs pašali- 
nis veikiau būtų pamanęs, kad karalius stovi jo kairėje. 
Maršalas d'Estrė ir visi ambasadoriai, Angulemo kunigaikš- 
tis, kunigaikštis d'Aliujenas (Šombergas), maršalas de Šatijo- 
nas, aukštieji vadai bei karūnos tarnautojai apsupo jį ir ne- 
kantriai laukė, kad kitas baigtų komplimentą ir jis pats galėtų 
pasakyti savąjį, būgštaudami, jog kitas nepasakytų jo ką tik 
sukurto giriamojo madrigalo arba meilikaujamo sakinio. Fa- 
beras pasitraukė į palapinės gilumą ir, regis, nekreipė dėme- 

sio į šiuos vaizdus. Jis šnekučiavo su Montrezoru ir kitais 
Gastono Orleaniečio bajorais, užkietėjusiais kardinolo prie- 
šais, nes, išsprūdęs iš minios, tik su jais ir tegalėjo kalbėtis. 
Toks elgesys būtų buvęs ypač netaktiškas, jei taip būtų elgę- 
sis mažiau žinomas žmogus, tačiau visi žinojo, kad, gyvenda- 
mas dvaro įvykių sūkuryje, Faberas niekada nedalyvavo in- 
trigose; sklido kalbos, kad jis grįžta iš laimėto mūšio kaip 
karaliaus arklys iš medžioklės - leidžia šunims laižyti šeimi- 
ninką ir dalintis grobiu nė netrokšdamas savosios dalies, ku- 
rią pelnė laimėdamas pergalę. 

Rodės, audra visiškai nurimo ir po smarkaus rytmetinio 
sambrūzdžio stojo švelni tyla - palapinėje buvo girdėti tik pa- 
garbus kuždesys, pertraukiamas malonaus juoko ir atsidavi- 
mo protrūkių. Kartkartėmis pasigirsdavo kardinolo balsas: 
„Vargšė karalienė, tuojau vėl ją pamatysime, niekad nebū- 
čiau drįsęs tikėtis tokios laimės prieš mirdamas!“ Karalius pa- 
tikliai jo klausėsi ir nebandė slėpti pasitenkinimo: „Toji min- 
tis jį tikrai aplankė iš aukštybių, - mąstė, - šis gerasis 
kardinolas, su kuriuo mane taip pjudė, rūpinosi tik mano šei- 
mos susijungimų; nuo tada, kai gimė dofinas, nesu patyręs to- 
kio didelio džiaugsmo, kaip dabar. Švenčiausioji Mergelė aki- 
vaizdžiai globoja karalystę". 

Tuo metu priėjo gvardijos kapitonas ir ėmė kuždėti valdo- 
vui į ausį. 

— Pasiuntinys iš Kelno? - paklausė karalius. - Tepalau- 
kia manęs kabinete! - Paskui nekantriai tarė: - Einu, einu. - 
Ir vienas įėjo į mažą kvadratinę palapinę, besišliejančią prie 
didžiosios. 

Ten išvydo jauną kurjerį su juodu portfeliu rankose; vos 
tik įėjus karaliui, užuolaidos užsiskleidė. 

Kardinolas, likęs vieninteliu dvaro šeimininku, buvo api- 
piltas sveikinimais, bet krito į akis tai, kad juos priima nebe 
taip susikaupęs; keletą kartų paklausė, kuri valanda; matyt, 
jo veidas bylojo apie neapsimestinį jaudulį; žiaurus, neramus 

žvilgsnis krypo į kabinetą: staiga prasivėrė užuolaidos; kara- 
lius pasirodė vienas ir sustojo prie durų. Labiau nei papras- 
tai išbalęs, krečiamas drebulio, rankoje jis laikė didelį voką 
su penkiais juodais antspaudais. 

— Ponai, - sušuko garsiai, bet jo balsas trūkčiojo, - kara- 
lienė motina ką tik mirė Kelne, ir turbūt aš ne pirmas tai su- 
žinojau, - pridūrė, rūsčiai žiūrėdamas į bejausmį kardinolą. - 
Dievas viską mato. Po valandos ant žirgų, ir puolame priešą. 
Eime, ponai maršalai. 

Ir, staigiai apsisukęs, karalius kartu su jais dingo kabinete. 

Dvariškiai išėjo paskui ministrą, neparodžiusį nei liūdesio, 
nei apmaudo - pasitraukusį taip pat oriai, kaip ir buvo įėjęs, 
tik dabar jis jautėsi esąs nugalėtojas. 


IX skyrius 


APGULTIS 


Popiežius pakėlė ranką ir, peržegnojęs mano kaktą pla- 
čiu kryžiaus ženklu, pasakė mane laiminąs ir alleidžiąs man 
už visas jau padarytas žmogžudystes ir tas, kurias dar pa- 
darysiu tarnaudamas apaštalinei Bažnyčiai. 


BENVENUTAS ČELINIS 


Gyvenime būna akimirksnių, kai karštai laukiama stiprių 
sukrėtimų, kad jie nustelbtų mažą skausmą, akimirksnių, kai 
siela, panaši į pasakėčios liūtą, pavargusį nuo nepaliaujamo 
vabzdžių kandžiojimosi, panūsta stipresnio priešo ir iš visos 
galios šaukiasi pavojų. Sen Marą buvo apėmusi tokia būse- 
na, kurią dažniausiai sukelia liguistas jautrumas ir nuolatinis 
širdies nerimas. Nukamuotas begalinių minčių apie įvykius, 
kurių troško ir kurių turėjo bijoti, pavargęs nuo savo apskai- 
čiavimų gretinimo su atsitiktinumo galimybėmis, nebeįsteng- 
damas remtis tuo, ko išmoko iš garsių žmonių gyvenimo, kad 
galėtų tas žinias pritaikyti sau pailsęs nuo apgailestavimų, 
svajonių, pranašavimų, chimerų, baimės ir viso to įsivaizduo- 
jamo pasaulio, kuriame gyveno keliaudamas vienas, Sen Ma- 
ras laisvai atsikvėpė atsidūręs realiame, beveik tokiame pat 
audringame pasaulyje, ir dviejų tikrų pavojų nuojauta įkaiti- 
no jo kraują, o kūne prabudo jaunystė. 

Jis dar nebuvo pakankamai atsigavęs po naktinio nuotykio 
smuklėje prie Ludeno, dar niekaip neįstengė atsikratyti savo 

malonių ir skausmingų minčių ir jau buvo kone visai išsekęs, 
bet, laimė, atvyko į Perpinjano stovyklą, ir dar sykį laimė, - 
jam pasitaikė proga priimti abato de Gandi pasiūlymą, nes, 
be abejonės, šiame gedinčiame pašalaityje atpažinome Sen 
Marą, tokį svajingą ir melancholišką, kurį sutanotasis dviko- 
vininkas ir paprašė būti sekundantu. 

Kaip savanoris, Sen Maras liepė pastatyti palapinę stovyk- 
los gatvėje, paskirtoje jauniesiems senjorams, kurie laukė, 
kada bus pristatyti karaliui, o vėliau jie turės tarnauti gene- 
rolų ordonansais. Sen Maras vikriai tenai nuėjo, greitai apsi- 
ginklavo, užsidėjo šarvus pagal tuometinį paprotį, sėdo ant 
žirgo ir vienas nujojo prie ispanų bastiono, kur buvo paskir- 
tas susitikimas. Atjojo pirmas ir suprato, jog pievelė, slepia- 
ma apgultos vietovės įtvirtinimų, mažojo abato buvo labai ge- 
rai pasirinkta žmogžudiškiems tikslams; niekas nebūtų įtaręs, 
kad karininkai galėtų kautis po jų puolamo miesto sienomis, 
be to, bastionas atskirs juos nuo prancūzų stovyklos ir pri- 
dengąs lyg milžiniškas paravanas. Vertėjo imtis šių atsargumo 
priemonių, nes už malonumą rizikuoti kūnu tais laikais tek- 
davo mokėti ne mažiau kaip savo galva. 

Laukdamas draugų ir priešininkų, Sen Maras turėjo laiko 
apžiūrėti pietinę Perpinjano dalį, kuri dabar ir buvo jam at- 
sivėrusi. Girdėjo kalbant, kad bus puolami ne šie įtvirtinimai, 
ir veltui bandė susivokti tuose planuose. Tarp šios pietinės 
miesto dalies, Albero kalnų ir Pertiuso perėjos, buvo galima 
numatyti atakos kryptį ir atramos punktus prie puolamo ob- 
jekto, tačiau čia nepasitaikė nė vieno kareivio; atrodė, kad vi- 
sos pajėgos sutelktos Perpinjano šiaurėje, sunkiausiai priei- 
namoje vietoje, virš Dievo Motinos vartų, priešais plytinį 
fortą, vadinamą Kastijė vardu. Sen Maras pastebėjo, kad že- 
mės plotas, iš pažiūros pelkėtas, o iš tiesų labai tvirtas, tęsė- 
si iki ispanų bastiono papėdės, kad šį postą saugota su tikru 
kastilietišku aplaidumu ir paspirties jam teikė tik gynėjai, nes 
kuorai ir šaudymo angos buvo sugriauti, tik keturios sunkaus 

kalibro patrankos, įkastos į pievutę ir todėl nejudrios, jų bū- 
tų nepakakę atremti būriui karių, jeigu jie būtų greitai puo- 
lę prie sienos. 

Buvo nesunku suprasti, kad šios didžiulės patrankos ir ap- 
gulėjams atėmė norą pulti šia kryptimi, o apgultiesiems — 
stiprinti gynybą. Taigi iš vienos pusės avanpostai ir sargyba 
buvo pernelyg toli, iš kitos - nedaug sargybinių, ir tie patys 
blogai dengiami. Jaunas ispanas, laikantis ilgą eskopetą, su 
taikymo šake prie šono ir rūkstančia dagtimi dešinėje ranko- 
je, nerūpestingai vaikštinėjęs ant įtvirtinimo, sustojo ir sužiu- 
ro į Sen Marą, jodinėjantį apie duobes ir balas. 

— Senor caballero, - tarė, - ar jūs vienas su savo arkliu 
norite užimti bastioną kaip Don Kichotas - Kichoda iš la 
Mančos? 

Ir nusisegęs geležinę taikymo šakę, kabojusią prie šono, 
įsmeigė ją į žemę ir atrėmė savo eskopeto vamzdį, ketinda- 
mas nusitaikyti, bet tuo metu pasirodė į nešvarų rudą ap- 
siaustą įsisupęs rimtas ispanas ir tarė jam savo kalba: 

— Ambrosio de demonio, ar tu nežinai, kad griežtai už- 
drausta be reikalo eikvoti paraką, kad jis skirtas tik išpuo- 
liams arba atremti atakoms; nedidelis malonumas užmušti 
vaiką, kuris nevertas nė dagties. Štai šioje vietoje Karolis V 
įmetė į griovį ir paskandino užmigusį poste sargybinį. Daryk, 
ką sakau, arba aš paseksiu jo pavyzdžiu. 

Ambrozijus vėl užsimetė šautuvą ant peties, prisisegė prie 
šono šakę ir ėmė toliau vaikštinėti įtvirtinimu. 

Sen Marą ne itin sujaudino šis grėsmingas judesys, jis tik 
pakėlė arklio pavadžius ir arčiau šono prispaudė pentinus, 
nes žinojo, kad lengvas gyvulys vienu šuoliu peršoks neaukš- 
tą lauke stūksančios lūšnelės sieną ir bus pridengtas nuo is- 
pano šūvio anksčiau, nei šis baigs savo manipuliacijas su šake 
ir dagtimi. Be to, jaunuolis žinojo, kad nebylus abiejų kariuo- 
menių susitarimas draudė žvalgams šaudyti į sargybinius — 
abiejų pusių požiūriu, tai būtų tolygu žmogžudystei. Taip 

pultų tik karys, visai nežinantis taisyklių. Taigi jaunasis d'Efi- 
ja nieko ir nepadarė, o kai sargybinis vėl ėmė vaikštinėti įtvir- 
tinimu, toliau sukiojosi pievelėje ir netrukus pastebėjo jo link 
artėjančius penkis raitelius. Pirmieji du, atjoję didžiausiais 
šuoliais, sustojo beveik ties juo nė nepasisveikinę, nušoko ant 
žemės, ir Sen Maras pasijuto patarėjo de Tu glėbyje; šis švel- 
niai jį suspaudė, o mažasis abatas de Gondi, kvatodamas iš vi- 
sos širdies, šaukė: 

— Štai dar vienas Orestas rado savo Piladą, ir dar tokiu 
metu, kai ketiname nudėti sukčių, kuris, užtikrinu jus, nėra 
iš karaliaus šeimos. 

— Ką aš matau, tai jūs, mielasis Sen Marai? - šūktelėjo de 
Tu. - Kaip čia yra, kad nežinojau, jog atvykote į stovyklą? 
Taip, tai tikrai jūs, atpažįstu, nors jūs ir labai išblyškęs. Gal 
sirgote, mielas drauge? Aš jums dažnai rašydavau, nes mū- 
sų vaikystės dienų draugystė tebėra gyva mano širdyje. 

— O, aš labai nusikaltau jums, - atsakė Anri d'Efija; aš 
jums papasakosiu, kas mane slėgė, aš viską jums papasako- 
siu, bet man buvo gėda apie tai rašyti. Koks jūs geras, jūsų 
draugiškumas visai neišblėso. 

— Aš pernelyg gerai jus pažįstu, - vėl kalbėjo de Tu, - ži- 
nojau, kad tarp mūsų negali išsikeroti pasipūtimas ir kad ma- 
no siela ras atgarsį jūsiškėje. 

Po šių žodžių jie apsikabino. Jų akys buvo drėgnos nuo 
ašarų, tų švelniųjų ašarų, kurias taip retai tepralieja žmonės, 
bet širdis, regis, visada jų pilna, ir būna taip gera, kai jos ima 
tekėti. 

Jų pasisveikinimas truko neilgai, bet ir to trumpo pokal- 
bio metu Gondi be perstojo timpčiojo juos už apsiausto ragin- 
damas: 

— Ant žirgų, ant žirgų, ponai! Po galais, jūs dar turėsite 
laiko bučiuotis, jeigu esate tokie švelnūs, bet dabar nevalia 
stoviniuoti, pamąstykime, kaip greitai įveikti mūsų geruosius 
draugus, jie artėja. Mūsų padėtis nekokia: trys Žžaliūkai iš 

priekio, kareiviai netoliese, o viršuje ispanai - turėsime atlai- 
kyti ugnį iš trijų pusių. 

Jis tebekalbėjo, o ponas de Lonė, buvęs už šešiasdešimties 
žingsnių su savo sekundantais, kuriuos pasirinko veikiau iš 
draugų, o ne iš kardinolo šalininkų, pavarė žirgą smulkia ris- 
čia, kaip sakoma manieže, ir, pasinaudojęs ten gautų pamo- 
kų įgūdžiais, labai grakščiai prijojo prie jaunųjų priešininkų 
ir oriai juos pasveikino: 

— Ponai, manau, vertėtų išsirinkti po priešininką ir spruk- 
ti, nes nuspręsta atakuoti priešą ir aš turiu būti savo vietoje. 

— Mes pasiruošę, pone, - atsakė Sen Maras, -o jei reikia 
rinktis, pageidaučiau atsidurti priešais jus; aš juk nepamiršau 
maršalo de Basompjero ir Šomono miško; mano nuomonę 
apie jūsų įžūlų vizitą pas mano motiną jūs žinote. 

— Jūs jaunas, pone; būdamas pas ponią, jūsų motiną, aš 
vykdžiau aukštuomenės atstovo pareigą, pas maršalą - gvar- 
dijos kapitono, o čia atlieku bajoro pareigas ponui abatui, ku- 
ris mane iškvietė į dvikovą; o paskui turėsiu garbės kautis 
su jumis. 

— Jei aš suteiksiu progą, - atsiliepė jau ant žirgo sėdintis 
abatas. 

Jie išsiskyrė šešiasdešimt žingsnių atstumu, nes daugiau 
vietos juos supančioje pievoje nebuvo; abatas de Gondi atsi- 
dūrė tarp de Tu ir jo draugo, esančio arčiausiai įtvirtinimo — 
ant jų lyg balkone įsitaisė du ispanų karininkai ir apie dvide- 
šimt kareivių, norinčių pasižiūrėti į šią šešių žmonių dvikovą, 
nors toks spektaklis jiems buvo gana įprastas. Jie džiūgavo 
kaip per ispaniškas bulių kautynes ir juokėsi tuo laukiniu ir 
kandžiu juoku, kurį jiems įliejo arabų kraujas. 

Gondi davus ženklą, šeši arkliai leidosi šuoliais ir pievos 
viduryje susitiko, bet nesusidūrė, tuo pat metu beveik sutar- 
tinai pasigirdo šeši pistoletų šūviai ir dūmai uždengė besikau- 
nančiuosius. 

Dūmams išsisklaidžius, iš šešių raitelių ir šešių žirgų svei- 

ki pasirodė esą tik trys vyrai ir trys gyvuliai. Sen Maras sė- 
dėjo ant žirgo ir tiesė ranką savo priešininkui, kuris buvo toks 
pats ramus, kaip ir jis, kitoje pusėje de Tu artinosi prie savo 
priešininko, kurio žirgą buvo nušovęs, ir padėjo jam atsisto- 
ti, bet nei Gondi, nei Lonė niekur nebuvo matyti. Sen Maras 
nerimastingai apsidairė ir priekyje išvydo abato arklį, šokinė- 
jantį ir tempiantį paskui save būsimąjį kardinolą, kurio koja 
buvo įstrigusi balnakilpėje; keikėsi jis taip, lyg visą gyveni- 
mą nebūtų mokęsis nieko kita, kaip tik stovyklų žargono; jo 
nosis ir rankos buvo pasruvusios krauju, nes jis susimušė kris- 
damas; Gondi bandė kabintis už žemės ir susierzinęs žiūrėjo 
į žirgą, į kurį norom nenorom daužėsi jo koja, beje, jis suko 
bastioną juosiančio vandens pilno griovio link, bet, laimė, Sen 
Maras, jodamas tarp balos ir žirgo, nutvėrė jį už apynasrio ir 
sustabdė. 

— Na, mielas abate, matau, kad nelabai susimušėte, nes 
jūsų žodžiai trykšta energija. 

— Po velnių! - rėkė Gondi, valydamasis iš akių žemes. - 
Norėdamas iššauti iš pistoleto į veidą tam milžinui, turėjau 
smarkiai pasilenkti į priekį ir atsistoti balnakilpėse, todėl pra- 
radau pusiausvyrą; manau, jis irgi guli paslikas. 

— Jūs visiškai teisus, pone, - atsiliepė priėjęs de Tu, - štai 
žirgas plaukia griovyje su savo šeimininku, kuriam nuneštas 
kiaušas; reikia pagalvoti, kaip spruksime. 

— Sprukti gana keblu, ponai, - tarė pasirodęs Sen Maro 
priešininkas, - trinktelėjo patranka, - tai ženklas pulti; nema- 
niau, kad jie pradės taip greitai; jei suksime atgal, susidursi- 
me su šveicarais ir lankdsknechtais, kurie kausis šioje vietoje. 

— Ponas de Fontrajas sako teisybę, - pritarė de Tu, - bet, 
jei mes negrįšime, ispanai tuoj pašventins mus kulkomis, nes 
jau bėga prie ginklų. 

— Ką gi, pasitarkime, - pasiūlė Gondi, - pakvieskite poną 
de Montrezorą, veltui ieškantį to vargšo de Lonė kūno. Jūs 
jo nesužeidėte, pone de Tu? 

— Ne, pone abate, ne visi turi tokią laimingą ranką, kaip 
jūs, - karčiai tarė Montrezoras; jis priėjo šlubuodamas, nes 
užsigavo krisdamas. - Nebeturime laiko kautis špagomis. 

— Jei kalbate apie tolesnes kautynes, aš atsisakau, po- 
nai, - tarė Fontrajas, - ponas de Sen Maras su manimi pasiel- 
gė per daug kilniai, mano pistoletas užsikirto, ir, garbės žo- 
dis, jis įrėmė savąjį man į skruostą, dar jaučiu jo šaltį, bet 
buvo toks geras, kad kilstelėjo jį ir iššovė į orą, - to niekada 
nepamiršiu ir būsiu jam dėkingas iki pat gyvenimo pabaigos. 

— Tai nesvarbu, ponai, - pertraukė Sen Maras, - man pro 
ausis jau prašvilpė kulka, puolimas prasidėjo iš visų pusių, ir 
mes atsidūrėme tarp draugų ir priešų. 

Kanonada tikrai pliekė iš visų pusių, citadelė, miestas ir 
kariuomenė skendėjo dūmuose, ir niekas nepuolė vieninte- 
lio bastiono, prieš kurį jie buvo atsidūrę ir kurio sargai, regis, 
ne tiek ruošėsi gynybai, kiek stebėjo, ar atlaikys kiti įtvir- 
tinimai. 

— Manau, priešas padarė išpuolį, - ėmė dėstyti Montrezo- 
ras, - dūmai lygumoje sklaidosi, ir matau daugybę atakuojan- 
čių raitelių, kuriuos dengia patranka iš aikštės. 

— Ponai, - paragino Sen Maras, visą laiką stebėjęs sienas, — 
galėtume ryžtis ir įsiveržti į šį blogai saugomą bastioną. 

— Puiki mintis, pone, - pasakė Fontrajas, - bet mes tik 
penkiese, o jų mažiausiai trisdešimt, be to, jie mus puikiai 
mato ir žino, kiek mūsų. 

— Garbės žodis, sumanymas neblogas, - pritarė Gondi, - 
geriau būti nušautam ten, viršuje, nei pakartam apačioje, jei 
mus čia rastų, nes jau turbūt pastebėta, kad pono de Lonė nė- 
ra kuopoje, o apie mūsų ginčą žino visas dvaras. 

— Po velnių, ponai, atsiliepė Montrezoras, - štai ir pagalba. 

Gausus, bet labai netvarkingas raitelių būrys šuoliavo tie- 
siai į juos didžiausiais šuoliais, iš tolo matomas dėl raudonų 
mundurų, regis, jie norėjo sustoti tame pačiame lauke, kur 
buvo ir mūsų sutrikę dvikovininkai, nes vos pirmiesiems žir- 

gams ją pasiekus pasigirdo keletas riksmų „stok“ - šaukė su 
raiteliais susimaišę jų vadai. 

— Jokime priešais, tai karaliaus gvardijos kariai, - pasiū- 
lė Fontrajas, - atpažįstu iš juodų kokardų. Su jais matau ir 
daug lengvosios kavalerijos raitelių, įsimaišykime tarp jų, nes, 
manau, jie buvo „atmušti“. 

Šis žodis - normalus terminas, dar reiškiantis „atstumti“, 
šnekant karine terminologija. Visi penki pasuko šio gyvo 
triukšmingo būrio link ir įsitikino, kad jų spėlionės buvo tei- 
singos. Bet, užuot pamatę liūdinčius kareivius, kaip būna to- 
kiais atvejais, jie išvydo linksmą triukšmingą jaunimą, ir abie- 
jose kuopose tai šen, tai ten pasigirsdavo juoko protrūkiai. 

— Ak, po velnių, Kajuzakai, - kalbėjo vienas, - tavo žirgas 
bėgo greičiau už manąjį, matyt, tu jį lavinai karaliaus me- 
džioklėse. 

— Tai todėl atjojai čia pirmas, kad greičiau susijungtumė- 
me! - atsakė antras. 

— Tasai markizas de Kualenas - tikras kvailys, nes mus, 
keturis šimtus vyrų, vertė pulti aštuonis ispanų pulkus. 

— Oi, oi, oi, Lokmarija, na, ir gražios jūsų plunksnos, pa- 
našios į gluosnį svyruoklį. Jei suktume paskui jį, patektume 
tiesiai į kapines. | 

— Ei, ponai, jau anksčiau jums sakiau, - atšovė gana blo- 
gai nusiteikęs jaunasis karininkas, - jog tas kapucinas Žoze- 
fas, visur kaišiojantis nosį, apsiriko liepdamas pulti kardino- 
lo vardu. Bet ar jūs būtumėt buvę patenkinti, jei tie, kurie turi 
garbės jums vadovauti, būtų atsisakę pulti? 

— Ne, ne, ne! atsiliepė vėl greitai rikiuodamiesi jaunuoliai. 

— Sakiau, - prabilo senasis markizas de Kualenas, ir, nors 
buvo žilas, jo akyse tebedegė jaunystės ugnis, - kad, jei jums 
įsakytų šturmuoti su žirgais, jūs tai padarytumėte. 

— Bravo, bravo! - rėkė kariai plodami. 

— Ką gi, pone markize, - tarė prieidamas Sen Maras, - štai 
proga tesėti jūsų pažadą; esu tik paprastas savanoris, bet jau 

senokai tie ponai ir aš stebime šį bastioną, ir man rodos, ga- 
lėtume jį paimti. 

— Pone, pirmiausia reikėtų surasti brastą... 

Tą akimirksnį nuo įtvirtinimo, apie kurį buvo kalbama, at- 
skriejusi kulka sutraiškė senojo kapitono žirgo galvą. 

— Lokmarija, de Muji, perimkite vadovavimą, ir šturmuo- 
jame, - ėmė rėkti abi kilmingųjų kuopos, manydamos, kad 
kapitonas žuvo. 

— Palūkėkite, palūkėkite, ponai, - atsiliepė stodamasis se- 
nasis Kualenas, - aš pats jus vesiu; rodykite kelią, pone sava- 
nori, ispanai kviečia mus į pokylį, turime būti mandagūs. 

Vos tik senis užsėdo ant kito žirgo, kurį privedė vienas iš 
jo vyrų, ir išsitraukė špagą, nelaukdamas įsakymo, tasai pa- 
šėlęs jaunimas, vadovaujamas Sen Maro ir jo draugų, kurių 
žirgus stūmė pirmyn eskadrono arkliai, puolė į priekį; dide- 
liam visų jų, taip pat ir ispanų, per daug pasikliovusių bras- 
tos gilumu, nustebimui, žirgai įklimpo tik iki kulkšnių ir, nors 
dvi didžiausios patrankos iššovė karteče, visi susimaišę pasie- 
kė mažąją pievutės aikštelę pusiau sugriautų įtvirtinimų pa- 
pėdėje. Pagauti įkarščio, Sen Maras ir Fontrajas pavarė Žir- 
gus ant pačių įtvirtinimų, bet smarki ugnis paklojo šiuos tris 
gyvulius, kurie nuriedėjo kartu su šeimininkais. 

:— Nuo žirgų, ponai, - riktelėjo senasis Kualenas, - pisto- 
letus ir špagas į ranką ir - pirmyn! Palikite žirgus. 

Visi greitai įvykdė įsakymą ir būriu puolė į pralaužą. O de 
Tu, niekada neprarandantis šaltakraujiškumo (beje, ir drau- 
giškumo), nenuleido akių nuo jaunojo Anri ir sugriebė jį, kri- 
tus jo žirgui. Pastatė ant kojų, įdavė špagą ir, nors iš visų pu- 
sių skriejo kulkos, labai ramiai tarė: 

— Mano drauge, šioje sumaištyje turbūt labai kvailai at- 
rodau su savo Parlamento patarėjo drabužiais. 

— Po velnių, - šūktelėjo besiartinantis Montrezoras, - štai 
ir abatas, pažvelkite į jį ir nurimkite. 

Iš tikrųjų, mažasis Gondi, alkūnėmis stumdydamas gvar- 
diečius, iš visų jėgų šaukė: 

— Trys dvikovos ir šturmas! Tikiuosi, pagaliau atsikraty- 
siu sutanos! 

Taip kalbėdamas jis iš peties kapojo didžiulį ispaną. Ispa- 
nai gynėsi neilgai. Kastilijos kareiviai neatsilaikė prieš pran- 
cūzų karininkus, ir nė vienam nepakako nei drąsos, nei lai- 
ko vėl užtaisyti savo ginklus. 

— Ponai, papasakosime tai savo meilužėms Paryžiuje! - 
riktelėjo Lokmarija, mesdamas aukštyn skrybėlę. 

Sen Maras, de Tu, Kualenas, de Muji, Londinji, Raudono- 
sios kuopos karininkai ir visi jaunieji bajorai su špaga dešinio- 
joje, pistoletu kairiojoje rankoje, stumdydamiesi, skubėdami ir 
per skubėjimą vieni kitiems darydami tiek pat žalos, kiek ir 
priešui, pagaliau išsiveržė į tvirtovės aikštelę, kaip kad iš va- 
zos siauru kakleliu pilamas vanduo smarkiai kliūsteli laukan. 

Nepaisydami nugalėtų kareivių, kurie puolė ant kelių, su- 
leido juos į fortą net nenuginklavę ir ėmė džiūgauti dėl sa- 
vo pergalės kaip paleisti atostogų mokiniai, kvatojo lyg po 
linksmos iškylos. 

Juos stebėjo rūškanas, į rudą apsiaustą susisupęs ispanų 
karininkas. 

— Kas čia per velnias, Ambrozijau? —- pasiteiravo karei- 
vio. - Anksčiau Prancūzijoje nebuvau su jais susitikęs. Jei visa 
Liudviko XIII kariuomenė tokia, tai jis tik dėl savo gerumo 
dar nenukariavo Europos. 

— Na, nemanau, kad tokių labai daug - tai, matyt, vargšų 
plėšikautojų dalinys, kurie neturi ko prarasti ir tyko progos 
pasipelnyti. 

— Tu teisus, - atsakė karininkas, - pabandysiu vieną su- 
gundyti, kad mane paleistų. 

Ir jis iš lėto priėjo prie vieno jaunučio aštuoniolikmečio ka- 
valeristo, nuošaliau sėdinčio ant parapeto; jo veidas buvo bal- 
tai rausvas lyg merginos, grakščioje rankoje jis laikė siuvinėtą 
nosinę, kuria šluostėsi kaktą ir šviesius sidabro spalvos plau- 
kus; jis žiūrėjo į didelį, apvalų, rubinais papuoštą ir kaspinais 
prie diržo pakabintą laikrodį. 

Ispanas nustebęs sustojo. Jei nebūtų jo matęs žudant ka- 
reivius, būtų manęs, jog tasai tesugeba dainuoti romansus gu- 
lėdamas lovoje. Bet, perspėtas Ambrozijaus, pamanė, kad, ga- 
limas daiktas, tų prabangos dalykų jis prisiplėšė kokios nors 
moters kambaryje, tad staiga prabilo: 

— Hombre!*Esu karininkas, gal sutiktum paleisti mane į 
laisvę, —- norėčiau grįžti į savo šalį. 

Jaunasis prancūzas švelniai (pagal savo amžių) pasižiūrė- 
jo į jį ir, pagalvojęs apie savo paties šeimą, atsakė: 

— Pone, aš jus tuoj pristatysiu markizui de Kualenui, o jis, 
be abejonės, padarys, ko jūs pageidaujate; jūsų šeima iš Kas- 
tilijos ar iš Aragono? 

— Tavo Kualenas prašys dar kieno nors leidimo, ir man 
reikės laukti ištisus metus. Duosiu tau keturis tūkstančius du- 
katų, jei padėsi man ištrūkti. 

Tuomet vaikiškas veidas, vaikiški bruožai nusidažė pykčio 
purpuru, mėlynos akys ėmė svaidyti žaibus ir, šūktelėjęs: 
„Man -- pinigų? Nešdinkis, kvaily!“, jaunuolis skambiai 
pliaukštelėjo ispanui per skruostą. Šis nedvejodamas išsitrau- 
kė iš užančio ilgą durklą ir, griebęs prancūzą už rankos, manė 
lengvai įvarysiąs į širdį, bet vikrus ir tvirtas paauglys pats nu- 
stvėrė jo dešinę, pakėlė sau virš galvos, paskui kartu su dur- 
klu nuleido ant ispano galvos, drebėdamas iš pykčio. 

— Ei, ei, ei! Švelniau, Olivjė, - ėmė šaukti iš visų pusių 
skubantys draugai, - jau gana ant žemės tysančių ispanų. 

Ir jie nuginklavo priešo karininką. 

— Ką darysime su šiuo pasiutėliu? - paklausė vienas. 

— Nenorėčiau netgi tokio tarno, - atsakė kitas. 

— Nusipelnė kartuvių, - kalbėjo trečias, - bet, garbės žo- 
dis, ponai, mes nemokame karti, atiduokime jį tam žygiuojan- 
čiam lyguma šveicarų batalionui. 

Ir šis paniuręs nesudrumsčiamas žmogus vėl susisupo į sa- 
vo apsiaustą ir, lydimas Ambrozijaus, pats nuėjo prie batalio- 


* Žmogau! (Isp.) 

no; O už pečių jį stūmė ir skubino penki ar šeši jauni patra- 
kėliai. 

Tuo metu pirmoji puolančiųjų grupuotė, apkvaitusi nuo 
savo sėkmės, nusprendė atlikti žygį iki galo. Sen Maras, pa- 
tarus senajam Kualenui, apėjo tvirtovę, ir abu nusiminė pa- 
matę, kad ji visai atkirsta nuo miesto, ir jų Žygiai baigti. Jie 
iš lėto šnekučiuodami sugrįžo pas de Tu ir abatą de Gondi, 
kuriuos rado kvatojančius su jauniausiais lengvaisiais kava- 
leristais. 

— Mums padėjo Tikėjimas ir Teisingumas, ponai, mes tu- 
rėjome laimėti. 

— Taigi. Ir smūgiavo jie taip pat stipriai, kaip ir mes. 

Priėjus Sen Marui, jie nutilo ir minutėlę šnibždėjosi klausi- 
nėdami jo vardo, paskui apsupo jį ir susižavėję spaudė ranką. 

— Ponai, jūs teisūs, - tarė senasis kapitonas, - kaip saky- 
davo mūsų tėvai, tai šios dienos herojus. Šį savanorį kardino- 
las turi pristatyti karaliui. 

— Kardinolas! Mes patys jį pristatysime, jis per šaunus 
vaikinas, kad būtų kardinolininkas, - gyvai šūkčiojo jau- 
nuoliai. 

— Pone, aš įstengsiu jus atgrasinti, - tarė prieidamas Olivjė 
d'Antregas, - nes buvau jo pažas ir puikiai jį pažįstu. Geriau 
tarnaukite Raudonosiose kuopose, ten įsigysite gerų draugų. 

Senasis markizas išgelbėjo Sen Marą nuo atsakymo, - jis 
liepė trimituoti savo šlovingųjų kuopų susibūrimą. Patranka 
nutilo, ir vienas gvardietis atvyko perspėti, kad karalius su 
kardinolu lanko mūšių lauką: apžiūrinėja, kas nuveikta per 
dieną; markizo įsakymu arkliai buvo vedami per pralaužą, o 
tai užtruko gana ilgai, ir išrikiavo abi raitas kuopas kovos ri- 
kiuote šioje vietoje, kur atrodė įmanoma išrikiuoti tik pėsti- 
ninkų dalinį. 


X skyrius 


ATPILDAS 


MIRTIS 
Ak, kaip ištroškę grobio šie kariai 
Šuoliais lekia pasitikti mano smūgių! 
Sukelkite jiems beprotišką įsiūtį, 
Būgne, fleita ir trimite, sumaišykil jiems protą. 
N. LEMERSJĖ. Panhipokriziada 


„Kad apmalšintume pirmąjį karaliaus sielvarto protrūkį, — 
kalbėjo Rišeljė, - kad atvertume kitokių jaudulių šaltinį, ku- 
ris nugramzdintų šios neryžtingos sielos skausmą, prasideda 
miesto apgultis, aš sutinku; tegul Liudvikas keliauja tenai, lei- 
džiu jam apkulti keletą varganų kareivių - tie smūgiai būtų 
skirti man, bet jis nedrįsta; tegul šių tamsus kraujas užgesi- 
na jo pyktį, aš to noriu; tačiau šlovės geismas nepakeis tvir- 
tų Mano ketinimų - ši tvirtovė dabar nekris, visiems laikams 
pereis Prancūzijai tik po dvejų metų, ji pateks į mano tinklus 
tik tą dieną, kurią pats numatysiu. Griaudėkite, sviediniai ir 
patrankos, apmąstykite savo veiksmus, išmintingieji karve- 
džiai, pirmyn į ataką, jaunieji kariai; aš nutildysiu jūsų triukš- 
mą, niekais paversiu jūsų planus, sužlugdysiu jūsų pastangas; 
viskas išsisklaidys kaip dūmai, ir aš pats vadovausiu, kad su- 
maišyčiau jums protą.“ 

Maždaug tokios mintys sukosi plikoje kardinolo kuni- 
gaikščio galvoje prieš ataką, kurios epizodus ką tik matėme. 
Kardinolas sėdėjo ant žirgo šiaurinėje miesto dalyje, ant vie- 
nos Salsų kalnyno keteros - iš čia jis galėjo stebėti atsivėru- 
sią Rusijono lygumą, besileidžiančią iki Viduržemio jūros. 
Perpinjanas su savo plytiniais įtvirtinimais, bastionais, citade- 
le ir varpine atrodė kaip tamsus ovalas tarp plačių žaliuojan- 
čių pievų, slėnį supo aukšti kalnai, panašūs į didžiulę arką, 
lenktą iš šiaurės į pietus, o rytuose driekėsi balkšvas, į pasi- 
dabruotą virvę panašus jūros rėžis. Dešinėje stūksojo didžiulis 
kalnas, vadinamas Kanigu; nuo jo šlaitų į lygumą teka dvi 
upės. Prancūzų armija buvo nusidriekusi iki pat šio vakarinio 
barjero papėdės. Generolų ir didikų, sėdinčių ant žirgų, mi- 
nia spietėsi už kokių dvidešimt žingsnių nuo ministro; visi ty- 
lėjo. Pirmiausia kardinolas iš lėto apjojo priekines karo veiks- 
mų linijas, paskui sugrįžo ir sustingo ant šios aukštumos, kur 
jo žvilgsnis ir mintys planavo apgulėjų ir apgultųjų likimą. 
Kariuomenė nenuleido nuo jo akių - galėjai jį matyti iš bet 
kurios vietos. Kiekvienas ginklą turintis vyras jį laikė savo 
tuoj duosiančiu įsakymą vadu ir laukė ženklo. Jau seniai 
Prancūzija nusilenkė jo jungui, visuotinis susižavėjimas net 
neleido jo veiksmuose įžvelgti ką nors, iš ko būtų galima pa- 
sišaipyti — kas nors kitas to tikrai nebūtų išvengęs. O čia jo- 
kiam vyrui nešovė į galvą šypsotis arba nusistebėti, kad ku- 
nigas dėvi šarvus, jo būdo rūstumas ir išvaizda užgniauždavo 
kiekvieną ironišką mintį arba galinčias įžeisti užuominas. Tą 
dieną kardinolas pasirodė itin kariškai apsitaisęs —- nukritusių 
lapų spalvos drabužiai su aukso apsiuvais, vandens spalvos 
šarvai, špaga prie šono, pistoletai balno dėkluose bei skrybėlė 
su plunksna, kurią jis retai užsidėdavo, nes dažniausiai dėvė- 
davo raudoną kardinolo kepuraitę. Už jo stovėjo du pažai, 
vienas laikė šarvines pirštines, kitas šalmą, o šalia buvo gvar- 
dijos kapitonas. 

Kadangi karalius vėl paskyrė Rišeljė savo kariuomenės ge- 
neralisimu, generolai siuntė pas jį adjutantus įsakymų, bet 
kardinolas, per daug gerai žinantis slaptas jo šeimininką apė- 
musio pykčio priežastis, tyčia siuntė valdovui visus, kurie no- 
rėjo gauti įsakymus tiesiai iš jo lūpų. Atsitiko tai, ką jis ir bu- 
vo numatęs, nes laukė ir skaičiavo karališkosios širdies 
dūžius kaip laikrodžio ir tiksliai būtų galėjęs pasakyti, ką val- 
dovas jaučia. Liudvikas XIII atjojo ir sustojo šalia, bet atjojo 
kaip paauglys mokinys, priverstas pripažinti, kad jo mokyto- 
jas teisus. Jo laikysena buvo išdidi, veide atsispindėjo nepa- 
sitenkinimas, žodžiai staigūs ir sausi. Kardinolas buvo ramus. 
Įdomu tai, kad karalius tardamasis kalbėjo taip, tarsi būtų ko- 
mandavęs: susipynė jo silpnumas su galia, neryžtingumas su 
išdidumu, neišmanymas su pretenzijomis, o ministras jam 
diktavo savo valią nuolankiausiu tonu. 

— Noriu, kad tuojau pultume, kardinole, - tarė pasirodęs 
karalius, - tikriau sakant, - pridūrė nerūpestingai, - kai viskas 
bus paruošta, kai būsite susitaręs su mūsų maršalais. 

— Valdove, jei drįsčiau išsakyti savo mintis, norėčiau, kad 
jūsų didenybė teiktųsi leisti pradėt ataką po ketvirčio valan- 
dos, nes šitiek laiko pakaktų, kad į mūšį stotų trečioji linija. 

— Taip, taip, gerai, pone kardinole, aš irgi taip maniau, aš 
pats duosiu įsakymus, noriu pats viską daryti. Šombergai, 
Šombergai, po ketvirčio valandos noriu išgirsti signalinę pa- 
tranką, tokia mano valia! 

Dešiniajam kariuomenės sparnui turėjęs vadovauti Šom- 
bergas davė įsakymą, ir pasigirdo signalinis šūvis. 

Maršalo de Lamejerė pastatytos baterijos jau seniai pradė- 
jo šaudyti, bet šaudė vangiai, nes artileristai jautė, kad tos 
vietos, į kurias jie taiko, nepaimamos, o turėdamas patirtį ir 
ypač nuojautą bei gerą akį (tai būdingi prancūzų kario bruo- 
žai), kiekvienas būtų galėjęs nurodyti, kokią vietą reikėtų pa- 
sirinkti. 

Karalius apstulbo, kodėl taip silpnai šaudo patrankos. 

— Lamejerė, - tarė jis nekantriai, - iš tų baterijų nieko ge- 
ro, jūsų patrankininkai miega. 

Maršalas ir artilerijos vadai buvo čia pat, bet nė vienas ne- 
pratarė nė žodžio. Jie pažvelgė į sustingusį ant žirgo tarsi sta- 
tula kardinolą ir pasekė jo pavyzdžiu. Būtų reikėję atsakyti, 
kad kalti ne kareiviai, bet tas, kas negerai išdėstė baterijas — 
o tai padarė pats Rišeljė, dėdamasis manąs, jog jos stovi te- 
nai, kur joms labiausiai dera stovėti, privertęs nutilti vadus. 

Karalių nustebino toji tyla, bijodamas, kad taip paklausęs 
padarė kokią nors didelę karinę klaidą, kiek paraudo ir, pri- 
ėjęs prie būrelio jį lydinčių kunigaikščių, kad atgautų pasi- 
tikėjimą, ėmė juos šnekinti. 

— D'Angulemai, Boforai, labai nuobodu, ar ne? Mes čia 
stypsome kaip mumijos. 

Karolis de Valua prisiartinęs tarė: 

— Man rodos, valdove, kad čia nenaudojami inžinieriaus 
Pampė-Targono mechanizmai. 

— Po šimts perkūnų, - prakalbo atidžiai žvelgdamas į Ri- 
šeljė kunigaikštis de Boforas, - kai pasirodė šis italas, mes la- 
biau troškome paimti Larošelę nei Perpinjaną. Čia neturime 
nei vieno mechanizmo, nei vienos minos, nei vienos petardos 
po sienomis, maršalas de Lamejerė šį rytą man sakė, jog siū- 
lęs jų atgabenti, kad būtų galima išrausti tranšėjas. Nereikėjo 
pulti nei Kastijė, nei jį supančių šešių bastionų, nei ravelino. 
Jei mes ir toliau taip kariausime, didžioji akmeninė citadelės 
atšaka mums dar ilgai grasins nemalonumais. 

Kardinolas nė nekrustelėdamas tylėjo, tik davė Faberui 
ženklą - šis išjojo iš palydos ir sustojo už Rišeljė žirgo, šalia 
gvardijos kapitono. 

Kunigaikštis de Larošfuko tarė karaliui: 

— Manau, valdove, kad mūsų menkos pastangos išmušti 
pralaužai tik suerzino apgultuosius, nes štai gausus būrys ar- 
tėja į jūsų didenybę, o de Birono ir de Pono pulkai traukiasi 
atsišaudydami. 

— Puiku! - sušuko karalius išsitraukdamas špagą, - pulki- 
me tuos niekšus ir priverskime juos sprukti, d'Angulemai, te- 
gul kavalerija puola su manimi. Kur ji, kardinole? 

— Už šios kalvos, valdove, išsirikiavę šeši dragūnų pul- 
kai ir de Laroko lengvieji kavaleristai, apačioje matote ma- 
no karius ir lengvąją kavaleriją, maldauju jūsų didenybę jais 
pasinaudoti, nes jūsų gvardiečiai jau dingo, vedami visados 
pernelyg uolaus markizo de Kualeno. Žozefai, jok ir liepk 
jam grįžti. 

Kardinolas taip pat kažką tyliai pasakė jį lydėjusiam kapu- 
cinui, nerūpestingai, net juokingai atrodžiusiam su kario dra- 
bužiais, ir vienuolis pasileido į lygumą. 

Tuo metu senųjų ispanų pėstininkų kolonos lyg judantis 
tamsus miškas traukė pro Dievo Motinos vartus, o pro kitus 
vartus išjojusi gausi kavalerija išsirikiavo lygumoje. Prancū- 
zų kariuomenė, besikaunanti karaliaus kalvos papėdėje, prie 
lygumos fortų ir už redutų bei fašinų, išsigandusi pamatė, kad 
kariai ir lengvieji raiteliai atsidūrė tarp šių dviejų dalinių, de- 
šimt kartų juos pranokstančių žmonių skaičiumi. 

— Nagi trimituokite puolimą! - suriko Liudvikas XIII, - ar- 
ba mano senasis Kualenas žuvęs. 

Ir karalius pasileido nuo kalvos su visa palyda, tokia pat 
kovinga, kaip ir jis, bet, jam dar nespėjus nusileisti apačion 
su savo mMuškietininkais, abi kuopos apsisprendė ir žaibo grei- 
tumu, šaukdamos „Tegyvuoja karalius!“, puolė ilgą priešo 
kavalerijos koloną lyg du maitvanagiai gyvatę ir, padariusios 
plačią kruviną pralaužą, prasimušusios pro ją, susijungė su 
prancūzais už ispanų bastiono, kurį mes jau matėme. Priešo 
raiteliai taip sutriko, kad tesirūpino, kaip pertvarkyti savo 
gretas, O ne juos persekioti. 

Kariuomenė ėmė ploti, karalius nustebęs sustojo, apsidairė 
ir visų akyse pamatė degantį puolimo troškulį, ir jo paties 
akyse sužibo visa jo kilmės didybė; valdovas akimirką dvejo- 
jo, apsvaigęs klausėsi pabūklų dundesio, kvėpavo ir mėgavosi 

parako kvapu, atrodė atgimęs ir vėl tapęs Burbonu; visi, ta- 
da jį stebėję, patikėjo, kad jiems vadovauja visai kitas žmo- 
gus; pakėlęs špagą ir akis į spindinčią saulę, Liudvikas XIII 
sušuko: 

— Paskui mane, drąsuoliai! Čia aš - Prancūzijos karalius! 

Kavalerija skleisdamasi įnirtingai puolė priešą, tarsi ryda- 
ma atstumą iki jo, ir, sukėlusi debesis dulkių, drebindama že- 
mę, po keleto akimirksnių susimaišė su ispanų kavalerija, ku- 
ri taip pat skendėjo didžiuliame sūkuriuojančiame dulkių 
debesyje. 

— Dabar, dabar veikite! - nuo savo aukštumos griausmin- 
gu balsu suriko kardinolas. - Tegul patraukia baterijas iš tų 
nevykusių pozicijų! Faberai, liepkite jas visas nukreipti į lė- 
tai karalių supančius pėstininkus. Bėkite, skriskite, gelbėki- 
te karalių! 

Ši svita tučtuojau pasileidžia į visas puses. Generolai duo- 
da įsakymus, ordonansai dumia ir pasklinda lygumoje arba, 
įveikę griovius ir užtvaras, pasiekia tikslą taip greitai, kaip ir 
juos vedanti mintis ar juos sekantis žvilgsnis. Staiga lėti, nuo 
pasyvių baterijų sklindantys trūkinėjantys žaibai pavirsta mil- 
žiniška vientisa liepsna, dūmai kyla iki pat dangaus ir virsta 
begale lengvų plaukiojančių karūnų; patrankų salvės, pana- 
šios į tolimą ir silpną aidą, virsta siaubingu perkūnu, smūgiai 
tampa tokie pat dažni kaip būgno, mušančio signalą pulti, 
dudenimas iš trijų skirtingų pusių, platūs liepsnos kamuoliai 
skrieja tamsių, iš apgulto miesto išeinančių kolonų link. 

O nepajudėjęs iš vietos Rišeljė žėrinčiomis akimis ir įsak- 
miais mostais vis davinėjo įsakymus, pavaldinius nuverdamas 
tokiais žvilgsniais, kurie bylojo, jog kiekvieno, tučtuojau ne- 
paklusiančio, laukia mirties nuosprendis. 

— Karalius nugalėjo šią kavaleriją, bet pėstininkai dar 
priešinasi, mūsų baterijos tik žudo, bet nepasiekia pergalės. 
Trys pėstininkų pulkai kuo skubiausiai pirmyn! Gasjonai, La- 
mejerė ir Ledigjerai, tegul kolonos puola iš flangų! Likusiai 


131 


kariuomenei perduokite įsakymą nebepulti ir ramiai stovėti 
savo pozicijose! Popieriaus! Pats parašysiu Šombergui. 

Vienas pažas nusėdo nuo žirgo ir priėjo su pieštuku ir po- 
pieriumi. Ministras, prilaikomas keturių savo svitos vyrų, 
sunkiai nulipo nuo žirgo ir nejučia aiktelėjo iš skausmo, bet 
susivaldė ir atsisėdo ant patrankos lafeto; pažas pasilenkė, 
atkišo petį - vietoj mokyklos suolo, ir kardinolas paskubo- 
mis parašė tą įsakymą; jį, mums išsaugotą ano meto ma- 
nuskriptų, galės pamėgdžioti mūsų laikų diplomatai, regis, 
labiau trokštantys gerai išlaviruoti ant dviejų norų ribos, nei 
ieškoti pasaulio likimą galinčių paveikti kombinacijų, nes 
genijus jiems yra per daug tiesmukas ir aiškus, kad jie im- 
tų iš jo pavyzdį. 


Pone maršale, nieko neskubinkite ir prieš puldamas gerai 
pagalvokite. Kai jums praneša, kad karalius nori, jog nieko 
neskubintumėte, tai nereiškia, jog jo didenybė jums visiškai 
uždraudžia kautis, bet jis nemano, kad atėjo lemiamos kau- 
tynės, nebent jums pasitaikytų nepaprasta proga, palankiai 

ka jums. 


Davęs šiuos įsakymus, senasis ministras tebesėdėjo ant la- 
feto, rankomis remdamasis į padegamąją angą, o smakrą pa- 
sidėjęs ant rankų, lyg žmogus, reguliuojantis ir derinantis de- 
tales, jis tyliai ramiai stebėjo karaliaus mūšį, kaip kad senas, 
sotus ir atbukęs nuo amžiaus vilkas stebi liūtą, puolantį lygu- 
moje bandą jaučių, kurių jis pats pulti nedrįstų; retkarčiais jo 
akys sublyksi, kraujo kvapas kvaitina ir, kad nepamirštų jo 
skonio, degančiu liežuviu laižo bedantę burną. 

Tą dieną kardinolo tarnai (beveik visi su juo bendravę) pa- 
stebėjo, kad nuo ryto iki nakties jis nieko nevalgė ir visas sie- 
los jėgas nukreipė vadovavimui, kad įveikė kūno skausmus, 
ir, atrodo, jų atsikratė, juos pamiršęs. Sutelktas dėmesys ir ne- 

paliaujamas protavimas jį iškėlė beveik iki genijaus, kuriuo 
ir būtų tapęs, bet jam trūko įgimto sielos pakilumo ir kilnios 
širdies jautrumo. 

Mūšio lauke viskas dėjosi taip, kaip norėjo Rišeljė, o lai- 
mė, lydėjusi kardinolą kabinete, neapleido ir prie patrankos. 
Liudvikas XIII godžia ranka pasiglemžė pergalę, kurią jam 
parengė ministras, ir prie jos tepridėjo triumfuojančio žmo- 
gaus didybę ir drąsą. 

Kai sutriuškintos pėstininkų kolonos buvo atblokštos į Per- 
pinjaną, pabūklai nustojo šaudyti; visa kita klostėsi panašiai, 
ir lygumoje buvo matyti tik švytintys karaliaus eskadronai, 
persirikiuojantys ir traukiantys paskui karalių. 

Karalius grįžo neskubėdamas ir patenkintas apžiūrinėjo vi- 
są priešais nuklotą mūšio lauką; jis išdidžiai prajojo visai ne- 
toli ispanų patrankų, ir šios gal dėl nerangumo, gal dėl slapto 
susitarimo su pirmuoju ministru, gal dėl nenoro užmušti 
Prancūzijos karalių tepasiuntė jam keletą sviedinių, kurie, 
pralėkę dešimt pėdų virš jo galvos, susmigo į žemę prie pat 
stovyklos; visa tai jo reputacijai tik pridėjo šaunumo. 

Bet po kiekvieno žingsnio, žengto kalvos link, kur laukė 
Rišeljė, karaliaus veido išraiška keitėsi ir aiškiai gedo, dingo 
kovos įkarštis, ant kaktos džiūvo kilnus triumfo prakaitas. Vėl 
jo veidą užliejo įprastas blyškumas, tarsi jis vienas būtų tu- 
rėjęs teisę puošti karališkąją galvą; akyse užgeso blykstelė- 
ję žiburėliai, ir kai karalius atjojo, jo bruožus buvo visiškai su- 
kaustęs didelis liūdesys. Kardinolą jis rado tokį, kokį buvo 
palikęs. Vėl užsėdęs ant žirgo, ministras šaltai ir pagarbiai nu- 
silenkė; pažėręs keletą komplimentų, drauge su Liudviku 
rengėsi apjoti linijas ir apžvelgti dienos rezultatus, o princai 
ir didieji senjorai, laikydamiesi tam tikro atstumo iš priekio 
ir užpakalio, gaubė juos lyg debesis. 

Apsukrusis ministras stengėsi nieko nesakyti ir jokiu jude- 
siu nesukelti įtarimo, kad jis bent kiek prisidėjo prie dienos 
įvykių; stebino tai, jog visi, atvykę su raportais, tarsi būtų 

įspėję jo norą, neišdavė jo slaptos valdžios demonstratyviu 
paklusnumu, o kalbėjo karaliui. Kardinolas kartu su valdovu 
perjojo dešinę stovyklos pusę, nes tos vietovės negalėjo ste- 
bėti nuo aukštumos, kur buvo įsitaisęs, ir patenkintas pamatė, 
kad gerai jį pažįstantis Šombergas veikė tiksliai pagal raštiš- 
kus šeimininko nurodymus: metė į mūšį tik keletą menkų da- 
linių, tačiau kovėsi tiek, kad nebūtų apkaltintas neveiklumu, 
ir tiek, kad nepasiektų jokio rezultato. Toks elgesys sužavė- 
jo Ministrą, ir karalius liko patenkintas, nes jo savimeilę glos- 
tė mintis, kad šios dienos nugalėtojas yra jis vienas. Karalius 
norėjo įtikinti pats save ir įtikinti kitus, jog visos Šombergo 
pastangos buvo bevaisės, todėl pasakė jam, kad už tai ne- 
pyksta, kad pats neseniai įsitikino turėjęs reikalų su ne tokiu 
jau silpnu priešu, kaip manyta iš pradžių. 

— Norėdami jums įrodyti, kad mūsų akyse jūs laimėjote, — 
pridūrė, - mes skelbiame jus mūsų ordino kavalieriumi ir su- 
teikiame jums teisę bet kada su mumis matytis. 

Kardinolas praeidamas jam nuoširdžiai paspaudė ranką, o 
maršalas, nustebęs dėl tokio malonių potvynio, sekė valdo- 
vą nuleidęs galvą, lyg būtų nusikaltęs; bandė prisiminti visus 
savo karinius nuopelnus, kuriuos jau buvo pamiršęs, tad 
jiems mintyse ir priskyrė nepelnytą atpildą, kad nuramintų 
savo sąžinę. 

Karalius norėjo grįžti tuo pačiu keliu, bet kunigaikštis de 
Boforas, užrietęs nosį ir nustebęs, šūktelėjo: 

— Valdove, ar man dar mirga akyse, ar apkvaitau nuo sau- 
lės smūgio? Man regis, jog šiame bastione matau raitelius 
raudona uniforma, nepaprastai panašius į jūsų lengvąją kava- 
leriją, kurią mes laikėme žuvusia. 

Kardinolas suraukė antakius. 

— Tai neįmanoma, pone, - tarė jis, - pono de Kualeno ne- 
atsargumas pražudė jo didenybės karius ir raitelius, štai ko- 
dėl ką tik neišdrįsau pasakyti karaliui, kad jei panaikintume 

šiuos nereikalingus dalinius, galėtume gauti neblogų rezul- 
tatų, kalbant karine terminologija. 

— Po perkūnais, jūsų eminencija man atleis, - pertraukė 
kunigaikštis de Boforas, - bet aš tikrai neklystu - štai papė- 
dėje jų septyni ar aštuoni ir stumia prieš save belaisvius. 

— Ką gi, jojame aplankyti šios vietos, - nerūpestingai ta- 
rė karalius, - jei ten atrasiu savo senąjį Kualeną, būsiu labai 
laimingas. 

Reikėjo paklusti ir joti iš paskos. 

Karaliaus žirgai ir palyda labai atsargiai įveikė pelkę ir 
griuvėsius, ir visi labai nustebo viršuje radę abi Raudonąsias 
kuopas, išsirikiavusias kovos tvarka lyg paradui. 

— Garbė Dievui! - šūktelėjo Liudvikas XIII. - Manau, jog 
visi esate sveiki gyvi. Ką gi, markize, jūs laikotės žodžio - sie- 
nas šturmuojate ant žirgų. 

— Manau, ši vieta blogai parinkta, - paniekinamai tarė Ri- 
šeljė, - tai nė kiek nepalengvino paimti Perpinjano, o tikriau- 
siai pareikalavo žmonių aukų. 

— Garbės žodis, jūs teisus, - atsiliepė karalius (pirmą kar- 
tą po susitikimo, kai sužinojo apie karalienės mirtį, jis kal- 
bėjo su kardinolu ne taip sausai), - gaila kraujo, kurį teko 
čia pralieti. 

— Valdove, šio puolimo metu buvo sužeisti tik du mūsų 
jaunuoliai, - tarė senasis Kualenas, - o mes įgijome naujų gin- 
klo draugų tarp mus vedusių savanorių. 

— Kas jie? - paklausė valdovas. 

— Trys kukliai pasitraukė, valdove, bet jauniausias, kurį 
antai matote, šturmavo pirmas, jis man ir pakišo tą mintį. Abi 
kuopos prašo suteikti garbę ir jį pristatyti jūsų didenybei. 

Sen Maras, sėdintis ant žirgo už senojo kapitono, nusiėmė 
skrybėlę, parodydamas savo jauną išbalusį veidą, dideles juo- 
das akis ir ilgus tamsius plaukus. 

— Šie bruožai man kažką primena, - tarė karalius. - O ką 
pasakysite jūs, kardinole? 

Šis jau buvo užmetęs skvarbų žvilgsnį į naujoką ir atsakė: 

— Arba aš klystu, arba šis jaunuolis... 

— Anri d'Efija, - garsiai atsakė nusilenkdamas savanoris. 

— Kaipgi, valdove, tai apie jį aš pranešiau jūsų didenybei 
ir turėjau pats jums jį pristatyti - tai antrasis maršalo sūnus. 

— Ak! - gyvai atsiliepė Liudvikas XIII, - man labiau patin- 
ka, kad jį pristatė šis bastionas. Geras ženklas, mano vaike, 
jog esi toks, nes nešioji mūsų seno draugo pavardę. Vyksite 
su mumis į stovyklą, mes turime daug ką jums pasakyti. Bet 
ką aš matau, jūs čia, pone de Tu! Ko atvykote teisti? 

— Manau, valdove, - atsakė Kualenas, - kad jis veikiau nu- 
teisė mirti keletą ispanų, nes į aikštę įsiveržė antras. 

— Aš niekam nesmogiau, pone, - įsikišo rausdamas de 
Tu, -tai ne mano darbas ir šioje srityje niekuo nenusipelniau, 
tiesiog lydėjau poną Sen Marą, savo draugą. 

— Mums patinka jūsų kuklumas, kaip ir drąsa, ir mes ne- 
pamiršime šio jūsų bruožo. Kardinole, ar nėra kokios laisvos 
teismo pirmininko vietos? 

Rišeljė nemėgo pono de Tu, o jo neapykantos priežastys 
visada buvo paslaptis, ir veltui jų ieškodavai; toji paslaptis iš- 
kilo aikštėn išsprūdusiu žiauriu žodžiu. Šio nepalankumo 
priežastis buvo sakinys iš pirmininko de Tu, anksčiau minė- 
tojo de Tu tėvo, knygos „Istorija“, kurioje būsimųjų laikų 
žvilgsniu jis supeikė kardinolo senelio brolį, vienuolį, netgi 
atskalūną, užsikrėtusį visomis žmogui būdingomis ydomis. 

Rišeljė pasilenkė prie tėvo Žozefo ausies ir jam tarė: 

— Gerai įsižiūrėk į šį žmogų. Tai tas, kurio tėvas mano var- 
dą įrašė į savo istoriją; puiku, aš jo vardą įrašysiu į savąją. 

Ir vėliau kardinolas iš tikrųjų įrašė jį krauju. O dabar, ne- 
norėdamas atsakyti karaliui, apsimetė neišgirdęs klausimo 
ir aukštino Sen Maro nuopelnus, reikšdamas norą įkurdin- 
ti jį dvare. 

— Iš anksto buvau žadėjęs jį padaryti savo gvardijos ka- 
pitonu, - tarė valdovas, - paskirkite nuo rytdienos. Noriu jį 

geriau pažinti, tad ateityje pažadu dar daugiau, jeigu jis man 
patiks. Traukimės, saulė nusileido, o mes taip toli nuo savo 
kariuomenės. Liepkite abiems mano šauniosioms kuopoms 
mus lydėti. 

Davęs šį įsakymą, ministras pasirūpino, kad būtų išveng- 
ta pagiriamųjų žodžių, prijojo karaliui iš dešinės, ir visas es- 
kortas išjojo iš bastiono, atiduoto šveicarų gvardiečiams, į sto- 
vyklą. 

Abi Raudonosios kuopos lėtai prajojo pro jų pačių taip 
mikliai padarytą išlaužą; kariai buvo rimti ir tylūs. 

Sen Maras prisiartino prie savo draugo. 

— Štai didvyriai, negavę atpildo, - tarė jam, - jokios malo- 
nės, jokio pagyrimo! 

— O aš, -atsiliepė atviraširdis de Tu, - atsidūręs čionai be- 
veik prieš savo valią, ir man sakomi komplimentai. Štai dvarai 
ir gyvenimas; bet tikrasis teisėjas aukštai ir jo neapakinsi. 

— Tai mums nesukliudys rytoj numirti, jei reikėtų, - nusi- 
juokė jaunasis Olivjė. 


XI skyrius 


NESUSIPRATIMAS 


Kai šventajam Gilemui mesti reikėjo, 
Jis metė ant stalo tris kauliukus 

Ir žvelgė tada į velnią gudrus 

Ir klastingai taip jam kalbėjo: 

„Iš šios senos moters sužaiskime mes! 
Kuriam iš mūsų josios siela atiteks!“ 


SENA LEGENDA 


Kad galėtų pasirodyti karaliui, Sen Maras turėjo sėsti ant 
vieno mūšyje sužeisto lengvojo kavaleristo žirgo, nes savo- 
jo neteko tvirtovės papėdėje. Abi kuopos judėjo gana lėtai; 
Sen Maras pajuto, kad kažkas palietė jam petį, atsigręžęs 
pamatė senąjį Granšaną, laikantį už pavadžio labai gražų šir- 
mą arklį. 

— Pone markize, gal malonėtumėt sėsti ant savo žirgo? - 
paklausė. - Uždėjau jam balną ir auksu siuvinėtą gūnią, ku- 
rią radau griovyje. O juk koks nors ispanas arba prancūzas ją 
galėjo puikiausiai pasiimti; šiais laikais atsirado tiek žmonių, 
kurie ima tai, ką randa, lyg būtų jų; be to, patarlė sako: „Kas 
griovyje, tas kareivio". Manau, jog jie galėjo pasiimti ir šiuos 
keturis šimtus aukso ekiu, kuriuos ponas markizas - tai ne 
priekaištas - pamiršo savo balno dėkluose pistoletams. O pis- 
toletai, kokie pistoletai! Aš juos pirkau Vokietijoje, jie vis dar 
puikūs, ir nuleistukai veikia nepriekaištingai, kaip kitados. Ar 

negana, kad nušovė tą vargšą angliškos veislės juodį arkliu- 
ką, — tai taip pat tikra, kaip ir tai, kad aš gimiau Turenės Tu- 
re, kam reikėjo mėtyti tokius brangius daiktus, kad jie atitek- 
tų priešui? 

Taip samprotaudamas, šaunusis vyras baigė balnoti širmąjį 
žirgą; kolona buvo ilga, tad jis neskubėdamas ir vis kalbėda- 
mas labai skrupulingai patikrino paspręsčių ilgį ir kiekvienos 
balno sagties spitę. 

— Labai jūsų atsiprašau, pone, kad taip ilgai krapštausi, 
bet truputėlį išsinarinau ranką, kai kėliau poną de Tu, šiam 
keliant poną markizą, kai visi virto kūliais. 

— Ko tau čia reikia, senas kvaily! - šūktelėjo Sen Maras. - 
Tai ne tavo darbas; sakiau tau likti stovykloje. 

— Stovykloje? Ne, aš negaliu ten pasilikti; kai šaudoma iš 
muškietos, aš darausi ligonis, jei nepamatau liepsnos. O kal- 
bant apie mano pareigas, tai man ir privalu rūpintis jūsų ar- 
kliais, o jūs, pone, ant žirgo ir sėdite. Nejau manote, kad, jei 
būčiau galėjęs, nebūčiau išgelbėjęs to vargšo juodo gyvulė- 
lio, gulinčio ten, apačioje, griovyje? Ak, kaip aš jį mylėjau, 
pone, šis žirgas triskart laimėjo lenktynių prizus. Manau, jog 
visi, kurie jį mokėjo mylėti taip kaip aš, pasakys, kad jo gy- 
venimas buvo per trumpas. Jis tik iš Granšano rankų ėdė avi- 
žas ir trynėsi į mane galva, o įrodymas - kairės ausies galas, 
kurį tas vargšas mano draugas nukando man sykį; bet jis ne- 
norėjo sukelti man skausmo, - priešingai. Reikėjo matyti, 
kaip jis žvengdavo iš pykčio, kai kas nors kitas artindavosi 
prie jo; dėl to tas gerasis gyvulėlis sulaužė koją Žanui; aš taip 
jį mylėjau! Kai jis krito, prilaikiau jį viena ranka, o poną de 
Lokmariją kita. Iš pradžių maniau, kad jis ir tas ponas atsi- 
kels; gaila, tik vienas iš jų liko gyvas, ir dar tas, kurį mažiau- 
siai pažinojau. Man rodos, jūs šaipotės iš to, ką pasakiau apie 
jūsų žirgą, pone, bet pamirštate, jog karo metu žirgas yra rai- 
telio siela; taip, pone, siela, nes kas gąsdina pėstininkus? Žir- 
gas! Juk žmogus, nukritęs nuo žirgo, nenaudingesnis už šie- 

no kupetą. O kieno judesiais žavimės? Irgi Žirgo! Kartais šei- 
mininkas norėtų būti kur nors labai toli, bet dėl savo žirgo 
tampa nugalėtoju ir už tai apdovanojamas, o vargšas gyvulys 
dar apspardomas. Kas laimi prizus varžybose? Žirgas! Bet va- 
kare jis net geresnio ėdalo negauna, 0 jo šeimininkas prisi- 
pila į kišenę aukso; jam pavydi draugai, visiems ponams at- 
rodo, lyg jis būtų bėgęs pats. Kas vaiko stirną ir tegauna vos 
menką trupinėlį užmesti ant danties? Ir vėl žirgas! O kartais 
atsitinka, kad vargšą gyvulį patį sudoroja ir žygio metu su po- 
nu maršalu taip yra buvę... Bet kas jums, pone markize? Jūs 
išblyškote... 

— Suveržk man kuo nors koją, nosine, diržu, kuo tik no- 
ri, nes jaučiu deginantį skausmą ir nežinau nuo ko. 

— Jūsų batas perkirstas, pone, ir tai tikrai galėtų būti kul- 
kos darbas, bet juk švinas yra žmogaus draugas. 

— Bet nuo jo man labai skauda. 

— Ak, pone, kas labai myli, smarkiai baudžia, ak, švinas, 
nereikia blogai kalbėti apie šviną, kartą... 

Tebeverždamas Sen Marui koją virš kelio, žmogelis jau bu- 
vo pradedąs garbinti šviną taip pat kvailai, kaip garbino žir- 
gą, bet ir jo, ir šeimininko ausis patraukė triukšmingas kelių 
šveicarų karių, - išvykus kitiems daliniams, jie buvo atsidū- 
rę visai netoli jų - pokalbis. Jie šūkavo smarkiai gestikuliuo- 
dami ir, atrodo, ruošėsi kažką daryti dviem vyrams, stovin- 
tiems tarp maždaug trisdešimties kareivių. 

D 'Efija, vis dar ištiesęs koją tarnui ir atsirėmęs į žirgo bal- 
ną, įdėmiai klausėsi, stengdamasis suprasti, ką jie kalba, bet 
visai nemokėjo vokiškai, tad nesuprato, dėl ko jie ginčijasi. 
Granšanas, tebelaikydamas batą, taip pat labai atidžiai klau- 
sėsi, ir staiga ėmė kvatoti iš visos širdies, stverdamasis už šo- 
nų, o to niekas niekada nebuvo matęs jo darant. 

— Ak, pone, štai du seržantai ginčijasi, katrą iš tų dviejų 
ten stovinčių ispanų reikėtų pakarti, nes jūsų raudonieji drau- 
gai nesusiprato jiems to nurodyti; vienas šveicaras mano, kad 

karininką, antras tvirtina, jog kareivį, o štai trečiasis bando 
juos abu sutaikyti. 

— Ir ką jis sako? 

— Sako, jog reikia pakarti abu. 

— Ramiau, ramiau! - suriko Sen Maras, bandydamas eiti. 

Bet negalėjo priminti kojos. 

— Užkelk mane ant žirgo, Granšanai. 

— Pone, net negalvokite apie tai, jūsų žaizda... 

— Daryk, ką sakau, o paskui sėsk pats. 

Senasis tarnas vis bardamasis pakluso ir, gavęs kitą griež- 
tą įsakymą, nubėgo sulaikyti nusileidusių į lygumą šveicarų, 
ketinančių pakarti belaisvius ant medžio ar gal veikiau lei- 
džiančių jiems patiems ten pasikabinti, nes karininkas šalta- 
kraujiškai (tai būdinga energingai jo tautai) pats užsinėrė ant 
kaklo kilpą ir neprašomas lipo aukštyn prie medžio pastaty- 
tomis mažomis kopėtėlėmis ten pritvirtinti kito virvės galo. 
Kareivis, taip pat nerūpestingai ramus, stebėjo aplink šneku- 
čiuojančius šveicarus ir laikė kopėčias. 

Sen Maras pasirodė pačiu laiku, kad dar spėtų juos išgel- 
bėti, pasisakė, kas esąs, žemesniajam šveicarų karininkui ir, 
paprašęs Granšano vertėjauti, išaiškino, kad šiedu belaisviai 
priklauso jam, gvardijos kapitonui, ir juos parsigabensiąs. Vi- 
sada disciplinuotas vokietis nedrįso prieštarauti, pasipriešino 
tik belaisvis. Karininkas, vis dar ant kopėčių, atsigręžė nuo jų 
viršaus ir lyg iš sakyklos, pašaipiai kvatodamasis, tarė: 

— Norėčiau žinoti, ką čia veiki? Kas tau sakė, kad aš 
trokštu gyventi? 

— Aš to ir neklausiu, - atšovė Sen Maras, - man nesvar- 
bu, kas jus ištiks paskui; dabar tenoriu sukliudyti darbą, ku- 
rį Manau esant neteisingą ir žiaurų. Paskui, jei norite, nusi- 
žudykite. 

— Gerai pasakyta, - tarė nartusis ispanas, —- tu man patin- 
ki. Iš pradžių dingtelėjo, kad nori suvaidinti kilniadvasį ir pri- 
Versti mane tau dėkoti, o aš to nepakenčiu. Gerai, sutinku nu- 

lipti; bet tavęs ir toliau nekęsiu, nes tu prancūzas, perspėju 
tave, ir tau nedėkosiu, nes tu tenori likti teisus mano akyse; 
aš pats šį rytą sukliudžiau šiam jaunam kareiviui tave nušauti, 
kai jis taikėsi, o jis niekada neprašaudavo pro šalį, kai me- 
džiodavo laukines ožkas Leonės kalnuose. 

— Gerai, - atsakė Sen Maras, -lipkite žemyn. 

Jaunuolis visada stengėsi su kitais elgtis taip, kaip jie el- 
giasi su juo, ispano šiurkštumas jį suerzino, jis tapo kietas lyg 
geležis. 

— Tai tikras pasiutėlis, pone, - tarė Granšanas, - jūsų vie- 
toj ponas maršalas tikrai būtų jį palikęs ant kopėčių. Pirmyn, 
Luji, Etjenai, Žermenai, saugokite ir veskite pono belaisvius, 
neblogas laimikis; jei iš to mums bus kokios naudos, labai 
stebėsiuos. 

Kiekvienas žirgo judesys kėlė Sen Marui nedidelį skausmą, 
tad jojo gana lėtai, nenorėdamas pralenkti pėsčiųjų; iš tolo ma- 
tė, kaip paskui karaliaus palydą žygiuoja gvardiečių kolona, ir 
mąstė, ką nori jam pasakyti valdovas. Vilties spindulys tolumo- 
je nušvietė Mari de Mantu veidą, ir jo širdis kiek aprimo. Vis 
dėlto Sen Maro ateitis priklausė tik nuo žodžių „patikti kara- 
liui"; jaunuolis pagalvojo, kokie kartūs šie žodžiai. 

Tuo metu pasirodė jo draugas ponas de Tu; nerimauda- 
mas, kad Sen Maras atsiliko, jis ėmė ieškoti jo lygumoje pa- 
siruošęs padėti, jei prireiktų. 

— Jau vėlu, mano drauge, artėja naktis; jūs labai ilgai už- 
trukote; išsigandau dėl jūsų. Ką gi čia vedatės? Kodėl susto- 
jote? Karalius netrukus jūsų pasiges. 

Šitaip klausimus bėrė jaunasis patarėjas, praradęs įprastą 
ramybę; mūšyje jam taip neatsitikdavo. 

— Mane lengvai sužeidė; veduosi belaisvį ir galvoju apie 
karalių. Ko jis gali panorėti iš manęs, drauge? Gal nori ma- 
ne priartinti prie sosto? Turėčiau jam įtikti. Prisipažinsiu, kad 
nuo tokių minčių man maga sprukti, tikiuosi, kad likimas ne- 
lems man gyventi šalia jo. Patikti! Šis žodis žemina! Paklus- 

ti - kas kita. Kareivis, pasirengęs mirti, ir tuo viskas pasaky- 
ta. Bet kiek dvariškio daliai reikia lankstumo, nuolaidžiavimo, 
sandėrių su sąžine, nuosmukio! Ak, de Tu, mano mielas de 
Tu, aš netinku dvarui, jaučiu tai, nors mačiau jį tik akimirks- 
nį; širdies gilumoje esu laukinis, auklėjimas mane nugludino 
tik iš paviršiaus. Iš toli maniau tinkąs šiam galingųjų pasau- 
liui, net jo troškau ir slapčia puoselėjau brangius man planus, 
bet traukiuosi po pirmojo žingsnio; sudrebėjau išvydęs kar- 
dinolą; dėl paskutinio jo nusikaltimo, kurį pats savo akimis 
mačiau, negalėjau su juo kalbėtis; jis man kelia siaubą, nie- 
kada negalėsiu to padaryti. Karaliaus malonė taip pat turi 
kažką bauginančio, atrodo, kad man ji bus mirtina. 

— Esu laimingas, jog tai jus gąsdina - gal jums tai bus iš- 
ganinga, - kalbėjo traukdamas tolyn de Tu. - Netrukus susi- 
dursime su Galybe, ir turėsite su ja derėtis; jūs nejausite jos, 
jūs ją paliesite; pamatysite, kas tai ir kokia ranka svaido žai- 
bus. Tik, saugok Dieve, kad jie jūsų nesudegintų! Galbūt jūs 
dalyvausite pasitarimuose, kur sprendžiami tautų likimai; pa- 
matysite, jus užvaldys įgeidžiai, dėl kurių kyla kruvini karai, 
dėl kurių užkariaujamos svetimos žemės, kurie paskatina ir 
kitokius poelgius; jūs laikysite rankoje lašą vandens, iš kurio 
gali ištrykšti srautai. Iš aukštybių gerai matyti žmonių reika- 
lai, mano drauge; reikia pabūti aukštai, norint suvokti men- 
kumą tų dalykų, kuriuos laikome didžiais. 

— Ak, jei ten būčiau buvęs, bent būčiau išmokęs šią pa- 
moką, kurią man išdėstėte, mano drauge; bet šis kardinolas, 
šis žmogus, kuriam taip pat privalau įsipareigoti, žmogus, ku- 
rį pernelyg gerai pažįstu iš darbų, koks jis bus manė 

— Draugas, globėjas, be abejonės, - atsakė de Tu. 

— Geriau tūkstantį kartų mirti, nei su juo bičiuliautis! Ne- 
kenčiu visos jo esybės, net jo vardo; jis lieja žmonių kraują, 
pasitelkęs Atpirkėjo kryžių. 

— Kokias baisybes šnekate, mano mielas? Jūs žuvęs, jei 
atskleisite karaliui, ką jaučiate kardinolui. 

— Nesvarbu; iš šių kreivų takų noriu išsirinkti naują, tie- 
sų. Mano mintys - teisaus žmogaus mintys - atsiskleis net ir 
karaliui, jei jis to panorės, tegul tai man kainuotų net galvą. 
Pagaliau aš išvydau tą karalių, kurį man buvo pavaizdavę tokį 
silpną; aš jį pamačiau, ir jo išvaizda sujaudino mane prieš ma- 
no valią; žinoma, jis labai nelaimingas, bet negali būti žiau- 
rus, jis išgirstų teisybę... 

— Taip, bet nedrįstų padėti jai triumfuoti, - atsakė išmin- 
tingasis de Tu. - Įsitikinkite tos širdies šiluma, dažnai jus pa- 
traukiančia ūmiais ir pavojingais veiksmais. Nepulkite tokio 
milžino, kaip Rišeljė, kol jo deramai neįvertinote. 

— Jūs kaip mano guverneris, abatas Kijė, mielas išmintin- 
gasis drauge, jūs nepažįstate manęs nei vienas, nei kitas; jūs 
nežinote, koks aš abejingas pačiam sau ir kaip toli siekia ma- 
no žvilgsnis. Aš turiu arba iškilti, arba numirti. 

— Nejaugi garbėtroška?! - nepaprastai nustebo de Tu. 

Jo draugas paleido pavadžius, susiėmė rankomis galvą ir 
nieko neatsakė. 

— Nejau ši egoistiška brandaus amžiaus aistra apėmė ir 
jus, dvidešimtmetį, Anri? Iš visų paklydimų labiausiai apgai- 
lėtinas yra garbės troškulys. 

— Ir vis dėlto dabar jis mane yra užvaldęs, nes gyvenu tik 
dėl to; visa mano širdis šio troškimo persmelkta. 

— Ak, Sen Marai, nebepažįstu jūsų! Kadaise buvote visai 
kitoks! Neslepiu, jūs man atrodote smarkiai puolęs; per tuos 
vaikystės pasivaikščiojimus, kai Sokrato gyvenimas, o ypač 
mirtis, mums iš akių išspausdavo susižavėjimo ir pavydo aša- 
ras, kai, pakildami iki aukščiausio idealo, mudu troškome at- 
eityje patirti dideles nelaimes, kilnias nesėkmes, nes tik jos 
padaro mus didžius; kai vaizdavomės progas pasiaukoti ir bū- 
ti atsidavusiems... Jei tada Žmogaus balsas staiga būtų ištaręs 
tik vieną Žodį „ambicijos“, būtume pamanę, kad prisilietėme 
prie gyvatės... 

De Tu kalbėjo karštai, entuziastingai ir priekaištingai. 
Sen Maras jojo tylėdamas ir tebelaikė galvą suspaudęs ran- 

komis; po trumpos tylos jas nuleido - jo akys buvo pilnos 
kilnumo ašarų; jaunuolis stipriai paspaudė draugo ranką ir 
įtaigiai tarė: 

— Pone de Tu, jūs man priminėte gražiausias mano pirmo- 
sios jaunystės mintis; patikėkite, aš nepuoliau, bet mane 
graužia slapta viltis, o jos negaliu patikėti net jums; kaip ir 
jūs, niekinu garbės troškulį, kuriuo mane kaltins; tuo patikės 
visas pasaulis, bet ką man reiškia pasaulis! O jūs, kilnus drau- 
ge, pažadėkite man, nepaliausite manęs gerbti, kad ir ką re- 
gėtumėte mane darant. Prisiekiu dangumi - mano mintys ty- 
ros, kaip ir jis. 

— Gerai, - atsakė de Tu, - prisiekiu juo, kad tikėsiu jumis 
aklai; jūs grąžinote mane į gyvenimą! 

Draugai smarkiai plakančiomis širdimis dar kartą paspau- 
dė vienas kitam rankas ir tik tada pamatė atsidūrę beveik 
prieš karaliaus palapinę. 

Jau buvo visai sutemę, ir galėjai tikėtis, kad aušta malones- 
nė diena, nes iš jūros spindėdamas kilo mėnulis; perregima- 
me pietų danguje nebuvo nė debesėlio, ir jis panėšėjo į mels- 
vą išblukusią drobulę, pribarstytą pasidabruotų blizgučių: dar 
tebekarštą orą sudrumsdavo tik reti gūsiai, atplūstantys nuo 
Viduržemio jūros, o žemėje buvo tylu. Pavargusi kariuome- 
nė ilsėjosi palapinėse, prie jų degė laužai, o apgultas mies- 
tas, rodos, irgi paniro į miegą; už įtvirtinimų mėnulio šviesoje 
blizgėjo sargybinių ginklų smaigaliai ar klajojančios nakties 
sargybų ugnys; retkarčiais pasigirsdavo neaiškūs, ilgi šių sar- 
gybinių šūksniai - taip jie stengėsi neužmigti. 

Tik greta karaliaus niekas nemiegojo, nors nuo jo visi bu- 
vo tolokai. Valdovas išsiuntė visą savo svitą; jis vienas vaikš- 
tinėjo palapinėje, kartais sustodamas pasigrožėti dangumi, ir, 
regis, melancholiškai mąstė. Niekas nedrįso jo trukdyti, o tie 
didikai, kurie dar buvo netoli karaliaus palapinės, ėjo prie 
kardinolo, sėdėjusio už dvidešimt žingsnių nuo karaliaus ant 
nedidelio žemės kauburėlio, iš kurio kareiviai buvo padarę 
lyg ir suoliuką. Kardinolas šluostėsi išblyškusią kaktą; pavar- 

gęs nuo dienos rūpesčių ir neįprasto šarvų svorio, kiekvie- 
nam, atėjusiam pasveikinti, pasakydavo keletą skubotų, ta- 
čiau dėmesingų ir mandagių žodžių. Šalia jo tebuvo Žozefas, 
šnekučiuojantis su Lobardemonu. Kardinolas žiūrėjo į kara- 
liaus pusę ir svarstė, ar prieš jam pasišalinant valdovas pano- 
rės su juo kalbėtis; tik staiga pasigirdo Sen Maro žirgų sukel- 
tas triukšmas; kardinolo gvardiečiai jį apklausė ir leido prijoti 
artyn be palydos, tik su de Tu. 

— Jūs, jaunuoli, atvykote per vėlai, kad galėtumėte pasi- 
kalbėti su karaliumi, - rūgščiai tarė kardinolas kunigaikštis. — 
Negalima versti jo didenybę laukti. 

Abu draugai jau norėjo atsitraukti, bet pasigirdo paties 
Liudviko XIII balsas. Valdovas tuo metu buvo kankinamas 
abejonių —- viso gyvenimo negandų. Smarkiai įpykęs ant savo 
ministro, bet pripažindamas, kad jam yra skolingas už dienos 
sėkmę, karalius labai norėjo pranešti apie savo ketinimą pa- 
likti kariuomenę ir nutraukti Perpinjano apgultį. Jis svyravo 
tarp noro pasikalbėti su kardinolu ir baimės, kad tada gali su- 
silpnėti jo nepasitenkinimas. Ministras savo ruožtu nedrįso jo 
prakalbinti pirmas, nes nelabai suvokė, kas dabar darosi jo 
šeimininko galvoje. Jis bijojo, kad nepailsės, bet negalėjo nu- 
spręsti ir pasitraukti. Abu jautėsi lyg susipykę įsimylėjėliai, 
trokštantys išsiaiškinti, ir proga išeiti iš padėties pasitaikė ka- 
raliui. Atsitiktinumas ministrui buvo lemtingas - štai ant ko 
laikosi didžiųjų žmonių likimai. 

— Ar ten ponas de Sen Maras? - garsiai paklausė kara- 
lius. - Tegul įeina, aš jo laukiu. 

Jaunasis d'Efija prijojo ir už kelių žingsnių nuo karaliaus 
norėjo nulipti nuo žirgo, bet, vos palietęs kojomis žemę, par- 
puolė ant kelių. 

— Atsiprašau, valdove, manau, jog esu sužeistas. 

Ir iš jo bato smarkiai pasipylė kraujas. 

De Tu pamatė, kaip jis parkrito, todėl priėjo, norėdamas 
prilaikyti. Rišeljė pasinaudojo proga ir, dėdamasis skubąs, 
pripuolė: 

— Užbaikite šį spektaklį karaliaus akyse, - suriko, - juk 
puikiai matote, kad šis jaunuolis miršta. 

— Visai ne, - paprieštaravo Liudvikas, pats prilaikydamas 
jaunuolį, - Prancūzijos karalius moka žiūrėti į mirtį ir visai ne- 
bijo kraujo, liejamo už jį. Šis jaunuolis man rūpi, tenuneša jį 
prie mano palapinės, ir kad prie jo būtų mano gydytojai; jei 
žaizda nesunki, jis keliaus su manimi į Paryžių, nes apsiaus- 
tis nutraukiama, pone kardinole, gana jos prisižiūrėjau. Į ka- 
ralystės centrą mane šaukia kiti reikalai - paliksiu jus čia va- 
dovauti be manęs, tą ir norėjau jums pasakyti. 

Taręs šiuos žodžius, karalius staiga nuėjo į savo palapinę, 
o jo priekyje žengė pažai ir karininkai su fakelais. 

Karaliaus paviljonas jau buvo užrakintas. Sen Marą nunešė 
de Tu ir jo žmonės, o kunigaikštis de Rišeljė tebestovėjo ap- 
stulbęs ir žiūrėjo į tą vietą, kur vyko aprašytoji scena; atro- 
dė, lyg jį būtų trenkęs žaibas, ir jis neįstengė nei matyti, nei 
girdėti jį stebinčių žmonių. 

Lobardemonas, dar neatsitokėjęs nuo blogo priėmimo iš- 
vakarėse, nedrįso pasakyti nė žodžio, ir Žozefui buvo sunku 
patikėti, kad tai senasis jo šeimininkas; jis jau kone gailėjosi 
pasiaukojęs jam ir manė, kad ministro žvaigždė leidžiasi; bet, 
prisiminęs, kaip visi jo nekenčia, 0 priglausti gali tik Rišeljė, 
paėmė šį už rankos ir, stipriai papurtęs, tarė pusbalsiu, bet 
šiurkščiai: 

— Eime, monsinjore, jūs lyg šlapia višta, eime su mumis. 

Ir, apsimesdamas, kad prilaiko už alkūnės, bet iš tikrųjų 
prieš jo valią tempdamas su savimi, padedant Lobardemonui, 
Žozefas įvedė kardinolą į palapinę - taip mokytojas guldo 
mokinį, bijodamas išleisti jį į sutemas; o šis per anksti suse- 
nęs žmogus iš lėto darė tai, ko norėjo jo klapčiukai, ir pur- 
purinės paviljono užuolaidos susiglaudė jam už nugaros. 


XII skyrius 


NEMIGO NAKTIS 


Nutilk, nutilk, o sąžine baili! 

Vidunaktis. Pamėlo žiburiai. 

Gūdu aplinkui. Prakaitas ledinis 

Nuo kūno, baugiai drebančio, man pilas. 

Ko aš bijau? Savęs? Čionai aš vienas. 

Aš — Ričardas. Ir Ričardą aš myliu. 
ŠEKSPYRAS* 


Vos pasiekęs palapinę, kardinolas sudribo su ginklais ir 
šarvais į didelį fotelį; jis pakėlė prie burnos nosinę ir sėdė- 
jo stiklinėmis akimis, o juodieji jo patikėtiniai spėliojo, kas 
atsispindi tame žvilgsnyje - susimąstymas ar liūdesys. Jis 
buvo išblyškęs lyg lavonas, per jo kaktą sruveno šaltas pra- 
kaitas. Staigiu judesiu jį nusišluostęs, Rišeljė metė per petį 
raudoną kardinolo kepuraitę - vienintelį likusį Bažnyčios 
simbolį ir vėl sudribo, neatitraukdamas nuo burnos rankų. 
Iš vienos pusės jį stebėjo kapucinas, iš kitos - tamsusis pa- 
reigūnas, panašūs į mirštančiojo kunigą ir notarą, nes vilkė- 
jo juodais drabužiais. 

Vienuolis krūtininiu balsu, regis, labiau tinkančiu laikyti 
Mišioms už mirusius, o ne guosti, prabilo pirmas: 

— Jei monsinjoras prisimintų mano patarimus, duotus 


* Vertė A. Churginas 

Narbonoje, tai sutiktų, kad aš teisingai nujaučiau būsimus 
nemalonumus, kuriuos gali sukelti šis jaunuolis. 

Įsikišo teisėjas: 

— Iš senojo kurčiojo abato, pietavusio pas maršalienę 
d'Efija ir viską girdėjusio, sužinojau, kas tas jaunasis Sen Ma- 
ras energingesnis, nei galima įsivaizduoti, ir kad jis bandė iš- 
vaduoti maršalą Basompjerą. Tebeturiu kurčiojo (jis puikiai 
suvaidino savo vaidmenį) detalų raportą, šviesiausiasis kardi- 
nolas turėtų būti juo patenkintas. 

— Sakiau monsinjorui, - toliau dėstė Žozefas, nes šiedu 
žiaurūs vykdytojai varinėjo kalbas kaip Vergilijaus pieme- 
nys, - sakiau, kad būtų gerai atsikratyti to berniuko d 'Efija ir 
kad tuo pasirūpinčiau, jei monsinjoras pageidautų; ištrinti jį 
iš karaliaus atminties būtų nesunku. 

— Būtų paprasčiau, jei jis mirtų nuo savo žaizdos, - per- 
tarė Lobardemonas, - jei jūsų eminencija būtų toks malonus 
ir Man įsakytų... Aš artimai pažįstu gydytojo padėjėją, pagy- 
džiusį mane, kai buvau sužeistas į kaktą, jis dabar slaugo 
Sen Marą. Tai atsargus žmogus, visiškai atsidavęs monsin- 
jorui kardinolui kunigaikščiui, tik kortos jam kiek sugadi- 
no reikalus. 

— Manau, - nutaisęs kuklią, bet rūgštoką miną, kalbėjo 
Žozefas, - jei jūsų eminencijai reikėtų žmogaus šiam reikalui, 
tai jis galėtų būti nuolatinis jo derybininkas, kuriam kadaise 
sekėsi. 

— Aš taip pat galėčiau išvardyti keletą gana įsidėmėtinų 
ir nepaprastų, sunkiai tvarkytų reikalų, - pareiškė Lobarde- 
monas... 

— Ak, be abejonės, - tarė vienuolis, pagarbiai ir mandagiai 
linktelėjęs, - jūsų drąsiausias ir apsukriausias žygis buvo ke- 
rėtojo Urbeno Grandjė teismas. Bet, padedant Dievui, taip pat 
galime daryti gerus ir didžius darbus. Pavyzdžiui įmanoma - 
pridūrė, nuleisdamas akis lyg jauna mergaitė, - visai išnaikin- 
ti vieną karališkąją burbonų šaką. 

— Nelabai sunku, - karčiai tarė teisėjas, - surasti gvardi- 
jos kareivį, kad tas nužudytų Suasono grafą; bet pirminin- 
kauti, teisti... 

— Ir pačiam vykdyti egzekuciją, - pertraukė įsikarščiavęs 
kapucinas, - aišku, lengviau, nei užauginti žmogų, nuo vai- 
kystės mokyti jį slapčia vykdyti dideles užduotis ir, jei reikė- 
tų, iškęsti dėl dangaus meilės visus kankinimus, bet neat- 
skleisti vardų tų, kurie jam įdiegė savo idėjas, arba drąsiai 
mirti ant žmogaus, kuriam smogta, kūno - taip padarė mano 
siųstasis; kai Rikemonas, valdovo žirgininkas, dūrė jam špa- 
ga, šis nė neriktelėjo ir mirė kaip šventasis - jis buvo mano 
mokinys. 

— Vienas dalykas įsakinėti, kitas - pačiam rizikuoti. 

— Ar aš nerizikavau per Larošelės apsiaustį? 

— Be abejonės, rizikavote paskęsti atmatų duobėje, - atsa- 
kė Lobardemonas. 

— Ojūs, - paklausė Žozefas, - ar jūsų pirštus kas traiškė 
kankinimų įnagiais? Ir todėl, kad uršuliečių abatė yra jūsų 
dukterėčia? 

— Gerai buvo jūsų šventojo Pranciškaus broliams — jie lai- 
kė kūjus, o man į kaktą smogė tas pats Sen Maras, kuris va- 
dovavo tiems patrakėliams tamsuoliams. 

— Jūs sakote teisybę? -riktelėjo susižavėjęs Žozefas. - Ar 
jis tikrai išdrįso pasipriešinti karaliaus įsakymams? 

Kai Žozefas išgirdo šiuos žodžius, jo pyktį nustelbė 
džiaugsmas. 

— Akiplėšos! - riktelėjo staiga nutraukęs tylą ir atplėšęs 
nuo lūpų sukruvintą nosinę kardinolas. - Nubausčiau jus už 
tokį bjaurų ginčą, jei nebūtumėte išsipasakoję savo šlykščių 
darbų. Mano įsakymai buvo viršyti, aš visai netroškau kanki- 
nimų. Lobardemonai, tai jūsų antroji klaida; jie buvo nereika- 
lingi, o manęs dėl to ims nekęsti. Bet jūs, Žozefai, neužmirš- 
kite to maišto, kuriame dalyvavo Sen Maras, detalių - vėliau 
jos gali praversti. 

— Turiu visas pavardes ir parodymus, - meilikaujamai pa- 
sakė slaptųjų reikalų teisėjas, iki krėslo nulenkęs savo ilgą kū- 
ną ir gelsvai žalią liesą veidą, kurį išklaipė vergiška šypsena. 

— Gerai, gerai, - tarė jį atstumdamas ministras, - ne apie 
tai kalbame. Jūs, Žozefai, turite būti Paryžiuje anksčiau už tą 
jauną pasipūtėlį, tuoj tapsiantį favoritu - dėl to esu tikras; pa- 
sidarykite jo draugu, tegul jis tampa ir mano draugu, arba 
pražudykite jį; tegul man tarnauja arba miršta! Bet svarbiau- 
sia - siųskite man patikimus žmones ir kasdien ataskaitas per- 
duokite žodžiu; ateityje jokių raštų. Aš labai jumis nepaten- 
kintas, Žozefai, - kokį žioplą pasiuntinį pasirinkote pristatyti 
žiniai iš Kelno. Jis nesugebėjo manęs suprasti, per anksti pa- 
sirodė karaliui, ir štai mes vėl priversti grumtis, kad nepatek- 
tume į nemalonę. Jūs vos manęs nepražudėte. Tuoj pamaty- 
site, kas dėsis Paryžiuje, - jie netruks surengti prieš mane 
sąmokslą, kuris jiems bus paskutinis. Lieku čia, tegul jie lais- 
vai veikia. Eikite abu ir atsiųskite man tarną, bet po dviejų va- 
landų - aš noriu pabūti vienas. Tebegirdėdamas abiejų vyrų 
tolstančius žingsnius, Rišeljė, įsmeigęs akis į palapinės angą, 
regis, sekė juos įnirtusiu žvilgsniu. 

„Vargšai! - sušuko likęs vienas. - Keliaukite, dar kartą at- 
likite keletą slaptų užduočių, paskui sunaikinsiu jus pačius, 
nešvarias mano galybės spyruokles! Netrukus karalius visai 
išseks nuo tos lėtos jį graužiančios ligos; tada būsiu regentas, 
pats būsiu Prancūzijos karalius; man nereikės bijoti jo silpnu- 
mo užgaidų, visiems laikams išnaikinsiu išdidžiąją šio kraš- 
to padermę; aš juos sutvarkysiu ir prilupsiu Tarkvinijaus laz- 
da, būsiu virš jų visų, Europa sudrebės, aš...“ 

Tuo metu kardinolas vėl pajuto kraują burnoje ir griebėsi 
nosinės. 

„Ak, ką aš čia kalbu? Koks aš nelaimingas! Mirtis laukia 
manęs, aš nykstu, mano kraujas plūsta, o protas vis nori dirb- 
ti! Kam? Dėl ko? Dėl šlovės? Tai tuščias žodis. Žmonėms? 
Juos niekinu. Tai kam tada, jei mirsiu praėjus dvejiems, gal 

trejiems metams? Dievui? Koks vardas! Aš nesilaikiau Tavo 
įsakymų, o Tu viską matei". 

Rišeljė galva nusviro ant krūtinės, ir jis pamatė didelį auk- 
sinį kryžių, kurį nešiojo ant kaklo; nesusivaldęs įsispraudė gi- 
lyn į fotelį, tačiau kryžius spraudėsi kartu su juo; tada minist- 
ras paėmė kryžių ir, įsmeigęs į jį skvarbų žvilgsnį, ištarė visai 
tyliai: „Baisusis ženkle! Tu mane persekioji! Ar dar kada jums 
surasiu... dievybę ir skausmą? Kas aš? Ką aš padariau?.." 

Pirmą kartą Rišeljė persmelkė keista, iki šiol nepatirta bai- 
mė; jis sudrebėjo, ir neįveikiamas drebulys jį degino ir šaldė; 
kardinolas nedrįso pakelti akių, nes bijojo pamatyti kokią 
nors baisią viziją; nedrįso ko nors šauktis, nes bijojo išgirsti 
savo paties balsą; giliai pasinėręs į mintis apie amžinybę - to- 
kią baisią jam, ėmė šnibždėti savotišką maldą: „Didis Dieve, 
jei tu mane girdi, teisk mane, bet nepalik manęs vieno, kad 
pats save teisčiau. Pažvelk į mane, apsuptą mano šimtmečio 
žmonių; pažvelk, kokį didžiulį darbą pradėjau; ar nereikėjo 
milžiniško sverto toms masėms išjudinti? O jei krisdamas tas 
svertas sutraiško keletą niekam nereikalingų menkystų, ar aš 
dėl to esu kaltas? Žmonėms aš atrodysiu blogas, bet ar tu, 
Aukščiausiasis Teisėjau, irgi mane taip vertinsi? Ne, nes tu ži- 
nai, kad dėl beribės valdžios viena būtybė nusideda kitai, ir 
žudo ne Armanas de Rišeljė, bet pirmasis ministras. Ir ne už 
asmeninius įžeidimus, o dėl sistemos tęstinumo. Sistema... Ką 
reiškia šis žodis? Ar mano buvo leista taip elgtis su žmonė- 
mis ir į juos žiūrėti kaip į vienetus, įgyvendinančius idėją, gal- 
būt klaidingą? Aš nuverčiau artimus sostui žmones. Gal pats, 
to nežinodamas, rausiausi po pamatais ir skubinau jo žlugi- 
mą? Taip, mane sugundė pasiimta valdžia. O labirinte! O 
žmogaus minties bejėgiškume... Nuoširdus tikėjime, kodėl 
nukrypau nuo tavo kelio?.. Kodėl nesu tik paprastas kuni- 
gas? Jei išdrįsčiau nutraukti santykius su žmonėmis ir atsi- 
duoti Dievui, į mano sapnus dar nusileistų Jokūbo kopėčios". 

Tuo metu Rišeljė ausis pagavo iš lauko sklindantį didelį 
triukšmą; kareivių juokas, Žiaurūs rykavimai ir keiksmai maišė- 

si su žodžiais, tariamais silpnu, bet aiškiu balsu - sakytum 
angelo balsą pertraukinėjo demonų juokas. Jis atsistojo ir ati- 
traukė kvadratinės palapinės viename šone iš medžiagos pa- 
darytą lyg ir langą. Prieš akis atsivėrė savotiškas spektaklis; 
kardinolas kurį laiką jį stebėjo, atidžiai klausydamasis šnekų. 

— Klausyk, klausyk, Lavalerai, - šnekėjo vienas kareivis 
kitam, - tuojau ji vėl pradės kalbėti ir dainuoti; pastatyk ją ra- 
to vidury, tarp mūsų ir laužo. 

— Tu nežinai, tu nežinai, - atsiliepė kitas, - štai Gran Fe- 
rė sako, kad ją pažįsta! 

— Taip, sakau tau, kad ją pažįstu, ir prisieksiu Ludeno 
šventuoju Petru, mačiau savo kaime, kai buvau atostogų; o 
ten buvo karšta, bet apie tai nekalbama, ypač su tokiais kar- 
dinolininkais, kaip tu. 

— O kodėl apie tai nekalbama, kvaily? - paklausė raityda- 
mas ūsą senas kareivis. 

— Apie tai nekalbama, nes gali prikirpti liežuvį, girdi? 

— Ne, negirdžiu. 

— Gerai, aš irgi ne, man šitai papasakojo miestelėnai. 

Čia jį pertraukė visuotinis juokas. 

— Na, ir kvailys, - piktinosi vienas, - klauso, ką šneka 
miestelėnai. 

— Na, jei tu klausai, ką jie plepa, tai turi daug laisvo lai- 
ko, - pridūrė kitas. 

— Tu nežinai, ką sakydavo mano mama, geltonsnapi? - 
rimtai įsiterpė seniausias, žiauriai ir iškilmingai vartydamas 
akis, kad jo klausytų. 

— Na, iš kur galėčiau žinoti, Pypke? Tavo mama turėjo 
mirti nuo senatvės dar prieš gimstant mano seneliui. 

— (Gerai, geltonsnapi, pasakysiu. Pirmiausia žinok, kad 
mano motina buvo gerbiama čigonė, taip prisirišusi prie de 
Laroko lengvųjų kavaleristų pulko, kaip mano šuo Patranka - 
štai jis, ant kaklo statinaitėje ji nešiojosi degtinę ir gėrė šau- 
niau nei smagiausias iš mūsų, turėjo keturiolika vyrų - visus 
kariškius ir krito mūšio lauke. 

— Tai bent moteris! - pagarbiai aiktelėjo kareiviai. 

— Ir niekada nesikalbėdavo su miestelėnu, nebent užėju- 
si į jo būstą tardavo: „Uždek man žvakę ir pašildyk sriubą“. 

— Na, gerai, ką tau sakė mama? - paklausė Gran Ferė. 

— Jei skubėsi, nesužinosi, geltonsnapi; paprastai ji saky- 
davo: „Kareivis vertas daugiau už šunį, bet šuo vertas dau- 
giau nei miestelėnas". 

— Bravo, bravo, gerai pasakyta! - ėmė šaukti šių gražių Žžo- 
džių sužavėti kareiviai. 

— Tačiau tai nekliudo pritarti tiems miestelėnams, - tarė 
Gran Ferė, - kurie man sakė, kad už tai gali prikirpti liežuvį; 
pagaliau jie nebuvo tikri miestiečiai, nes turėjo špagas ir buvo 
įpykę dėl to, kad deginamas klebonas; aš irgi. 

— O kas tau darbo, kad degino tavo kleboną, nekaltuoli? — 
paklausė atsirėmęs į savo arkebuzą seržantas. - Po jo bus ki- 
tas; galėtum į jo vietą paimti vieną iš mūsų generolų - dabar 
jie visi klebonai; esu rojalistas ir sakau tau tai atvirai. 

— Nutilk gi! Pypke, leiskite kalbėti šiai merginai. Tai vis 
tie šunys rojalistai mums trukdo linksmintis. 

— Ką čia šneki, - pertarė Gran Ferė, - ar tu bent žinai, kas 
yra rojalistas? 

— Taip, - atsakė Pypkė, - gerai pažįstu jus visus, taigi - jūs 
už senuosius apsišaukėlius taikos princus, su prastuoliais 
prieš kardinolą ir druskos mokestį, na ką, teisus aš ar ne? 

— Tai jau ne, seni Raudonoji kojine! Rojalistas yra tas, ku- 
ris už karalių, štai kas jis. O kadangi mano tėvas buvo kara- 
liaus sakalų prižiūrėtojas, aš esu už karalių, taigi. Ir nemėgstu 
„Raudonųjų kojinių“, viskas labai paprasta. 

— Tai tu vadini mane Raudonąja kojine! - įsižeidė senasis 
kareivis. - Rytoj rytą kausimės dvikovoje. Jei būtum kariavęs 
prie Valtelino, taip nekalbėtum, o jei būtum matęs, kaip jo 
eminencija vaikščiojo Lorašelės pylimu su markizu de Spino- 
la, o į juos tuo metu pyškino iš patrankų, tu nekalbėtum apie 
Raudonąsias kojines, girdi? 

— Klausykit, pasilinksminkime, užuot pykęsi! - pasiūlė ki- 
ti kareiviai. 

Besiginčijantys šaunuoliai stovėjo ratu apie laužą, kuris 
juos apšvietė ryškiau negu pilnatis; tarp jų buvo ir to sambū- 
rio bei riksmų objektas. Kardinolas įžiūrėjo jauną moterį juo- 
dais drabužiais, apsigaubusią ilgu baltu šydu; elegantišką jos 
liemenį juosė stora virvė, ilgas rožinis, pakabintas ant kaklo, 
beveik siekė žemę, trapios ir baltos kaip dramblio kaulas ran- 
kos varstė karoliukus ir greitai juos sukiojo tarp pirštų. Ka- 
reiviai barbariškai džiūgavo ir linksminosi dėliodami anglies 
gabaliukus aplink ją, kad eidama ji nusidegintų basas kojas; 
seniausias paėmė savo arkebuzos dagtį ir, prikišęs prie suk- 
nelės apačios, tarė užkimusiu balsu: 

— Na, kvaile, papasakok mums iš naujo savo istoriją, jei 
ne, pripilsiu ant tavęs parako ir susprogdinsiu kaip miną; pa- 
pasakok, nes aš jau esu iškrėtęs tokių dalykėlių su kitomis 
mergšėmis per senuosius hugenotų karus. Taigi, čiulbėk! 

Jaunoji moteris, rimtai į juos žiūrėdama, nieko neatsakė ir 
nuleido šydą. 

— Tu blogai pradedi, - tarė Gran Ferė, šypsodamasis gir- 
tuoklio šypsena, - ji tuoj pravirks; tu nemoki gražios dvaro 
kalbos; aš pats su ja pasikalbėsiu. 

Ir, paėmęs ją už smakro, tarė: 

— Širdele, gal teiktumeis vėl papasakoti tą istorijėlę, ku- 
rią ką tik pasakojai šiems ponams, tada, mano meilute, aš ta- 
vęs prašyčiau kartu pakeliauti Švelnumo upe, kaip sako di- 
džiosios Paryžiaus damos, ir išgerti stiklą degtinės su tavo 
ištikimuoju riteriu, kitados tave sutikusiu Ludene, kur tu su- 
vaidinai komediją, kad būtų sudegintas vargšas velnias... 

Jaunoji moteris sukryžiavo rankas ir, apsidairiusi valdingu 
žvilgsniu, suriko: 

— Traukitės, karo Dievo vardu, traukitės, nešvarūs žmo- 
nės! Tarp mūsų nėra nieko bendro. Aš negirdžiu jūsų kalbos, 
jūs neišgirsite manosios. Parduokite savo kraują žemiškie- 

siems valdovams už kelis obolus* per dieną ir leiskite man at- 
likti savo užduotį. Nuveskite mane pas kardinolą. 

Ją pertraukė šiurkštus juokas. 

— Ar tu manai, - paklausė vienas Morevero lengvasis ka- 
valeristas, - kad jo eminencija generalisimas tave priims ba- 
są? Eik nusiplauk kojas. 

— Viešpats tarė: „Jeruzale, išsiskalbk savo rūbus ir pereik 
upes“, - atsakė ji vis sukryžiuotomis rankomis. - Tegul nuve- 
da mane pas kardinolą! 

Rišeljė garsiai riktelėjo: 

— Tegul man atveda šią moterį ir duokite jai ramybę. 

Visi nutilo; moteris buvo nuvesta pas ministrą. 

— Kodėl, - paklausė ji, pamačiusi kardinolą, - mane atve- 
dė pas ginkluotą vyrą? 

Kardinolas įtartinai ją nužvelgė. 

— Ponia, - paklausė, - ką veikiate stovykloje tokiu metu? 
Jeigu protas jūsų neapleido, kodėl jūs basa? 

— Tai įžadas, tai įžadas, - atsakė jaunoji vienuolė ir stai- 
ga nekantriai atsisėdo šalia jo. - Be to, daviau įžadą nevalgyti 
tol, kol sutiksiu žmogų, kurio ieškau. 

— Sese, - tarė nustebęs bei sušvelnėjęs kardinolas ir pri- 
ėjo arčiau, norėdamas į ją pasižiūrėti, - Dievas nereikalauja 
tokio griežtumo iš silpno kūno, 0 ypač jūsų amžiaus, nes at- 
rodote labai jauna. 

— Jauna? Ak taip, dar prieš keletą dienų buvau labai jau- 
na, bet paskui prabėgo mažiausiai du gyvenimai; aš taip daug 
mąsčiau ir tiek prisikentėjau - pažvelkite į mano veidą. 

Ir ji parodė savo nuostabiai gražų veidelį, kurį gyvino juo- 
dos taisyklingos akys - jei ne jos, būtum galėjęs pamanyti, 
kad tai vaiduoklio veidas, tokia buvo išbalusi; jos violetinės 
lūpos virpėjo ir iš drebulio kaleno dantys. 


* Viduramžiais kai kuriose Europos šalyse (tarp jų ir Prancūzijoje) smulki 
sidabrinė arba varinė moneta. 

— Jūs sergate, sese, - tarė sujaudintas ministras, paėmęs 
jos degančią ranką. Dėl savotiško įpročio stebėti savo ir kitų 
to, kaip tvinksi arterijos nuo plakimo, kurį buvo sukėlęs siau- 
bingas karštis. 

— Bet, - kalbėjo toliau kardinolas jau labiau susidomė- 
jęs, - jūs išsekote nuo didesnių smūgių, nei gali tverti žmo- 
gaus jėgos; aš tam niekuomet nepritariau, ypač turint galvoje 
tokį jauną amžių. Kas jus privertė taip kentėti? Ar atvykote 
pas mane išsipasakoti? Kalbėkite ramiai ir būkite tikra, kad 
jums padėsiu. 

— Išsipasakoti vyrams? - prabilo jaunoji moteris. - O ne, 
niekados. Jie visi mane apgavo! Aš negalėčiau niekam išsi- 
pasakoti, net ir ponui de Sen Marui; jis, beje, greitai mirs. 

— O! - tarė suraukęs antakius ir karčiai nusijuokęs Rišel- 
jė. - Tai jūs pažįstate tą jaunuolį? Ar jis kaltas dėl jūsų ne- 
laimių 2 

— One,jis labai geras ir nekenčia piktadarių žmonių - tai 
jį ir pražudys. Pagaliau, - jos veido išraiška staiga tapo rūsti, 
kone laukinė, - vyrai silpni, ir yra dalykų, kuriuos privalo pa- 
daryti moterys. Kai Izraelyje nebeliko budrių vyrų, prabudo 
Debora. 

— O iš kur jūs visa tai žinote? —vis tebelaikydamas ją už 
rankos, klausinėjo kardinolas. 

— O, negaliu jums paaiškinti, - vėl jaudinamai naiviai ir la- 
bai švelniai aiškino jaunoji vienuolė, - jūs manęs nesuprastu- 
mėte, viso to mane išmokė, o paskui pražudė demonas. 

— Na, mano vaikuti, jis, mokantis blogio, mus visada ir 
pražudo, - tėviškai guodė Rišeljė su vis didėjančiu gailesčiu. — 
Kuo jūs nusidėjote? Pasakykite man, aš daug galiu. 

— Ak! atsiliepė abejodama mergina. - Jūs daug galite ka- 
riams, drąsiems ir kilniems žmonėms, po jūsų šarvais turi 
plakti kilni širdis, jūs senas generolas, nieko nežinantis apie 
klastą ir nusikaltimus. 

Rišeljė nusišypsojo: šis apsirikimas jam buvo mielas. 

— Girdėjau, kad ieškote kardinolo, ko pagaliau iš jo no- 
rite? Ko atėjote jo prašyti ? 

Vienuolė susimąstė ir pridėjo pirštą prie kaktos. 

— Nebeprisimenu, - tarė, - jūs per ilgai su manimi kalbė- 
jote... Aš pamečiau mintį, tačiau tai buvo didi mintis... Dėl jos 
aš pasmerkta žudančiam badui; turiu ją įgyvendinti, kitaip 
mirsiu. Aha, - tarė kišdama ranką po suknele prie krūtinės, iš 
kur, atrodo, kažką pasiėmė, - štai ta mintis... 

Staiga ji paraudo, išplėtė akis, pasilenkė prie kardinolo au- 
sies ir kalbėjo toliau: 

— Pasakysiu, kokia tai mintis, klausykite: Urbenas Grand- 
jė, mano mylimasis Urbenas, šią naktį man pasakė, kad jį pra- 
žudė Rišeljė; pasiėmiau iš smuklės peilį ir atėjau čia jo nužu- 
dyti; pasakykite man, kur jis. 

Išsigandęs ir nustebęs kardinolas atšoko iš siaubo. Jis ne- 
drįso šaukti sargybinių, nes bijojo šios moters riksmų ir kal- 
tinimų; tačiau pyktis, sukeltas šios beprotystės, galėjo būti 
jam lemtingas. 

— Negi ši siaubinga istorija mane persekios visur?! - rik- 
telėjo įdėmiai į ją žiūrėdamas bei ieškodamas išeities. 

Jie tylėdami stovėjo vienas priešais kitą lyg du kovotojai, 
stebintys vienas kitą prieš puolimą, arba kaip paukštinis šuo 
ir jo auka, suakmenėjusi nuo plėšrūno žvilgsnio. 

Lobardemonas ir Žozefas išėjo kartu, bet prieš išsiskirda- 
mi dar kurį laiką šnekučiavosi netoli kardinolo palapinės, nes 
abu norėjo vienas kitą apgauti; nuo jų ginčų neapykanta tik 
stiprėjo, ir abu vyrai nusprendė pražudyti vienas kitą šeimi- 
ninko akyse. Tarsi susitarę jie įsikibo vienas kitam į parankę 
pasiruošę kalbėtis, pirmas pokalbį pradėjo teisėjas. 

— Ak, dvasiškasis tėve, kaip mane nuliūdinote, kai iš jū- 
sų išvaizdos supratau, jog neteisingai supratote keletą smul- 
kių mano juokelių, kuriuos neseniai leptelėjau. 

— O ne, mielas senjore, man tai nė į galvą nebūtų atėję. 
Meilė žmonėms, kur tada būtų meilė žmonėms? Kartais aš 

pasikarščiuoju, bet tai šventas įkarštis, nes kalbu valstybės ir 
monsinjoro labui. Monsinjorui esu visiškai atsidavęs. 

— A, niekas to geriau nežino nei aš, dvasiškasis tėve? Bet 
supraskite mane teisingai, jūs taip pat žinote, kaip aš atsida- 
vęs šviesiausiajam kardinolui kunigaikščiui, kuris davė man 
viską, iI jo gerovei. Deja, persistengiau jam tarnaudamas, nes 
jis man priekaištauja. 

— Nurimkite, - tarė Žozefas, - jis ant jūsų nepyksta, aš ge- 
rai jį pažįstu; jis tik nori gero savo šeimai, jis labai geras gi- 
minaitis. 

— Taip, tai tiesa, - pritarė Lobardemonas, - štai kad ir ma- 
no rūpestis - mano dukterėčia būtų visiškai žlugusi, ir visas 
vienuolynas taip pat, jei Urbenas būtų laimėjęs, žinote ne blo- 
giau už mane; tuo labiau kad ji mūsų nesuprato ir dėjosi vai- 
ku, kai reikėjo liudyti. 

— Baisu! Per patį teismo posėdį! Tai, ką sakote, man ke- 
lia pyktį dėl jūsų dalios. Tikras vargas! 

— Labiau nei įsivaizduojate! Ji pamiršdavo viską, kas jai 
buvo sakoma, nes buvo apsėsta ir darė šimtus lotynų kalbos 
klaidų, kurias taisėme kaip išmanydami, teismo dieną ji net 
sukėlė nemalonią sceną - labai nemalonią ir man, ir teisė- 
jams; alpo, rėkė. Ak, prisiekiu jums, būčiau davęs jai pipirų, 
jei nebūtų reikėję paskubomis išvykti iš to nedidelio Ludeno 
miestelio. Suprantate, viskas labai paprasta - aš jos neaplei- 
džiu, nes tai mano artimiausia giminaitė, o mano sūnus nuė- 
jo blogu keliu, ir jau keleri metai neaišku, kas jam nutiko. 
Vargšė mažytė Žana de Belfije!l! Nebūčiau daręs jos vienuo- 
le, o paskui abate, bet norėjau išsaugoti tam niekšui. Jei bū- 
čiau galėjęs nuspėti jos elgesį, būčiau geriau pasaugojęs ją 
pasauliui. 

— Sako, kad ji labai graži, - tarė Žozefas, - tai didžiulis šei- 
mos turtas, buvo galima ją pristatyti dvare, o karalius... Ak, 
ak!.. panelė de Lafajet... Oi, oi!.. Panelė d'Otfor, suprantate... 
Dar ne vėlu apie tai pagalvoti. 

— Ak, dabar vėl jus atpažįstu... Monsinjore, mes žinome, 
kad jums nori duoti kardinolo kepuraitę; koks jūs geras, kad 
prisiminėte labiausiai atsidavusį savo draugą. 

Lobardemonas tebesikalbėjo su Žozefu, kai jie priėjo į sa- 
vanorių kvartalą vedančios stovyklos gatvės galą. 

— Tebegloboja jus Dievas ir Švenčiausioji Motina, kol ma- 
nęs čia nebus, - tarė sustojęs Žozefas. - Rytoj išvykstu į Pary- 
žių, o kadangi su mažuoju Sen Maru turėsime sutvarkyti ne 
vieną reikaliuką, aplankysiu jį iš anksto ir sužinosiu, kaip jo 
žaizda. 

— Jei būtų manęs paklausę, - tarė Lobardemonas, - šią va- 
landą jums nebereikėtų kamuotis. 

— Deja, jūs tikrai teisus, - giliai atsidusęs atsakė Žozefas, 
pakeldamas į dangų akis, - bet kardinolas nebe tas žmogus - 
jis neklauso gerų patarimų ir, jei taip elgsis, pražudys mus. 

Žemai nusilenkęs teisėjui, kapucinas pasuko nurodytu keliu. 

Lobardemonas lydėjo jį akimis, o kai jau įsitikino, kad šis 
tikrai nuėjo reikiamu keliu, grįžo ar veikiau nubėgo prie kar- 
dinolo palapinės. „Kardinolas nori atitolinti jį nuo savęs, - pa- 
manė, - taigi juo bjaurisi; žinau paslaptis, kurios gali jį pra- 
žudyti. Pridursiu, - jis nuėjo meilintis būsimajam favoritui, ir 
kardinolo malonė atiteks man, 0 ne tam vienuoliui. Metas pa- 
lankus, vidurnaktis, jis bus vienas dar pusantros valandos. Bė- 
kime". 

Ir jis atbėgo prie palapinės, stovinčios priešais paviljoną. 

— Pas monsinjorą kažkas yra, - abejodamas tarė kapito- 
nas, - negaliu jūsų leisti. 

— Nesvarbu, aš išėjau prieš valandą; dedasi tokie dalykai, 
apie kuriuos privalau pranešti. 

— Įeikite, Lobardemonai, - suriko ministras, - įeikite, grei- 
tai ir vienas! 

Lobardemonas įėjo. Kardinolas tebesėdėjo, viena ranka jis 
laikė suėmęs abi vienuolės rankas, o kita davė ženklą tylėti 
apstulbusiam savo agentui; tas sustingo, bet moters veido dar 

nematė; ji kalbėjo greitai, o jos keista kalba siaubingai neti- 
ko švelniam jos balsui. Rišeljė atrodė susijaudinęs. 

— Taip, aš smogsiu jam peiliu, kurį smuklėje man davė 
demonas Beheritas; bet tai Sizaros durklas. Jo rankena dram- 
blio kaulo - matote, aš labai verkiau ties juo. Keista, ar ne, 
mano gerasis generole? Aš jį pasukiosiu gerklėje žmogaus, 
kuris nužudė mano draugą, nes jis pats man liepė tai pada- 
ryti, o paskui sudeginsiu kūną, tai bausmė: „akis už akį, dan- 
tis už dantį“, šią bausmę Dievas leido Adomui... Jūs atrodo- 
te nustebęs, mano šaunusis generole... Bet stebėtumėtės dar 
labiau, jei padainuočiau dainą... Dainą, kurią jis man daina- 
vo vakar vakare, atėjęs manęs aplankyti sudeginimo valandą, 
jūs Žžinote?.. Tą valandą, kai lyja, valandą, kai mano rankos 
ima degti kaip dabar, jis man pasakė: „Jie apsiriko, magist- 
rato teisėjai, raudoni magistrato teisėjai... Manęs klauso vie- 
nuolika demonų, aš ateisiu tavęs aplankyti skambant varpui... 
Po purpurinio aksomo baldakimu, su deglais, su deglais, su 
mus apšviečiančiais sakų deglais, ak, kaip gražu! Štai, štai ką 
jis dainuoja... 

Ir pati užtraukė pagal De profundis melodiją: 


Būsiu pragaro valdovas, 
Geležinis kūjis bus man skeptras, 
Eglė deganti - man sostas, 

O drabužis - iš sieros; 

Bet rytoj aš tave vesiu: 

Eikšen, Žana, duok man ranką. 


Ar ne keista, mano gerasis generole? Ir aš jam atsakau 
kiekvieną vakarą, paklausykite, 0, gerai paklausykite... 


Teisėjas kalbėjo naktį, 
Ir mane nulydėjo į kapą. 
Juk buvau tavo sužadėtinė! 

Eikš... naktis tokia ilga, ledinė, 
O tu juk nemiegosi vienas, 
Aš paskolinsiu tau savo maršką. 


Paskui jis kalba, kalba kaip išminčiai ir pranašai. Jis sako: 
„Vargas, vargas tam, kuris praliejo kraują! Ar Žemės teisėjai — 
dievai? Ne, tai žmonės, kurie sensta ir kenčia, tačiau drįsta 
garsiai pasakyti: „Nužudykite tą žmogų!" - Mirties bausmė, 
mirties bausmė! Kas davė Žmogui teisę žudyti kitą žmogų? Ar 
skaičius du?.. Ir vienas būtų žudikas, supranti? Skaičiuok ge- 
rai, vienas, du, trys... Štai kokie jie išmintingi ir teisūs, tie rim- 
ti ir samdomi piktadariai! O, nusikaltime, dangaus siaube! Jei 
tu juos matytum iš aukštai kaip aš, Žana, tu dar labiau išbal- 
tum! Kūnas naikina kūną! Kraujas lieja kraują! Šaltai ir be 
pykčio, kaip kūrė Dievas! 

Nelaimingosios merginos greitomis išrėkti šauksmai taip 
išgąsdino Rišeljė ir Lobardemoną, kad jie dar ilgai nedrįso nė 
krustelėti. O ji, tebedegdama karščiu, vis kliedėjo: 

„Ar sudrebėjo teisėjai? - paklausė manęs Urbenas Grand- 
jė. - Ar jie dreba, kad nesuklystų? Jie siekia nekalto žmogaus 
mirties“. Klausimas! Virvėmis veržiamos jo kūno dalys, kad 
priverstų jį kalbėti, oda plyšta, atšoka ir vyniojasi lyg perga- 
mentas, apsinuogina nervai, raudoni ir švytintys, braška kau- 
lai, iš jų trykšta čiulpai... O teisėjai miega. Sapnuoja gėles ir 
pavasarį. „Kaip karšta didžiojoje salėje, - sako vienas prabus- 
damas, - šis žmogus dar neprašneko. Ar kankinimas baigtas?" 
Ir pagaliau mielaširdingai paskiria mirties bausmę. Mirtis! 
Vienintelė gyvųjų baimė. Mirtis! Nežinomas pasaulis. Teisė- 
jas pirma savęs siunčia ten įniršusią sielą, kuri jo lauks. O, ar 
jis niekada nematė keršto vaizdo, niekada prieš užmigdamas 
neišvydo nesąžiningo Žmogaus nulupta oda. 

Nusilpęs nuo karščiavimo, nuovargio ir sielvarto, apimtas 
baimės ir gailesčio, kardinolas sušuko: 

— Ak, dėl Dievo meilės, baikime šią siaubingą sceną, iš- 
veskite moterį; ji išprotėjusi. 


162 


Beprotė atsigręžė ir staiga ėmė rėkti. 

— A, teisėjas, teisėjas! - šaukė atpažinusi Lobardemoną. 

Šis, sudėjęs rankas ir nusižeminęs prieš ministrą, baimin- 
gai tarė: 

— Deja! Monsinjore, atleiskite, mano dukterėčia prarado 
protą; aš nežinojau apie šią nelaimę, - ji jau seniai būtų bu- 
vusi uždaryta. Žana, Žana... Eime, ponia, klaupkitės, prašykite 
monsinjoro kardinolo kunigaikščio atleidimo... 

— Tai Rišeljė! - suriko ji. Atrodė, kad nuostaba visiškai su- 
kaustė šią jauną nelaimingą gražuolę; ją gyvinęs raudonis vir- 
to lavono blyškumu, riksmai - šiurpia tyla, klaidžiojantis 
žvilgsnis kraupiai sustingo - jos didelės akys smigo į nuliū- 
dusį ministrą. 

— Greitai išveskite šį nelaimingą kūdikį, - tarė pusiausvyrą 
praradęs kardinolas, - ji miršta, aš irgi, tiek siaubų persekio- 
ja Mane po šio nuosprendžio, regis, visas pragaras įsisiautė- 
jęs pakilo prieš mane. 

Kalbėdamas jis atsistojo. Žana de Belfijel, vis tylėdama ir 
nustėrusi, paklaikusiomis akimis, pražiota burna, palenkusi į 
priekį galvą, atrodė dar neatsigavusi po dvigubo nustebimo; 
visa tai pribaigė jos proto ir jėgų likučius. Kardinolui kruste- 
lėjus, ji sudrebėjo pamačiusi, kad atsidūrė tarp jo ir Lobarde- 
mono, pažiūrėjo pirma į vieną, paskui į kitą, peilis išslydo iš 
rankos, ir ji lėtai pasitraukė palapinės durų link, vėl apsigau- 
bė šydu, baimingai, klaidžiojančiomis akimis, atsigręžė, pa- 
žvelgė į paskui ją einantį dėdę; mergina atrodė lyg persigan- 
dusi avis, jaučianti už nugaros vilko, pasiruošusio ją griebti, 
alsavimą. 

Juodu išėjo, bet, vos atsidūrus gryname ore, įniršęs teisė- 
jas griebė savo auką už rankų, surišo jas nosine ir be vargo 
nusivedė, nes ji nė neriktelėjo, nė nesudejavo, tik ėjo iš pas- 
kos, nuleidusi galvą ant krūtinės, lyg visiškai netekusi nuo- 
vokos lunatikė. 


XIII skyrius 


ISPANAS 


Puiku turėti tikrą draugą — 

Jis kiaurai mato viską, ką slepiale širdies gilumoje 
Ir gelbsti jus iš gėdos — 

Atskleist neprašo slaptųjų savo rūpesčių. 


LAFONTENAS 


(O Sen Maro palapinėje tuo metu dėjosi kitokie dalykai; 
karaliaus žodžius, didžiausią balzamą jo žaizdoms, pakeitė 
paslaugus dvaro chirurgų rūpestis; jie lengvai ištraukė įstri- 
gusią kulką — vienintelę negalios priežastį. Jam buvo leista 
keliauti, o tai kelionei jau viskas buvo parengta. Iki vidurnak- 
čio ligonis priiminėjo draugus ir visus besidominčius jo svei- 
kata; pirmieji atėjo mažasis Gondi ir Fontrajas, nes ir jie ruo- 
šėsi vykti iš Perpinjano į Paryžių; prie jų prisidėjo senasis 
pažas Olivjė d'Antregas, norėdamas pagirti laimingąjį sava- 
norį, kuris, regis, buvo kritęs į akį karaliui; įpratusiems prie 
valdovo šaltumo, jį supantiems žmonės, išgirdusiems apie 
tuos kelis žodžius, pasakytus Sen Marui, tai atrodė didžiau- 
sias palankumo ženklas, ir visi ėjo sveikinti Sen Maro. 

Pagaliau jaunuolis liko vienas stovyklos lovoje. Šalia sėdin- 
tis de Tu laikė jį už rankos, o kojūgalyje Granšanas tebekei- 
kė lankytojus, kurie išvargino jo sužeistą šeimininką, turintį 
leistis į tokią ilgą kelionę. O Sen Maras pagaliau mėgavosi 


164 


viena tų ramybės ir vilties valandėlių, kurios kartais aplanko 
žmogų, gaivina jo sielą ir kūną. Laisva ranka jis slapta glau- 
dė prie širdies kabantį auksinį kryželį ir laukė, kada galės pa- 
spausti jį dovanojusią dievinamą ranką. Jis svajojo apie savo 
kelionės tikslą, o tai buvo ir jo gyvenimo tikslas, ir tik žvilgs- 
niu bei šypsena pritarė jaunojo magistrato teisėjo patari- 
mams. Rimtasis de Tu kalbėjo ramiu švelniu balsu: 

— Netrukus keliausiu įkandin jūsų į Paryžių. Esu laimin- 
gesnis už jus patį, kad karalius jus vežasi kartu. Tai draugys- 
tės, kurią reikia tausoti, pradžia - jūs teisus. Aš labai ilgai 
mąsčiau apie slaptas jūsų ambicingų užmačių priežastis ir, 
manau, atspėjęs, kas dedasi jūsų širdyje. Taip, meilė Pran- 
cūzijai vertė smarkiau plakti ją paauglystės metais, dabar ji 
dar labiau sustiprėjo; jūs norite patraukti į save karalių, kad 
pasitarnautume savo šaliai ir įgyvendintumėme auksines 
mūsų jaunatvės svajones. O, tai didinga ir jūsų verta mintis! 
Žaviuosi jumis, lenkiuosi jums. Užkariaukite monarchą rite- 
riška ištikimybe, paveldėta iš mūsų tėvų, nuoširdumo kupi- 
na širdimi, pasiruošusia viską paaukoti. Įsismelkite į jo sie- 
los paslaptis, atskleiskite jam užslėptas pavaldinių mintis, 
palengvinkite karaliaus sielvartą, aiškindamas jam, kad tau- 
ta juo pasitiki, gydykite tautos žaizdas, atverdamas jas prieš 
valdovo akis - naudodamasis malone, atgaivinkite tėvo mei- 
lę vaikams, - meilę, kurią prieš aštuoniolika metų užgesino 
žmogus akmens širdimi. Dėl šio kilnaus tikslo teks rizikuo- 
ti, nes visada grės baisus kardinolo kerštas, dar daugiau - 
nepaisyti pražūtingų šmeižtų, kurie persekioja favoritą iki 
pat sosto laiptelių, tačiau visa tai jūsų pečiams. Veikite, ma- 
no drauge, niekados nepraraskite drąsos, nuolat pasakoki- 
te karaliui apie tauriausių, visaip engiamų jo draugų nelai- 
mes; be baimės sakykite jam, kad senoji diduomenė niekada 
nerezgė prieš jį sąmokslų ir kad, pradedant jaunuoju Mon- 
moransi ir baigiant mūsų mieluoju Suasono grafu, visi ko- 
vojo prieš ministrą, bet niekados - prieš monarchą; primin- 

kite jam, kad senosios prancūzų giminės gimė kartu su jo 
gimine, kad smūgiai joms sudrebina visą tautą, o jeigu jis iš- 
sekins jas, nukentės ir jo giminė, nes tada jai vienai teks at- 
laikyti laiko ir įvykių gūsius; juk senas ąžuolas dreba ir svy- 
ruoja nuo lygumos vėjų, kai iškertamas jį supęs ir saugojęs 
miškas. Taip, - šūktelėjo de Tu pagyvėjęs, - tikslas kilnus ir 
gražus, eikite savo keliu, eikite tvirtu žingsniu, atsikratyki- 
te slaptos gėdos ir drovumo, kurį sunku įveikti tauriam žmo- 
gui, kai jis priverstas tapti pagyrūnu, daryti tai, ką žmonės 
vadina pataikavimu. Deja, karaliai įpratę prie nuolatinių 
jiems skirtų melagingo žavėjimosi žodžių, laikykite juos 
nauja kalba, kurią turite išmokti, tai kalba, kuri iki šiol jums 
buvo svetima, bet, patikėkite manimi, ja galima kalbėti tau- 
riai ir išreikšti gražias ir kilnias idėjas. 

Klausydamasis taip karštai kalbančio draugo, Sen Maras 
neištvėręs paraudo ir įsikniaubė į pagalvę, nusisuko į sieną, 
kad jo nematytų. De Tu nutilo. 

— Kas jums darosi, Anri? Jūs man nieko nesakote, gal 
aš klystu? 

Sen Maras giliai atsiduso, bet tylėjo. 

— Ar jūsų širdyje neliepsnoja šios idėjos? 

Sužeistasis, jau kiek aprimęs, pasižiūrėjo į draugą ir tarė: 

— Maniau, mielas de Tu, kad manęs daugiau nebeklau- 
sinėsite ir aklai pasikliausite manimi. Koks blogio genijus 
skatina jus taip tyrinėti mano sielą? Jūsų idėjos man nesve- 
timos. Kas sakė, kad aš jų nebrandinu? Kas jums sakė, kad 
aš tvirtai neapsisprendžiau įgyvendinti tų idėjų taip, kaip jūs 
nedrįstate net kalbėti? Meilė Prancūzijai, dora neapykanta 
tam ambicingajam ją engiančiam žmogui, kuris traiško jos 
senuosius papročius budelio kirviu, - štai mano dievai, to- 
kie patys, kaip ir jūsų. Bet kai matote bažnyčioje klūpantį 
žmogų, ar klausiate jo, kokiam šventajam ar angelui jis mel- 
džiasi? Jokio skirtumo - svarbu, kad jis meldžiasi prie alto- 
riaus, kurį jūs garbinate, svarbu, kad jis taps kankiniu, jei to 

prireiks. O kai mūsų tėvai basi traukė prie Šventojo Kapo su 
maldininko lazda rankoje, ar kas teiravosi, koks slaptas įža- 
das juos veda į Šventąją Žemę? Jie kovėsi, mirė, ir žmonės, 
o gal ir pats Dievas nereikalavo iš jų daugiau; jiems vado- 
vavęs pamaldus kapitonas nebandė apžiūrinėti jų kūnų, kad 
pamatytų, ar raudonas kryžius ir ašutinė neslepia kokio ki- 
to paslaptingo ženklo, ir danguje, be abejonės, jie nebuvo 
griežčiau teisiami už tai, kad savo sprendimus žemėje pri- 
ėmė paskatinti keleto vilčių, nedraudžiamų krikščioniui, ar 
kokios pašalinės slaptos minties, žmogiškesnės ir artimesnės 
mirtingajam kūnui. 

De Tu nusišypsojo, išraudo ir nuleido akis. 

— Mano drauge, - prašneko jis rimtai, - šis susijaudinimas 
gali jums pakenkti; nebekalbėkime apie tai; neminėkime savo 
kalbose Dievo ir dangaus - tai nėra gerai, ir užsitraukite ant 
pečių antklodę, nes ši naktis šalta. Pažadu jums, - pridūrė su 
moterišku rūpesčiu užklodamas jaunąjį draugą, - pažadu 
daugiau jūsų nepykinti savo patarimais... 

— Ak, - šūktelėjo Sen Maras, nepaisydamas, kad jam ne- 
leidžiama kalbėti, - prisiekiu jums šiuo auksiniu kryžiumi, ku- 
rį matote, ir Švenčiausiąja Mergele Marija, kad veikiau mir- 
siu, nei atsisakysiu to plano, kurį jūs pirmas sugalvojote; gal 
vieną dieną jūs ir prašysite mane liautis, bet bus per vėlu. 

— Gerai, gerai, miegokite, - pakartojo patarėjas, - jei jūs 
nesiliausite, ir aš seksiu iš paskos, kad ir kažin kas man atsi- 
tiktų. 

Ir, išsitraukęs iš kišenės maldaknygę, pradėjo uoliai ją 
skaityti; po kiek laiko pasižiūrėjo į nemiegantį Sen Marą, da- 
vė ženklą Granšanui perkelti lempą į kitą vietą, kad netruk- 
dytų ligoniui; bet ir tai nepadėjo; Sen Maras atmerktomis aki- 
mis vartėsi savo siaurame guolyje. 

— Jus kamuoja nerimas, - tarė šypsodamasis de Tu, - aš 
tuoj paskaitysiu keletą maldų, nuo kurių pailsės jūsų protas. 
Ak, mano drauge, šioje paguodžiančioje knygoje glūdi tikras 

atilsis, nes, kur tik ją atversite, visur pamatysite Žmogų, ap- 
imtą tos vienintelės, jo silpnumui tinkamos būsenos - jis mel- 
džiasi ir abejoja savo likimu, - ir Dievą, kalbantį jam apie jo 
silpnumą. Koks nuostabus dangiškasis vaizdas, koks didingas 
ryšys tarp dangaus ir žemės - ten yra gyvenimas, mirtis ir am- 
žinybė; atverskite ją kur paklius. 

— O taip, - tarė gyvai, lyg vaikas, pašokdamas Sen Ma- 
ras, - labai to noriu, leiskite man ją atversti; jūs žinote seną 
mūsų krašto prietarą? Kai Mišių knyga atverčiama su špaga, 
pirmasis puslapis iš kairės nusako skaitančiojo likimą, o pir- 
masis, įėjęs į kambarį baigus skaityti, labai stipriai tą likimą 
paveikia. 

— Koks vaikiškumas! Bet aš labai noriu. Štai jūsų špaga, 
imkite už smaigalio... Pažiūrėsime... 

— Leiskite man pačiam perskaityti, - paprašė Sen Maras, 
imdamas nuo lovos krašto knygą. Rimtai nusiteikęs senasis 
Granšanas prikišo įdegusį veidą ir žilus plaukus prie lovos pa- 
siklausyti. Jo šeimininkas, ėmęs skaityti, nutilo po pirmojo sa- 
kinio, bet, kiek dirbtinai šypsodamasis, perskaitė viską: 


I. Tai Mediolanumo mieste jie turėjo stoti prieš teismą. 


II. Vyriausiasis žynys jiems tarė: „Nusilenkite ir garbin- 
kite dievus. 


III. Ir žmonės buvo tylūs, kai žiūrėjo į jų veidus, kurie pa- 
nėšėjo į angelų veidus. 


IV. Bet Gervazas, paėmęs Protazo ranką, sušuko, pakėlęs 
akis į dangų ir pilnas Šventosios Dvasios: 


V. „O mano broli! Matau Zmogaus Sūnų, kuris mums šyp- 
sosi, leisk man numirti pirmam. 


VI. Nes, pamatęs tavo kraują, bijosiu lieti ašaras, nevertas 
Viešpaties mūsų Dievo. 


VII. Tada tokiais žodžiais atsakė jam Protazas: 

VIII. „Mano broli, bus teisinga, jei aš žūsiu po tavęs, nes 
turiu daugiau metų ir jėgų žiūrėti, kaip tu kenti . 


IX. Bet senatoriai ir liaudis griežė ant jų dantį. 


X. Ir, kai kareiviai jiems smogė, jų galvos kartu nukrito 
ant to paties akmens. 


XI. Tai toje pačioje vietoje palaimintasis šventasis Amb- 
rozijus rado abiejų kankinių palaikus, kurie grąžino regėjimą 
aklajam. 


— Na kągi, - tarė perskaitęs Sen Maras ir pažiūrėjo į drau- 
gą, - ką pasakysite? 

— Tebūnie Dievo valia! Mes negalime jos numatyti. 

— Nei atsisakyti savo sumanymų dėl vaikiško žaidimo, - 
pridėjo nekantriai d'Efija, supdamasis į užmestą ant jo ap- 
siaustą. Prisiminkite mūsų kitados deklamuotas eiles: Justum 
et tenacem propositi virum*...“ Šie geležiniai žodžiai įstrigo 
mano atmintyje. Taigi, net jeigu pasaulis sugriutų, nuolaužos 
manęs neišgąsdins. 

— Nelyginkime Žmogaus minčių su dangaus valia ir atsi- 
duokime likimo malonei, - rimtai tarė de Tu. 

— Amen, - atsakė Granšanas ašarų pilnomis akimis ir stai- 
giai jas nusišluostė. 

— Ko kišiesi, senasis kary? Tu verki? - paklausė šeimininkas. 

— Amen, - pasigirdo prie palapinės angos sniaukrojantis 
balsas. 

— Po velnių, pone, verčiau užduokite šį klausimą pilkajam 
eminencijai, štai jis ateina pas jus, - atsakė ištikimasis tarnas, 
rodydamas į Žozefą, sliūkinantį artyn sukryžiuotomis ranko- 
mis ir meiliai besisveikinantį. 

— A, tai bus jis! - sumurmėjo Sen Maras. 

— Gal atėjau ne laiku? - švelniai paklausė Žozefas. 


i Žadėjo teisingą ir ištvermingą vyrą... (Lot.) 

— Gal net ir labai laiku, - atsakė d'Efija šypsodamasis ir 
žiūrėdamas į de Tu. - Kas jus atvedė, mano tėve, pirmą valan- 
dą nakties? Tikriausiai koks geras darbas... 

Žozefas suprato, kad yra nepageidaujamas, o kadangi vis 
vaikščiojo turėdamas mintyse kokius penkis ar šešis priekaiš- 
tus žmonėms, su kuriais susitikdavo, ir tiek pat būdų, kaip iš- 
sisukti iš padėties, pamanė, kad jo vizito tikslas yra žinomas, 
ir suprato, jog nereikia pyktis, jei sieki draugystės. Taigi ga- 
na šaltai atsisėdo prie lovos ir tarė: 

— Atėjau, pone, pasikalbėti su jumis kardinolo generali- 
simo vardu apie du jūsų į nelaisvę paimtus ispanus; jis norė- 
tų kuo greičiau gauti apie juos žinių, ir aš privalau juos pa- 
matyti ir apklausti. Bet nesitikėjau rasiąs jus nemiegantį, 
tiesiog norėjau iš jūsų žmonių juos paimti. 

Pasikeitus priverstiniais komplimentais, į palapinę atve- 
dė abu belaisvius, kuriuos Sen Maras buvo beveik užmiršęs. 
Pirmasis jaunas, atviro, gyvo ir kiek laukinio veido vyras 
buvo kareivis; antrasis, įsisupęs į tamsų apsiaustą, niūrų 
dviprasmiškos išraiškos veidą slepiantis plačiabrylės skry- 
bėlės (jos nenusiėmė) šešėlyje - karininkas; jis ir prašneko 
pirmasis: 

— Kodėl privertėte išlįsti iš šiaudų ir nutraukėte mano 
miegą? Norite mane paleisti ar pakarti? 

— Nei to, nei to, - atsakė Žozefas. 

— Apie ką aš kalbėsiu su tavimi, ilgabarzdi? Nemačiau ta- 
vęs prie pralaužos. 

Po tokios malonios įžangos reikėjo šiek tiek laiko įtikinti 
svetimšaliui, kad kapucinas turi teisę jį tardyti. 

— Na gerai, - tarė jis pagaliau, - ko tu nori? 

— Noriu sužinoti jūsų pavardę ir iš kokios esate šalies. 

— Aš nesakau savo pavardės, o dėl šalies, aš panašus į is- 
paną, bet gal nesu ispanas, nes ispanai nepanašūs į ispanus. 

Tėvas Žozefas atsigręžė į abu draugus ir tarė: 

— Ar aš klystu, ar kažkur esu girdėjęs šio balso skambe- 
sį - šis žmogus prancūziškai kalba be akcento, bet, man ro- 
dos, jis nori kalbėti mįslėmis, kaip Rytuose. 

— Rytai? Taip, - atsakė belaisvis, - ispanas - rytų žmogus, 
jis lyg turkas katalikas, jo kraujas arba tyli, arba verda, jis tin- 
gus arba niekada nepavargsta; tingumas daro jį vergu; jis 
karštas, žiaurus, nemokša, gudrus, pilnas prietarų; jis tetrokš- 
ta religinio turinio knygos, tironiško šeimininko; jis paklūs- 
ta laužo įstatymui, komanduoja durklu, vakare užmiega liū- 
liuojamas savo juodo skurdo, mėgaudamasis fanatizmu ir 
svajodamas apie nusikaltimą. Kas jis, ponai, ispanas ar tur- 
kas? Atspėkite. Ak, ak, jūs atrodote taip, lyg būtumėt supra- 
tęs, jog aš protingas, nes moku reikšti mintis. Iš tiesų, ponai, 
jūs labai mane pagerbiate, tačiau mintį būtų galima plėtoti to- 
liau: jei kalbėčiau tik apie fizinę išvaizdą, argi negalėčiau pa- 
sakyti: „Šio žmogaus veidas rimtas ar pailgas, akys juodos, 
migdolinio atspalvio, antakiai rūstūs, burna liūdna ir visą lai- 
ką kruta, skruostai įdegę ir raukšlėti; jo nuskustą galvą den- 
gia skarelė, susukta kaip turbanas; visą dieną jis guli arba sto- 
vi po karšta saule nė nekrusteldamas, nebylus, rūkydamas 
svaiginantį tabaką. Turkas ar ispanas? Jūs patenkinti, ponai? 
Tikrai, atrodote patenkinti, jūs juokiatės. Iš ko gi juokiatės? 
Aš jums išsakiau tą vienintelę mintį ir nė nešyptelėjau, ma- 
tote, mano veidas liūdnas. Ak, tikriausiai todėl, kad niūrusis 
kalinys staiga virto plepiu ir daug šneka. O, tai niekis, galė- 
čiau jums papasakoti dar daugiau ar padaryti keletą paslau- 
gų, šaunieji mano bičiuliai. Jei imčiausi neįtikėtinų istorijų, 
pavyzdžiui, jei pasakyčiau jums, kad pažįstu kunigą, kuris, 
prieš aukodamas Mišias, įsakė nubausti mirties bausme ke- 
letą eretikų, kunigą, kuris įniršęs, kad prie altoriaus aukoti 
šventą auką jam trukdo atėjusieji paprašyti nurodymų, rėkė: 
„Žudykite kiekvieną, žudykite kiekvieną!“ Ar ir tada smagiai 
juoktumėtės, ponai? Ne, ne visi. Štai šis ponas kandžiotų lū- 

pas ir barzdą. O, tiesa, jis galėtų atsakyti, kad pasielgė iš- 
mintingai ir kad nederėjo trukdyti jo nuoširdžios maldos. Bet 
jei aš pridurčiau, jog visą valandą jis slėpėsi už jūsų palapi- 
nės, pone de Sen Marai, klausydamasis, ką jūs šnekate, ir jog 
jums, o ne man jis atėjo iškrėsti kokios nors niekšybės, ką jis 
atsakytų? O dabar, ponai, jūs patenkinti? Pasirodymą bai- 
giau, ar galiu išeiti? 

Belaisvis išpoškino žodžius greitai kaip sukčius ir taip 
rėksmingai, kad visai apkurtino Žozefą. Pasipiktinęs kalbos 
pabaiga, kapucinas atsistojo ir kreipėsi į Sen Marą: 

— Kaip jūs pakenčiate, pone, kad belaisvis, kuris turėjo 
būti pakartas, taip su jumis kalba? 

Visai jo nepaisydamas, ispanas pasilenkė prie d'Efija ir pa- 
šnibždėjo jam į ausį: 

— Aš jums visai nereikalingas: grąžinkite man laisvę; aš 
jau galėjau pats į ją ištrūkti, bet nenorėjau to daryti be jūsų 
sutikimo; grąžinkite man laisvę arba liepkite nužudyti. 

— Keliaukite, jei galite, - atsakė Sen Maras, - prisiekiu, 
kad man tai labai prie širdies. 

Ir jaunuolis liepė saviškiams išeiti kartu su kareiviu, kurį 
norėjo pasilikti savo tarnyboje. 

Viskas įvyko Žaibiškai; palapinėje teliko abu draugai, su- 
glumęs tėvas Žozefas ir ispanas; šis staiga nusiėmė skrybėlę, 
ir pasirodė prancūziškas, bet žiaurus veidas - jis juokėsi ir, re- 
gis, į savo plačią krūtinę kvėpė dar daugiau oro. 

— Taip, aš prancūzas, - tarė jis Žozefui, - bet nekenčiu 
Prancūzijos, nes joje gimė mano tėvas, o jis - pabaisa, ir aš to- 
kiu virtau, vieną dieną jam net sudaviau; nekenčiu jos gyven- 
tojų, nes jie pavogė visą mano turtą žaisdami kortomis ir suk- 
čiaudami, o paskui aš juos apvaginėjau ir žudžiau; dvejus 
metus buvau ispanas, kad nužudyčiau daugiau prancūzų; bet 
dabar dar labiau nekenčiu Ispanijos - ir niekas niekada nesu- 
žinos kodėl. Sudie, nuo šiol gyvensiu be tautybės; visi žmo- 

nės yra mano priešai. Dirbk savo darbą, Žozefai, ir netrukus 
būsi vertas manęs. Taip, kadaise tu esi mane matęs, - kalbė- 
jo jis toliau ir, smarkiai smogęs į krūtinę, jį pargriovė. - Aš - 
Žakas de Lobardemonas, tavo garbingojo draugo sūnus. 

Tai pasakęs, staiga puolė iš palapinės ir išnyko lyg šmėk- 
la. De Tu ir liokajai, atbėgę prie palapinės angos, matė, kaip 
jis dviem šuoliais persivertė per netikėtai užkluptą beginklį 
sargybinį ir greitai lyg elnias nudūmė kalnų link, palydėtas 
kelių betikslių muškietos šūvių. Žozefas, pasinaudojęs sąmy- 
šiu ir suveblenęs keletą atsiprašymo žodžių, taip pat dingo. 
Abu draugai kvatojo iš šio nuotykio ir Žozefo nesėkmės lyg 
du mokiniai, sužinoję, kad jų mokytojas pametė akinius; pa- 
galiau jie ėmė ruoštis gulti, nes ir vienas, ir antras norėjo mie- 
go; tad netrukus jie ir užmigo - sužeistasis savo lovoje, jau- 
nasis patarėjas fotelyje. 

O kapucinas žingsniavo į savo palapinę ir mąstė, kokios 
naudos turės iš viso to, kad galėtų geriau atkeršyti; tuomet 
ir susitiko Lobardemoną, vedantį jaunąją pamišėlę surištomis 
rankomis. Jie pasipasakojo vienas antram savo baisius nuo- 
tykius. 

Žozefas su dideliu pasitenkinimu pasukiojo durklą bičiu- 
lio širdies Žaizdoje, papasakojęs jam apie sūnų. 

— Jūs nelabai laimingas savo šeimoje, - pridūrė, - patariu 
uždaryti dukterėčią ir pakarti savo įpėdinį, jei netyčia jį su- 
tiksite. 

Lobardemonas nusikvatojo siaubingu juoku: 

— Štai šią pakvaišėlę tuoj atiduosiu senajam slaptajam tei- 
sėjui, dabar jis kontrabandininkas Pirėnuose, Olorone, galės 
daryti su ja, ką norės, pavyzdžiui, ji galės būti jo namuose tar- 
naitė; tai man menkai terūpi, svarbu, kad monsinjoras nieka- 
da nebegirdėtų apie ją kalbant. 

Nuleidusi akis Žana de Belfijel nerodė jokių sveiko proto 
požymių; jos galvoje buvo užgesusi bet kokia sveika mintis; 

lūpos be atvangos kartojo vieną vienintelį žodį. „Teisėjas, tei- 
sėjas, teisėjas", - šnibždėjo ji labai tyliai. Ir nutilo. 

Jos dėdė ir Žozefas lyg javų maišą užkėlė ją ant vieno tar- 
nų atvesto žirgo; Lobardemonas sėdo ant kito, pasiruošęs iš- 
vykti iš stovyklos, kad pasiektų kalnus dar dienai neišaušus. 

— Laimingos kelionės! - tarė Žozefas, - sėkmingai sutvar- 
kykite savo reikalus Paryžiuje ir pamąstykite apie Orestą ir 
Piladą. 

— Laimingos kelionės! - atsakė šis. - Pamąstykite apie Ka- 
sandrą ir Edipą. 

— O, jis nenužudė savo tėvo ir nevedė savo motinos... 

— Bet jis tikrai eina tuo keliu. 

Sudie, dvasiškasis tėve! 
Sudie, gerbiamasis! - suriko abu garsiai, o tyliai kiekvie- 


nas sau pakartojo: „Sudie, žudike pilku abitu, kai tavęs ne- 
bebus, mokėsiu prieiti prie kardinolo“, „Sudie, raudonasis 
niekše, keliauk ir sunaikink pats prakeiktą savo šeimą, baik 
dalinti savo kraują kitiems, o kas liks tau, sutvarkysiu aš... 
Dabar keliauju. Na, ir naktelė!“ 


Antra dalis 


XIV skyrius 


RIAUŠĖS 


Artinasi baisus visuotinis pavojus, valdove, 
jis pranoksta visas net pačių atsargiausių žmonių nuojautas. 
MiRasBo. Laiškas karaliui 


iš Tegui minties greičiu ant vaizduotės sparnų skrieja veiks- 
mas, - sušunka nemirtingasis Šekspyras kartu su vienos iš sa- 
vo tragedijų choru. - Įsivaizduokite karalių vandenyne, pas- 
kui jį plaukia gražusis jo laivynas; žiūrėkite į jį, sekite paskui 
jį . Su tokiu poetiniu veržlumu jis keliauja per laiką ir erd- 
vę ir pakeri publiką visur, kur tik vaidinamos jo didingų kū- 
rinių scenos. 

Pasinaudosime tomis pačiomis teisėmis, nors ir nesame to- 
kie genialūs; mes nenorime sėdėti ilgiau už jį ant vienovių tri- 
kojo* ir, pažvelgę į Paryžių bei senuosius pajuodusius Luv- 
ro rūmus, staiga peršokime dviejų šimtų Ijė erdvę ir dvejų 
metų laiką. 

Dveji metai! Kiek permainų jie gali atnešti žmonėms, jų 
šeimoms, 0 ypač didžiulei įaudrintai tautų šeimai - per vieną 
dieną subyra sąjungos, vienas naujagimis nuslopina karus, 
viena mirtis sugriauna taiką! Mes patys matėme, kaip gražią 


* Trijų vienovių taisyklės buvo laikomasi rašant pjeses teatrui. Tai reiš- 
kia, kad pjesės veiksmas negali tęstis ilgiau kaip vieną parą, veiksmas 
turi vykti vienoje vietoje nekeičiant dekoracijų ir turi vaizduoti tik vie- 
ną dramatinį įvykį. 

pavasario dieną į savo būstą sugrįžo karalius; tą pačią dieną 
į dvejų metų kelionę išplaukė laivas; jūrininkas sugrįžo; ka- 
ralius sėdėjo soste: regis, niekas nepasikeitė jam nesant; ir vis 
dėlto Dievas iš jo atėmė šimtą karaliavimo dienų“. 

Tačiau niekas nebuvo pasikeitę Prancūzijoje 1642 m., epo- 
choje, į kurią mes žengiame, nebent pasikeitė žmonių būgš- 
tavimai ir viltys. Pasikeitė ir ateities vizija. Prieš sugrįždami 
prie mūsų personažų, greitosiomis apžvelkime karalystės 
būklę. 

Galinga monarchijos vienybė buvo dar įspūdingesnė, nes 
kaimynines šalis sukrėtė nelaimės; Anglijoje, Ispanijoje ir Por- 
tugalijoje kilo maištai, ir todėl visi dar labiau žavėjosi ramybe 
trykštančia Prancūzija; nuversti ar jaučiantys besiartinantį galą 
Stratfordas ir Olivaresas kėlė nepajudinamąjį Rišeljė. 

Šešios grėsmingos armijos, besiilsinčios ant savo pergalin- 
gų ginklų, buvo karalystės ramstis: sudariusi sąjungą su Šve- 
dija, Šiaurės armija išvijo imperijos kovotojus, vis dar perse- 
kiojamus Gustavo Adolfo šešėlio; armijai, įsitvirtinusiai prie 
Italijos sienos, miestų, kuriuos gynė kunigaikštis Tomas, rak- 
tus jų vadai atidavė Pjemonte; armijos, stovinčios palei Pirė- 
nų kalnus, rėmė sukilusią Kataloniją ir vis dar nerimo prie 
Perpinjano, kurio joms neleido pulti. Šalies viduje nebuvo lai- 
mės, bet viešpatavo ramybė, regis, palaikoma nematomo ge- 
nijaus; mat mirtinai sergantis karalius šalia savo jaunojo fa- 
vorito geso Sen Žermene, o kardinolas, kaip buvo kalbama, 
merdėjo Narbonoje. Keletas minčių vis dėlto bylojo, kad jis 
dar gyvas, ir retkarčiais koks nors vyras nukeliaudavo anapi- 
lin, lyg priveiktas užnuodyto dvelktelėjimo, primenančio ne- 
matomą galybę. 

Vienas iš Rišeljė priešų, Sen Prejus, palydėjo savo „gele- 
žinę galvą" ant ešafoto, bet nejautė „nei gėdos, nei baimės“, 
kaip pats pasakė kopdamas į jį. 


* Aliuzija į Napoleono Šimto dienų valdymą. 

Tuometinė Prancūzija atrodė lyg valdanti pati save; valdo- 
vas ir ministras seniai išsiskyrė; ir iš tų dviejų ligonių, neken- 
čiančių vienas kito, pirmasis niekada nelaikė savo valstybės 
vadžių, o antrojo rankos jau niekas nebejautė, jo nebeminė- 
jo oficialiuose aktuose; jis nebedalyvavo valdyme, tarsi išny- 
ko ar lyg voras miegojo savo voratinklių viduryje. 

Jei per šiuos dvejus metus ir įvyko kokių nors įvykių ar 
perversmų, tai nebent širdyse; keletas paslaptingų permainų 
atnešė pagrindo po kojomis netekusioms monarchijoms siau- 
bingus sukrėtimus ir ilgus bei kruvinus kivirčus. 

Kad geriau susivoktume, perkelkime mūsų žvilgsnį į seną 
juodą nebaigtą Luvro pastatą ir pasiklausykime, ką kalba jo 
bei jo apylinkių gyventojai. 

Buvo gruodžio mėnuo; atšiauri žiema prislėgė Paryžių, kur 
prastuomenės skurdas ir nerimas buvo pasiekę kraštutinę ri- 
bą; vis dar kurstoma smalsumo, ji godžiai stebėjo dvaro regi- 
nius. Jos pačios nepritekliai mažiau vargino, kai ji matydavo 
turtuolių nerimą; ašaros nebebūdavo tokios karčios, kai ji 
žvelgdavo į galingųjų kovas; regis, tik didikų kraujas buvo 
vertas praliejimo ir laistė jos gatves, o ji laimino savo tamsu- 
mą. Monarcho silpnumą, ministro dingimą bei artimą galą 
liudijo keletas triukšmingų įvykių bei keletas akivaizdžių 
žmogžudysčių - lyg kruvinosios Frondos komedijos prologas 
jos skatino paryžiečių pyktį ir netgi kurstė jų aistras. Ši be- 
tvarkė glostė jiems širdį; jiems buvo vis tiek, kokios šių gin- 
čų priežastys, labai jau nuo jų atsietos, tačiau patys veikėjai 
juos domino, ir jie jau pajuto arba prieraišumą, arba neapy- 
kantą partijų vadams, bet ne dėl jų indėlio į liaudies gerovę, 
O paprasčiausiai todėl, kad šie patiko jiems arba nepatiko 
kaip aktoriai. 

Vieną naktį Sitė saloje nuaidėjo pistoletų ir šautuvų šūviai, 
daugybė šveicarų ir gvardiečių patrulių buvo netgi užpulti 
bei vinguriuojančiose Paryžiaus Dievo Motinos katedros sa- 
los gatvelėse susidūrė su barikadomis; pririšti prie akmeninių 

suolų vežimai, ant jų suverstos statinės trukdė raiteliams pra- 
sibrauti į salą ir keletas muškietos šūvių sužeidė vyrus ir žir- 
gus. Miestas tuo metu dar miegojo, išskyrus Luvrą, kuriame 
gyveno karalienė ir karaliaus brolis, Orleano kunigaikštis. 
Ten vyko pasiruošimai naktinei labai rimtai iškylai. 

Antrą valandą nakties oras buvo šaltas, tamsa neįžvelgia- 
ma, bet prastai grįstoje krantinėje susirinko gausus būrys, iš 
lėto užplūdęs smėlėtą, iki pat Senos besitęsiantį šlaitą. Būrį 
sudarė apie du šimtus vyrų; jie buvo įsisupę į didžiulius ap- 
siaustus, iš po kurių kyšojo ilgos ispaniškos špagos. Sumišai 
vaikščiodami pirmyn ir atgal, jie tarsi kažko laukė, o ne ieš- 
kojo. Daugelis, sukryžiavę rankas, susėdo ant išmėtytų pra- 
dėto statyti parapeto akmenų; jie laikėsi mirtinos tylos. 

Netrukus pro skliautuotus Luvro vartus išėjo vyras ir lėtai 
prisiartino prie susirinkusiųjų, nešdamasis rankoje sunkų ži- 
bintą; jis švietė kiekvienam vyrui į veidą ir, atpažinęs tą, ku- 
rio ieškojo, užpūtė ugnį; tuomet spausdamas jam ranką, 
sušnibždėjo: 

— Na, Olivjė, ką jums pasakė vyriausiasis žirgininkas? Ar 
reikalai klostosi gerai? 

— Taip taip, vakar mačiau jį Sen Žermene; senasis katinas 
sunkiai serga Narbonoje, jis tuoj iškeliaus ad patres*; tačiau 
viską reikia atlikti kuo greičiau, nes juk jau ne pirmas kartas, 
kai jis apsimeta sustingus. Ar šį vakarą prisirinks žmonių, ma- 
no brangusis Fontrajau? 

— Būkite ramus, su šimtu Gastono Orleaniečio bajorų at- 
vyks Montrezoras, atpažinsite jį, jis bus persirengęs mūrinin- 
ku meistru ir rankoje laikys liniuotę. Tik neužmirškite slap- 
tažodžių: ar visi gerai juos įsiminėte, o jūsų draugai? 

— Taip, visi, išskyrus abatą de Gondi, jis dar nepasirodė; 
atleisk man, Viešpatie, bet, regis, štai ir jis pats. Po šimts, kas 
gi jį atpažintų? 


* Pas protėvius (lot. ). 

Iš tiesų į jų tarpą šmurkštelėjo mažas žmogutis, be sutanos, 
apsivilkęs prancūzų gvardiečio uniforma, su labai juodais 
dirbtiniais ūsais. Jis džiaugsmingai strykčiojo nuo vienos ko- 
jos ant kitos ir trynėsi rankas: 

— Garbė Viešpačiui, viskas klojasi gerai; net mano drau- 
gužis Fiesko geriau nepadarytų. - Ir, pasistiebęs ant pirštų ga- 
liukų, patapšnojo Olivjė per petį. - Ar žinote, kad kaip žmo- 
gus, pradėjęs savo karjerą beveik nuo pažo, jūs visai neblogai 
elgiatės, pone Olivjė d'Antregai? Jūs tapsite įžymiu vyru, jei 
mes surasime Plutarchą. Viskas gerai organizuota, jūs pasi- 
rodėte kaip tik laiku; nei per anksti, nei per vėlai - kaip tik- 
ras partijos vadas. Fontrajau, sakau jums, šis jaunuolis toli eis. 
Tačiau paskubėkime; po dviejų valandų atvyks mano dėdės 
Paryžiaus arkivyskupo parapijiečiai; aš gerai juos įkaitinau, ir 
jie šauks lyg pasiutę: „Tegyvuoja jo didenybė! Tegyvuoja re- 
gentė! Šalin kardinolą!“ Juos pakurstė keli labai panašūs į 
mane šventeivos. Karaliui riesta. Ak! Viskas klostosi gerai, la- 
bai gerai. Aš ką tik iš Sen Žermeno; mačiau ten mūsų drau- 
gą Sen Marą; jis geras, labai geras, vis toks pat tvirtas lyg uo- 
la. Štai kur tikras vyras! Kaip jis apgavo juos melancholiška 
ir nerūpestinga išvaizda! Dabar šeimininkauja dvare. Baigta, 
karalius, kaip sklinda kalbos, pakels jį kunigaikščiu ir peru, 
apie tai jau labai rimtai šnekama, tik karalius vis dar svyruo- 
ja - savo veiksmais reikia jį įtikinti šį vakarą: tokia liaudies va- 
lia? Ir tą liaudies valią būtina įvykdyti, pasistengsime, kad ji 
būtų išgirsta. Ar jūs žinote, jog tai bus Rišeljė mirtis? Svar- 
biausia, kad šauksmais išsilietų neapykanta kardinolui - tai 
labai svarbu. Pagaliau šitai privers apsispręsti mūsų neryžtin- 
gąjį Gastoną, ar ne? 

— Naokąjis dar gali padaryti? - paklausė Fontrajas. - Jei 
šiandien jis apsispręstų stoti į mūsų pusę, tai būtų labai ne- 
malonu. 

— Kodėl? 

— Nes būtume visiškai tikri, kad rytojaus dieną jis atsi- 
mestų nuo mūsų. 


179 


— Nesvarbu, - pratarė abatas, - karalienė turi galvą ant 
pečių. 

— Ir širdį taip pat, - pasakė Olivjė. - Tai man teikia vilties 
dėl Sen Maro, nes atrodo, kad retkarčiais, žvelgdamas į ka- 
ralienę, jis drįsdavo patempti lūpą. 

— Koks jūs vaikas! Kaip blogai jūs dar pažįstate dvarą! Jį 
gali palaikyti karaliaus ranka, jis myli jį kaip savo sūnų: na, 
o karalienės širdis plaka, kai ji galvoja apie praeitį, tik ne apie 
ateitį. Galų gale kalbame ne apie šias kvailystes; sakykite 
man, brangusis, ar jūs esate tikras dėl savo jaunojo advoka- 
to, kurį matau čia klaidžiojantį? Ar jis patikimas? 

— Visiškai, jis puikus rojalistas, kad ir dabar įmestų kardi- 
nolą į upę; beje, tai Furnjė iš Ludeno, ir viskas tuo pasakyta. 

— Gerai, gerai, štai kaip mes juos mylime. Pasisaugokite, 
ponai, kažkas atjoja iš Sent Onorė gatvės. 

— Kas eina? - sušuko būrio vadas. - Rojalistai ar kardino- 
lininkai? 

— Gastonas ir Vyriausiasis,* - tyliai atsiliepė atėjusieji. 

— Tai Montrezoras su Gastono Orleaniečio vyrais, - pasa- 
kė Fontrajas. - Greitai galėsime pradėti. 

— Taip, velniai rautų, - atsakė atėjęs vyras. - Trečią valan- 
dą pasirodys kardinolininkai; mes ką tik apie tai sužinojom. 

— Kur jie vyksta? —- paklausė Fontrajas. 

— Jų bus daugiau nei du šimtai, kalbama, kad jie lydės 
poną de Šavinji pas senąjį katiną į Narboną; jie mano, jog bus 
saugiau joti palei Luvrą. 

— Puiku, pasistengsime, kad jie įtrauktų savo nagus, - pa- 
sakė abatas. 

Vos jam ištarus šiuos žodžius, pasigirdo arklių kanopų ir 
karietų dundesys. Keli vyrai su apsiaustais į vidurį gatvės nu- 
rideno milžinišką akmenį. Pirmieji raiteliai su pistoletais ran- 
kose greitai pasileido per minią, nujausdami kažką negero; o 


* Taip buvo vadinamas Sen Maras, vyriausiasis žirgininkas. 

važnyčiojęs pirmosios karietos žirgus vežėjas atsitrenkė į ak- 
menį ir pargriuvo. 

— Kas čia per karieta, traiškanti pėsčiuosius? - sutartinai 
sušuko vyrai su apsiaustais. - Išties tironiškas elgesys! Tai ga- 
li būti tik kardinolo iš Larošelės draugas. 

— Žmogus, nebijantis mažojo Vyriausiojo draugų, - pasi- 
girdo balsas, karietos durelės atsivėrė, pro jas iššokęs vyras 
sėdo ant žirgo ir nurūko. 

— Stumkite kardinolininkus prie upės! - sušuko kažkas 
šaižiu balsu. 

Tai buvo signalas, ir iš abiejų įniršusių pusių pasipylė pis- 
toletų šūviai, nušvietę šią triukšmingą niūrią sceną; špagų 
žvangėjimas ir žirgų trypimas neužgožė šauksmų - vieni rė- 
kė: „Šalin ministrą! Tegyvuoja karalius! Tegyvuoja jo dideny- 
bė ir vyriausiasis žirgininkas! Šalin raudonąsias kojines!“ ki- 
ti: „Tegyvuoja jo eminencija! Tegyvuoja didysis kardinolas! 
Mirtis maištininkams! Tegyvuoja karalius!“, mat toje keisto- 
je epochoje karaliaus vardu buvo dangstomi ir neapykantos, 
ir meilės proveržiai. 

Pėstiesiems maištininkams pavyko pasukti dvi karietas 
skersai krantinės ir paversti jas priedanga nuo Šavinji raite- 
lių, o iš ten, iš po ratų, ir lingių pro dureles, jie apšaudė sa- 
vo priešus ir keletą numetė nuo žirgų. Tuo metu, kai staiga 
atsivėrė Luvro vartai ir du gvardiečių eskadronai risčia išjo- 
jo pro juos, triukšmas buvo klaikus; dauguma gvardiečių ran- 
kose laikė deglus, kad pasišviestų sau ir apšviestų tuos, ku- 
riuos rengėsi pulti. Vaizdas pasikeitė. Vos tik gvardiečiai 
priartėdavo prie vieno iš pėsčiųjų maištininkų, tas sustodavo, 
nusiimdavo skrybėlę, kad būtų atpažintas, ir ištardavo savo 
vardą, O gvardiečiai pasitraukdavo, tai šitaip pasisveikinę, tai 
paspaudę jam ranką. Taigi ši pagalba Šavinji raiteliams bu- 
vo nelabai naudinga, tik padidino sumaištį. Gvardiečiai, lyg 
norėdami nuraminti sąžinę, jodinėjo po besikaunančiųjų mi- 
nią ir apatiškai prašė: „Nagi, ponai, liaukitės! Jau gana!" 


181 


Tačiau, kai du bajorai iš tiesų sukryžiuodavo špagas ir im- 
davo įnirtingai kautis, koks nors gvardietis, juos pamatęs, su- 
stodavo ir įvertindavo smūgius, o kartais netgi padrąsindavo 
tą, kurį manė esant bendramintį; mat ši gvardija, kaip ir visa 
Prancūzija, turėjo savo rojalistus ir kardinolininkus. 

Vienas po kito nušvito Luvro langai; už mažų rombo for- 
mos langelių galėjai išvysti daugybę įdėmiai kautynes stebin- 
čių moterų. 

Pasirodė daugybė šveicarų patrulių su deglais rankose; šie 
kareiviai skyrėsi nuo kitų keista uniforma. Jų dešinės ranko- 
vės dryžiai buvo mėlyni ir raudoni, šilkinė dešinės kojos ko- 
jinė raudona, kairė rankovė - su mėlynais, raudonais ir bal- 
tais dryžiais, o kairė kojinė balta ir raudona. Karališkasis 
dvaras, be abejonės, manė, kad šis keistas būrys galėtų iš- 
sklaidyti sambūrį; bet apsiriko. Ramūs kareiviai šaltai, tiksliai 
vykdė įsakymus, neviršydami įgaliojimų; jie simetriškai pasi- 
sukiojo tarp ginkluotų grupuočių, kurias akimirksniu išskir- 
davo, paskui su nepriekaištingu tikslumu susirinko prie var- 
telių ir tvarkingai, lyg manevruose, išsirikiavę grįžo į rūmus, 
visai nebesidomėdami, ar priešai, tarp kurių jie sukiojosi, vėl 
susikibo, ar ne. 

Po valandėlę trukusios tylos triukšmas vėl įsisiūbavo, vy- 
rams ėmus karštai tarpusavy aiškintis. Visur buvo girdėti 
šauksmai, plūdimasis, prakeiksmai; regėjos, kad tik vienos iš 
šių dviejų besigrumiančių pusių pralaimėjimas gali nutraukti 
kovą, bet štai pasigirdo šauksmai ar veikiau siaubingas stau- 
gimas, ir triukšmas pasiekė apogėjų. Abatas de Gondi, o jis 
tuo metu traukė už apsiausto raitelį, norėdamas numesti jį 
nuo žirgo, sušuko: „Štai mano žmonės! Fontrajau, pamatysi- 
te dar gražesnių vaizdelių; žiūrėkite, žiūrėkite, kaip jie bėga; 
išties Žavingas reginys!“ 

Jis paleido raitelį ir užšoko ant akmens, kad, sukryžiavęs 
ant krūtinės rankas, lyg armijos generolas, galėtų stebėti savo 
būrių manevrus. Jau švito, ir visi iš tiesų pamatė iš Sen Luji 

salos pakraščio atskuodžiančią vyrų, moterų ir vaikų minią — 
prastuomenės padugnes, burnojančius prieš dangų ir Luvrą. 
Merginos nešėsi ilgas špagas, vaikai tempė paskui save di- 
džiules alebardas ir Lygos laikų inkrustuotas ietis; skarmaluo- 
tos senės - prie virvių pririštus vežimus, pilnus senų surūdi- 
jusių ir sulaužytų ginklų; amatininkai ir darbininkai, daugelis 
girti, sekė paskui jas ginkluoti lazdomis, šakėmis, ietimis, 
kastuvais, deglais, mietais, kabliais, svertais, kardais ir aštriais 
strypais; jie dainavo, stūgavo, kvatojosi žiauriu juoku, kniauk- 
dami lyg katinai, iškėlę tarsi vėliavą ant karties pasmaugę 
vieną iš tų gyvulėlių, įvyniotą į raudoną skudurą, taip vaiz- 
duodami kardinolą, apie kurio meilę katėms žinojo visi. Išrau- 
dę ir uždusę šaukliai lakstė ir mėtė ant nutekamųjų griovių, 
gatvėse lipdė ant parapetų, akmeninių suolų, namų ir netgi 
rūmų sienų ilgas eiliuotas satyras apie įžymius to laikotarpio 
žmones; mMėsininkų ir upeivių mokiniai ilgais peiliais daužė 
katilus ir vilko per purvą ką tik papjautą paršą, užmovę jam 
raudoną vaiko choristo kepuraitę. Jauni tvirti nenaudėliai, 
persirengę moterimis ir kraupiai raudona spalva išsiterlioję 
veidus, įtūžę rėkė: „Mes esame Rišeljė nuskurdintų šeimų 
motinos. Mirtis kardinolui!“ Rankose jie laikė naujagimių iš- 
kamšas, padarytas iš šieno, dėjosi metą jas į upę ar iš tiesų te- 
nai mėtė. 

Kai ši pasibjaurėjimą kelianti minia, šie tūkstančiai praga- 
riškų padarų užtvindė krantines, kovotojai reagavo keistai ir 
visiškai priešingai, nei tikėjosi šių padugnių vadas. Priešinin- 
kai nuleido ginklus ir nutraukė kovą. Gastono Orleaniečio ir 
Sen Maro vyrai, pasipiktinę tokių talkininkų parama, patys 
padėjo kardinolo bajorams užsėsti ant žirgų ir sulipti į karie- 
tas, o jų tarnams sunešioti sužeistuosius bei susitarė su savo 
priešininkais, kur susitiks, kad ginčus išspręstų slaptesnėje 
vietoje. Rausdami dėl šios nekilmingos minios, kuriai, kaip 
galėjai pamanyti, jie vadovavo, ir kad yra pranašesni skaičiu- 
mi, galbūt pirmą kartą numanydami liūdnus savo politinių 

žaidimų padarinius ir suvokdami, kokį baisų dumblyną išju- 
dino, išsigandę šviesos, jie užsismaukė ant akių plačiabryles 
skrybėles, užsimetė ant pečių apsiaustus ir išsiskirstė. 

— Jūs viską sugadinote, brangusis abate, atsiųsdamas 
šiuos niekšus, - pasakė priblokštam Gondi koja trepsėdamas 
Fontrajas. - Gražūs jūsų gerojo dėdulės parapijiečiai! 

— Aš nekaltas, - nesutiko Gondi. - Tiesiog tie idiotai pa- 
vėlavo visą valandą; jei būtų atėję naktį, niekas jų nebūtų ma- 
tęs, o išvaizda išties truputį juos gadina, prisipažįstu, dienos 
šviesa jiems kenkia, ir visi būtų išgirdę tik liaudies balsą: Vox 
populi, vox Dei. Tarp kitko, viskas ne taip jau blogai; šioje di- 
džiulėje minioje dingsime neatpažinti, be to, mūsų užduotis 
atlikta; mes juk netrokštame nusidėjėlio mirties: Šavinji ir jo 
vyrai yra šaunuoliai, aš labai juos myliu; jei jis tik lengvai su- 
žeistas, tuo geriau. Sudie, vykstu pas ką tik atvykusį iš Itali- 
jos kunigaikštį de Bujoną. 

— Olivjė, - pasakė Fontrajas, - keliaukite su Furnjė ir 
Ambrozijumi į Sen Žermeną; o aš su Montrezoru einu pas 
Gastoną Orleanietį papasakoti, kas atsitiko. 

Visi išsiskirstė; šių garbingųjų Žmonių pasibjaurėjimas pa- 
darė tai, ko negalėjo padaryti jėga. 

Taip baigėsi šios riaušės, regis, galinčios sukelti didelių ne- 
laimių; niekas nebuvo užmuštas, raiteliai, vieni apdraskyti, ki- 
ti, praradę pinigines, aplinkinėmis gatvėmis pasivijo karietas 
ir tęsė kelionę; kiti vyrai vienas po kito paspruko, prasibro- 
vę pro liaudį, kurią patys sukurstė. Neturintys vadų varguo- 
liai dar dvi valandas pašūkavo, kol išsipagiriojo ir atvėso jų 
kraujas bei entuziazmas. Sitė krantinėje ir išilgai sienos dunk- 
sančių namų languose galėjai išvysti tikrą išmintingąją Pary- 
žiaus liaudį, niūrioje tyloje liūdnai stebinčią, kaip prasideda 
suirutė; o juodai apsirengusių pirklių draugė su savo magist- 
rais ir teisėjais lėtai, bet drąsiai brovėsi per tamsuomenę Tei- 
singumo Rūmų link, kur turėjo rinktis Parlamentas, kad pa- 
duotų jam skundą dėl šių bauginančių nakties įvykių. 

O Gastono Orleaniečio apartamentuose buvo didžiulis su- 
judimas. Kunigaikštis gyveno Tiuilri lygiagrečiame Luvro 
sparne, vieni jo langai žvelgė į kiemą, kiti - į beveik visą aikš- 
tę užkėtusią mažų namukų ir siaurų gatvelių sangrūdą. 
Gastonas Orleanietis krūptelėjęs pabudo nuo šūvių, skubiai 
atsikėlė ir, įsispyręs į plačias aukštakulnes keturkampes šle- 
petes, įsisupęs į platų šilkinį auksu siuvinėtą chalatą, ėmė bė- 
gioti po miegamąjį, nuolatos siųsdamas vis kitą liokajų, kad 
sužinotų, kas dedasi; šūkalojo, kad jam tuojau pat surastų jo 
patarėją abatą de Lerivjerą; deja, pastarasis buvo išvykęs iš Pa- 
ryžiaus. Nuaidėjus šūviui, nedrąsusis kunigaikštis puldavo prie 
lango, tačiau įžvelgdavo tik keletą tai šen, tai ten šmižinėjan- 
toliau blaškėsi po savo kambarius susitaršęs, išsidraikiusiais il- 
gais juodais plaukais, iš siaubo ir nerimo išsiplėtusiomis dide- 
lėmis mėlynomis akimis; kai pagaliau atvyko Montrezoras ir 
Fontrajas, pusnuogis Gastonas Orleanietis daužėsi į krūtinę 
ranka ir be perstojo kartojo: Mea culpa, mea culpa*. 

— Puiku, ateikit čia, - sušuko iš tolo puldamas prie jų. — 
Ateikite gi pagaliau! Kas atsitiko? Kas čia dedasi? Kas tie žu- 
dikai? Ką jie šaukia? 

— Jie šaukia: „Tegyvuoja karaliaus brolis!“ 

Gastonas apsimetė negirdįs ir, trumpam palikęs pravertas 
miegamojo duris, kad jo balsą išgirstų galerijose susibūrę tar- 
nai, mosikuodamas rankomis, iš visų jėgų suriko: 

— Aš nieko nežinau, kas čia dedasi, ir niekam nedaviau 
leidimo; nenoriu nieko girdėti, nenoriu nieko žinoti; nesilei- 
siu į jokias aferas; ten triukšmauja maištininkai: jei norite būti 
gerai priimti mano namuose, nekalbėkite apie juos; aš su nie- 
kuo nesipykstu, aš nepakenčiu tokių scenų... 

Fontrajas žinojo, su kokiu žmogumi jis turi reikalų, tad 
nieko neatsakė ir įėjo su savo draugu vidun neskubėdamas, 


* Mano kaltė (Iot.). 

kad Gastonui Orleaniečiui užtektų laiko išlieti pyktį; o kai tas 
išsakė viską, ką norėjo, ir rūpestingai uždarė duris, Fontrajas 
pareiškė: 

— Monsinjore, atėjome tūkstantį kartų jūsų atsiprašyti dėl 
šių prastuolių akiplėšiškumo, jie nesiliauja šaukę, kad nori jū- 
sų priešo mirties ir nori matyti jus regentu, jei, mūsų nelai- 
mei, jo didenybė numirs; taip, liaudžiai burnos neužkiši; tų 
tamsuolių buvo tiek daug, kad visos mūsų pastangos juos su- 
laikyti nuėjo vėjais: tai buvo širdies šauksmas, ištrūkęs iš sie- 
los gelmių; meilės proveržis, kurio negalėjo užgniaužti šaltas 
protas ir kuris peržengė visas ribas. 

— Bet galų gale, kas gi atsitiko? - truputį nurimęs paklau- 
sė Gastonas. - Ką jie nuveikė per tas keturias valandas, ku- 
rias jau triukšmauja? 

— Ši meilė, - šaltai kalbėjo Montrezoras, - kaip ponas de 
Fontrajas turėjo garbės jums pasakyti, taip peržengė visas tai- 
sykles ir ribas, kad netgi mes pasijutome įtraukti, pagauti to 
paties entuziazmo, kuris buvo apėmęs išgirdus vien jūsų var- 
dą ir dėl kurio nutiko neplanuotų dalykų. 

— Bet ką jūs galų gale padarėte? - pertarė jį princas. 

— Tie dalykai, - sakė Fontrajas, - apie kuriuos kalbėti 
princui turėjo garbės ponas de Montrezoras, kaip tik tie pa- 
tys, apie kuriuos vakar vakare čia kalbėjau, kai turėjau gar- 
bės jus perspėti... 

— Kalbame ne apie tai, - pertraukė jį Gastonas. - Jūs nega- 
lite teigti, kad aš ką nors įsakiau ar daviau kam nors savo su- 
tikimą; aš niekur nesikišu ir nieko nesuprantu apie valdymą... 

— Aš sutinku, - atsakė Fontrajas, - kad jūsų šviesybė nie- 
ko neįsakė; bet jūs man leidote paaiškinti, jog šią naktį apie 
antrą valandą gali kilti neramumai, ir tikėjausi, kad šitai jū- 
sų taip nenustebins. 

Princas palengva rimo ir, suprasdamas, kad šių dviejų šau- 
nuolių neišgąsdins (be to, sąžinę jam slėgė išvakarėse duotas 
sutikimas, apie kurį bylojo Fontrajo ir Montrezoro žvilgsnis), 

atsisėdo ant lovos krašto, sukryžiavo ant krūtinės rankas ir, 
žvelgdamas į juos lyg teisėjas, didingu balsu paklausė: 

— Tai ką gi galų gale jūs padarėte? 

— Et, beveik nieko, monsinjore, - atsakė Fontrajas. - Atsi- 
tiktinai sutikome minioje keletą draugų, jie buvo susiginči- 
ję su pono de Šavinji vežėju, mat jis važiavo tiesiai ant jų; pas- 
kui kilo keletas karštokų pokalbių, būta keleto staigokų 
judesių, keleto įdrėskimų, karietos turėjo pasukti atgal; na ir 
viskas. 

— Absoliučiai viskas, - pakartojo Montrezoras. 

— Ką? Viskas?! - sušuko neapsakomai sutrikęs Gastonas, 
blaškydamasis po kambarį. - Taigi, pasak jūsų, nieko tokio yra 
sustabdyti kardinolo kunigaikščio draugo karietą? Aš nepa- 
kenčiu scenų, jau sakiau jums; kardinolui nejaučiu neapykan- 
tos: jis didis politikas, iš tiesų labai didis politikas; jūs siaubin- 
gai mane kompromituojate; visi žino, kad Montrezoras — 
mano bajoras; ir jei jį atpažino, tai sakys, kad pasiunčiau aš... 

— Per atsitiktinumą, - įsikišo Montrezoras, - susiradau šią 
prastuolio aprangą, kurią jo šviesybė gali pamatyti po mano 
apsiaustu, būtent ją dėl šios priežasties išsirinkau iš visų kitų. 

Gastonas atsiduso. 

— Jūs įsitikinęs, kad jūsų nepažino? - paklausė jis. - Juk 
puikiai žinote, brangusis drauge, kaip būtų baisu... Pripažin- 
kite, kad... 

— Ar aš esu įsitikinęs, o dangau! - sušuko princo bajoras. — 
Lažinuosi iš savo galvos ir savo vietos rojuje, kad niekas ne- 
matė mano bruožų ir nepašaukė manęs vardu. 

— Gerai, - toliau kalbėjo Gastonas, vėl prisėdęs ant lovos 
ir kiek nusiraminęs, netgi patenkintas, - papasakokite man, 
kas atsitiko. 

Pasakoti apsiėmė Fontrajas; svarbiausią vaidmenį jis, be 
abejonės, paskyrė liaudžiai, bet nepaliko jokio vaidmens Gas- 
tono Orleaniečio vyrams; baigiamojoje, išsamesnėje, kalbos 
dalyje jis pridūrė: „Buvo galima matyti, netgi iš jūsų langų, 

monsinjore, garbingas motinas, priblokštas nevilties, metančias 
į Seną jų pačių vaikus ir siunčiančias prakeiksmus Rišeljė. 

— Ak! Tai siaubinga! - sušuko pasipiktinęs ar dėdamasis 
pasipiktinęs bei tikintis šiomis baisybėmis princas. - Vadinasi, 
iš tiesų visi taip jo nekenčia? Štai kur jo ambicijos ir šykštu- 
mas pastūmėjo geruosius Paryžiaus gyventojus, kuriuos taip 
myliu! 

— Taip, monsinjore, - toliau kalbėjo pasakotojas. - Ir ne tik 
Paryžius, bet ir visa Prancūzija kartu su mumis meldžia jūsų 
ryžtis ir atiduoti jai tą tironą; viskas paruošta; reikia tik vie- 
no jūsų garbingos galvos linktelėjimo, ir šis pigmėjas, siekęs 
pražudyti karališkąją šeimą, bus sunaikintas. 

— Deja! Dievas bus mano liudytojas, atleidžiu jam šį įžei- 
dimą, - pakeldamas akis ištarė Gastonas. - Bet nebegaliu 
klausytis liaudies šauksmų; taip, ateisiu jai į pagalbą!.. 

— Ak, puolame po jūsų kojomis! - sušuko Montrezoras ir 
nusilenkė... 

— Bet, - ištarė princas traukdamasis, - mano aukštas ran- 
gas neturi būti sukompromituotas, o mano vardas niekur ne- 
minimas. 

— O mums būtent jo ir reikia! - sušuko truputį laisviau pa- 
sijutęs Fontrajas. - Monsinjore, jau turime keletą vardų, ku- 
riuos galime įrašyti po jūsų; tie žmonės nebijo; jei pageidau- 
jate, tučtuojau juos pasakysiu... 

— Bet, bet, bet... - kiek išsigandęs pertarė jį Orleano ku- 
nigaikštis, — ar jūs suprantate, kad siūlote man sąmokslą? 

— Najau na, monsinjore, tokie garbingi žmonės kaip mes! 
Sąmokslą! Na, ką jūs! Daugių daugiausia sąjungą, menką pri- 
tarimą, kad būtų galima įgyvendinti bendrą tautos ir dvaro 
norą - ir viskas! 

— Bet... bet, tai nelabai aišku, nes juk galų gale šis darbas 
nei visuotinis, nei viešas - taigi, tai bus sąmokslas; ar nepri- 
sipažinsite, kad įvykiai krypsta šia linkme? 

— Aš, monsinjore? Atleiskite man, prisipažinčiau visam 
pasauliui, bet juk kalbame apie karalystę, o aš taip pat jai pri- 
klausau. Et! Kas gi neįrašytų savo vardo po de Bujono ir de 
Sen Maro vardais?.. 

— Po jais galbūt, bet prieš juos? - paklausė atidžiai ir sub- 
tiliau, nei pats tikėjosi, žvelgdamas į Fontrają Gastonas. 

Pastarasis, regis, akimirką susvyravo. 

— Na, gerai, o ką darytų jo šviesybė, jei pasakyčiau jam 
vardus, po kurių jis galėtų įrašyti savąjį? 

— Ak, ak! Kaip smagu, - sukrizeno princas. - Ar žinote, 
kad nedaug vardų tėra virš manojo? Bent aš žinau tik vieną. 

— Galų gale, jei yra tik vienas, ar monsinjoras pažada 
mums įrašyti po jo Gastono vardą? 

— Ak, velniai rautų, iš visos širdies, juk niekuo nerizikuo- 
ju, nes aukščiau už mane yra tik karalius, o jis tikrai nepri- 
sijungs prie jūsų. 

— Gerai, tad nuo šiandien leiskite, - ištarė Montrezoras, — 
nusitverti šių jūsų žodžių ir sutikite atlikti bent jau du darbus: 
pasimatykite su kunigaikščiu de Bujonu pas karalienę ir su 
ponu vyriausiuoju žirgininku pas karalių. 

— Puiku! linksmai pasakė Gastonas Orleanietis, tapšno- 
damas Montrezorui per petį, - šiandien dalyvausiu brolienės 
tualete ir paprašysiu brolio vykti su manimi į Šamborą me- 
džioti elnių. 

Abu draugai daugiau nė nesitikėjo, ir patys nusistebėjo sa- 
vo darbo vaisiais; jie dar niekada nebuvo matę vado tokio ryž- 
tingo. Tad būgštaudami, kad netyčia nenukreiptų jo nuo ke- 
lio, į kurį jis ką tik įžengė, pasiskubino prašnekti apie kitus 
reikalus ir sužavėti paliko Gastoną Orleanietį, o išeidami dar 
pašnibždėjo jam į ausį, kad tiki jo pažadais. 


XV skyrius 


ALKOVAS 


Karalienės kartais verkia kaip paprastos moterys. 


ŠATOBRIANAS 


Kaip gera būti gražiai, kai esi mylima! 
DELFINA GĖ 


Koi kunigaikštį taip sunkiai ramino jo aplinkos žmonės, 
o jis neslėpė išgąsčio, galėjusio užkrėsti ir juos, princesė, at- 
sidūrusi didesniame pavojuje, daug vienišesnė šalia jai abe- 
jingo vyro, silpnesnė iš prigimties ir drovi, kaip daugelis 
moterų, kurioms stinga laimės, buvo romios drąsos bei mal- 
dingiausio nuolankumo pavyzdys ir ramino išgąsdintą svi- 
tą - tai buvo karalienė. Numigusi tik valandą, už miegamo- 
jo durų pro storųjų sienų apmušalus ji išgirdo klyksmą. 
Karalienė įsakė atidaryti duris; į kambarį vienais marški- 
niais, susisupusi į platų apsiaustą įpuolė kunigaikštienė de 
Ševrez, lydima keturių freilinų bei trijų kambarinių, ir kone 
apalpusi susmuko prie karalienės lovos. Jos dailios kojos 
buvo nuogos ir kraujavo, nes bėgdama jas susižeidė; verkė 
ji lyg vaikas ir aimanavo, kad pistoleto šūvis sudaužė jos 
kambario langines, sutrupino langų stiklus ir sužeidė ją pa- 
čią, kad ji meldžianti karalienę grąžinti ją į tremtį, kur bus 
saugesnė nei šioje šalyje, kurioje ją norima nužudyti, nes ji 
yra jos didenybės draugė. Sutaršyti kunigaikštienės plaukai 

siekė kojas - o plaukai buvo didžiausias jos grožis, - ir ka- 
ralienei dingtelėjo, kad šis tualetas ne toks jau atsitiktinis, 
kaip galėjo atrodyti. 

— Na, mano brangioji, kas gi atsitiko? - gana šalta- 
kraujiškai paklausė ji kunigaikštienės. - Atrodote lyg Magda- 
lena jaunystėje, kol dar atgailavo už savo nuodėmes. Manau, 
kad jei kas nors čia ir niršta ant ko nors, tai tik ant manęs; nu- 
rimkite. 

— Ak, ponia, išgelbėkite mane, apsaugokite! Mane perse- 
kioja Rišeljė, esu tikra. 

Dar garsiau nuaidėję pistoleto šūviai įtikino karalienę, kad 
ponia de Ševrez buvo taip išsigandusi ne veltui. 

— Padėkite man apsirengti, ponia de Motevil! - liepė ji. 

Tačiau ponia de Motevil buvo visiškai pametusi galvą; ji 
atidarė vieną iš didžiulių juodmedžio skrynių, tada atstojusių 
spintas, ir ištraukė dėžutę su karalienės deimantais, kad ją iš- 
gelbėtų, o ką sakė karalienė, nė nesiklausė. Kitos moterys, iš- 
vydusios pro langus deglų šviesą ir manydamos, kad ugnis 
jau persimetė į rūmus, puolė krauti papuošalus, nėrinius, 
auksines vazas ir net porcelianą į paklodes, kurias paskui ke- 
tino išmesti pro langą. Tuo pačiu metu atėjo ir ponia de Gė- 
mėnė, kiek daugiau apsirengusi nei kunigaikštienė de Šev- 
rez, bet dar tragiškiau įsivaizduojanti esamą padėtį; jos 
išgąsčiu persiėmė ir karalienė, nes ponią de Gėmėnė visi lai- 
kė ceremoningo ir taikaus charakterio moterimi. Ji įėjo nepa- 
sisveikinusi, išbalusi lyg šmėkla ir greitakalbe išbėrė: 

— Ponia, metas atlikti išpažintį; girdėjau, Luvras puolamas, 
iš Sitė plūsta liaudis. 

Visos kambaryje buvusios moterys apstulbo, nutilo ir su- 
stingo. 

— Mes greitai mirsime! - sušuko vis dar klūpėdama kuni- 
gaikštienė de Ševrez. - O Dieve mano! Kodėl aš nepasilikau 
Anglijoje! Taip, atlikime išpažintį; atvirai išpažįstu: aš mylė- 
jau, - aš buvau mylima... 

— Užteks, užteks, - atsiliepė karalienė, - nenoriu daugiau 
klausytis; gal tai ir nebūtų mažiausias iš man gresiančių pa- 
vojus, bet jums tai visiškai nerūpi. 

Onos Austrės šaltakraujiškumas ir griežtas atsakymas vis 
dėlto apramino šią gražią būtybę, ji sutrikusi atsistojo ir, iš- 
vydusi, koks susijaukęs jos tualetas, nuėjo į gretimą kamba- 
rį bent kiek susitvarkyti. 

— Donja Stefanija, - kreipėsi karalienė į vieną iš savo da- 
mų, vienintelę ispanę, kurią laikė prie savęs, - eikite, suras- 
kite man gvardiečių kapitoną: jau metas pasimatyti su vyrais 
ir išgirsti ką nors protingesnio. 

Šitai ji pasakė ispaniškai, ir šis paslaptingas įsakymas sve- 
tima kalba, kurios jos nesuprato, sugrąžino į kambarį sveiką 
protą. Kambarinė, alkovo kampe kalbėjusi rožinį, tučtuojau 
atsistojo ir išbėgo vykdyti ponios įsakymo. 

O apačioje ir viduje vis aiškiau buvo girdėti maišto kelia- 
mas triukšmas ir vis labiau jaučiamas išgąstis. Didžiajame 
Luvro kieme trypė sargybinių arkliai, aidėjo vadų įsakymai, 
dardėjo karalienės karietos, kurios buvo kinkomos, jei reikėtų 
bėgti, džeržgė grindiniu velkamos geležinės grandinės bari- 
kadoms statyti, jei prasidėtų puolimas, buvo girdėti skubūs 
žingsniai, ginklų žvangesys, koridoriuose būreliais blaškėsi 
vyrai, duslūs prislopinti minios šauksmai tai pagarsėdavo, tai 
nuščiūdavo, tai priartėdavo, tai nutoldavo lyg bangų mūša ar 
vėjo ošimas. 

Durys vėl atsivėrė, ir šįkart pro jas įžengė žavinga būtybė. 

— Aš laukiu jūsų, brangioji Mari, - tarė karalienė, tiesda- 
ma rankas kunigaikštytei de Mantu. - Jūs esate drąsesnė už 
mus, nes ateinate pasipuošusi taip, tarsi ketintumėte pasiro- 
dyti visam Dvarui. 

— Laimė, dar nebuvau atsigulusi, - atsakė nuleisdama akis 
princesė de Gonzaga. - Mačiau pro savo langus visą tą liau- 
dį. O ponia, ponia, bėkite! Meldžiu jūsų, gelbėkitės slaptai- 
siais laiptais ir leiskite man pasilikti jūsų vietoje; jie pamanys, 

kad viena iš mūsų yra karalienė, ir, - pridūrė verkdama, - aš 
ką tik girdėjau mirtį pranašaujančius šauksmus. Gelbėkitės, 
ponia! Aš neturiu sosto, kurį galėčiau prarasti! O jūs esate ka- 
raliaus duktė, žmona ir motina, gelbėkitės ir palikite mus čia. 

— Jūs turite daugiau ką prarasti nei aš, mano drauge, gro- 
žį, jaunystę ir, tikiuosi, laimę, - maloniai nusišypsojusi tarė 
karalienė, leisdama jai pabučiuoti ranką. - Pasilikite mano al- 
kove, aš to noriu, bet čia mes būsime dviese. Vienintelė pa- 
slauga, kurią sutinku iš jūsų priimti, žavusis vaike, - malonė- 
kite atnešti man į lovą tą mažą auksinę dėžutę, kurią vargšė 
Motevil padėjo ant žemės ir kurioje yra mano didžiausios 
brangenybės. 

Paskui imdama dėžutę į rankas, karalienė pašnibždėjo Ma- 
ri į ausį: 

— Jei man atsitiktų kokia nelaimė, prisiek, kad išmesi ją 
į Seną. 

— Aš paklusiu jums, ponia, kaip savo geradarei ir antra- 
jai motinai, - verkdama ištarė Mari. 

Tuo metu kovos triukšmas krantinėje dar sustiprėjo, o 
kambario languose dažnai plykstelėdavo šūvių atšvaitai ir 
ataidėdavo jų garsas. Donja Stefanija pranešė, jog atėjo gauti 
įsakymų gvardiečiai ir šveicarų kapitonai. 

— Tegu įeina, - pasakė karalienė. - Stokite į šią pusę, po- 
nios; dabar aš esu vyras, aš turiu juo būti. 

Paskui, pakėlusi lovos užuolaidas, jos didenybė kreipėsi į 
abu karininkus: 

— Ponai, pirmiausia prisiminkite, kad savo galvomis atsa- 
kote už princų, mano vaikų, gyvybes; jūs tai žinote, pone 
de Gito? 

— Aš miegu prie jų durų, ponia; tačiau ši sumaištis negrės- 
minga nei jiems, nei jūsų didenybei. 

— Gerai, bet pirmiausia galvokite apie juos, 0 ne apie ma- 
ne, - pertarė karalienė, -ir saugokite vienodai visus, kam gre- 
sia pavojus. Jūs mane girdite ar ne, pone de Basompjerai ? Jūs 

esate bajoras; pamirškite, kad jūsų dėdė vis dar sėdi Bastili- 
joje, ir atlikite savo pareigą jo draugo, velionio karaliaus, anū- 
kams. 

Basompjeras buvo jaunas, atviro ir nuoširdaus veido vyras. 

— Jūsų didenybė, - atsakė jis su šiokiu tokiu vokišku ak- 
centu, - gali įsitikinti, kad aš užmirštu tik savo, o ne karaliaus 
šeimą. 

Ir jis parodė kairę ranką: jai trūko dviejų pirštų, kurie bu- 
vo ką tik nukirsti. 

— Bet aš turiu dar vieną ranką, - tarė jis ir nusilenkęs iš- 
ėjo drauge su Gito. 

Susijaudinusi karalienė atsistojo ir, nepaisydama kuni- 
gaikštienės de Gėmėnė maldavimų, Mari de Gonzagos verks- 
mų ir ponios de Ševrez rypavimo, nuėjo prie lango ir, atsirė- 
musi į kunigaikštytės de Matu petį, jį pravėrė. 

— Ką aš girdžiu? - paklausė ji. - Jie iš tiesų šaukia: „Te- 
gyvuoja karalius!.. Tegyvuoja karalienė!..“ 

O liaudis, matyt, ją atpažinusi, ėmė dvigubai garsiau šauk- 
ti: „Šalin kardinolą! Tegyvuoja vyriausiasis žirgininkas!“ 

Mari sudrebėjo. 

— Kas jums? - žvelgdama į ją, paklausė karalienė. 

O kadangi Mari neatsakė ir tebevirpėjo visu kūnu, geroji 
ir švelnioji valdovė apsimetė to nepastebėjusi ir dėmesį su- 
telkė į minios šauksmus bei sambrūzdį; ji netgi dėjosi labai 
sunerimusi, nors iš tiesų nerimas jau buvo atlėgęs, kai tas 
pirmasis išrėktas vardas pasiekė jos ausis. Po valandos ka- 
ralienei buvo pasakyta, kad minia pasiruošusi atsitraukti, tik 
laukia vienintelio jos rankos gesto, ir ji grakščiai ir malonin- 
gai mostelėjo ranka; tačiau džiaugsmas toli gražu nebuvo 
tikras, nes širdies gilumoje ji nerimavo dėl daugybės daly- 
kų ir ypač regentystės nuojautos. Kuo labiau lenkėsi Ona 
Austrė pro langą, kad minia ją išvystų, tuo aiškiau matė 
vaizdus, keliančius jai pasipiktinimą, apšviestus aušros ge- 
riau nei pakankamai; ir į jos širdį įsėlino siaubas, nors jai 

kaip niekada reikėjo atrodyti ramiai ir pasitikinčiai savimi, 
sielą nuliūdino minios, jos žodžių ir veidų linksmumas. Sto- 
vėdama priešais visus šiuos į ją žiūrinčius žmones, karalie- 
nė jautėsi silpna moteris ir drebėjo, žvelgdama į liaudį, ku- 
rią greitai turės valdyti ir kuri jau mokėjo reikalauti mirties 
ir kreiptis į savo karalienes. 

Taigi ji pasveikino minią. 

Po šimto penkiasdešimties metų šį pasveikinimą pakarto- 
jo kita valdovė, Prancūzijos karalienė, kaip ir ji, kilusi iš Aust- 
rijos. Monarchija, netekusi pagrindų, tokia, kokią sukūrė ją 
Rišeljė, gimė ir mirė tarp šių dviejų pasveikinimų. 

Galiausiai valdovė liepė uždaryti langus ir pasiskubino 
atleisti baugščiąją savo svitą. Storos užuolaidos uždengė 
margaspalvius langus, ir čia nepageidautina dienos šviesa 
nebesiskverbė į kambarį; didžiulės balto vaško žvakės degė 
auksinėse rankų formos kandeliabruose ant sienų, kurias 
puošė įrėminti lelijų žiedais išgražinti gobelenai. Karalienė 
panoro likti tik su Mari de Mantu, sugrįžo į karališkosios 
baliustrados atitvertą alkovą ir, pavargusi nuo savo drąsos 
bei šypsenų, susmuko ant lovos ir apsipylė ašaromis, glaus- 
dama kaktą prie priegalvio. Atsiklaupusi ant aksominės pa- 
kojos, Mari laikė vieną valdovės ranką savosiose ir, nedrįs- 
dama prabilti pirmoji, virpėdama glaudė prie jos skruostą, 
nes iki šiol dar niekas niekada karalienės akyse nebuvo ma- 
tęs nė vienos ašaros. 

Tai truko keletą minučių. Paskui, sunkiai pakilusi, valdo- 
vė vėl prašneko: 

— Nesisielok, mano mergaite, leisk man išsiverkti; to la- 
bai reikia, kai valdai! Jei meldiesi Dievui už mane, paprašyk, 
kad jis suteiktų man jėgų ir aš nejausčiau neapykantos visur 
mane persekiojančiam priešui, kuris dėl nežabotų savo am- 
bicijų pražudys karališkąją Prancūzijos šeimą ir monarchiją; 
jaučiu jį prisidėjus prie tų ką tik pasibaigusių įvykių, jis įsi- 
pynęs ir į šias triukšmingas riaušes. 

— Bet, ponia, argi jis ne Narbonoje? Juk, be abejonės, kal- 
bate apie kardinolą? Ir nejaugi jūs negirdėjote, kad liaudis, 
šauksmais sveikinanti jus, priešiška jam? 

— Taip, mano drauge, jis už trijų šimtų Ijė nuo mūsų, bet 
lemtingasis jo genijus budi prie šių durų. Ir jei tie šauksmai 
pasigirdo, tai tik todėl, kad jis leido; jei tie vyrai susirinko, 
tai tik todėl, kad dar neatėjo valanda, kurią jis numatė jų žū- 
čiai. Patikėk, aš jį pažįstu ir brangiai sumokėjau už tos su- 
gedusios sielos pažinimą; jis atėmė iš manęs valdžią, pride- 
rančią Mano rangui, atėmė jaunystės malonumus, šeimos 
šilumą ir net mano vyro širdį; jis mane atskyrė nuo viso pa- 
saulio; dabar jis atitveria mane garbės ir pagarbos užtvara; 
o kadaise, sukėlęs skandalą visoje Prancūzijoje, išdrįso ap- 
kaltinti mane pačią; mano popieriai buvo tikrinami, aš bu- 
vau apklausta; mane privertė pasirašyti, kad esu nusikaltu- 
si ir prašau karaliaus atleidimo dėl kaltės, kurios aš 
nesuvokiau; pagaliau atsidavęs man ištikimas tarnas įmes- 
tas į kalėjimą, gal net iki gyvos galvos, todėl, kad išsaugo- 
jo šią dėžutę, kurią tu išgelbėjai. Tavo žvilgsnis byloja, jog 
manai, kad esu pernelyg išsigandusi; neapsigauk, kaip šitai 
dabar daro visas dvaras, brangioji dukra; būk tikra, tas žmo- 
gus yra visur ir žino viską, net ir mūsų mintis. 

— Ak, ponia! Nejaugi jis žino, ką šaukė tie ponai po jūsų 
langais, ar žino vardus tų, kurie juos pasiuntė? 

— Taip, be abejonės, jis viską žino iš anksto arba numato; 
leidžia, įsako, kad sukompromituotų mane karaliaus akyse ir 
amžinai atskirtų jį nuo manęs; jis nori mane pažeminti ir vi- 
siškai sutrypti. 

— Ir vis dėlto karalius jo nebemyli jau dveji metai - jis myli 
kitą Žmogų. 

Karalienė nusišypsojo; netardama nė žodžio, ji kelias aki- 
mirkas žvelgė į naivius ir tyrus gražiosios Mari bruožus bei 
kupinas nuoširdumo akis, patikliai įsmeigtas į valdovę; Ona 
Austrė nubraukė juodas plaukų sruogas, užkritusias ant gra- 

žuolės kaktos, jos akys bei siela ilsėjosi, žiūrint į šią žavingą 
nekaltybę, atsispindinčią nepaprasto grožio veide; karalienė 
pabučiavo Mari į skruostą ir tarė: 

— Tu net nejįtari, vargšas angele, liūdnos tiesos - karalius 
nieko nemyli, ir tuos, kurie atrodo esantys patys didžiausi fa- 
voritai, jis linkęs išduoti pirmiausia ir nublokšti tam, kuris 
įsiurbia ir suryja viską. 

— O Dieve mano! Ką jūs sakote? 

— Ar tu žinai, kiek jų jis jau pražudė? - tylesniu balsu kal- 
bėjo karalienė, žvelgdama Mari į akis, lyg norėdama perskai- 
tyti jaunosios kunigaikštytės mintis ir įteigti jai savąsias. - Ar 
tu žinai, koks buvo jo favoritų galas? Ar tau kas nors pasa- 
kojo apie Barada, Sen Simono tremtį, apie panelę de Lafajet, 
išsiųstą į vienuolyną, apie ponios d'Otfor gėdą, apie pono de 
Šalė pirmojo vaiko ir jauniausio iš tų, kurie buvo nužudyti, iš- 
tremti ar įmesti į kalėjimą? Visi išnyko nuo vieno jo rankos 
mostelėjimo, nuo vieno Rišeljė įsakymo savo šeimininkui, o 
be šios malonės, kurią tu manai esant draugystę, jų gyveni- 
mas būtų buvęs taikus: ši malonė -tai mirtis, tai nuodai. Tik 
pažvelk į šį gobeleną, vaizduojantį Semelę; Liudviko XIII fa- 
voritai panašūs į šią moterį - jo draugystė ryja viską tarsi ši ją 
akinanti ir deginanti ugnis. 

Jaunoji kunigaikštytė nebeįstengė klausytis karalienės; ji 
vis dar žvelgė į valdovę savo didelėmis juodomis akimis, ap- 
trauktomis ašarų šydu; jos rankos virpėjo Onos Austrės ran- 
kose, o lūpos mėšlungiškai trūkčiojo. 

— Aš labai žiauri, ar ne, Mari? - toliau kalbėjo karalienė 
neapsakomai švelniu balsu, glostydama ją lyg vaiką, iš kurio 
norima išgauti prisipažinimą. - O taip, žinoma, aš labai pik- 
ta, mano širdis kupina sielvarto; jūs jau nebeištveriate, mano 
vaike. Nagi papasakokit man, kaip jums sekasi su ponu de 
Sen Maru? 

Po šių žodžių Mari davė sielvartui valią ir, vis dar klūpė- 
dama prie karalienės kojų, įsikniaubusi į gerosios valdovės 

krūtinę, savo ruožtu apsipylė ašaromis; jos raudos protrūkiai 
buvo vaikiški, o galva ir gražūs pečiai taip smarkiai krūpčiojo, 
jog atrodė, kad jos širdis plyš į gabalėlius. Karalienė ilgai lau- 
kė, kol nurims šis priepuolis, sūpavo savo glėby, lyg norėda- 
ma palengvinti jos skausmą ir dažnai kartojo: 

— Dukrele, nagi, dukrele, nesielvartauk taip. 

— Ak, ponia! - sušuko Mari. - Aš taip jums nusikaltau; bet 
aš nežinojau, kad jūsų širdis tokia. Aš smarkiai suklydau, ir 
tikriausiai būsiu už tai smarkiai nubausta. Tačiau, deja! Kaip 
būčiau išdrįsusi pasakyti jums, ponia? Man buvo nesunku at- 
verti jums savo sielą, sunkiausia buvo prisipažinti, kad noriu, 
jog į ją įsiklausytumėte. 

Karalienė, pridėjusi pirštą prie lūpų, akimirksnį mąstė, lyg 
svarstydama, ką pasakyti. 

— Jūs teisi, jūs iš tikrųjų teisi, - galop vėl prabilo ji, - sun- 
kiausia yra ištarti pirmąjį Žodį, ir dažnai tai mus pražudo: bet 
nieko nepadarysi, jeigu nebūtų etiketo, mes greitai prarastu- 
me orumą. Ak, kaip sunku valdyti. Šiandien aš noriu pažinti 
jūsų širdį, ir noriu per vėlai, kad dar galėčiau jums padėti. 

Mari de Mantu nuleido galvą ir nieko neatsakė. 

— Ar reikia jus padrąsinti, kad prabiltumėte? - paklausė 
karalienė. - Ar reikia priminti, kad beveik įsidukrinau jus kaip 
vyriausiąją dukterį, kad stengiausi surasti jums jaunikį, kara- 
liaus brolį, o paskui ruošiau jums Lenkijos sostą? Ar reikia 
dar ko nors daugiau, Mari? Taip, reikia ir dėl tavęs viską pa- 
darysiu, bet jei tu man neatversi širdies, vadinasi, ne taip apie 
tave galvojau. Atidaryk savo rankomis šią auksinę dėžutę, štai 
raktas; atrakink ją drąsiai, nedrebėk kaip aš. 

Kunigaikštytė de Mantu, kiek pasvyravusi, pakluso ir ma- 
žoje išdrožinėtoje dėžutėje išvydo grubaus darbo durklą, ge- 
ležine rankena ir surūdijusiais ašmenimis; jis buvo padėtas 
ant keleto rūpestingai sulankstytų laiškų, ant kurių buvo už- 
rašytas Bekingemo vardas. Ji norėjo juos išimti, bet Ona Aust- 
rė ją sulaikė: 

— Nieko daugiau neieškok, čia visas karalienės lobis... 
Vienintelis, nes tai kraujas Žmogaus, jau nebegyvenančio, 
bet gyvenusio dėl manęs; jis buvo pats gražiausias, pats drą- 
siausias, pats geriausias iš visų didžiųjų Europos vyrų; jis pa- 
sidabino Anglijos karūnos deimantais, kad man patiktų; jis 
sukėlė kruviną karą, apginklavo laivyną ir pats jį vedė, kad 
turėtų laimės nors kartą sumušti žmogų, kuris buvo mano 
vyras; jis perplaukė jūras, kad nuskintų gėlę, kurią aš su- 
mindžiau, ir rizikavo gyvybe, kad pabučiuotų ir sudrėkintų 
ašaromis šios lovos kojūgalį, stebimas dviejų mano dvaro 
damų. Ar pasakyti dar daugiau? Taip, pasakysiu - aš jį my- 
lėjau, vis tebemyliu praeityje, gal labiau, nei kas nors kitas 
yra mylėjęs. Ir ką gi, jis niekada to nesužinojo, niekada to 
nė nenujautė: šis veidas, šios akys jam buvo lyg iškalti iš 
marmuro, 0 mano širdis degė ir plyšo į gabalus; bet aš bu- 
vau Prancūzijos karalienė. 

Ona Austrė stipriai suspaudė Mari ranką. 

— Išdrįsk dabar skųstis, - toliau kalbėjo ji, - jei negalėjai 
man papasakoti apie savo meilę; ir išdrįsk tylėti, išgirdusi tai, 
ką tik tau papasakojau. 

— O taip, ponia! Išdrįsiu patikėti jums savo skausmą, nes 
jūs man esate... 

— Draugė, moteris, - pertarė ją karalienė. - Buvau mote- 
ris, nes išsigandau ir atskleidžiau tau paslaptį, kurios niekas 
pasaulyje nežino; buvau moteris, kaip matai, mano meilė 
pergyveno žmogų, kurį mylėjau... Pasakok, papasakok man, 
jau metas... 

— Priešingai, jau nebe metas, - atsakė Mari ir prisivertė 
nusišypsoti. - Ponas de Sen Maras ir aš - mudu sujungti vi- 
sam gyvenimui. 

— Visam gyvenimui! - sušuko karalienė. - Taip manote? O 
jūsų titulas, jūsų vardas, jūsų ateitis, viskas prarasta? Norite 
įstumti į neviltį savo brolį kunigaikštį de Retelini ir visus 
Gonzagas? 

— Mąstau apie tai jau ketverius metus ir apsisprendžiau; 
prieš dešimt dienų mes susižadėjome... 

— Susižadėję! - sušuko pliaukštelėjusi delnais karalienė. — 
Jus apgavo, Mari. Kas būtų išdrįsęs be karaliaus leidimo? Tai 
intriga, ir noriu viską apie ją sužinoti; esu įsitikinusi, kad jus 
į ją įtraukė ir apgavo. 

Mari susitvardė ir tarė: 

— Nieko nebuvo paprastesnio, ponia, už mano draugystę. 
Aš gyvenau, jūs žinote, senoje Šomono pilyje, pas maršalie- 
nę d'Efija, pono de Sen Maro motiną. Išvykau pas juos ap- 
verkti savo tėvo, ir netrukus atsitiko taip, kad ir jis apraudo- 
jo savąjį. Šioje gausioje sielvartaujančioje šeimoje aš mačiau 
tik jo skausmą - tokį pat didelį, kaip ir manasis: apie viską, 
ką jis man kalbėjo, jau buvau mąsčiusi; ir kai mes atėjome 
vienas kitam išsakyti savo kančių, supratome, kad jos pana- 
šios. Kadangi mane pirmąją ištiko nelaimė, aš geriau numa- 
niau, kas yra sielvartas, ir stengiausi jį paguosti, pasakodama 
apie tai, ką iškentėjau; gailėdamas manęs, jis užsimiršdavo. 
Tai buvo pradžia mūsų meilės, kuri, kaip matote, gimė tarsi 
tarp dviejų kapų. 

— Kad Dievas duotų, mano brangioji, laimingą pabaigą, - 
ištarė karalienė. 

— Tikiuosi, ponia, nes jūs meldžiatės už mane, - toliau kal- 
Lėjo Mari. - Be to, dabar visas pasaulis man šypsosi; o tada 
aš buvau labai nelaiminga. Vieną dieną pilį pasiekė žinia, jog 
kardinolas kviečia poną de Sen Marą į armiją; man atrodė, 
kad pagrobiamas dar vienas man artimas Žmogus, nors mes 
dar buvome svetimi vienas kitam. Ponas de Basompjeras be 
perstojo kalbėjo apie mūšius ir mirtį; apimta didžiulio neri- 
mo, palikdavau visus kas vakarą ir verkdavau naktį. Iš pra- 
džių man rodės, kad verkiu dėl praeities, paskui supratau, 
kad dėl ateities, ir pajutau, jog ašaros jau nebe tos pačios, nes 
aš norėjau jas nuslėpti. 

Laukiant išvykimo, prabėgo šiek tiek laiko; matydavau jį 
kiekvieną dieną ir gailėjausi, kad jis išvyksta, nes nuolat man 
kartodavo norįs amžinai gyventi taip, kaip gyvena dabar, savo 
šalyje ir greta mūsų. Jis nepuoselėjo jokių ketinimų ir vilčių 
iki pat savo išvykimo dienos, nes nežinojo, ar buvo... Nedrįstu 
to sakyti jos didenybei... 

Mari išraudo, nuleido drėgnas akis ir nusišypsojo... 

— Nagi, - ištarė karalienė, - ar buvo mylimas, ar ne? 

— Ir tą vakarą, ponia, jis iškeliavo kupinas vilties. 

— Tai iš tiesų buvo matyti. Tačiau galiausiai jis išvyko, - 
kiek nurimusi tarė Ona Austrė. - Bet sugrįžo po dvejų metų, 
ir jūs jį matydavote? 

— Retai, ponia, - išdidokai atsakė jaunoji kunigaikštytė, — 
ir visuomet bažnyčioje, dalyvaujant kunigui, kurio akivaizdo- 
je pasižadėjau priklausyti tik ponui de Sen Marui. 

— Tai buvo sutuoktuvės? Kas išdrįso tai padaryti? Aš su- 
žinosiu. Gerasis Dieve! Vienos klaidos, vienos klaidos, mano 
vaike, o išgirdau viso labo tik kelis žodžius. Leiskite man pa- 
galvoti. 

Nuleidusi akis ir galvą, nugrimzdusi į savo mintis, karalie- 
nė toliau garsiai kalbėjosi pati su savimi: 

— Priekaištai bus nenaudingi ir žiaurūs, jei blogis jau pa- 
darytas: praeitis mums nebepriklauso, pagalvokim apie mums 
likusį laiką. Sen Maras - geras vyras, šaunus, dvasingas, ku- 
pinas didelių užmojų; stebėjau jį - per dvejus metus jis daug 
pasiekė, ir dabar suprantu, kad visa tai dėl Mari... Jis gerai el- 
giasi; jis vertas, taip vertas jos mano akyse, bet ne Europos. 
Reikia, kad jis iškiltų dar aukščiau: princesė de Mantu negali 
tekėti už Žmogaus, kurio rangas žemesnis už princą. Reikia, 
kad jis juo taptų. Aš negaliu nieko; aš nesu net karalienė, esu 
tik moteris, į kurią karalius nekreipia dėmesio. Tik kardino- 
las, amžinasis kardinolas... O jis yra jo priešas, ir galbūt šios 
riaušės... 

— Deja! Tai jų tarpusavio karo pradžia, aš ką tik puikiai 
tai suvokiau. 

— Tuomet jis žuvęs, - apkabindama Mari, sušuko karalie- 
nė. - Atleisk, mano vaike, aš draskau tavo širdį, bet mes tu- 
rime viską apžvelgti ir viską pasakyti viena kitai šiandien; 
taip, jis žuvęs, kol pats nenuvers to pikto Žmogaus, nes ka- 
ralius jo neišsižadės; vien tik jėga... 

— Jis nuvers jį, ponia; nuvers, jeigu jam padėsite. Jūs esate 
lyg Prancūzijos dievybė! O, meldžiu jūsų! Apsaugokite ange- 
lą nuo demono; tai jūsų reikalas, jūsų karališkosios šeimos 
reikalas, visos jūsų tautos reikalas... 

Karalienė nusišypsojo. 

— O ypač tavo reikalas, dukra, ar ne? Ir kaip tik todėl pa- 
darysiu viską, ką tik galiu; mano valdžia, kaip jau sakiau, ne- 
didelė, bet ji visa - tavo labui: žinoma, jei tas angelas nepa- 
darys mirtinų nuodėmių, - pridūrė ji, įžvalgiomis akimis 
žiūrėdama į Mari. - Šiąnakt girdėjau, kaip jo vardą kartojo vi- 
siškai jo neverti asmenys. | 

— Ponia, galėčiau prisiekti, kad jis nieko apie tai nežinojo. 

— Ak, mano vaike, nebekalbėkime apie valstybės reikalus, 
tu dar apie juos nepakankamai nutuoki, leisk man truputį pa- 
miegoti, jei pasiseks užsnūsti iki prasidedant mano tualetui; 
mano akys degte dega, ir tavo tikriausiai taip pat. 

Taip kalbėdama malonioji karalienė nulenkė galvą ant dė- 
žutę paslėpusio priegalvio, ir netrukus Mari pamatė, kaip pa- 
kirsta nuovargio ji užmigo. Tuomet Mari atsikėlė ir persėdo 
į didelį keturkampio formos apmuštą fotelį su ranktūriais, su- 
nėrė ant kelių rankas ir susimąstė apie savo skausmingą pa- 
dėtį: nuraminta švelniosios globėjos žodžių, mergina dažnai 
žvilgčiojo į ją, miegančią, ir slapčia siuntė jai tūkstančius pa- 
laiminimų, kuriuos meilė visada dosniai dalija tiems, kurie ją 
globoja; retkarčiais Mari pabučiuodavo šviesias karalienės 
plaukų sruogas, lyg būtų galėjusi tuo bučiniu į jos sielą įlie- 
ti savo mintis, laiminančias karalienę. 

Karalienė miegojo, o Mari mąstė ir verkė. Staiga ji prisimi- 
nė, jog dešimtą valandą, karališkojo tualeto metu, ji pasiro- 
dys visam dvarui; kad nustotų verkusi, jai reikėjo nutraukti 
savo minčių giją, todėl paėmė didžiulę ant emalio ir medalio- 
nų išmarginto stalo gulėjusią in folio knygą d'Urfė „Astrėją“, 
gražaus galantiškumo kūrinį, dievinamą puikių dorovingųjų 
dvaro damų. Naivaus, bet tiesaus Mari proto neįstengė pa- 
traukti pastoralinės meilės istorijos; ji buvo pernelyg natūrali, 
kad suprastų Linjono piemenis, pernelyg sąmojinga, kad jai 
patiktų jų kalbos, ir pernelyg įkaitinta aistros, kad pajustų jų 
švelnumą. Tačiau, žinodama, jog romanas labai madingas, 
Mari norėjo prisiversti juo susidomėti ir mintyse priekaišta- 
vo sau kaskart, kai pajusdavo iš knygos puslapių sklindantį 
nuobodulį, ji nekantriai perbėgdavo juos akimis, ieškodama 
to, kas galėtų jai patikti ir sujaudinti: akis užkliuvo už vienos 
graviūros, vaizduojančios piemenaitę Astrėją su aukštais kul- 
nais, korsetu ir įsiūta po suknele pagalvėle, besistiebiančią 
ant pirštų galiukų, kad pamatytų plaukiantį upe švelnųjį Se- 
ladoną, nusprendusį nusiskandinti, nes ryte Astrėja pasitiko 
jį šaltokai. 

Nesuvokdama savo pasidygėjimo motyvų bei slypinčio to- 
je scenoje melo, Mari nykščiu vertė puslapį po puslapio, ieš- 
kodama bent vieno žodžio, kuris prikaustytų jos dėmesį, ir jį 
pamatė - druidas. „A! Štai tvirto charakterio personažas, - ta- 
rė sau. - Be abejonės, paskaitysiu apie vieną tų mįslingų žy- 
nių. Bretanėje, kaip man sakė, dar yra išlikusių jų aukojimo 
akmenų; perskaitysiu, kaip jis aukoja žmogų - tai bus siaubo 
vaizdas, bet vis tiek skaitykime“". 

Taip murmėdama, bjaurėdamasi, suraukusi antakius ir be- 
veik virpėdama, ji štai ką perskaitė: 


Druidas Adamasas švelniai pašaukė piemenis Pimandrą, 
Ligdamoną ir Klidamaną, ką tik atvykusius iš Kalė: „Šis nuo- 


tykis gali baigtis, - pasakė jiems, — tik didžiausia meile. Kai 

myli, dvasia įgauna mylimos būtybės pavidalą, kad tai pavaiz- 
duočiau, maloniai pasitelksiu burtus ir parodysiu jums šiame 
šaltinyje nimtą Silvi, kurią visi taip mylite. Didysis šventikas 
Amazis greit atkeliaus iš Monbrizono ir paaiškins jums šios 
minties subtilumą. Taigi, malonieji piemenys, keliaukite; jei 
jūsų norai rimti, jie nekankins jūsų; o jei ne, jūs būsite nu- 
bausti ir išnyksite panašiai kaip Seladonas ir piemenaitė Ga- 
latėja, kurią nepastovusis Heraklis paliko Overnės kalnuose 
ir iš kurios vardo kilo švelniosios Galijos pavadinimas; arba 
būsite Linjono piemenų užmėtyti akmenimis, kaip padarė įnir- 
šęs Amidoras. Didžioji šio urvo nimfa užbūrė...“ 


Didžiosios nimfos burtai paveikė ir kunigaikštytę, vos 
įstengusią silpstančia ranka surasti knygos pabaigoje paaiš- 
kinimą, kad druidas Adamasas tebuvo gudri alegorija, vaiz- 
duojanti generolą leitenantą de Monbrizoną, kilusį iš Pepo- 
nų šeimos; pavargusios akys užsimerkė, didžiulė knyga 
nuslydo ant aksominio pagalvėlio, ant kurio ilsėjosi jos kojos 
ir ant kurio dabar nusileido gražioji Astrėja ir galantiškasis 
Seladonas, mažiau sustingę nei jų įveikta ir giliai įmigusi Ma- 
ri de Mantu. 


XVI skyrius 


SĄMYŠIS 


Reikia dvasios tvirtybės ir didelės išminties, kad 
Prancūzijoje galėtum apsieiti be tarnybos ir užsiėmimo, 
kad sutiktum sėdėti namuose ir nieko neveikti. Beveik 
nė vienas žmogus neturi nei pakankamai nuopelnų, kad 
taip gyvendamas išliktų orus, nei tiek proto išteklių, kad 
užpildytų tuščias valandas, neturėdamas to, ką prastuo- 
menė vadina reikalais. 

Vis dėlto išminčiaus dykaduoniavimui apibūdinti nė- 
ra tinkamo pavadinimo, ir mąstymą, kalbėjimą, skaily- 
mą ir ramybės būseną derėtų vadinti darbu. 

LABRIUJERAS 


Ši Gastono Orleaniečio ir karalienės taip skirtingai sutiktą 
rytmetį tyla ir ramybė viešpatavo šalia Teisingumo Rūmų 
stūksančio didžiulio namo kukliame kabinete. Varinė gotiš- 
kos formos lempa čia grūmėsi su auštančia diena, rausva švie- 
sa nutvieskusia krūvą ant stalo suverstų popierių ir knygų bei 
Lopitalio, Montenio, istoriko de Tu ir karaliaus Liudviko XIII 
biustus; židinyje, ganėtinai aukštame, kad į jį tilptų Žmogus 
ir netgi galėtų ten atsisėsti, ant didžiulių geležinių pastovų 
liepsnojo kaitri ugnis. Į vieną iš tų pastovų įrėmęs koją, sė- 
dėjo jau atsikėlęs uolusis de Tu, dėmesingai studijuojantis 
naujuosius Dekarto ir Grocijaus veikalus; pasidėjęs ant kelių 
užsirašinėjo savo mintis apie šias filosofines ir politines kny- 

gas, apie kurias tuo metu sukosi visos kalbos; o dabar jo dė- 
mesys buvo sutelktas į „Metafizinius apmąstymus“; jaunasis 
patarėjas žavėjosi filosofu de la Turenu. Dažnai, įkarščio pa- 
gautas, jis tapšnodavo per knygą ir šūkčiodavo iš susižavėji- 
mo; kartkartėmis liesdavo šalia stovintį gaublį, ilgai sukdavo 
jį ranka, pasinėręs į giliausius mokslinius apmąstymus; pas- 
kui, kai minčių gilumas pakylėdavo jį į dar didesnes aukštu- 
mas, de Tu staiga puldavo ant kelių priešais kabantį ant ži- 
dinio Nukryžiuotąjį, nes, priėjęs žmogiškojo proto ribas, jis 
išvysdavo Dievą. Arba nugrimzdavo į savo didžiulį krėslą taip, 
kad beveik gulėdavo ant nugaros ir, užsidengęs rankomis 
akis, sekė mintyse Renė Dekarto išprotavimų grandinę, pra- 
dėdamas nuo šios pirmajame „Apmąstyme“ išsakytos minties: 
„Tarkime, kad mes miegame ir akių atmerkimas, galvos ju- 
dinimas, rankos tiesimas ir kita - tai tik apgaulingos iliuzijos..." 
Ir baigdamas didinga trečiojo „Apmąstymo“ mintimi: 
„Todėl telieka pasakyti, kad ši idėja yra gimusi ir sukurta 
drauge su manimi, panašiai kaip idėja apie patį save. 
Tikrai nėra nieko keisto, kad Dievas, kurdamas mane, su- 
teikė man šią idėją, tarsi autorius žymę savo kūriniui*“. 
Tokios mintys buvo apnikusios jaunąjį patarėją, kai po jo 
langais pasigirdo didžiulis triukšmas; jis pamanė Žmones šau- 
kiant dėl to, kad kažkur kilo gaisras, ir puolė prie lango pa- 
tikrinti, ar neužsidegė fligelis, kuriame gyveno jo motina ir 
seserys; tačiau namas miegojo, iš kaminų nerūko dūmai, ir at- 
rodė, kad niekas ten dar neatsikėlęs; padėkojęs Dievui, de Tu 
pribėgo prie kito lango ir pamatė siaurų krantinės gatvelių 
link skuodžiančią minią, apie kurios žygdarbius mes jau ži- 
nome. Žvelgdamas į šią moterų ir vaikų grūstį, juokingą vė- 
liavą, paskui kurią jie bėgo, ir pamėkliškai apsirengusius vy- 
rus, tarė sau: „Kokia nors liaudies šventė ar karnavalinė 
komedija"; vėl įsitaisęs prie židinio, de Tu paėmė nuo stalo 


* Vertė G. Bartkus. 

didelį žinyną ir įniko ieškoti, kokio šventojo dieną jie galėtų 
švęsti. Peržiūrėjęs gruodžio skiltį, ties ketvirtąja mėnesio die- 
na rado šv. Barboros vardą; prisiminė, jog ką tik matė kažką 
panašaus į mažas patrankas ir sviedinių dėžes ir, visiškai pa- 
tenkintas paaiškinimu, kurį pats surado, pasiskubino nuvyti 
šalin jo rimtumą išblaškiusią mintį ir vėl pasinėrė į malonią- 
sias studijas, retkarčiais pakildamas knygų spintos lentyno- 
se susirasti reikiamą tomą ir, perskaitęs jame vieną sakinį, ei- 
lutę ar tik vieną žodį, nublokšdavo jį ant stalo ar parketo, jau 
užgriozdinto popieriais, nes, grąžindamas viską į vietą, bijo- 
jo pertraukti minčių giją. 

Staiga triukšmingai atsivėrė durys, ir de Tu išgirdo vieno 
advokatų kolegijos nario vardą; tą narį buvo išskyręs iš kitų 
tarpo ir geriau pažinojo dėl savo ryšių magistratūroje. 

— Ak, koks gi atsitiktinumas penktą valandą ryto čionai 
atvijo poną Furnjė? - sušuko jis. - Ar reikia apginti kokį nors 
nelaimingąjį, ar jūsų talento vaisiais pamaitinti kokią šeimą? 
Ar turime ištaisyti kokias nors klaidas, ar pažadinti savo šir- 
dyse kilnius jausmus? Juk tai jums įprastas darbas. Ar atei- 
nate man vėl pranešti apie naują Parlamento pažeminimą? 
Deja, slaptieji Arsenalo rūmai yra galingesni už senąją Chlod- 
vigo laikų magistratūrą! Parlamentas puolė ant kelių, viskas 
prarasta, nebent staiga jame atsirastų tokių žmonių, kaip jūs. 

— Pone, nesu vertas jūsų pagyrų, - tarė advokatas; kartu 
su juo įėjo orus pagyvenęs vyras, abu jie buvo su plačiais ap- 
siaustais. - Priešingai, nusipelniau jūsų priekaištų ir esu pa- 
siruošęs atgailauti, kaip ir ponas grafas Diuliudas, štai ir jis. 
Atvykome prašyti jūsų priedangos šiandienai. 

— Priedangos! Nuo ko? - paklausė sodindamas juos de Tu. 

— Nuo pačių prasčiausių Paryžiaus padugnių, norinčių, kad 
būtume jų vadai, tai nuo jų mes bėgome; jos šlykščios; jų re- 
gėjimas, uoslė, klausa ir visos juslės pernelyg suerzintos, - juo- 
kingai, bet oriai ištarė grafas Diuliudas. - To jau per daug. 

— Ak! Ak! Taigi, sakote, kad to jau per daug? - paklausė 
de Tu nustebęs, tik nenorėdamas to parodyti. 

— Taip, - patvirtino advokatas. - Iš tiesų, tarp mūsų kal- 
bant, vyriausiasis žirgininkas nuėjo per toli. 

— Taip, jis pernelyg skubinasi; jis sužlugdys mūsų pla- 
nus, - pridūrė jo draugas. 

— Ak! Ak! Taigi, sakote, kad jis nuėjo per toli? - pasitry- 
nęs smakrą, paklausė de Tu, vis labiau stebėdamasis. 

Jau trys mėnesiai, kaip Sen Maras jo nelanko, tačiau de Tu 
per daug neėmė į širdį, nes žinojo jį esant Sen Žermene; di- 
delės malonės gaubiamas, jis nesitraukė nuo karaliaus; tačiau 
de Tu buvo labai nutolęs nuo dvaro naujienų. Pasinėręs į rim- 
tas studijas, jis beveik nepaisė, kas dedasi išorėje, nebent 
koks kilęs triukšmas atkreipdavo jo dėmesį; kas vyksta, jis su- 
žinodavo tik paskutiniu momentu, ir artimi jo draugai išties 
prisilinksmindavo, matydami naivų jaunojo patarėjo nustebi- 
mą, tuo labiau kad mažytės pasaulietiškos savimeilės skati- 
namas de Tu norėjo atrodyti išmanąs visuomeninius reikalus 
ir stengdavosi paslėpti nuostabą, išgirdęs kokią naujieną. 
Taip atsitiko ir šį kartą, o prie savimeilės jausmo prisidėjo dar 
ir draugiškumas: de Tu nenorėjo, kad jie pamanytų, jog Sen 
Maras kažko jam nepasakė, be to, savo draugo garbei norė- 
jo parodyti, jog Žino apie jo planus. 

— Jūs girdėjote paskutines mūsų naujienas? - paklausė 
advokatas. 

— Taip, be abejonės. Pasakokite. 

— Jūs abu taip prisirišę vienas prie kito, kad turite žinoti, 
jog jau metai, kaip ruošiame... 

— Iš tiesų... Ruošiame... Kalbėkite, kalbėkite... 

— Jūs sutiksite su manimi, pone, kad vyriausiasis žirginin- 
kas klysta... 

— Ak! Ak! Nelygu aplinkybės. Paaiškinkite man, tada pa- 
žiūrėsime... 

— Na, gerai! Ar jūs žinote, ką mes sutarėme per paskuti- 
nį susirinkimą, apie kurį jums pasakojo? 

— A! Tai yra... Atleiskite, maždaug nuvokiu, apie ką kal- 
bate; tačiau paaiškinkite man smulkiau. 

— Nebūtina, juk jūs tikriausiai neužmiršote, ką jis mums 
patarė pas Marioną Delorm? 

— Nieko daugiau neįtraukti į mūsų sąrašus, - pasakė gra- 
fas Diuliudas. 

— Ak! Taip, taip, suprantu, - atsakė de Tu. - Man rodos, 
tai protinga, iš tiesų, labai protinga! 

— Puiku, - toliau kalbėjo Furnjė, - tačiau jis pats ir sulaužė 
šį susitarimą; nes šįryt, be to landūno de Gondi atvestų niek- 
šų, mūsų akį patraukė kažkoks bastūnas pagyruolis; jis kiaurą 
naktį durklu ir špaga užpuldinėjo abiejų partijų bajorus ir vi- 
sa gerkle rėkė: „Atsigręžk į mane, d'Obižu! Tu išlošei iš ma- 
nęs tris tūkstančius dukatų, tai štai tau trys špagos smūgiai. 
Atsigręžk, Lašapeli! Greitai už savo dešimt pistolių turėsiu 
dešimt tavo kraujo lašų!“; savo akimis mačiau, kaip puolė 
juos ir keletą kitų iš abiejų partijų, tiesa, jis elgėsi sąžiningai, 
nes puldavo tik iš priekio ir jiems pasiruošus gintis, bet tai 
darė švytėdamas iš laimės, su pasipiktinimą keliančiu neša- 
liškumu. 

— Taip, pone, ir būčiau pasakęs jam savo nuomonę, - va- 
rė toliau Diuliudas, - bet pamačiau jį, sprunkantį per minią 
lyg voverė; jis kvatojo drauge su keliais įdegusiais nepažįs- 
tamaisiais; neabejoju, kad jį atsiuntė ponas de Sen Maras, nes 
jis įsakinėjo Ambrozijui, turėtumėte jį pažinti - tai ispanas be- 
laisvis, nenaudėlis, kurį Sen Maras padarė savo tarnu. Garbės 
žodis, aš pasibjaurėjau, nes visai nesu linkęs painiotis su to- 
kiomis padugnėmis. 

— Visa tai, pone, - pertarė ji Furnjė, - labai skiriasi nuo 
Ludeno įvykių. Liaudis priešinosi, bet maišto nesukėlė - 
sveika ir pagarbos nusipelniusi liaudies dalis papiktinta 
žmogžudystės, o ne įkaitinta vyno ir pinigų. Tai buvo 
protestas prieš budelį, protestas, kuriame galėjai dalyvauti 
garbingai, o ne veidmainių maištininkų staugimas, banda 
perėjūnų, kilusių iš Paryžiaus purvo ir atplūdusių nuteka- 
maisiais vamzdžiais. Prisipažįstu, labai pavargau nuo šių 

vaizdų ir atėjau jūsų prašyti, kad pasišnekėtumėte apie tai 
su ponu vyriausiuoju žirgininku. 

De Tu labai sumišęs klausėsi tų dviejų ponų ir veltui sten- 
gėsi suprasti, ką bendro gali turėti Sen Maras su šia, jam re- 
gis, įsismaginusia liaudimi, be to, jis visai nenorėjo prisipažin- 
ti, kad nieko nežino; o nežinojo jis ničnieko, nes kai paskutinį 
kartą matė savo draugą, tas kalbėjo tik apie arklius ir kara- 
liškąsias arklides, apie medžioklę su sakalais ir Vyriausiojo 
Medžioklio svarbą valstybiniams reikalams, apie tai, kas tikrai 
nesisiejo su kokiais nors dideliais planais, į kuriuos būtų 
įtraukta ir liaudis. Pagaliau de Tu ryžosi ir droviai tarė: 

— Ponai, prižadu jums padaryti, ko prašote; o kol lauksime, 
siūlau jums valgį ir patalą tokiam laikui, kokio norėsite. Tačiau 
man sunku pasakyti nuomonę šiuo klausimu. Ak, tiesa, pasa- 
kykite, ar šiandien niekas nešventė šventosios Barboros? 

— Šventosios Barboros? - nusistebėjo Furnjė. 

— Šventosios Barboros! - pakartojo Diuliudas. 

— Taip, taip, paraką degino - štai ką nori pasakyti ponas 
de Tu, - nusijuokė Fumnjė. - Cha! Išties smagu! Labai smagu! 
Taip, iš tiesų, šiandien tikra šventosios Barboros diena. 

Jų nustebimas dabar sutrikdė de Tu, jis nutilo; o Furnjė ir 
Diuliudas, suprasdami, kad su juo negali susikalbėti, taip pat 
nepratarė nė žodžio. 

Jie vis dar tylėjo, kai atsivėrė durys ir šlubčiodamas įėjo se- 
nasis Sen Maro guverneris abatas Kijė. Jis atrodė susirūpinęs, 
pirmykščio linksmumo nebuvo likę nei veide, nei kalboje; tik 
žvilgsnis jo buvo gyvas, o žodžiai šiurkštūs. 

— Atleiskite, atleiskite man, brangusis de Tu, jei trukdau 
jums dirbti tokį ankstyvą rytmetį; keista, ar ne, kad podagra 
sergantis žmogus dar gali taip elgtis? Ak! Laikas bėga; prieš 
dvejus metus aš dar nešlubavau, netgi buvau labai vikrus, iš- 
keliaudamas į Italiją; tikra teisybė - baimės kojos greitos. 

Taip kalbėdamas jis priėjo prie lango, mostu pakvietė de 
Tu ir sušnabždėjo: 

— Turiu jums pasakyti, mano drauge, - jums, žinančiam 
visas jų paslaptis; prieš penkiolika dienų juos sužiedavau, 
kaip jie jums ir pasakojo. 

— Taip, iš tiesų! - atsakė vėl nustebęs vargšas de Tu, iš 
Charibdės atitekęs Scilei. 

— Na, na, neapsimeskite nustebęs! Puikiai žinote, ką sužie- 
davau, - kalbėjo abatas. - Tačiau, garbės žodis, bijau, kad per 
daug jiems nuolaidžiavau, nors šiedu vaikai tikrai myli vienas 
kitą. Dėl jo būgštauju labiau nei dėl jos; iš rytinių riaušių 
sprendžiu, kad jis krečia kvailystes. Mums reikėtų pasitarti. 

— Bet aš nesuprantu, apie ką jūs kalbate, - labai oriai pa- 
sakė de Tu, - garbės žodis. Kas krečia kvailystes? 

— Najau na, brangusis! Vis dar mano akyse norite dėtis 
nieko nesuprantąs? Jūs mane įžeidžiate, - atsakė gerasis žmo- 
gus, pradėdamas pykti. 

— Ne, sakau tikrą tiesą! Ką gi jūs sužiedavote? 

— Vėl! Fi, pone! 

— Ir kokios čia riaušės vyko šį rytą? 

— Jūs tyčiojatės iš manęs. Aš išeinu, - stodamasis tarė 
abatas. 

— Prisiekiu jums, kad nesuprantu nieko, kas man šiandien 
yra sakoma. Tai ponas de Sen Maras susijęs su šiais įvykiais? 

— Še tau! Pone, jūs elgiatės su manimi kaip su kardinoli- 
ninku. Puiku, aš jus palieku, - įsiutęs pasakė abatas Kijė. 

Ir, pasiėmęs ramentą, vikriai išdulkėjo, nebesiklausydamas 
iki pat karietos jį lydėjusio de Tu; pastarasis veltui stengėsi 
nuraminti Kijė, nes neišdrįso ant laiptų, tarnams girdint, iš- 
tarti savo draugo vardo ir negalėjo pasiaiškinti. Jam buvo ne- 
malonu žiūrėti į tolstantį pykčio apimtą senąjį abatą; jis su- 
šuko „Iki rytojaus!“, karieta pajudėjo, o Kijė nieko neatsakė. 

Bet jaunasis patarėjas nepasigailėjo nulipęs iki laiptų apa- 
čios, nes pamatė grįžtančias iš Luvro atkarias prastuomenės 
grupeles ir pats galėjo susivokti, koks svarbus buvo šio ryto žy- 
gis. De Tu išgirdo šiurkščius, tarsi triumfuojančius šauksmus. 

— O vis dėlto ta mažoji karalienė pasirodė! 

— Tegyvuoja pas mus sugrįžtantis gerasis kunigaikštis de 
Bujonas! Jis turi šimtą tūkstančių vyrų, jie atplaukia Sena. 
Nukriošęs kardinolas de Larošelė mirė! 

— Tegyvuoja karalius! Tegyvuoja vyriausiasis žirgininkas! 

Šauksmai sustiprėjo, kai, keturių žirgų traukiama, su lio- 
kajais, vilkinčiais karališkąsias livrėjas, atvyko karieta ir su- 
stojo prie patarėjo namo durų. De Tu atpažino Sen Maro eki- 
pažą; Ambrozijus nulipo ir atskleidė didžiules užuolaidas, 
kurios puošdavo to meto karietas. Liaudis puolė prie karie- 
tos laiptelių, ir Sen Marui reikėjo sukaupti jėgas, kad išliptų 
ir atsikratytų Halių moterų, norinčių jį pabučiuoti ir šūkau- 
jančių: 

— Štai kur tu, mano širdele, mano drauguži! Tu atvyksti, 
meiluti! Žiūrėkite, koks gražuolis, tas mano mieliausiasis, o 
jau apykaklė! Ar jis ne šaunesnis už šitą su baltais ūsais? At- 
eik, sūnau, atnešk mums gero vyno, kaip šį rytą. 

Anri d'Efija raudonuodamas paspaudė ranką savo draugui, 
suskubusiam įsakyti, kad uždarytų duris. 

— Liaudies palankumas - lyg kartybių taurė, kurią reikia 
išgerti, - tarė jis įeidamas. 

— Man rodos, -rimtai atsakė de Tu, - kad jūs geriate ją iki 
dugno. 

— Aš jums paaiškinsiu, iš kur tas triukšmas, - tarė kiek su- 
trikęs Sen Maras. - O dabar, jei mylite mane, apsirenkite ir 
vykite su manimi į karalienės tualetą. 

— Pažadėjau jums nieko neklausinėti, - pasakė patarėjas. — 
Tačiau tai negali ilgiau tęstis; pasikliaujant... 

— Dar kartą prašau jūsų, viską smulkiai papasakosiu, kai 
grįšime iš karalienės. Paskubėkite, jau greitai dešimta. 

— Vykstu su jumis, - atsakė de Tu ir įleido jį į savo kabi- 
netą, kuriame buvo grafas Diuliudas ir Furnjė. O pats nuėjo 
į kitą kambarį. 


XVII skyrius 


TUALETAS 


Ir leisimės lyg į bedugnę ieškoti 
senųjų šios aristokratijos, jau 
vienuolika amžių dengiamos 
dulkių, kraujo ir prakaito, 
ištakų. 


MONTESHJĖ 


Vyriausiojo žirgininko karieta greitai riedėjo Luvro link, 
Sen Maras, užskleidęs puošnias užuolaidas, paėmė savo drau- 
gą už rankos ir jausmingai tarė: 

— Brangusis de Tu, didžiules paslaptis saugojau savo šir- 
dyje, ir, patikėkite, jos mane labai slėgė; tačiau tylėjau, nes 
dvi priežastys kėlė man baimę: bijojau, kad nesukelčiau jums 
pavojaus, ir - turiu prisipažinti - bijojau jūsų patarimų. 

— Tačiau puikiai žinote, - atsakė de Tu, - kad niekinu pa- 
vojų ir tikėjausi, jog jūs neniekinate mano patarimų. 

— Ne, bet aš bijojau ir dabar tebebijau; aš tikrai nenoriu, 
kad mane kas stabdytų. Nekalbėkite, drauge, nesakykite nė 
žodžio, meldžiu jūsų, kol neišgirsite ir nepamatysite, kas įvyks. 
Iš Luvro parvešiu jus namo; ten išklausysiu jūsų ir iškeliausiu 
tęsti pradėto darbo, ir, įspėju jus, niekas manęs nesustabdys; 
ką tik tai pasakiau ir tiems ponams jūsų kabinete. 

Sen Maro balsas nebuvo toks šiurkštus kaip jo Žodžiai: kal- 
bėjo jis meiliai, žvilgsnis buvo švelnus, draugiškas ir šiltas, 

laikysena rami, jau seniai tapusi ryžtinga; iš jokių požymių 
negalėjai net spėti apie menkiausias vidines pastangas. De Tu 
tai pastebėjo ir sudejavo. 

— Deja, - atsiduso lipdamas su Sen Manu iš karietos. 

Ir nusekė paskui draugą didžiaisiais Luvro laiptais. 

Juodai apsirengę durininkai, su juodmedžio lazdele ranko- 
je, paskelbė jų vardus, ir jie įžengė pas karalienę, kuri sėdė- 
jo prie savo tualetinio stalelio. Tai buvo juodmedžio stalas, 
padengtas inkrustuotomis perlamutro ir vario plokštelėmis, 
kurios sudarė begalę gana prasto skonio piešinėlių ir vis dėlto 
teikė baldams didingą išvaizdą, žavinčią iki šiol; stalo vidu- 
ryje stovėjo tik ovalinis veidrodis; šių dienų aukštuomenės 
moterims stalelis atrodytų mažas ir skurdus; ant jo buvo iš- 
mėtyti papuošalai ir koljė. Ona Austrė sėdėjo priešais veid- 
rodį dideliame tamsiai raudono aksomo krėsle, padabintame 
auksiniais kutais, sustingusi ir ori lyg soste, o donja Stefani- 
ja ir ponia de Motevil iš abiejų pusių švelniais šukų brūkšte- 
lėjimais lietė jos galvą, tarsi norėdamos pabaigti jau ir šiaip 
labai gražiai atrodančią karalienės šukuoseną - į geltonus il- 
gus plaukus buvo įpinti perlai. Tuose plaukuose blykčiojo re- 
to grožio atšvaitai — rodės, jei juos paliestum, tarsi paliestum 
ploną švelnų šilką. Dienos šviesa, be jokių šešėlių, krito ant 
jos kaktos; kaktai tikrai nekenkė šis blizgesys, nes stulbinan- 
tis jos baltumas kone prilygo dienos šviesai, ir karalienei pa- 
tiko, kad ji taip spindi; mėlynos karalienės akys su žalumo 
priemaiša buvo didelės ir taisyklingos, gaivi jos burna išsisky- 
rė, Austrijos princesėms būdinga, truputį atsikišusia ir vos iš- 
lenkta lyg vyšnia, apatine lūpa, kaip tos epochos portretuo- 
se. Regis, to meto dailininkai buvo iškėlę sau uždavinį 
mėgdžioti karalienės burną, galbūt norėdami įsiteikti jos svi- 
tos damoms, kurios troško panėšėti į karalienę. Juodi, dvaro 
etiketo nustatyti drabužiai, kurių forma buvo netgi patvirtinta 
edikto, ryškino jos dramblio kaulo spalvos rankas, apnuogin- 
tas iki alkūnių ir padabintas gausiais, iš plačių rankovių len- 

dančiais nėriniais. Didžiuliai perlai karojo jos ausyse, o dar 
didesnių perlų puokštė kybojo ant jos krūtinės ir siekė dir- 
žą. Taip atrodė tada karalienė. Prie jos kojų, ant dviejų ak- 
sominių pagalvėlių, ketverių metų vaikas žaidė su patrankė- 
le - ją laužė: tai buvo dofinas, būsimasis Liudvikas XIV. 
Kunigaikštytė Mari de Mantu sėdėjo ant kėdutės jos deši- 
nėje, kunigaikštienė de Gėmėnė, kunigaikštienė de Ševrez, 
panelė de Monbazon, panelės de Giz, de Roan ir de Van- 
dom, visos gražios ir spindinčios jaunyste, stovėjo susibūru- 
sios už karalienės. Vieno lango nišoje Gastonas Orleanietis, 
laikydamas rankoje skrybėlę, tyliai kalbėjosi su aukštaūgiu, 
kresnoku, raudono veido ir tvirto bei drąsaus žvilgsnio vy- 
ru: tai buvo kunigaikštis de Bujonas. Apie dvidešimt penke- 
rių metų, liekno stoto ir malonaus veido karininkas ką tik 
padavė keletą dokumentų kunigaikščiui; kunigaikštis de 
Bujonas, regis, kažką jam aiškino. 

Pasisveikinęs su keletą žodžių jam tarusia karaliene, de Tu 
priėjo prie kunigaikštienės de Gėmėnė ir pusbalsiu, švelniai 
intymiai ją užkalbino; bet šio nuošalaus pokalbio metu, ati- 
džiai stebėdamas viską, kas buvo susiję su jo draugu, ir slapta 
virpėdamas, kad draugo likimas nebūtų patikėtas būtybei, 
mažiau vertai, nei jis to troško, de Tu nužvelgė kunigaikšty- 
tę de Mantu skrupulingu, įdėmiu žvilgsniu, kaip kad motina 
žvelgia į jauną būtybę, kurią rinktų gyvenimo drauge savo sū- 
nui; nes de Tu nuvokė, jog Mari de Mantu nesvetima Sen 
Maro darbams. Nepatenkintas jis pamatė, kad pernelyg bliz- 
gantis vėrinys teikė jai daugiau tuštybės, nei turėtų teikti, ir 
dar tokiu metu. Ji nuolatos taisėsi galvą puošiančius rubinus 
ir maišė juos su plaukų sruogomis; rubinai neprilygo jos vei- 
do spindesiui ir gyvoms spalvoms: ji dažnai dirsčiojo į Sen 
Marą, tačiau jos žvilgsnis buvo veikiau koketiškas nei kupi- 
nas meilės, jos akis dažnai patraukdavo veidrodis ant tuale- 
tinio stalelio, kuriame ji stebėjo, kad jos grožis būtų simetriš- 
kas. Šie pastebėjimai jau beveik įtikino patarėją, kad jis 

apsiriko įtaręs kunigaikštytę de Mantu, o ypač kai de Tu pa- 
matė, kad jai malonu sėdėti šalia karalienės, kunigaikštie- 
nėms stovint už jos, ir kad ji dažnai žvilgčioja į jas iš aukšto. 
„Šios devyniolikmetės širdyje, - tarė jis sau, - meilė būtų vie- 
nintelė, ir ypač šiandien - taigi... Tai ne ji." 

Abu draugai tyliai pasikalbėjo su kiekvienu ten buvusiu 
vyru; ir tada karalienė beveik nepastebimai linktelėjo galva 
poniai de Gėmėnė; po šio ženklo visos moterys, išskyrus Ma- 
riją Gonzagą, tylėdamos išėjo iš kambario, padariusios gilų 
įtupstą, lyg tai būtų buvę sutarta iš anksto. Tuomet karalie- 
nė pati pasuko savo krėslą ir tarė Gastonui Orleaniečiui: 

— Mano broli, prašau ateiti ir atsisėsti šalia manęs. Pasi- 
tarsime dėl to, ką jums sakiau. Kunigaikštytė Mari mums ne- 
trukdys, aš prašiau, kad ji pasiliktų. Mes galėsime nebijoti jo- 
kių trukdymų iš kitur. 

Karalienės kalba ir manieros nebeatrodė sukaustytos; ne- 
bepaisydama tokio griežto stingdančio ceremoningumo, ji 
rankos mostu pakvietė kitus dalyvius prieiti arčiau. 

Kiek sunerimęs dėl tokios iškilmingos pradžios, Gastonas 
Orleanietis atsainiai atsisėdo jos dešinėje ir, nusišypsojęs pu- 
se lūpų, nerūpestingai žaisdamas su savo gofruota apykakle 
ir ant kaklo kabančio Šv. Dvasios ordino grandinėle, prabilo: 

— Išties manau, ponia, kad neturėtumėte varginti tokios 
jaunos būtybės ausų ilgu posėdžiu; jai labiau patiktų klausy- 
tis kalbų apie šokius ir vedybas, apie Elektorių* arba, pavyz- 
džiui, apie Lenkijos karalių. 

Mari veide šmėstelėjo niekinanti išraiška; Sen Maras su- 
raukė antakius. 

— Atleiskite man, - atsakė karalienė žvelgdama į Mari, - 
užtikrinu jus, kad šių dienų politika ją labai domina. Nesi- 
stenkite pasprukti nuo mūsų, mano broli, - pridūrė ji šypso- 


* Elektorius — kunigaikštis arba vyskupas, dalyvaujantis renkant Šv. Ro- 
mos imperijos imperatorių. 

damasi. - Šiandien aš jus sulaikau. Tai mažiausias reikalavi- 
mas - mes turime išklausyti poną de Bujoną. 

Pastarasis prisiartino, vesdamasis už rankos jauną karinin- 
ką, apie kurį mes jau kalbėjome. 

— Pirmiausia aš norėčiau, - pasakė jis, - pristatyti jūsų di- 
denybei baroną de Bovo iš Ispanijos. 

— Ispanijos? - susijaudinusi paklausė karalienė. - Tam rei- 
kia drąsos. Jūs matėte mano šeimą? 

— Jis papasakos ir apie ją, ir apie grafą kunigaikštį Oliva- 
resą. O dėl drąsos, tai jis rodo ją ne pirmą kartą; jūs žinote, 
kad šis jaunuolis vadovavo grafo de Suasono kirasyrams? 

— Ką? Toksai jaunas, pone! Jums labai patinka politi- 
niai karai? 

— Priešingai, prašau už tai jos didenybės atleidimo, - at- 
sakė jis, - nes aš kariavau su Taikos kunigaikščiais. 

Ona Austrė prisiminė vardą, kuriuo save pavadino Marfė 
nugalėtojai, ir nusišypsojo. Kunigaikštis de Bujonas pasinau- 
dojo proga pradėti pokalbį apie didžiąją problemą, apie ku- 
rią jis galvojo, karštai ir draugiškai paspaudė Sen Marui ran- 
ką ir, drauge su juo prisiartinęs prie karalienės, tarė: 

— Tikras stebuklas, ponia, kad ši epocha dar pagimdo to- 
kių didžių asmenybių, kaip šie vyrai, - ir jis parodė į Vyriau- 
siąjį žirgininką, jaunąjį Bovo ir poną de Tu. - Nuo šiol mes 
galime pasikliauti tik jais, šiais laikais tokių vyrų pasitaiko re- 
tai - didysis lygybės šalininkas su dideliu dalgiu perėjo per 
Prancūziją. 

— Jūs kalbate apie Laiką, - paklausė karalienė, - ar apie 
realų asmenį? 

— Per daug realų, per daug gyvą, pernelyg ilgai gyvenan- 
tį, ponia, - atsakė pagyvėjęs kunigaikštis. - Šių neišmatuoja- 
mų ambicijų, šio baisaus egoizmo negalima daugiau pakęs- 
ti. Visi, kurie turi didelę širdį, piktinasi šiuo jungu, ir dabar 
labiau nei bet kada galime numatyti visas ateities nelaimes. 
Reikia apie tai pakalbėti, ponia; taip, jau nebereikia atsargu- 

mo: karaliaus liga labai rimta; atėjo metas viską apmąstyti ir 
apsispręsti, nes laikas veikti - ne už kalnų. 

Griežtas ir šiurkštus pono de Bujono tonas nenustebino 
Onos Austrės; tačiau ji visuomet manė, kad jis santūresnis ir 
buvo šiek tiek sujaudinta kunigaikščio išsakyto nerimo: tad pa- 
keitusi žaismingą toną, kuriuo iš pradžių norėjo kalbėti, tarė: 

— Nair ką? Ko jūs bijote ir ką norite daryti? 

— Dėl savęs nebijau nieko, ponia, nes Italijos arba Seda- 
no armijos mane visados priglaus; aš bijau dėl jūsų pačios ir 
galbūt dėl princų, jūsų sūnų. 

— Dėl mano vaikų, pone kunigaikšti, dėl Prancūzijos sū- 
nų? Ar girdite, mano broli, ar jūs girdite? Regis, jūs nė kiek 
nenustebęs? 

Kalbėdama karalienė labai jaudinosi. 

— Ne, ponia, - itin taikiai atsakė Gastonas Orleanietis, — 
jūs žinote, kad esu pratęs prie visokių persekiojimų; iš to 
žmogaus tikiuosi visko; jis - valdovas, reikia nusilenkti... 

— Jis - valdovas? - pertarė karalienė. - O iš ko jis turi šią 
valdžią, jei ne iš karaliaus? O, be karaliaus, kieno dar ranka 
palaikys jį, prašom pasakyti? Kas sukliudys jam dingti nebū- 
tyje? Jūs ar aš? 

— Jis pats, - pertarė kunigaikštis de Bujonas, - nes jis nori pa- 
skirti save regentu, ir žinau, jog šią valandą mąsto, kaip atimti 
iš jūsų vaikus, ir prašo karaliaus, kad jam patikėtų jų globą. 

— Atimti juos iš manęs?! - sušuko motina, nevalingai 
griebdama dofiną ir jį apkabindama. 

Vaikas, atsistojęs ant karalienės kelių, pažvelgė į juos su- 
pančius vyrus su ypatingu tokiam amžiui orumu ir, matyda- 
mas, jog motina apsipylė ašaromis, uždėjo ranką ant mažytės 
špagos, kurią nešiodavosi. 

— Ak, jūsų didenybe, - tarė kunigaikštis de Bujonas, pa- 
silenkdamas prie dofino, kad pasakytų jam tai, ką norėjo, ir 
kad tai išgirstų karalienė, - ne prieš mus jūs turite traukti špa- 
gą, O pricš tą, kas rauna jūsų sostą; be abejonės, jis ruošia dir- 

vą, kad būtumėte labai galingas; jūsų skeptras bus absoliu- 
tus; bet jis sugriovė jį palaikančią atsparą. Toji atspara buvo 
senoji jūsų Diduomenė, kurią jis išnaikino. Jūs būsite didis 
karalius, jaučiu tai; bet šalia jūsų bus tik pavaldiniai, ir anaip- 
tol ne draugai, nes draugystė neįmanoma be nepriklausomy- 
bės, kaip ir lygybė, gimstanti iš jėgos. Jūsų protėviai turėjo 
perus, o jūs - neturėsite. Tepalaiko jus tuomet Dievas, jūsų di- 
denybe, nes žmonės, negaudami šių pareigų, taip palaikyti 
negalės. Būkite didis; tačiau po jūsų, didysis žmogau, taip pat 
teateina stiprūs Žmonės; nes taip jau yra: kad, jei vienas iš jū- 
sų suklups, grius visa monarchija. 

Kunigaikščio de Bujono kalbos ir jo savikliova visuomet 
pavergdavo klausytojus: dėl savo drąsos ir įžvalgumo mūšiuo- 
se, politinių pažiūrų platumo, Europos reikalų išmanymo, 
proto ir ryžto jis buvo vienas iš gabiausių ir didingiausių sa- 
vo epochos vyrų, netgi vienintelis, kurio tikrai bijojo kardi- 
nolas kunigaikštis. Karalienė visuomet klausydavosi jo pasi- 
tikėdama ir leisdavosi jo paveikiama. Šį kartą ji susijaudino 
labiau nei visada. 

— Duok Dieve, kad mano sūnaus siela atsivertų jūsų Žo- 
džiams ir ranka būtų pakankamai tvirta jais pasinaudoti, - su- 
šuko. Iki to laiko aš vis dėlto įsiklausysiu į juos ir veiksiu jo 
labui; aš turiu būti ir būsiu regentė ir neatsisakysiu šios tei- 
sės iki mirties: jei reikės kariauti, mes kariausime, aš galiu su- 
sitaikyti su viskuo, tik ne su gėda ir siaubu - būsimojo Liud- 
viko XIV neatiduosiu tam karūnuotam tarnui! Taip, - pasakė 
ji raudonuodama ir stipriai spausdama jaunojo dofino ran- 
ko, - taip, mano broli, ir jūs, ponai, patarkite man, ką turėčiau 
daryti! Ar man reikia išvykti? Sakykite atvirai. Kaip moteris, 
kaip Žmona, buvau pasiruošusi lieti ašaras - tokia skausmin- 
ga buvo mano padėtis; bet dabar pažvelkite - kaip motina aš 
neverkiu; esu pasirengusi įsakyti jums, jei reikia. 

Dar niekados Ona Austrė neatrodė tokia graži kaip tą aki- 
mirką, ir jos entuziazmas uždegė visus susirinkusiuosius, lau- 

kiančius, kad tik ji leistų jiems prabilti. Kunigaikštis de Bu- 
jonas metė žaibišką žvilgsnį į Gastoną Orleanietį, ir tas nu- 
sprendė kalbėti. 

— Garbės žodis, - pasakė jis gana laisvai, - jei jūs įsakinė- 
jate, mano sese, aš noriu būti jūsų gvardiečių kapitonu, pri- 
siekiu savo garbe; nes aš taip pat pavargau nuo kančių, ku- 
rias man sukėlė tas niekšas, drįstantis vėl mane persekioti, 
norintis išardyti mano vestuves ir vis dar laikantis mano drau- 
gus Bastilijoje arba kartkartėmis įsakantis juos nužudyti; ir, 
beje, esu pasipiktinęs, - susigriebė Gastonas Orleanietis, iš- 
kilmingai nuleisdamas akis, - aš esu pasipiktinęs, nes liaudis 
skursta. 

— Mano broli, - gyvai pertarė karalienė, - pagavau jus, 
taip su jumis ir reikia elgtis, ir tikiuosi, kad dviese mes būsi- 
me pakankamai stiprūs; tik elkitės kaip grafas de Suasonas 
ir išlikite gyvas po savo pergalės; būkite su manimi, kaip bu- 
vote su ponu de Monmoransi, tik šį kartą pasiryžkite. 

Gastonas pajuto užuominos kandumą; jis prisiminė savo 
per daug gerai visiems žinomą poelgį - nelaimingasis Kastel- 
nodarijo maištininkas beveik vienas perplaukė platų griovį“, 
o kitoje pusėje jo laukė septyniolika žaizdų, kalėjimas ir mir- 
tis, matant Gastonui Orleaniečiui, kuris, kaip ir jo armija, ne- 
pajudėjo iš vietos. Karalienė kalbėjo labai greitai, ir jam ne- 
užteko laiko suprasti, ar ji ištarė šiuos žodžius kaip priežodį, 
ar turėjo kitų ketinimų; šiaip ar taip, jis nusprendė nesigilinti, 
be to, ir pati karalienė jam sutrukdė, pažvelgusi į Sen Marą 
ir prakalbusi: 

— Tačiau pirmiausia be paniškos baimės sužinokime, ko- 
kie mūsų reikalai. Vyriausiasis žirgininke, jūs ką tik iš kara- 
liaus: ar mums reikia to baimintis? 

D'Efija nenuleido akių nuo Mari de Mantu, kurios išraiš- 
kingame veidelyje matė atsispindint jos mintis daug geriau 


* Žodžių žaismas — pranc. saute le fossė — pasiryžti, o pažodžiui išver- 
tus, reiškia peršokti griovį. 

ir aiškiau, nei jas būtų išreiškę žodžiai; tame veide jis perskai- 
tė troškimą išgirsti jį kalbantį, norą priversti ryžtis Gastoną 
Orleanietį ir karalienę; nekantriu kojytės judesiu Mari įsakė 
jam viską baigti ir pagaliau sustyguoti visą sąmokslą. Jaunuo- 
lio kakta išbalo, jis susimąstė; akimoju sutelkė mintis, nes 
jautė, kad sprendžiamas jo likimas. De Tu pažvelgė į draugą 
ir sudrebėjo, nes jį pažinojo; norėjo pasakyti jam vieną žodį, 
vieną vienintelį žodelį, bet Sen Maras jau buvo pakėlęs gal- 
vą ir taip prakalbo: 

— Aš nemanau, ponia, kad karalius serga taip sunkiai, 
kaip jums sakoma; Dievas mums dar ilgai saugos šį valdovą, 
tikiuosi ir net esu įsitikinęs. Jis kenčia, tai tiesa, ir smarkai 
kenčia; bet serga jo siela, serga tokia liga, kurios niekas ne- 
gali išgydyti ir kurios nelinkėtume savo didžiausiam priešui, 
visas pasaulis jo gailėtųsi, jei žinotų, kokia liga jis serga. Vis 
dėlto jo kančių, noriu pasakyti, jo gyvenimo pabaiga dar il- 
gai neateis. Tai dvasinis išsekimas; jo širdyje vyksta didžiu- 
lis perversmas; jis nori ryžtis ir negali: daugybę metų karalius 
juto bręstant daigus teisingos neapykantos žmogui, kuriam, 
kaip jis manė, turėtų jausti dėkingumą, ir ši vidinė kova tarp 
jo gerumo ir pykčio jį ėste ėda. Kiekvieni metai sudėdavo 
prie jo kojų, iš vienos pusės, šio žmogaus nuopelnus, iš ki- 
tos - jo nusikaltimus. O štai šiandien nusikaltimai nusvėrė 
svarstyklių lėkštę; karalius tai mato ir piktinasi: jis nori tą 
žmogų nubausti, bet staiga sutramdo save ir iš anksto jį ap- 
rauda. Jei jūs galėtumėte matyti jį tokį, ponia, jis keltų jums 
gailestį. Mačiau, kaip jis čiupo plunksną, kaip skubiai pamir- 
kė ją į juodą rašalą, norėdamas jį išsiųsti į tremtį, ir ką pada- 
rė? Pasveikino jį laišku. Tokiomis akimirkomis jis būna pa- 
tenkintas kaip krikščionis savo gerumu; keikia save kaip 
aukščiausią teisėją; niekina save kaip karalių; ieško priebė- 
gos maldose, pasineria į apmąstymus apie ateitį; bet atsike- 
lia apimtas siaubo, nes matė liepsnas, kurių nusipelnė tas 
žmogus, nes niekas geriau už jį nežino jo prakeiksmo paslap- 

čių, kaip jis. Kad jūs girdėtumėte, kaip tą akimirksnį jis kal- 
tina save, kaip graužiasi dėl savo nusikalstamo silpnumo, ai- 
manuodamas, kad bus nubaustas pats, nes nesugebėjo nu- 
bausti. Kartais galėtum pamanyti, jog smogti jam liepia 
šmėklos, nes ir miegodamas jis kelia ranką. Ponia, jo širdyje 
šėlsta audra, bet degina tik jį; žaibas iš jos neišsiverš. 

— Puiku, reikia jį išleisti į laisvę! - sušuko kunigaikštis de 
Bujonas. 

— Kas jį palies, gali mirti, - tarė Gastonas Orleanietis. 

— Bet koks gražus pasakojimas, - pasakė karalienė. 

— Kaip aš žavėčiaus tuo žmogumi, - sušnibždėjo Mari. 

— Aš būsiu tas žmogus, - pasakė Sen Maras. 

— Mes būsime, - pašnibždėjo jam į ausį de Tu. 

Jaunasis Bovo buvo priėjęs prie kunigaikščio de Bujono. 

— Pone, - paklausė jo, - jūs užmiršote svitą? 

— Ne, po galais, aš jos neužmirštu, - tyliai tyliai atsakė jam 
kunigaikštis. Ir kreipėsi į karalienę: 

— Priimkite, ponia, vyriausiojo žirgininko pasiūlymą; jis 
gali labiau palenkti karalių nei jūs ir mes; bet būkite pasiruo- 
šusi viskam, nes kardinolas per daug apdairus, kad užmigtų. 
Aš netikiu jo liga, tikrai netikiu, kad jis tyli ir nieko nedaro, 
nors jau dveji metai, kaip nori mus tuo įtikinti; patikėčiau jo 
mirtimi tik tada, kai pats būčiau įmetęs jo galvą į jūrą, tik pri- 
siminkite Ariosto milžiną*. Turime tikėtis visko; tad paskubė- 
kime. Ką tik liepiau parodyti mano planus jo didenybei; 
trumpai juos išdėstysiu: dovanoju jums Sedaną, ponia, jums 
ir jūsų sūnums. Italijos armija mano; priversiu ją grįžti, jei rei- 
kės. Vyriausiasis žirgininkas —- pusės Perpinjano stovyklos šei- 
mininkas; visi Larošelės ir Pietų hugenotai, vos gavę ženklą, 
pas jį atvyks: viskas organizuojama jau metus, ir, jei būtų per- 
eita prie veiksmų, aš prižiūrėsiu jų eigą. 

* Ariostas Liudvikas — XVI amžiaus italų poetas, sukūręs poemą „Pašėlęs 


Rolandas“, kurios herojus milžinas Orilis gali sudėti į daiktą nukirstas sa- 
vo kūno dalis, kol kas nors neišraus stebuklingo jo plauko. 

— Aš nesvyruodama, - tarė karalienė, - atsiduodu į jūsų 
rankas, kad išgelbėčiau savo vaikus, jei karaliui atsitiktų ne- 
laimė. Bet šiame bendrame plane jūs užmirštate Paryžių. 

— Jis visiškai mūsų: liaudis - per arkivyskupą, nors šis nė 
neįtaria, ir per poną de Boforą, jo numylėtinį;: pulkai paklus 
jūsų gvardiečiams ir Orleano kunigaikščiui, kuris viskam va- 
dovaus, jeigu jis to panorės. 

— Aš? Aš?! O, tai visiškai neįmanoma! Aš neturiu pakan- 
kamai žmonių, ir man reikia tvirtesnio nei Sedanas prieglobs- 
čio, - atsakė Gastonas. 

— Bet jo pakanka karalienei, - pertarė ponas de Bujonas. 

— Ak, gali būti, bet mano sesuo nerizikuoja taip, kaip ri- 
zikuoja vyras, ištraukdamas špagą. Ar jūs žinote, kad tai, ką 
mes čia darome, be galo drąsu? 

— Ką? Net jei karalius su mumis? - paklausė Ona Austrė. 

— Taip, ponia, taip, nežinome, kiek tai gali trukti: reikia 
pasirūpinti garantijomis, ir aš nė piršto nepajudinsiu be su- 
tarties su Ispanija. 

— Tuomet ir nejudinkite, - raudonuodama pareiškė ka- 
ralienė, - nes, žinoma, daugiau niekada neišgirsiu apie tai 
kalbant. 

— Ak, ponia, taip būtų išmintingiau, ir Orleano kunigaikš- 
tis teisus, - tarė kunigaikštis de Bujonas, - nes grafas kuni- 
gaikštis San Liukaras mums duoda septyniolika tūkstančių 
senųjų pulkų vyrų ir penkis tūkstančius ekiu grynais. 

— Ką? nustebo karalienė. - Jūs išdrįsote be mano sutiki- 
mo nueiti taip toli? Jau sudarėte sutartis su užsieniu! 

— Užsieniu! Mano sese, ar mes galėjome įtarti, kad Ispa- 
nijos princesė pasinaudos šiuo žodžiu? — atsakė Gastonas. 

Ona Austrė atsistojo, paėmė dofiną už rankos ir atsirėmė 
į Mari: 

— Taip, Orleano kunigaikšti, - pasakė ji, - aš esu ispanė; 
bet aš - Karolio V anūkė ir žinau, kad karalienės tėvynė ten, 
kur jos sostas. Aš jus palieku, ponai; tęskite be manęs, nuo 
šiol aš nieko nežinau. 

Ji žengė kelis žingsnius durų link ir, matydama, kad Ma- 
ri dreba ir plūsta ašaromis, sugrįžo. 

— Vis dėlto aš iškilmingai jums pažadu neišplėšiamą pa- 
slaptį, bet nieko daugiau. 

Visi kiek sutriko, išskyrus kunigaikštį de Bujoną, kuris, ne- 
norėdamas prarasti savo pranašumo, pagarbiai nusilenkė ir 
pasakė: 

— Mes esame dėkingi už šį pažadą, ponia, ir daugiau nie- 
ko nenorime, viliamės, kad, jei patirsime sėkmę, jūs prisi- 
jungsite prie mūsų. 

Nebenorėdama veltis į žodžių karą, karalienė sausokai at- 
sisveikino ir išėjo su Mari, o ši metė į Sen Marą žvilgsnį, ku- 
riame atsispindėjo visi jausmai. Sen Marui pasirodė, kad to- 
se gražiose akyse jis įžvelgė amžiną ir pragaištingą 
pasiaukojimą moters, atsidavusios jam visiems laikams, ir su- 
prato, jog jeigu jam šautų į galvą palikti pradėtą darbą, lai- 
kytų save paskutiniu žmogumi. 

Princesėms išėjus, Gastonas Orleanietis tarė: 

— Na, na, na, aš jums aiškiai pasakiau, Bujonai, jūs supyk- 
dėte karalienę; be to, pernelyg toli nuėjote. Manęs tikrai ne- 
apkaltinsit, kad šį rytą buvau suglebęs; priešingai, parodžiau 
daugiau ryžto, nei reikia. 

— Esu kupinas džiaugsmo ir dėkingumo jos didenybei, — 
pergalingai atsakė ponas de Bujonas. - Ką jūs darysite dabar, 
pone de Sen Marai? 

— Jau sakiau jums, pone, aš niekada nesitraukiu; kad ir 
kokie būtų padariniai, nueisiu pas karalių; rizikuosiu viskuo, 
kad išgaučiau iš jo įsakymus. 

— O sutartis su Ispanija? 

— Taip, aš ją... 

De Tu sugriebė Sen Marą už rankos ir, staiga žengęs į prie- 
kį, iškilmingai pareiškė: 

— Mes nusprendėme, kad ją pasirašysime po pasimatymo 
su karaliumi; jeigu jo didenybės teisingas griežtumas jums 


224 


padės, kardinolui, mūsų manymu, verčiau neprasidėti su to- 
kia pavojinga sutartimi. 

Ponas de Bujonas suraukė antakius. 

— Jei nepažinočiau pono de Tu, - tarė jis, - pamanyčiau, 
jog tai išsisukinėjimas; bet kai taip kalba jis... 

— Ponai, - įsiterpė patarėjas, - manau, jog galiu prisiekti 
garbe, kad darysiu tai, ką darys vyriausiasis žirgininkas; mes 
neišskiriami. 

Sen Maras pažvelgė į savo draugą ir nustebo mielame jo 
veide pamatęs juodos nevilties išraišką; ji taip sukrėtė jau- 
nuolį, kad jam neužteko jėgų paprieštarauti de Tu. 

— Jis teisus, ponai, - tiek tepasakė, nusišypsojęs šaltai, bet 
gracingai, - galbūt karalius apsaugos mus nuo daugybės da- 
lykų; su juo mes esame labai stiprūs. Dėl viso kito, jūsų di- 
denybe, ir jūs, pone kunigaikšti, - pridūrė su nepajudinamu 
tvirtumu, - nebijokite, kad kada nors galėčiau atsitraukti; už 
savęs sudeginau visus tiltus: man reikia žengti į priekį; kar- 
dinolo galybė žlugs, arba nukris mano galva. 

— Keista. Labai keista, - nusistebėjo Gastonas Orleanie- 
tis, - aš matau, kad visi čia daugiau nuveikę, nei maniau. 

— Visiškai ne, Orleano kunigaikšti, - atsakė kunigaikštis 
de Bujonas, - padarėme tik tai, su kuo jūs pats malonėsite su- 
tikti. Atkreipkite dėmesį, kad niekas neužrašyta, jums užten- 
ka tarti žodį, ir nieko nebus, ir niekada nebūtų buvę; kaip įsa- 
kysite —- arba viskas virs sapnu, arba ugnikalniu. 

— Na na, aš esu patenkintas, jeigu jau taip, - ištarė Gas- 
tonas. - Pasirūpinkime malonesniais dalykais. Dėkui Dievui, 
turime truputį laiko: prisipažįstu, kad norėčiau, jog viskas jau 
būtų baigta; aš tikrai nesu gimęs stiprioms emocijoms, tai 
kenkia mano sveikatai, - pridūrė, pasiremdamas į pono de 
Bovo ranką, - geriau pasakykite mums, jaunuoli, ar ispanės 
vis dar tokios pat gražios. Girdėjau, jūs labai galantiškas. Po 
velnių! Esu tikras, sukėlėte tenai kalbų. Tenykščių moterų si- 
jonai, regis, labai išpūsti. Aš tikrai nesu jų priešininkas. Dėl 

to kojytės atrodo mažesnės ir gražesnės; esu tikras, kad don 
Luiso de Haro žmona nėra gražesnė už ponią de Gėmėnė, ar 
ne tiesa? Nagi, būkite atviras, man sakė, kad ji panaši į vie- 
nuolę. Ak... Jūs neatsakote, jūs sutrikote... Ji krito jums į akį... 
Ar bijote įžeisti mūsų draugą de Tu, lygindamas ją su graži- 
ąja Gėmėnė? Na ką gi. Pakalbėkim apie papročius: karalius 
turi žavingą neūžaugą, ar ne? Koks jis laimingas, tas Ispani- 
jos karalius. Niekada nesu matęs panašaus į jį. O karalienė, 
ją visados aptarnauja ant kelių, ar ne tiesa? O! Tai geras pa- 
protys; mes jį pamiršome; blogai, daug blogiau, negu galima 
pamanyti! 

Gastonas Orleanietis įsismaginęs apie pusvalandį tauškė 
tokiu tonu jaunuoliui, kurio rimtam būdui visiškai netiko pa- 
našus pokalbis ir kuris, ką tik pasibaigusios scenos liudyto- 
jas, dar tebejausdamas čia svarstytų didžių interesų svarbą, 
nieko neatsakė į šį tuščių žodžių srautą, tik žvelgė nustebęs 
į kunigaikštį de Bujoną, lyg klausdamas, ar čia išties tas žmo- 
gus, kuris vadovaus drąsiausiam, taip seniai sumanytam žy- 
giui, o kunigaikštis, dėdamasis nepastebįs, kad jam neatsako- 
ma, dažnai pats sau atsakydavo ir, vaikštinėdamas ir 
tampydamas paskui save po kambarį jaunuolį, nesiliovė 
karštligiškai kalbėjęs. Jis būgštavo, kad kuris nors iš susirin- 
kusiųjų nesumanytų atgaivinti baisiojo pokalbio apie sutar- 
tį; bet niekas to nė nebandė daryti, tik kunigaikštis de Bujo- 
nas tylėjo, neslėpdamas savo blogos nuotaikos. Na, o Sen 
Marą nusivedė de Tu, išvaduodamas nuo šių plepalų, Gasto- 
nui Orleaniečiui nespėjus nė pamatyti, kad jis jau išėjo. 


XVIII skyrius 


PASLAPTIS 


Ir ištarti kartu mūsų abiejų — brolių — vardai 
taps ištikimos draugystės pavyzdžiu. 
A. SuME. Klitaimnestra 


De Tu su savo draugu grįžo namo; kambario durys buvo 
rūpestingai uždarytos ir duotas įsakymas nieko neįleisti bei 
atsiprašyti dviejų pabėgėlių, jei de Tu negalės atsisveikinti su 
jais prieš jiems išvykstant; abu draugai dar nebuvo ištarę nė 
žodžio. 

Patarėjas krito į fotelį ir giliai susimąstė. Sen Maras, atsi- 
sėdęs prie židinio, rimtai bei liūdnai laukė, kada ši tyla bus 
nutraukta; atidžiai į jį pažvelgęs bei sukryžiavęs ant krūtinės 
rankas, de Tu niūriu balsu tarė: 

— Štai prie ko jūs priėjote! Štai kokie jūsų ambicijų pada- 
riniai! Jūs priversite ištremti, galbūt nužudyti žmogų ir įves- 
ti į Prancūziją svetimos šalies armiją; taigi mano akyse būsi- 
te žmogžudys, tėvynės išdavikas! Kokiu keliu priėjote iki 
tokių dalykų? Kokiais laiptais taip Žemai nusileidote? 

— Kitas žmogus man du kartus to nepakartotų, - šaltai at- 
sakė Sen Maras. - Bet jus aš pažįstu; ir gerai, kad mes išsiaiš- 
kinsime; pats to norėjau ir pats tai išprovokavau. Šiandien jūs 
pamatysite mano sielą nuogut nuogutėlę, aš to noriu. Iš pra- 
džių man buvo kilusi kita mintis, galbūt geresnė, galbūt ver- 

tesnė mūsų draugystės, mūsų draugystės... Draugystės... Už- 
imančios antrą vietą šioje žemėje... 

Ir kalbėdamas Sen Maras pakėlė akis į dangų, lyg ieško- 
damas tos dievybės. 

— Taip, tai būtų buvę geriau. Aš ketinau nieko nesakyti; 
tai buvo labai sunkus uždavinys, bet iki šiol jis man sekėsi. 
Norėjau viską atlikti be jūsų žinios ir parodyti jums tik pa- 
baigtą darbą; norėjau, kad jūs visą laiką būtumėte už man 
gresiančių pavojų ribos, bet... Bet kaip sunku prisipažinti, jog 
esu silpnas. Nes jei man būtų reikėję mirti, bijojau, kad mir- 
siu jūsų pasmerktas: tegu mane prakeikia visas pasaulis, tik 
ne jūs; todėl ir pasiryžau jums prisipažinti. 

— Ką? O, jei ne ši mintis, ar jums būtų užtekę drąsos to- 
liau nuo manęs slapstytis? Ak, brangusis Anri, ką gi jums pa- 
dariau, kad taip rūpinatės mano gyvybe? Kuo nusikaltau, kad 
nusipelniau gyventi ilgiau už jus, jei jūs mirsite? Jums užte- 
ko jėgų apgaudinėti mane ištisus dvejus metus; jūs piešėte 
man savo gyvenimą tik rožinėmis spalvomis; į mano vienat- 
vę įeidavote tik besijuokiančiu veidu, kaskart apdovanotas 
nauja malone! Ak! Tai arba didžiulis nusikaltimas, arba di- 
džiulė dorybė! 

— Neįžvelkite mano sieloje nieko daugiau, nei ji turi. Taip, 
aš apgavau jus; tačiau ši apgaulė buvo vienintelis tylus 
džiaugsmas, kurį turėjau pasaulyje. Atleiskite, kad nuslėpiau 
šiuos savo, deja, tokio dosnaus likimo faktus. Aš buvau lai- 
mingas dėl tos laimės, kurios, kaip matote, esu kupinas; kū- 
riau jūsų laimę pasitelkęs šį sapną; ir nusikalstu tik šiandien, 
nes ją sugriausiu ir pasirodysiu toks, koks esu. Paklausykite 
manęs, aš ilgai nekalbėsiu: visos įsimylėjusių širdžių istorijos 
paprastos. Kadaise, kai, prisimenu, sužeistas gulėjau palapi- 
nėje, vos neatskleidžiau savo paslapties; gal tai būtų buvusi 
laimė. Bet ką man būtų padėję patarimai? Nebūčiau jų pa- 
klausęs; juk aš myliu Mari de Gonzagą. 

— Ką? Būsimąją Lenkijos karalienę? 

— Jeigu ji bus karalienė, tai tik po mano mirties. Tačiau 
paklausykite: dėl jos tapau dvariškiu; dėl jos beveik viešpa- 
tavau Prancūzijoje, dėl jos pražūsiu ir galbūt mirsiu. 

— Mirti! Pražūti! Aš priekaištauju jums dėl to triumfo! Aš 
raudu dėl liūdnos jūsų pergalės! 

— Ak! Kaip blogai jūs mane pažįstate, jei manote, jog lei- 
siuosi apmulkinamas Fortūnos todėl, kad ji man dabar šyp- 
sosi? Jei manote, jog nepažvelgiau į pačias savo lemties gel- 
mes! Aš kovoju su likimu, bet jis daug stipresnis už mane, 
jaučiu tai; aš pradėjau darbą, pranokstantį žmogaus jėgas, ir 
aš žūsiu. 

— Bet ar negalite sustoti? Kam gi tada protas žemiškuo- 
se reikaluose? . 

— Niekam, nebent, kad suvoktum, jog žūsi, ir žūtum nu- 
matytą dieną. Be to, aš negaliu trauktis. Kai susiduri su tokiu 
priešu, kaip Rišeljė, turi jį nuversti arba žūti pats. Rytoj aš 
smogsiu paskutinį smūgį; juk ką tik įsipareigojau jums tai pa- 
daryti! 

— Nuo šio įsipareigojimo aš ir norėjau jus sulaikyti. Ar ga- 
lite pasikliauti tais žmonėmis, kuriems aukojate savo gyveni- 
mą? Argi neįžvelgėte jų slaptų minčių? 

— Kiaurai matau jas visas; įžvelgiau jų lūkesčius už to ap- 
simestinio pykčio; žinau, kad jie dreba grasindami; žinau, kad 
jie jau pasiryžę atiduoti mane kaip užstatą už taiką; tačiau aš 
turiu juos paremti ir priversti ryžtis karalių - taip reikia, nes 
Mari yra mano sužadėtinė, o Narbonoje man jau pasirašytas 
mirties nuosprendis. 

Žinodamas, kas manęs laukia, savo noru atsistojau tarp 
ešafoto ir didžiausios laimės. Arba išplėšiu ją iš Fortūnos ran- 
kų, arba mirsiu. Šį akimirksnį jaučiu malonumą įveikęs abe- 
jones; bet nejaugi jūs neraustate manydamas, jog esu garbėt- 
roška, bjaurus egoistas kaip tas kardinolas? Garbėtroška, 
kamuojamas vaikiško valdžios geismo, kurio niekada ne- 
įmanoma patenkinti? Taip, aš esu garbėtroška, bet todėl, kad 
myliu. Taip, myliu, ir tuo viskas pasakyta. Bet aš veltui jus 

kaltinu; jūs pagražinote mano slaptus ketinimus, jūs man pri- 
skyrėte kilnius tikslus (aš to neužmiršau), didžius politinius 
užmojus - jie gražūs, galbūt toli siekiantys; tačiau kaip jums 
pasakyti? Šie migloti sugedusios visuomenės tobulinimo pla- 
nai man atrodo nieko verti palyginus su meilės pasiaukojimu. 
Kai siela virpa nuo šios vienintelės minties, joje nebelieka vie- 
tos gražiausiems ketinimams patenkinti visuomenės reikmes, 
nes žemiškosios aukštumos vis dėlto yra žemesnės už dangų. 

De Tu nuleido galvą. 

— Ką jums atsakyti? — ištarė. - Aš nesuprantu jūsų; jūs mąs- 
tote apie betvarkę, norite pasverti ugnį, apskaičiuoti klaidą. 

— Taip, - kalbėjo Sen Maras. - Ši vidinė ugnis sustiprino 
mano jėgas, o ne sunaikino; jūs pats pasakėte, kad aš viską 
apskaičiavau; lėtai, žingsnis po žingsnio, artinausi prie šiandien 
jau ranka pasiekiamo tikslo. Už rankos mane laikė Mari - ar aš 
galėjau trauktis? Nebūčiau to padaręs net prieš visą pasaulį. 
Iki šiol viskas klojosi gerai; tačiau mane stabdo nematoma 
kliūtis; ją reikia sugriauti, nes ta kliūtis — tai Rišeljė. Ką tik jū- 
sų akivaizdoje ėmiau ją griauti ir galbūt paskubėjau! Taip, ma- 
nau, kad taip. Tegul džiūgauja, juk to ir tikėjosi. Be abejonės, 
jis numatė, kad pirmasis praras kantrybę tas, kuris jaunesnis; 
jei taip, jis puikiai sužaidė. Tačiau jei ne mane skubinusi meilė, 
būčiau stipresnis už jį ir, be to, doresnis. 

Sen Maro veidas ūmai pasikeitė; jis keletą kartų paraudo 
ir išblyško, o venos ant jo kaktos išryškėjo lyg neregima ran- 
ka nubrėžtos mėlynos linijos. 

— Taip, - pridūrė jis atsistojęs ir grąžydamas rankas su to- 
kia jėga, kuri bylojo apie baisią neviltį, glūdinčią jo širdyje, — 
mano krūtinę drasko visos kančios, kokiomis tik meilė gali 
kamuoti savo auką. Ši jauna mergaitė, dėl kurios sukelčiau 
imperijas, dėl kurios patyriau viską, netgi valdovo malonę (ir 
kuri galbūt net neįsivaizduoja visko, ką padariau dėl jos), dar 
negali man priklausyti. Ji priklauso man Dievo akyse, bet aš 
jai atrodau svetimas. Ką dar galiu pasakyti? Kiekvieną die- 

ną turiu klausytis samprotavimų, kuris Europos sostas jai ge- 
riausiai tiktų, ir net negaliu įsiterpti pokalbių metu, negaliu 
pasakyti savo nuomonės, nes dar taip toli esu nuo aukštą pa- 
dėtį užimančių žmonių, ir turiu klausytis, kad jai netinka net- 
gi kai kurie karališkojo kraujo princai, esantys taip aukštai 
virš manęs. Turiu slapstytis lyg nusikaltėlis ir per groteles 
klausytis balso moters, kuri yra mano žmona; viešumoje tu- 
riu lankstytis prieš ją! Jos meilužis ir jos vyras šešėlyje, jos 
tarnas dieną. To jau per daug; aš negaliu taip gyventi; priva- 
lau žengti paskutinį žingsnį, ir tegul jis mane išaukština ar- 
ba nustumia į bedugnę. 

— Taigi, dėl savo asmeninės laimės jūs norite aukštyn ko- 
jomis apversti valstybę! 

— Valstybės laimė neatsiejama nuo manosios. Jei sunai- 
kinsiu karaliaus tironą, valstybei bus tik geriau. Siaubas, kurį 
man kelia tas žmogus, įsismelkęs į mano kraują. Kadaise, 
vykdamas pas jį, pakeliui mačiau patį didžiausią jo nusikal- 
timą - Urbeno Grandjė kankinimus ir nužudymą; jis yra ne- 
laimingojo karaliaus blogio genijus, ir aš užkirsiu jam kelią: 
būčiau galėjęs tapti geruoju Liudviko XIII genijumi; tai vie- 
na iš Mari minčių, pati brangiausia jos mintis. Tačiau, man ro- 
dos, aš neužkariausiu iškamuotos karaliaus sielos. 

— Tai ko gi jūs tikitės? — paklausė de Tu. 

— Atsitiktinumo. Jei karaliui šį kartą užteks ryžto kelioms 
valandoms - aš laimėjau; tai paskutinė galimybė, nuo kurios 
priklauso mano likimas. 

— Ir jūsų Mari - taip pat! 

— Taip manote? - staiga paklausė Sen Maras. - Ne, ne! 
Jeigu jis mane apleis, aš pasirašysiu sutartį su Ispanija - tuo- 
met bus karas. 

— Ak! Koks siaubas! - sušuko patarėjas. - Pilietinis karas! 
Sąjunga su svetimšaliais! 

— Taip, nusikaltimas, - šaltai pridūrė Sen Maras. - Et, ar- 
gi prašiau jūsų tame kare dalyvauti? 

— Žiauruoli! Nedėkingasis! - atsakė Sen Marui draugas. — 
Kaip galite taip kalbėti su manimi? Nejaugi jūs nežinote, ne- 
jaugi aš jums neįrodžiau, kad draugystė mano širdyje stipres- 
nė už visas aistras? Aš negalėsiu ištverti nė menkiausios jus 
ištikusios nelaimės, o ką jau kalbėti apie mirtį. Vis dėlto leis- 
kite man palenkti jus į savo pusę, kad sutrukdyčiau jums pa- 
kenkti Prancūzijai. O mano drauge! Mano vienatini drauge! 
Maldauju jūsų atsiklaupęs ant kelių, netapkime tėvynės žu- 
dikais, nepražudykime savo tėvynės! Sakau „mes“, nes nie- 
kada neatsimesiu nuo jūsų darbų; padėkite išlaikyti man sa- 
vigarbą, kurią taip stengiausi tausoti, nesuterškite mano 
gyvenimo ir mano mirties - juk ir tai aš patikėjau jums. 

De Tu puolė ant kelių prieš savo draugą, o šis, nebeturė- 
damas jėgų toliau išlaikyti dirbtinio šaltumo, krito į jo glėbį, 
pakėlė jį ir, spausdamas prie krūtinės, dūstančiu balsu tarė: 

— Ak, kodėl jūs taip mane mylite? Ką jūs padarėte, drau- 
ge? Kodėl mylite mane? Jūs - išmintingas, tyras ir doras, jūsų 
nekamuoja beprotiškos aistros, jūs netrokštate keršto; jūsų 
sielos penas tėra religija ir mokslas, tad kodėl gi mylite ma- 
ne? Ką gi jums davė mano draugystė? Tik nerimą ir kančias. 
Tai nejau dabar ji dar turi jums užkrauti ir pavojus? Atsiskir- 
kite nuo manęs, tarp mūsų nebėra nieko bendro; jūs matote, 
dvaras mane sužalojo: nebeliko mano nuoširdumo, dingo gė- 
ris - aš svajoju, kaip Žmogų padaryti nelaimingą, aš moku ap- 
gauti draugą. Pamirškite mane, niekinkite: aš nebevertas jo- 
kios jūsų minties, tai kaipgi galėčiau tikėtis, kad dėl manęs 
rizikuotumėte gyvybe? 

— Prisiekdamas, jog neišduosite karaliaus ir Prancūzijos, — 
atsakė de Tu. - Ar jūs žinote, kad mūsų tėvynė bus išdalinta? 
Jei atiduosite mūsų tvirtoves, jau niekada jų nebesusigrąžinsi- 
me? Ar žinote, kad jūsų vardą su siaubu tars palikuonys? Ar ži- 
note, kad prancūzės motinos jį prakeiks, kai bus priverstos mo- 
kyti savo vaikus svetimos kalbos? Ar jūs tai žinote? Ateikite. 

Ir jis truktelėjo Sen Marą prie Liudviko XIII biusto. 

— Prisiekite prieš jį - o juk jis taip pat jūsų draugas! - pri- 
siekite, jog niekada nepasirašysite tos nedoros sutarties. 

Sen Maras nuleido akis ir, nors raudonuodamas, nepalen- 
kiamai tarė: 

— Jau sakiau jums: jei mane privers, aš pasirašysiu. 

De Tu išbalo, paleido Sen Maro ranką ir du kartus, sukry- 
žiavęs rankas, neapsakomo nerimo pagautas, apėjo kambarį. 
Galiausiai iškilmingai žengė prie savo tėvo biusto ir atvertė 
didžiulę prie jo padėtą knygą; surado jau pažymėtą puslapį 
ir itin pabrėžtinai perskaitė: 

Taigi, manau, kad ponas de Linjebiofas buvo teisingai Ru- 
ano parlamento pasmerktas mirti, nes nepranešė apie Katevi- 
lio sąmokslą prieš valstybę. 

Paskui, pagarbiai laikydamas rankoje atverstą knygą ir 
žvelgdamas į pirmininko de Tu atvaizdą - de Tu, kurio „Me- 
muarai“ ir buvo toji knyga, kalbėjo toliau: 

— Taip, mano tėve, jūs teisus, aš tapsiu nusikaltėliu ir nu- 
sipelnysiu mirties; tačiau ar galiu kitaip pasielgti? Aš neįskų- 
siu šio išdaviko, nes įskundimas taip pat būtų išdavystė - juk 
jis mano draugas ir yra nelaimingas. 

De Tu žengė prie Sen Maro ir vėl paėmė jį už rankos. 

— Aš labai daug darau jūsų labui, - tarė jis. - Tačiau nesi- 
tikėkite iš manęs nieko daugiau, pone, jei pasirašysite šią su- 
tartį. 

Sen Marą ši scena sukrėtė iki širdies gelmių, nes jis suvo- 
kė, ką turi jausti draugas, jį atstumdamas. Vis dėlto jam už- 
teko valios sulaikyti iš akių trykštančias ašaras ir, pabučiavęs 
de Tu, jis pasakė: 

— O de Tu! Jūs kaip visuomet tobulas; taip, palikdamas 
mane, jūs man darote paslaugą; nes jei jūsų likimas būtų su- 
sijęs su manuoju, aš nebūčiau išdrįsęs laisvai naudotis savo 
gyvenimu ir būčiau susvyravęs, jei reikėtų jį paaukoti; nuo 
šiol galėsiu ramiai tai padaryti; ir kartoju jums: jei mane pri- 
vers, aš pasirašysiu sutartį su Ispanija. 


XIX Skyrius 


MEDŽIOKLĖ 


Reikia vis dėkoti ir dėkoti savo žvaigždei, 
kai gali palikti žmones, nepadaręs jiems nieko blogo ir 
netapęs jų priešu. 

Š. Nonit. Žanas Sbogaras 


Beje, karaliaus liga sukėlė Prancūzijoje sąmyšį, kuris vi- 
sada apima silpnas valstybes artinantis valdovo mirčiai. Nors 
Rišeljė ir buvo monarchijos centras, jis valdė tik Liudviko XIII 
vardu ir buvo lyg apgaubtas šio vardo, kurį jis pats ir išgar- 
sino. Nors ministro įtaka savo ponui buvo absoliuti, tačiau 
ministras jo bijojo; ir ši baimė ramino tautą, nes karalius bu- 
vo nepajudinama kliūtis ambicingiems kardinolo norams. Bet 
ką darytų valdingasis ministras mirus valdovuiė Prie kokios 
ribos sustotų tiek daug išdrįsęs Žmogus? Jis taip įpratęs lai- 
kyti skeptrą, tad kas jam sutrukdytų paimti jį į savo rankas 
visiems laikams ir po savo paties padiktuotais įstatymais pa- 
sirašinėti tik savo vardu? Šis artėjantis siaubas kaustė visus. 
Veltui liaudis visoje karalystėje dairėsi tų kilmingųjų kolosų, 
po kurių kojomis buvo įpratusi ieškoti prieglobsčio per po- 
litines audras; ji tematė tik neseniai supiltus jų kapus; parla- 
mentai tylėjo, ir buvo galima nujausti, kad niekas neužkirs 
kelio šios uzurpatoriškos valdžios grėsmingam stiprėjimui. 
Nieko neapgavo tariamos ministro kančios, niekas nesijaudi- 
no dėl jo veidmainiškos agonijos, nes žmonės per dažnai bu- 

vo ja apgaudinėjami, tad nors kardinolas ir atsitolino nuo rei- 
kalų, visur buvo jaučiamas šio siaubingo išsišokėlio pirštas. 

Pabudo ir liaudies meilė Henriko IV sūnui; žmonės laks- 
tė į bažnyčias, meldėsi ir net dažnai verkdavo. Nelaimingi 
valdovai visuomet mylimi. Liudviko melancholija ir paslaptin- 
ga liga rūpėjo visai Prancūzijai, ir karalių ji apraudojo dar gy- 
vą, regis, kiekvienas būtų norėjęs įsismelkti į jo kančių slė- 
pinį, kol jis dar nenusinešė su savimi didžiosios paslapties — 
kaip kenčia tie taip aukštai esantys žmonės, prieš akis maty- 
dami tik savo kapą. 

Norėdamas nuraminti tautą, karalius liepė paskelbti, kad 
jo sveikata staiga pagerėjo, ir panoro, jog dvaras pasirengtų 
didelei medžioklei Šambore, karališkojoje valdoje, į kurią 
prašė atvykti jo brolis Orleano kunigaikštis. 

Ši puiki vieta buvo mėgstamas karaliaus prieglobstis tik- 
riausiai todėl, kad ji atitiko jo būdą, kad čia, kaip ir jo sielo- 
je, didybė pynėsi su liūdesiu. Dažnai karalius ten praleisda- 
vo ištisus mėnesius, atitrūkęs nuo visko, kas dedasi aplinkui, 
vis skaitydamas paslaptingus popierius, kažką rašydamas; 
paskui užrakindavo tuos raštus geležinėje skrynioje, kurios 
raktą pats ir turėjo. Kartais pasitenkindavo vieninteliu tarnu, 
nes aplinkui nebuvo dvariškių, net pamiršdavo savo aukštą 
rangą ir keletą dienų gyvendavo kaip varguolis arba kaip iš- 
tremtas pilietis, mėgaudamasis įsivaizduojamu skurdu arba 
persekiojimais, - taip atsikvėpdavo nuo karališkosios val- 
džios. Kartais jo nuotaika staiga pasikeisdavo, jis panūsdavo 
dar didesnio nuošalumo; neprisileisdamas nė gyvos dvasios, 
apsirengdavo vienuolio abitu ir užsidarydavo skliautuotoje 
koplyčioje, ten skaitydavo apie Karolio V gyvenimą, vaizduo- 
davosi esąs šventasis Justinas ir pats sau giedodavo geduli- 
nes mišias, kurių, kaip sakoma, kadaise klausėsi Ispanijos im- 
peratorius. Tačiau net ir šių giesmių bei meditacijų metu jo 
silpną protą persekiojo prieštaringi vaizdai. Pasaulis ir gyve- 
nimas gražiausiai jam atsiverdavo tik vienatvėje ir prie kapo. 

Prieš jo akis, pakeltas virš puslapių, kuriuos prisiversdamas 
skaitė, praplaukdavo spindintys kortežai, pergalingos kariuo- 
menės, meilės įkvėptos tautos; jis pasijusdavo esąs galingas 
tarsi kovotojas, pasiekęs triumfą, dievinamas; ir jei saulės 
spindulys, atsimušęs nuo vitražų, krisdavo ant jo, karalius 
staiga pakildavo nuo altoriaus, apimtas noro išvysti dieną ar 
pakvėpuoti grynu oru, kuris viliojo jį iš šių tamsių ir tvankių 
vietų; bet, sugrįžęs į gyvenimą, tuojau imdavo juo bodėtis ir 
nuobodžiauti, nes pirmi sutikti žmonės, reikšdami pagarbą, 
vėl primindavo jo galią. Tada jis panūsdavo draugystės ir no- 
rėdavo, kad ji būtų greta; bet vos įsitikindavo, kad jau turi, 
ko troško, į jo širdį ūmai įsivogdavo rūpestis: ar per didelis 
prisirišimas prie Dievo kūrinio neatitraukia jo nuo paties Kū- 
rėjo garbinimo, o dar dažniau jį slapčia imdavo graužti prie- 
kaištas, kad per daug atitolo nuo valstybės reikalų; tada jo 
laikino susižavėjimo objektas jam pasirodydavo despotiška 
būtybė, kuri jėga atplėšia jį nuo pareigos; jis pasijusdavo it 
supančiotas grandinės ir pats sau guosdavosi esąs pavergtas; 
bet jam nepakakdavo jėgų savo favoritams parodyti pagiežą, 
kurios protrūkiais juos būtų perspėjęs; ir, vėl juos visaip ma- 
lonindamas, suvaržytasis karalius savo širdyje kurstydavo 
slaptą ugnį, kuri virsdavo neapykanta; būdavo akimirkų, kai 
jis galėdavo jiems padaryti kažin ką. 

Sen Marui buvo puikiai žinomos šio nenuspėjamo proto ir 
širdies silpnybės, - toji širdis negalėjo patirti nei meilės, nei 
neapykantos pilnatvės; taigi jo, kaip favorito, padėtis, kurios 
pavydėjo visa Prancūzija ir net didysis ministras, buvo tokia 
nepastovi ir slegianti, kad, jei ne meilė Mari, jis būtų sutrau- 
kęs savo aukso grandinę, džiaugdamasis labiau nei vergas, 
pamatęs, kaip nukrito paskutinė grandis, kurią jis dvejus me- 
tus dilino burnoje slepiamu plieniniu įrankiu. Nekantra pa- 
žinti savo likimą, kurį jautė esant taip netoli, skubino minos 
sprogimą, kaip buvo prisipažinęs savo draugui; nes jo būklė 
buvo lyg žmogaus, stovinčio priešais gyvenimo knygą ir vi- 

są laiką reginčio ranką, kuri ten įrašys jam nuosprendį arba 
išsigelbėjimą. Sen Maras išvyko su Liudviku XIII į Šamborą, 
nusprendęs išnaudoti pirmąją jo ketinimams palankią progą. 
Ir ji pasitaikė. 

Medžioklei numatytos dienos rytą karalius liepė jam pa- 
sakyti, kad laukia ant Lelijos laiptų; tad gal būtų pravartu pa- 
pasakoti apie tą stulbinantį statinį. 

Už keturių ljė nuo Blua, valanda kelio nuo Luaros, nedi- 
deliame giliai įdubusiame slėnyje, tarp dumblinos pelkės ir 
didelių senų ąžuolų miško, toli nuo visų kelių, staiga aptin- 
ki karališkąją, o gal veikiau užburtą pilį. Sakytum, iš stebuk- 
lingo žibinto ištrūkusi kažkokia Rytų dvasia per vieną iš tūks- 
tančio naktų ją pagrobė iš saulės krašto ir perkėlė į rūkų šalį 
gražaus princo meilės nuotykiams. Ši pilis buvo paslėpta lyg 
lobis, ir, matydamas jos mėlynus kupolus, puošnius apvalius 
bokštus, įmūrytus ant storų sienų ar it strėlė šaunančius į erd- 
vę, į terasas, dunksančias virš miško, vėjo sūpuojamus leng- 
vus vėjarodžius, pusmėnulius, išraizgytus ant kolonados, ga- 
lėjai manyti esąs Bagdado ar Kašmyro karalystėje, jei 
pajuodusios sienos, apaugusios kerpėmis ar apkėstos gebe- 
nių, ir blyški, liūdna dangaus spalva nebūtų liudijusi, kad čia 
lietingas kraštas. Tas, kuris pastatė šią pilį, tikrai buvo geni- 
jus, bet atvyko jis iš Italijos ir vadinosi Primatis; ir slėpė ši pi- 
lis tikrai gražaus princo meilės nuotykius, o jis buvo karalius, 
vardu Pranciškus I. Jo salamandra visur svaido savo liepsnas, 
ryškiai žiburiuoja skliautuose, ir jos šviesos visur pilna lyg 
danguje žvaigždžių; savo degančia karūna ji laiko kapitelius, 
ugningais atšvaitais nudažo vitražus, raitosi slaptais laiptais 
ir, atrodo, nori savo liepsnojančiu žvilgsniu praryti trigubus 
paslaptingosios Dianos pusmėnulius; o toji Diana - tai Diana 
de Puatjė, tikra deivė, taip garbinama šiuose geidulinguose 
miškuose. 

Šio keisto paminklo pagrindas, kaip ir pats paminklas, pil- 
nas elegancijos ir paslaptingumo, - tai dvigubi laiptai, it dvi 

spiralės išsiraizgę iki pačių aukščiausių varpinių viršaus, jie 
baigiasi žibintu arba grotelėmis, kurias vainikuoja milžiniškas 
lelijos Žiedas, matomas iš labai toli; du žmonės gali ten užlipti 
vienu metu ir vienas kito nepamatyti. 

Vien šie laiptai atrodo tarsi nedidelė nuošali šventykla; 
kaip ir mūsų bažnyčios, palaikoma ir apglėbta tarsi arkadų 
trapių, perregimų, lyg ažūru išsiuvinėtų sparnų. Galėjai pa- 
manyti, kad akmuo it vaškas pakluso architekto pirštams; jis 
tarsi lipdė iš jo statinį pagal vaizduotės užgaidas. Sunku įsi- 
vaizduoti, kaip buvo įgyvendintas jo sumanymas, kokiais žo- 
džiais darbininkams buvo aiškinama, ką reikia daryti: regis, 
laki mintis, nuostabi svajonė staiga būtų tapusi tvariu kūnu; 
tai buvo išsipildęs sapnas. 

Sen Maras lėtai lipo plačiomis, pas karalių vedančiomis 
pakopomis ir, kuo labiau artėjo prie tikslo, tuo ilgiau už- 
trukdavo ant kiekvieno laiptelio; gal todėl, kad bodėjosi pa- 
matyti valdovą, kurio vis naujų skundų klausydavosi kas 
dieną, gal todėl, kad norėjo apgalvoti, ką reikės daryti; bet 
štai netikėtai jo ausis pasiekė gitaros garsai. Jaunuolis atpa- 
žino Liudviko mėgstamą instrumentą ir jo liūdną, silpną ir 
drebantį balsą, sklindantį po skliautais; regis, jis bandė su- 
dainuoti vieną iš jo paties sukurtų romansų ir netvirta ran- 
ka keletą sykių kartojo nedarnų priedainį. Sunku buvo su- 
prasti žodžius, ausį tepasiekdavo vienatvė, pasaulio liūdesys 
ir graži liepsna. 

Klausydamasis jaunasis favoritas gūžtelėjo pečiais. 

„Koks dabar liūdesys tave apėmė? —- pagalvojo. - Na, 
pabandykime dar kartą suprasti, kas glūdi toje ledinėje šir- 
dyje, regis, dar kažko trokštančioje". 

Jis įėjo į siaurą kabinetą. 

Juodai apsivilkęs, pusiau gulomis šezlonge, alkūnėmis at- 
sirėmęs į pagalves, valdovas ilgesingai braukė per savo gita- 
IOs stygas; pamatęs vyriausiąjį žirgininką, liovėsi niūniavęs, 
įsmeigė į jį dideles priekaištingas akis ir prieš pradėdamas 

kalbėti ilgai lingavo galvą; paskui prabilo verksmingu ir kiek 
išpūstu tonu: 

— Ką aš sužinojau, Sen Marai? - paklausė. - Ką aš sužino- 
jau apie jūsų elgesį? Jūs man pridarote rūpesčių, nes pamirš- 
tate visus mano patarimus. Jūs užmezgėte nusikalstamą intri- 
gą, argi iš jūsų aš galėjau tikėtis tokių dalykų, iš jūsų, kurio 
pagarba ir dorumas mane taip žavėjo! 

Vis dar užsigalvojęs apie savo politinius planus, Sen Ma- 
ras sumojo esąs demaskuotas ir, akimirksnį sutrikęs, negalėjo 
gintis; bet jis puikiai mokėjo suimti save į rankas, todėl ne- 
dvejodamas atsakė: 

— Taip, valdove, aš ketinau apie tai papasakoti, nes esu 
pratęs jums atverti savo sielą. 

— Man atverti sielą! - suriko tai rausdamas, tai baldamas, 
lyg karštinės priepuolio ištiktas Liudvikas XIII. - Jūs būtumėt 
drįsęs suteršti mano ausis tomis baisiomis paslaptimis, pone? 
Ir taip ramiai kalbate apie savo kvailystes? Klausykite, jūs 
nusipelnėte būti nuteistas į galeras kaip koks Rondenas; tai 
karališkosios garbės įžeidimas, jūs negerbiate manęs! Man la- 
biau patiktų, jeigu būtumėte pinigų padirbinėtojas, kaip mar- 
kizas de Kusi, ar vadovautumėte Krokanams, negu būtumė- 
te padaręs tai, ką padarėte; jūs nuplėšėte garbę savo šeimai 
ir išniekinote savo tėvo, maršalo, atminimą. 

Supratęs, kad tai jau galas, Sen Maras nutaisė kiek įsteng- 
damas malonesnę miną ir nuolankiai tarė: 

— Ką gi, valdove, pasiųskite mane į teismą ir mirtį, bet ap- 
saugokite mane nuo savo priekaištų. 

— Jūs tyčiojatės iš manęs, provincijos kaimiečiuk ? - sušu- 
ko Liudvikas. - Labai gerai suprantu, kad žmonių akyse jūs 
nenusipelnėte mirties bausmės, bet, pone, jus nubaus Dievo 
teismas. 

— (Garbės žodis, valdove, - prašneko įžeidimo sukrėstas 
smarkusis jaunuolis, - tai kodėl neišsiunčiate manęs į taip jū- 
sų niekinamą mano provinciją, į kurią daugybę kartų pats bau- 

džiausi išvažiuoti. O dabar tuojau pat ten iškeliausiu, nes ne- 
begaliu pakęsti gyvenimo šalia jūsų, tokio gyvenimo net ir an- 
gelas neištvertų. Dar kartą sakau, liepkite mane nuteisti, jei 
esu kaltas, arba leiskite man pasislėpti tėviškėje. Jūs mane pra- 
žudėte pririšęs prie savęs; argi tai mano kaltė, kad jūs man lei- 
dote kurti didžius planus, kuriuos pats paskui griaunate? Ko- 
dėl mane paskyrėte vyriausiuoju žirgininku, jei man nederėjo 
kilti aukštyn? Šiaip ar taip, aš jūsų draugas, ar ne? Jei taip, tad 
ar negaliu būti kunigaikštis, peras ar net konetablis, kaip po- 
nas de Liujinis, kurį mylėjote, nes jis dresavo jūsų sakalus? Ko- 
dėl manęs nepriima į tarybą? Aš ten kalbėčiau ne blogiau negu 
visos jūsų nusenusios galvos mezginių apykaklėmis; turiu nau- 
jų Minčių ir gerą ranką, kad jums pasitarnaučiau. Tai jūsų kar- 
dinolas sutrukdė jums mane pasikviesti į tarybą, ir aš neken- 
čiu jo todėl, kad jis tolina jus nuo manęs, - toliau kalbėjo 
grūmodamas kumščiu Sen Maras, lyg priešais jį būtų buvęs Ri- 
šeljė. - Jei reikės, užmušiu jį savo ranka! 

D'Efija akys degė pykčiu, kalbėdamas jis trypė koja, lyg 
aikštingas vaikas atsuko karaliui nugarą ir atsirėmė į vieną 
nedidelę žibinto koloną. 

Liudviką sutrikdydavo bet kokia ryžto apraiška, tai, kas 
nepataisoma, jį visada baugino, todėl jis paėmė jaunuolį už 
rankos. 

O valdžios silpnume! Žmogiškosios širdies užgaida! Šiais 
vaikiškais protrūkiais, šiomis amžiaus ydomis jaunuolis valdė 
Prancūzijos karalių lygiai taip pat, kaip ir pirmasis tos epochos 
politikas. Valdovas tikėjo (jis dar turėjo proto likučių), kad toks 
ūmus elgesys paskatintas nuoširdumo, tad jaunuolio pyktis jo 
nesuerzino. Pagaliau tą pyktį sukėlė ne priekaištai, ir valdovas 
atleido jaunuolio neapykantą kardinolui. Jam net patiko, kad 
favoritas pavydi ministrui, nes tai liudijo prieraišumą, o kara- 
lius bijojo vien jaunuolio abejingumo. Sen Maras tai žinojo ir 
tikėjosi išsisukti, stengdamasis, kad visa, ką jis buvo padaręs, 
karalius palaikytų vaikišku pokštu arba jo draugiškumo kara- 

liui įrodymu; tačiau pavojus nebuvo toks didelis, todėl jaunuo- 
lis atsikvėpė, kai valdovas prašneko: 

— Kalbame visai ne apie kardinolą - aš jį myliu ne labiau 
nei jūs; priekaištauju jums dėl skandalingo elgesio, ir man bus 
labai sunku jums atleisti. Suprantate, pone, aš išgirstu, kad, 
užuot dalyvavęs maldinguose užsiėmimuose, prie kurių jus 
pratinau, ir kai manau, jog klausotės Salut arba Angelus, jūs, 
pasirodo, išvykstate iš Sen Žermeno ir dalį nakties praleidžia- 
te... pas ką? Vien pasakyti jau nuodėmė - pas reputacijos ne- 
tekusią moterį, ryšiai su ja gali būti tik pražūtingi jūsų sielos 
išganymui, pas moterį, priiminėjančią savo namuose laisvama- 
nius, - Marioną Delorm. Ką galite pasakyti? Kalbėkite. 

Neištraukdamas rankos iš karaliaus delno, vis dar atsirė- 
męs į koloną, Sen Maras atsakė: 

— Argi tai nusikaltimas, jei nedalyvauji svarbiuose užsiė- 
mimuose, dalyvaudamas dar svarbesniuose? Pas Marioną De- 
lorm užsuku tik todėl, kad noriu pasiklausyti ten susirenkan- 
čių mokslo vyrų pokalbių. Nėra nieko nekaltesnio už tuos 
sambūrius; skaitymai ten kartais užtrunka kiaurą naktį, tai 
tiesa, bet jie gali tik patobulinti sielą, o ne ją pražudyti. Be to, 
jūs man niekada nesate liepęs viską jums pasakoti; jei tokia 
būtų jūsų valia, seniai būčiau viską papasakojęs. 

— Ak, Sen Marai, o kur pasitikėjimas? Ar jis jums nerei- 
kalingas? Tai pirmoji tobulos draugystės sąlyga, o mūsų 
draugystė turi būti kaip tik tokia, nes tokios trokšta mano 
širdis. 

Liudviko balsas sušvelnėjo, ir favoritas, žvelgdamas į jį per 
petį, atrodė nebe piktas, o tik nuobodžiaujantis ir pasiruošęs 
nuolankiai klausytis. 

— Kiek kartų esate mane apgavęs! - kalbėjo toliau kara- 
lius. - Ar galiu pasikliauti jumis? Ar pas šią moterį nesusitin- 
kate mergininkų ir puošeivų? Ar nebūna kitų dvariškių ? 

— Ak, Dieve mano, ne, valdove, ten dažnai vykstu su vie- 
nu savo draugu, bajoru iš Turenės - Renė Dekartu. 

— Dekartu! Taip, girdėjau šį vardą, tai karininkas, pasižy- 
mėjęs per Larošelės apsiaustį ir šį bei tą rašinėjantis; garsėja 
kaip pamaldus, bet susisaistęs su laisvamaniu Dėbaro. Žino- 
ma, ten sutinkate daug žmonių, kurie tikrai nėra jums tinka- 
ma draugija, daug jaunuolių be šeimos, be kilmės. Na, pasa- 
kykite man, ką sutikote paskutinį kartą? 

— O Dieve, aš vos prisimenu jų vardus, - atsakė Sen Ma- 
ras galvodamas, kaip išsisukti, įbedęs į lubas akis, - kartais aš 
jų nė neklausiu. Pirmiausia tai buvo kažkoks ponas, ponas... 
Groot ar Grotijus, olandas. 

— Žinau. Tai Barnevelto, kuriam moku pensiją, draugas. 
Aš jį mėgau, bet kardi... bet man sakė, kad jis egzaltuotas 
protestantas... 

— Mačiau ten ir anglą, jo pavardė Džonas Miltonas; tas 
jaunuolis grįžta iš Italijos į Londoną; jis labai nekalbus. 

— Nepažįstu, visai nepažįstu; bet manau, kad tai dar vie- 
nas protestantas. O kas buvo iš prancūzų? 

— Tas jaunuolis, kuris parašė „Ciną“ ir kurio triskart ne- 
priėmė į Aukštąją akademiją; jis pyko, kad vietoj jo priėmė 
Diurijerį. Tai Kornelis. 

— Taigi, - sukryžiavęs rankas, priekaištingai triumfuoda- 
mas atsiliepė karalius, - klausiu jūsų: kas gi tie žmonės? Ar 
tokioje draugijoje derėtų jums būti? 

Ši pastaba Sen Marą apstulbino; ji žeidė jo savimeilę, tad, 
priėjęs prie karaliaus, tarė: 

— Jūs tikrai teisus, valdove, bet viena ar dvi valandos, pra- 
leistos klausantis gan įdomių dalykų, negali padaryti žalos; 
pagaliau ten ateina žmonės iš dvaro, tokie kaip kunigaikštis 
de Bujonas, ponas d'Obižu, grafas de Brionas, kardinolas de 
Lavaletas, ponai de Montrezoras, Fontrajas, garsūs mokslo 
žmonės: Merė, Koltė, Demarė, „Ariadnės“ autorius; Farė, Du- 
ža, Šarpantjė, parašęs nuostabiąją knygą „Kiro auklėjimas"; 
Žiri, Bezonas ir Baro, tęsiantis „Astrėją“, - visi jie akademikai. 

— O, puiku, tai tikrai nusipelnę vyrai! - vėl šūktelėjo Liud- 
vikas. - Čia nieko nepasakysi, galima tik pasidžiaugti. Visi 

puikios reputacijos, rinktiniai vyrai. Susitaikykime, štai ma- 
no ranka, vaike. Leisiu jums retkarčiais tenai nueiti, bet dau- 
giau nebandykite manęs apgaudinėti; kaip matote, aš viską 
žinau. Pažvelkite, ką aš turiu. 

Tardamas šiuos žodžius, karalius ištraukė iš stovėjusios 
prie sienos geležinės skrynios didžiulius sąsiuvinius, primar- 
gintus labai smulkia rašysena. Ant vieno buvo užrašyta Bara- 
da, ant kito - d Otforas, ant trečio - Lafajetas ir pagaliau - Sen 
Maras. Jis paėmė pastarąjį ir kalbėjo toliau. 

— Matote, kiek sykių mane apgavote! Tai besikartojančios 
klaidos, kurias pats užregistravau per tuos dvejus metus, kai 
jus pažįstu, diena iš dienos užrašinėjau visus mūsų pokalbius. 
Sėskite. 

Sen Maras dūsaudamas atsisėdo ir dvi ilgas valandas kan- 
triai klausėsi santraukos to, ką jo šeimininkas turėjo kantry- 
bės rašyti dvejus metus. Karaliui skaitant, jaunuolis keletą 
kartų ranka prisidengė burną ir mes visi neabejotinai taip da- 
rytumėm, jei reikėtų iškęsti tuos dialogus (po karaliaus mir- 
ties juos rado visiškai sutvarkytus, gulinčius šalia testa- 
mento). Tik pasakysime, jog karalius baigė šitaip: 

— Pagaliau štai ką jūs veikėte gruodžio septintąją, prieš 
tris dienas. Aš jums pasakojau, kaip skraido raudonkojis sa- 
kalas, ir kalbėjau apie medžioklę, nes jūs nelabai apie ją iš- 
manote. Remdamasis karaliaus Karolio IX knyga „Karališkoji 
medžioklė“, aiškinau: medžiotojas, išmokęs savo šunį perse- 
kioti žvėrį, negali pamiršti, jog šuo norės grįžti į mišką, todėl 
nereikia jo nei griežtai barti, nei mušti, kad jis būtų paklus- 
nus, ir, beje, norint deramai išmokyti šunį susirasti reikiamą 
kelią, reikia, kad jis aplandžiotų nuošalias vieteles ir keliukus. 

— Štai ką jūs man atsakėte (ir susierzinęs - įsidėmėkite 
tai): „Garbės žodis, valdove, geriau leiskite man vadovauti 
pulkams negu paukščiams ir šunims. Tikrai visi tyčiotųsi iš 
jūsų ir manęs, jei žinotų, kokiais niekais užsiimame"“. O aš- 
tuntąją... palaukite, taip, aštuntąją, kai mes drauge giedojo- 

me mišparus mano kambaryje, jūs perpykęs sviedėte knygą 
į ugnį, O tai jau bedievystė; paskui man pasakėte, kad ją iš- 
metėte - nuodėmė, mirtina nuodėmė, matote, apačioje para- 
šiau - „melas“ ir pabraukiau. Manęs niekados neapgausi, aiš- 
kiai sakiau. 

— Bet, valdove... 

— Palūkėkite, palūkėkite. Vakare jūs pasakėte kardinolui, 
kad jis neteisingai, tik skatinamas asmeninės neapykantos, 
sudegino Žmogų. 

— Kartoju ir įrodysiu štai ką, valdove: tai didžiausias žmo- 
gaus, kurio nesiryžtate atstumti ir kuris daro jus nelaimingą, 
nusikaltimas. Ludene aš pats viską mačiau ir girdėjau: Urbe- 
nas Grandjė veikiau buvo nužudytas, negu nuteistas. Bet, val- 
dove, jūs turite savo paties ranka rašytus memuarus, dar kartą 
perskaitykite visus įrodymus, kuriuos jums tada pateikiau. 

Liudvikas ėmė ieškoti nurodyto puslapio ir, pradėjęs nuo 
kelionės iš Perpinjano į Paryžių, labai atidžiai viską perskai- 
tė ir sušuko: 

— Koks siaubas! Kaip galėjau visa tai pamiršti? Teisybė, 
tas Žmogus mane hipnotizuoja. Sen Marai, tu tikras mano 
draugas. Koks siaubas! Mano karaliavimas bus suteptas. Jis 
pasistengė, kad manęs nepasiektų didikų laiškai, kad kilmin- 
gieji negalėtų atvykti pas mane. Sudeginti, sudeginti gyvą! 
Be įrodymų, iš keršto! Žmogus, tauta veltui šaukėsi manęs, 
jo šeima dabar mane keikia! Ak, kokie nelaimingi karaliai! 

Baigęs kalbėti, valdovas metė popierius ir pravirko. 

— Ak, valdove, kokios nuostabios ašaros, kurias jūs lieja- 
te, - nuoširdžiai susižavėjęs sušuko Sen Maras. - Kodėl čia, 
šalia manęs, nėra visos Prancūzijos! Ji būtų sukrėsta ir sun- 
kiai patikėtų šiuo reginiu. 

— Sukrėsta! Tai Prancūzija manęs nepažįsta? 

— Ne, valdove, - atvirai atsakė d 'Efija, - jūsų niekas nepa- 
Žįsta, O aš pats jus dažnai kaltinu šaltumu ir visišku abejingu- 
mu visiems. 

— Šaltumu, kai aš mirštu iš sielvarto! Šaltumu, kai aš pa- 
siaukojau jiems! Nedėkinga tauta! Aš viską jai paaukojau, net 
išdidumą, net laimę pačiam ją valdyti; nes dėl jos bijojau, kai 
mano sveikata pradėjo šlubuoti; atidaviau skeptrą žmogui, 
kurio nekenčiu, nes tikėjau, kad jo ranka tvirtesnė už maną- 
ją; kenčiau skausmą, kurį jis man kėlė, nes maniau, jog da- 
ro gera mano tautoms - užgniaužiau savo širdgėlą, kad nu- 
džiūtų Žmonių ašaros; ir matau, jog mano aukos, kuri buvo 
net didesnė, nei buvau manęs, niekas nė nepastebėjo; jiems 
pasirodė, jog nesugebu valdyti, nes buvau drovus ir silpnas, 
nes nepasiklioviau savo jėgomis; bet nesvarbu, Dievas mane 
mato ir pažįsta. 

— Ak, valdove, pasirodykite Prancūzijai toks, koks esa- 
te; atsiimkite savo užgrobtą valdžią; iš meilės jums ji pada- 
rys tai, ko nepadarytų iš baimės; grįžkite į gyvenimą ir vėl 
sėskite į sostą. 

— Ne, ne, mano gyvenimas baigiasi, mielas drauge, aš ne- 
bepajėgiu atlikti aukščiausios valdžios darbų. 

— Ak, valdove! Tik šis įsitikinimas ir sekina jūsų jėgas. Pa- 
galiau metas liautis painioti valdžią su nusikaltimu ir norėti 
jų abiejų sąjungos. Pakelkite balsą ir praneškite pasauliui, 
kad su jūsų karaliavimu prasidės dorybės viešpatystė; ir ta- 
da visi priešai, kurių nepakirto nedorybė, kris nuo žodžio, iš- 
trūkusio iš jūsų širdies. Dar pridurkime tai, ką geri Prancū- 
zijos karaliaus ketinimai gali padaryti jo tautai, kurios 
vaizduotė ir sielos šiluma taip greitai kreipia ją į tai, kas gra- 
žu, kuri bus visada ir visiškai atsidavusi. Karalius, jūsų tėvas, 
mus vedė savo šypsena, argi to nepadarys viena jūsų ašara? 
Pakanka tik su mumis pakalbėti. 

Šio pokalbio metu užkluptas karalius dažnai raudo, kosė- 
jo sumišęs, kaip visada, kai iš jo būdavo norima išgauti spren- 
dimą; jis jautė kalbą krypsiant į per dideles aukštumas, o jo 
drovumas trukdė jam rizikuoti; tad karalius dažnai spaudė 
ranką prie krūtinės ir raukė antakius, lyg jaustų didelį skaus- 


245 


mą; prisidengdamas liga, bandė išvengti jį varžančio atsaky- 
mo; bet Sen Maras, ar dėl pykčio, ar dėl priimto sprendimo 
kirsti paskutinį smūgį, kalbėjo nesijaudindamas, iškilmingai, 
nes tai Liudvikui darė įspūdį. Priremtas prie sienos, valdovas 
atsakė: 

— Bet, Sen Marai, kaip atsikratyti ministro, kuris jau aš- 
tuoniolika metų yra mane apstatęs savo žmonėmis? 

— Jis nėra toks galingas, - dėstė vyriausiasis žirgininkas, — 
jo draugai taps žiauriausiais priešininkais, jei linktelėsite gal- 
vą. Dar tebeegzistuoja visa senoji Taikos kunigaikščių lyga, 
valdove, ir tik pagarba, kurią jaučia jūsų didenybei, neleidžia 
jai veikti. 

— Ak, gerasis Dieve! Gali jiems pasakyti, kad nepaisytų 
manęs; aš jūsų visai nevaržau, manęs neapkaltinsi, kad aš kar- 
dinolininkas. Jei mano brolis suras būdą, kaip pakeisti Rišel- 
jė, džiaugsiuosi iš visos širdies. 

— Manau, valdove, jog šiandien jis kalbėsis su jumis apie 
poną kunigaikštį de Bujoną; visi rojalistai to prašo. 

— Nesakau, kad jo nemėgstu, - atsiliepė karalius, taisyda- 
mas savo krėslo priegalvį, - nesakau, kad jo nemėgstu, nors 
jis ir kiek maištingas. Mes giminės, ar tu žinai, mielas drau- 
ge (šį mėgstamą kreipinį ištarė atsainiau nei paprastai)? Be- 
je, ar žinai, kad jis kilęs tiesiai iš Liudviko Šventojo per Šar- 
lotę de Burbon, hercogo de Monpansjė dukrą, ar žinai, kad 
į jo šeimą buvo atitekėjusios aštuonios karališko kraujo prin- 
cesės ir aštuonios iš jo paties šeimos (viena jų buvo karalie- 
nė) ištekintos už karališkojo kraujo princų? O, nesakau, kad 
jo nemėgstu, niekada to nesakiau, niekada. 

— Ką gi, valdove, - patikliai atsakė Sen Maras, - jūsų bro- 
lis ir jis pats medžioklės metu jums paaiškins, kaip viskas pa- 
ruošta, kokius žmones skirsime vietoj jo statytinių, kokiais 
karo vadais ir pulkininkais galima pasikliauti kylant prieš Fa- 
berą ir visus Perpinjano kardinolininkus. Pamatysite, kad mi- 
nistras turi labai mažai šalininkų. Karalienė, Gastonas Orle- 

anietis, aristokratija ir parlamentas mūsų pusėje; ir viskas bus 
padaryta, jei jūsų didenybė nebeprieštaraus. Buvo siūloma, 
kad Rišeljė dingtų, kaip ir maršalas d' Ankras, nors šis mažiau 
buvo to vertas. 

— Kaip Končinis! - šūktelėjo karalius. - O ne, to nereikia... 
To tikrai nenoriu... Jis kunigas ir kardinolas, mus ekskomu- 
nikuos. Gal yra kitas būdas, - tada mielai sutiksiu, gali pakal- 
bėti su savo draugais, o aš taip pat pagalvosiu. 

Ištaręs šiuos žodžius, Liudvikas prarado norą keršyti, lyg 
tai jau būtų padaręs ir numaldęs keršto troškimą. Sen Maras 
dėl to net suirzo būgštaudamas, kad toks ūmus karaliaus 
pyktis neilgai truks. Tačiau jis patikėjo paskutiniais žodžiais, 
ypač kai po begalinių skundų Liudvikas pridūrė: 

— Ar tu gali patikėti, kad jau dveji metai aš apraudu sa- 
vo motiną nuo tos dienos, kai jis taip žiauriai mane apgavo 
viso mano Dvaro akivaizdoje prašydamas ją sugrąžinti, nors 
žinojo, kad ji mirusi, ir iki šiol neįstengiu pasiekti, kad ji būtų 
perlaidota Prancūzijoje šalia mano protėvių? Jis ištrėmė ją vi- 
siems laikams. 

Tuo metu Sen Maras lyg ir išgirdo triukšmą laiptuose; ka- 
ralius paraudo. 

— Eik iš čia, - tarė, - eik greitai ruoštis medžioklei; jok ša- 
lia mano karietos; eik greitai, aš taip noriu, eik. 

Ir pats stumtelėjo Sen Marą link durų, pro kurias jis buvo 
įėjęs. 

Favoritas išėjo, bet šeimininko susijaudinimas neprasprū- 
do jam pro akis. 

Sen Maras lėtai lipo žemyn ir mąstė, kodėl gi sunerimo ka- 
ralius, ir tuomet jam pasigirdo kojų, lipančių kitais sraigti- 
niais laiptais, keliamas triukšmas (o jis pats leidosi iš priešin- 
gos pusės); jam sustojus, kažkas sustojo ir ten; kai jis ėmė 
lipti aukštyn, jam pasirodė, kad kitoje pusėje leidžiamasi že- 
myn; Sen Maras žinojo, kad tarp statinio langelių nieko ne- 
matyti, todėl nusprendė išeiti; šis žaidimas jam įkyrėjo, nors 

ir sukėlė didelį nerimą. Jaunuolis norėjo pastovėti prie durų 
ir pažiūrėti, kas išeis. Bet vos įžengė į sargybos salę, buvo ap- 
suptas ten laukusių dvariškių minios ir, pasitraukęs nuo du- 
rų, turėjo duoti pagal pareigas jam priderančius nurodymus, 
priimti pagarbos pareiškimus, su visais pasiglėbesčiuoti, iš- 
klausyti sveikinimus, paslaptis, rekomendacijas, kitaip sa- 
kant, atlikti favorito pareigas ir reikalus, kuriems reikia nuo- 
latinio ir atidaus dėmesio, nes dėl menkiausio išsiblaškymo 
gali kilti didelių nemalonumų. Taip jis beveik pamiršo tą ne- 
didelį įvykį (gal tai tik vaizduotės padarinys?) ir, mėgauda- 
masis tos nuolatinės apoteozės teikiamais malonumais, sėdo 
ant žirgo didžiajame kieme, - jam patarnavo kilmingi pažai ir 
supo patys iškiliausi bajorai. 

Netrukus pasirodė Orleano kunigaikštis su savo bajorais, 
o nepraėjus nė valandai, - išblyškęs, bejėgis, į keturis vyrus 
besiremiąs karalius. Sen Maras nusėdo nuo žirgo, padėjo jam 
įlipti į specialų Žemą vežimaitį, vadinamą ratukais, mat Liud- 
vikas XIII pats vadelėjo labai paklusnius ramius arklius. Šu- 
nininkai stovėjo prie durelių laikydami skalikus už pavadžio, 
skambant ragui, šimtai jaunuolių sėdo ant žirgų, ir visi nujojo 
į susitikimo prieš medžioklę vietą. 

Karalius susitikimo vietą buvo pasirinkęs prie fermos, va- 
dinamos Ormažu, ir visas dvaras, kaip buvo įprasta, pasklido 
parko alėjose, o karalius tuo metu lėtai važiavo nuošaliu ke- 
liuku; šalia jojo vyriausiasis žirgininkas ir keturi žmonės, ku- 
riems buvo duotas ženklas prisiartinti. 

Ši pramoga atrodė nykoka: artėjanti žiema nuplėšė nuo di- 
džiųjų parko ąžuolų beveik visus lapus, ir juodos šakos 
šmėkšojo pilkame danguje lyg laidotuvių kandeliabro atša- 
kos; nedidelis rūkas, regis, pranašavo lietų; pro nušviesėjusį 
mišką ir liūdnas šakas buvo matyti lėtai važiuojančios sunkios 
dvaro karietos, pilnos juodai apsirengusių moterų, pasmerktų 
laukti medžioklės, kurios jos nematys, laimikių; iš toli sklido 
šunų rujos garsai, retkarčiais kaip atodūsis pasigirsdavo ra- 

gas; šaltas geliantis vėjas vertė kiekvieną kuo nors apsigaubti, 
ir viena kita moteris užsitraukė ant veido vualį ar aksominę 
juodą kaukę - šitaip saugojosi nuo vėjo, prasiskverbiančio pro 
karietų užuolaidas (stiklų tais laikais nebuvo), atrodė, kad jos 
dėvi kostiumus, kuriuos vadiname domino. 

Viskas aplinkui buvo liūdna ir niūru. Tik kelios grupės jau- 
nuolių, pagautų medžioklės įkarščio, kaip vėjas nušuoliuoda- 
vo alėjomis, šūkaudami ar pūsdami ragą, paskui stodavo dar 
didesnė tyla, kaip kad užgesus fejerverko raketai dangus 
tampa dar tamsesnis. 

Ant keliuko, lygiagretaus tam, kuriuo lėtai važiavo karalius, 
susirinko keletas į apsiaustus susisupusių dvariškių. Jie, regis, 
menkai tesidomėjo stirna ir jojo neatsilikdami nuo karaliaus 
vežimaičio, neišleisdami jo iš akių. Kalbėjosi pusbalsiu. 

— Puiku, Fontrajau, puiku, pergalė! Karalius nepaleidžia 
jo rankos. Matote, kaip jam šypsosi? Štai ponas Vyriausiasis 
nusėdo nuo arklio ir lipa į karietą sėstis greta karaliaus. Šau- 
nu, šaunu, šį kartą senajam perėjūnui galas! 

— Ak, tai tik smulkmena! Ar nematėte, kaip karalius pa- 
lietė savo brolio ranką? Jis davė jums ženklą, Montrezorai; 
Gondi, tik pažiūrėkite. 

— Pažiūrėkite, pažiūrėkite, lengva pasakyti, bet savo aki- 
mis aš nematau; galiu tik patikėti arba pasikliauti jūsiškėmis. 
Na, ką jie daro? Kaip norėčiau, kad mano regėjimas būtų ge- 
resnis. Papasakokite man, ką jie daro. 

Montrezoras kalbėjo toliau: 

— Štai karalius lenkiasi prie kunigaikščio de Bujono au- 
sies ir kalba... Vis kalba, gestikuliuoja, nenutyla. O, jis bus 
ministras. 

— Jis bus ministras, - atsiliepė Fontrajas. 

— Jis bus ministras, - patvirtino grafas Diuliudas. 

— Niekas dėl to ir neabejoja, - pridūrė Montrezoras. 

— Manau, kad jis duos man pulką ir aš vesiu savo pusse- 
serę, - riktelėjo pažo tonu Olivjė d'Antregas. 

Kikendamas ir žvelgdamas į dangų abatas de Gondi ėmė- 
si apdainuoti medžioklės atmosferą: 


Varnėnams vėjas palankus, 
puikus, puikus, puikus... 


— „„„Man regis, ponai, jūs įžvelgiate daugiau sunkumų nei 
aš, o gal 1642 Dievo malonės metais vyksta stebuklai, nes po- 
nas de Bujonas nebus arčiau ministro posto nei aš, kai kara- 
lius jį apkabins. Jis turi puikių savybių, bet jam nieko neiš- 
eis, nes jis labai vienpusiškas; tačiau man labai patinka jo 
didelis ir kvailas Sedano miestas; tai prieglobstis, puikus prie- 
globstis mums. 

Montrezoras ir visi kiti pernelyg atidžiai sekė valdovo ju- 
desius, todėl nereagavo, o stebėjo toliau: 

— Štai Vyriausiasis ima vadžias ir vadelėja. 

Gondi vėl užtraukė: 


— Jei važnyčiojat mano vežimaitį, 
Ginkdie jo neapverskite, šaunus vežike, 
Gindie, ginkdie, ginkdie. 


— Ak, abate, išprotėsiu nuo jūsų dainų, - tarė Fontrajas, — 
visiems gyvenimo atvejams turite ką nors paruošęs? 

— Paruošiu jums tokių įvykių, kurie tiks viskam, - atsakė 
Gondi. 

— (Garbės žodis, tas vaizdelis man patinka, - tyliau pasa- 
kė Fontrajas. - Man nereikės Gastono Orleaniečio pavedimu 
vežti į Madridą tos velniškos sutarties ir tikrai dėl to nesupyk- 
sių; tai gana pavojinga misija, Pirėnus įveikti ne taip lengva, 
kaip daugelis mano, o kelyje tyko kardinolas. 

— Ak, ak, ak! - suriko Montrezoras. 

— Ak, ak, - pakartojo Olivjė. 

— Kokie čia ak ak, - paklausė Gondi. - Ką gražaus pama- 
tėte? 


250 


— Garbės žodis, karalius staiga palietė brolio ranką; šlo- 
vė Dievui, ponai! Štai mes išvaduoti iš kardinolo - senasis šer- 
nas pribaigtas. Kur jį padėsim? Gal įmeskim į jūrą? 

— Jam būtų per gerai, - atsiliepė Olivjė. - Reikia jį teisti. 

— Žinoma, - prakalbo abatas, - kaipgi! Mums pakaks kal- 
tintojų tam įžūlėliui, drįsusiam išvyti pažą, ar ne? 

Gondi sustabdė žirgą, praleisdamas Olivjė ir Montrezorą, 
pasilenkė prie pono Diuliudo, kalbėjusio su dviem rimtesniais 
žmonėmis, ir tarė: 

— Tiesą sakant, man kyla noras ir savo tarnui viską papa- 
sakoti; niekad nesu matęs taip nerūpestingai rengiamo są- 
mokslo. Didelius darbus turi gaubti paslaptis; tereikėtų bent 
kiek pasistengti, ir mūsų žygis būtų nuostabus. Mūsų suma- 
nymas geriausias iš visų, apie kuriuos esu skaitęs istorijoje. 
Panorėję galėtume sudrebinti tris karalystes, bet vėjavaikiš- 
kumas viską sugadins. Kaip apmaudu; mirtinai dėl to nusivil- 
čiau. Aš linkęs į tokius dalykus, o prie mūsų sąmokslo esu 
prisirišęs visa širdimi, nes jis didis; tikrai, to nepaneigsi. Ar 
ne, d'Obižu? Ar ne tiesa, Monmorai? 

Jiems taip kalbantis, kelios didelės sunkios karietos, pa- 
kinkytos šešiais ar keturiais arkliais, važiavo ta pačia alėja už 
dviejų šimtų žingsnių nuo šių ponų; užuolaidos iš kairės bu- 
vo atitrauktos, kad visi matytų karalių. Pirmojoje sėdėjo ka- 
ralienė; karietos gilumoje ji buvo viena, apsirengusi juodai, 
su vualiu. Priekyje sėdėjo maršalienė d 'Efija, o prie karalie- 
nės kojų, ant mažos kėdutės, - princesė Mari. Jos suknelė ir 
pėdos kyšojo iš karietos ir rėmėsi į paauksuotą pakojį, nes 
durelių, kaip sakėme, visai nebuvo; Mari taip pat stengėsi pro 
medžius įžiūrėti karaliaus gestus ir dažnai lankstėsi, nes ją 
vargino šalia jojantis Palatino princas ir jo palyda. 

Tą šiaurės princą atsiuntė Lenkijos karalius aptarti lyg ir 
svarbių reikalų, o iš tiesų - kad paruoštų Mantujos kunigaikš- 
tytę tekėti už senojo karaliaus Vladislovo VI, ir jis demonst- 
ravo Prancūzijos dvarui savo dvaro prabangą, tais laikais 

Paryžiuje vadinamą barbarų arba skitų prabanga, ir pateisi- 
no šiuos vardus keista rytietiška apranga. Palatinas iš Pozna- 
nės buvo labai gražus, su ilga tankia barzda, kaip visi jo svi- 
tos vyrai, jo galva buvo nuskusta pagal turkų madą, ant jos — 
kailinė kepurė, jis vilkėjo trumpa striuke, papuošta deiman- 
tais ir rubinais; jo arklys buvo nudažytas raudonai ir apkai- 
šytas plunksnomis. Jį lydėjo kuopa lenkų gvardiečių raudo- 
nomis ir geltonomis uniformomis, plačiais apsiaustais ilgomis 
rankovėmis, nerūpestingai užmestais ant peties. Jo svita - len- 
kų didikai - vilkėjo auksinės ir sidabro spalvos brokato dra- 
bužiais, o ant jų galvos plaikstėsi vienintelė plaukų sruoga, 
teikianti jiems azijietišką, totorišką išvaizdą - tai buvo nema- 
tyta Liudviko XIII dvare, kaip ir maskviečių drabužiai. Mote- 
rims jų gąsdinanti išvaizda atrodė šiek tiek laukinė. 

Marijai Gonzagai įgriso šio svetimšalio bei jo palydos re- 
veransai ir rytietiškas mandagumas. Kaskart prajodamas pro 
ją, princas manė esant būtina pasakyti, beje, prasta prancū- 
zų kalba komplimentą, į kurį nevykusiai įpindavo keletą vil- 
tingų užuominų apie karališkąjį sostą. Kunigaikštytė, neras- 
dama kitokio būdo jo atsikratyti, kilnojo prie nosies nosinaitę 
ir gana garsiai kalbėjo karalienei: 

— Iš tikrųjų, ponia, šių ponų kvapas man pykina širdį. 

— Vis dėlto jums reikės grūdinti širdį ir priprasti prie jų, — 
sausokai atsakė Ona Austrė. 

Ir staiga išsigando, kad ją nuliūdino: 

— Priprasite prie to, kaip mes, - linksmai šnekėjo toliau, — 
žinote, dėl kvapų esu nepakenčiama. Ponas Mazarinis man 
anądien sakė, kad mano bausmė skaistykloje bus uostyti blo- 
gus kvapus ir gulėti ant olandiškos drobės paklodžių. 

Nors ir ištarusi keletą linksmų žodžių, karalienė buvo la- 
bai rimta ir vėl nutilo. Susisupusi į savo mantiją ir, regis, ne- 
sidominti niekuo, kas dedasi aplinkui, ji tūnojo sūpuojama 
karietos. Mari, vis stebėdama karalių, patyliukais šnekučia- 
vo su maršaliene d Efija; jos norėjo viena kitą padrąsinti, bet 
neturėjo kuo ir iš draugiškumo apsimetinėjo. 

— Ponia, sveikinu jus, ponas Vyriausiasis sėdi šalia kara- 
liaus, dar niekada taip nėra buvę, - tarė Mari. 

Paskui jos ilgai tylėjo, o karieta liūdnai riedėjo per nukri- 
tusius sausus lapus. 

— Taip, man labai džiugu į jį žiūrėti, karalius toks geras! - 
atsakė maršalienė ir giliai atsiduso. 

Stojo ilga niūri tyla; jiedvi pasižiūrėjo viena į kitą, ir abi ap- 
sipylė ašaromis. Nedrįso daugiau kalbėtis, ir Mari, nuleidu- 
si galvą, tematė rudą drėgną žemę, bėgančią po ratais. Jos 
sielą apniko liūdnos mintys, ir nors prieš jos akis pirmasis Eu- 
ropos dvaras buvo po kojomis žmogaus, kurį ji mylėjo, viskas 
ją baugino ir nenoromis kėlė niūrias nuojautas. 

Staiga pro ją lyg vėjas pralėkė žirgas; Mari pakėlė galvą ir 
suspėjo pamatyti Sen Maro veidą. Jis pažvelgė į ją, buvo iš- 
balęs kaip lavonas, akys slėpėsi po surauktais antakiais nu- 
leistos skrybėlės šešėlyje. Mergina drebėdama nusekė jį 
žvilgsniu ir pamatė, kaip jis sustojo priešais karietas jojusių 
raitelių būrio viduryje, o šie, jį išvydę, nusiėmė skrybėles. 
Kiek vėliau su vienu iš jų Sen Maras pasuko į atžalyną, iš tolo 
pažvelgė į ją ir lydėjo akimis, kol pravažiavo karieta; paskui 
jai pasirodė, kad jis padavė šiam vyrui popierių ritinį ir din- 
go miške. Rūkas sutrukdė pamatyti, ką jis darė paskui. To- 
kie rūkai buvo dažni Luaros pakrantėse. Pasirodė saulė, bet 
ji buvo panaši į mažą kruviną mėnulį, susisupusį į perplėštą 
numirėlio drobulę, ir po pusvalandžio pasislėpė po tokia tan- 
kia marška, kad Mari vos įžiūrėjo pirmuosius karietą trau- 
kiančius žirgus, o už kelių žingsnių esantys žmonės panėšė- 
jo į pilkšvus šešėlius. Ledinis garas virto smelkiančiu lietumi 
ir dvokiančiu debesiu. Karalienė pasisodino gražiąją prince- 
sę šalia ir panoro grįžti; į Šamborą suko tylomis, žingine. Ne- 
trukus nuskardėjo ragai, skelbiantys, kad jau reikia grįžti, 
kviečiantys pasiklydusius šunis; medžiotojai greitai prajodavo 
pro karietą, ieškodami rūke kelio ir garsiai šaukdami vienas 
kitą. Mari vis pamatydavo čia žirgo galvą, čia tamsų kūną, 

išnyrantį iš slogaus miškų rūko, ir veltui bandė suprasti Žžo- 
džius. Staiga jos širdis suvirpėjo; kažkas šaukė poną de Sen 
Marą: „Karalius kviečia poną Vyriausiąjį, - kartojo balsai, — 
kur dingo ponas vyriausiasis žirgininkas? Kažkoks tolstan- 
tis balsas netoli jos ištarė: „Jis neseniai pasiklydo . Ir šie vi- 
sai paprasti žodžiai vėl privertė sudrebėti kunigaikštytę, nes 
jos sielvartas suteikė tiems žodžiams baisią prasmę. Ši min- 
tis nedavė jai ramybės iki pat pilies ir net kambariuose, į ku- 
riuos nuskubėjusi užsirakino. Netrukus Mari išgirdo, kaip grį- 
žo karalius ir jo brolis; paskui miške girdėjo keletą šautuvo 
šūvių, bet liepsnų nebuvo matyti. Veltui ji žiūrėjo pro savo 
siaurus vitražus; atrodė, kad iš lauko jie uždengti balta paklo- 
de, slepiančia šviesą. 

O miško pakraštyje, prie Monfro, pasiklydo du raiteliai; 
pavargę ieškoti kelio į pilį monotoniškoje medžių ir keliu- 
kų pynėje, jie jojo prie tvenkinio. Staiga aštuoni ar dešimt 
vyrų iššoko iš atvašyno, puolė prie jų ir, tiems nespėjus iš- 
sitraukti ginklų, įsikibo jiems į kojas, rankas ir Žirgų pava- 
džius - abu raiteliai negalėjo nė krustelėti. Užkimęs balsas 
iš rūko sušuko: 

— Jūs rojalistai ar kardinolininkai? Šaukite: „Tegyvuoja 
Vyriausiasis“, arba jūs lavonai. 

— Bjaurūs niekšai! - riktelėjo pirmasis raitelis, bandyda- 
mas atsegti prie balno pritvirtintus pistoletų dėklus, - aš liep- 
siu jus pakarti už tai, kad piktnaudžiaujate mano vardu! 

— Dios, es el Senor!* - suriko tas pats balsas. 

Visi tie vyrai tučtuojau paleido savo grobį ir spruko į miš- 
ką; pasigirdo laukinis juokas, ir vienas žmogus priėjo prie 
Sen Maro. 

— Amigo, jūs manęs neatpažįstate? Tai Žako, ispanų ka- 
pitono, pokštas. 

Fontrajas prisiartinęs labai tyliai sušnibždėjo vyriausiajam 
žirgininkui: 


* Dieve, tai ponas! (Isp.) 

— Pone, tai drąsus šaunuolis, siūlau pasinaudoti jo paslau- 
gomis. Praversti gali viskas. 

— Paklausykite manęs, - įsiterpė Žakas de Lobardemo- 
nas, - kalbėkime greitai. Aš nesu toks postringautojas kaip 
mano tėvas. Prisimenu, kad jūs man padarėte keletą puikių 
paslaugų ir dar visai neseniai buvote man naudingas, o toks 
jūs esate visada, nors pats to neįtariate; nes per jūsų sukel- 
tas riaušes aš truputį pataisiau savo reikalus. Jei norite, ga- 
liu padaryti jums rimtą paslaugą; aš vadovauju keliems smar- 
kiems vyrukams. 

— Kokią paslaugą? — paklausė Sen Maras. - Pažiūrėsime. 

— Pradėsiu nuo įspėjimo. Šį rytą, kai išėjęs iš karaliaus 
lipote viena laiptų puse žemyn, kita puse į viršų kilo tėvas 
Žozefas. 

— O dangau! Štai kur tokios nelauktos ir nepaaiškinamos 
jo permainos paslaptis. Ar gali taip būti? Prancūzijos karalius! 
Ir jis leido patikėti tam Žmogui mūsų planus! 

— Na štai ir viskas? Nieko man nesakote? Jūs žinote, kad 
turiu su tuo kapucinu išsiaiškinti vieną seną reikaliuką. 

— Man tai nesvarbu! 

Ir Sen Maras nuleido galvą, paniręs į rimtus apmąstymus. 

— Tai jums labai svarbu, nes jei tik tarsite žodį, išvaduo- 
siu iš to Žmogaus nepraėjus nė šešioms valandoms, nors da- 
bar jis jau būtų netoli Paryžiaus. Jei panorėtumėt, pridėtume 
ir kardinolą. 

— Atstokite nuo manęs, nenoriu jokių žudynių, - atsakė 
Sen Maras. 

— Ak taip, suprantu, - pertraukė Žakas, - jūs teisus, jums 
labiau patiktų, kad jį paragintume špagos smūgiu. Taip, jis to 
vertas, priklauso pagal rangą. Būtų geriau, kad to imtųsi di- 
dieji senjorai, o tas, kuris jį lydės, netrukus turėtų tapti mar- 
šalu. Aš nepuoselėju pretenzijų; nereikia būti per daug išdi- 
džiam, kad ir kaip nusipelnęs būtum, - man nevalia prisiliesti 
prie kardinolo, tai karaliaus kąsnis. 

— Nei prie kitų, - atsiliepė vyriausiasis žirgininkas. 

— Na, palikite mums kapuciną, - spyrėsi kapitonas Žakas. 

— Atsisakydamas šios dovanos, padarysite klaidą, - įsiki- 
šo Fontrajas, - ne kas dieną tokios siūlomos. Vitri pradėjo nuo 
Končinio, užtai tapo maršalu. Tarp dvariškių nemaža žmonių, 
savo ranka nužudžiusių priešus Paryžiaus gatvėse, o jūs abe- 
jojate, ar verta nusikratyti smulkmės! Rišeljė turi nemažai sa- 
vo niekšų, jums tokie irgi reikalingi; nepritariu jūsų skru- 
pulams. 

— Nekankinkite jo, - staiga nukirto Žakas, - žinau, kas tai. 
Vaikas būdamas maniau kaip ir jis, tada dar nemokėjau blai- 
viai mąstyti. Būčiau jį nužudęs ne tik kaip vienuolį. Aš pats 
su juo pasikalbėsiu. 

Ir jis atsigręžė į Sen Marą. 

— Paklausykite, kai rezgamas sąmokslas, trokštama kieno 
nors mirties ar bent jau pražūties... Ar ne? 

Ir trumpam nutilo. 

— Taigi šiuo atveju pykstamės su Dievu ir taikomės su vel- 
niu... Ar ne? 

— Secundo, kaip sakoma Sorbonoje, jei esi pasmerktas, tai 
nesvarbu, už rimtus ar nerimtus dalykus. Ar ne? 

— Ergo, nesvarbu, ar nužudysi tūkstantį, ar vieną. Na ką 
atsakysite? 

— Geriau nepasakysi, gydytojau su kardu, - prajukęs at- 
sakė Fontrajas. - Matau, kad būsite geras kelionės draugas. 
Jei neprieštarausite, vešiuosi jus su savimi į Ispaniją. 

— Gerai žinau, kad ten vykstate su sutartimi, - atsiliepė 
Žakas. - Aš jus pervesiu per Pirėnus žmonėms nežinomais ta- 
kais; bet nuo to nesumažės mano mirtinas liūdesys, kad prieš 
išvykdamas nenusukau sprando tam senam ožiui, kurį pali- 
kome lyg žirgą žaidimo šachmatais vidury. Prašau dar kartą, 
monsinjore, - atgailaujančiu balsu prakalbo vėl kreipdamasis 
į Sen Marą Žakas, - jei jūs tikintis, nebeatsisakinėkite ir atsi- 
minkite mūsų teologijos tėvų Urtado de Mendosos ir Sanče- 

so žodžius. Jie įrodė, kad galima slapta nužudyti savo prie- 
šą, nes taip išvengiama dviejų nuodėmių - atskleisti jo gyve- 
nimą ir kautis dvikovoje. Visada veikiau vadovaudamasis šiuo 
didžiuoju principu, - jis guodžia. 

— Atstokite, atstokite nuo manęs, - vėl pakartojo įniršio 
smaugiamas Sen Maras, - aš galvoju apie kitus dalykus. 

— Apie ką dar svarbesnio? — paklausė Fontrajas. - Tai gali 
būti pernelyg sunkus svarstis ant mūsų likimų svarstyklių. 

— Galvoju, kiek ant jų sveria karaliaus širdis, - atsakė Sen 
Maras. 

— Jūs mane gąsdinate, - tarė bajoras. - Mums rūpi visai 
ne tai. 

— O aš sakau visai ne tai, ką jūs manote, pone, - toliau 
griežtai kalbėjo d'Efija. - Jie skundžiasi, kai juos išduoda val- 
dinys, štai apie ką aš galvoju. Na, gerai, karas, karas! Pilie- 
tiniai karai, karai su užsieniu, teįsižiebia jūsų įsiūtis! Aš lai- 
kau dagtį, aš ją pririšiu prie minų. Težūsta valstybė, težūsta 
dvidešimt karalysčių, jei to reikia, - kai karalius išduoda val- 
dinį, viskas negali baigtis taip paprastai. Paklausykite manęs. 

Ir pasivedėjęs Fontrają keletą žingsnių į šalį tarė: 

— Aš jus įpareigojau paruošti viską mūsų atsitraukimui ir 
organizuoti pagalbą tuo atveju, jei nuo mūsų atšlytų karalius. 
Visai neseniai tokią galimybę pajutau, kai jis ėmė rodyti ne- 
paprastą draugiškumą, ir nusprendžiau jus išsiųsti, nes, baig- 
damas savo pokalbį, pranešė mums, jog vyksta į Perpinjaną. 
Bijojau, kad vyks į Narboną, dabar matau - jis važiuoja pasi- 
duoti kardinolui. Keliaukite, ir kuo greičiau. Prie jums duo- 
tų laiškų pridedu šią sutartį: pirmasis laiškas pasirašytas iš- 
galvotu vardu, o štai slaptas laiškas, - jį pasirašė Gastonas 
Orleanietis, kunigaikštis de Bujonas ir aš. Grafui kunigaikš- 
čiui Olivaresui to ir tereikia. Štai dar Orleano kunigaikščio 
popieriai su paliktomis tuščiomis vietomis - užpildysite juos, 
kaip norėsite. Vykite, po mėnesio lauksiu jūsų Perpinjane ir 
atversiu Sedano vartus septyniolikai tūkstančių ispanų iš 
Flandrijos. 

Paskui, eidamas prie laukiančio avantiūristo, Sen Maras 
pridūrė: 

— O jums, mano šaunuoli, kadangi norite būti kapitonas, 
pavedu palydėti šį bajorą iki Madrido; už tai bus dosniai at- 
lyginta. 

Raitydamas savo ūsus, Žakas atsakė: 

— Jūs nesibodite manimi pasinaudoti. Jūs parodėte taktą 
ir gerą skonį. Ar žinote, kad didžioji karalienė Kristina, šve- 
dė, klausinėjo apie mane ir norėjo, jog būčiau jos patikėtinis? 
Jos tėvas, Šiaurės liūtas Gustavas Adolfas, išaugino ją griau- 
džiant patrankoms. Jai patinka parako kvapas ir drąsūs vyrai; 
bet nenorėjau karalienei tarnauti, nes ji hugenotė, o aš turiu 
šiokius tokius principus, kurių laikausi. Taip, pavyzdžiui, pri- 
siekiu jums čia šventuoju Jokūbu, kad nuvesiu poną per Pi- 
rėnus į Oloroną taip saugiai, kaip per šiuos miškus, ir ginsiu, 
jei reikės, nuo paties velnio, taip pat ir jūsų dokumentus, ku- 
riuos grąžinsime be dėmelės ar įdrėskimo. Atlyginimo nerei- 
kia jokio, man atlyginimas - pats darbas. Pagaliau aš nieka- 
dos neimu pinigų, nes esu bajoras. Lobardemonų šeima labai 
sena, 0 jie patys - labai šaunūs. 

— Tad sudie, kilnusis žmogau, - atsakė Sen Maras, - ke- 
liaukite. 

Jis paspaudė ranką Fontrajui ir dejuodamas pasileido per 
miškus į Šamboro pilį. 


XX Skyrius 


SKAITYMAS 


Aplinkybės atskleidžia 
genijaus karalystę — paskutinį mirštančių tautų šaltinį. 
Didžiuosius rašytojus... 
Tuos nevainikuotus karalius, 
valdančius savo charakterio jėga 
ir minčių didybe, pasirenka įvykiai, 
kuriems jie privalo vadovauti. 
Neturėdami protėvių ir palikuonių 
būdami vieninteliai savo giminės atstovai, jie išnyksta, 
kai jų misija baigiasi, palikę ateičiai 
nurodymus, kuriuos toji ateitis 
stropiai vykdys. 
F. DE LAMENĖ 


Vieną vakarą, nedaug laiko praslinkus nuo minėtų įvykių, 
Karališkosios aikštės kampe, prie nedidelio gana gražaus 
namelio, galėjai matyti vis sustojant karietas ir atsiveriant 
mažas duris, iki kurių vedė trys akmeninės pakopos. Kaimy- 
nai daug kartų bėgiojo prie langų, skųsdamiesi dėl tokiu vė- 
lyvu metu keliamo triukšmo, netgi pamiršę, kad bijo vagių, 
o sargybiniai dažnai sustodavo stebėdamiesi ir pasitraukda- 
vo tik tada, kai išvysdavo prie kiekvienos karietos dešimt ar 
dvylika lazdomis ginkluotų tarnų su fakelais. Jaunas bajo- 
ras, lydimas trijų liokajų, įėjo vidun ir paklausė, kur galima 

rasti panelę Delorm*; jis buvo prisisegęs ilgą rausvais kaspi- 
nais padabintą rapyrą, batus aukštais kulnais puošė didžiuliai 
tos pačios spalvos kaspinai, ir iš po jų beveik nebuvo matyti 
pėdų, kurias pagal madą smarkiai atkišdavo į šonus. Jis raitė 
nedidelius sugarbanotus ūselius ir prieš įeidamas susišukavo 
smailą barzdelę. Pranešus apie jo atvykimą, pasigirdo šūksmai. 

— Pagaliau ir jis! - sušuko jaunas skambus balsas. - Ilgo- 
kai teko laukti to mielojo Debaro. Na, greitai kėdę, sėskite 
prie šio stalo ir skaitykite. 

Šiuos žodžius ištarė maždaug dvidešimt ketverių metų mo- 
teris, aukšta, graži, juodais labai garbanotais plaukais, tam- 
sios veido odos. Jos manieros buvo šiek tiek vyriškos ir tiko 
tik jos draugijai, kurioje būrėsi vieni vyrai; laisvai kalbėdama, 
ji staigiai paimdavo juos už parankės, ir tas laisvumas persi- 
duodavo jiems. Jos kalbos buvo greičiau gyvos nei smagios, 
nors dažnai sukeldavo aplinkinių juoką; bet linksmybes ska- 
tino jos žaismingas protas (jei taip galima sakyti), nes jos vei- 
das, kad ir labai aistringas, regis, neįstengdavo šypsotis; di- 
delės mėlynos akys, juodi kaip derva plaukai jos išvaizdą 
darė keistoką. 

Debaro kaip tikras riteris galantiškai pabučiavo jai ranką; 
paskui, vis šnekėdamiesi, jie apėjo ratu gana didelį saloną, 
kur buvo susirinkę apie trisdešimt žmonių; vieni sėdėjo dide- 
liuose krėsluose, kiti stovėjo po milžiniško židinio skliautais, 
treti šnekučiavo langų nišose, įrėmintose plačių užuolaidų. 
Vieni buvo negarsūs to meto žmonės, tačiau išgarsėję mūsų 
laikais; kiti buvo garsūs tuo metu, bet nebežinomi mums, pa- 
likuonims. Tarp pastarųjų jis pagarbiai pasveikino ponus 
d'Obižu, de Brijoną, de Monmorą ir kitus kilnius bajorus, su- 
sirinkusius padiskutuoti; švelniai ir pagarbiai paspaudė ran- 
ką ponams de Montereliui, de Sirmonui, de Malviliui, Baro, 


* Mariona Delorm — garsi Liudviko XIII laikų moteris, savo namuose 
priiminėjusi rašytojus bei kitus žymius to meto žmones. 

Gombo ir kitiems mokslininkams, kurie Akademijos (o jie ją 
ir įkūrė) analuose beveik visi vadinami didžiais vyrais; pati 
Akademija tada buvo vadinama arba Didžiųjų Protų Akade- 
mija, arba Garsiąja Akademija. Tačiau ponas Debaro tik vos 
pastebimai, globėjiškai, linktelėjo galvą jaunajam Korneliui, 
kampe besikalbančiam su svetimšaliu ir paaugliu, kuris na- 
mų šeimininkei buvo pristatytas kaip ponas Poklenas, kara- 
liaus kamerdinerio sūnus. Vienas buvo Moljeras, antras Mil- 
tonas. 

Prieš pradedant skaityti jaunajam sibaritui, tarp jo bei ki- 
tų to meto poetų ir prozininkų kilo didelis ginčas; tarpusavyje 
jie kalbėjosi labai laisvai, gyvai svaidėsi replikomis - papras- 
tam mirtingajam, staiga patekusiam tarp jų ir nieko nežinan- 
čiam, ta kalba būtų buvusi nesuprantama, - jie žvaliai spau- 
dė rankas vieni kitiems ir žarstė meilius komplimentus arba 
svaidėsi aliuzijomis į jų kūrinius. 

— A, štai ir jūs, garsusis Baro! - sušuko naujai atėjusysis, — 
skaičiau jūsų paskutinį šešiaeilį. Ak, koksai eilėraštis, kiek 
galantiškumo, kiek švelnumo! 

— Kaip galite kalbėti apie Švelnumą? - pertraukė Mario- 
na. - Ar ką nors numanote apie tą šalį? Jūs apsistojote Sąmojo 
ir Nuostabių Eilių kaimuose, bet niekada nebuvote toliau. Jei 
ponas, Notr Dam de la Gard katedros valdytojas malonėtų 
parodyti mums savo naująjį žemėlapį, aš jums pasakyčiau, 
kur dabar esate. 

Pagyrūniškos ir pedantiškos išvaizdos Skiuderi atsistojo 
ir išvyniojo ant stalo savotišką geografinį žemėlapį, papuoš- 
tą mėlynais kaspinais, ir pats parodė rausvu rašalu nubrėž- 
tas linijas: 

— Štai gražiausias „Klelijos“ gabalas; visiems šis žemėla- 
pis atrodo labai galantiškas, bet tai tėra paprastas proto žais- 
mas, paskatintas noro patirti mūsų mažai literatūrinei kaba- 
lai. Tačiau pasaulyje yra keistų Žmonių, todėl bijau, kad ne 
visiems pakaks vaizduotės jį deramai suprasti. Štai kelias, ve- 

dantis iš Naujosios Draugystės į Švelnumą, ir atkreipkite dė- 
mesį, ponai, - kaip sakoma Kumai prie Jonijos jūros, Kumai 
prie Tirėnų jūros, taip turėsime sakyti Švelnumas greta Drau- 
gystės, Švelnumas greta Pagarbos ir Švelnumas šalia Dėkin- 
gumo. Bet pirmiausia reikės apsigyventi Kilnios Širdies, Dos- 
numo, Stropumo, Rūpestingos globos, Mandagaus Laiško, 
paskui Meilės Laiško kaimuose!.. 

— O, kiek nuostabios išmonės! - džiūgavo Voželia, Koltė 
ir visi kiti. 

— Ir dar pažvelkite, - kalbėjo toliau autorius, didžiuoda- 
masis sėkme, - jog reikia keliauti per Meilumą ir Jausmingu- 
mą, ojei pasuksime ne šiuo keliu, rizikuojame pasiklysti tarp 
Drungnumo, Užmaršties ir įkristi į Abejingumo ežerą. 

— Puiku, puiku, galantiškiau nepasakysi! - suklego klau- 
sytojai. - Aukščiausias lygis! 

— Gerai, ponia, - vėl aiškino Skiuderi, - skelbiu viešai: šis 
kūrinys išspausdintas mano vardu, bet priklauso mano sese- 
riai; tai ji taip gražiai išvertė Sapfo. 

Ir neprašomas jis patetiškai padeklamavo eiles, kurios bai- 
gėsi tokiu ketureiliu: 


Meilė - juk maloni liga, 

Nuo jos mano širdis jau nepagis; 

O jei ir galima pagyti, 

Būtų daug maloniau nuo jos numirti. 


— Argi ta graikė buvo tokia protinga? Negaliu tuo patikė- 
ti! - šūktelėjo Mariona Delorm. - Panelė de Skiuderi ją pra- 
noksta! Ta mintis jos, ir tegul ji šias nuostabias eiles, prašau 
jūsų, įdeda į „Kleliją“, tegul jos papuošia romėnišką istoriją! 

— Nuostabu! Puiku! - kalbėjo visi mokslininkai. - Horacijus, 
Aruncijus ir mielasis Porsena — tokie galantiški įsimylėjėliai! 

Jie buvo palinkę prie Švelnumo salos, o jų pirštai susikry- 
žiuodavo ir susiliesdavo, klajodami meilės upių vingiais. Pa- 

galiau jaunasis Poklenas išdrįso pakelti nedrąsų balselį bei 
melancholišką jautrų žvilgsnį ir tarė: 

— Kam visa tai? Argi šis žemėlapis gali teikti laimę ar ma- 
lonumą? Ponas man neatrodo labai laimingas, o aš nesijau- 
čiu pernelyg linksmas. 

Vietoj atsakymo jis tesusilaukė paniekinančių žvilgsnių ir 
nurimo tik mąstydamas apie „Juokingąsias pamaivas". 

Debaro ketino skaityti maldingą sonetą, kurį prisipažino 
sukūręs sirgdamas; atrodė, jis gėdijasi, jog, išgirdęs griau- 
džiant perkūniją, vieną akimirką pamąstė apie Dievą ir dabar 
apgailestauja dėl tokio savo silpnumo; namų šeimininkė jį 
pertarė: 

— Dar ne metas skaityti gražiąsias jūsų eiles, nes būsite nu- 
trauktas; mes laukiame pono vyriausiojo žirgininko ir kitų ba- 
jorų; būtų tikras nuostolis, jei leistume kalbėti didžiam protui, 
kai aplinkui toks triukšmas ir šurmulys. O štai jaunasis anglas, 
jis ką tik keliavo po Italiją ir grįžta į Londoną. Man sakė sukū- 
ręs poemą, nežinau - kokią; jis mums padeklamuos keletą ei- 
lėraščių. Daugelis šių Aukštosios Akademijos ponų moka an- 
gliškai; o kad kiti suprastų, senojo kunigaikščio de Bekingemo 
sekretorius paprašė išversti keletą ištraukų - galite paskaityti, 
prancūziškas tekstas štai čia, ant stalo. 

Taip kalbėdama ji išdalijo jas šiems eruditams. Visi susė- 
do ir stojo tyla. Prireikė šiek tiek laiko, kol jaunasis svetim- 
šalis ryžosi išeiti iš lango nišos, kur, atrodo, labai maloniai 
šnekučiavo su Korneliu, ir prabilti. Pagaliau jis priėjo prie 
krėslo, stovinčio greta stalo; jaunuolis atrodė paliegęs, todėl 
veikiau ne atsisėdo, o sudribo į jį. Pasirėmęs alkūne į stalą, 
ranka prisidengė dideles gražias akis, pusiau primerktas ir 
paraudusias nuo nemigos ar ašarų. Jis atmintinai padeklama- 
vo fragmentus; įtarūs klausytojai žiūrėjo į jį iš aukšto ar bent 
jau globėjiškai; kiti nerūpestingai vartė jo eilių vertimą. 

Iš pradžių duslus jaunojo anglo balsas, skaitant harmo- 
ningą kūrinį, darėsi vis skambesnis, netrukus jį pagavo po- 

etinis įkvėpimas, o į dangų pakeltas žvilgsnis nušvito lyg 
Rafaelio nutapyto jaunojo evangelisto - jo veide taip pat 
spindėjo šviesa. Savo eilėse jis bylojo apie pirmąjį žmogaus 
nepaklusnumą ir šaukėsi Šventosios Dvasios, kuriai iš visų 
šventyklų mieliausia paprasta tyra širdis - ji viską žino, nes 
dalyvavo gimstant Laikui. 

Pirmuosius posmus pasitiko kapų tyla, tačiau po paskuti- 
nės strofos pasigirdo tylus murmesys. Jaunuolis nieko negir- 
dėjo ir matė viską lyg pro rūką, nes buvo pasinėręs į savo kū- 
rybos pasaulį ir skaitė toliau. 

Bylojo apie pragaro dvasią, deimantinėmis grandinėmis 
pririštą prie ugnies keršytojos; apie besisukantį Laiką, kuris 
devynis kartus dalija mirtingiesiems dieną ir naktį; apie am- 
žinųjų kalėjimų tamsą ir liepsnojantį vandenyną, kuriame 
blaškosi puolę angelai; griausmingu balsu jis pradėjo demo- 
nų valdovo kalbą: „Ar tu esi, ar tu esi tas, kurį palaimintoje 
dienos karalystėje gaubė akinanti šviesa? O, kaip tu puolei!.. 
Eime su manimi... Ak, ko vertas tas mūsų dangiškųjų mūšių 
laukas! Ar dar ne viskas prarasta? Nesutramdoma valia, ne- 
blėstanti keršto dvasia, mirtina neapykanta, kuri niekada ne- 
bus parklupdyta ir palaužta, - jei visa tai išsaugosime, argi ne- 
būsime laimėję pergalės? 

Tą akimirką liokajus skardžiu balsu pranešė atvykus ponus 
de Montrezorą ir d'Antregą. Šie pasisveikino, susirado krės- 
lą ir pagaliau atsisėdo. Tuo pasinaudoję klausytojai ėmė da- 
lintis nuomonėmis; buvo girdėti vien nepritariantys balsai, 
priekaištai dėl blogo skonio; keletas rutinos atbukintų pro- 
tuolių šūkavo nesuprantą, nes šios eilės pranoksta jų suvoki- 
mą (net nenutuokdami, jog tai tikra tiesa), ir dėl to apsimes- 
tinio kuklumo tikėjosi komplimento, o poetui - užgaulaus 
priekaišto, taigi dvigubos naudos. Keletas balsų net ištarė žo- 
dį profanacija. 

Nutrauktas poetas susiėmė rankomis galvą, alkūnėmis pa- 
sirėmė į stalą, kad negirdėtų nei pagyrų, nei kritikos. Tik trys 

žmonės priėjo prie jo - karininkas, Poklenas ir Kornelis; Kor- 
nelis pašnibždėjo Miltonui į ausį: 

— Patariu jums, keiskite kūrinį, klausytojai nepriaugę iki jo. 

Karininkas paspaudė anglų poetui ranką ir tarė: 

— Žaviuosi jumis visa savo esybe. 

Anglas nustebęs pažvelgė į jį ir išvydo dvasingą, kupiną 
aistros, bet ligotą veidą. 

Linktelėjo jam galva ir bandė susikaupti, kad galėtų skai- 
tyti toliau. Jo balsas dabar buvo švelnus ir ramus; jis kalbėjo 
apie skaisčią dviejų nuostabiausių būtybių laimę, apie didin- 
gą jų nuogumą, žvilgsnio nuoširdumą ir galią, apie tai, kaip 
jie vaikštinėjo tarp tigrų ir liūtų, kurie žaidė jiems prie kojų, 
taip pat apie tyrą rytinę jų maldą, kerinčias šypsenas, smagų 
jaunatvišką išdykavimą ir meilės kalbas, tokias skausmingas 
demonų valdovui. 

Iš Marionos Delorm akių nejučia tekėjo švelnios ašaros; 
širdis pakluso prigimčiai, nors protas ir priešinosi; poezija ją 
nugramzdino į rimtus religinius apmąstymus, nuo kurių visa- 
da ją atplėšdavo malonumų svaigulys; dora skaisti meilė pir- 
mąkart iškilo prieš ją visu savo grožiu, ir, rodės, kažkas ją pa- 
lietė magiška lazdele ir pavertė išblyškusia gražia statula. 

Kornelis ir jaunas karininkas tyliai žavėjosi savo draugu, 
bet viešai to daryti nedrįso, nes gana garsūs balsai užgožė nu- 
stebusį poetą: 

— Kokie niekai! - šaukė Debaro. - Nuo to banalumo man 
pykina širdį! 

— Jokios gracijos, galantiškumo ir švelnios aistros! - pik- 
tinosi Skiuderi. 

— Tai ne mūsų nemirtingasis d lurfė, - nutęsė Baro. 

— Kur „Ariadnė“? Kur „Astrėja“? - šūkčiojo aiškintojas 
Godo. 

Visi susirinkusieji sujudo ir ėmė laidyti replikas, bet poetas 
tegirdėjo jam neaiškų bruzdesį; ir vis dėlto jis suprato en- 

tuziazmo nesukėlęs ir susikaupė prieš paliesdamas kitą savo 
lyros stygą. 

Tuo metu buvo pranešta atvykus patarėją de Tu, kuris, 
kukliai pasisveikinęs, patyliukais smuko už autoriaus nuga- 
ros, prie Kornelio, Pokleno ir jaunojo karininko. Miltonas to- 
liau deklamavo savo giesmes. 

Apie tai, kaip į Edeno sodus nusileidžia Dangaus svečias, 
tarytum dar viena aušra per patį vidurdienį; plasnodamas sa- 
vo dieviškaisiais sparnais, jis pripildė orą neapsakomo dvelks- 
mo ir papasakojo žmogui dangaus istoriją, kaip įniršęs Liu- 
ciferis, pasidabinęs deimanto šarvais, sėdėdamas lyg saulė 
švytinčiame vežime, apsuptame spindinčių cherubinų, trau- 
kė į kovą prieš Amžinybę. Bet štai pasirodo Emanuelis ant 
Viešpaties vežimo, paleidžia dešine ranka du tūkstančius žai- 
bų ir griaustinių, kurie su siaubingu triukšmu nudunda į pa- 
čias pragaro gelmes, ir štai prakeiktoji kariauna palaidota po 
milžiniškomis griuvusio dangaus nuolaužomis. 

Šįkart visi klausytojai atsistojo ir nutraukė poetą, nes re- 
niu; buvo girdėti tik šūksmai, privertę atsistoti ir namų šeimi- 
ninkę, kuri bandė apsaugoti nuo viso to autorių. O tai nebuvo 
sunku, nes didingų minčių užvaldyto genialaus jo proto nie- 
kas nebesiejo su žeme; jis atsimerkė ir išvydo greta savęs ke- 
turis gerbėjus, kurių balsus girdėjo geriau nei kitų susirinku- 
siųjų. 

Kornelis jam tarė: 

— Paklausykite manęs. Jei norite šlovės dabar, nesitikėki- 
te, jog tučtuojau ją pelnysite už tokį puikų kūrinį. Tikrą po- 
eziją geba įvertinti retas kuris; paprastiems žmonėms reikia, 
kad ji susilietų su fiziniu jauduliu, kurį sukelia drama. Mane 
gundė parašyti poemą apie Polijektą, bet aš apkarpysiu siu- 
žetą, išmesiu iš jo dangų, ir bus tik tragedija. 

— Man nerūpi šiandienos šlovė! - atsakė Miltonas. - Aš vi- 
sai negalvoju apie sėkmę - aš giedu, nes jaučiuosi esąs po- 

etas; einu ten, kur mane veda įkvėpimas; tai, ką jis pagimdo, 
visada bus puiku. Net jei tos eilės bus skaitomos tik praėjus 
šimtui metų po mano mirties, aš jas vis tiek rašysiu. 

— Ak, aš žaviuosi jomis dar neparašytomis, - tarė jaunasis 
karininkas, - jose matau Dievą, kurio paveikslą nuo gimimo 
nešioju savo širdyje. 

— O kas man sako šiuos malonius žodžius? - paklausė 
poetas. 

— Esu Renė Dekartas, - švelniai atsakė kariškis. 

— O pone! - suriko de Tu. - Gal laimė jums lėmė būti 
„Principų“ autoriaus giminaičiu? 

— Aš ir esu jų autorius, - atsakė šis. 

— Jūs, pone! Bet... tačiau... atleiskite man... bet... argi jūs 
ne kariškis? — paklausė nustebęs patarėjas. 

— Ak, pone, ką bendro turi mintis su drabužiais, dengian- 
čiais kūną? Taip, aš nešioju špagą ir dalyvavau Larošelės ap- 
gultyje; man patinka kario amatas, nes jis kursto sieloje kil- 
nias mintis ir nuolat primena, kad gyvenimas - tai auka; 
tačiau jis neužgrobia viso žmogaus; negalima nuolatos apie 
ji galvoti - taika ramina tokias mintis. Pagaliau taip pat bijai, 
kad tas mintis ne laiku nutrauks koks netikėtas smūgis ar 
kvailas įvykis; jei Žmogus nužudomas, kai jis bando įgyven- 
dinti savo planus, palikuonys mano, kad jis neturėjo tų pla- 
nų ar buvo sugalvojęs netikusius, - tai stumia į neviltį. 

De Tu nusišypsojo, jis jautė malonumą girdėdamas taip 
paprastai šnekant tokį iškilų žmogų, kurį po savo širdies iš- 
rinktosios mylėjo labiausiai; jis paspaudė jaunojo Turenės iš- 
minčiaus ranką ir nusivedė su Korneliu, Miltonu ir Moljeru 
į gretimą kabinetą, o ten jie į valias kalbėjosi - po tokių po- 
kalbių imi manyti, kad veltui leidai iki jų buvusį laiką, ir vel- 
tui leisi būsimą. 

Jau dvi valandos, kai jie mėgavosi savo kalbomis, o muzi- 
kos skambesys, gitaros ir fleitos, grojančios menuetus, sara- 
bandas, alemandas ir ispaniškus šokius, kuriuos išpopuliari- 

no jaunoji karalienė, nuolatinis jaunų moterų grupelių vaikš- 
čiojimas ir jų juoko protrūkiai —- viskas bylojo apie tai, kad 
prasideda pokylis. Labai jauna ir graži būtybė, lyg skeptrą lai- 
kanti didelę vėduoklę, apsupta dešimties jaunuolių, įėjo į jų 
nuošalų mažą kabinetą su savo spindinčia palyda, kuriai va- 
dovavo tarsi karalienė ir visiškai išmušė iš vėžių kalbėtojus. 

— Sudie, ponai, - tarė de Tu, - užleidžiu vietą panelei de 
Lanklo* ir jos muškietininkams. 

— Iš tiesų, ponai, - tarė jaunoji Ninona, - mes jus gąsdina- 
me? Aš jus sutrikdžiau? Jūs panašūs į sąmokslininkus. 

— Gal mes šokdami esame didesni sąmokslininkai nei šie 
ponai! - tarė duodamas jai ranką Olivjė d' Antregas. 

— O, jūsų sąmokslas nukreiptas prieš mane, pone paže, - 
atsakė Ninona, žvelgdama į kitą lengvąjį kavaleristą ir iš- 
traukdama laisvąją ranką iš trečiojo, na o likusieji stengėsi at- 
sidurti jos klaidžiojančio žvilgsnio kelyje, nes ji mėtė jiems 
žėrinčius žvilgsnius, lyg liepsneles virš fakelų, kuriuos užde- 
ginėjo vieną po kito. 

De Tu nepastebimai išėjo, ir niekas nemanė jo sulaikyti, jis 
leidosi didžiaisiais laiptais, o ten pamatė lipantį mažąjį aba- 
tą de Gondi, raudoną, apsipylusį prakaitu ir uždususį; gyvas 
ir linksmas abatas staiga jį sustabdė. 

— Čia dabar, čia dabar kas, kurgi jūs einate? Teeina sve- 
timšaliai ir mokslininkai, jūs - mūsiškis. Atvykstu kiek per vė- 
lai, bet mūsų gražioji Aspazija man atleis. Kodėl išeinate, ar 
viskas baigėsi 

— Atrodo, taip, nes prasidėjo šokiai, tad skaitymai turėjo 
baigtis. 

— Skaitymai taip, bet priesaikos? - tyliai paklausė abatas. 

— Kokios priesaikos? — pasidomėjo de Tu. 

— Ponas Vyriausiasis neatvyko? 


* Ninona de Lanklo Liudviko XIII laikais turėjo gero tono moters, dar 
protingesnės už Marioną Delorm, reputaciją. 

— Maniau jį sutiksiąs, bet jis neatvyko arba jau išvyko. 

— Ne, ne, eime su manimi, - tarė vėjavaikis, - jūs mūsiš- 
kis, po velnių! Be jūsų neįmanoma, eime. 

Nedrįsdamas atsisakyti pramogų, kurių nemėgo, de Tu nu- 
ėjo iš paskos, atidarė dviejų kabinetų duris ir nusileido slap- 
tais laiptukais. Lipdamas jis vis aiškiau girdėjo vyrų balsus. 
Gondi pravėrė duris. Prieš akis atsiskleidė nelauktas reginys. 

Kambarys, į kurį jie įėjo, buvo neryškiai apšviestas paslap- 
tingos šviesos ir panėšėjo į geidulingiausių pasimatymų prie- 
globstį; vienoje pusėje puikavo paauksuota lova su baldaki- 
mu iš kiliminio audinio, apkaišytu plunksnomis, išpuoštu 
nėriniais ir kitokiais pagražinimais; visi baldai, drožinėti ir pa- 
auksuoti, buvo aptraukti pilkšvu gausiai siuvinėtu šilku; prie 
kiekvieno fotelio ant storo kilimo buvo patiesti aksominiai ki- 
limėliai. Maži veidrodėliai, sujungti vienas su kitu sidabriniais 
papuošimais, atrodė lyg vienas ištisas veidrodis (tais laikais 
dar neregėta prabanga), atmušantis į visas puses žibančius fa- 
cetus. Joks išorės triukšmas nepatekdavo į šią malonumų vie- 
tą, bet čia susirinkę Žmonės neatrodė linkę į tokius dalykus. 
Būrys vyrų, tarp kurių de Tu atpažino dvariškius ir karius, bu- 
vo susispietęs prie kambario durų, o gretimame, erdvesnia- 
me, kambaryje susikaupę vyrai rijo akimis viską, kas dėjosi 
pirmajame salone. Ten dešimt jaunuolių, laikydami rankose 
nuogas špagas smaigaliais į žemę, stovėjo aplink stalą - jų at- 
gręžti į Sen Marą veidai bylojo, kad jie ką tik jam prisiekė; 
vyriausiasis žirgininkas stovėjo vienas priešais židinį, sukry- 
žiavęs rankas ir pasinėręs į savo mintis. Šalia stovėjo Mario- 
na Delorm, rimta, susikaupusi, atrodė, kad ji pristatė šiuos ba- 
jorus Sen Mani. 

Vos išvydęs savo draugą, Sen Maras puolė prie durų, ku- 
rias šis atidarė, ir piktai žvilgtelėjo į Gondi; jis stvėrė de Tu 
už rankų ir sustabdė jį ant paskutinės pakopos. 

— Kąjūs čia veikiate? - paklausė prikimusiu balsu. - Kas 
jus atvedė? Ko norite iš manęs? Jei įeisite, jūs žuvęs. 

— Ką pats čia veikiate? Ką aš matau šiuose namuose? 

— Padarinius to, apie ką žinote; išeikite, sakau jums; oras 
čia užnuodytas visiems esantiems. 

— Per vėlu, mane jau matė; kaip atrodytų, jei aš išeičiau? 
Dėl manęs jie prarastų drąsą; jūs būtumėt žuvęs. 

Šis pokalbis vyko pusbalsiu ir greitai; pasakęs paskutinį 
žodį, de Tu pastūmė savo draugą, įėjo vidun, tvirtu žingsniu 
perėjo kambarį ir atsistojo prie židinio. 

Sen Maras grįžo į savo vietą labai susijaudinęs, nuleido 
galvą, susikaupė ir, pakėlęs jau ramesnį veidą, kalbėjo toliau, 
nes atvykęs draugas buvo pertraukęs jo kalbą: 

— Tad būkite su mumis, ponai; bet tiek paslapčių nebe- 
reikia; atsiminkite: kai tvirtas protas pasigauna idėją, turi jos 
laikytis, kad ir kokie būtų padariniai. Jūsų drąsos prireiks 
daugiau nei paprastai dvaro intrigai. Padėkokite man - vietoj 
sąmokslo siūlau jums karą. Ponas de Bujonas išvyko vado- 
vauti savo kariuomenei Italijoje; po dviejų dienų, pirma ka- 
raliaus, aš išvykstu iš Paryžiaus į Perpinjaną; vykite ten visi, 
kariuomenės rojalistai laukia mūsų. 

Ramus, pasitikintis savimi Sen Maras apmetė žvilgsniu vi- 
sus jį supančius; jų akys svaidė džiaugsmo ir entuziazmo žai- 
bus. Prieš leisdamas, kad jo širdį užvaldytų tie užkrečiami 
jausmai, kurie užvaldo prieš didžius darbus, jaunuolis norė- 
jo dar kartą juos patikrinti, todėl rimtu balsu pakartojo: 

— Taip, karą, ponai, pamąstykite, - atvirą karą. Larošelė ir 
Navara ruošiasi protestantų sukilimui, Italijos kariuomenė įsi- 
verš iš vienos pusės, karaliaus brolis prisidės prie mūsų iš ki- 
tos jis bus apsuptas, nugalėtas, sutraiškytas. Parlamentas žy- 
giuos ariergarde ir įteiks karaliui prašymą - ginklą, ne 
blogesnį už mūsų špagas; o pasiekę pergalę, pulsime po ko- 
jų Liudvikui XIII, mūsų šeimininkui, kad jis suteiktų mums 
malonę ir atleistų, jog išvadavome jį iš kruvino ambicingojo 
ministro ir paskubinome jo sprendimą. 

Apsidairęs jis pajuto sąmokslininkų žvilgsniuose ir laiky- 
senoje didėjant pasitikėjimą. 

— Kągi! - kalbėjo toliau, sukryžiuodamas rankas ir vos su- 
laikydamas jaudulį. - Ir jūs nesitraukiate po tokio sprendimo, 
kuris kitiems žmonėms, tik ne jums, atrodytų maištas? Jūs 
nemanote, kad aš piktnaudžiauju įgaliojimais, kuriuos man 
suteikėte? Aš toli nuėjau, bet būna laikų, kai karaliai nori, 
kad jiems būtų tarnaujama prieš jų valią. Viskas numatyta, 
jūs žinote. Sedanas mums atvers savo vartus, ir Ispanijos pa- 
rama mums užtikrinta. Dvylika tūkstančių vyrų iš senosios 
kariuomenės eis su mumis iki Paryžiaus. Tačiau užsieniui ne- 
bus skirta jokio vaidmens, visur bus prancūzų įgulos, ir mies- 
tai bus imami karaliaus vardu. 

— Tegyvuoja karalius! Tegyvuoja Sąjunga! Naujoji Sąjun- 
ga, Šventoji Lyga! - šūkčiojo susirinkę jaunuoliai. 

— Štai ji ir atėjo, - entuziastingai riktelėjo Sen Maras, - štai 
ji ir atėjo, gražiausia mano gyvenimo diena! O jaunyste, jau- 
nyste, visada, šimtmečių šimtmečius tave vadino trumparege 
ir lengvabūde! Kuo tave kaltins šiandien? Su dvidešimt dvejų 
metų vadu suplanuotas, subrandintas ir didžiausias, teisin- 
giausias, labiausiai sveikintinas dalykas, kuris netrukus bus 
įgyvendintas. Draugai, kas yra didis gyvenimas, jei ne jaunys- 
tės mintis, kurią įkūnija brandus amžius. Jaunystė erelišku 
žvilgsniu atidžiai žvelgia į ateitį, kuria didingus planus, pa- 
deda ten kertinį akmenį, o visa, ką gali daryti mūsų visas gy- 
venimas, tai priartinti šį pirmąjį sumanymą. O kada gi dar ga- 
lėtų gimti didieji planai, jei ne tada, kai krūtinėje smarkiai 
plaka širdis? Proto nepakanka, jis tėra įrankis. 

Po šių žodžių vėl pliūptelėjo džiaugsmo protrūkis, ir iš mi- 
nios žengė į priekį senis žila barzda. 

— Na štai, senasis ševaljė de Gizas; - tarė pusbalsiu Gon- 
di, - jis tuoj ims pliaukšti niekus ir mus atvėsins. 

Ir iš tiesų, paspaudęs ranką Sen Marui ir atsistojęs šalia jo, 
senis ėmė lėtai ir sunkiai kalbėti: 

— Taip, mano vaike, ir jūs, mano vaikai, džiaugiuosi, kad 
jūs išlaisvinsite mano seną draugą Basompjerą ir atkeršysite 
už Suasono grafą ir jaunąjį Monmoransi... Bet jaunimui, kad 
ir koks karštas jis būtų, dera išklausyti tuos, kurie yra daug 
visko regėję. Aš mačiau Lygą, mano vaikai, ir sakau jums, kad 
šįkart negalėsite kaip tada pasivadinti Šventąja Lyga, Šventąja 
Sąjunga, Šv. Petro globėjais ar Bažnyčios ramsčiais, nes ma- 
tau, jog tikitės hugenotų paramos; taip pat negalėsite savo di- 
džiajame žalio vaško antspaude vaizduoti tuščio sosto, nes ja- 
me sėdi karalius. 

— Galite sakyti - du karaliai, - nusijuokė Gondi. 

— Vis dėlto labai svarbu, - kalbėjo senasis Gizas, apsup- 
tas šių triukšmingų jaunuolių, - vis dėlto labai svarbu pasi- 
rinkti vardą, patrauklų liaudžiai; kitados buvo sugalvotas Vi- 
suotinės gerovės karo vardas, paskutinis buvo Taikos princų, 
reikėtų rasti... 

— Gerai! Tebūna Karaliaus karas, - atsakė Sen Maras. 

— Tinka! Karaliaus karas, - pritarė Gondi ir visi jaunuoliai. 

— Bet, - įsiterpė senasis lygininkas, - taip pat būtų labai 
svarbu, kad tam pritartų Sorbonos teologijos fakultetas, ku- 
ris kadaise atleido nuo priesaikos karaliui ogurdjerus ir sor- 
gerus*, ir vėl įteisinti antrąjį pasiūlymą - liaudžiai leidžiama 
neklausyti magistrų ir juos karti. 

— Ei, ševaljė, - riktelėjo Gondi, - tai jau nesvarbu, leiski- 
te kalbėti ponui Vyriausiajam, šiandien apie Sorboną tegal- 
vojame tiek, kiek apie jūsų šventąjį Žaką Klemaną** . 

Visi nusijuokė, o Sen Maras vėl prabilo: 

— Negalėjau, ponai, nuo jūsų slėpti Gastono Orleaniečio, 
taip pat kunigaikščio de Bujono ir savo paties ketinimų, nes 
žmogus, rizikuodamas gyvybe, turi žinoti už ką; bet jums iš- 


* Aliuzija į Didžiąją Gizų Lygą; 1589 m. Sorbona atleido nuo priesaikos 
karaliui ir magistratams Paryžiaus lygininkus. 


** Vadovaudamasis Lygos principais, vienuolis Žakas Klemanas 1589 m. 
nužudė Karalių Henriką III. 

dėsčiau tik pačias menkiausias galimybes ir detaliau nepa- 
sakojau apie mūsų jėgas, nes tarp jūsų nėra nė vieno, kuris 
nežinotų paslapties. Ar jums, ponai de Montrezorai ir de Sen 
Tibalai, turiu išvardyti turtą, kurį karaliaus brolis mums pa- 
tiki? Ar jums, pone d'Enjanai, pone de Muji, turiu pasaky- 
ti, kiek jaunų bajorų norėjo prisijungti prie jūsų šaulių ir 
lengvųjų kavaleristų kuopų ir triuškinti kardinolininkus? 
Kiek jų bus iš Turenės ir Overnės, d'Efija šeimos valdų, iš 
kur patrauks du tūkstančiai senjorų su savo vasalais? Baro- 
ne de Bovo, ar dar kartą turėčiau jums pasakoti apie uolu- 
mą ir narsą kirasyrų, kuriuos davėte nelaimingajam grafui 
de Suasonui, kovojusiam už mūsų visų reikalą ir nukautam 
triumfo valandą to, kurį jūs drauge nugalėjote? Ar turiu pa- 
sakoti šiems ponams apie grafo-kunigaikščio džiaugsmą iš- 
girdus naujienas apie mūsų pajėgas ir kardinolo infanto laiš- 
kus kunigaikščiui de Bujonui? Arba - apie Paryžių abatui de 
Gondi, d'Antregui ir jums, ponai, jums, kurie kasdien ma- 
tote jo nelaimes, pasipiktinimą ir norą sukilti? Kai visos 
užsienio karalystės prašo taikos, į kurią kardinolas de Rišel- 
jė nuolat kėsinasi savo kenkėjiška veikla (juk tai jis nutrau- 
kė Rėgensburgo sutartį), visi valstybės luomai dejuoja įbau- 
ginti jo savivalės, nežabotų jo ambicijų, kėsinimosi nei 
daugiau, nei mažiau - į Prancūzijos pasaulietinę ir net dva- 
sinę valdžią. 

Pritariantis šurmulys nutraukė Sen Marą. Paskui viskas 
trumpam nutilo, ir netrukus pasigirdo pučiamųjų instrumen- 
tų garsai bei ritmingas šokančiųjų trepsėjimas. 

Šis triukšmas šiek tiek atpalaidavo susirinkusiuosius ir pa- 
čių jauniausių gretose pasigirdo juokas. 

Sen Maras, tuo pasinaudojęs, pakėlė akis ir sušuko: 

— Jaunystės malonumai - meilė, muzika, linksmi šokiai, 
kodėl ne vien jūs esate mūsų laisvalaikis, kodėl jūs nesate 
vienintelis mūsų rūpestis! Kokia turi būti pagieža, kad mūsų 
džiaugsmo šūkavimus nustelbtų mūsų nepasitenkinimo riks- 

mai, kad širdyje nešiotume baisias paslaptis ir gyvenimo 
švenčių svaigulyje prisiekinėtume karą ir mirtį! 

Vargas tam, kuris liūdina tautos jaunatvę! Jei suaugusio- 
jo kaktą vagoja raukšlės, galima drąsiai sakyti, kad tai įrėžė 
tirono ranka. Kitos jaunystės bėdos kelia ne siaubą, o nevil- 
tį. Pažvelkite į tuos liūdnus niūrius studentus, kurie kiekvieną 
rytą slenka gatvėmis; jų veidai išblyškę, žingsnis lėtas, o bal- 
sai prislopinti, galėtum pamanyti, kad jie bijo gyventi ir ženg- 
ti žingsnį į ateitį. Kas gi dedasi Prancūzijoje? Prancūzijoje yra 
vienu Žmogumi per daug. 

— Taip, - kalbėjo jis toliau, - dvejus metus stebėjau to gar- 
bėtroškos užmojų klastingumą. Jums žinomi tie keisti jo teis- 
miniai procesai, paslaptingi pavedimai, juridiškai įteisintos 
žudynės; jis susidorojo su visais princais, perais, maršalais. 
Prancūzijoje nėra nė vienos šeimos, kurios nebūtų skaudžiai 
palietusi jo ranka. Jis laiko mus savo valdžios priešais todėl, 
kad nori, jog Prancūzijoje įsigalėtų tik jo dvaras, kuris prieš 
dvidešimt metų buvo viena mažiausių Puatu valdų. 

Pažeminti parlamentai nebeturi balso; ar žinote, kad Me- 
mo, Novijono, Beljevro pirmininkai drąsiai, nors ir beprasmiš- 
kai pasipriešino, kad kunigaikščiui de Lavaletui nebūtų pa- 
skelbtas mirties nuosprendis? 

Aukščiausiųjų teismų pirmininkai ir tarybos nariai buvo 
įkalinti, išvaikyti, jų veikla uždrausta (negirdėtas dalykas!), 
nes jie rėmė karalių arba liaudį. 

Kas sėdi aukščiausiųjų teisėjų kėdėse? Negarbingi ir iš- 
tvirkę Žmonės, čiulpiantys šalies kraują ir pinigus. Paryžius 
ir jūsų uostai apkrauti mokesčiais, kaimai nusiaubti ir nunio- 
koti kareivių, seržantų ir teisingumo atstovų, valstiečiai minta 
nuo maro ar bado kritusių gyvulių pašaru ir miega jų vieto- 
je ant pakratų arba bėga į svetimas šalis, - tokie šio naujojo 
teisingumo padariniai. Tiesa, ištikimi jo tarnai nukalė mone- 
tas su kardinolo kunigaikščio atvaizdu. Štai jo karališkosios 
monetos. 

Ir vyriausiasis žirgininkas sviedė ant kilimo apie dvidešimt 
auksinių dublonų su Rišeljė atvaizdu. Salėje vėl pasigirdo ne- 
apykantos kardinolui sukeltas murmesys. 

— Gal manote, kad dvasiškiai mažiau paniekinti ar labiau 
patenkinti? Ne. Vyskupai buvo nuteisti nepaisant valstybės 
įstatymų ir privalomos jų šventam asmeniui pagarbos. Matė- 
me Alžyro korsarus, kuriems vadovavo arkivyskupas. Men- 
kystoms buvo suteiktos kardinolo pareigos. Pats ministras, 
niekindamas švenčiausius dalykus, liepė save išrinkti Sito, 
Kliuni, Premontrė vienuolynų ordinų generolu ir įmetė į ka- 
lėjimą vienuolius, kurie už jį nebalsavo. Jėzuitai, karmelitai, 
pranciškonai, augustiniečiai, dominikonai buvo priversti išsi- 
rinkti Prancūzijoje generalinius vikarus, kad nebendrautų su 
Roma, su jų tiesioginiais viršininkais, nes jis nori būti Pran- 
cūzijos patriarchas ir galų bažnyčios galva. 

— Tai schizmatikas, pabaisa! - ėmė rėkti daugelis. 

— Jo žingsniai aiškūs, ponai; jis pasiruošęs pasiglemžti pa- 
saulietinę ir dvasinę valdžią; jis po truputį atsiribojo net nuo 
karaliaus, jam priklauso stipriausios Prancūzijos tvirtovės, pa- 
grindinių upių žiotys, geriausi vandenyno uostai, druskos ka- 
syklos ir kitos karalystės vertybės; taigi karalių reikia ginti 
nuo šios priespaudos. Mūsų šūkis bus „Karalius ir taika“. Vi- 
sa kita priklauso nuo Apvaizdos. 

Šia kalba Sen Maras labai nustebino visus susirinkusius ir 
net patį de Tu. Iki tol niekas nebuvo girdėjęs jo taip ilgai šne- 
kant, net ir per privačius pokalbius; niekada nė vienu žodžiu 
jis neparodė nė menkiausio ženklo, kad išmano visuomenės 
reikalus; priešingai, buvo labai nerūpestingas net akyse tų, 
kurie turėjo įgyvendinti jo planus; jie matydavo tik moralinį 
jo pasipiktinimą ministro prievarta, bet jis niekada nepuikuo- 
davo kitų akivaizdoje savo mintimis, kad jo ambicijos neat- 
rodytų jo darbų tikslas. Sen Maru visi pasitikėjo dėl jo popu- 
liarumo ir drąsos. Nustebimas buvo toks didelis, jog visi net 
nuščiuvo; bet tyla truko neilgai dėl prancūzams, jauniems ir 

seniems, būdingo jausmingumo, kai jie mato ateities kovas, 
kad ir kokios jos būtų. 

Tarp priėjusių paspausti ranką jaunajam partijos vadui bu- 
vo ir abatas Gondi, šokinėjantis kaip ožiukas. 

— Jau užverbavau savo pulką! - rėkavo. - Turiu nuostabių 
žmonių! 

Paskui, kreipdamasis į Marioną Delorm, tarė: 

— Po velnių, panele, norėčiau pasipuošti jūsų spalvomis, 
jūsų lino pilkumo kaspinu ir jūsų Degtuko ordinu. Koks pui- 
kus jo devizas: 


Mes degame tik tam, kad uždegtume kitus. 
Ir aš norėčiau, kad galėtumėte pamatyti, ką gražaus 
padarysime, jei nusišypsos laimė ir mes susikausime. 


Gražioji Mariona, kuriai Gondi nelabai patiko, per jo gal- 
vą ėmė kalbėtis su de Tu - toks įžeidimas visada įvarydavo į 
neviltį mažąjį abatą, tad jis staiga ją paliko, pasipūtęs ir pa- 
niekinamai sukdamas ūsus. 

Staiga visi netikėtai nuščiuvo - popieriaus gniužulas atsi- 
mušė į lubas ir nukrito prie Sen Maro kojų. Jis pakėlė ir, grei- 
tai apsidairęs, išskleidė; veltui bandyta nustatyti, iš kur tas 
popierius atlėkė; visų einančiųjų artyn veiduose teatsispindė- 
jo nuostaba ir didelis smalsumas. 

— Mano pavardė blogai parašyta, - šaltai tarė Sen Maras. 


SEN MARKSUI 


NoOsTRADAMO CENTURIJA* 


Kai raudona kepuraitė įkris pro langą, 
Už keturiasdešimt uncijų bus nukirsta galva, 
Ir viskas baigsis! 


* Tai žodžių žaismas: Cing-marcs (Sen Maras) — penkios markos. Mar- 
ka — senovinis svorio matas lygus aštuonioms uncijoms. 

— Tarp mūsų, ponai, yra išdavikas, - pridūrė Sen Maras, 
mesdamas popierių. - Bet mums tai nerūpi! Mes ne tie žmo- 
nės, kuriuos galima išgąsdinti tokiu kruvinu žodžių žaismu. 

Tačiau susirinkusieji pasijuto nejaukiai, ėmė šnibždėti vie- 
nas kitam į ausį ir nepasitikėdami žvilgčiojo į kaimynus. Keli 
žmonės išėjo, ir gretos praretėjo. Mariona Delorm be perstojo 
kiekvieną tikino, kad ji išvys savo tarnus, kuriuos vienintelius 
buvo galima įtarti. Nepaisant jos pastangų, salėje įsiviešpa- 
tavo kažkoks šaltis. Sen Maras kalbos pradžioje užsiminė, jog 
karaliaus ketinimai neaiškūs, šis ne laiku parodytas atvirumas 
kiek sujaudino silpnesnius žmones. 

Gondi tai pasakė Sen Marui. 

— Klausykite, - tarė jam, - patikėkite manimi, aš atidžiai 
nagrinėjau sąmokslus ir susirinkimus; yra grynai mechaniš- 
kų dalykų, kuriuos reikia žinoti, atidžiai mane išklausykite - 
šioje srityje aš tikrai gana pasikaustęs. Jiems trūksta dar žo- 
delio, tad pasinaudokite prieštaravimais; Prancūzijoje tai vi- 
sada pavyksta; taip juos įkaitinsite. Suvaidinkite, jog nenorite 
jų sulaikyti per prievartą, ir jie liks. 

Vyriausiajam žirgininkui dingtelėjo, kad toks būdas geras 
ir, eidamas prie tų, kuriuos žinojo esant patikimiausius, tarė: 

— Ponai, aš juk nenoriu nieko versti eit su manimi; Perpin- 
jane mūsų laukia pakankamai drąsuolių, be to, visa Prancū- 
zija mūsų pusėje. Jei kas nori pasitraukti, tepasako, mes jau 
dabar sudarysime jam sąlygas. 

Niekas nepanoro svarstyti šio pasiūlymo, bet jis išjudino 
visus, ir vėl pasigirdo neapykantos kardinolui kunigaikščiui 
priesaikavimai. 

Tačiau Sen Maras dar apklausė keletą žmonių, kuriuos ge- 
rai pasirinko, - mat baigė tartis su Montrezoru, sušukusiu, 
kad jeigu jam kiltų nors menkiausia panaši mintis, persiver- 
tų špaga, ir su Gondi, kuris, išdidžiai stiebdamasis ant kulnų, 
atsakė: 

— Pone vyriausiasis žirgininke, mano prieglobstis - tai Pa- 
ryžiaus arkivyskupija ir Dievo Motinos sala, aš ten įsitvirtin- 
siu taip, kad niekas manęs iš jos neištrauks. 

— Ojjūsų prieglobstis? - paklausė Sen Maras de Tu. 

— Šalia jūsų, - atsakė šis, švelniai nuleidęs akis, net neban- 
dydamas ryžtingai paliudyti savo sprendimo svarbos. 

— Jūs taip norite? Na ką gi, sutinku, -atsakė Sen Maras, - 
šiuo atveju mano auka didesnė už jūsų. 

Paskui, atsigręžęs į susirinkusius, tarė: 

— Ponai, matau, jog esate paskutiniai Prancūzijos vyrai, 
nes po Monmoransi ir Suasonų šeimų jūs vieninteliai dar 
drįstate pakelti laisvą ir senųjų privilegijų vertą galvą. Jei 
Rišeljė laimės, senieji monarchijos paminklai grius su mu- 
mis, dvaras valdys vienas be parlamento, senojo barjero ir 
sykiu galingo karališkosios valdžios ramsčio; bet nugalėki- 
me, ir Prancūzija bus mums skolinga, kad išsaugojome se- 
nuosius papročius ir vertybes. Pagaliau, ponai, būtų negra- 
žu dėl to sugadinti pokylį; girdite muziką, ir damos jūsų 
laukia, eime šokti. 

— Už smuikus mokės kardinolas, - pridūrė Gondi. 

Jaunuoliai juokdamiesi paplojo ir visi pakilo į šokių salę, 
lyg eitų kautis. 


XXI skyrius 


KLAUSYKLA 


Tai dėl jūsų, lemtingasis groži, 
ateinu į šią baisiąją vietą. 


Levis. Vienuolis 


Tai atsitiko rytojaus dieną po sambūrio pas Marioną De- 
lorm. Storas sniego sluoksnis dengė Paryžiaus stogus ir tirpo 
gatvėse bei plačiuose latakuose, kilo pilkšvomis krūvomis, iš- 
vagotomis vieno kito pravažiuojančio vežimo ratų. 

Buvo aštunta valanda vakaro ir jau visiškai tamsu; žiema 
užklojo triukšmingąjį miestą storu kilimu, ir įsiviešpatavo ty- 
la. Sniegas sugerdavo ratų dardėjimą ant grindinio, 
Žirgo ar Žmogaus žingsnius. Siauroje gatvelėje, vinguriuojan- 
čioje aplink senąją Šv. Eustachijaus bažnyčią, įsisupęs į ap- 
siaustą, lėtai vaikštinėjo vyras, stengdamasis įžiūrėti, ar kas 
nepasirodys iš už aikštės; jis dažnai prisėsdavo ant akmeni- 
nių suolų, slėpdamasis nuo tirpstančio sniego po gulsčiomis 
šventųjų statulomis, išsikišusiomis iš po šventyklos stogo ir 
apkėtusiomis beveik visą gatvelę kaip suskliaudę sparnus 
plėšrūs paukščiai, pasiruošę pulti grobį. Senis vis praskleis- 
davo apsiaustą, mušdavosi į krūtinę rankomis, jas sukryžiuo- 
davo, greitai ištiesdavo, kad sušiltų, ar pūsdavo į pirštus, ku- 
riuos menkai tesaugojo nuo šalčio iki alkūnių užtemptos 
buivolo odos pirštinės. Pagaliau jis pastebėjo mažą sniege at- 
sispindintį šešėlį, sėlinantį palei sieną. 


279 


— Ak, Santa Maria! Kokios klastingos tos šiaurės šalys, - 
pasigirdo silpnas drebantis balselis. - Ak! Duzė di Mantoue!* 
Kaip aš norėčiau ten būti, senasis mano Granšanai. 

— Nagi! Nagi! Nekalbėkite taip garsiai, - perspėjo sena- 
sis tarnas. - Paryžiaus sienos turi kardinolo ausis, 0 ypač 
bažnyčių. Ar jūsų ponia jau viduje? Mano ponas jos laukė 
prie durų. 

— Taip taip, ji įėjo į bažnyčią. 

— Nutilkite, - sudraudė Granšanas, - laikrodžio dūžiai 
čerškiantys, tai blogas ženklas. 

— Laikrodis išmušė pasimatymo valandą. 

— Man jis muša agoniją. Bet patylėkite, Laura, antai trys 
vyrai su apsiaustais. 

Jie praleido tuos tris vyrus. Granšanas juos pasekė, nuri- 
mo pamatęs, kokiu keliu jie pasuko, ir grįžęs vėl atsisėdo; se- 
nasis tarnas giliai atsiduso. 

— Sniegas šaltas, Laura, o aš esu senas. Ponas vyriausia- 
sis žirgininkas puikiausiai galėjo išsirinkti ką nors kitą iš sa- 
Vo vyrų, kad pastovėtų sargyboje, kaip aš dabar stoviu, kol 
jis tvarko meilės reikalus. Jums tinka nešioti meilės laišku- 
čius, kaspinėlius, portretus ir kitokius niekus; o su manim 
derėtų elgtis pagarbiai, ir ponas maršalas taip nebūtų pasi- 
elgęs. Senieji tarnai sužadina kitų pagarbą šeimai, kuriai 
tarnauja. 

— Ar seniai atvyko jūsų ponas, caro amico?** 

— Et, cara, caro!*** Duokite man ramybę. Ištisą valandą 
šalome, kol jūs abi atėjote; per tą laiką būčiau surūkęs tris 
turkiškas pypkes. Dirbkite savo darbą ir eikite pasižvalgyti, 
ar koks įtartinas tipas neklaidžioja prie kitų durų į bažnyčią; 
juk tėra du sargybiniai, o reikia apeiti visą aikštę. 


* Mantujos kunigaikštytė (it. ). 
** Brangus drauge (it. ). 
*** Brangioji, brangusis (it.). 

— Ak, Signor Jesu! Per tokį šaltį nėra kam tarti draugiško 
žodžio. O mano vargšė ponia turėjo pėsčiomis atkulniuoti iš 
Nevero pilies. Ak! Amore! Oui regna amore!* 

— Nagi, itale, atsisuk, sakau tau; ir kad negirdėčiau dau- 
giau tavo muzikalios kalbos. 

— Ak! O Jėzau! Koks atšiaurus jūsų balsas, brangusis 
Granšanai. Šomone, Turenėje, buvote kur kas malonesnis, kai 
kalbėjote apie juodas miei occhi**. 

— Nutilk, plepute. Dar kartą kartoju, tavo italų kalba tin- 
ka tik klajojantiems komediantams, šokėjams ant lyno ir dre- 
suotiems šunims palinksminti. 

— Ak, Italia mia! Granšanai, paklausykite manęs, ir jūs iš- 
girsite Dievybės kalbą. Jei būtumėte galantiškas uomo***, 
kaip tasai, kuris parašė mano bendravardei Laurai šias eiles... 

Ir ji pusbalsiu uždainavo: 


Lieti fiori e felici, e ben nate erbe 

Che Madonna pensando premer sole; 
Plaggia ch'ascolti sue dolci parole 

E del bel piede alcun vestigio serbe****. 


Senasis kareivis nebuvo labai pratęs prie pašnekesių su 
jaunomis merginomis; ir apskritai, kai jį kalbindavo moteris, 
jis visuomet atsakydavo tonu, svyruojančiu tarp nerangaus 
mandagumo ir blogos nuotaikos. Tačiau šįkart, matyt, itališ- 
kos dainos paveiktas, Granšanas sušvelnėjo ir užraitė savo 


* Meilė! Kas valdo meilę! (it.). 
** Mano akis (it.). 
*** Vyras (it. ). 

**** Laimingos gėlės ir laimingi žolės diegeliai, 
Kuriuos mindžioja užsisvajojusi mano ponia, 
Krantai, suskambę nuo švelnių jos žodžių, 
Išsaugokite gražiosios jos kojelės pėdsaką. 

PETRARKA. SONETAS, CLXII 

ūsus - tai buvo ženklas, kad jis sutrikęs nežino, ką daryti; jis 
netgi išspaudė kimų garsą, panašų į juoką, ir tarė: 

— Velniai griebtų! Gana gražu. Tai man primena Kazalio 
apsiaustį; bet patylėk, mažyte; man neramu, nes aš dar negir- 
dėjau ateinant abato Kijė; jis turėjo atvykti anksčiau už abu 
mūsų jaunuolius, ir jau seniai... 

Laura, bijodama, kad ją vieną išsiųs į Sent Estašo aikštę, at- 
sakė jam esanti įsitikinusi, jog abatas ką tik įėjo, ir dainavo 
toliau: 


Ombrose selve, ove percote il sole 
Che vi fa co'suoi raggi alte es superbe* 


— Oi, - suniurnėjo žmogelis, - mano kojos sniege, 0 į au- 
sį įkrito lašas; man šalta galvai, širdin įsėlino mirtis, o tu dai- 
nuoji man apie žibuokles, saulę, žolę ir meilę - nutilk. 

Ir, giliau pasislinkęs po strėlės formos arka, Granšanas su- 
siėmė rankomis savo seną galvą bei žilus plaukus, susimąs- 
tė ir sustingo. Laura nebedrįso jo kalbinti. 

O tuo metu, kai kambarinė lauke ieškojo Granšano, jauno- 
ji Mari virpančia ranka pastūmė bažnyčios duris ir išvydo vi- 
duje stovintį persirengusį ir neramiai lūkuriuojantį Sen Ma- 
rą. Jį pažinusi, nenusiimdama nuo veido aksominės kaukės, 
Mari greitai įėjo į šventovę ir nubėgo slėptis į klausyklą, o 
Anri rūpestingai uždarė bažnyčios duris, pro kurias ji ką tik 
įsmuko. Įsitikinęs, kad durų iš lauko atidaryti negalima, nu- 
ėjo paskui Mari ir, kaip paprastai, atsiklaupė atgailai skirto- 
je vietoje. Jaunuolis su senuoju savo tarnu atvyko valanda 
anksčiau nei Mari ir rado duris atviras - tai buvo ženklas, kad 
abatas Kijė, jo auklėtojas, laukė sutartoje vietoje. Kad užkirs- 
tų kelią visokiems netikėtumams, jaunuolis, laukdamas 
pasirodant Mari, pats saugojo šias duris: džiaugdamasis, kad 


* Ūksmingosios girios, apšviestos saulės, 
Kuri savo spinduliais jus puošia ir kelia aukštyn (it.). 

gerasis abatas toks punktualus, jis vis dėlto nenuėjo jam pa- 
dėkoti, nes nenorėjo palikti savo posto. Kijė buvo jam antra- 
sis tėvas ir autoritetas, bet jaunuolis elgėsi su šiuo geruoju 
kunigu be didelių ceremonijų. 

Senojoje Šv. Eustachijaus bažnyčioje tvyrojo tamsa; be am- 
žinai šviečiančios lempelės, dar degė keturios geltono vaško 
žvakės, pritvirtintos virš indo su švęstu vandeniu, priešais pa- 
grindines kolonas, jos metė raudoną šviesą ant balto ir juo- 
do tuščios bazilikos marmuro. Šviesa vargiai skverbėsi į gilias 
šonines maldingojo pastato navas. Vienoje iš šių koplyčių, 
pačioje tamsiausioje, stovėjo klausykla, jos geležinės pynu- 
tės buvo įtaisytos gana aukštai ir sutvirtintos storais rėmtar- 
piais; pro jas galėjai įžvelgti tik mažą kupolėlį ir medinį kry- 
žių. Ten iš abiejų pusių klūpėjo Sen Maras ir Mari de Mantu; 
jie sunkiai matė vienas kitą ir suprato, kad tarp jų sėdintis 
abatas Kijė pagal savo paprotį jųdviejų laukė jau seniai. Pro 
mažas groteles jie galėjo įžvelgti jo gobtuvo šešėlį. Anri d'Efi- 
ja priėjo iš lėto; jis atvyko sustabdyti ir užbaigti to, ką jam bu- 
vo lėmęs likimas. Atėjo pasimatyti ne su savo karaliumi, o ga- 
lingesne valdove, dėl kurios jis ir pradėjo tą milžinišką darbą. 
Atėjo išbandyti jos tikėjimo ir todėl virpėjo. 

Jaunuolį ypač sukrėtė tai, kad gražioji sužadėtinė klūpo 
priešais jį; jis sudrebėjo išvydęs šį angelą, - persmelktas lai- 
mės, kurią galėjo prarasti; jis neišdrįso prabilti pirmas ir dar 
akimirką susitelkęs žvelgė į šešėlyje skendinčią jos galvutę, 
šią jauną galvutę, į kurią buvo sudėtos visos jo viltys. Nors jis 
ir mylėjo Mari, ją pamatęs, kaskart pajusdavo kažin kokį 
siaubą, kad tiek visko pridarė dėl mergaitės, kurios aistra bu- 
vo tik menkas jo aistros atšvaitas ir kuri galbūt nė nesuvokė, 
ko vertos visos jo aukos, sudėtos po jos kojomis, o juk jis pri- 
sivertė tapti nuolankiu dvariškiu, pasmerkusiu save intrigoms 
ir garbės troškulio skatinamoms kančioms, pasinėrė į painias 
gudrybes, nusikalstamas mintis, tamsias ir žiaurias sąmoksli- 
ninko kliautis. Iki šiol, slaptų ir nekaltų jų pasimatymų me- 

tu, kiekvieną naujieną apie jo palypėjimą karjeros laiptais ji 
sutikdavo džiūgaudama kaip vaikas, bet nenuvokdama, kiek 
pastangų kainavo kiekvienas toks sunkus žingsnis titulų link, 
ir visuomet naiviai klausdavo, kada jis pagaliau taps konetab- 
liu ir kada jie susituoks, lyg būtų klaususi, kada jis vyks į rai- 
telių paradą ir ar lauke giedra. Iki šiol jam keldavo šypseną 
šie klausimai ir neišmanymas, atleistinas aštuoniolikmetei 
merginai, gimusiai sosto papėdėje ir pripratusiai prie aukštos 
padėties, kuri jai buvo tokia natūrali ir kurią jau turėjo atei- 
dama į šį pasaulį, tačiau dabar jaunuolis rimčiau susimąstė 
apie Mari būdą -jis ką tik išėjo iš didingo visiems karalystės 
ordinams atstovaujančių sąmokslininkų susirinkimo, ir kai jo 
ausis, kuriose dar tebeskambėjo prisiekusių didelį karą pra- 
dėti vyrų balsai, pasiekė žodžiai tos, dėl kurios tasai karas ir 
bus pradėtas, jam pirmąkart dingtelėjo, kad gal šis nekaltas 
naivumas tėra lengvabūdiškumas ir kad širdis čia niekuo dė- 
ta, - ir išsigandęs jaunuolis nusprendė išsiaiškinti. 

— Dieve, Anri, kaip aš bijau, - tarė eidama į klausyklą Ma- 
ri. - Priverčiate mane ateiti be sargybinių, be karietos; aš vi- 
suomet drebu, kad mano tarnai nepamatytų, kaip išeinu iš 
Nevero rūmų. Ar dar ilgai reikės man slapstytis lyg nusikal- 
tėlei? Karalienė buvo nepatenkinta, kai viską jai prisipažinau, 
ir jeigu ji dar kartą prašneks apie tai su manimi, jos tonas bus 
griežtas, jūs puikiai šį toną pažįstate, - jis mane visada pra- 
virkdo: aš labai bijau. 

Ji nutilo, o Sen Maras atsakė tik giliu atodūsiu. 

— Kas atsitiko? Jūs nenorite su manimi kalbėtis? — pa- 
klausė ji. 

— Ir tai visi jūsų nuogąstavimai? —- karčiai paklausė Sen 
Maras. 

— Nejaugi reikia dar didesnių? O, mano drauge. Kokiu 
tonu, kokiu balsu jūs kalbate su manimi? Ar pykstate, kad 
per vėlai atvykau? 

— Per anksti, ponia, gerokai per anksti, nes matau, kad 
dalykai, kuriuos turite Čia išgirsti, jums labai tolimi. 

Įskaudinta niūraus, kartėlio kupino Anri balso, Mari ėmė 
verkti. 

— O Dieve mano! Tai ką gi aš padariau, kad jūs kreipia- 
tės į mane „ponia“ ir taip atšiauriai su manimi elgiatės? 

— Ak, nurimkite! — vis dar ironiškai pasakė Sen Maras. - 
Iš tiesų jūs nekalta; kaltas esu aš, aš vienas; bet ne prieš jus, 
o dėl jūsų. 

— Ar jūs padarėte ką nors blogo? Įsakėte ką nors nužudy- 
ti? O ne, aš tvirtai jumis tikiu - jūs toks geras. 

— Ojeigu? - neatlyžo Sen Maras. - Argi jūs visiškai nesu- 
sijusi su mano planais? Ar blogai supratau jūsų mintį, kai 
žvelgėte į mane pas karalienę? Ar jau nebemoku skaityti jū- 
sų akyse? Ar jose plykstelėjusi ugnis buvo didžiulė meilė Ri- 
šeljė? Kur dingo susižavėjimas, kurį žadėjote tam, kas išdrįs 
viską pasakyti karaliui? Nejau visa tai melas? 

Marija plūdo ašaromis. 

— Jūs vis dar kalbate su manimi nedraugiškai, - pasakė 
ji, - aš to nenusipelniau. Jei nieko nepasakoju jums apie šį 
siaubingą sąmokslą, manote, kad jį esu pamiršusi? Manote, 
kad nesu pakankamai nelaiminga? Jūs norite matyti mano 
ašaras? Štai jos. Į valias jų išlieju slapta, Anri; patikėkite, pas- 
kutinių mūsų pasimatymų metu vengiau šios baisios temos 
tik todėl, kad bijojau sužinoti per daug: aš tik ir galvoju apie 
jums gresiančius pavojus. Argi nežinau, kad dėl manęs jie 
jums gresia? Deja, jūs kaunatės dėl manęs, bet ir aš turiu at- 
laikyti nė kiek ne mažiau žiaurių puolimų! Jūs laimingesnis 
už mane, jūs kaunatės iš neapykantos, o aš grumiuosi su 
draugiškumu: kardinolas prieš jus išsiųs vyrus ir ginklus; na 
o karalienė, švelnioji Ona Austrė, stengiasi paveikti tik švel- 
niais patarimais, glamonėmis ir kartais ašaromis. 

— Jaudinanti ir neįveikiama prievarta, - karčiai atsakė 
Sen Maras, - kad tik priimtumėte sostą. Manau, jums reikia 
pastangų, norint atsilaikyti prieš panašias viliones, tačiau pir- 
miausia, ponia, svarbu yra atleisti jus nuo jūsų priesaikų. 

— O didis Dieve! Kas gi dar prieš mus? 

— Virš mūsų ir prieš mus yra Dievas, - pertarė ją Anri 
griežtu balsu. - Karalius mane apgavo. 

Abatas sukrutėjo klausykloje. 

Mari sušuko: 

— Štai ką aš nujaučiau; štai ta nelaimė, kurią buvau numa- 
čiusi. Nejaugi aš esu jos priežastis? 

— Jis mane apgavo, paspaudęs man ranką, - toliau kalbėjo 
Sen Maras, - išdavė mane tam niekšui Žozefui, kurį man siūlo 
nudėti. 

Apimtas siaubo abatas taip sujudėjo, kad net prasivėrė 
klausyklos durys. 

— Ak, mano tėve, nebijokite, - toliau kalbėjo Anri d'Efi- 
ja. - Jūsų mokinys niekada netrenks tokio smūgio. Smūgiai, 
kuriems rengiuosiu, bus girdėti iš tolo ir juos nušvies ryški 
šviesa; bet pirma turiu atlikti dar vieną pareigą, šventą parei- 
gą; pažvelkite į tą vaiką, besiaukojantį jūsų akivaizdoje. De- 
ja, neilgai gyvenau laimei: galbūt tuojau ją sugriausiu jūsų 
ranka, ta pačia, kuri ją ir laimino. 

Taip kalbėdamas jaunuolis atidarė groteles, skyrusias jį 
nuo senojo abato; keista, bet abatas tylėjo, tik užsismaukė 
gobtuvą ant kaktos. 

— Grąžinkite, - ištarė Sen Maras nebe tokiu tvirtu balsu, - 
grąžinkite šį vestuvinį žiedą kunigaikštytei de Mantu; galė- 
siu jį atgauti tik tuomet, jeigu ji pasiūlys jį man antrą kartą, 
nes jau esu nebe tas, už kurio ji pažadėjo tekėti. 

Vienuolis staigiai sugriebė žiedą ir iškišo jį pro priešais 
esančias rombo formos groteles; toks abejingumas nustebino 
Sen Marą. 

— Mano tėve, - paklausė jis, - nejaugi ir jūs pasikeitėte? 

Mari jau nebeverkė; angeliškas jos balselis suskambo gar- 
siau ir nuaidėjo po bažnyčios skliautais lyg švelniausias var- 
gonų atodūsis: 

— O mano drauge! Neberūstaukite, aš nesuprantu jūsų; 
argi mes galime nutraukti tai, ką Dievas neseniai sujungė, ar 

galiu jus palikti, žinodama, kad jūs nelaimingas? Jei karalius 
jūsų nebemyli, tai bent jau galite būti tikras, kad jis nedarys 
jums nieko blogo, nes nieko blogo nedarė kardinolui, nors 
niekada jo nemylėjo. Manote, jog esate žuvęs todėl, kad jis 
galbūt nenorėjo skirtis su senuoju savo tarnu? Gerai, palau- 
kim, kol jo draugiškumas atgims; pamirškite tuos sąmoksli- 
ninkus, jie mane baugina. Jeigu jie nebeturi vilties, dėkoju už 
tai Dievui; aš nebedrebėsiu dėl jūsų. Na, kas jums yra, mano 
drauge, ir kam veltui sielvartaujate? Karalienė mus myli, abu 
esame labai jauni; palaukime. Ateitis graži, nes mudu amži- 
nai sujungti ir tikime vienas kitu. Papasakokite man, ką jums 
Šambore sakė karalius. Ilgai sekiau jus akimis. Dieve! Kokia 
liūdna man buvo ta medžioklė! 

— Jis mane išdavė, sakau jums, - tarė Sen Maras. - Ir kas 
būtų galėjęs pamanyti, kad kai jūs matėte jį, spaudžiantį 
mums rankas - savo broliui, man ir kunigaikščiui de Bujonui, 
jis kamantinėjo menkiausių sąmokslo detalių, netgi klausė, 
kada turėtų būti Lione suimtas Rišeljė, galvojo apie jo trem- 
ties vietą (jis troško jo mirties; bet, prisiminęs savo tėvą, pra- 
šiau palikti jį gyvą)? Karalius sakė, kad pats viskam vadovaus 
Perpinjane; ir vis dėlto iš Lelijų kabineto išėjo tas niekšas Žo- 
zefas! O Mari! Ar jums prisipažinti? Tą akimirksnį, kai viską 
sužinojau, buvau sukrėstas iki sielos gelmių, suabejojau dėl 
visko, ir man pasirodė, kad pasaulis susiūbavo regint, kaip 
teisybė palieka karaliaus širdį. Mačiau, kaip griūva visas mū- 
sų statinys; dar valanda, ir sąmokslas būtų žlugęs; o aš būčiau 
jus praradęs visiems laikams; man buvo likusi vienintelė iš- 
eitis, ir aš ja pasinaudojau. 

— Kokia? - paklausė Mari. 

— Mano rankose buvo sutartis su Ispanija, aš ją pasirašiau. 

— O dangau! Suplėšyk ją. 

— Ji iškeliavo. 

— Kas ją neša? 

— Fontrajas. 

— Atšaukite jį. 

— Jis jau turėtų būti už Olorono perėjos, - stodamasis at- 
sakė Sen Maras. - Viskas paruošta Madride, viskas Sedane; 
manęs laukia armijos, Mari, armijos! Ir Rišeljė jų apsuptas. Jis 
svyruoja, reikia tik vieno smūgio jį nuversti, ir jūs būsite am- 
žinai mano, triumfuojančio Sen Maro! 

— Sen Maro maištininko, - sudejavo Marija. 

— Tebūna taip, maištininko, bet ne favorito. Maištininko, 
nusikaltėlio, kuris nusipelnė ešafoto, aš tai žinau! - aistringai 
sušuko puldamas ant kelių jaunuolis. - Bet juk esu maištinin- 
kas iš meilės, maištininkas dėl jūsų, nes mano špaga pagaliau 
jus užkariaus. 

— Deja! Špaga, sumirkyta saviškių krauju, jau yra durklas! 

— Užteks, pasigailėkite, Mari! Tegul karaliai mane išduo- 
da, tegul! kariai mane palieka, tapsiu dar tvirtesnis. Bet vie- 
nas jūsų žodis mane pribaigtų, be to, ir apmąstymams skirtas 
laikas man jau baigėsi. Taip, aš nusikaltėlis, todėl ir svyruo- 
ju nežinodamas, ar vis dar esu vertas jūsų. Palikite mane, Ma- 
ri, pasiimkite šį žiedą. 

— Aš negaliu, - atsakė ji, - nes esu jūsų žmona, kad ir kok- 
sai jūs būtumėte. 

— Jūs girdite, mano tėve, - tarė laimės kupinas Sen Ma- 
ras, — palaiminkite šią antrąją, atsidavimo, sąjungą, dar gra- 
žesnę nei pirmąją - meilės sąjungą. Tepriklauso ji man, kol 
gyvas būsiu. 

Abatas neatsakė, atidarė klausyklos duris, staiga išėjo ir 
dingo iš bažnyčios anksčiau, nei Sen Maras suskato atsistoti 
ir leistis jam įkandin. 

— Kur einate? Kas jums? - sušuko jis. 

Bet niekas neatsakė, aplinkui nebuvo nė gyvos dvasios. 

— Nešaukite, dėl Dievo, - maldavo Mari. - Arba aš žuvu- 
si. Jis tikriausiai išgirdo, kad kažkas yra bažnyčioje. 

Sunerimęs, nieko jai netardamas, d'Efija puolė po arkado- 
mis ir veltui ieškojo abato; pribėgo prie durų, jos buvo užra- 
kintos; išsitraukęs špagą, apėjo ratu bažnyčią ir prie durų, ku- 
rias turėjo saugoti Granšanas, jį pašaukė vardu ir pasiklausė. 

— Dabar paleiskit jį, - išgirdo kažką sakant gatvėje. 

Ir šuoliais pasileido žirgai. 

— Granšanai, ar tu atsiliepsi, ar ne? - sušuko Sen Maras. 

— Gelbėk, Anri, mano brangus vaike! - pasigirdo abato Ki- 
jė balsas. 

— Ei! Iš kur jūs išlindote? Jūs mane palikote pražūčiai, - 
tarė eidamas prie jo vyriausiasis žirgininkas. Jis išvydo vargšą 
savo auklėtoją be skrybėlės krintant sniegui, jo būsena buvo 
tokia, kad jis beveik negalėjo kalbėti. 

— Jie mane sulaikė, iškrėtė! - skundėsi jis. - Niekšai! Žu- 
dikai! Jie neleido man šauktis pagalbos, užspaudė burną no- 
sine. 

Išgirdęs triukšmą, galų gale pasirodė ir Granšanas, trinda- 
masis akis, tarsi ką tik pabudęs Žmogus. Laura išsigandusi 
įpuolė į bažnyčią pas savo ponią; visi skubiai suėjo į vidų ra- 
minti Marijos ir apsupo senąjį abatą. 

— Niekšai! Jie surišo, kaip matote, man rankas, jų buvo 
daugiau nei dvidešimt; jie atėmė iš manęs raktą nuo šių baž- 
nyčios durų. 

— Ką? Dabar? - paklausė Sen Maras. - Bet kodėl jūs mus 
palikote? 

— Palikau jus? Jie mane išlaikė dvi valandas. 

— Dvi valandas! - sušuko priblokštas Anri. 

— Ak, koks nelaimingas senis aš esu! - sušuko Granša- 
nas. - Aš sau miegojau, o mano ponui grėsė pavojus. Taip at- 
sitiko pirmą kartą. 

— Tai ne jūs buvote su mumis klausykloje? - toliau klau- 
sinėjo susirūpinęs Sen Maras, o virpanti Mari glaudėsi prie jo 
peties. 

— O ką? —-nustebo abatas. - Argi jūs nematėte to niekšo, 
kuriam jie įdavė mano raktą? 

— Ne. O kam gi? - sutartinai paklausė visi. 

— Tėvui Žozefui, - atsakė gerasis abatas. 

— Bėkite! Jūs žuvęs! - sušuko Mari. 


XXII skyrius 


AUDRA 


Blow, blow, thou winter wind, 

Thou art not so unkind 

As man's ingratitude; 

Thy tocth is not so keen, 

Because thou art not seen 

Altho'thy breath be rude. 

Heigh-ho! Sing, heigh-ho! unto the green holly: 
Most friendship is feigning; most loving mere folly. 


SHAKESPEARE* 


Vidury ilgos ir didingos Pirėnų grandinės, formuojančios 
išrantytą Iberijos pusiasalio sąsmauką, baltų snieguotų pira- 
midžių, girių ir pievelių vidury atsiveria siaura perėja, take- 
lis, įsirėžęs išdžiūvusios kalnų upės vagoje; jis vinguriuoja 
tarp uolų, leidžiasi po storais sniego tiltais, rangosi ties van- 
deningų prarajų pakraščiu, kad užkoptų į gretimus Urdozo ir 


* Pūsk, pūsk, žiemos vėjau, 
Tu nesi toks žiaurus 
Kaip nedėkingi žmonės; 
Tavo dantys ne tokie aštrūs, 
Nes tu nematomas, 
Nors tavo dvelksmas ir atšiaurus. 
Ei, ei! Dainuok! Ei, ei, žaliam bugienyje: 
Daugelis draugų netikri, meilužiai išprotėję. 
ŠEKSPYRAS 

Olorono kalnus ir, pagaliau pasiekęs grublėtą jų kuprą, išva- 
goja debesų apsuptas jų viršūnes - naujas kraštas, tebeturintis 
savo kalnus ir savo gelmes, pasuka į dešinę, palieka Prancū- 
ziją ir nusileidžia į Ispaniją. Niekada jo vingiuose mulo pasa- 
ga neįspaudė savo žymės: žmogus ten vos telpa išsitiesęs, jam 
reikia neslystančių virvinių batų ir geležimi apkaustytos laz- 
dos, smingančios į plyšius tarp uolų. 

Gražiaisiais vasaros mėnesiais berankoviu rudu apsiaustu 
vilkintis piemuo ir juodas avinas storu pagurkliu veda ten 
bandas, savo nukarusia vilna šluojančias pievas. Šiose stačio- 
se vietose girdėti tik avių varpelių tilindžiavimas: tie netoly- 
giai skambantys varpeliai susilieja į savitus akordus, netikė- 
tos jų melodijos stebina keliautoją ir linksmina vienišą tylų jų 
piemenį. Tačiau kai ateina ilgas rugsėjo mėnuo, sniego dan- 
ga nusidriekia nuo kalnų viršūnių iki papėdžių, neužpusty- 
tas lieka tik šis giliai išraustas takelis; upėje atsivėrusios kiau- 
rymės ir keleto keisčiausios formos granito uolų apybraižos, 
šmėkšančios lyg po sniegu palaidoto pasaulio griaučiai. 

Tuomet gali išvysti skuodžiančias kalnų ožkas; atkraginu- 
sios savo riestus ragus, jos šokinėja nuo uolos ant uolos, lyg 
puldamos vėją, ir veikiai užkariauja šią oro dykumą; varnai ir 
varnos be paliovos suka ratus virš bedugnių ir šaltinių, pa- 
versdami juos tamsiomis savo buveinėmis, rudasis lokys su 
gauruotąja šeimyna, žaidžiančia ir besivartančia aplink jį, lė- 
tai nusileidžia iš savo guolio, iš kurio jį išvarė žiema. Tačiau 
tai nėra nei visiški laukiniai, nei patys žiauriausi gyventojai, 
kuriuos žiema atgena į kalnus; įsidrąsinęs kontrabandininkas 
pasistato medinę lūšną ant ribos, skiriančios gamtą ir politi- 
ką; ir ten, rūkų ir vėjų apsuptyje, tarp abiejų Navarų, suda- 
romos paslaptingos sutartys, vyksta slėpiningi mainai. 

Čia, šiame siaurame takelyje, Prancūzijos atšlaitėje, prabė- 
gus maždaug dviem mėnesiams po įvykių, kuriuos regėjome 
Paryžiuje, vidurnaktį sustojo du iš Ispanijos vykstantys ke- 
liauninkai, pavargę ir apimti siaubo. Kalnuose poškėjo šūviai. 

— Niekšai! Kaip jie mus persekiojo, - tarė vienas jų. - Ne- 
begaliu. Jei ne jūs, mane būtų sučiupę. 

— Ir sučiups kartu su tuo prakeiktu popieriumi, jei tuščiai 
švaistysite laiką žodžiams (antras šūvis pasigirdo ant Sen Pje- 
ro d'Eglio uolos); jie mano, jog keliaujame Limasono šlaitu; tik 
apačioje supras, kad pasukom į priešingą pusę. Lipkite. Be 
abejonės, tai patruliai, gaudantys kontrabandininkus. Lipkite. 

— Ei! O kaip? Nieko nematau. 

— Lipkite, lipkite, šekit mano ranką. 

— Prilaikykite mane, batai slysta, - paprašė pirmasis ke- 
liautojas; prieš statydamas koją, jis kabinosi į uolos atbrailas 
ir tikrino grunto tvirtumą. 

— Nagi, eikite, eikite, - stūmė jį antrasis. - Štai vienas tų 
niekšų mums virš galvos. 

Iš tiesų ilgu šautuvu ginkluoto Žmogaus šešėlis nusidrie- 
kė ant sniego. Abu nuotykių ieškotojai sustingo. Žmogus pra- 
ėjo; jie leidosi toliau. 

— Sučiups jie mus, - ištarė tas, kuris prilaikė pirmąjį. - 
Mes apsupti. Duokite man tą velnio pergamentą; aš apsiren- 
gęs kaip kontrabandininkas ir mane tokiu palaikys, kai pa- 
prašysiu jų prieglobsčio; jūs nesulauktumėte pagalbos, nes 
jūsų apdaras su galionais. 

— Jūs teisus, - sustodamas ant uolos iškyšulio, atsakė ben- 
drininkas. Ir, pakibęs ties šlaito viduriu, perdavė jam tuščia- 
vidurį medinį ritinį. 

Pasigirdo šūvis, zvimbdama atlėkė kulka ir įstrigo į snie- 
gą prie jų kojų. 

— Sutarta, - pasakė pirmasis keliautojas. - Grįžkite į apa- 
čią; jei liksite gyvas, toliau traukite keliu. Į kairę nuo Gavo 
yra Santa Maria; tačiau sukite į dešinę, pereikite į Oloroną ir 
atsidursite Po kelyje —- tada būsite išgelbėtas. Nagi, grįžkite. 

Sulig tais žodžiais jis pastūmė savo bendražygį ir, nesitei- 
kęs į jį nė pažvelgti, nepanorėjęs nei kopti aukštyn, nei lipti 
žemyn, pasileido tiesiai kalno šlaitu, kabindamasis už akme- 

nų, už šakų, netgi už augalų, vikrus lyg laukinė katė, ir grei- 
tai atsidūrė ant tvirto pamato, priešais skylėtą trobelę, sukaltą 
iš lentų, pro kurias skverbėsi šviesa. Nuotykių ieškotojas apė- 
jo aplinkui, kaip alkanas vilkas kad sliūkinėja aplink gyvu- 
lių aptvarą, ir, prikišęs akį prie vienos kiaurymės, pamatė kaž- 
ką, kas, matyt, paskatino jį apsispręsti: jis ryžtingai pastūmė 
netvirtas, nė menkiausia velke neužšautas duris; visa trobe- 
lė suvirpėjo nuo kumščio smūgio; įėjęs keliautojas pamatė, 
kad ji padalinta į du kambarėlius, perskirtus pertvara. Pirma- 
jame degė didžiulė geltono vaško žvakė; ten, kampe, ant že- 
mės, drėgnos nuo tirpstančio po lentomis sniego, susigūžusi 
tūnojo išblyškusi ir liguistai liesa mergina. Juodi susivėlę, ne- 
švarūs labai ilgi plaukai netvarkingai krito ant jos rudo sto- 
ros vilnos drabužio; raudonas Pirėnų čiabuvių gobtuvas den- 
gė jos galvą ir pečius; akys buvo nuleistos - ji verpė prie diržo 
prikabintą kuodelį. [ėjęs vyras jos nesutrikdė. 

— Ei, ei! La moza*, kelkis ir duok man atsigerti; aš pavar- 
gau ir esu ištroškęs. 

Mergina nieko neatsakė ir, nepakeldama akių, toliau stro- 
piai verpė. 

— Ar girdi? -niūktelėjęs ją koja, paklausė svetimšalis. - Eik, 
pasakyk šeimininkui — mačiau, jis yra, - kad vienas draugas at- 
ėjo jo aplankyti, bet pirma duok man gerti. Aš čia miegosiu. 

Nepaliaudama verpti, kimiu balsu ji prašneko: 

— Aš geriu ant uolų tirpstantį sniegą arba žalias putas, 
plūduriuojančias ant pelkių vandenų; bet kai gerai suverpiu, 
man duoda vandens iš geležies šaltinio. Kai miegu, šaltas 
driežas nusliuogia mano veidu; o kai gerai nuprausiu mulą, 
man pameta šieno; šienas šiltas: šienas geras ir šiltas; aš už- 
simetu jo ant savo marmurinių kojų. 

— Ką tu čia paistai? - paklausė Žakas. - Man tavo plepa- 
lai nerūpi. 


* Moterie (isp.). 

Mergina kalbėjo toliau: 

— Kol nugalabija vyrą, man liepia laikyti. O, kiek kraujo 
yra plūdę mano rankomis! Teatleidžia jiems Dievas, jeigu ga- 
li. Jie mane vertė laikyti jo galvą ir rėčką, pilną raudono van- 
dens. O dangau! Man, buvusiai Dievo sužadėtinei! Jų kūnus 
išmeta į snieguotąsias prarajas; bet vanagas juos suranda ir jų 
plaukais iškamšo savo lizdą. Dabar matau tave, trykštantį gy- 
vybe, pamatysiu kruviną, išblyškusį ir mirusį. 

Gūžtelėjęs pečiais, nuotykių ieškotojas švilpaudamas pa- 
stūmė antrąsias duris; ten ir rado vyrą, kurį buvo matęs pro 
lūšnos plyšius; ant ausies užsismaukęs mėlyną baskų beretę 
ir susisupęs į platų apsiaustą, jis sėdėjo ant nešulinio mulo 
balno, šildėsi virš plačios krosnelės, rūkė cigarą ir tuštino 
vynmaišį, kurį buvo pasidėjęs šalia. Žarijų atšvaitai buvo nu- 
plieskę storą geltoną jo veidą bei kambarį, kuriame lyg kė- 
dės išrikiuoti aplink krosnelę kėpsojo mulų balnai. Nesisto- 
damas jis pakėlė galvą. 

— O, tai tu, Žakai? - paklausė jis. - Čia tikrai tu? Ketverius 
metus tavęs nemačiau, bet atpažįstu, tu nepasikeitei, plėšike; 
vis tas pats nenaudėlio snukis. Įsitaisyk čia, ir išgerkime. 

— Taip, aš vėl čionai: bet kokių velnių tu čia esi? Aš ma- 
niau, kad tu teisėjas, Umenai. 

— Aš? O aš maniau, kad tų ispanų kapitonas, Žakai. 

— A! Buvau kurį laiką, tiesa, o paskui patekau į nelaisvę, 
gana gražiai išsisukau ir vėl sugrįžau į pirmykštį laisvą gyve- 
nimą, ėmiausi gerosios senosios kontrabandos. 

— Viva! Viva! Jaleo!* - sušuko Umenas. - Mes šaunūs, 
mes viskam tinkami. Bet... Tu lankeisi kituose uostuose? Nes 
nemačiau tavęs nuo to laiko, kai sugrįžau į verslą. 

— Taip, taip, prasibraudavau pro ten, pro kur tu neprasi- 
brausi, taigi, - atsakė Žakas. 

— O ką gabeni? 


* Neišverčiamas ispaniškas šūksnis. 


294 


— Paslaptingą prekę; mano mulai atvyks rytoj. 

— Šilko juostos, cigarai ar vilna? 

— Sužinosi vėliau, amigo, - atsakė kareiva. - Duok man 
vynmaišį, aš ištroškęs. 

— Imk, gerk, tai tikras Valdapefas*. Mes tokie laimingi 
čia, mes, bandoleros**. Ei! Jaleo! Jaleo! Gerk, gerk, tuoj at- 
eis draugai. 

— Kokie draugai? - išmesdamas iš rankų vynmaišį, pa- 
klausė Žakas. 

— Nesijaudink, gerk, gerk; papasakosiu, o paskui padai- 
nuosim andalūzietiškąją tiraną. 

Nuotykių ieškotojas vėl stvėrė vynmaišį ir apsimetė ramiai 
geriąs. 

— Kas ta velnio boba, kurią mačiau prie durų? - paklau- 
sė jis. - Gyvas lavonas. 

— One, tik išprotėjusi; gerk, gerk, papasakosiu tau. 

Ir, nusikabinęs nuo raudono diržo ilgą iš abiejų pusių dan- 
tytą lyg pjūklas durklą, Umenas juo pasklaidė žarijas, kad įsi- 
žiebtų, ir oriu veidu ištarė: 

— Visų pirma tu sužinosi, jei dar nežinai, jog tenai, - jis pa- 
rodė į Prancūzijos pusę, - senasis vilkas Rišeljė juos laiko sa- 
vo naguose. 

— Ak, ak! - pasakė Žakas. 

— Taip, jį vadina karaliaus karaliumi. Žinai? Yra vienas 
jauniklis, beveik toks pat stiprus kaip jis, kurį vadina ponu 
vyriausiuoju žirgininku. Šis šaunusis jaunuolis šiuo metu va- 
dovauja beveik visai Perpinjano armijai, jis ten atvyko prieš 
mėnesį. Senis vis tebetūno Narbonoje, vis toks pat suktas. O 
karalius kartais šioks, kartais anoks (kalbėdamas Umenas su- 
ko plaštaką čia delnu į viršų, čia į apačią); taip, jis tai vieno- 
je, tai kitoje pusėje. Tačiau, laukdamas, kol jis apsispręs, aš 


* Valdapenjas — raudonasis vynas. 
** Plėšikai (isp.). 

esu pirmoje, tai yra kardinolo, pusėje ir visuomet tvarkiau 
Monsinjoro reikalus, nuo pat pirmo pavedimo, kurį jis man 
patikėjo beveik prieš trejus metus. Papasakosiu tau apie jį: 
kardinolui reikėjo protingų tvirtavalių žmonių vienai nereikš- 
mingai kelionei, ir jis atsiuntė pas mane teismo baudėją... 

— Ak, ak! Man sakė, kad tai puikios pareigos. 

— Taip, tai prekyba, kaip ir mūsiškė, tik vietoj siūlų jie 
pardavinėja virvę; tai ne taip garbinga, nes jie dažniau žudo, 
tačiau, kita vertus, tai solidžiau: viskas turi savo vertę. 

— Teisybė, - atsakė Žakas. 

— Taigi štai aš su raudona mantija; buvau reikalingas, kad 
užmaučiau tokią pat, tik geltoną ir sieruotą, gražiam dideliam 
berniukui, buvusiam Ludeno klebonui, tūnojusiam moterų 
vienuolyne kaip vilkas avidėje; už tai jis ir užmokėjo. 

— Ak, ak! Labai juokinga, - nusikvatojo Žakas. 

— Gerk, gerk, - ragino Umenas. - Taip, užtikrinu tave, Ža- 
go, kai viskas buvo baigta, mačiau jį, virtusį mažomis juodo- 
mis krūvelėmis kaip ši anglis prie mano durklo smaigalio. To- 
kia jau mūsų dalia. Tokie tapsime velnio karalijoje. 

— Oi, tik nereikia tokių juokelių, - itin oriai atsakė Ža- 
kas. — Gerai žinote, kad aš tikintis. 

— Tiek to, nesakau ne; galbūt, - pertarė tuo pačiu tonu 
Umenas, - Rišeljė vis dėlto kardinolas. Tačiau galop nesvarbu. 
Sužinosi, kaip aš teisme buvau pranešėjas ir ką iš to gavau... 

— Proto, niekše! 

— Na taip, šiek tiek. Taigi, sakau, kad už tai gavau pen- 
kis šimtus piastrų; nes Arnanas Diuplesi gerai moka savo 
žmonėms; nieko nepasakysi, tik pinigai tai ne jo; tačiau mes 
visi taip elgiamės. Aš net norėjau įdėti šiuos pinigus į senąjį 
mūsų verslą, garbės žodis, ir sugrįžau čia. Laimė, darbas se- 
kasi gerai: mums paskyrė mirties bausmę, ir prekė brangsta. 

— Netikiu savo akimis! - sušuko Žakas. - Žaibai šį mėnesį? 

— Taip, tuoj prasidės audra; jau dvi buvo. Mes debesyje; 
girdi griaustinį? Bet niekis; nagi gerk, gerk. Dabar maždaug 

pirma valanda nakties; kartu pabaigsime vynmaišį ir naktį. Tai- 
gi, sakiau tau, kad susipažinau su mūsų teismo pirmininku, to- 
kiu keistuoliu, vardu Lobardemonas. Nežinau, ar tu jį pažįsti. 

— Taip, taip, truputį, - atsakė Žakas. - Toks išdidus šykš- 
tuolis, bet tai nesvarbu, kalbėk. 

— Na, gerai. Kadangi mes vienas nuo kito neturime ko 
slėpti, papasakojau jam apie savo prekybinius planus ir pa- 
tariau, jei pasitaikys proga, prasukti gerą reikaliuką, pagal- 
voti apie teismo draugą. Jis neužmiršo, negaliu skųstis. 

— Ir ką gi! - ištarė Žakas. - Ką jis padarė? 

— Visų pirma, prieš dvejus metus, užsisodinęs sau už nu- 
garos ant žirgo, atgabeno man savo dukterėčią, kurią matei 
prie durų. 

— Dukterėčią? - net pašoko Žakas. - O tu elgiesi su ja 
kaip su verge! Demonio! 

— Gerk, gerk, - pamojo Umenas, pamažu maišydamas ža- 
rijas durklu. - Jis pats to norėjo. Sėskis. 

Žakas atsisėdo. 

— Aš manau, - tarė kontrabandininkas, - kad jis netgi ne- 
būtų supykęs, jei būtų sužinojęs, kad ji... Tu mane girdi? Jam 
būtų maloniau žinoti, kad ji po sniegu, o ne juo vaikšto, ta- 
čiau pats to padaryti Lobardemonas nenorėjo, nes laiko sa- 
ve geru giminaičiu, kaip pats sako. 

— Ir dar kaip aš viską žinau, - pridūrė atėjusysis. - Bet 
kalbėk... 

— Reikia manyti, kad toks žmogus kaip jis, gyvenantis 
dvare, nemėgsta namuose laikyti išprotėjusių dukterėčių. Tai 
savaime aišku. Jei būčiau likęs dirbti teisėju, gal būčiau pa- 
sielgęs taip pat. Tačiau čia mums nereikia orumo, tu pats ma- 
tai, todėl padariau ją savo criada*; ji turi daugiau proto, nei 
būčiau tikėjęsis, nors beveik niekada neištarė daugiau nei 
vieną žodį ir iš pradžių dėjosi esanti gležna būtybė. Dabar šu- 


* Tarnaitė (isp.). 

kuoja mulą kaip berniukas. Tik va prieš keletą dienų ji pra- 
dėjo karščiuoti; tačiau tai pasibaigs, vienaip ar kitaip. A, dar! 
Nesakyk Lobardemonui, kad ji tebegyva: dar pamanys, kad 
paverčiau ją tarnaite taupumo sumetimais. 

— Ką? Tai jis čia? - sušuko Žakas. 

— Gerk, gerk, - flegmatiškai ištarė savo mėgstamą frazę 
Umenas, pats rodydamas pagirtiną pavyzdį ir jau pradėjęs 
švelniai markstytis. - Tai, matai, antras reikalas, kurį turiu su 
tuo mažyčiu geručiu Lombar dimonu, demonu, de mon* , kaip 
tik nori. Myliu jį kaip savo akis ir noriu, kad išgertume į jo 
sveikatą va štai šito Žiuransono vynelio - tai šaunuolio velio- 
nio karaliaus Henriko vynas. Kokie mes čia laimingi. Ispanija 
dešinėje rankoje, Prancūzija - kairėje, tarp vynmaišio ir bu- 
telio. Butelis. Viską mečiau dėl jo. 

Ir jis ištraukė baltojo vyno butelio kamštį. Dideliais gurkš- 
niais atsigėręs, kalbėjo toliau, o svetimšalis ryte rijo jį akimis. 

— Taip, jis čia, ir jam turėtų būti šalta kojoms, nes jau nuo 
sutemų jis su savo sargybiniais ir mūsų draugais, žinai, ban- 
doleros, tikraisiais kontrabandininkais, bėgioja po kalnus. 

— O kam jie bėgioja? - paklausė Žakas. 

— A! Čia ir yra visas reikalo linksmumas, - atsakė girtuok- 
lis. - Kad suimtų du niekšus, kurie gali čia atvesti šešiasde- 
šimt tūkstančių ispanų kareivių, jei jiems pavyktų prasmuk- 
ti pro sieną su popieriumi, kuris paslėptas jų kišenėje. Tu gal 
nesupranti iš pusės žodžio, prastuoli? A? Na štai. Tačiau tai 
tikra teisybė: šešiasdešimt tūkstančių jų kišenėje. 

— Taip, žinoma, aš suprantu, - atsakė čiupinėdamas prie 
diržo kabantį durklą ir žvilgčiodamas į duris Žakas. 

— Na ką, velnio vaike, padainuokim tiraną! Imk butelį, 
mesk cigarą ir dainuok. 

Po šių Žodžių apgirtęs šeimininkas uždainavo ispaniškai, 
pertraukdamas savo giesmes tik tam, kad atsilošęs susivers- 


* de mon — pranc. des monts, iš kalnų. 

tų į gerklę vyno, o vis dar sėdintis Žakas žvelgė į jį niūriu 
žvilgsniu žarijų šviesoje ir mąstė, ką darys. 


Aš esu kontrabandininkas ir nieko nebijau, štai koks aš. 
Nebijau nė vieno jų, rūpinuosi pats savimi ir esu gerbiamas. 

Ei, ei, ei, jaleo! Merginos, merginos, kas nori pirkt iš ma- 
nęs juodų siūlų? 


Į mažąją lūšnelę prasiskverbė žaibo šviesa ir pripildė kam- 
barį sieros kvapo; netrukus pasigirdo siaubingas trenksmas: 
namiūkštis sudrebėjo, o viena sija išvirto lauk. 

— O! Ė! Namas! - sušuko girtuoklis. - Velnias įsitaisė pas 
mus. Tai ką, draugai nesirodo? 

— Padainuokim, - pasakė Žakas, stumtelėdamas arčiau 
prie Umeno nešulinį balną, ant kurio sėdėjo. 

Pastarasis išgėrė pasismaginimui ir uždainavo: 


Jaleo! Jaleo! Mano žirgas pavargo. Ir aš tekinas leidžiuos 
paskui jį. 

Ei! Ei! Ei! Ateina sargyba, ir kalnuose pokši šūviai. 

Ei! Ei! Ei! Žirgeli mano, išgelbėk nuo pavojaus. 

Tegyvuoja, tegyvuoja mano žirgas. Mano žirgas su balta 
žvaigžde. 

Merginos, jaleo! Merginos, pirkite iš manęs juodų siūlų. 


Pabaigęs dainą, Umenas pajuto, kad krėslas svyruoja, ir 
dribo aukštielninkas; taip juo nusikratęs, Žakas puolė prie 
durų, jos atsivėrė, ir jis akis į akį susidūrė su išblyškusiu su- 
stingusiu beprotės veidu. 

— Teisėjas, - ištarė ji įeidama — ir griuvo ant šaltos žemės. 

Žakas jau viena koja buvo ją peržengęs; bet pasirodė kitas 
veidas, šlapias ir nustebęs, aukšto ūgio, į snieguotą apsiaus- 
tą įsisupusio vyriškio veidas. Žakas atsitraukė ir nusikvatojo 
iš siaubo ir įsiūčio. Tai buvo Lobardemonas, lydimas ginkluo- 
tų vyrų; jie pažvelgė vienas į kitą. 

sis Umenas. — Gal netyčia tu būsi rojalistas ? 

Tačiau, pamatęs šiuos du vyrus, kurie atrodė apstulbę re- 
gėdami vienas kitą, jis nutilo, kaip ir jie, suvokdamas, jog yra 
girtas, ir nusvirduliavo pakelti beprotės, vis dar tysančios tarp 
teisėjo ir kapitono. Prabilo teisėjas: 

— Ar jūs nebūsitė tas žmogus, kurį mes ką tik perse- 
kiojome? 

— Tai jis, - sušuko palydovai sutartinai. - Antrasis pabėgo. 

Žakas pasitraukė prie suskilusių lentinių siūbuojančios tro- 
belės sienų; įsisupęs į apsiaustą, lyg prie medžio šunų rujos 
priremtas lokys, ir, norėdamas laimėti laiko bei susivokti, 
stipriu niūriu balsu pasakė: 

— Pirmas, peržengęs šią krosnelę ir šios merginos kūną, 
bus lavonas. 

Jis išsitraukė iš po apsiausto ilgą durklą. Tuo metu klūpan- 
tis Umenas atsuko merginos galvą į save; jos akys buvo už- 
merktos; jis patraukė beprotę prie krosnelės, ir sklindanti 
šviesa apšvietė jos veidą. 

— O didis Dieve! - iš siaubo užsimiršęs sušuko Lobarde- 
monas. - Vėl Žana! 

— Būkite ramus, mon...on... sinjore, - ištarė Umenas, ban- 
dydamas atmerkti ilgus juodus vokus, bet jie vėl užsimerk- 
davo, ir pakelti galvą, svyrančią lyg sušlapę linai. - Bū...ūki- 
te ramus; ne... py...y...kite, ji tikrai mirusi, labai mirusi. 

Žakas užkėlė koją ant šio kūno lyg ant barjero, sužvėrėjęs 
pasilenkė ties Lobardemono veidu ir pusbalsiu jam tarė: 

— Leisk man išeiti, ir aš tau neužtrauksiu gėdos, parsida- 
vėli; aš nepasakysiu, kad ji buvo tavo dukterėčia, o aš esu ta- 
vo sūnus. 

Lobardemonas susitvardė, pažvelgė į aplinkui jį susispau- 
dusius vyrus su atkištais karabinais ir, ženklu liepęs jiems at- 
sitraukti per keletą žingsnių, labai tyliai atsakė: 

— Atiduok man sutartį, ir tu išeisi. 

— Štai ji, prie mano diržo; bet jei kas nors ją palies, gar- 
siai apšauksiu tave savo tėvu. Ką pasakys tavo ponas? 

— Atiduok man ją, ir aš tau dovanosiu gyvybę. 

— Leisk man išeiti, ir aš tau atleisiu, kad tu man ją davei. 

— Tu vis toks pat, plėšike? 

— Taip, žmogžudy. 

— Ar tau svarbus sąmokslą organizuojantis vaikas? — pa- 
klausė teisėjas. 

— Ar tau svarbus valdantis senis? - atsakė Žakas. 

— Duok man tą dokumentą; aš prisiekiau jį gauti. 

— Palik jį man; aš prisiekiau jį nunešti. 

— Kokia gali būti tavo priesaika ir tavo Dievas? - paklausė 
Lobardemonas. 

— O tavo, - pertarė Žakas, - ar ne įkaitintos geležies kry- 
žius? 

Tuo metu pakilęs ir tarp jų atsistojęs, juokdamasis ir svy- 
ruodamas Umenas paplekšnojo teisėjui per petį ir paklausė: 

— Jūs ilgokai aiškinatės, dr...drauge; jūs pažinojote jį 
anksčiau? Jis... jis geras berniukas. 

— Aš? Ne! - garsiai sušuko Lobardemonas. - Aš niekada 
nesu jo matęs. 

Tada, prisidengęs girtuokliu Umenu ir užgriozdinto kam- 
barėlio mažumu, Žakas iš visų jėgų bloškėsi silpnų sienos 
lentų link, vienu kulno smūgiu dvi išspyrė ir išnėrė lauk pro 
atsivėrusią angą. Visas lūšnos šonas buvo sudaužytas, ji su- 
siūbavo; į ją gūsiais ėmė veržtis vėjas. 

— Ei! Ei! Demonio! Santo Demonio! Kur tu eini? - sušuko 
kontrabandininkas. - Tu griauni mano namus. Čia juk Gavo 
pusė! 

Vyrai atsargiai prisiartino, atplėšė likusias lentas ir pasilen- 
kė ties bedugne. Jie pamatė keistą reginį: audra buvo įsisiau- 
tėjusi visu smarkumu, tai buvo tikra Pirėnų audra; milžiniš- 
ki Žaibai blykčiojo vienu sykiu visose keturiose horizonto 
pusėse taip greitai, kad nebuvo matyti, kaip jie užgęsta - jų 
šviesa atrodė nejudri, tarsi sustingusi, tik liepsnojantis 
skliautas kartais ūmai užgesdavo ir vėl įsiplieksdavo tomis 
pačiomis spalvomis. Šią naktį jau nebe liepsna stulbino, bet 
tamsa. Galėjai pamanyti, kad amžinai švytintis dangus kart- 

kartėmis užtemsta: taip ilgai švietė žaibai ir taip trumpam jie 
išblėsdavo. Smailios viršukalnės ir sniego nubalintos uolos 
šiame raudoname fone atrodė lyg marmuro luitai ant degan- 
čio bronzinio kupolo, rodės, tarsi ugnikalnis krečia pokštus 
vidury žiemos; vandens čiurkšlės tryško lyg ugnies fontanai, 
o sniegas šliaužė žemyn kaip akinanti lava. 

Toje judančioje masėje kapstėsi žmogus, o jo pastangos tik 
dar labiau stūmė jį į sūkurių ir vandens pilną bedugnę; jo ke- 
liai jau buvo nugrimzdę; veltui jis laikėsi įsikibęs į didžiulį pi- 
ramidės formos permatomą varveklį, lyg krištolo uola spin- 
dintį žaibams plyksint; to varveklio pamatas tirpo, ir jis lėtai 
slydo kalno šlaitu. Buvo girdėti, kaip po sniego apklotu vie- 
nas į kitą trankosi granito gabalai ir krenta į giliausias prara- 
jas. Jį dar buvo galima išgelbėti - vos keturių pėdų ilgio plo- 
telis skyrė jį nuo Lobardemono. 

— Aš grimztu! - sušuko jis. - Ištiesk man ką nors, ir tu gau- 
si sutartį. 

— Duok ją man, ir aš ištiesiu tau muškietą, - atsakė teisėjas. 

— Štai ji, - ištarė kareivis, - nes velnias Rišeljė pusėje. 

Ir, paleidęs slidžiąją savo atramą, metė į lūšną medinį ri- 
tinėlį. Lobardemonas grįžo į trobelę ir puolė sutartį lyg vilkas 
grobį. Veltui Žakas tiesė ranką; visi matė, kaip jis lėtai nusly- 
do su milžinišku, tirpstančiu, po juo yrančiu luitu ir be gar- 
so dingo sniegynuose. 

— Ak! Nelaimingasis! Tu mane apgavai! - sušuko jis. - Bet 
sutarties iš manęs niekas neatėmė... Aš tau ją atidaviau... Ar 
girdi... Tėve... 

Ir dingo po storu baltu sniego sluoksniu; toje vietoje, kur 
jis buvo, švytėjo tik akinantis baltumas, vagojamas žaibų, ten 
ir užgęstančių; girdėjosi tik griaustinio dundesys ir tarp uo- 
lų sūkuriuojančio vandens šnypštimas; nes beveik sugriautoje 
lūšnoje aplink lavoną ir niekšą susibūrę Žmonės tylėjo, su- 
kaustyti siaubo, ir bijojo, kad Dievas nenukreiptų žaibo į juos. 


XXIII skyrius 


IŠSISKYRIMAS 


Išsiskyrimas — pati didžiausia iš blogybių; 
Tik ne jums, žiaurioji! 


LAFONTENTAS 


Kas iš mūsų nesižavėjo žvelgdamas į debesis danguje? 
Kas nepavydėjo jiems laisvės ir klajonių aukštybėse, kai, ri- 
tinami vėjo ir nuspalvinti saulės, jie pamažu plaukia lyg tam- 
sių, paauksuotais pirmagaliais laivų flotilė arba, išsibarstę ne- 
dideliais būreliais, greitai skrieja liekni ir grakštūs lyg 
paukščiai klajūnai, perregimi lyg didžiuliai opalai, pabirę iš 
dangaus lobynų, ar akinamai balti tarsi kalnų sniegas, kurį 
vėjai nusineša ant savo sparnų? Žmogus - lėtas keliautojas, 
pavydintis tiems greitiems klajūnams, ir vis dėlto ne tokiems 
greitiems kaip jo vaizduotė; tačiau per vieną dieną jie suspėja 
pamatyti visas brangias, žmogui saugomas, vietas, jo prisimi- 
nimuose ar viltyse, vietas - jo laimės ar jo kančių liudytojas, 
ir tas tokias gražias nežinomas šalis, kuriose tikimasi išvysti 
viską, apie ką svajota. Žemėje, be abejonės, nėra tokio lopi- 
nėlio arba tokios laukinės uolos ar dykvietės, pro kurias pra- 
eitume abejingai, kurios nebūtų įprasmintos kokio nors žmo- 
gaus gyvenimo ir neiškiltų jo prisiminimuose; nes tartum 
skęstantys laivai prieš neišvengiamą žūtį ant visų povandeni- 
nių uolų mes paliekame savo pačių nuolaužas. 

Kur jie keliauja, tie mėlyni ir tamsūs Pirėnuose įsisiautė- 
ję audros debesys? Juos gena tolyn įkaitusio Afrikos vėjo 
dvelksmas; jie skrieja, jie ritasi vieni ant kitų ir griaudžia, lyg 
fakelus mėto į priekį žaibus ir palieka įkandin savęs ilgą lie- 
taus juostą, lyg kokią ūkanų mantiją. Vargais negalais ištrū- 
kę iš kalnų tarpeklių, trumpam sustabdžiusių jų žygį, Bear- 
ne jie palaisto gražų Henriko IV dvarą; Gijene - žemes, 
užkariautas Karolio XII; Sentonže, Puatu ir Turenėje - Karo- 
lio V ir Pilypo Augusto dvarus ir, pagaliau sulėtinę spartą virš 
Hugo Kapeto senojo būsto, grumėdami prapliumpa ant Sen 
Žermeno bokštų. 

— O ponia! - kalbėjo Mari de Mantu karalienei. - Ar ma- 
tote, kokia audra atslenka iš pietų? 

— Jūs dažnai žiūrite į tą pusę, mano brangioji, - pasirėmusi 
į balkoną, atsakė Ona Austrė. 

— Tai saulės pusė, ponia. 

— Ir audrų, - tarė karalienė, - pati regite savo akimis; pa- 
tikėkite, mano vaike, sakau iš džiaugsmo - tie debesys neža- 
da nieko, kas jus padarytų laimingą. Man labiau patiktų ma- 
tyti jus, žvelgiančią į Lenkijos pusę. Pažiūrėkite, kokią gražią 
tautą jūs galėtumėte valdyti. 

Kad išvengtų prasidedančio lietaus, pro karalienės langus 
tuo metu prajojo kunigaikštis Palatinas su gausia jaunų len- 
kų svita; vilkintys turkiškus švarkus, nusėtus sagomis iš dei- 
mantų, smaragdų ir rubinų, žalius ir pilkus kaip linas apsiaus- 
tus, su didžiulėmis plunksnomis ant skrybėlių, jie panėšėjo į 
nuotykių ieškotojus ir švytėjo ypatingu spindesiu, prie kurio 
dvaras nesunkiai įprato. Raiteliai trumpam stabtelėjo, ir prin- 
cas du kartus nusilenkė, o grakštus gyvulys, ant kurio jis jo- 
jo, skersavo, vis atsukdamas kaktą į princeses; žirgas stojosi 
piestu ir žvengė, jo karčiai plaikstėsi, ir atrodė, kad, nulen- 
kęs galvą prie kojų, jis sveikina princeses; visa princo svita 
prajodama pakartojo tą patį judesį. Iš pradžių princesė Ma- 
rija greitai atsitraukė, bijodama, kad niekas nepamatytų jos 


304 


ašarų, tačiau šis tviskantis meilikaujantis reginys privertė ją 
sugrįžti į balkoną, ir ji negalėjo susilaikyti nešūktelėjusi: 

— Kaip grakščiai Palatinas joja ant šio gražaus žirgo! Re- 
gis, pats to nė nenumano. 

Karalienė nusišypsojo. 

— Jis mąsto apie tą, kuri rytoj taptų karaliene, jei panorėtų 
linktelėti galva ir didelėmis juodomis lyg migdolai akimis 
žvilgtelėti į tą sostą, užuot vis priiminėjusi šiuos vargšus sve- 
timšalius nepatenkinta mina ir patempusi lūpą kaip dabar. 

Kalbėdama Ona Austrė kepštelėjo vėduokle per Mari lū- 
pas, ir šioji nesusilaikiusi taip pat nusišypsojo, bet tučtuojau 
nulenkė galvą, priekaištaudama pati sau už linksmumą, ir su- 
sitvardžiusi vėl nugrimzdo į liūdesį, kurį jau beveik buvo įvei- 
kusi. Ji panūdo dar kartą žvilgtelėti į sunkius virš pilies slen- 
kančius debesis. 

— Vargšas vaike, - toliau kalbėjo karalienė, - tu darai vis- 
ką, ką gali, kad būtum tikrai ištikima, ir gyveni paskendusi 
savo romano liūdesyje; tu skriaudi pati save - nemiegi, ver- 
ki ir nustoji valgyti prie stalo; kiauras naktis svajoji arba ra- 
šai; bet, perspėju tave, nieko iš to neišeis, nebent suliesėsi, 
tapsi nebe tokia graži ir prarasi karūną. O tavo Sen Maras tė- 
ra ambicingas, save pražudęs vyrukas. 

Matydama, kad Marija įsikniaubė į nosinę ir vėl ketino 
pravirkti, Ona Austrė, palikusi ją balkone, trumpam nuėjo į 
kambarį ir dėjosi ieškanti papuošalų tualetiniame stalelyje; 
netrukus iš lėto, oriai grįžusi vėl atsistojo prie lango; Marija 
buvo ramesnė ir liūdnai žvelgė į kaimą, kalvas horizonte ir 
palengva kylančią audrą. 

Karalienė prakalbo rimtesniu tonu: 

— Dievas buvo jums gailestingesnis, nei jūs galbūt nusi- 
pelnėte dėl savo neatsargumo, Mari; jis išgelbėjo jus iš dide- 
lės pražūties; jūs norėjote sudėti didžiules aukas, bet, laimė, 
jos nebuvo tokios, kokias jūs vaizdavotės. Nekaltumas jus iš- 
gelbėjo nuo meilės; jūs esate tarytum būtybė, kuri, manyda- 
ma išgėrusi mirtiną dozę nuodų, išgėrė viso labo gryno ne- 
kenksmingo vandens. 

— Bet, ponia, ką norite man pasakyti? Argi aš dar nepa- 
kankamai nelaiminga? 

— Nepertraukinėkite manęs, - tarė karalienė. - Į dabarti- 
nę savo padėtį netrukus pažvelgsite kitomis akimis. Visiškai 
nenoriu kaltinti jūsų nedėkingumu kardinolui; turiu per daug 
priežasčių jo nemylėti! Aš pati mačiau, kaip užsimezgė są- 
mokslas. O jūs, mano brangioji, galėtumėte prisiminti, kad 
Prancūzijoje jis vienintelis, prieš karalienės motinos ir dvaro 
valią norėjęs karo dėl Mantujos kunigaikštystės, kurią išplėšė 
iš Imperijos ir Ispanijos ir grąžino Nevero hercogui, jūsų tė- 
vui; čia, šioje Sen Žermeno pilyje, ir buvo pasirašyta sutartis, 
nuvertusi kunigaikštį de Gustalą. Tada jūs dar buvote paaug- 
lė... Tačiau kas nors turėjo jums tai papasakoti. O dabar vien 
iš meilės (noriu, kaip ir jūs, tuo tikėti) dvidešimt dvejų metų 
jaunuolis pasiruošęs įsakyt jį nužudyti. 

— Ak, ponia! Jis dėl to nekaltas. Prisiekiu jums, kad jis at- 
sisakė tai daryti... 

— Aš prašiau jūsų, Mari, - leiskite man kalbėti. Žinau, jis 
kilnus ir sąžiningas; noriu tikėti, jog, nepaisant mūsų laikų 
papročių, jis yra pakankamai nuosaikus ir taip toli nenueis, 
nenužudys jo taip šaltakraujiškai, kaip kad ševaljė de Gizas 
nužudė gatvėje senąjį baroną de Liuzą. Bet ar jis įstengs tam 
sukliudyti, jei prieš kardinolą bus atvirai panaudota jėga? To 
mes negalime žinoti geriau nei jis pats! Dievas vienintelis regi 
ateitį. Ar bent jis yra įsitikinęs, kad puola kardinolą dėl jūsų 
ir, norėdamas jį nuversti, rengia pilietinį karą, kuris galbūt jau 
įsiplieskė dabar, kai mes kalbame, - beviltišką karą! Kad ir 
kaip viskas pasisuktų, šis karas atneš tik blogį, nes Gastonas 
Orleanietis netrukus paliks sąmokslininkus... 

— Ką?! Ponia... 

— Išklausykite manęs, sakau jums, esu tikra, man nerci- 
kia aiškintis iš anksto. Ką darys vyriausiasis žirgininkas? Ka- 
ralius, gerai jį perpratęs, nuėjo pasitarti su kardinolu. Pasitarti 
su kardinolu —tai jam nusileisti; tačiau sutartis su Ispanija bu- 

vo pasirašyta: jei ji bus perimta, ką darys Sen Maras vienas? 
Nedrebėkite taip, mes jį išgelbėsime, mes išgelbėsime jam 
gyvybę, pažadu jums; suspėsime... Tikiuosi... 

— Ak, ponia! Jūs tikitės! Aš pražuvusi! - sušuko Mari pa- 
kirsta ir beveik nualpo. 

— Sėskime, - pasakė karalienė ir, įsitaisiusi šalia Mari prie 
kambario durų, kalbėjo toliau: 

— Be abejonės, jo didenybė, derėdamasis dėl savęs, derė- 
sis ir dėl visų sąmokslininkų, bet tremtis bus mažiausia jiems 
gresianti bausmė, amžina tremtis. Ir štai Nevero ir Mantujos 
kunigaikštytė, princesė Marija de Gonzaga - pono Anri d'Efi- 
ja, markizo de Sen Maro, tremtinio, žmona! 

— Ką gi, ponia! Vyksiu paskui jį į tremtį: tai mano parei- 
ga, aš esu jo Žmona!.. - sušuko raudodama Mari. - Norėčiau 
žinoti, kad jis jau ten ir yra saugus. 

— Aštuoniolikmetės svajonės! - apkabinusi Mari, tarė ka- 
ralienė. —- Pabuskite, vaike, pabuskite, reikia pabusti; aš neno- 
riu neigti nė vienos geros pono de Sen Maro savybės. Jis la- 
bai tvirto būdo, kilniadvasis ir labai drąsus, bet jums jis negali 
būti niekuo, ir laimė, jog nesate nei jo žmona, nei netgi su- 
žadėtinė... 

— Aš esu jo, ponia, jo vienintelio... 

— Bet be palaiminimo, - pertarė Ona Austrė, - šiaip aI taip, 
jūs nesusituokę: joks dvasininkas nebūtų drįsęs jūsų sutuok- 
ti; netgi jūsiškis to nepadarė, ir aš tai žinau. Tylėkite, - pridū- 
rė ji, savo gražiosiomis rankomis uždengdama Mari burną, - ty- 
lėkite! Jūs man pasakysite, kad Dievas girdėjo jūsų priesaikas, 
kad jūs negalite be jo gyventi, kad jūsų likimai neišskiriami, 
kad tik mirtis gali nutraukti jūsų santuoką: žavingos, jūsų am- 
žiui būdingos trumpalaikės chimeros, iš kurių vieną gražią die- 
ną pasijuoksite, laiminga, kad neteko dėl jų verkti visą gyve- 
nimą. Tarp visų šių jaunų, tokių puikių moterų, kurias matote 
šalia manęs dvare, nėra nė vienos, kuri tokio amžiaus kaip jūs, 
nebūtų puoselėjusi kokios nors nuostabios meilės svajonės ir 

nebūtų davusi slaptų priesaikų amžiams. Ir kas iš to? Svajos iš- 
sisklaidė, ryšiai nutrūko, priesaikos buvo pamirštos; o dabar jūs 
matote jas - laimingas žmonas ir motinas, apsuptas jų rangui 
deramos pagarbos; kiekvieną vakarą jos ateina čia, juokiasi ir 
šoka... Vėl spėju, ką norite man pasakyti... Jos nemylėjo taip 
kaip jūs, ar ne? Tai va - jūs klystate, brangus mano kūdiki; jos 
mylėjo taip pat stipriai ir ne mažiau už jus verkė. Dabar atver- 
siu jums didžiulę paslaptį - jūsų nevilties priežastį, nes jūs pati 
nesuvokiate, kas jus graužia. Mūsų būtis dvejopa, mano drau- 
ge: mūsų vidinis gyvenimas, jausmų gyvenimas, drasko mums 
širdį, tačiau išorinis gyvenimas prieš mūsų valią ima viršų. Vi- 
sados esame priklausomos nuo vyrų, ypač jei užimame aukš- 
tą padėtį. Būdama viena, manai esanti savo likimo šeimininkė; 
tačiau pasirodo du trys Žmonės, ir beregint prisimeni savo 
grandines, savo rangą ir aplinką. Ką aš kalbu? Galite būti už- 
sidariusi ir atsidavusi aistroms, skatinančioms jus daryti drą- 
sius, nepaprastus sprendimus, įkvepiančius nuostabioms au- 
koms, bet užtenka ateiti liokajui - paprašyti jūsų nurodymų, ir 
kerai išsisklaido, jūs sugrąžinama į tikrovę. Mus labiausiai ir 
žudo ši kova tarp mūsų norų, ketinimų ir mūsų padėties; ir jūs 
pati sielos gilumoje ant savęs dėl to pykstate, karčiai sau prie- 
kaištaujate. 

Marija nusisuko. 

— Taip, jūs manote, jog esate labai nusikaltusi. Atleiskite 
sau, Mari; visi žmonės yra tokios netobulos, viena nuo kitos 
priklausančios būtybės, kad aš nežinau, ar didieji pasitrauki- 
mai nuo pasaulio į vienumą nėra tik noras pasirodyti to paties 
pasaulio akyse: nevilties apimti, tampame rafinuoti ir mėgsta- 
me koketuoti su vienatve. Girdėjau, kad patys niūriausi at- 
siskyrėliai negalėjo susilaikyti nepasidomėję, kas apie juos kal- 
bama. Ši priklausomybė nuo viešosios nuomonės labai 
naudinga, nes beveik visuomet pergalingai sutramdo mūsų iš- 
krikusią vaizduotę ir padeda prisiminti pareigas, kurias per 
daug lengvai užmirštame. Priimdami likimą tokį, koks jis turi 
būti, mes, — tikiuosi, ir jūs tai pajusite, - paaukoję tai, kas mums 

trukdė sveikai mąstyti, išgyvename namo sugrįžusio tremtinio 
arba po košmarų kupinos nakties vėl dieną ir saulę išvydusio 
ligonio džiaugsmą. Tas jausmas, kad grįžai, taip sakant, į na- 
tūralią būseną, teikia ramybę, kurią regite spindint daugelyje 
akių, taip pat liejusių ašaras; nes gal tik viena kita moteris nėra 
patyrusi tokių pat kančių kaip jūsų. Nejau manote, kad sulau- 
žysit priesaiką, jei atsižadėsite Sen Maro? Bet judviejų niekas 
nesieja; jūs esate tikrai išteisinta jo akyse, nes daugiau nei dve- 
jus metus atsisakinėjote jums siūlomų karališkų rankų. Et! Ga- 
lų gale ką tasai aistringasis meilužis nuveikė? Iškilo, kad jus 
pasiektų; tačiau ar garbėtroška, kuri, kaip jums atrodo, padė- 
jo užsitarnauti meilę, negalėtų pasitelkti į pagalbą pačios mei- 
lės? Man rodos, kad šis jaunuolis labai apgalvotai, labai ramiai 
rezga savo politines suktybes, visiškai nepriklausomai nuo sa- 
vo didžių užmojų daro siaubingus darbus, todėl manau, jog jis 
skatinamas ne vien švelnumo. Ką jūs pasakytumėte, jei pasi- 
rodytų, jog esate tik priemonė, o ne tikslas? 

— Aš nesiliaučiau jo mylėjusi, - atsakė Mari. - Tol, kol jis 
bus gyvas, aš priklausysiu jam, ponia. 

Vos ištarus tuos žodžius, į balkoną pasipylė stiprus lietus 
su kruša; karalienė, tuo pasinaudojusi, greitai išėjo pro duris 
į savo kambarius, kur jau laukė kunigaikštienė de Ševrez, 
Mazarinis, ponia de Gėmėnė ir princas Palatinas. Karalienė 
priėjo prie jų. Marija įsitaisė šešėlyje prie užuolaidos, kad 
niekas nematytų jos paraudusių akių. Iš pradžių ji visiškai ne- 
norėjo įsitraukti į pernelyg linksmą pokalbį, bet keli žodžiai 
patraukė jos dėmesį. Karalienė rodė kunigaikštienei de Gė- 
mėnė deimantus, kuriuos ką tik buvo gavusi iš Paryžiaus. 

— Na, o ši karūna man nepriklauso, karalius ją ruošia bū- 
simajai Lenkijos karalienei; nežinau, kas ja taps. - Paskui, at- 
sisukusi į princą Palatiną, paklausė: - Mes matėme jus einant 
pro šalį, prince; pas ką ėjote? 

— Pas kunigaikštytę de Roan, - atsakė lenkas. 

Gudrusis Mazarinis, nuolatos tykodavęs progos įsismelk- 
ti į svetimas paslaptis ir pešti naudos iš plėšte išplėštų prisi- 
pažinimų, prisiartinęs tarė karalienei: 

— Kaip laiku mes prašnekome apie Lenkijos karūną. 

Mari, nepraleidusi pro ausis šios užuominos, paklausė šalia 
stovinčią ponią de Gėmėnė: 

— Ar ponas de Šabo yra Lenkijos karalius? 

Išgirdusi šiuos žodžius, karalienė nudžiugo, kad šiek tiek 
pabudo Mari išdidumas. Norėdama sudaiginti šią sėklą, ji pa- 
rodė pritarimą užsimezgusiam pokalbiui ir jį skatino. 

Kunigaikštienė de Gėmėnė sušuko: 

— Kur jau ten tokios vedybos! Betgi negalima jų išmušti 
jai iš galvos. Toji panelė de Roan, kurią visos matėme tokią 
išdidžią, atstūmusi grafą Duasonietį, Veimaro kunigaikštį ir 
Nemuro kunigaikštį, nori tekėti už paprasto bajoro! Apgailė- 
tina iš tiesų! Kur mes einame? Baisu net pagalvoti! 

Mazarinis dviprasmišku tonu paklausė: 

— Nejaugi tai tiesa? Meilė dvare! Tikra, nuoširdi meilė? 
Kas galėtų tuo patikėti? 

Klausydamasi karalienė žaidė su naująja karūna, tai atida- 
rydama, tai uždarydama dėžutę. 

— Deimantai tinka tik prie juodų plaukų, - pasakė ji. - Pa- 
žiūrėkime: Mari, duokite savo kaktą... 

— Juk ji žavinga, - toliau kalbėjo karalienė. 

— Galima pamanyti, kad ji ir skirta panelei princesei, - pa- 
sakė kardinolas. 

— Atiduočiau net savo gyvybę, kad ji liktų ant šios kak- 
tos, - ištarė princas Palatinas. 

Pro ašaras, dar tebetekančias skruostais, Marija vaikiškai 
ir nevalingai nusišypsojo - lyg saulės spindulys būtų švyste- 
lėjęs per lietų; paskui, staiga nepaprastai išraudusi, bėgte nu- 
bėgo į savo kambarius. 

Visi ėmė juoktis. Karalienė nusekė ją akimis, nusišypsojo, 
leido pabučiuoti savo ranką lenkų ambasadoriui ir pasitrau- 
kė rašyti laiško. 


XXIV skyrius 


DARBAS 


Visi šie vargšai smulkūs žmogeliai iš 
tikrųjų nedaug tegali turėti vilčių šiame 
pasaulyje, nes ir toks didis karalius jame 
tiek kenlėjo ir dirbo. 


FiniPAS DE KOMINAS 


Vieną vakarą prie Perpinjano įvyko neįprastas dalykas. 
Buvo dešimta valanda, visi jau miegojo. Apgultis užsitęsė, 
atakos beveik nutrūko, tai nuramino stovyklą ir miestą. Ispa- 
nai menkai tesidomėjo prancūzais, visi keliai į Kataloniją bu- 
vo laisvi, kaip ir taikos metu, o prancūzų kolonijoje visų pro- 
tus buvo apėmęs slaptas nerimas - didelių įvykių pranašas. 
Šiaip viskas atrodė ramu, aidėjo tik ritmingi sargybinių žings- 
niai. Nakties tamsoje žiburiavo raudonos negęstančios jų šau- 
tuvų dagčių švieselės; tik staiga beveik vienu metu pasigirdo 
muškietininkų, lengvųjų kavaleristų ir šaulių trimitai, skelb- 
dami komandą ant žirgų! Sargybiniams surikus „prie ginklų", 
pasirodė seržantai su deglais; jie bėgiojo nuo palapinės prie 
palapinės nešini ilgomis ietimis ir budino kareivius, rikiavo ir 
skaičiavo juos. Ilgos karių gretos, gaubiamos niūrios tylos, Žy- 
giavo stovyklos gatvėmis užimti kovos pozicijų, buvo girdė- 
ti sunkių batų šlepsėjimas ir eskadrono žirgų risnojimas, by- 
lojantis, kad ir kavaleristai darė tą patį. Po pusvalandžio 

judėjimas ir triukšmas nurimo, deglai užgeso, ir stojo visiška 
tyla, tik kariuomenė laukė pasiruošusi. 

Viena kraštinių stovyklos palapinių, iš vidaus apšviesta 
deglų, žibėjo kaip Žvaigždė; iš arčiau ji atrodė lyg maža bal- 
ta permatoma piramidė; po jos drobe judėjo du šešėliai. 
Lauke ant žirgų laukė keletas vyrų, viduje buvo de Tu ir Sen 
Maras. 

Išvydęs tokiu metu atsikėlusį ir ginkluotą pamaldųjį ir iš- 
mintingąjį de Tu, galėjai jį palaikyti vienu iš maišto vadovų. 
Bet iš arčiau pamatęs jo rūsčią išvaizdą ir niūrų žvilgsnį, ne- 
trukus būtum supratęs, kad maištą jis smerkia ir leidosi į jį 
įtraukiamas bei rizikavo gyvybe tik todėl, kad priėmė nepa- 
prastą sprendimą, padėjusį jam įveikti siaubą, kurį kėlė są- 
mokslas. Nuo tos dienos, kai Anri d'Efija atvėrė jam širdį ir 
patikėjo savo paslaptį, jis aiškiai suprato, kad šio taip tvirtai 
apsisprendusio jaunuolio nepaveiks jokie įspėjimai. Jis supra- 
to net daugiau, nei jam pasakė ponas de Sen Maras, nes 
įžvelgė, kad slapta jo draugo ir kunigaikštytės Marijos sąjun- 
ga yra iš tų meilės ryšių, kuriuos dažnai lydi mįslingos klai- 
dos, nesąmoningi, aistringi proveržiai ir nuskaistinti juos gali 
tik neatidėliotinas viešas palaiminimas. Suprato, kokios ne- 
pakeliamos kančios kamuoja įsimylėjėlį, tos jaunos būtybės 
dievinamą valdovą, kuris buvo pasmerktas kasdien pasirodyti 
jai kaip svetimas ir išklausyti politines paslaptis, susijusias su 
jai rengiamomis vedybomis. Tą dieną, išklausęs Sen Maro iš- 
pažintį, de Tu išbandė viską, kad sutrukdytų draugo užma- 
čioms siekti sąjungos su svetimšaliais. Jis stengėsi pažadinti 
brangiausius prisiminimus, geriausius jausmus, tačiau viskas 
veltui: jo draugo atkaklumas darėsi tik dar labiau nepalaužia- 
mas. Sen Maras, kaip prisimename, šiurkščiai atšovė: „Argi 
prašiau jūsų dalyvauti sąmoksle?' O de Tu, pažadėjęs jo ne- 
išduoti, sukaupė visas jėgas ir užgniaužęs širdies balsą tarė: 
„Jei pasirašysite tą sutartį, iš manęs nieko nesitikėkite . Ta- 
čiau Sen Maras sutartį pasirašė, o de Tu tebebuvo šalia jo. 

Įprotis laisvai aptarinėti draugo planus turbūt ir lėmė tai, 
kad jie nebeatrodė tokie baisūs; jo panieka kardinolo kuni- 
gaikščio nedorybėms, pasipiktinimas pavergtu parlamentu 
(šeima jam buvo ištikima) ir korumpuotu teisingumu, garsios 
pavardės ir ypač vadų kilnumas - visa tai sušvelnino pirmąjį 
skausmingą įspūdį. Pažadėjęs Sen Marui saugoti paslaptį, ma- 
nė galįs žinoti ir apie antraeiles detales, o po atsitiktinumo, su- 
vedusio jį su sąmokslininkais pas Marioną Delorm, jautėsi su 
jais susietas garbės ryšiais ir turįs žūtbūt tylėti. Paskui susiti- 
ko su Gastonu Orleaniečiu, kunigaikščiu de Bujonu ir Fontra- 
ju; šie įprato kalbėti jam girdint be baimės, o jis išklausydavo 
juos be pykčio. Dabar draugui gresiantys pavojai traukė jį į sū- 
kurį lyg magnetas. Sielos gilumoje de Tu kentėjo, bet visur se- 
kė paskui Sen Marą, buvo nepaprastai mandagus ir dabar vi- 
jo šalin mintis apie baimę. Tyliai pasiaukojęs, manė, kad būtų 
negarbinga atsiimti tą auką, negarbinga jiems abiem. 

Vyriausiasis žirgininkas buvo su šarvais, ginkluotas, apsi- 
avęs plačiaauliais batais. Ant stalo, tarp dviejų deglų, gulėjo 
didžiulis pistoletas su uždegta dagtimi, priešais pistoletą — 
sunkus varinis laikrodis. De Tu vilkėjo juodą apsiaustą, sto- 
vėjo nejudėdamas, sukryžiavęs rankas; Sen Maras vaikštinėjo 
susinėręs rankas už nugaros ir retkarčiais žvilgčiojo į per lė- 
tai, jo nuomone, slenkančias rodykles; jis pravėrė palapinę, 
pasižiūrėjo į dangų ir vėl sugrįžo: 

— Nematau ten, aukštybėse, savo žvaigždės, - tarė, - bet 
tai nesvarbu! Ji čia, mano širdyje. 

— Apniukę, - atsiliepė de Tu. 

— Liepkite laikui paskubėti. Jis eina, mano drauge, eina, 
dar dvidešimt minučių, ir viskas bus baigta. Kariuomenė lau- 
kia pistoleto šūvio, ir jie pradės. 

De Tu laikė rankoje dramblio kaulo kryželį, žvilgčiodamas 
čia į jį, Čia į dangų. 

— Jau metas, - tarė, - atnašauti auką; aš nesigailiu, bet 
nuodėmės taurė karti mano lūpoms! Skyriau savo dienas do- 

rai ir protui, o štai esu pasiruošęs įvykdyti nusikaltimą ir 
griebtis špagos. - Stipriai suspaudęs Sen Maro ranką, pridū- 
rė: - Tik dėl jūsų, tik dėl jūsų, - jis buvo pagautas aklai atsi- 
davusios širdies protrūkio, - aš džiaugiuosi savo paklydimais, 
jeigu jie prisideda prie jūsų šlovės, - nusižengiau tik dėl jū- 
sų laimės. Atleiskite, kad valandėlę mane vėl apniko nuola- 
tinės viso Mano gyvenimo mintys. 

Sen Maras įdėmiai žiūrėjo į jį, jo skruostu lėtai slinko ašara. 

— Dorybingasis drauge, - tarė, - tegul jūsų nusižengimas 
krinta ant mano galvos! Bet tikėkimės, kad Dievas, atleidžian- 
tis tiems, kurie myli, bus su mumis, nes mudu nusikaltėliai, 
aš - iš meilės, jūs - iš draugystės. 

Staiga pasižiūrėjęs į laikrodį, jaunuolis paėmė ilgąjį pisto- 
letą ir rūsčiai apžiūrėjo rūkstančią dagtį. Ilgi plaukai krito ant 
jo veido lyg jauno liūto karčiai. 

— Nesudek tučtuojau, - riktelėjo, - rusenk iš lėto! Tu su- 
kelsi gaisrą, kurio neužgesintų viso vandenyno bangos; tavo 
liepsna netrukus apšvies pusę pasaulio ir, gali būti, pasieks 
daugybę sostų. Dek iš lėto, brangioji ugnie, tave įpučiantys 
vėjai nesulaikomi ir baisūs — tai meilė ir neapykanta. Negesk, 
tavo sprogimas nuaidės toli, ir aidas atsklis iki vargšo lūšnos 
ir karaliaus rūmų. Dek, dek, trapi liepsnele, man tu esi ir vai- 
duoklis, ir žaibas! 

Tebelaikydamas mažą dramblio kaulo kryželį, de Tu tyliai 
murmėjo: 

— Viešpatie, atleisk mums už kraują, kurį praliesime, kau- 
damiesi su nedorėliu ir bedieviu! - Paskui pakėlė balsą: - Ma- 
no drauge, dora triumfuos, ji viena triumfuos. Dievas leido, 
kad baisioji sutartis mūsų nepasiektų, nusikaltimo įrodymai, 
be abejonės, sunaikinti; mes kausimės be užsienio pagalbos, 
O gal ir visai nesikausime; Dievas pakeis karaliaus širdį. 

— Jau metas, metas, - sušuko Sen Maras, įsmeigęs keistu 
džiaugsmingu pykčiu degančias akis į laikrodį, - dar kelios 
minutės, ir stovyklos kardinolininkai bus sutriuškinti; mes 
trauksime į Narboną, jis ten... Paduokite šį pistoletą. 

Po šių žodžių d'Efija staiga pravėrė palapinę ir paėmė pis- 
toleto dagtį. 

— Kurjeris iš Paryžiaus! Kurjeris iš dvaro! - pasigirdo bal- 
sas lauke. 

Apsipylęs prakaitu, sunkiai šnopuodamas iš nuovargio, vy- 
ras nušoko nuo žirgo ir įėjęs padavė Sen Marui laiškelį. 

— Nuo karalienės, pone, - tarė. 

Sen Maras išbalo ir perskaitė: 


PONE MARKIZE DE SEN MARAI, 

Rašau jums šį laišką ir maldauju bei prašau jūsų, kad leis- 
tumėte atlikti savo pareigą mūsų mylimai įdukrai ir draugei, 
princesei Marijai Gonzagai, kurią tik jūsų meilė sulaiko nuo 
jai pasiūlytos Lenkijos karalystės. Tyrinėjau jos sielą; ji dar la- 
bai jauna, ir aš tikiu, kad priims karūną daug lengviau ir ne 
taip skausmingai, kaip jūs galbūt manote. 

Dėl jos pradėjote karą, kuris įstums mano gražią ir mielą 
Prancūzijos šalį į liepsnas ir kraują; maldauju jūsų ir labai 
prašau, jog pasielgtumėte kaip bajoras ir kilniai išlaisvintu- 
mėte Mantujos kunigaikštytę nuo pažadų, kuriuos ji galėjo 
jums duoti. Taip grąžinsite ramybę jos sielai, o mūsų brangiai 
šaliai - taiką. 

Karalienė, kuri, jei to reikia, puola po jūsų kojomis. 

ONA 


Sen Maras ramiai padėjo pistoletą ant stalo, nors prieš tai 
buvo atsukęs vamzdį į save. Nustvėręs pieštuką, jis greitai už- 
rašė kitoje to paties laiško pusėje: 


Ponia, 
Marija Gonzaga - mano žmona, todėl Lenkijos karaliene 
galės tapti tik po mano mirties; aš mirštu. 
SEN MARAS 

Ir, lyg nenorėdamas sau leisti nė akimirksnio pagalvoti, 
greitai įbruko jį kurjeriui į rankas: 

— Ant žirgo, ant žirgo! - šūktelėjo įniršęs. - Jei sugaiši 
bent valandėlę, tau galas. 

Pasižiūrėjęs, kaip šis išvyko, jaunuolis grįžo. 

Kurį laiką stovėjo šalia savo draugo išblyškęs, įsmeigęs 
sustingusį žvilgsnį į žemę, lyg beprotis. Pajuto, kad svir- 
duliuoja. 

— De Tu! - suriko. 

— Ko pageidaujate, mielas drauge? 

— De Tu! - vėl suriko prislopintu balsu. 

Ir griuvo veidu į žemę kaip nukirstas medis. 

Didžiosios audros būna įvairios - tai priklauso nuo klima- 
to zonų, kur jos siaučia; audros, apimančios didžiulius plotus 
šiaurės kraštuose, kaip sakoma, susitelkia į vieną debesį karš- 
tuose pietuose, debesį, juo labiau grėsmingą, kai horizontas 
tebėra visiškai giedras, o įsišėlusiose bangose, nusidažiusio- 
se žmogaus krauju, vis dar atsispindi dangaus žydrynė. Tą 
patį galime pasakyti ir apie didžiąsias aistras: kartais jos pa- 
sireiškia kuo keisčiausiai, tačiau tai priklauso nuo mūsų cha- 
rakterio; kaip smarkiai jos įsisiautėja stipriose širdyse, kuriose 
po visuomenės primestų konvencijų apvalkalu susitvenkę 
tiek galios! O kai susijungia jaunystė ir neviltis, sunku nuspė- 
ti, kur nuneš jų šėlsmas ir kas atsitiks tam siautuliui nurimus; 
nežinia, ar vulkanas susprogdins kalną, ar ugnis staiga užges 
jo gelmėse. 

Išsigandęs de Tu pakėlė draugą; pro šnerves ir ausis sro- 
veno kraujas, ir galėjai pamanyti, kad jis miręs, jei iš akių ne- 
būtų tekėję ašarų srautai — tai buvo vienintelis gyvybės žen- 
klas; bet staiga jis pravėrė vokus, apsidairė ir nepaprastos 
valios pastangomis prisiminė, kas įvyko, o prisiminęs atgavo 
stiprybę. 

— Aš atsakingas prieš Žmones, - tarė, - reikia viską baig- 
ti. Mano drauge, pusė dvyliktos; signalo laikas praėjo; įsa- 

kykite jiems už mane grįžti į stovyklą, - tai buvo netikras 
aliarmas, ir šį vakarą aš pats viską paaiškinsiu. 

De Tu jau suprato šio įsakymo svarbą — jis išėjo ir netrukus 
grįžo; Sen Maras sėdėjo ramus ir bandė nusivalyti nuo veido 
kraują. 
varžote. 

— Nesitrauksiu nuo jūsų, - atsakė šis. 

— Sprukite, sakau jums, Pirėnai netoli. Nemoku ilgai kal- 
bėti, net su jumis, bet, jei liksite su manimi, perspėju - jūs 
mirsite. 

— Aš lieku, - dar sykį pakartojo de Tu. 

— Tesaugo jus Dievas! - tarė Sen Maras. - Dabar aš tapsiu 
bejėgis. Būkite čia. Pašaukite Fontrają ir visus sąmokslinin- 
kus, išdalinkite šiuos pasus, ir tesprunka greitai; pasakykite 
jiems, kad viskas pralaimėta ir kad aš jiems dėkoju. O pats, 
sakau dar kartą, bėkite su jais, - prašau jūsų; kad ir ką nu- 
spręstumėte, prisiekiu gyvybe, nelydėkite manęs. Duodu 
jums žodį - pats nesižudysiu. 

Paskui, nė nepažvelgęs į savo draugą, paspaudė jam ran- 
ką ir puolė iš palapinės. 

O už kelių Ijė nuo stovyklos vyko kitokie pokalbiai. Nar- 
bonoje, tame pačiame kabinete, kur kadaise matėme Rišeljė, 
tvarkantį su Žozefu valstybės reikalus, ir dabar sėdėjo šiedu 
vyrai, beveik tokie patys; tik ministras per trejus kančių me- 
tus buvo smarkiai pasenęs, o kapucinas dėl savo kelionių re- 
zultatų buvo išsigandęs tiek pat, kiek jo šeimininkas ramus. 

Kardinolas sėdėjo šezlonge, jo kojos buvo susuptos į šil- 
tus, kailiais muštus apklotus, o ant kelių tupėjo trys kačiukai, 
kurie raičiojosi ant raudono jo drabužio; retkarčiais ministras 
paimdavo vieną ir užmesdavo ant kitų, kad nesiliautų žaidę 
ir, žiūrėdamas į juos, patenkintas juokėsi; ant kojų gulėjo į di- 
džiulę movą ar gyvus kailinius panaši jų mama. 

Sėdėjęs šalia Žozefas vėl prakalbo apie tai, ką buvo nugir- 
dęs klausykloje, ir vis dar balo prisimindamas jam grėsusį pa- 

vojų, nes jį galėjo užtikti arba nužudyti Žakas, o baigė tokiais 
žodžiais: 

— Monsinjore, aš negaliu nesijaudinti iki pat sielos gel- 
mių, kai prisimenu grėsusius ir tebegresiančius jūsų eminen- 
cijai pavojus. Breteriai siūlėsi jus nusmeigti durklu; matau, 
kad Prancūzijoje prieš jus sukilo visas dvaras, pusė kariuome- 
nės ir dvi provincijos; užsienyje - Ispanija ir Austrija pasiruo- 
šusios siųsti kariuomenes; visur spąstai ir kovos, durklai ir pa- 
trankos!.. 

Tebežaisdamas kardinolas tris kartus nusižiovavo ir tarė: 

— Katė - labai gražus gyvulys! Tai salono tigras. Koks 
lankstumas, kokia nepaprasta gracija! Pažvelkite į tą gelsvą 
mažylį - jis apsimeta miegąs, kad anas dryžuotasis pultų ne 
jį, bet jo brolį, o kaip šis drasko aną, pažvelkite, kaip jis su- 
leidžia nagus jam į šoną! Manau, jog nužudytų jį, jei būtų 
stipresnis! Labai miela! Kokie gražūs padarėliai! 

Kardinolas užsikosėjo, ilgai čiaudėjo, paskui vėl prakalbo: 

— Mesire Žozefai, buvau liepęs jums pasakyti, kad apie 
reikalus kalbėtumėte tik po mano vakarienės; noriu valgyti, 
nors dar ne metas; mano gydytojas Šiko man patarė maitin- 
tis reguliariai, ir man skauda šoną. Mano vakaras bus toks, — 
pridūrė pažiūrėjęs į sieninį laikrodį, - devintą valandą sutvar- 
kysime pono Vyriausiojo reikalus, dešimtą liepsiu apnešti 
mane ratu aplink sodą, kad įkvėpčiau nakties oro, paskui va- 
landą ar dvi pamiegosiu, vidurnaktį atvyks karalius, o ketvirtą 
valandą galėsite vėl užeiti ir paimti orderius areštams, nuo- 
sprendžius ar kitokius nurodymus. Jie bus skirti provinci- 
joms, Paryžiui ar jo didenybės kariuomenei. 

Visa tai Rišeljė pasakė vienodu monotonišku balsu, tik bal- 
są gal kiek pakeitė silpna krūtinė ir tai, kad jam trūko kelių 
dantų. 

Buvo septinta valanda vakaro; kapucinas išėjo. Kardinolas 
ramiai pavakarieniavo ir, laikrodžiui išmušus pusę devynių, 
liepė pašaukti Žozefą, o šiam atsisėdus prie stalo, tarė: 

— Štai ką jie surezgė prieš mane per daugiau kaip dvejus 
metus! Tikri vargšai! Net kunigaikštis de Bujonas mano aky- 
se visai smuko, o maniau, kad jis gana gabus; aš jį stebėjau, 
dabar klausiu tavęs, ar jis padarė nors vieną žingsnį, vertą tik- 
ro valstybės vyro? Karalius, Orleano kunigaikštis ir visi kiti 
teįstengė dėl manęs jaudintis, bet nesuviliojo nė vieno mano 
žmogaus. Tik tas mažasis Sen Maras logiškai mąstė ir viską, 
ką darė, padarė puikiai, reikia pripažinti, jis iš tiesų gabus; 
būčiau padaręs jį savo mokiniu, jei ne atšiaurus charakteris, 
bet jis nutraukė su manimi ryšius, ir aš labai ant jo pykstu. 
Daugiau nei dvejus metus leidau visiems laisvai plaukioti, o 
dabar ištrauksime tinklą. 

— Jau seniai metas, monsinjore, - tarė Žozefas, kurį kalban- 
tis su kardinolu vis krėtė drebulys. - Ar jūs žinote, kad nuo Per- 
pinjano iki Narbonos netoli? Ar žinote, kad čia turite stiprią 
kariuomenę, 0 stovyklos daliniai silpni ir nepatikimi? Kad kil- 
mingasis jaunimas įniršęs, o karaliumi negalima pasikliauti? 

Kardinolas pasižiūrėjo į sieninį laikrodį. 

— Dar tik pusė devynių, pone Žozefai, jau sakiau jums, 
kad šiuo reikalu užsiimsiu devintą valandą. O belaukiant, 
kadangi teisingumas turi būti įgyvendintas, parašysite, ką 
padiktuosiu, nes mano atmintis labai gera. Pasaulyje tebė- 
ra, Matau iš savo užrašų, keturi Urbeno Grandjė teisėjai; tas 
Urbenas Grandjė buvo tikras genijus, - piktai pridūrė kardi- 
nolas, o Žozefas prikando lūpą, - visi kiti jo teisėjai niekin- 
gai mirė, lieka Umenas, bet jį pakars kaip kontrabandinin- 
ką, taigi duokim jam ramybę, tik va tas baisusis Laktansas, 
taikiai sugyvenęs su Barė ir Minjonu. Imkite ir rašykite Pu- 
atjė vyskupui: 


MONSINJORE, 

Jo Didenybės valia tėvai Barė ir Minjonas turi būti atšauk- 
ti iš savo parapijų ir trumpiausiu laiku išsiųsti į Liono miestą, 
taip pat ir tėvas Laktansas, kapucinas, kad ten stotų prieš slap- 
tąjį teismą kaip įtariami nusikalstama antivalstybine veikla. 

Žozefas rašė taip šaltai, kaip turkas nukerta galvą moste- 
lėjus šeimininkui. 

Pasirašydamas laišką, kardinolas dėstė: 

— Pasakysiu jums savo pageidavimą, kokiu būdu jie turė- 
tų dingti, nes svarbu panaikinti visus šio seno proceso pėd- 
sakus. Apvaizda gerai man pasitarnavo, pasiimdama visus 
šiuos žmones; aš baigsiu jos darbą. Tiek apie tai ir težinos pa- 
likuonys. 

Ir perskaitė kapucinui tą puslapį iš savo „Memuarų“, kur 
kalbama apie burtininko apsėdimą ir kerus. 

Kol jis pamažu skaitė, Žozefas paslapčia vis žvilgčiojo į 
laikrodį. 

— Vėlu imtis pono Vyriausiojo, - pagaliau tarė kardino- 
las. - Na, gerai, kad padaryčiau tau malonumą, imkimės jo. 
Tu manai, aš neturiu pagrindo būti ramus? Tu manai, jog lei- 
dau vargšams sąmokslininkams nueiti per toli? Ne. Štai po- 
pieriukai, kurie tave nuramintų, jei žinotum, kas tai. Pirmiau- 
sia, šiame išskobto medžio ritinėlyje yra sutartis su Ispanija, 
nutverta Olorone. Aš labai patenkintas Lobardemonu, jis ap- 
sukrus Žmogus! 

Po tankiais Žozefo antakiais sužibo žiauraus pavydo liepsna. 

— Ak, monsinjore, - įsiterpė jis, - jūs nežinote, iš kokio 
žmogaus ją išlupo; tiesa, jis leido tam žmogui numirti; ir čia 
jau mums nėra ko skųstis; šiaip ar taip, jis buvo sąmokslinin- 
kų agentas - tai jo sūnus. 

— Jūs sakote tiesą? - griežtai paklausė kardinolas. - Ma- 
nau, neišdrįstumėte man meluoti. Kaip jūs tai sužinojote? 

— Iš jo palydos, monsinjore. Štai jų pranešimai, jie stos 
prieš teismą. 

Kardinolas permetė akimis tuos naujus popierius ir pridūrė: 

— Mes dar pasinaudosime juo per sąmokslininkų teismą, 
paskui galėsite daryti, ką norėsite, atiduodu jį jums. 

Žozefas laimingas pasiėmė brangiuosius skundus ir tęsė 
pokalbį. 

— Jo eminencija kalba apie teismą tų, kurie dar ginkluo- 
ti ir ant žirgų. 

— Jie ne visi tenai. Paskaityk šį Gastono Orleaniečio laiš- 
ką, adresuotą Šavinji; jis prašo malonės, jam jau gana. Jis net 
neišdrįso kreiptis pirmiausia į mane, o tik nusižeminęs išdėstė 
savo prašymą vienam iš mano tarnų. 

— Bet kitą dieną atgavo drąsą ir man pačiam atsiuntė štai 
šį laišką, o trečią karaliui. 

— Jo planai jį smaugė, jis negalėjo jų saugoti. Bet manęs 
nenuraminsi tokiomis smulkmenomis, man reikia visiškos iš- 
pažinties, arba išvysiu jį iš karalystės. Liepiau šį rytą jam 
parašyti. 

— Nuostabųjį ir galingąjį kunigaikštį de Bujoną, nepri- 
klausomą Sedano senjorą ir Italijos kariuomenių vyriausiąjį 
vadą, karininkai neseniai sučiupo tarp kareivių, pasislėpusį 
šiaudų kupetoje. Taigi lieka tik abu mano jaunieji kaimynai. 
Jie įsivaizduoja, kad visa stovykla klauso jų įsakymų, nors iš 
tikrųjų jiems pavaldžios tik Raudonosios kuopos; visi kiti da- 
liniai yra Gastono Orleaniečio, ir jie nepajudės, o mano pul- 
kai juos suims. Bet aš leidau visiems apsimesti, kad jų klau- 
soma. Jeigu jie duos ženklą pusę dvyliktos, iškart bus suimti, 
jei ne, karalius man juos atiduos tarp vidurnakčio ir pirmos 
valandos. Matote, Žozefai, viskas įvyko be jūsų; tvarkomės 
puikiai, o per visą tą laiką nepastebėjau, kad būtumėte mums 
padaręs didelių paslaugų; jūs nerūpestingas. 

— Ak, monsinjore, jei žinotumėte, kiek turėjau vargo, kol 
atskleidžiau sutarties pasiuntinių kelią! Sužinojau jį tik rizi- 
kuodamas gyvybe iš šių dviejų jaunuolių: 

Nugrimzdęs į krėslą kardinolas pašaipiai nusikvatojo. 

— Turėjai gana juokingai atrodyti ir gerokai išsigąsti toje 
dėžėje, Žozefai, tikriausiai pirmąkart gyvenime išgirdai kal- 
bant apie meilę. Ar tau patinka ta kalba, tėve Žozefai? Ir pa- 
sakyk man, ar gerai ją supranti? Nemanau, kad ji būtų įstri- 
gusi tau į galvą. 

Sukryžiavęs rankas, Rišeljė smagiai žiūrėjo į apstulbusį ka- 
puciną ir toliau kalbėjo pašaipiu didiko tonu, kuriuo kartais 
prašnekdavo; jis mėgavosi nešvankiausias lūpas privertęs tarti 
kilniausius žodžius: 

— Nagi, Žozefai, pasakyk, kas, tavo nuomone, yra meilė? 
Kas tai galėtų būti? Juk tu matai, kad ji egzistuoja ne tik ro- 
manuose. Šis puikus jaunuolis įsivėlė į tuos sąmokslus tik dėl 
meilės. Pats girdėjai savo nevertomis ausimis. Na, tai kas yra 
meilė? Aš nieko apie ją neišmanau. 

Taip sutriuškintas kapucinas kvailu bukaprotišku gyvulio 
žvilgsniu žiūrėjo į parketą. Ilgai svarstęs, pagaliau prabilo 
garsiu sniaukrojančiu balsu: 

— Tai turi būti pavojingas karštis, drumsčiantis protą, bet, 
tiesą sakant, monsinjore, prisipažįstu, jog iki šios dienos nie- 
kad apie tai nesu galvojęs ir visada nejaukiai jaučiausi kalbė- 
damas su moterimis; norėčiau, kad jos būtų ištremtos iš vi- 
suomenės, ir apskritai -nesuprantu, kam jos reikalingos, 
nebent atskleisti paslaptims, kaip mažoji kunigaikštytė arba 
Mariona Delorm, kurią labai rekomenduočiau jūsų eminen- 
cijai. Ji viską apgalvojo ir labai vikriai tarp sąmokslininkų pa- 
skleidė mūsų mažąją pranašystę. Šį kartą nepražiopsojome 
nuostabiojo, kaip per Edeno apsiaustį, ir bausmės vykdymo 
dieną mums tereikės rasti langą, pro kurį jūs įlįsite. 

— Štai ir vėl kalbate kvailystes, pone, - tarė kardinolas, - 
jei toliau taip kalbėsite, tapsiu toks pats juokingas kaip jūs. 
Aš per daug stiprus, ir man nereikia dangaus pagalbos - kad 
daugiau to negirdėčiau! Domėkitės tik tais žmonėmis, ku- 
riuos jums perleidžiu, ką tik jums tai pasakiau. Kai suims vy- 
riausiąjį žirgininką, liepsite jį nuteisti ir nužudyti Lione. Ne- 
benoriu į šį reikalą veltis, jis man per menkas tai lyg akmuo 
po mano kojomis, tad neturėčiau taip ilgai apie jį galvoti. 

Žozefas nutilo. Jis negalėjo suprasti šio žmogaus, kuris, ap- 
suptas ginkluotų priešų, kalbėjo apie ateitį kaip apie savo pa- 
ties tvarkomą dabartį, o apie dabartį - kaip apie praeitį, ku- 

rios jau nebebijo. Nežinojo, bepročiu ar pranašu, žmonijos 
tarnu ar vadu jį laikyti. 

Dar labiau nustebo, kai skubiu žingsniu įėjo Šavinji ir, brū- 
žindamas batais į kardinolo taburetę, lyg ruoštųsi nugriūti, 
susijaudinęs suriko: 

— Monsinjore, vienas jūsų tarnas atvyko iš Perpinjano, ten 
matė stovyklose subruzdimą, o jūsų priešus ant žirgų... 

— Jie nulips žemėn, pone, - atsakė Rišeljė, perkeldamas 
taburetę, - man atrodo, jūs pernelyg neramus. 

— Bet... bet... monsinjore, ar nereikėtų perspėti pono de 
Fabero? 

— Leiskite jam miegoti, ir pats eikite gulti, Žozefai, jūs 
taip pat. 

— Monsinjore, dar vienas nepaprastas dalykas: atvyksta 
karalius. 

— Tai iš tikrųjų nepaprasta, - atsakė žvelgdamas į laikro- 
dį ministras, - laukiau jo tik po dviejų valandų. Išeikite abu. 

Netrukus pasigirdo batų trepsėjimas ir sužvangėjo ginklai, 
skelbiantys, kad atvyko valdovas. Atsidarė abi durų sąvaros, 
kardinolo gvardiečiai tris kartus ietimis stuktelėjo į parketą, 
ir pasirodė karalius. 

Jis ėjo iš vienos pusės pasiremdamas nendrine lazda, o iš 
kitos atsirėmęs į savo nuodėmklausio tėvo Sirmono petį; šis 
pasitraukė ir paliko jį su kardinolu. Pastarasis vos ne vos pa- 
sikėlė ir neįstengė žengti karaliaus link nė žingsnio, nes jo 
skaudančios kojos buvo suvyniotos, mostu parodė, kad padė- 
tų valdovui atsisėti prie ugnies, priešais jį. Liudvikas XIII su- 
smuko į didelį krėslą, papuoštą pagalvėlėmis, paprašė taurės 
eliksyro, gelbstinčio nuo dažnų nualpimų, kurių priežastis 
buvo jį išsekinusi liga, mostu liepė visiems pasitraukti ir, li- 
kęs akis į akį su Rišeljė, ėmė bejėgiškai kalbėti: 

— Aš iškeliauju, mano mielas kardinole, jaučiu, kad einu 
pas Dievą, silpstu diena iš dienos, nei vasara, nei pietų oras 
man negrąžino jėgų. 

— Aš būsiu pirmesnis už jūsų didenybę, - atsakė minist- 
ras, - Mirtis jau pakirto man kojas, jūs matote, bet kol mano 
galva mąstys, o ranka rašys, aš tarnausiu jums. 

— Esu tikras, kad norėjote pridurti: jūsų širdis mane my- 
lės, - tarė karalius. 

— Ar jūsų didenybė gali tuo abejoti? - atsakė suraukda- 
mas antakius ir kandžiodamas lūpas kardinolas, nes tokia 
pradžia jį nervino. 

— Kartais tuo abejoju, - atsakė valdovas, - noriu pasikal- 
bėti su jumis atvira širdimi ir jumis pasiskųsti jums pačiam. 
Jau treji metai du dalykai guli ant mano sąžinės, niekada su 
jumis apie tai nesu kalbėjęs, bet slapta pykau ant jūsų, ir jei 
kas būtų galėjęs man įteigti jūsų interesams prieštaraujančius 
sprendimus, būtų buvęs tik šis prisiminimas. 

Toks atvirumas būdingas silpniems žmonėms, kurie kom- 
pensuoja savo silpnumą, sukeldami nerimą tam, kuris juos 
valdo, niekada nesiryždami jam už bloga atmokėti blogiu, už 
priklausomybę jie keršija vaikiškais ginčais. Iš šių žodžių Ri- 
šeljė suprato, kad jam grėsė didelis pavojus, bet kartu suvo- 
kė, jog būtina išlieti visą pagiežą ir, norėdamas pagreitinti šių 
svarbių prisipažinimų protrūkį, griebėsi protestų, nes manė, 
kad jie labiausiai suerzins karalių. 

— Ne, ne, - pagaliau suriko karalius, - netikėsiu niekuo, 
kol jūs man nepaaiškinsite tų dviejų dalykų, kurie neduoda 
man ramybės, kuriuos man neseniai vėl priminė ir kurių nie- 
kaip negaliu pateisinti. Turiu galvoje Urbeno Grandjė proce- 
są, - jo Man niekas deramai nepaaiškino, ir jūsų neapykantos 
mano nelaimingai motinai ir net jos palaikams motyvus. 

— Tik tiek, valdove? - paklausė Rišeljė. - Ir tai mano vie- 
ninteliai nusižengimai? Juos lengva paaiškinti. Pirmoji byla 
turėjo būti nuslėpta nuo jūsų didenybės dėl siaubingų ir 
šlykščių to skandalo detalių. Žinoma, tai buvo menas, kurį te- 
galima pavadinti nusikalstamais kerais, - jau vien tik pavadi- 
nimas piktina padorumą, tad, pasakodami apie juos, būtume 

atskleidę pavojingas paslaptis nekaltybei, - tai buvo šventa 
klasta, kad nuslėptume nuo liaudies akių tą purvą. 

— Užteks, užteks, kardinole, - tarė Liudvikas XIII nusi- 
gręždamas ir paraudęs nuleido akis, - nebegaliu ilgiau klau- 
sytis; suprantu jus, tie vaizdai mane žeistų; pritariu jūsų mo- 
tyvams. Man to niekas nesakė, nuo manęs slėpė tas šlykščias 
nedorybes. Bet ar tikrai šie nusikaltimai įrodyti? 

— Visus įrodymus turėjau savo rankose, valdove, na o kal- 
bant apie šlovingąją karalienę Mariją Mediči, mane stebina, 
kad jūsų didenybė pamiršo, kaip buvau prie jos prisirišęs. 
Taip, nebijau prisipažinti: būtent jai aš skolingas už savo iš- 
kilimą; ji pirmoji teikėsi pažvelgti į Liusono vyskupą, kuriam 
tada buvo tik dvidešimt dveji metai, ir priartino jį prie savęs. 
Kaip aš kentėjau, kai ji pati privertė mane kovoti drauge su 
ja dėl jūsų didenybės interesų, bet kadangi pasiaukojau dėl 
jūsų, niekada neturėjau ir neturėsiu dėl to jokių skrupulų. 

— Jūs, prašom, bet aš? - tarė karčiai valdovas. 

— Ak, valdove, - sušuko kardinolas, - pats Dievo sūnus 
jums duoda pavyzdį. Savo poelgius mes stengėmės derinti pa- 
gal visų tobulybių pavyzdį, ir Dievas mato: paminklas bran- 
giems jūsų motinos palaikams dar nepastatytas tik todėl, kad 
bijojome sužeisti jūsų širdį ir priminti motinos mirtį; štai todėl 
ir atidėliojome darbus. Bet tebus palaiminta toji diena, kada 
galiu su jumis apie tai kalbėti! Aš pats atlaikysiu pirmąsias Mi- 
šias Sen Deni, kai ji ten atsiguls, jei Apvaizda duos man jėgų. 

Karaliaus veidas kiek sušvelnėjo, bet vis dar tebebuvo ne- 
patenkintas, ir kardinolas, sumojęs, kad šį vakarą įtikinėji- 
mais daugiau nieko nepasieks, staiga nusprendė griebtis drą- 
siausio būdo - atvirai pulti priešą. Atidžiai žiūrėdamas į 
karalių, jis šaltai tarė: 

— Ar dėl to leidote mane nužudyti? 

— Aš? - paklausė karalius. - Jus apgavo; žinoma, aš girdė- 
jau apie sąmokslą ir norėjau su jumis apie tai pakalbėti, bet 
neįsakiau nieko, kas galėtų jums pakenkti. 

— Sąmokslininkai kalba kitaip, valdove, tačiau privalau ti- 
kėti jūsų didenybe ir būsiu labai laimingas, jei įvyko nesusi- 
pratimas. Bet ką jūs norėjote teiktis man pasakyti? 

— Aš... norėjau atvirai, tarp mūsų šnekant, pasakyti, kad 
gerai padarytumėte, jei pasisaugotumėte mano brolio... 

— Ak, valdove, negaliu tuo dabar patikėti, nes štai laiškas, 
kurį jis ką tik per mane jums atsiuntė, ir atrodo, kad jis nu- 
sikalto net jūsų didenybei. 

Nustebęs karalius perskaitė: 


MONSINJORE, 

Mane apėmė neviltis, kad ir vėl nebuvau iki galo ištikimas 
Jo Didenybei. Nusižeminęs maldauju priimti tūkstantį atsipra- 
šymų ir reiškiu nuolankumą bei atgailą. 

Jūsų labai nusižeminęs valdinys, GASTONAS 


— Ką tai reiškia? - sušuko Liudvikas. - Jie taip pat išdrį- 
so ginkluotis prieš mane? 

— Taip pat, - kandžiodamas lūpas, tyliai ištarė kardinolas, 
paskui tęsė: - Taip, valdove, taip pat, o galutinai mane įtikin- 
tų šis mažas popieriaus ritinėlis. 

Kalbėdamas jis iš skobto šeivamedžio gabalo ištraukė su- 
suktą pergamentą ir išvyniojo prieš karaliaus akis. 

— Tai paprasčiausia sutartis su Ispanija, ir aš, pavyzdžiui, 
netikiu, kad jūsų didenybė būtų ją pasirašęs. Čia matote dvi- 
dešimt tvarkingų punktų. Viskas numatyta: prieglobsčio vie- 
tos, kariuomenės vietos, pagalba žmonėmis ir pinigais. 

— Išdavikai! - suriko subruzdęs Liudvikas. - Reikia liepti 
juos suimti, mano brolis išsižada ir atgailauja; bet įsakykite 
suimti kunigaikštį de Bujoną.... 

— Taip, valdove. 

— Tai bus sunku, nes jis apsuptas saviškių - Italijos ka- 
riuomenės. 

— Savo galva atsakau už jo areštą, valdove, bet lieka dar 
kai kas, ar ne? 

— Kas?.. ką?.. Sen Maras, - sumurmėjo karalius. 

— Žinoma, valdove, - atsakė kardinolas. 

— Gerai suprantu... bet... manau, kad būtų galima... 
Paklausykite manęs, - staiga griausmingu balsu tarė Ri- 
šeljė. - Šiandien viskas turi baigtis. Jūsų favoritas ant žirgo sa- 
vo partijos priešakyje; rinkitės arba jį, arba mane. Atiduoki- 
te vaiką vyrui arba vyrą vaikui, vidurio negali būti. 

— Na, o kokios jūs norėtumėte mano malonės? - paklau- 
sė karalius. 

— Jo ir jo patikėtinio galvos. 

— Niekados... tai neįmanoma, - atsakė pasibaisėjęs kara- 
lius; ir vėl jam pritrūko ryžto, kaip ir kalbantis su Sen Maru 
apie Rišeljė. - Jis toks pats mano draugas, kaip ir jūs; mano 
širdis kenčia vien tik pagalvojus apie jo mirtį. Kodėl jūs taip 
nesutarėte? Kam tas susiskaldymas? Tai ir nuvedė jį taip toli. 
Jūs abu padarėte mane nelaimingą, dėl jūsų būsiu nelaimin- 
giausias Žmogus. 

Kalbėdamas Liudvikas slėpė veidą delnuose, o gal ir ver- 
kė; bet nepalenkiamas ministras sekė jį akimis lyg grobį ir 
be gailesčio, neleidęs nė akimirkos atsikvėpti, pasinaudojo 
jo sumišimu. 

— Tai šitaip, - kalbėjo kietai ir šaltai, - jūs prisimenate pa- 
ties Dievo duotus nurodymus jūsų nuodėmklausio lūpomis? 
Vieną dieną jūs man sakėte, kad Bažnyčia jums aiškiai liepia 
atskleisti pirmajam ministrui viską, ką išgirsite prieš jį, o aš iš 
jūsų nieko nesužinojau apie tai, jog mane ruošiamasi nužudyti. 
Sąmokslą atskleidė ištikimiausieji mano draugai. Apvaizdai lė- 
mus, patys kaltininkai prisipažino. Vienintelis, labiausiai užsi- 
spyręs, menkiausias iš visų dar priešinasi, o juk jis viskam va- 
dovavo: jis parduoda Prancūziją užsieniui, jis per dieną 
sunaikina mano dvidešimties metų darbą, sukelia pietų huge- 
notus, šaukia prie ginklo visus valstybės luomus, atgaivina su- 
triuškintas pretenzijas ir pagaliau įžiebia jūsų tėvo užgesintą 
Lygą, nes tai ji, neapsirikite, ji kelia visas tas galvas prieš jus. 
Ar jūs pasiruošęs kautis? Tai kur tada jūsų vėzdas? 

Karalius buvo priblokštas, jis neatsakė, tik tebelaikė gal- 
vą suspaudęs delnais. Nepalenkiamasis kardinolas sukryžiavo 
rankas ir kalbėjo toliau: 

— Bijau, kad nepagalvotumėte, jog kalbu tik apie save. Ar 
tikrai manote, kad savęs neįvertinu ir kad toks priešas man 
labai svarbus? Iš tikrųjų aš nežinau, kodėl jis tikisi, jog lei- 
siu jums veikti ir atiduoti šią didžiulę valstybės naštą į jaunik- 
lio rankas. Ar jūs tikrai manote, kad aš, jau dvidešimt metų 
pažįstantis jūsų dvarą, neužsitikrinau sau kokio nors prie- 
globsčio, kur, nepaisant net jūsų paties, galėčiau ramiai nu- 
keliauti ir užbaigti man likusių gal tik šešių mėnesių? Toks 
reginys būtų išties įdomus kaip mano viešpatavimo pabaiga. 
Ką jūs, pavyzdžiui, atsakytumėte, jei visi tie valdoviukai, at- 
sigavę, kai aš jų nebebauginsiu, ateitų kartu su jūsų broliu 
jums pasakyti, kaip jie išdrįso tai padaryti soste sėdinčiam 
Henrikui IV: „Išdalinkite mums didžiąsias valdas su paveldė- 
jimo ir suverenumo teise, ir mes būsime patenkinti“. Jūs tai 
padarysite, neabejoju, ir tai bus mažiausias dalykas, kurį ga- 
lėtumėte suteikti tiems, kurie jus išvaduos iš Rišeljė nelais- 
vės, gal taip ir geriau, nes, norint valdyti Il de Fransą, kurį 
jums, be abejonės, paliks kaip giminės nuosavybę, jūsų jau- 
najam ministrui nereikės tiek popierių. 

Šitaip postringaudamas piktai pastūmė platų, beveik visą 
kambarį užimantį stalą, užverstą daugybe popierių ir aplankų. 

Ši pernelyg drąsi kalba pažadino Liudviką iš apmąstymų, — 
jis pakėlė galvą, atrodo, jau apsisprendęs ir tarsi baimindama- 
sis, kad nepakeistų to sprendimo. 

— Ką gi, pone, atsakysiu, kad noriu valdyti pats. 

— Geros kloties, - atsakė Rišeljė, - tik privalau jus perspė- 
ti, jog šiandien reikalai prasti. Štai šią valandą man atneša 
mano kasdienį darbą. 

— Aš susitvarkysiu, — pertraukė Liudvikas, - atplėšiu doku- 
mentus ir duosiu įsakymus. 

— Pabandykite, - pasiūlė Rišeljė, - aš išeinu, o jei kas nors 
jums nesiseks, pašauksite mane. 

Rišeljė paskambino, ir tą pačią akimirką, lyg būtų laukę 
ženklo, įėjo keturi tvirti nešikai ir išnešė jį su foteliu į kitą 
kambarį, nes, kaip jau sakėme, kardinolas nebegalėjo vaikš- 
čioti. Nešamas per kambarį, kur darbavosi sekretoriai, jis gar- 
siai ištarė: 

— Klausykite jo didenybės įsakymų. 

Karalius liko vienas. Jautėsi stiprus, nes apsisprendė, ir iš- 
didus, nes bent kartą pasipriešino, ir panoro tuojau pat im- 
tis politikos. Apėjo aplink didžiulį stalą ir pamatė, kad tenai 
tiek aplankų, kiek Europoje buvo imperijų, karalysčių ir są- 
jungų; vieną atvertė jis buvo suskirstytas į grafas, jų skaičius 
sutapo su skaičiumi šalių, kurioms jis buvo skirtas. Viskas bu- 
vo tvarkinga, tačiau toji tvarka gąsdino valdovą, nes kiekvie- 
na pastaba - juk kiekvienos bylos esmė, jei taip galima pasa- 
kyti, ir kalbėjo lygiai tiek, kiek tai lietė Prancūziją. Tas 
lakoniškumas Liudvikui atrodė beveik toks pat mįslingas, 
kaip ir stalą nukloję šifruoti laiškai. Čia viskas buvo susimai- 
šę: ant ediktų dėl Larošelės hugenotų ištrėmimo ir eksprop- 
riacijos užmestos sutartys su Gustavu Adolfu ir šiaurės huge- 
notais prieš imperiją; užrašai apie generolą Banjė, apie 
Volšteiną, Veimaro kunigaikštį ir Žaną de Verą, kaip pakliu- 
vo susukti kartu su karalienės dėžutėje rastų laiškų aprašu, 
jos saugomų koljė ir papuošalų sąrašas, kiekvieno tuose laiš- 
kuose esančio sakinio iššifravimas. Vieno lapo paraštėje mar- 
gavo žodžiai: „Žmogui galima iškelti baudžiamąją bylą iš ke- 
turių rašysenos eilučių . Toliau buvo sumesti į krūvą skundai 
prieš hugenotus, jų sustabdyti planai dėl respublikos, dėl 
Prancūzijos padalijimo į apskritis, kurias metus diktatoriškai 
turėtų tvarkyti vadovas, buvo pridėtas planuotos valstybės 
antspaudas - jame angelas, pasirėmęs į kryžių, laikė rankoje 
Bibliją, pakeltą prie kaktos. Šalia - sąrašas kardinolų, kuriuos 
popiežius kadaise paskyrė tą pačią dieną kaip Liusono vys- 
kupą (Rišeljė). Tarp jų ir markizas de Bedmaras, ambasado- 
rius ir sąmokslininkas Venecijoje. Liudvikas XIII veltui eik- 

vojo jėgas kitos epochos smulkmenoms ir tuščiai ieškojo su 
sąmokslu susijusių dokumentų, galinčių jam atskleisti tikrą- 
jį jo branduolį ir tai, kas buvo rezgama prieš jį patį. Staiga ne- 
didelis žmogelis gelsvai žaliu veidu, sulinkęs, suvaržytos ir 
pamaldžios eisenos įėjo į kabinetą —tai buvo valstybės sekre- 
torius, pavarde Denuajė; jis priėjo ir nusilenkė: 

— Ar galiu su jo didenybe aptarti Portugalijos reikalus? — 
paklausė. 

— Drauge ir Ispanijos, - tarė Liudvikas. - Portugalija yra Is- 
panijos provincija. 

— Portugalijos, - prieštaravo Denuajė. - Štai ką tik gautas 
manifestas. 

Ir perskaitė: 


Mes, Don Chuanas, iš Dievo malonės Portugalijos ir Algar- 
vų karalysčių šiapus Afrikos karalius, Gvinėjos senjoras, tvar- 
kantis Etiopijos, Arabijos, Persijos ir Indijos prekybinius ke- 
lius, jūrų navigaciją ir prekybą... 


— Ką visa tai reiškia? —- paklausė karalius. - Kas taip kalba? 

— Kunigaikštis de Bragansa, Portugalijos karalius, karū- 
nuotas prieš... prieš kurį laiką, valdove, jį karūnavo žmogus, 
vardu Pinto. Vos sėdęs į sostą, jis tiesia ranką į sukilusią Ka- 
taloniją. 

— Ar Katalonija taip pat maištauja? Ar karalius Pilypas IV 
nebeturi pirmojo ministro grafo kunigaikščio? 

— Priešingai, valdove, būtent todėl, kad turi. Štai Katalo- 
nijos Generalinių luomų kreipimasis į Jo katalikiškąją dide- 
nybę. Jame pranešama, jog visas kraštas stojo į kovą prieš 
šventvagių ir ekskomunikuotųjų kariuomenę. Portugalijos ka- 
ralius... 

— Sakykite - kunigaikštis de Bragansa, - pertraukė Liud- 
vikas, —- aš nepripažįstu maištininkų. 

— Tebus kunigaikštis de Bragansa, valdove, - šaltai tarė 
valstybės patarėjas, - jis siunčia į Katalonijos kunigaikštystę 

savo sūnėną, doną Ignacą de Maskarenjas, kad pastarasis 
perimtų tos šalies globą (ir turbūt jos nepriklausomybę, nes 
norėtų prijungti prie tos, kurią ką tik atsikariavo). Taigi, jū- 
sų didenybės kariuomenė stovi prie Perpinjano. 

— Na, ir kas iš to? - paklausė Liudvikas. 

— Kataloniečiai labiau prancūzai nei portugalai, valdove, 
laikas paveržti tą globą iš Portugalijos kara... kunigaikščio. 

— Kad aš palaikyčiau maištininkus! Kaip jūs drįstate!.. 

— Toks buvo jo eminencijos planas, - kalbėjo toliau vals- 
tybės sekretorius. - Galų gale Prancūzija ir Ispanija kariauja 
ir ponas d'Olivaresas neabejodamas ištiesė jo katalikiškosios 
didenybės ranką mūsų hugenotams. 

— (Gerai, pagalvosiu apie tai, - atsakė karalius, - palikite 
mane vieną. 

— Valdove, Katalonijos Generaliniai luomai skuba, Arago- 
no kariuomenė žygiuoja prieš jus. 

— Pažiūrėsime... Nuspręsiu po ketvirčio valandos, - atsa- 
kė Liudvikas XIII. 

Mažasis valstybės sekretorius išėjo nepatenkintas ir nu- 
siminęs. Pro duris įžengė Šavinji su aplanku, papuoštu bri- 
tų herbu. 

— Valdove, - tarė, - prašau jūsų didenybės įsakymo dėl 
Anglijos. Parlamentas, vadovaujamas grafo Esekso, ką tik nu- 
traukė Glomesterio apsiaustį, princas Rupertas nesėkmingai 
susikovė prie Njuberi, tas mūšis menkai teduos naudos jo bri- 
taniškai didenybei. Parlamentas tebedirba, jam pavaldūs di- 
dieji miestai, uostai ir visi presbiterijonai. Karalius Karolis I 
prašo pagalbos, kurios karalienė nebegauna iš Olandijos. 

— Reikia pasiųsti kariuomenę mano Anglijos broliui, - tarė 
Liudvikas. 

Bet jis panoro žvilgtelėti į anksčiau gautus popierius ir, 
peržiūrinėdamas kardinolo pastabas, pamatė, kad ant pirmojo 
Anglijos karaliaus prašymo šis savo ranka užrašė: 

Reikia ilgai mąstyti ir laukti. Bendruomenių rūmai stiprūs. 
Karalius Karolis tikisi škotų paramos. Škotai jį parduos. 

Reikia saugotis. Į Venseno pilį atvažiavęs kariškis pasakė, 
jog valdovams visada reikia smogti per galvą. „Nuostabu ,- 
buvo prirašęs kardinolas. Paskui šį žodį buvo pakeitęs „Siau- 
binga . 


Žemiau buvo parašyta: 


Šis žmogus valdo Ferfaksą. Jis Dievo įkvėptas, tai bus di- 
dis žmogus. Pagalba atsakyta, pinigai prarasti. 


Tada karalius tarė: 

— Ne, ne, nieko neskubinkite, aš palauksiu. 

— Bet, valdove, - kalbėjo Šavinji, - įvykiai klostosi greitai; 
jei kurjeris pavėluos valandą, Anglijos karaliaus žlugimas gali 
paspartėti metais. 

— Kas ten dabar vyksta? - paklausė Liudvikas. 

— Nepriklausomųjų stovykloje pamokslaujama apie res- 
publiką su Biblija rankoje, o rojalistai ginčijasi, kas viršesnis, 
ir juokiasi. 

— Bet viską gali išgelbėti truputis laimės! 

— Stiuartams nesiseka, valdove, - pagarbiai paprieštaravo 
Šavinji, bet jo balsas vertė susimąstyti. 

— Palikite mane, - tarė susierzinęs karalius. 

Valstybės sekretorius lėtai išėjo. 

Liudvikas XIII staiga išvydo save iš šalies ir išsigando su- 
pratęs, koks mažas jis yra. Pirmiausia karalius apžvelgė krū- 
vas jį supančių popierių, vedžiojo akis nuo vienos prie kitos, 
visur matydamas glūdint pavojus, kurie pasirodė dar dides- 
ni, kai tik pabandė juos įveikti. Jis atsistojo, perėjo į kitą vie- 
tą, pasilenkė arba veikiau užgriuvo ant Europos geografinio 
žemėlapio ir ten pamatė visas baisybes krūvoje - savo kara- 
lystės šiaurėje, pietuose, centre; lyg Eumenidės* jam vaide- 


* Furijos. 


332 


nosi revoliucijos, kiekviename krašte tartum matė rūkstant 
ugnikalnį; atrodė, jog girdi jį šaukiančius nelaimingų karalių 
balsus, įniršusių tautų riksmus; jam pasidingojo, kad po jo 
kojomis traška ir skyla Prancūzijos žemė; jo silpnas nuvargęs 
žvilgsnis susidrumstė, serganti galva apsvaigo, ir kraujas 
plūstelėjo jam į širdį. 

— Rišeljė! - suriko dusdamas ir skambindamas. - Te- 
pakviečia kardinolą. 

Ir apalpęs krito į krėslą. 

Kai karalius atsimerkė, atgaivintas gydomųjų skysčių ir 
druskų, kuriomis jam trynė lūpas ir smilkinius, išvydo šalia 
savęs pažus; vos jam pravėrus vokus, šie pasitraukė, ir jis li- 
ko vienas su kardinolu. Nesudrumsčiamas ministras liepė pa- 
statyti savo šezlongą šalia karaliaus krėslo, lyg gydytojo kė- 
dę prie ligonio lovos, ir savo žibančiomis tiriančiomis akimis 
žiūrėjo Liudvikui į veidą. Kai tik šis galėjo jį išklausyti, kar- 
dinolas niūriu balsu vėl pradėjo baisųjį pokalbį: 

— Jūs mane kvietėte, - tarė, - ko pageidaujate? 

Nugriuvęs ant pagalvės, Liudvikas pusiau pramerkė akis 
ir, pasižiūrėjęs į jį, skubiai užsimerkė. Tas sulysęs veidas, ku- 
riame degė akys, smaili balzgana barzda, kraujo ir liepsnų 
spalvos kepuraitė ir drabužiai, - viskas jam panėšėjo į pragaro 
dvasią. 

— Karaliaukite, - pasakė silpnu balsu. 

— Bet... jūs man atiduodate Sen Marą ir de Tu? - klausi- 
nėjo toliau nenumaldomasis ministras, pasislinkęs arčiau, kad 
galėtų skaityti užgesusiose valdovo akyse lyg godus paveldė- 
tojas, iki pat mirties sekantis paskutines mirštančiojo valios 
apraiškas. 

— Karaliaukite, - pakartojo karalius ir nusigręžė. 

— Tai pasirašykite, - tęsė Rišeljė, - šį popierių, kuriame sa- 
koma: „Tokia mano valia, suimti juos mirusius ar gyvus . 

Liudvikas, kuris, kaip ir pirma, sėdėjo atsirėmęs į krėslo at- 
kaltę, nuleido ranką ant lemtingojo popieriaus ir pasirašė: 

— Palikite mane, būkite gailestingas, aš mirštu, - tarė. 

— Čia dar ne viskas, - kalbėjo žmogus, vadinamas didžiuo- 
ju politiku. - Aš pasitikiu jumis, ir dabar man reikia garanti- 
jų bei įkaitų. Pasirašykite dar tai, ir aš išeinu: 


Kai karalius atvyks pas kardinolą, šio sargybiniai nesudės 
ginklų, o kai kardinolas atvyks pas karalių, jo gvardiečiai bu- 
dės kartu su Jo Didenybės gvardiečiais. 


Be to: 


Jo Didenybė įsipareigoja atiduoti du princus, savo sūnus, 
į kardinolo rankas kaip jo ištikimybės garantiją. 


— Mano vaikus! - suriko Liudvikas, pakeldamas galvą. - 
Jūs drįstate... 

— Gal jums labiau patiks, jei aš pasitrauksiu? - paklausė 
Rišeljė. 

Karalius pasirašė. 

— Baigta? - pasiteiravo sunkiai sudejavęs. 

Dar nebuvo baigta - valdovo laukė dar vienas smūgis. 

Staiga atsidarė durys, ir jie pamatė įeinantį Sen Marą. Šį- 
kart sudrebėjo kardinolas. 

— Kojūs norite, pone? - paklausė griebdamas varpelį, kad 
galėtų paskambinti. 

Vyriausiasis žirgininkas buvo išbalęs, kaip ir karalius, ir, 
nesiteikęs atsakyti Rišeljė, oriai priėjo prie Liudviko XIII. O 
šis žvelgė į jį kaip į žmogų, kuriam ką tik paskelbtas mirties 
nuosprendis. 

— Jūs, valdove, turėtumėt žinoti, kad mane bus nelengva 
suimti, nes aš turiu dvidešimt tūkstančių ištikimų vyrų, - švel- 
niai tarė Anri d Efija. 

— O, Sen Marai, - skausmingai tarė Liudvikas, - tai tu taip 
padarei? 

— Taip, valdove, ir aš atnešu jums savo špagą, nes jūs, be 
abejonės, ką tik mane išdavėte, - jaunuolis nusisegė špagą ir 
padėjo ją prie karaliaus kojų, o karalius tyliai nuleido akis. 

Sen Maras nusišypsojo liūdnai ir be kartėlio, nes žemei jis 
nebepriklausė. Paskui pažiūrėjęs į Rišeljė su panieka tarė: 

— Aš pasiduodu, nes noriu mirti, bet aš - nenugalėtas. 

Kardinolas iš pykčio sugniaužė kumščius, tačiau susivaldė. 

— Kas jūsų bendrininkai? - paklausė. 

Sen Maras atidžiai pažvelgė į Liudviką ir pravėrė burną... 
Karalius nuleido galvą, pajutęs tokią kančią, kokios nėra pa- 
tyręs joks kitas žmogus. 

— Ašjų neturiu, - atsakė Sen Maras, pasigailėjęs valdovo. 

Ir išėjo iš kambario. 

Jaunuolis sustojo pirmoje galerijoje, kur, jį pamatę, atsisto- 
jo visi bajorai ir Faberas. Jis priėjo tiesiai prie Fabero ir tarė: 

— Pone, įsakykite tiems bajorams mane suimti. 

Visi susižvalgė nedrįsdami prieiti. 

— Taip, pone, aš jūsų kalinys... taip, ponai, aš be špagos 
ir, kartoju jums, esu karaliaus kalinys. 

— Nežinau, kaip šitai suprasti, - tarė generolas, - jūs dvie- 
se atėjote pasiduoti, o aš neturiu įsakymo nieko suimti. 

— Dviese? - paklausė Sen Maras. - Tai gali būti tik ponas 
de Tu, deja, tokia auka jį išduoda. 

— Argi ir aš nepažįstu tavęs? - suriko pasirodęs de Tu ir 
puolė draugui į glėbį... 


XXV skyrius 


KALINIAI 


Brolio troškimai gyveno 
ir mano širdyje. 


PišaLis, LEONIDAS 


Mirti neištuštinus strėlinės, 
Nepersmeigus, nesutrypus, 
nesumynus į purvą 
Šių terlių — įstatymo budelių! 
ANDRĖ ŠENJĖ 


Iš šių senų pilių, kurių, deja, kasmet Prancūzija netenka 
lyg savo karūnos brangakmenių, viena niūri, neprieinama 
stūksojo kairiajame Saonos krante. Lyg milžinas ji stovėjo 
prie Liono vartų ir vardą buvo gavusi nuo didžiulės Pjer An- 
sizo uolos, primenančios piramidę; jos iškilusi virš kelio ir 
upės link svyranti viršūnė kadaise, sako, jungėsi su kitomis 
uolomis, kurios dunkso priešingame krante, ir sudarė lyg ir 
natūralią tilto arką; tačiau laikas, vanduo ir žmogaus ranka 
paliko niūksoti tik seną granito krūvą - šiandien jau sunaikin- 
tos tvirtovės buvusį pjedestalą. Kadaise Liono arkivyskupai, 
tuometiniai miesto viešpačiai, pilį pastatė ir įkūrė joje savo 
rezidenciją; paskui ji tapo karine tvirtove, o valdant Liudvi- 
kui XIII - valstybės kalėjimu. Virš statinio tebuvo vienintelis 
didžiulis bokštas, į kurį šviesa teprasiskverbdavo pro tris il- 

gas šaudymo angas; ir supo jį keletas netaisyklingų pastatų, 
kurių storos sienos sutapo su milžiniškos stačios uolos kon- 
tūrais. 

Tai čia kardinolas de Rišeljė, godžiai saugantis savo gro- 
bį, norėjo netrukus įkalinti ir pats ten nugabenti jaunuosius 
savo priešus. Leisdamas Liudvikui pirmajam atvykti į Paryžių, 
jis paėmė juos iš Norbonos, tempėsi su savo svita kaip pas- 
kutinę savo triumfo puošmeną ir Taraskone, prie pat Ronos 
žiočių, persėdo į laivą, tarsi norėdamas dar pasimėgauti ta 
keršto teikiama saldybe, kurią žmonės išdrįso pavadinti die- 
vų malonumu, demonstruodamas abiems upės krantams sa- 
vo neapykantos prabangą, lėtai kilo upe su kitomis jo herbu 
ir spalvomis padabintomis valtimis paauksuotais irklais, atsi- 
gulęs pirmojoje ir traukdamas savo aukas už ilgos grandinės 
prikabintoje antrojoje valtyje. 

Dažnai vakarais, kai karštis nuslūgdavo ir nuo abiejų val- 
čių nuimdavo uždangalus, vienoje iš jų galėjai pamatyti Ri- 
šeljė, išblyškusį ir sulysusį, sėdintį paskuigalyje; paskui ją 
plaukiančioje valtyje stovėjo abu jaunieji kaliniai ramiais vei- 
dais, remdamiesi vienas į kitą ir žvelgė į sraunią upės tėkmę. 
Cezario kareiviai, kadaise tose pačiose pakrantėse įsirengę 
stovyklas, būtų pamanę, jog regi sustingusį požemio karalys- 
tės keltininką, plukdantį neperskiriamas Kastoro ir Polukso 
šmėklas; krikščionys netgi nedrįso pagalvoti ir suprasti, kad 
dvasininkas pats tempia savo priešus pas budelį; jiems tai bu- 
vo pro šalį keliaujantis pirmasis ministras. 

Iš tiesų jis ir praplaukė pro šalį, palikęs saugoti kalinius ta- 
me pačiame mieste, kuriame sąmokslininkai ketino jį pražudy- 
įsmeigti trofėjų ten, kur likimas norėjo paruošti jam kapą. Kaip 
pasakojama viename tų metų rankraštiniame laikraštyje: 


Jis paliepė, kad būtų plaukiama Ronos upe, laivu, kuriame 
buvo iš medžio sukaltas būstas, išmuštas tamsiai raudonu ak- 

somu su auksiniais lapais. Toks pat prabangus buvo ir jo 
prieškambaris; laivo pirmagalyje ir paskuigalyje spietėsi daug 
aukštų senjorų, taip pat kardinolo gvardijos kareivių su trum- 
pais purpuriniais apsiaustais, išsiuvinėtais auksu, sidabru ir 
šilkiniais siūlais. Jo eminencija gulėjo purpurine tafta išpuoš- 
toje lovoje. Monsinjoras kardinolas Binji ir Nanto bei Šartro 
monsinjorai plaukė su daugybe abatų ir bajorų kituose laivuo- 
se. Fregata priešais jo laivą tyrė, kur geriausia plaukti, o pas- 
kui ją plaukė kitas laivas su arkebuzininkais ir jiems vadovau- 
jančiais karininkais. Pasiekus kokią nors salą, būdavo 
išlaipinami kareiviai, kad patikrintų, ar nėra įtartinų asmenų; 
nieko ten neradę, jie saugodavo krantus, kol praplaukdavo 
abu įkandin sekę laivai su aukštuomene ir gerai ginkluotais 
kareiviais. 

Paskiausiai plaukė jo eminencijos laivas, vilkdamas prika- 
bintą laivelį, kuriame buvo ponai de Tu ir Sen Maras, saugomi 
karaliaus gvardijos puskarininkio ir dvylikos jo eminencijos 
gvardiečių. Už laivų sliuogė trys valtys, prikrautos jo drabu- 
žių ir sidabro indų, lydimos keleto bajorų ir kareivių. 

Ronos pakrante, per Dofinė provinciją, traukė dvi Iengvo- 
sios kavalerijos kuopos, dar dvi žygiavo per Langedoką ir Vi- 
varė; o rinktinis pėstininkų pulkas įžengdavo į miestus, kur jo 
eminencija turėjo užsukti arba miegoti. Buvo smagu klausy- 
tis, kaip Dofinė trimitai atsako Vivarė trimitams, o aidas vis 
atsimuša nuo mūsų uolų; tarsi viskas kuo tolyn, tuo puikyn 
klotųsi. 


Vieną vėlyvą 1642 metų rugsėjo naktį, kai viskas, regis, 
miegojo neįveikiamame kalinių bokšte, pirmojo kambario 
durys be garso apsisuko ant vyrių ir ant slenksčio pasirodė 
vyras rudu, virve sujuostu abitu, apsiavęs sandalais, 0 ran- 
koje laikantis didelių raktų pundą, - tai buvo Žozefas. Jis at- 
sargiai stabtelėjo, apsidairė ir tylomis apžvelgė vyriausiojo 
žirgininko buveinę. Kalėjimo sienas dengė stori kilimai, pra- 

bangūs apmušalai; raudonu Damasko šilku drapiruota lova 
buvo paklota, tačiau belaisvis joje negulėjo; jis sėdėjo dide- 
liame krėsle prie aukšto židinio, apsivilkęs ilgą, pilką, pana- 
šų į sutaną drabužį, nuleidęs galvą, akis įsmeigęs į auksinį 
kryželį virpančioje lempos šviesoje, ir buvo pasinėręs į to- 
kius gilius apmąstymus, kad kapucinui priėjus ir atsistojus 
tiesiai priešais kalinį, tasai jo nepastebėjo. Pagaliau pakėlė 
galvą ir sušuko: 

— Ko čia atėjai, niekše? 

— Jūs labai ūmus, jaunuoli, - sušnabždėjo paslaptingasis 
lankytojas, - du mėnesiai kalėjimo galėjo jus nuraminti. At- 
ėjau pasakyti jums svarbių dalykų: išklausykite manęs; aš 
daug apie jus galvojau ir neapkenčiu jūsų taip, kaip jūs ir ma- 
note. Laikas brangus: apsakysiu jums viską keliais žodžiais. 
Po dviejų valandų ateis jūsų tardyti, jūsų teisti ir pasmerkti 
mirčiai jus ir jūsų draugą; kitaip ir negali būti, nes viskas turi 
baigtis tą pačią dieną. 

— Aš žinau, - atsakė Sen Maras, - ir to tikiuosi. 

— Tai štai. Aš dar galiu jus išsukti iš bėdos, nes daug mąs- 
čiau, kaip jums jau esu sakęs, ir atėjau pasiūlyti dalykų, ku- 
rie bus jums malonūs. Kardinolui liko gyventi ne daugiau 
kaip šeši mėnesiai; nėra ko slėpti - kalbėkite atvirai; jūs ma- 
tote, kur aš jus atvedžiau dėl jo, ir todėl galite spręsti, ką pa- 
daryčiau jam, jei tik panorėtumėte; mes galime atimti iš jo 
tuos likusius šešis mėnesius. Karalius jus myli ir su džiaugs- 
mu vėl pasikvies, kai sužinos, kad jūs gyvas; jūs jaunas, jūs 
ilgai būsite laimingas ir galingas; jūs mane apginsite, pada- 
rysite mane kardinolu. 

Iš nuostabos jaunajam kaliniui net užkirto žadą. Jis nega- 
lėjo suprasti tokios kalbos ir, regis, sunkiai nusileido iš savo 
apmąstymų aukštybių. 

— Betgi Rišeljė - jūsų geradarys! - tepasakė jis. 

Kapucinas nusišypsojo ir, prisiartinęs prie belaisvio, paty- 
liukais kalbėjo toliau: 


339 


— Politikoje nėra geradarysčių, yra tik interesai, ir viskas. 
Žmogus, dirbantis ministrui, neturi būti jam dėkingesnis nei 
žirgas, ant kurio joja žirgininkas, nors ir buvo išskirtas iš ki- 
tų. Mano elgesys jam įtiko, man tai labai malonu. O dabar 
noriu, kad jis būtų nutrenktas ant žemės. Taip, tas žmogus 
myli tik save; jis mane apgavo, vis atidėliodamas mano pa- 
aukštinimą, puikiai tai suprantu; tačiau dar kartą sakau, tu- 
riu patikimų būdų jus išvaduoti be triukšmo; čia aš galiu vis- 
ką. Žmones, kuriais jis pasikliauja, aš pakeisiu tais, kuriuos 
jis pasmerkė myriop, jie yra netoliese uždaryti, šiauriniame 
bokšte, požeminio kalėjimo bokšte, stūksančiame štai ten virš 
vandens. Anie žmonės pakeis šituos. Pas šlovingąjį kardino- 
lą, kurį paliko mokyčiausi Paryžiaus vyrai, aš pasiųsiu man iš- 
tikimą gydytoją, šundaktarį; jei mudu sutarsime, jis nuneš 
kardinolui vaistą, kuris suteiks jam amžinąją ramybę. 

— Pasitrauk, - ištarė Sen Maras, - pasitrauk, pragaro vie- 
nuoli. Nėra kito Žmogaus, panašaus į tave; tu ir nesi žmogus. 
Negirdimais žingsniais paslapčia tu slankioji tamsybėse, tu 
kiaurai pereini sienas, kad vadovautum slaptiems nusikalti- 
mams; įsiskverbi tarp mylinčių širdžių, kad amžinai jas išskir- 
tum. Kas tu toks? Tavo siela panaši į iškankintą pasmerkto- 
jo sielą. 

— Romantiškasis vaike, - atsakė Žozefas, - jūs būtumėte 
tapęs didžiu žmogumi, jei ne klaidingos jūsų idėjos. Matyt, 
nėra nei prakeikimo, nei sielos. Jei mirusiųjų sielos galėtų su- 
grįžti į žemę ir pasiskųsti, aplink mane jų susiburtų koks 
tūkstantis, o aš niekada nemačiau nė vienos net sapne. 

— Pabaisa, - pusbalsiu pasakė Sen Maras. 

— Ir vėl tik žodžiai, - pertarė Žozefas. - Nėra nei pabaisų, 
nei dorybingų žmonių. Judu su ponu de Tu, kuriam priskiria- 
te tai, ką vadinate dorybe, vos nepražudėte galbūt šimto tūks- 
tančių Žmonių, susitelkusių vienoje vietoje vidury šviesios 
dienos - dėl nieko, o mudu su Rišeljė skyrium pražudėme jų 
kur kas mažiau, be to, naktį, kad įtvirtintumėme didelę val- 

džią. Kai nori išlikti tyras, nereikia vaikytis valdžios ar bent 
jau blaiviai galvoti, daiktus matyti tokius, kokie jie yra, ir tarti 
sau kaip aš: „Visai įtikėtina, kad sielos nėra, kad mes - atsi- 
tiktinumo sūnūs; tačiau, palyginus su kitais, mes apsėsti aist- 
rų, kurias reikia patenkinti". 

— Aš lengviau atsikvėpiau! - sušuko Sen Maras - Jis ne- 
tiki į Dievą. 

Žozefas kalbėjo toliau: 

— Be to, Rišeljė, jūs ir aš gimėme ambicingi; taigi viską 
reikėjo paaukoti dėl šios aistros! 

— Nelaimingasis! Nepainiokite manęs su savimi. 

— Šiaip ar taip, tai gryna teisybė, - pertarė kapucinas, - ir 
tik dabar jūs suprantate, kad mūsų sistema kur kas geresnė 
už jūsiškę. 

— Niekše. Tai buvo iš meilės... 

— Ne. Ne. Ne. Ne... Čia visiškai ne tas. Štai ir vėl žodžiai; 
gal jūs pats tuo ir tikėjote, tačiau tai buvo savanaudiška, aš 
girdėjau jus kalbantis su ta mergina, jūs abudu galvojote tik 
apie save; jūs abu nemylėjote vienas kito; ji galvojo tik apie 
savo padėtį, o jūs - apie savo garbėtrošką. Žmogaus noras bū- 
ti mylimam, noras, kad kiti sakytų, jog jis nuostabus, kad jį 
dievintų, tai visuomet dar ir šventas egoizmas, kuris ir yra ma- 
no Dievas. 

— Baisi gyvate, - pasakė Sen Maras. - Tau negana pa- 
smerkti mus mirčiai? Kodėl tu atėjai apnuodyti gyvenimo, 
kurį iš mūsų atimi? Koks demonas išmokė taip šiurpiai įsi- 
smelkti į širdis? 

— Neapykanta viskam, kas už mane viršesnis, - atsakė Žo- 
zefas, nusijuokęs tyliu dirbtiniu juoku, - ir troškimas sutryp- 
ti visus tuos, kurių aš nekenčiu, pažadino mano ambicijas ir 
išmokė mane įžvelgti silpnąsias jūsų svajonių puses. Šių gra- 
žių vaisių viduje raitosi kirminas. 

— Didis Dieve! Ar tu girdi? - sušuko stodamasis ir tiesda- 
mas į dangų rankas Sen Maras. 

Kalėjimo vienatvė, taurūs pokalbiai su draugu ir ypač mir- 
ties alsavimas, atsklindantis lyg nežinomos žvaigždės šviesa, 
įprastiems daiktams teikiantis kitokių spalvų, mintys apie am- 
žinybę ir (ar pasakysime?) didžiulės pastangos, kad širdį ve- 
riančios dejonės virstų nemirtinga viltimi ir visą meilės jėgą, 
kuri paklaidino žemėje, nukreiptų į Dievą, labai pakeitė Sen 
Marą; ir kaip kad varpas staiga subrandina vienas saulės švys- 
telėjimas, taip jo siela, nuskaidrinta paslaptingo mirties alsa- 
vimo, nušvito nežemiška šviesa. 

— Didis Dieve! - pakartojo jis. - Jei šis vyras ir jo ponas yra 
žmonės, nejaugi aš taip pat esu žmogus? Pažvelk, pažvelk į 
dvi susidūrusias garbėtroškas, vieną - egoistišką ir aptašky- 
tą krauju, kitą - kupiną atsidavimo ir be dėmės; vieną - įkvėp- 
tą neapykantos, kitą - įkvėptą meilės. Pažvelk, Viešpatie, į 
mus, pažvelk, nuteisk ir atleisk. Atleisk, nes mes labai nusi- 
kaltome, vieną vienatinę dieną pasukę tuo pačiu keliu - jo ki- 
taip nepavadinsi žemėje kaip garbėtroška, kad ir koks būtų 
tikslas, į kurį jis vestų. 

Stuksendamas koja, Žozefas šiurkščiai jį nutraukė: 

— Kai pabaigsite savo maldą, - pranešite man, ar norite 
man padėti, ir aš nedelsdamas jus išgelbėsiu. 

— Niekados, nedorėli, niekados, niekše, - atsakė Anri 
d'Efija. - Aš neprisidėsiu prie žmogžudystės. Atsisakiau žudy- 
ti, ir netgi tave, kai buvau galingas. 

— Jūs padarėte klaidą: dabar jau būtumėte valdovas. 

— Et! Kokią laimę turėčiau iš valdžios, pasidalinęs ją su 
moterimi, kuri manęs nesuprato, mažai mylėjo ir iškeitė ma- 
ne į karūną? Kai ji mane išdavė, aš nebenorėjau to, kas va- 
dinama valdžia; tai spręsk pats, ar sutiksiu ją gauti nusikal- 
timo keliu. 

— Nesuvokiama beprotybė, - nusijuokė kapucinas. 

— Viskas su ja, nieko be jos: tuo buvo gyva mano siela. 

— Jūs priešinatės iš užsispyrimo ir tuštybės; tiesiog neįma- 
noma, - pertarė Žozefas. - Prigimtis ne tokia. 

— Tu nori nuneigti pasiaukojimą ir atsidavimą, - tarė Sen 
Maras. - Tačiau ar tu bent jau nutuoki apie mano draugo pa- 
siaukojimą? 

— Jo taip pat nėra; jis panoro eiti su jumis, nes... - Kiek su- 
trikęs kapucinas akimirką mąstė. - Nes... Nes... Jis jus daug 
ko išmokė, jūs esate jo kūrinys... Jis jus brangina iš kūrėjo sa- 
vimeilės... Jis buvo įpratęs jus mokyti ir jaučia, kad neberas 
taip klusniai jo klausančio ir jį liaupsinančio mokinio... Dėl 
to įpročio jis įtikino save, kad nebegali be jūsų gyventi... Šiaip 
ar taip, kažkas panašaus... Beje, dar niekas nebaigta... Kas 
bus toliau, matysime per apklausą; jis, be abejonės, neigs, 
kad žinojo apie sąmokslą. 

— Jis neneigs! - karštai sušuko Sen Maras. 

— Vadinasi, jis žinojo? Jūs pripažįstate? —-triumfuodamas 
paklausė Žozefas. - Jūs to dar nebuvote sakęs. 

— O dangau! Ką aš padariau? -atsiduso Sen Maras, užsi- 
dengdamas veidą rankomis. 

— Nurimkite: jis bus išgelbėtas, nors jūs ir prisipažinote, 
jei priimsite mano pasiūlymą. 

Kurį laiką d Efija tylėjo... Kapucinas kalbėjo toliau: 

— Išgelbėkite savo draugą... Jūsų laukia karaliaus malo- 
nė ir galbūt trumpam paklydusi meilė... 

— Žmogau, kad ir kas tu būtum, jei turi ką. nors panašaus 
į širdį, - atsakė kalinys, - išgelbėk jį; tai pati tyriausia iš visų 
Dievo sukurtųjų būtybių. Nugabenk jį kuo toliau nuo čia, kol 
jis miega, nes, jeigu pabus, tu to nebegalėsi padaryti. 

— Kam jis man reikalingas? —- nusijuokė kapucinas. - Man 
reikia jūsų ir jūsų malonės. 

Ūmusis Sen Maras pašoko ir, griebęs Žozefo ranką, pažvel- 
gė į jį baisiu žvilgsniu. 

— Aš pažeminau jį, prašydamas tavęs, - tarė pakeldamas 
jo ir draugo kambarius skyrusią uždangą. - Ateik, niekše. At- 
eik ir abejok toliau atsidavimu ir sielų nemirtingumu... Paly- 
gink neramų savo triumfą su ramiu mūsų pralaimėjimu, sa- 

vo karaliavimo niekšiškumą su mūsų nelaisvės didybe ir sa- 
vo kruviną nemigą su teisiojo miegu. 

Vieniša lempa apšvietė de Tu. Jaunasis vyras vis dar klū- 
pojo prieš didelį juodmedžio kryžių; atrodė, jog užmigo mels- 
damasis; atlošta jo galva buvo pakelta į kryžių; lūpos šypso- 
josi ramia dieviška šypsena, nusilpęs kūnas rėmėsi į kilimą ir 
pagalvėlę ant kėdės. 

— Jėzau! Kaip jis miega, - apstulbo kapucinas; užsimiršęs 
į savo siaubingas kalbas jis įmaišė dangiškąjį vardą, kurį pa- 
prastai tardavo kasdien. 

Paskui staiga šiurkščiai atsitraukė, prisidengė ranka akis 
lyg dangiškos vizijos apakintas. 

— Brr... Br... Br... - papurtė galvą ir perbraukė veidą ran- 
ka. - Koks vaikiškumas... Tai mane gal paveiktų, jei rimtai su- 
simąstyčiau... Šios mintys geros kaip opiumas - nusiramini- 
mui... Bet kalbama ne apie tai: pasakykit taip arba ne. 

— Ne, -atsakė Sen Maras, pečiu stumdamas jį durų link, - 
aš nieko nebenoriu iš gyvenimo ir netgi atgailauju, kad an- 
trą kartą pražudžiau de Tu, nes jis nebūtų norėjęs išsigelbė- 
ti Žmogžudystės kaina; jis pasirodė Narbonoje ne tam, kad 
pabėgtų iš Liono. 

— Tai pažadink jį, nes štai ir teisėjai, - šaižiai nusijuokė 
įtūžęs kapucinas. 

Tuo metu deglų šviesoje įžengė škotų gvardiečių būrys, o 
iš paskos keturiolika teisėjų su ilgomis mantijomis, jų veidų 
beveik nebuvo matyti. Teisėjai išsirikiavo ir susėdo erdvios 
kameros dešinėje ir kairėje; tai buvo komisarai, kardinolo ku- 
nigaikščio įgalioti vesti niūrų ir iškilmingą procesą. Kardino- 
las Rišeljė juos pasirinko ir įrašė į sąrašus Taraskone, visi jie 
buvo patikimi, jam atsidavę žmonės. Rišeljė norėjo, kad į Lio- 
ną atvyktų pats kancleris Segjė ir kad, kaip sakoma, instruk- 
cijose ar įsakymuose, kuriuos kardinolas per Šavinji siųsda- 
vo Liudvikui XIII, „būtų išvengta nesklandumų, galinčių 

vo Nante Šalė teismo metu, ponas iš Šato Nef- Tulūzoje, kai 
buvo nukirsta galva ponui de Monmaransi; ir ponas de Bel- 
jevras Paryžiuje, pono de Birono teisme. Mums labai reikalin- 
ga šių ponų aukšta padėtis bei teisminių reikalų išmanymas. 

Taigi kancleris Segjė skubiai atvyko, tačiau buvo įspėtas, 
kad jam įsakyta nesirodyti, nes baiminamasi, jog jį paveiks 
sena jo draugystė su kaliniu, su kuriuo jie matėsi vienu du. 
Kartu su komisarais jis išklausė baikščius Orleano kunigaikš- 
čio parodymus iš pradžių Vilefranše, Božolė, paskui Vivė (dvi 
mylios nuo Liono), kur šiam apgailėtinam princui buvo įsa- 
kyta atvykti, jisai kažką vebleno ir drebėjo, apsuptas savo 
žmonių, kurie jam buvo palikti iš gailesčio, ir gerai saugomas 
prancūzų ir šveicarų gvardiečių. Kardinolas padiktavo Gas- 
tonui žodis į žodį, koks buvo jo vaidmuo ir ką reikia atsaky- 
ti; ir už šį klusnumą pagal įstatymus buvo atleistas nuo per- 
nelyg baisios akistatos su ponais de Sen Maru ir de Tu. 
Paskui kancleris ir komisarai apklausė poną de Bujoną ir, su- 
rinkę reikiamas žinias, visu smarkumu užpuolė abu jaunuo- 
sius nusikaltėlius, kurių niekas nenorėjo gelbėti. Istorija 
mums išsaugojo tik Pjerą Segjė lydėjusių valstybės patarėjų 
vardus, o kitų komisarų vardai liko nežinomi; yra tik patvir- 
tinta, kad šeši buvo iš Grenoblio parlamento ir du teismo pir- 
mininkai. Jiems ir visiems šiems reikalams vadovavo valsty- 
bės patarėjas ir referentas Lobardemonas. Žozefas kažką 
mandagiai, bet meilikaudamas kuždėjo jiems į ausį, žvilgčio- 
damas iš aukšto su plėšria ironija į Lobardemoną. 

Buvo sutarta, kad krėslas atstos kaltinamųjų suolą, ir visi 
nutilo, klausydamiesi kalinio atsakymų. 

Sen Maras kalbėjo švelniu ramiu balsu. 

— Pasakykite ponui kancleriui, kad aš turiu teisę kreiptis 
į Paryžiaus parlamentą ir atsisakyti teisėjų, nes tarp jų yra du 
mano priešai, be to, jiems vadovauja vienas iš mano draugų, 
pats ponas Segjė, kuris ir liko draugas, nepaisant jo vykdo- 
mos užduoties; tačiau apsaugosiu jus nuo rūpesčių, ponai, 

prisipažindamas esąs kaltas dėl sąmokslo, kurį aš vienas su- 
maniau ir kuriam vadovavau. Aš noriu mirti. Taigi apie save 
neturiu ko pridurti; bet jeigu norite būti teisingi, jūs paliksi- 
te gyvybę tam, kurį pats karalius pavadino garbingiausiu 
Prancūzijos žmogumi ir kuris miršta tik dėl mano kaltės. 

— Įveskite jį, - tarė Lobardemonas. 

Du sargybiniai įėjo pas de Tu ir jį atvedė. 

Jis įėjo ir oriai, su angeliška šypsena lūpose pasisveikinęs 
bei pabučiavęs Sen Marą, tarė: 

— Pagaliau atėjo mūsų šlovės diena. Mes pelnysime dan- 
gų ir amžiną laimę. 

— Mes sužinojome, pone, - pasakė Lobardemonas, - mes 
iš paties pono de Sen Maro lūpų sužinojome, kad jūs buvo- 
te girdėjęs apie sąmokslą. 

De Tu atsakė tučtuojau ir be jokio jaudulio, vis šypsoda- 
masis puse lūpų, nuleistomis akimis: 

— Ponai, visą savo gyvenimą studijavau žmonių sukurtus 
įstatymus ir žinau, kad vieno kaltinamojo liudijimas negali 
pasmerkti kito kaltinamojo. Galėčiau pakartoti ir tai, ką jau 
sakiau: manimi nebūtų patikėję, jei būčiau be įrodymų išda- 
vęs karaliaus brolį. Taigi, jūs matote - mano gyvybė ir mirtis 
yra mano rankose. Bet, kai gerai apmąsčiau viena ir kita, aiš- 
kiai suvokiau, kad ir koks būtų mano gyvenimas, jei netek- 
siu pono de Sen Maro, jis bus vis tiek nelaimingas; tad pri- 
sipažįstu: Žinojau apie jo rengiamą sąmokslą; padariau viską, 
kas įmanoma, kad jį atkalbėčiau. Jis laikė mane vieninteliu 
ir ištikimu draugu, ir aš nenorėjau jo išduoti, todėl pats nu- 
teisiu save pagal įstatymus, surašytus mano paties tėvo, ku- 
ris, tikiuosi, man atleidžia. 

Po šių žodžių draugai puolė vienas kitam į glėbį. 

Sen Maras sušuko: 

— Ak drauge, drauge! Kaip gailiuosi, kad dėl mano kal- 
tės esi pasmerktas mirti. Aš išdaviau tave du kartus, kaip -tu 
sužinosi. 

Tačiau de Tu, jį bučiuodamas ir guosdamas, pakėlė akis į 
dangų ir atsakė: 

— O, kokie mes esame laimingi, kad taip baigsime gyve- 
nimą! Kalbėdamas iš žmogiškumo pozicijų, galėčiau jumis 
skųstis, pone, tačiau Dievas žino, kaip jus myliu. Ką mes pa- 
darėme, kad pelnytume kankinio vainiką ir laimę mirti 
drauge? 

Teisėjai nebuvo pasiruošę tokiam švelnumo antplūdžiui ir 
nustebę susižvalgė. 

— O, kad man kas duotų nors vieną alebardą! - pasigirdo 
gergždžiantis balsas (tai prašneko senasis Granšanas, įsmu- 
kęs į kambarį, raudonomis iš įtūžio akimis), - aš greitai išva- 
duočiau monsinjorą nuo tų juodų vyrų. 

Du alebardininkai be žodžių atsistojo greta jo; jis nutilo ir, 
kad nusiramintų, priėjo prie lango, išeinančio į upę, - saulės 
dar nebuvo matyti, - ir atrodė nebekreipiąs dėmesio į tai, kas 
dėjosi kambaryje. 

O Lobardemonas, išsigandęs, kad teisėjai nesušvelnėtų, 
garsiai ištarė: 

— Dabar pagal monsinjoro kardinolo įsakymą pradėsime 
kankinimus, tai yra įprastus ir neįprastus kankinimus. 

Pasipiktinęs Sen Maras susikaupė ir, sukryžiavęs rankas, 
žengė Lobardemono ir Žozefo link du žingsnius, kurie juos la- 
bai išgąsdino. Lobardemonas nevalingai palietė kaktą ranka. 

— Nejaugi čia Ludenas? - sušuko kalinys. 

Priėjęs de Tu paėmė jam už rankos ir suspaudė; Sen Ma- 
ras kiek patylėjo ir vėl prakalbo, bet jau ramiu tonu, žvelg- 
damas į teisėjus: 

— Ponai, man tai atrodo labai žiauru; turint galvoje mano 
amžių ir padėtį, nederėtų taikyti visų šių formalumų. Aš pa- 
sakiau viską ir dar kartą viską pasakysiu. Aš mielai, su 
džiaugsmu pasitinku mirtį; tad kankinimai tikrai nereikalin- 
gi. Ne iš tokios sielos, kaip mūsų, išplėšiamos paslaptys, kan- 
kinant kūną. Tapome kaliniais savo valia mūsų pačių numa- 

tytą valandą; mes pasakėme viską, ko jums reikėjo, kad pa- 
smerktumėte mus mirčiai, daugiau jūs nesužinosite nieko; 
mes gavome tai, ko norėjome. 

— Ką jūs darote, drauge? - pertarė jį de Tu. - Jis klysta, 
ponai; mes neatsisakysime kančios, kurią mums siunčia Die- 
vas, mes jos prašome. 

— Tačiau kam jums reikia gėdingų kankinimų, kad patek- 
tumėte į dangų? -atsakė Sen Maras. — Jūs jau esate kanki- 
nys, savanoriškas draugystės kankinys. Ponai, tik aš galiu ži- 
noti svarbias paslaptis: juk apie sąmokslą viską žino tik jo 
vadas; kankinkite mane vieną, jei jau turite elgtis su mumis 
kaip su klastingiausiais piktadariais. 

— Kaip malonės prašau jūsų, ponai, - pertarė de Tu, - ne- 
atimkite iš manęs tų skausmų, kuriuos kentės jis; ne dėl to 
nužengiau paskui draugą taip toli, jog palikčiau jį šią bran- 
gią valandą ir, pagailėjęs savo jėgų, nepalydėčiau jo iki pat 
dangaus. 

Į šį ginčą įsitraukė ir Lobardemonas su Žozefu; Žozefas, bi- 
jodamas, kad Sen Maras iš skausmo nepapasakotų apie jų pa- 
simatymą, nepritarė kankinimams; Lobardemonas, manyda- 
mas, kad vien tik mirties nepakanka visiškam triumfui, 
įsakmiai jų reikalavo. Teisėjai, apsupę šiuos abu slaptus di- 
džiojo ministro ministrus, klausėsi; tačiau iš keleto požymių 
įtardami, jog kapucino įtaka didesnė nei teisėjo, jie linko į jo 
pusę ir pasirinko žmogiškumą, juo labiau kad Žozefas baigė 
tokiais tyliai ištartais žodžiais: 

— Aš Žinau jų paslaptis; bet mums nereikia jų sužinoti, nes 
jos nenaudingos ir susijusios su pernelyg aukštais asmenimis. 
Vyriausiajam žirgininkui lieka tik įduoti karalių, o de Tu - ka- 
ralienę; 0 to geriau nežinoti. Tarp kitko, jie neprasitars; aš 
juos pažįstu - jie tylės, vienas - iš išdidumo, kitas - iš gailes- 
tingumo. Duokime jiems ramybę: kankinimai juos sužalos; 
suluošinti jie nebegalės eiti; reikia juos pasaugoti, kad jie de- 
ramai pasirodytų ceremonijos metu. 

Paskutinis argumentas įtikino: teisėjai nuėjo tartis su kanc- 
leriu. Išeidamas Žozefas tarė Lobardemonui: 

— Suteikiau jums pakankamai malonumų; dabar dar pa- 
tirsite malonumą tardamiesi, o paskui eisite į Šiaurės bokštą 
apklausti trijų įtariamųjų. 

Ten buvo įkalinti trys Urbeno Grandjė teisėjai. 

Tai pasakęs nusikvatojo ir išėjo paskutinis, stumdamas pir- 
ma savęs suglumusį teisėją. 

Kai tik niūrūs teisėjai išėjo, atsikratęs dviejų savo sargy- 
binių, Granšanas puolė prie šeimininko ir, stvėręs jį už ran- 
kos, tarė: 

— Dėl Dievo, eikite į terasą, monsinjore, aš jums kai ką pa- 
rodysiu; jūsų motinos vardu prašau, eikite... 

Tačiau beveik tą pačią akimirką atsivėrė durys ir pasirodė 
senasis abatas Kijė. 

— Mano vaikai! Mano vargšai vaikai! - raudojo senukas. - 
Na, kodėl man tik šiandien leido čia įeiti? Brangusis Anri, jū- 
sų motina, jūsų brolis, jūsų sesuo slepiasi čia... 

— Nutilkite, pone abate, - ištarė Granšanas. - Eikite į te- 
rasą, monsinjore. 

Bet senasis vienuolis globstė savo mokinį ir bučiavo. 

— Mes tikimės, mes labai tikimės malonės. 

— Aš jos atsisakyčiau, - ištarė Sen Maras. 

— Mes tikimės tik Dievo malonės, - pridūrė de Tu. 


Nutilkite, - dar kartą pasakė Granšanas, - teisėjai at- 
eina. 

Durys iš tiesų vėl atsivėrė niūriajai procesijai, kurioje trū- 
ko tik Žozefo ir Lobardemono. 

— Ponai! - sušuko gerasis abatas komisarams. - Esu lai- 
mingas, pranešdamas jums, kad atvykstu iš Paryžiaus ir kad 
tenai niekas neabejoja, jog visiems sąmokslininkams bus su- 
teikta malonė. Pas jo didenybę aš mačiau patį hercogą Orle- 
anietį, o kunigaikščio de Bujono parodymai kvotos metu ne- 
buvo nepal... 

— Tylos! - griežtai tarė ponas de Setonas, škotų gvardie- 
čių leitenantas. 

Ir keturiolika komisarų suėję vėl susėdo į savo vietas. 

Ponas de Tu, išgirdęs, jog perskaityti nuosprendžio yra 
kviečiamas Liono teismo sekretorius, nevalingai leido išsilieti 
savo religinei ekstazei - ją, artėjant mirčiai, patiria tik kanki- 
niai ir šventieji; eidamas prie šio žmogaus, jis sušuko: 

— Ouam speciosi pedes evangelizantium pacem, evange- 
lizantium bona“. 

Paskui, paėmęs už rankos Sen Marą, atsiklaupė plika gal- 
va, kad išklausytų nuosprendį, kaip buvo įsakyta. D'Efija li- 
ko stovėti, ir niekas nedrįso priversti jo klauptis. Nuospren- 
dis jiems buvo paskelbtas šiais žodžiais: 


Generalinis karaliaus prokuroras, nusikaltimo prieš kara- 
liškąją didenybę ieškovas, iš vienos pusės; 

Ir ponas Anri d'Efija de Sen Maras, Prancūzijos vyriausia- 
sis žirgininkas, dvidešimt dvejų metų amžiaus; ir Fransua 
Ogiustas de Tu, trisdešimt penkerių metų amžiaus, karaliaus 
patarėjas, Liono Pjer Ansizo pilies kaliniai, atsakovai ir kal- 
tinamieji, iš kitos pusės; 

Remdamiesi ypatingojo teismo proceso, vykusio pagal 
aukščiau minėto generalinio karaliaus prokuroro skundą prieš 
minėtuosius d'Efija ir de Tu, medžiaga, žiniomis, kvotomis, 
prisipažinimais, paneigimais ir akistatomis, ir atpažintomis 
sutarties, sudarytos su Ispanija, kopijomis, įgaliotieji teisėjai 
skelbia: 

1. Kad tas, kas pasikėsina į ministrų ar princų asmenį, pa- 
gal senuosius įstatymus ir Imperatorių konstitucijas, yra nu- 
sikaltėlis prieš karališkąją didenybę. 

2. Kad trečiasis gailestingojo karaliaus Liudviko XI ordo- 
nansas numato mirties bausmę tam, kas nepraneša apie są- 
mokslą prieš valstybę. 


* Laimingi tie atvykę, kas atneša taikos ir geradarybės evangeliją (lot. ). 

Jo Didenybės įgalioti komisarai pripažino, jog minėtieji 
d'Efija ir de Tu nusikalto prieš karališkąją didenybę: 

Minėtasis d Efija de Sen Maras dėl sąmokslo ir intrigų, są- 
jungų ir sutarčių, kurias jis sudarė su užsieniu prieš valstybę; 

Ir minėtasis de Tu dėl to, kad žinojo apie aukščiau nuro- 
dytą veiklą; 

Ir už šiuos nusikaltimus atėmė iš jų visus titulus ir aukštus 
rangus, ir įsakė nukirsti jiems galvas ant ešafoto, kuris bus pa- 
statytas šio miesto Tero aikštėje; 

Skelbiame, kad jų turtas, baldai ir pastatai karaliaus kon- 
fiskuojami; iš jų paimta 60 000 livrų suma bus panaudota gai- 
lestingiems darbams. 


Kai nuosprendis buvo perskaitytas, de Tu garsiai ištarė: 

— Tebūnie palaimintas Dieve! Tebūnie pagarbintas Dievas! 

— Mirties aš niekada nebijojau, - šaltai ištarė Sen Maras. 

Tuomet pagal įstatymus ponas de Setonas, škotų gvardi- 
jos leitenantas, šešiasdešimt šešerių metų senis, susijaudinęs 
paskelbė, kad atiduoda kalinius į pono Tomė, Liono prekei- 
vių teisėjo, rankas, paliko belaisvius, ir paskui jį išėjo visi sar- 
gybiniai su ašaromis akyse. 

— Neverkite, - pasakė jiems Sen Maras, - ašaros nenau- 
dingos; geriau pasimelskite Dievui už mus ir būkite tikri, kad 
aš nebijau mirties. 

Jis spaudė jiems rankas, o de Tu juos bučiavo. Bajorai išėjo 
drėgnomis nuo ašarų akimis, slėpdami veidus apsiaustuose. 

— Žiaurieji, - ištarė abatas Kijė. - Kad galėtų juos nu- 
bausti, jie turėjo išrauti tironų palikimą. Kodėl man leido 
įeiti tuo metu?.. 

— Kaip nuodėmklausiui, pone, - tyliai ištarė vienas komi- 
saras. - Jau du mėnesius čia negalėjo įeiti joks pašalinis 
žmogus... 


Kai didžiosios durys užsivėrė ir portjeros buvo nuleistos, 
Granšanas šūktelėjo: 

— Dangaus vardu - į terasą! 

Ir nutempė ten savo šeimininką ir de Tu. Senasis guverne- 
ris šlubčiodamas nusekė paskui juos. 

— Ko tu nori iš mūsų tokią valandą? - paklausė Sen Ma- 
ras oriu, pilnu atlaidumo balsu. 

— Pažvelkite į miestą, - atsakė ištikimasis tarnas. 

Brėško aušra, pamažu nušviesdama dangų. Horizonte pa- 
sirodė spindinti geltona linija, o virš jos ėmė ryškėti tamsiai 
mėlynos kalnų apybraižos; Sonos bangos ir miesto kalvos, ky- 
lančios abiejuose krantuose, dar buvo apgaubtos perregimo 
rūko, besisklaidančio virš Liono ir atidengiančio akims namų 
stogus. Pirmieji ryto šviesos atšvaitai buvo nutvieskę tik aukš- 
čiausias nuostabaus peizažo vietas. Mieste - rotušės ir Sen 
Nizjė varpinės, aplinkinėse kalvose - karmelitų ir Švč. Mer- 
gelės Marijos vienuolynai ir Pjer Ansizo tvirtovė švytėjo viso- 
mis aušros spalvomis. Džiaugsmingai skambėjo bažnyčių var- 
pai - vienuolynų ir kaimų varpai kvietė į tykias rytines 
pamaldas. Tik kalėjimo sienas vis tebekaustė tyla. 

— Nairį ką mums reikia žiūrėti? - paklausė Sen Maras. - 
Į gražias lygumas ar turtingą miestą? Ar į taikius kaimus? Ak, 
mano draugai! Visur pilna aistrų ir skausmo - tokių, dėl ku- 
rių mes atsidūrėme čionai. 

Senasis abatas ir Granšanas, persisvėręs per terasos turėk- 
lus, žvelgė upės link. 

— Rūkas per tirštas: dar nieko nematyti, - ištarė abatas. 

— Kaip lėtai kyla paskutinė mūsų saulė, - pasakė de Tu. 

— Ar matote ten, uolų papėdėje, kitame krante, baltą na- 
muką, tarp Alinkūro vartų ir Sen Žano bulvaro? - paklausė 
abatas. 

— Aš nieko nematau, - atsakė Sen Maras, - tik pilkšvas 
sienas. 

— Tas prakeiktas rūkas toks tirštas, - pasakė Granšanas, 
vis dar pasilenkęs į priekį kaip jūrininkas, užsikabinęs už pas- 
kutinės molo lentos ir besidairąs burės horizonte. 

— Tss! - pasakė abatas. - Netoliese kažkas kalba. 

Iš tiesų prie mažo bokštelio, besiremiančio į terasą, pasi- 
girdo neaiškus murmesys. Kadangi bokštelis buvo ne aukš- 
tesnis už karvelidę, kaliniai iki šiol jo nepastebėjo. 

— Ar jau ateina mūsų pasiimti? - paklausė Sen Maras. 

— Na, na! -atsakė Granšanas. - Nesirūpinkite tuo; tai po- 
žeminio kalėjimo bokštas. Aplinkui tvirtovę aš bastausi jau du 
mėnesius ir mačiau, kaip iš ten į vandenį mėto kalinius, bent 
vieną kartą per savaitę. Pagalvokite apie mūsų reikalą; matau 
šviesą tame lange, ten. 

Nors abiejų kalinių padėtis ir buvo baisi, smalsumas juos 
vis dėlto įveikė ir jie pažvelgė į bokštelį. Jis stiebėsi aukštyn 
šalia smailios uolos, virš bedugnės, kurioje lyg apleistas šal- 
tinis sūkuriavo žalias vanduo - Sonos atšaka, vinguriuojanti 
tarp uolų siaubingai žemai. Ten greitai sukosi apleisto malū- 
no ratas. Tris kartus pasigirdo trakštelėjimas, lyg kas staigiai 
nuleistų ir vėl pakeltų tartum spyruoklę į sienų akmenis be- 
sidaužantį pakeliamąjį tiltą: ir visi tris kartus pamatė kažką 
juodą krentant į vandenį ir labai aukštai ištrykštant purslus. 

— Pasigailėkite! Ar tai žmonės? - sušuko žegnodamasis 
abatas. 

— Regis, mačiau ore šmėstelėjusias rudas mantijas, - pa- 
sakė Granšanas. - Tai kardinolo draugai. 

Bokšte pasigirdo baisus riksmas ir bedieviški keiksmai. 

Sunkus tiltas dunkstelėjo ketvirtąsyk. Kažkas triukšmingai 
nukrito į žalią vandenį, sugirgždėjo milžiniškas malūno ratas; 
sulūžo vienas iš didelių jo stipinų, o tarp sutrūnijusių sijų ka- 
panojosi vyras, jis iškilo virš putų, kurios nusidažė tamsiu 
krauju, ir, pasirodęs du kartus, šaukdamas nuskendo. Tai bu- 
vo Lobardemonas. 

Apimtas nenusakomo siaubo, Sen Maras atsitraukė. 

— Yra Apvaizda, - pasakė Granšanas. - Urbenas Grandjė 
šią Mintį buvo atidėjęs trejiems metams. Eime, eime, laikas 
brangus; ponai, paskubėkite; aš nenustebčiau, kad būtų jis 

ar kas kitas, nes tie niekšai ryja vieni kitus kaip žiurkės. Ta- 
čiau pabandykime atimti iš jų geriausią kąsnį. Tegyvuoja 
Dievas. Matau ženklą. Mes išgelbėti; viskas paruošta; bėkite 
čionai, pone abate. Štai balta nosinė lange; mūsų draugai 
pasiruošę. 

Abatas griebė abu draugus už rankų ir nutempė juos į te- 
rasą, ten, kur prieš tai buvo prikaustyti jų žvilgsniai. 

— Paklausykite manęs abudu, - pasakė jiems, - nė vienas 
sąmokslininkas nepanoro pasitraukti į jūsų jiems užtikrintą 
saugią vietą ir visi atidulkėjo į Lioną. Jie pasirengę ir jų daug; 
jie išdalijo mieste pakankamai aukso, kad niekas jų neišduo- 
tų; jie nori pabandyti jus išvaduoti. Pasirinktas metas, kai jus 
ves į bausmės vietą; jūs, Sen Marai, duosite sutartą ženklą 
pradėti, užsidėdamas ant galvos savo kepurę. 

Gerasis abatas, čia šypsodamasis pabudus vilčiai, čia aša- 
rodamas, papasakojo, kad, mokinį suėmus, jis nuvyko į Pa- 
ryžių; visus kardinolo veiksmus gaubė tokia paslaptis, jog 
niekas nežinojo, kur kalinamas vyriausiasis žirgininkas; daug 
kas sakė, kad jis ištremtas; ir kai buvo sužinota, kad karalius 
susitaikė su Gastonu Orleaniečiu ir kunigaikščiu de Bujonu, 
niekas neabejojo, jog ir kitų gyvybė išgelbėta, ir visi liovėsi 
apie tai kalbėję, nes mirties bausmių niekam neįvykdė, o jos 
grėsė nedaugeliui asmenų. Paryžiuje visi netgi apsidžiaugė, 
kad Sedanas ir visas jo kraštas atiteko karalystei, pasikeitus 
atleidimo laiškais, kurie buvo nekaltais pripažintiems ponui 
de Bujonui ir Orleano kunigaikščiui; šių susitarimų rezulta- 
tas pažadino susižavėjimą kardinolo ramumu ir gailestingu- 
mu sąmokslininkams, kurie, kaip buvo kalbama, norėję jį nu- 
žudyti. Netgi buvo paskleisti gandai, kad jis leidęs pabėgti 
Sen Marui ir de Tu, be to, kilniai pasirūpinęs, kad jie rastų 
prieglobstį kitoje šalyje, nors prieš tai drąsiai buvo juos su- 
laikęs Perpinjano stovyklos viduryje. 

Šioje pasakojimo vietoje Sen Maras nesusilaikė ir, užmir- 
šęs savo nuolankumą ir suspaudęs draugui ranką, sušuko: 

— Sulaikė! Nejaugi reikia atsisakyti net ir garbės, kad pa- 
sidavėme patys? Nejaugi reikia paaukoti viską, net ateinan- 
čių kartų nuomonę apie mus? 

— Tai tuštybė, - uždėdamas pirštą ant jo lūpų tarė de Tu. - 
Tylos. Išklausykime abatą. Tegu baigia pasakoti. 

Senasis guverneris, neabejodamas, kad abu jauni vyrai nu- 
rimo iš džiaugsmo, jog pabėgimas paruoštas, ir matydamas, 
jog saulė tik vos ne vos išsklaidė ryto rūką, atsidavė tam ne- 
valingam malonumui, kurį jaučia seniai, pasakodami naujie- 
nas, net jei tos naujienos teikia jiems skausmo. Jis papasakojo 
apie visas nevaisingas paieškas, kai norėjo sužinoti, kur yra 
jo mokinys, 0 to nežinojo nei dvaras, nei miestas, nes niekas 
netgi slapčiausiose vietose nedrįso ištarti Sen Maro vardo. 
Sužinojo jis apie jų įkalinimą Pjer Ansize tik iš pačios kara- 
lienės, kuri teikėsi jį pakviesti ir pavedė jam perspėti marša- 
lienę d'Efija ir visus sąmokslininkus, kad jie iš paskutiniųjų 
stengtųsi išvaduoti jaunąjį savo vadą. Ona Austrė netgi išdrį- 
so pasiųsti į Lioną daug Overnės ir Turenės bajorų, kad šie 
padėtų tai padaryti. 

— Geroji karalienė, - sakė jis. - Kai ją išvydau, ji labai ver- 
kė ir sakė, jog atiduotų viską, ką turi, kad tik jus išgelbėtų; 
ji sau labai priekaištavo už kažkokį laišką, nežinau - kokį. Ji 
kalbėjo apie Prancūzijos išgelbėjimą, tačiau nieko nepaaiški- 
no. Ji man pasakė, kad žavisi jumis ir prašo jūsų gelbėtis, 
bent jau iš gailesčio jai, nes dėl to laiško ji priekaištaus sau 
amžinai. 

— Daugiau ji nieko nepasakė? - pertraukė jį de Tu, prilai- 
kydamas blykštantį Sen Marą. 

— Nieko daugiau, - atsakė senis. 

— Ir niekas jums nieko nepasakojo apie mane? - paklau- 
sė vyriausiasis žirgininkas. 

— Niekas, - atsakė abatas. 

— Kad nors ji man būtų parašiusi, - pusbalsiu tarė Anri. 

— Prisiminkite, tėve, kad jus čia atsiuntė kaip nuodėm- 
klausį, - tarė de Tu. 

Tuo metu senasis Granšanas, klūpėdamas prieš Sen Marą, 
tempė jį už drabužių į kitą terasos pusę ir trūkčiojančiu bal- 
su šaukė: 

— Monsinjore... Šeimininke... Mano gerasis šeimininke... 
Ar jūs juos matote? Štai jie... Tai jie... Tai jos... Jos visos... 

— Kas atsitiko, senasis mano drauge? - paklausė šeimi- 
ninkas. 

— Kas? Didysis Dieve! Pažvelkite į šį langą, ar jūs jų ne- 
atpažįstate? Jūsų motina, jūsų seserys, jūsų brolis. 

Iš tiesų, jau išaušus dienai, jis išvydo tolumoje moteris, 
mojuojančias baltomis nosinaitėmis: viena jų, juodai apsiren- 
gusi, tiesė rankas kalėjimo link, trumpam pasitraukdavo nuo 
lango, lyg norėdama sukaupti jėgas, paskui, prilaikoma kitų 
moterų, vėl pasirodydavo; ji tai išskėsdavo rankas, tai sudė- 
davo jas prie širdies. 

Sen Maras pažino savo motiną ir šeimą, ir akimirką jį aplei- 
do jėgos. Jis palenkė galvą draugui ant krūtinės ir pravirko. 

— Kiek kartų man reikės mirti? - paklausė jis. 

Paskui pamojavo ranka iš bokšto, atsakydamas savo šei- 
mai, ir tarė senajam abatui: 

— Lipkime greičiau, mano tėve, klausykloje prieš Dievą 
jūs pasakysite man, ar mano gyvenimo likučiai verti to, jog 
būtų pralietas kraujas, kad jį atgaučiau. 

Tuomet Sen Maras atskleidė Dievui, kokios paslaptys siejo 
juos su Mari de Mantu ir kokia nelaiminga buvo jo meilė. Pa- 
sak tėvo Danielio, „jis atidavė savo nuodėmklausiui didžios 
ponios portretą, padabintą deimantais, kurie turėjo būti par- 
duoti ir panaudoti gailestingiems darbams“. 

O ponas de Tu, taip pat atlikęs išpažintį, parašė laišką. Pas- 
kui (kaip pasakojo jo nuodėmklausys) jis pasakė: „Štai pas- 
kutinės mano mintys apie šį pasaulį: keliaukime į rojų “. Ir, 
plačiais žingsniais vaikščiodamas po kambarį, jis garsiai, su 
neįtikėtinu įkarščiu, užgiedojo psalmę Miserere mei, Deus, o 
visą jo kūną krėtė smarkus drebulys, jis tarsi nebelietė žemės, 

ir rodės, jog siela tuojau paliks kūną. Sargybiniai, netekę ža- 
do, stebėjo šį reginį, virpėdami iš pagarbos ir siaubo. 


1642 metų rugsėjo 12-ąją Lione buvo ramu, kai, išaušus 
dienai, nepaprastai nustebę jo gyventojai pamatė pro visus 
vartus įžengiant pėstininkų ir kavalerijos būrius, nors visi Ži- 
nojo, kad jų stovyklos įrengtos labai toli nuo čia. Tylomis žy- 
giavo prancūzų ir šveicarų gvardiečiai, Pompadūro pulkai, 
Morevero kareiviai ir Laroko karabiniečiai; tyliai Pjer Ansizo 
pilį apsupo kavaleristai su atremtomis į balnus muškietomis; 
pėstininkai išsirikiavo Sonos pakrantėse ant tvirtovės vartų iki 
Tero aikštės - įprastinės egzekucijų vietos. 

Keturios Liono buržua kuopos, vadinamos vėliavininkais, 
sudarytos maždaug iš vienuolikos ar dvylikos šimtų vyrų, 
kaip rašo Montrezoras dienoraštyje, „išsirikiavo Tero aikštėje, 
palikdamos aštuoniasdešimties žingsnių pločio tarpus, pro 
kuriuos leido įeiti tik reikalingiems asmenims. 

Aikštės viduryje buvo pastatytas septynių pėdų aukščio ir 
apie devynių pėdų pločio ešafotas, o jo viduryje, gal kiek ar- 
čiau į priekį, stūksojo maždaug trijų pėdų aukščio trinka, prie 
kurios buvo pusės pėdos aukščio suolelis, pastatytas taip, kad 
pagrindinė ešafoto dalis ar ešafoto priešakys būtų atgręžtas į 
Tero skerdyklą, į Sonos pusę; prie ešafoto, iš Dam de Sen Pjero 
pusės, buvo pastatytos kopėtėlės su aštuoniomis pakopomis". 

Mieste niekas nežinojo kalinių vardų; pro neprieinamas 
tvirtovės sienas niekas neišeidavo ir niekas neįeidavo, nebent 
naktį; kartais požeminėse vienutėse tėvai ir sūnūs praleisda- 
vo metų metus per keturias pėdas vienas nuo kito, to nė ne- 
įtardami. Prasidėjus šiam didingam reginiui, begalinio nuste- 
bimo kupini žmonės supuolė į aikštę, nežinodami, ar tai 
šventė, ar egzekucija. 

Ši ministro agentų išsaugota paslaptis buvo taip pat 
kruopščiai slepiama sąmokslininkų, nes nuo to priklausė jų 


gyvybė. 

Montrezoras, Fontrajas, baronas de Bovo, Olivjė d' Antre- 
gas, Gondi, grafas Diuliudas ir advokatas Furnjė, persirengę 
kareiviais, darbininkais ir klajojančiais komediantais, slėpda- 
mi po drabužiais durklus, išskirstė po minią daugiau nei pen- 
kis šimtus persirengusių, kaip ir jie, bajorų ir tarnų; Italijos 
kelyje laukė paruošti arkliai, Ronoje - iš anksto apmokėtos 
valtys. Jaunasis markizas d 'Efija, vyresnysis Sen Maro brolis, 
persirengęs kartūzu, lakstė po minią, vis nubėgdamas ir su- 
grįždamas iš aikštės į namelį, kuriame buvo užsidariusios jo 
motina ir seserys bei pirmininko Pontako žmona, nelaimingo- 
jo de Tu sesuo; jis ramino jas, vis suteikdamas vilties, ir vėl 
grįždavo pas sąmokslininkus patikrinti, ar visi pasiruošę. 

Prie kiekvieno rikiuotės kareivio stovėjo po vyrą, kuris tu- 
rėjo jį nudurti. | 

Milžiniška už sargybinių susibūrusi minia stūmė juos į 
priekį, ardė jų gretas, užimdama vis daugiau ploto. Ispanas 
Ambrozijas, Sen Maro tarnas, persirengęs kataloniečių muzi- 
kantu, „rūpinosi“ ietininkų kapitonu ir įsitraukė su juo į gin- 
čą, apsimesdamas, kad nenori liautis grojęs ryla. Visi buvo sa- 
vo vietose. 

Abatas de Gondi, Olivjė d'Antregas ir markizas d Efija sto- 
vėjo įsimaišę į būrį žuvininkių ir austrių pardavėjų, besikivir- 
čijančių ir garsiai šūkaujančių. Jos įžeidinėjo vieną iš savo 
tarpo, daug jaunesnę ir drovesnę už savo drauges. Sen Ma- 
ro brolis priėjo pasiklausyti, dėl ko jos nesutaria. 

— O kodėl jūs norite, - kalbėjo viena, - kad Žanas Leru, 
toks garbingas Žmogus, eitų kirsti galvos krikščionims tik to- 
dėl, kad yra mėsininkas? Kol būsiu jo žmona, to nepakęsiu; 
man labiau patiktų... 

— Tu klysti, - sakė jai bendrės, - koks tavo reikalas, ar mė- 
sa, kurią jis kapoja, valgoma, ar ne? Užtat gautum šimtą ekiu 
ir galėtum aprengti naujai tris savo vaikus. Na ir pasisekė tau, 
kad esi mėsininko žmona. Taigi, meilute, pasinaudok tuo, ką 
tau siunčia Dievas per jo eminencijos malonę. 

— Atstokite nuo manęs, - vėl prabilo pirmoji. - Kam man 
reikia tokių pinigų? Aš mačiau tuos jaunus žmones pro lan- 
gą, jie panašūs į avinėlius. 

— Na gerai, o tavo avinėliai ir jaučiai ar nežudomi? - pra- 
šneko Lebono žmona. - Labai gaila, kvaišelei nusišypsojo lai- 
mė! O dar prašant garbiajam kapucinui! 

— Kokie baisūs tie liaudies pasismaginimai! - neapgalvo- 
tai sušuko Olivjė d'Antregas. 

Visos moterys, tai išgirdusios, ėmė prieš jį burbėti. 

— Liaudies, - sakė viena. - O iš kur šis mažytis mūrininkas 
tinkuotais drabužiais? 

— A! -—- pertarė ją kita, - negi nematai, kad tai koks nors 
persirengęs bajoras? Pasižiūrėk į jo baltas rankeles, jos nie- 
kada nėra dirbusios. 

— Taip taip, tai koks nors puošeiva sąmokslininkėlis; man 
taip ir knieti nueiti pas sargybos karininką, kad jį suimtų. 

Abatas de Gondi, pajutęs padėties pavojingumą, piktai už- 
sipuolė Olivjė kaip tikras stalius, kurio aprangą ir prikyštę 
dėvėjo; sugriebė jį už apykaklės ir sušuko: 

— Jūs teisios: šis mažasis tinginys niekada nedirba. Jau 
dveji metai, kaip mano tėvas atidavė jį mokytis, o jis tik šu- 
kuoja savo šviesius plaukus, kad patiktų mergaitėms. Nagi, 
marš namo. 

Ir, talžydamas jį malksna, skverbėsi per minią į kitą vietą. 
Griežtai išplūdęs suglumusį pažą, paprašė laiško, kurį šis sa- 
kėsi turįs perduoti Sen Marui, kai tik šis pabėgs. Olivjė lai- 
kė tą laišką kišenėje jau du mėnesius ir atidavė jį Gondi. 

— Jis ėjo iš rankų į rankas, - pasakė pažas. - Tai ševaljė de 
Žaras, išėjęs iš Bastilijos, atsiuntė jį man prašant vienam iš sa- 
vo nelaisvės draugų. 

— Garbės žodis, - tarė Gondi, - jame gali būti kokia nors 
mūsų draugui svarbi paslaptis; aš jį atplėšiu, o jūs turėjote 
anksčiau apie tai pagalvoti. 

— O, o! Tai nuo senojo Basompjero. Paskaitykime. 

BRANGUSIS MANO VAIKE, 

Bastilijos, kur vis dar esu, glūdumoje sužinojau, kad jūs no- 
rite organizuoti sąmokslą prieš tironą Rišeljė, nepaliaujantį 
žeminti mūsų gerosios senosios aukštuomenės, parlamentų ir 
griauti mūsų valstybės pamatus. Sužinojau, kad didikai en- 
giami, kad juos teisia vargani teisėjai, nepaisydami jų padė- 
čiai priklausančių privilegijų, kad jie verčiami eiti į neregu- 
liariąją kariuomenę, nepaisant senųjų papročių... 


— Senasis plepys, - kvatodamas pertraukė jį pažas. 
— Ne toks jis jau kvailas, kaip manote; tik truputį nuto- 
lęs nuo mūsų reikalų. 


Aš galiu tik pritarti šiam kilniam sumanymui, ir prašau jū- 
sų pranešti man... 


— O, tai senoji Henriko IV laikų kalba! - tarė Olivjė. - Jis 
nemoka parašyti: suteikti man žinių apie viską, kas dedasi, 
kaip dabar sakoma. 

— Leiskite man skaityti, dėl Dievo meilės, - tarė abatas. — 
Po šimto metų bus lygiai taip pat tyčiojamasi iš mūsų žodžių. 

Ir skaitė toliau: 

Nepaisydamas garbaus savo amžiaus, galėčiau jums patar- 
ti - papasakosiu, kas man nutiko 1560 m. 

— Ak, garbės žodis, aš neturiu laiko, man nuobodu skai- 
tyti viską. Pažvelkime į pabaigą... 


Kai prisimenu pietus pas ponią maršalienę d'Efija, jūsų 
motiną, ir kai pagalvoju, kas ištiko visus ten buvusius svečius, 
didžiai sielvartauju. Mano vargšas Piuji Loransas mirė Ven- 
sene iš sielvarto, kad jį užmiršo ir paliko sėdėti kalėjime Or- 
leano kunigaikštis; de Lonė užmuštas dvikovoje, ir aš labai 
dėl to sielvartauju; nes, nors aš nebuvau itin patenkintas sa- 
vo įkalinimu, jis suėmė mane labai mandagiai, ir aš visuomet 

maniau, kad jis galantiškas vyras. Na, o aš, aš sėdėsiu čia už- 
rakintas tol, kol bus gyvas kardinolas; be to, mano vaike, prie 
stalo mūsų buvo trylika: nereikia tyčiotis iš senųjų prietarų. 
Padėkokite Dievui, jog esate vienintelis, kuriam neatsitiko ne- 
laimė... 


— Kaip pirštu į dangų! - iš visos širdies nusijuokė Olivjė, 
šį kartą dingo ir Gondi rimtumas, kad ir kaip jis stengėsi 
tramdytis. 

Vyrai suplėšė tą nebereikalingą laišką, kad neprailgintų 
vargšo maršalo kalinimo, jei jis būtų surastas, ir prisiartino 
prie Tero aikštės, prie voros sargybinių, kuriuos jie turėjo pul- 
ti, kai jaunasis kalinys duos ženklą. 

Jie apsidžiaugė pamatę, kad visi jų draugai savo vietose ir 
pasiruošę paleisti į darbą peilius, kaip patys sakydavo. Susi- 
spaudusi aplink juos liaudis, pati to nenorėdama, sudarė 
jiems palankias sąlygas. Netoli abato pasirodė jaunų baltai 
apsirengusių ir šydais užsidengusių panelių būrys; jos ėjo į 
bažnyčią Pirmosios Komunijos, lydimos vienuolių, kurios, 
kaip ir visi žmonės, pamanė, kad čia rengiamasi pagerbti kokį 
nors svarbų asmenį ir leido merginoms užlipti ant plačių di- 
delių akmenų, kurie išsimėtę kėpsojo už kareivių. Jos ten ir 
užsiropštė ir stovėjo tokios grakščios lyg dvidešimt baltų sta- 
tulų ant pjedestalo. Būtum pasakęs, kad tai vestalės, kurias 
antikos laikais kviesdavo į gladiatorių kautynes. Jos kažką 
kuždėjo viena kitai į ausį, žvalgėsi aplinkui, juokėsi ir raudo 
visos kartu kaip tikri vaikai. 

Abatas de Gondi nusišypsojo širdy, pamatęs, kad Olivjė 
vėl užmiršo sąmokslininko vaidmenį bei mūrininko apdarą ir 
vogčiomis meiliai į jas žvilgčiojo. Jo laikysena buvo pernelyg 
elegantiška, o judesiai pernelyg kultūringi vaidinamam žmo- 
gui iš liaudies: jis jau žengtelėjo mergaičių link, pirštais suk- 
damas plaukų sruogas, tačiau, laimė, pasirodė šveicarų karei- 
viais persirengę Fontrajas ir Montrezoras; paskui juos ėjo 

grupė upeiviais persirengusių bajorų su ginkluota geležimi 
apkaustytomis lazdomis; išbalę jų veidai nežadėjo nieko ge- 
ro. Trimitai užgrojo maršą. 

— Pasilikime čia, - tarė vienas jų savo palydai. - Čia. 

Niūri šių tylinčių žiūrovų minia buvo šiurpus kontrastas tų 
džiaugsmingų mergaičių smalsiems žvilgsniams bei jų vaikiš- 
koms šnekoms. 

— Kokia graži eisena! - šūkčiojo jos. - Ten mažiausiai pen- 
ki šimtai šarvuotų ir raudonai apsirengusių vyrų ant puikių 
žirgų; nuo jų didžiulių skrybėlių svyra geltonos plunksnos. 

— Tai svetimšaliai, kataloniečiai, - tarė vienas prancūzas 
sargybinis. 

— Kąjie lydi? 

— Ak, kokia nuostabi paauksuota karieta! Bet ji tuščia. 

— O štai trys pėdinantys vyrai. Kur jie eina? 

— Į mirtį, - niūriu balsu ištarė Fontrajas, ir visi nutilo. 

Buvo girdėti tik ramus kanopų caksėjimas, bet staiga žir- 
gai sustojo, nes kažkas vėlavo - taip atsitinka visų procesijų 
metu. Tada visi išvydo keistą ir liūdną reginį. Raudodamas 
vos ne vos slinko senis su išskustu viršugalviu, prilaikomas 
dviejų Žavingų labai dailaus stoto jaunuolių, kurie, rankomis 
susikibę už pakumpusios jo nugaros, laisvąja ranka laikė senį 
už parankės. Einantis seniui iš kairės vilkėjo juodą apdarą; jis 
žingsniavo oriai, nuleidęs akis. Antrasis, daug jaunesnis, bu- 
vo apsirengęs labai puošniai: olandiškos gelumbės striukė, 
padabinta daugybe paauksuotų nėrinių, su pūstomis išsiuvi- 
nėtomis rankovėmis, buvo apgulusi jo taliją tarytum moteriš- 
kas korsetas; kelnės buvo iš juodo, sidabrinėmis palmių ša- 
komis siuvinėto aksomo, pilkšvi batai raudonais kulnais ir 
auksiniai pentinai, ryškiai raudonas apsiaustas nusagstytas 
auksinėmis sagomis, - viskas pabrėžė jo elegantiško lankstaus 
kūno grakštumą. Jis linksėjo galva į kairę ir į dešinę liūdnai 
šypsodamasis. 

Senas tarnas su baltais ūsais ir balta barzda, nuleidęs gal- 
vą, ėjo iš paskos, vesdamas du gūnia apdengtus kovos žirgus. 

Jaunosios panelės nutilo; žvelgdamos į juos, jos negalėjo 
sulaikyti ašarų. 

— Tai ką, vargšą senuką veda mirti? - sušuko jos. - O jį 
palaiko jo vaikai? 

— Ant kelių, panelės, - paliepė viena vienuolė, - ir mels- 
kitės už jį. 

— Ant kelių! - sušuko Gondi. - Ir melskimės, kad Dievas 
juos išgelbėtų. 

Visi sąmokslininkai pakartojo: „Ant kelių! Ant kelių!" —ir 
parodė pavyzdį liaudžiai, kuri tylėdama jais pasekė. 

— Dabar mes geriau matysime, ką jis darys, - tyliai su- 
šnabždėjo Gondi Montrezorui. - Stokitės! Ką jis daro? 

— Jis sustojo ir, atsisukęs į mūsų pusę, kalba, sveikinasi su 
mumis; manau, kad mus pažino. 

Visi namai, langai, sienos, stogai, sukaltos pakylos - viskas, 
iš kur buvo galima matyti aikštę, buvo prisigrūdę įvairių luo- 
mų ir įvairaus amžiaus žmonių. 

Milžinišką minią buvo sukausčiusi nepaprasta tyla; būtum 
galėjęs išgirsti praskrendant upių mašalą, menkiausio vėjelio 
dvelksmą ar jo keliamų dulkių sūkuriavimą; tačiau oras bu- 
vo ramus, saulė skaisti, dangus mėlynas. Liaudis klausėsi. Te- 
ro aikštėje pasigirdo plaktuko taukšėjimas, paskui Sen Ma- 
ro balsas. 

Jaunasis kartuzietis prakišo išblyškusį veidą pro dviejų sar- 
gybinių tarpą; visi sąmokslininkai atsistojo virš klūpančios 
minios, pakėlė rankas prie diržo ar prie krūtinės ir prisispau- 
dė prie kareivių, kuriuos turėjo nudurti. 

— Ką jis daro? - paklausė kartuzietis. - Ar jis su skrybėle? 

— Jis sviedžia skrybėlę ant žemės toli nuo savęs, - taikiai 
atsakė užklaustas arkebuzininkas. 


XXVI skyrius 


ŠVENTĖ 


Dieve mano! Kas per pasaulis? 


PASKUTINIAI MARKIZO DE SEN MARO žobDžiAI 


Tą pačią niūriosios procesijos Lione dieną, įvykių, kuriuos 
ką tik stebėjome, metu, Paryžiuje vyko nuostabi šventė, su vi- 
sa epochai būdinga prabanga ir prastu skoniu. Galingasis 
kardinolas norėjo išsyk priblokšti savo spindesiu abu svar- 
biausius Prancūzijos miestus. 

Šventė, skirta karaliui ir dvarui, buvo paskelbta kaip kar- 
dinolo rūmų atidarymas. Jėga tapęs imperijos galva, Rišeljė 
panoro sužavėti žmonių širdis; ir, pavargęs nuo valdžios, ti- 
kėjosi jiems patikti. Tragedija „Mirama“ turėjo būti rodoma 
kaip tik šiai didžiai dienai pastatytoje salėje: tai, pasak Peli- 
sono, vakaro išlaidas padidino trimis šimtais tūkstančių ekiu. 

Visa pirmojo ministro gvardija buvo apsiginklavusi; ketu- 
rios muškietininkų ir kareivių kuopos išsirikiavusios stovėjo 
plačiuose laiptuose ir prie įėjimų į ilgas kardinolo rūmų ga- 
lerijas. Šis spindintis pandemoniumas, kurio kiekviename 
aukšte buvo įsikūrusios mirtinų nuodėmių šventyklos, tą die- 
ną priklausė tik išdidumui, užvaldžiusiam jį visą nuo viršaus 
iki apačios. Ant kiekvieno laiptelio stovėjo kardinolo gvardi- 
jos šaulys, vienoje rankoje laikydamas deglą, kitoje - ilgą ka- 
rabiną; kardinolo bajorų minia šmižinėjo tarp šių gyvų kan- 

deliabrų, o dideliame, plačiašakių kaštonų (šiandien juos pa- 
keitė arkos) apsuptame sode dvi kuopos lengvųjų kavaleris- 
tų, rankose spaudžiančių muškietas ir pasirengusių atsiliep- 
ti į pirmą savo šeimininko įsakymą ar pirmą nuogaąstį. 

Trisdešimt aštuonių pažų lydimą kardinolą atnešė į purpu- 
ru išmuštą jo ložę, kur jis ir įsitaisė, priešais karaliaus ložę, 
kurioje šis pusiau gulomis tysojo už žalių užuolaidų, saugan- 
čių nuo deglų šviesos. Visas dvaras buvo susigrūdęs balko- 
nuose ir, pasirodžius Rišeljė, atsistojo; suskambo nuostabi 
uvertiūra, ir visiems atvykusiems miesto gyventojams ir ka- 
riškiams buvo atidarytas parteris. Plūstelėję trys veržlūs žiū- 
rovų srautai tučtuojau jį užtvindė; žmonės stovėjo taip susi- 
spaudę, jog pakakdavo vieno rankos judesio, kad minia 
subanguotų lyg rugių laukas. Krito į akis žmogus, kurio galva 
sukosi gana plačiu, lyg skriestuvo nubrėžtu ratu, o kojos ne- 
krustelėjo iš tos vietos, kur buvo atsistojęs, keli jaunuoliai 
apalpo ir buvo išnešti. 

Priešingai savo įpročiui, ministras iškišo sumenkusią gal- 
vą iš tribūnos ir pasveikino susirinkusiuosius, stengdamasis 
veidui suteikti gracingą išraišką. Ši grimasa sulaukė atgarsio 
tik ložėse; parteris tylėjo. Rišeljė norėjo parodyti, kad nebi- 
jo publikos nuosprendžio jo kūriniui, ir teikėsi įleisti visus, 
kas tik ateis. Paskui pradėjo to gailėtis, bet per vėlai. Iš tie- 
sų ši minia buvo tokia pat šalta, kaip ir pati tragedija-pasto- 
ralė; veltui brangakmeniais išpuoštos teatro piemenaitės, 
stypčiojančios ant raudonų kulniukų, pirštų galiukais laikan- 
čios rubinais padabintas piemenų lazdas ir kabinančios gėlių 
girliandas ant savo išpūstų suknelių, merdėjo iš meilės ilgo- 
mis dviejų šimtų eilučių ilgesingomis tiradomis; veltui tobu- 
li meilužiai (nes tai buvo gražusis epochos idealas) marinosi 
badu atokiuose urvuose, su patosu apverkdami jų mirtį, seg- 
damiesi į plaukus mėgstamiausių mylimosios spalvų kaspi- 
nus; veltui dvaro ponios, pasilenkusios prie ložės krašto, ro- 
dė susižavėjimo ženklus, o kai kurios bandė net apalpti, - ar 

gali būti didesnis pataikavimas - niūrusis parteris nerodė jo- 
kių kitų gyvybės ženklų, tik be atvangos siūbavo juodos gal- 
vos ilgais plaukais. Kardinolas kandžiojo lūpas ir per pirmą- 
jį bei antrąjį veiksmus dėjosi esąs išsiblaškęs; tyla, kurioje 
buvo suvaidinti trečiasis ir ketvirtasis, taip sužeidė tėvišką jo 
širdį, kad jis pusiau išlindo iš savo balkono ir šioje nepatogio- 
je bei juokingoje padėtyje ženklais savo draugams iš dvaro 
rodė, kurios vietos pačios gražiausios ir kada reikia ploti; jam 
atsakydavo tik iš kelių ložių, o nejautrusis parteris buvo la- 
biau nei kada nors tylus; veiksmas plėtojosi tarp scenos ir vir- 
šuje esančių ložių, o parteris atkakliai laikėsi neutralumo. 
Tuomet Europos ir Prancūzijos valdovas metė ugningą žvilgs- 
nį į tą krūvelę žmonių, išdrįsusių nesižavėti jo kūriniu, ir pa- 
juto širdyje Nerono troškimą; jam dingtelėjo mintis, koks jis 
būtų laimingas, jeigu jie teturėtų vieną galvą. 

Staiga ši juoda ir nejudri masė pagyvėjo ir, didžiam ložių 
ir ypač ministro nustebimui, pasigirdo nenutrūkstantys plo- 
jimai. Ministras dėkingas pasilenkė ir pasveikino minią; bet 
sustingo, išvydęs, kad rankų pliaukšėjimas pertraukdavo ak- 
torius kiekvieną kartą, kai jie norėdavo prabilti. Karalius įsa- 
kė atskleisti iki šiol užtrauktas užuolaidas, kad pamatytų, kas 
sukėlė tokį entuziazmą; visas dvaras pasilenkė iš ložių ir iš- 
vydo kukliai apsirengusį vyrą, ką tik vargiai prasibrovusį į sė- 
dinčių parteryje žiūrovų minią; visų žvilgsniai įsmigo į jį. Re- 
gis, tai jį labai trikdė ir jis stengėsi pasislėpti po savo 
pernelyg trumpu juodu apsiaustėliu. „Sidas! Sidas!", - be pa- 
liovos plodamas šaukė parteris. Apimtas siaubo Kornelis pa- 
bėgo už kulisų, ir vėl įsiviešpatavo tyla. 

Įsiutęs kardinolas įsakė užtraukti ložės užuolaidas ir nu- 
nešti jį į galerijas. 

Būtent ten ir įvyko dar viena scena, kurią seniai ir rūpes- 
tingai ruošė Žozefas, davęs nurodymus kardinolo svitai prieš 
jiems išvažiuojant iš Paryžiaus. Kardinolas Mazarinis sušuko, 

kad greičiau bus išnešti jo eminenciją pro aukštas įstiklintas 
duris, iškirstas tik per porą pėdų nuo žemės ir vedančias iš jo 
ložės į kambarius, ir įsakė jas atidaryti, o pažai pernešė krės- 
lą. Netrukus pasigirdo šimtai balsų, skelbiančių išsipildant di- 
džiąją Nostradamo pranašystę. Pašnibždomis buvo kartojama: 
„Raudona kepuraitė - tai monsinjoras, keturiasdešimt unci- 
jų - tai Sen Maras; viskas baigsis - de Tu: kokia teisinga Ap- 
vaizdos ranka. Jo eminencija valdo ir ateitį, ir praeitį“. 

Taip Rišeljė savo kilnojamame soste judėjo į priekį ilgomis 
žėrinčiomis galerijomis ir dar kartą klausėsi šio švelnaus mei- 
likaujamo burkavimo; tačiau, nejautrus jo genijų dievinančių 
balsų gaudesiui, visas šias kalbas jis būtų iškeitęs į vieną Žžo- 
dį, vieną sustingusios ir nepalenkiamos publikos gestą, net 
jeigu tas žodis būtų buvęs neapykantos šauksmas; galima nu- 
tildyti riksmus, bet kaip atkeršyti už tylą? Galima sukliudy- 
ti tautai smogti, bet kas jai sutrukdys laukti? Persekiojamas 
nejaukaus liaudies priešiškumo šešėlio, niūrusis ministras pa- 
sijuto saugus tik savo rūmų gilumoje, apsuptas virpančio ir 
pataikaujančio dvaro, greitai padėjusio jam užmiršti, jog ke- 
li žmonės išdrįso juo nesižavėti. Kardinolas įsakė jį lyg kara- 
lių įkurdinti erdvių apartamentų viduryje ir, apsidairęs aplin- 
kui, pradėjo dėmesingai skaičiuoti galingus ir jam 
atsidavusius vyrus, o suskaičiavęs susižavėjo pats savimi. Visų 
didžiųjų šeimų vadai, kardinolai ir vyskupai, visų parlamen- 
tų vadovai, provincijų valdytojai, armijoms vadovaujantys 
maršalai ir generolai, nuncijus, visų karalysčių ambasadoriai, 
respublikų pasiuntiniai ir senatoriai sustingę ir nuolankūs sto- 
vėjo aplinkui jį, lyg laukdami įsakymo. Nebuvo nė vieno 
žvilgsnio, kuris būtų išdrįsęs atlaikyti jo žvilgsnį, nė vieno žo- 
džio, kurį kas nors būtų drįsęs ištarti prieš jo valią, nė vieno 
plano, kurį kas nors būtų išdrįsęs svarstyti slapčiausiose šir- 
dies kertelėse, nė vienos minties, kuri kam nors būtų kilusi 
anksčiau nei jam. Bežadė Europa klausėsi jo savo atstovų au- 

simis. Retkarčiais Rišeljė pakeldavo įsakmų balsą ir patenkin- 
tas mestelėdavo žodį šiam prašmatniam jį supančiam ratui, 
lyg vieną denjė vargšų miniai. Iš spindinčio išdidumu žvilgs- 
nio ir džiaugsmu trykštančio elgesio galėjai atpažinti tą, ku- 
riam teko tokia malonė; jis staiga, regis, virsdavo kitu žmo- 
gumi, lyg būtų žengęs dar vieną žingsnį hierarchijos laiptais — 
taip netikėtai visi žavėjosi ir meilikavo laimingajam dvariš- 
kiui, o menko džiaugsmelio kardinolas nė nepastebėdavo. 
Karaliaus brolis ir kunigaikštis de Bujonas stovėjo minioje, iš 
kurios ministras nesiteikė jų išskirti; jis tik pasakė, kad būtų 
gerai sugriauti keletą tvirtovių, ilgai aiškino, kad reikia išgrįs- 
ti akmenimis Paryžiaus gatves ir įrengti krantines, ir keliais 
žodžiais pasakė Tiurenui, jog bus galima jį pasiųsti į Italijos 
armiją, pas princą Tomą, kur jis galės pasiimti savo maršalo 
lazdą. 

Kol Rišeljė galingomis rankomis šitaip vartė puikiuose sa- 
vo rūmuose svarbiausius ir menkiausius Europos reikalus 
triukšmingos šventės metu, Luvre karalienei buvo pranešta, 
kad jau metas vykti pas kardinolą - ten po tragedijos jos lau- 
kė karalius. Rimtoji Ona Austrė nežiūrėjo jokių spektaklių, 
tačiau negalėjo atsisakyti dalyvauti pirmojo ministro rengia- 
moje šventėje. Pasiruošusi išvykti, pasipuošusi mėgstamū 
perlų vėriniu, karalienė buvo maldykloje; ji stovėjo prieš di- 
delį veidrodį su Mari de Mantu ir mėgavosi savo rankomis 
baigdama jaunosios princesės tualetą; apsivilkusi ilga rožine 
suknele Mari dėmesingai, bet šiek tiek bodėdamasi, patem- 
pusi lūpą, apžiūrinėjo save. 

Karalienė stebėjo Mari kaip savo pačios kūrinį ir, suneri- 
musi labiau nei toji, su baime - 0 juk iš esmės pažino tą jaut- 
rią, bet lengvabūdišką Mari - mąstė apie tai, kas bus, kai 
dings ši efemeriška ramybė. Po pašnekesio Sen Žermene, po 
lemtingojo laiško ji nė akimirką nepaliko jaunosios princesės 
ir stengėsi kaip įmanydama pasukti ją keliu, kurį buvo nubrė- 

žusi iš anksto; nes ryškiausias Onos Austrės būdo bruožas bu- 
vo nepalenkiamas atkaklumas, stengiantis su matematiniu 
tikslumu apskaičiuoti visus įvykius ir visas aistras; ir, be abe- 
jonės, būtent šiam nelanksčiam ir pozityviam protui reikia 
priskirti visas jos regentystės nelaimes. Niūrus Sen Maro at- 
sakymas, jo suėmimas, jo teismas - viskas buvo nuslėpta nuo 
princesės Mari, kurios vienintelis nusikaltimas, tiesą sakant, 
buvo savimeilės jausmas ir neilgai trukusi užmarštis. Vis dėlto 
karalienė buvo gera ir karčiai pasigailėjo už skubomis laiške 
parašytus lemtingus žodžius, kurių padariniai buvo tokie rim- 
ti, ir visomis išgalėmis siekė juos sušvelninti. Galvodama apie 
tai, kad jos veiksmai susiję su Prancūzijos laime, Ona Aust- 
rė džiūgavo taip staiga nuslopinusi beįsiplieskiantį pilietinį 
karą, kuris būtų sudrebinęs valstybę iki pačių pamatų; tačiau 
kai ji prieidavo prie jaunosios draugės ir žvelgdavo į šią ža- 
vingą žydinčią būtybę, kuriai suteikė tiek kančių ir kuriai 
kažkoks soste sėdintis senis neatlygins už netektį, patirtą vi- 
sam gyvenimui dėl karalienės kaltės, kai mąstydavo apie vi- 
sišką atsidavimą, apie absoliutų savęs išsižadėjimą, kurį ji 
įžvelgė tame dvidešimt dvejų metų, tokios stiprybės kupina- 
me jaunuolyje, beveik tapusiame karalystės valdovu, imdavo 
gailėtis Mari ir visa esybe žavėdavosi žmogumi, kurį taip ne- 
teisingai apibūdino. 

Karalienė bent jau būtų norėjusi papasakoti, ko jis vertas, 
tai, kurią jis taip mylėjo ir kuri to nežinojo; tačiau ji vis dar 
tikėjosi, jog visiems Lione susirinkusiems sąmokslininkams 
pavyks jį išgelbėti ir, jau žinodama, kad jis išvyko iš Prancū- 
zijos, ji galės viską pasakyti brangiajai savo Mari. 

Na o Mani iš pradžių bijojo karo; tačiau, apsupta karalie- 
nės žmonių, pasirūpinusių, kad jos ausis pasiektų tik tokios 
naujienos, kurias leisdavo valdovė, ji sužinojo ar tarėsi suži- 
nojusi, jog sąmokslas neįvyko; jog karalius ir kardinolas be- 
veik kartu grįžo į Paryžių; jog kuriam laikui ištremtas Gasto- 

nas Orleanietis vėl pasirodė dvare; jog kunigaikščiui de Bu- 
jonui už Sedano atidavimą taip pat buvo suteikta malonė; o 
vyriausiasis žirgininkas dar nepasirodė tik todėl, kad kardi- 
nolas jo nekentė labiau už kitus, nes sąmoksle jo vaidmuo 
buvo svarbus. 

Sveikas protas ir įgimtas teisingumo jausmas kuždėjo jai, 
jog iš tiesų, kadangi Sen Maras veikė tik įsakius karaliaus 
broliui, jam turi būti atleista, kaip ir princui. Taigi visa tai nu- 
ramino pirmąjį jos širdies nerimą; tik niekas nesušvelnino iš- 
didžios pagiežos, kurią ji jautė Sen Marui, - tokiam abejin- 
gam, kad nepranešė jai, kur slapstosi (net karalienė ir visas 
dvaras to nežinojo), 0 ji galvojo tik apie jį, guodė ji save. Beje, 
per du mėnesius puotos ir raitelių paradai taip greitai keitė 
vieni kitus ir jai reikėjo atlikti tiek būtinų pareigų, kad tik tu- 
aleto metu, kai likdavo beveik viena, vos surasdavo laiko liū- 
dėti ir guostis. Kiekvieną vakarą Mari pasinerdavo į abstrak- 
čius svarstymus apie vyrų nedėkingumą ir nepastovumą - tai 
buvo nauja mintis, nuolatos kvaršinanti jaunos būtybės gal- 
vą, atėjus pirmos meilės metui; tačiau miegas niekada neleis- 
davo jai pabaigti šių apmąstymų; nuovargis po šokių užmerk- 
davo jos dideles juodas akis, ir ji neturėdavo kada tvarkingai 
surikiuoti savo minčių, kad iš jų susidarytų aiškus praeities 
vaizdas. Tik pabudusią ją apsupdavo jaunos dvaro kunigaikš- 
tytės ir, vos pasirengusi pasirodyti dvarui, būdavo priversta 
eiti pas karalienę, kur jos laukdavo amžini, tačiau ganėtinai 
malonūs princo Palatino komplimentai; lenkams užteko lai- 
ko, kad išmokytų Prancūzijos dvarą paslaptingo santūrumo 
ir iškalbingos tylos, - tai labai patinka moterims, nes jie pa- 
didina nuolat slepiamų paslapčių svarbą ir giria žmones, ku- 
rie yra pakankamai gerbiami, kad prie jų niekas nedrįsta net- 
gi kentėti. Į Mari buvo žiūrima kaip į nuotaką, skirtą karaliui 
Vladislovui; ir ji pati, reikia pasakyti, taip įsitvėrė šios min- 
ties, kad, jei Lenkijos sostą būtų užėmusi kita karalienė, jai 
šitai būtų pasirodę siaubinga: to akimirksnio, kai ji sės į tą 


370 


sostą, ji nemanė būsiant laimingo, tačiau priėmė iš anksto jai 
sakomus komplimentus. Pati sau neprisipažindama, ji smar- 
kiai perdėjo tariamas Sen Maro kaltes, kurias karalienė jai at- 
skleidė Sen Žermene. 

— Jūs gaivi lyg šios puokštės rožės, - pasakė karalienė. - 
Nagi, brangus mano vaike, jūs pasiruošusi? Kodėl patempta 
ši lūpytė? Leiskite, užsegsiu auskarą... Jums nepatinka topa- 
zai? Norite kito vėrinio? 

— O ne, ponia, aš manau, kad man nederėtų puoštis, nes 
niekas geriau už jus nežino, kokia aš nelaiminga. Vyrai mums 
labai žiaurūs. Aš vis dar mąstau apie tai, ką jūs man sakėte, ir 
viskas dabar man patvirtino jūsų žodžius. Taip, tikra teisybė, 
jis manęs nemylėjo; nes, jei būtų mylėjęs, visų pirma būtų at- 
sižadėjęs to sąmokslo, kėlusio man tiek kančių, kaip jam ir pa- 
sakiau; aš netgi prisimenu, 0 tai daug rimčiau, - pridūrė ji oria 
ir netgi iškilminga mina, - kad pasakiau jam, jog jis bus maiš- 
tininkas; taip, ponia, maištininkas, pasakiau jam Šv. Eustachi- 
jaus bažnyčioje. Suprantu, jūsų didenybė buvote teisi: aš labai 
nelaiminga. Ambicijų jis turėjo daugiau nei meilės. 

Ir viena apmaudo ašara ištryško iš jos akių ir greitai nurie- 
dėjo skruostu lyg perlas nuo rožės žiedo. 

— Taip, tai išties akivaizdu, - toliau kalbėjo ji, segdamasi 
apyrankes. - Ir pats didžiausias įrodymas - tai, kad per du mė- 
nesius, kai jis atsisakė savo sumanymo (kaip jūs man sakėte, 
kad jį išgelbėjote), tikrai galėjo pranešti, kurgi pasitraukė. O 
aš per visą šį laiką verkiau, maldavau, kad visą savo galybę 
panaudotumėte jo naudai; aš nužemintai prašiau nors vieno 
žodžio, iš kurio sužinočiau bent vieną jo poelgį; aš galvojau 
tik apie jį; ir dar ir dabar kiekvieną dieną atsisakinėju Lenki- 
jos sosto, trokšdama įrodyti, jog esu pastovi, jog net jūs pati 
negalite priversti manęs pamiršti mano atsidavimo, daug rim- 
tesnio nei jo, ir jog mes esame daugiau vertos nei vyrai; bet 
aš manau, kad šį vakarą galiu bent jau nueiti į šventę, nes tai 
ne puota. 

— Taip taip, mano brangus vaike, eime greičiau, - tarė ka- 
ralienė, norėdama nutraukti šią vaikišką kalbą, kuri ją labai 
liūdino - juk ji buvo naivių jos klaidų priežastis. - Eime, jūs 
pamatysite santaiką tarp princų ir kardinolo, ir galbūt mes su- 
žinosime keletą gerų naujienų. 

Jos išvyko. 

Kai abi princesės įėjo į ilgas Palė Kardinal galerijas, jas pri- 
ėmė ir šaltai pasveikino karalius ir ministras, kurie, glaudžiai 
apsupti tylių dvariškių minios, žaidė šachmatais ant siauro že- 
mo stalelio. Visos su karaliene ar pridurmui įėjusios moterys 
išsisklaidė po kambarius, ir netrukus labai švelni muzika su- 
skambo vienoje iš salių, lyg akompanimentas tūkstančiui po- 
kalbių, užsimezgusių aplink žaidimo stalus. 

Po karalienės sveikindamiesi įėjo jaunavedžiai - laiminga- 
sis Šabo ir gražioji kunigaikštytė de Roan; jie, regis, norėjo iš- 
vengti minios ir nuošalyje pasikalbėti apie save pačius. Visi 
pasitiko juos šypsodamiesi ir žvelgė pavydžiai: jų laimė atsi- 
spindėjo ir susirinkusiųjų, ir jų pačių veiduose. 

Mari nusekė juos akimis: „Iš tiesų jie laimingi“, - pasakė 
karalienei, prisiminusi, kaip visi juos smerkė. 

Tačiau Ona Austrė jai neatsakė ir, bijodama, kad iš minioje 
pasigirdusio neapgalvoto žodžio jaunoji jos draugė nesužino- 
tų apie liūdną įvykį, atsistojo su ja už karaliaus. Greitai Gas- 
tonas Orleanietis, princas Palatinas ir kunigaikštis de Bujo- 
nas atėjo su ja pasikalbėti, laisvai ir džiaugsmingai nusiteikę. 
Kunigaikštis, metęs į Mari griežtą ir įdėmų žvilgsnį, tarė jai: 
„Ponia princese, šį vakarą jūs nepaprastai graži ir linksma". 

Mari pritrenkė šie žodžiai ir tai, kad jis nuėjo nuo jos ša- 
lin niūriu veidu; ji kreipėsi į Orleano kunigaikštį, tas neatsa- 
kė, lyg būtų neišgirdęs. Mari pažvelgė į karalienę ir jos iš- 
blyškusiame veide pastebėjo nerimą. Tuo metu niekas 
nedrįso artintis prie kardinolo, kuris neskubėdamas apmąs- 
tė savo ėjimus. Vienas tik Mazarinis, pasirėmęs į šoninę jo 
krėslo atramą ir stebintis juos su vergišku dėmesiu, susižavė- 

jęs gestikuliuodavo kiekvienąkart, kai kardinolas pastumdavo 
figūrą. Stropumas, regis, vienam akimirksniui išblaškė debesį, 
dengusį ministro kaktą: jis ką tik pastūmė į priekį bokštą, ir 
Liudviko XIII karalius atsidūrė toje apgaulingoje padėtyje, 
vadinamoje patu, kai iš juodmedžio išdrožtam karaliui niekas 
tiesiogiai negrėsė, tačiau jis negalėjo pajudėti jokia kryptimi. 
Kardinolas, pakėlęs akis, pažvelgė į savo priešininką ir nusi- 
šypsojo puse lūpų; jis neištvėrė mintyse jų nesugretinęs. Pas- 
kui, matydamas, jog valdovo žvilgsnis užgesęs, o veidas lyg 
mirštančiojo, pasilenkė prie Mazarinio ausies ir tarė jam: 

— Garbės žodis, manau, kad jis iškeliaus anksčiau už ma- 
ne; jis labai pasikeitęs. 

Tačiau Rišeljė staiga suėmė ilgas ir stiprus kosulys; kardi- 
nolas dažnai jausdavo aštrų, krūtinę nepaliaujamai smelkiantį 
skausmą; po šio niūraus perspėjimo jis pakėlė prie burnos no- 
sinę, o kai atitraukė, ji buvo kruvina; kad ją paslėptų, numetė 
po stalu, ir, griežtai apsižvalgęs aplinkui, nusišypsojo, lyg no- 
rėdamas užkirsti kelią nerimui. 

Visiškai ramus Liudvikas XIII nė nekrustelėjo ir liesa vir- 
pančia ranka sudėliojo savo figūras kitai partijai. Abu tie mer- 
dėjantys vyrai tarsi metė burtus dėl paskutinės savo valandos. 

Tą akimirksnį laikrodis išmušė vidurnaktį. Karalius pakė- 
lė galvą: 

— Aa! - šaltai metė, - šįryt, tą pačią valandą, ponas vyriau- 
siasis žirgininkas, brangus mūsų draugas, išgyveno nekokias 
minutes. 

Veriantis riksmas pasigirdo jam už nugaros; valdovas su- 
drebėjo ir puolė į kitą pusę, apversdamas lentą. Mari de Man- 
tu be sąmonės gulėjo ant karalienės rankų; šioji, karčiai verk- 
dama, tarė karaliui į ausį: 

— O valdove, jūsų kirvis kerta abiem ašmenimis. 

Paskui puolė rūpintis jaunąja princese ir apipylė ją moti- 
niškais bučiniais, princesė, apsupta dvaro moterų, atsigavu- 
si prapliupo raudoti. Kai ji atmerkė akis, Ona Austrė pasakė: 

— Deja, taip! Mano vaike, mano vargšas vaike, jūs esate 
Lenkijos karalienė. 

Dažnai atsitinka, kad tas pat įvykis, dėl kurio karalių rū- 
muose būdavo liejamos ašaros, kitur sukeldavo džiūgavimą; 
beje, liaudis visada mano, kad džiaugsmas susijęs tik su šven- 
tėmis. Ministro sugrįžimo proga linksmybės truko penkias 
dienas, ir kiekvieną vakarą po Palė Kardinal ar po Luvro lan- 
gais grūdosi Paryžiaus gyventojai; paskutinių riaušių metu, 
matyt, pajutę triukšmingų sambūrių skonį; jie lakstė iš vienos 
gatvės į kitą, apimti smalsumo, kartais užgaulaus ir priešiš- 
ko, tai dalyvaudami tyliose eitynėse, tai ilgai kvatodamiesi ar 
šūkaudami neaišku ką. Būriai jaunų vyrų mušėsi sankryžose 
ir šoko ratu miesto aikštėse, lyg norėdami išreikšti kažin ko- 
kią nežinomą malonumo viltį ar kažin kokį beprotišką 
džiaugsmą, kurio buvo prisikaupusi širdis. Įsidėmėtina tai, 
kad pati gūdžiausia tyla viešpatavo būtent tose vietose, ku- 
riose kardinolas įsakė surengti pasilinksminimus, ir kad pro 
apšviestus jo rūmų fasadus visi praeidavo su panieka. Kart- 
kartėmis pasigirsdavo vienas kitas balsas, ironiškai skaitantis 
paaiškinimus bei įrašus, kuriais kažkokie nežinomi rašeivos, 
idiotiškai pataikaudami, subjaurojo kardinolo kunigaikščio 
portretus. Vieną šių portretų saugojo arkebuzininkai, niekaip 
neįstengiantys jo apginti nuo akmenų, kuriuos iš tolo mėtė 
neaišku kas. Portretas vaizdavo kardinolą generalisimą su šal- 
mu ir lauro lapų vainiku. Apačioje buvo parašyta: 


Didysis kunigaikšti! Teisingai pagerbia tave 
Prancūzija; 
Kaip dievą Marsą Paryžius garbina tave. 


Šie gražūs žodžiai neįtikino tautos, kad ji laiminga; tiesą 
sakant, kardinolo jie negarbino labiau už dievą Marsą, o jo 
šventes laikė būdu betvarkei sukelti. Visą Paryžių apėmė su- 
maištis; vyrai ilgomis barzdomis, nešini deglais, indais su vy- 

nu ir alavinėmis taurėmis, kuriomis jie triukšmingai susidauž- 
davo, laikėsi už rankų ir šiurkščiais balsais unisonu dainavo 
seną Lygos laikų užstalės dainą: 


Pašokim, pašokim, 
Pirmyn, jau gana: 
Pavasaris atėjo, 
Karalių nebėra. 


Reikia atsikvėpti; 
Pavargę esame; 
Netikri karaliai 
Buvo mums kančia. 


Pirmyn, Žanai diu Menai, 
Karalių nebėra. 


Šiurpiosios gaujos, staugiančios šiuos žodžius, perėjo kran- 
tines ir Naująjį tiltą, prie juos slepiančių aukštų namų užgau- 
liodamos keletą taikių, smalsumo atviliotų buržua. Du į ap- 
siaustus susisupę jaunuoliai pastumti atsimušė vienas į kitą 
ir, apšviesti neseniai iškeltos Henriko IV statulos papėdėje 
įtaisyto deglo, atpažino vienas kitą. 

— Ką? Vis dar Paryžiuje, pone? - paklausė Kornelis Mil- 
tono. - Maniau, esate Londone. 

— Ar girdite, ką stūgauja ši liaudis, pone? Ar girdite ją? 
Koks šiurpus priedainis: 


Karalių nebėra! 


— Tai dar niekis, pone; tik pasiklausykite, ką jie kalba. 

— Parlamentas mirė, - kalbėjo vienas vyras, - diduomenė 
mirė: šokime, mes esame šeimininkai; senasis kardinolas 
miršta, lieka tik karalius ir mes. 

— Girdite, ką kalba tas varguolis, pone? - paklausė Kor- 
nelis. - Visa į tai sudėta, visa mūsų epocha telpa šiuose Žo- 
džiuose. 

— Ar tai ir yra kūrinys šio ministro, kurį jūsiškiai ir netgi 
kitos tautos vadina didžiuoju? Aš nesuprantu to žmogaus. 

— Tuojau jums paaiškinsiu, - atsakė jam Kornelis. - Tačiau 
prieš tai paklausykite laiško, kurį šiandien gavau, pabaigos. 
Prieikime kur šviesiau, prie velionio karaliaus statulos... Mes 
vieni, minia nuėjo, paklausykite: 


.„ Mes negalėjome išgelbėti ponų de Sen Maro ir de Tu dėl 
vienos iš tų nenumatomų aplinkybių, kurios sutrukdo atlikti 
kilniausius darbus. Mes turėjome nuspėti, kad, ilgai mąstę, jie 
pasiruošė mirčiai ir atsisakys mūsų pagalbos, tačiau ši min- 
tis nė vienam iš mūsų nešovė į galvą; paskubom viską ruoš- 
dami, mes padarėme dar vieną klaidą - pernelyg išsisklaidė- 
me minioje, ir tai mums sutrukdė priimti staigų sprendimą. 
Kraupu, bet aš stovėjau prie ešafoto ir mačiau prieinančius 
prie jo papėdės nelaiminguosius mūsų draugus, jie laikė se- 
nąjį abatą Kijė, pasmerktą žiūrėti, kaip mirs jo mokinys, ku- 
Iį jis regėjo gimstant. Abatas raudojo netekęs jėgų ir teįsten- 
gė bučiuoti abiems draugams rankas. Mes prisiartinome, 
pasirengę pulti sargybinius po sutarto ženklo; bet aš su skaus- 
mu pamačiau, jog ponas de Sen Maras sviedžia savo skrybė- 
lę toli nuo savęs, 0 jo veide šmėstelėjo paniekos išraiška. Mū- 
sų subruzdimas krito į akis, ir aplink ešafotą buvo 
padvigubinta kataloniečių sargyba. Aš nebegalėjau žiūrėti, 
bet girdėjau verkiant. Pasigirdus trims įprastiems trimito sig- 
nalams, Liono teismo sekretorius, raitas ant žirgo, prie pat 
ešafoto perskaitė mirties nuosprendį, kurio nei vienas, nei 
antras nesiklausė. Ponas de Tu tarė ponui de Sen Marui: 

— Na, brangus drauge, katras mirsime pirmas? Ar jūs pri- 
simenate šventuosius Gervazą ir Protazą? 

— Bus taip, kaip jūs nuspręsite, - atsakė Sen Maras. 

Prakalbo antrasis nuodėmklausys ir tarė ponui de Tu: 

— Jūs vyresnis. 

— Tiesa, - atsakė de Tu ir, kreipdamasis į vyriausiąjį žirgi- 
ninką, tarė jam, - jūs esate kilnesnis, ar nenorėtumėte paro- 
dyti man kelio į dangaus karalystę? 

— Deja, - atsakė Sen Maras, - aš jums atvėriau kelią į pra- 
rają; tačiau paskubėkime kilniai numirti, ir danguje mūsų lau- 
kia šlovė ir laimė. 

Paskui jis pabučiavo de Tu ir užlipo ant ešafoto nepapras- 
tai vikriai ir lengvai. Sen Maras apėjo ešafotą ir iš visų pusių 
apžiūrėjo gausiai susirinkusius žmones, veidas buvo ramus, be 
Jokio baimės šešėlio, o laikysena - ori ir gracinga; paskui jis 
apėjo dar kartą, sveikindamas žmones, bet neišsiduodamas, 
Jog atpažino bent vieną iš mūsų, jo veidas buvo didingas ir ža- 
vus; paskui jis atsiklaupė, įsmeigė akis į dangų, garbindamas 
Dievą ir pavesdamas jam savo mirtį: kol jis bučiavo kryžių, ku- 
nigas liepė žmonėms, kad melstųsi Dievui už jo sielą, o vy- 
riausiasis žirgininkas ištiesė rankas, tebelaikydamas kryžių, 
sudėjo delnus ir taip pat paprašė žmonių melstis už jį. Paskui 
laisva valia atsiklaupė priešais trinką, apkabino rankomis ir 
padėjo ant jos galvą, žvelgdamas į dangų, jis paklausė nuo- 
dėmklausio: „Mano tėve, ar taip bus gerai? Paskui, kol jam 
kirpo plaukus, vėl pažvelgė į dangų ir atsiduso: „Dieve mano, 
kas per pasaulis? Dieve mano, priimk mano kančią kaip atgai- 
lą už mano nuodėmes . 

— Ko lauki? Kodėl delsi? - paskui paklausė budelio, kuris 
stovėjo ten ir dar nebuvo išsitraukęs savo įrankio iš siaubin- 
gojo maišo, kurį atsinešė. Nuodėmklausys priėjo ir padavė 
jam medalioną, o Sen Maras su neįtikėtina dvasios ramybe 
paprašė kunigo, kad palaikytų kryžių jam prieš akis, - jas 
užrišti griežtai atsisakė. Aš pastebėjau, kaip dreba senojo 
abato Kijė rankos, keliančios kryžių. Tuo metu aiškus ir ty- 
ras lyg angelo balsas giedojo „Ave maris stella“. Visuotinė- 
je tyloje atpažinau ešafoto papėdėje laukiančio de Tu balsą; 


377 


liaudis pritarė šventai giesmei. Ponas de Sen Maras stipriau 
apkabino trinką, ir aš pamačiau iškeltą kirvį, padirbdintą 
pagal Anglijos kirvių pavyzdį. Iš aikštės, langų ir bokštų pa- 
sigirdusio siaubingo riksmo supratau, kad galva nupuolė ir 
nuriedėjo ant žemės; laimė, man dar užteko jėgų pagalvoti 
apie jo sielą, ir aš pradėjau melstis už jį; mano malda susi- 
liejo su malda, kurią girdėjau garsiai kalbant mūsų nelai- 
mingąjį pamaldųjį draugą de Tu. Aš atsistojau ir pamačiau 
jį, puolantį ant ešafoto taip vikriai, kad būtum pasakęs, jog 
jis skrenda. Kartu su kunigu jis giedojo psalmes; giedojo su 
serafimo įkarščiu, lyg siela būtų nešusi jo kūną į dangų; pas- 
kui jis atsiklaupė ir pabučiavo Sen Maro - kaip kankinio - 
kraują ir tapo dar didesniu kankiniu už jį. Aš nežinau, ar 
Dievas norėjo jam suteikti šią malonę; bet su siaubu išvydau, 
kaip budelis, matyt, išgąsdintas pirmojo smūgio, kurį suda- 
vė, kirto jam per viršugalvį, ant kurio vargšas jaunuolis už- 
dėjo ranką; minia sudejavo ir puolė į priekį, rėkdama ant bu- 
delio: tas nelaimėlis, labai sumišęs, kirto dar sykį, tačiau 
smūgis paliko tik įdrėskimą ir parbloškė de Tu ant ešafoto, 
tada budelis prišoko ir jį pribaigė. Keistas įvykis išgąsdino 
žmones, kaip ir siaubingasis reginys. Senasis pono de Sen 
Maro tarnas, laikydamas žirgą lyg laidotuvių procesijoje, su- 
stojo prie ešafoto ir tartum suparalyžiuotas žvelgė į savo šei- 
mininką tol, kol viskas baigėsi, paskui staiga, lyg tas pats 
kirvis būtų smogęs ir jam, krito negyvas įkandin smūgio, po 
kurio nuriedėjo galva. 

Skubėdamas rašau jums šias liūdnas detales Genujos lai- 
vo denyje, kur esame pasitraukę aš, Fontrajas, Gondi, d'Ant- 
regas, Bovo, Diuliudas ir visi sąmokslininkai. Mes vykstame 
į Angliją laukti, kol laikas išvaduos Prancūziją iš tirono, ku- 
rio mes negalėjome sunaikinti. Visiems laikams palieku mus 
išdavusio bailio princo tarnybą. 

MONTREZORAS 

— Toks buvo galas šių dviejų jaunuolių, kuriuos kitados 
matėte tokius galingus, - kalbėjo Kornelis. - Paskutinis jų ato- 
dūsis — tai ir paskutinis senosios monarchijos atodūsis; nuo 
šiol čia tegali karaliauti tik dvaras; didikai ir parlamentai su- 
naikinti. 

— Štai tau tariamai didis žmogus! - pertarė Miltonas. - Ką 
jis norėjo padaryti? Gal nori kurti respublikas ateityje, kad 
naikina jūsų monarchijos pamatus? 

— Nesismelkite taip giliai, - pasakė Kornelis. - Jis tik no- 
rėjo valdyti iki mirties. Jis dirbo dabarčiai, o ne ateičiai; jis tę- 
sė Liudviko XI darbą, ir nei vienas, nei antras nesužinojo, ką 
jie padarė. 

Anglas nusijuokė: 

— Aš maniau, kad tikras genijus elgiasi kitaip. Šis žmogus 
sužlugdė viską, ką turėjo paremti, ir juo žavimasi! Man gai- 
la jūsų tautos. 

— Nesigailėkite jos! - gyvai sušuko Kornelis. - Žmogus 
miršta, o tauta išlieka. O ši, pone, yra apdovanota nesenkan- 
čia energija, kurios niekas negali užgesinti: jos vaizduotė daž- 
nai ją suklaidina, tačiau skvarbesnis protas visuomet nugali 
sumaištį. 

Abu jauni ir jau didūs vyrai vaikštinėjo kalbėdamiesi toje 
vietoje, kuri skiria Henriko IV statulą nuo Dofino aikštės — 
pastarosios viduryje jie trumpam sustojo. 

— Taip, pone, - tęsė kalbą Kornelis, - kiekvieną vakarą 
matau, kokiu greičiu kilni mintis įsiskverbia į prancūzų šir- 
dis, ir kiekvieną vakarą išeinu laimingas, kad tai mačiau. Iš 
dėkingumo vargšai puola prieš šią gerojo karaliaus statulą; 
kas žino, kokį paminklą šalia šito iškels kitos aistros? Kas 
žino, kur mūsų tautą nuves šlovės pomėgis? Kas žino, ar šio- 
je vietoje, kur mes stovime, nestūksos iš Rytų atgabenta pi- 
ramidė? 

— Tai ateities paslaptys, - pasakė Miltonas. - Žaviuosi, 
kaip ir jūs, aistringąja jūsų tauta, tačiau ir būgštauju dėl jos; 

be to, blogai ją suprantu ir negaliu laikyti protinga, kai ma- 
tau ją, susižavėjusią tokiais žmonėmis kaip tas, kuris jus val- 
do. Meilė valdžiai tikrai vaikiška ir ji graužia šį žmogų, o jis 
net neturi jėgų tai valdžiai užgrobti. Juokinga! Jis tironas, bet 
turi valdovą. Šio nuolatos svyruojančio koloso ką tik pirštu 
vos nenuvertė vaikas. Ar tai genijus? Ne, ne! Kai jis teikiasi 
nusileisti iš savo aukštybių dėl žmogiškos aistros, turi bent 
jau ją užkariauti visą. Kadangi Rišeljė norėjo tik valdžios, tai 
kodėl jis nepasiėmė jos visos, o tik pasiskolino iš menkos svy- 
ruojančio ir silpstančio karaliaus galvos? Aš keliauju pas 
žmogų, kuris dar neiškilo ir kurį, aš žinau, valdo tos nelaimin- 
gos ambicijos; tačiau manau, kad jis pasieks daugiau. Jo var- 
das Kromvelis. 


Parašyta 1826 


PAAIŠKINIMAI 


Pagrindiniai personažai 


Liudvikas XIII. Gimęs 1601 m., tapęs karaliumi devynerių metų, bu- 
vo nuolatos globojamas. Marijos Mediči regentystės laikais paliktas li- 
kimo valiai iki 1617 m., kai atgavo tariamą valdžią, remiamas savo fa- 
vorito Liujinio. Po 1624 m. Rišeljė pavyko pašalinti visus naujuosius 
Liujinius, kurie būtų jam užtraukę karaliaus nemalonę iki Sen Marui pa- 
sirodant dvare. Pagal amžininkų pateiktą portretą, šis skrupulingasis ka- 
ralius, vadinamas „Teisinguoju“, be jokios abejonės, buvo neuropatas 
arba, jei jums mielesnė Talemano de Reo* kalba, „buvo truputį žiaurus, 
kaip dauguma veidmainių ir beširdžių žmonių, nes gerasis valdovas ne- 
buvo drąsus, nors ir troško tokiu dėtis“. Talemanas priduria, kad jis „bu- 
vo įsimylėjęs tik pavydą“. 

Labai svarbi detalė Rišeljė vaidmeniui įvertinti: vėl pasak Talemano, 
po kardinolo mirties karalius, pergyvenęs kardinolą tik keliais mėne- 
siais, panaikino pensijas rašytojams sakydamas: „Dabar tai nebe mūsų 
reikalas“. Jis atsisakė rašyti ir dedikaciją „Polijektui“, kad nereikėtų mo- 
kėti pinigų. 

Liudviko XIII karaliavimo metu buvo daugybė sąmokslų, intrigų 
prieš visagalį ministrą, maištavo feodalai, kuriuos Henrikas IV vienu tar- 
pu buvo palenkęs į savo pusę ir kurie atsigavo regentystės laikais. 

Štai žymiausių sąmokslų, į kuriuos ne kartą romane Vinji daro aliu- 
zijas, sąrašas: 

1626 - Šalė ir kunigaikštienės de Ševrez sąmokslas: Šalė įvykdyta 
mirties bausmė. 


* Talemanas de Reo (1619— 1692) — prancūzų istorinių memuarų autorius 
(vert. past.). 

1630 - Mariljako sąmokslas: painiojamas su „Apmulkintųjų dienos“ 
epizodu. Mariljakas parėmė karalienės motinos ir Onos Austrės intrigas 
prieš Rišeljė, o jo brolis, nors ir nekaltas, užmokėjo už tai gyvybe, nes 
„nėra nieko kito, kaip sakė Rišeljė, kas taip išsklaidytų intrigas, kaip 
siaubas“. 

1632 - Gastonui Orleaniečiui padedant, sukilo Monmoransi; Gas- 
tonas Orleanietis išsigandęs paliko jį vieną pasaloje prie Kastelno- 
dario. Rišeljė privertė Tulūzos parlamentą nuteisti Monmoransi mir- 
ties bausme. 

1641 - grafo de Suasono maištas. Grafas de Suasonas buvo įsitvirti- 
nęs kunigaikščio de Bujono vadovaujamoje Sedano tvirtovėje. Žuvo La 
Marfė mūšyje. 

1642 - Sen Maro sąmokslas, subūręs apie Sen Marą Gastoną Orlea- 
nietį, kunigaikštį de Bujoną, Fontrają, Montrezorą ir de Tu (karalius lai- 
kinai juos rėmė). De Tu iš esmės buvo neryžtingas. Kad jį būtų galima 
nuteisti, reikėjo surasti Liudviko XI įsaką, apie kurį nežinojo net pats 
kancleris Segjė. 

Pasirašyti sutarties su Ispanija sąmokslininkai išsiuntė į Ispaniją 
Fontrają; jis buvo susektas tarpininkaujant karalienei (kaip teigia Ta- 
lemanas). 

Ponia de Montevil pasakoja, jog Sen Maras anaiptol nepasidavė savo 
noru, O pasislėpė šieno kūgyje, kol buvo suimtas, bet vėliau įstengė gar- 
bingai numirti. Fontrajas pabėgo, pareiškęs Sen Marui, kad nėra pakan- 
kamai gražiai nuaugęs, jog kentėtų, kai jį „trumpins“. Grįžęs į Prancū- 
ziją po Rišeljė mirties, Fontrajas norėjo pasmerkti kardinolo atminimą - 
„kaip atminimą visuomenės priešo, kuris užgrobė karaliaus valdžią, kad 
galėtų naudoti prievartą ir patenkinti savo ambicijas“ (Montrezoro me- 
muarai). 

Liudvikas XIII mirė 1643 m. gegužės mėnesį. 

Ona Austrė (1601 — 1666). Pilypo III, Ispanijos karaliaus, duktė, ište- 
kėjo už Prancūzijos karaliaus 1615 m. Dofinas - Liudvikas XIV -gimė tik 
1636 m. Ją nuolatos įtarinėjo ir sekė Rišeljė, prieš kurį ji pati savo ruožtu 
rezgė intrigas. Anot ponios de Motevil, su akivaizdžiai jai asistavusiu Be- 
kingemu ji „tik truputį ispaniškai koketavo..." 

Marija Mediči. Regentė nuo 1610 m., nuo karaliaus Henriko IV mir- 
ties, tiesą sakant, valdžią perleido savo „pieno seseriai“, italei Leonorai 
Galigai ir jos vyrui Končiniui. 1617 m. Končinį nužudė jauno karaliaus 
remiamas maršalas de Vitri, o Galigai buvo sudeginta kaip ragana. Tai 
1830 m. de Vinji sukurtos pjesės „Maršalienė d'Ankr" siužetas. 

Po kurį laiką trukusių vaidų motina susitaikė su sūnumi ir 1619 m. 
Liusono vyskupo, karalienės motinos globėjo (būsimojo kardinolo Riše]- 
jė). pastangomis pasirašė Angulemo sutartį. Vėliau Marija Mediči de- 
šimt neramių metų praleido dvare ir buvo suimta po paskutinio mėgi- 
nimo atsikratyti savo visagalio globėjo „Apmulkintųjų dienos“ metu. Ji 
pabėgo, kaip klajoklė keliavo iš sostinės į sostinę ir mirė beveik skur- 
de Kelne, bet 1642-aisiais, o ne 1640 m., kaip rašo Vinji, nes jam to rei- 
kėjo dramatiniam kuriamos istorijos efektui. 

Rišeljė. Armanas Žanas diu Plesi de Rišeljė (1585— 1642), kilęs iš 
smulkiosios bajorijos, vargšas šeimos jaunėlis, pirmiausia tapo Liusono, 
„purviniausios Prancūzijos vyskupystės“, vyskupu. Valdant Liujiniui, bu- 
vo išstumtas iš politinių įvykių arenos, paskui tapo kardinolu, karališ- 
kosios Tarybos nariu, 1624 m. - ministrų; jam nuolatos grėsė pavojai, bet 
jis visuomet nugalėdavo. Tikras politikas ir, regis, skeptikas iš prigim- 
ties, jis kovojo su protestantais, kai jų maištas susiliejo su aristokrati- 
jos ir liaudies bruzdėjimu, ir surizikavo pažaisti anglų ambicijomis: 1638 
m. užėmė jų tvirtovę Larošelėje. Nuolatos kovojo prieš Austriją ir Ispa- 
niją, ypač Perpinjano apsiausties (ji aprašoma „Sen Mare“) metu. Tėvas 
Žozefas (Fransua Leklerkas diu Tramblė, priklausantis kapucinų ordi- 
nui) buvo jo patarėjas iki 1612 m., mirė 1638 m. 

Rišeljė „Memuarai“ buvo dar kartą išleisti šio amžiaus pradžioje. 
Publikuoti 1823 m. Petiot kolekcijoje. 

Ar Vinji „apjuodino“ šį personažą? Trumpai tariant, jo kuriamas por- 
tretas yra kur kas ryškesnis, nei būtų galima manyti, atsižvelgiant į jo 
poleminius ketinimus, ir niekas nenustebo, kai po dvidešimties metų ra- 
šytojas savo akademinėje kalboje pagal seną paprotį tarė „pagiriamąjį 
žodį kardinolui Rišeljė". 

Gastonas Orleanietis, karaliaus brolis (1608— 1660) dalyvavo keliuo- 
se sąmoksluose, visuomet mokėjo laiku išduoti savo sąjungininkus, - kai 
tik vėjas pradėdavo pūsti iš kitos pusės. Tarp kitko, Rišeljė menkai te- 
paisė Gastono Orleaniečio, žinodamas, jog šis yra per daug bailus, kad 
būtų pavojingas. 

Sen Maras. Anri Kuafijė de Rėzė (1620 — 1642). Antrasis Finansų siur- 
intendanto, vėliau vyriausiojo Larošelės apsiausties artileristo maršalo 
d'Efija, mirusio 1632 (o ne 1639) m., sūnus. Būtent Rišeljė, gerai pažin- 
damas tėvą ir manydamas, jog sūnus yra nepavojingas ir paklus jo va- 
liai, padarė jį karaliaus favoritu ir patikėjo jam karaliaus vyriausiojo dra- 
bužininko, vėliau vyriausiojo žirgininko pareigas. Sunerimęs dėl 
didėjančios Sen Maro įtakos, kardinolas vėliau privertė karalių nušalinti 

Sen Marą 1640 m. nuo svarbaus vadovavimo, jis negavo trokštamo ku- 
nigaikščio ir pero titulo ir pagaliau princesės Mari rankos. 

Apskritai teigiama, kad Vinji gerokai pagražino savo herojų. Leng- 
vabūdis, rimtos politinės nuostatos neturintis personažas gal ir nebuvo 
menkavertis, jei spręsime iš jo gražaus laiško, kurį jis prieš mirtį para- 
šė motinai. Šį laišką Vinji atkūrė savo užrašuose, ir šiandien jis tebesau- 
gomas Nacionalinėje bibliotekoje. 

Po Sen Maro mirties Rišeljė įsakė nugriauti jo pilį ir konfiskuoti 
turtą. 

Mari de Mantu. Marija Luiza Gonzaga, Mantujos princesė, sąmoks- 
lo metu turėjo 30, o ne 18 metų. Ji priklausė prancūziškajai Mantu-Ne- 
verų šeimai, turinčiai giminystės ryšių su karališkąja šeima. Jos tėvas 
Karolis I mirė 1637 (o ne 1639) m. Gastonas Orleanietis norėjo ją vesti, 
ir karalienė motina kurį laiką ją buvo uždariusi Bastilijoje, kad sutruk- 
dytų šioms vedyboms. Ponia de Montevil ir Talemanas kalba apie jos ry- 
šį su Sen Maru. Jau vėliau, 1645-aisiais, ji ištekėjo už Lenkijos karaliaus 
Vladislovo, paskui, 1649 m., už jo įpėdinio Jono Kazimiero; Rišeljė, re- 
gis, norėjo primesti Lenkijai šias vedybas kartu su sąjungos sutartimi, 
prieš 1642-uosius, kad įtrauktų Lenkiją į Trisdešimties metų karą kovoti 
Prancūzijos pusėje. 

De Tu. Fransua de Tu, Parlamento patarėjas 1626 m., vėliau Valsty- 
bės tarėjas, buvo dvylika metų vyresnis už Sen Marą. Jo tėvas buvo tei- 
sininkas ir istorikas Žanas Ogiustas de Tu, priklausęs Marijos Mediči 
paskirtam triumviratui, siekusiam 1616 m. pakeisti Siuli. Talemanas pie- 
šia Sen Maro draugo portretą gana nepalankiai, ypač pabrėždamas jo 
niekšiškumą, jo maniją sąmokslams ir, lyg kalbėtų laidotuvėse, sako, 
kad jis „vaidino šventeivą“, lipdamas ant ešafoto. Montrezorą, priešin- 
gai, sujaudino dviejų draugų išsilieję jausmai: jie išsiskyrė „prieš tai 
apsikabinę, pilni su niekuo nepalyginamos meilės, kuri net pačius sar- 
gybinius privertė apsipilti ašaromis". 

Urbenas Grandjė. Jo teismas ne vienintelis: religiniai karai atgaivi- 
no raganų medžioklę. Amžiaus pradžioje už jaunos uršulietės d'Eks ap- 
kerėjimą buvo nuteistas mirti ant laužo kunigas Gofridi. 

Urbenas Grandjė, gimęs 1590 m., pavydžių varžovų buvo iš pradžių 
apkaltintas amoralumu: buvo manoma -ir tai visai tikėtina, kad jis rašė 
eiles bei dainas ir kritikavo kunigų celibatą. Memuaruose Rišeljė jį api- 
būdina kaip „geros reputacijos ir pakankamos erudicijos žmogų“. Pir- 
mą kartą nuodėmes jam atleido Bordo arkivyskupas, ir triumfuojantis 
Grandjė grįžo į Ludeną. Jis buvo uršuliečių vienuolyno prioras; kai vie- 

nuolėms prasidėjo traukuliai, miestą apėmė siaubas, ir Grandjė buvo 
apkaltintas raganavimu. Pasak Talemano, šią antrą bylą, regis, sukurs- 
tė vienas kapucinas, kuris, remiamas tėvo Žozefo, geidė užimti Grand- 
jė vietą. Jo teismo ir jo kančių data iš tikrųjų yra 1634, o ne 1639 m. 
Jis taip įaistrino miestą, kad šios bylos spręsti spontaniškai susirinko 
vietiniai generaliniai luomai: Rišeljė turėjo juos paleisti. Byla virto po- 
litine. 

Taip apygardos intendantas Lobardemonas, kuriam buvo pavesta iš- 
tirti bylą, kartu įskundė ir Sen Marą. Jam priskiriami šie žodžiai: „Duo- 
kite man vieną šio Žmogaus parašytą eilutę, ir aš pasirūpinsiu, kad jį pa- 
kartų". Beneljė pasakojime ne jį, o tėvą Laktansą mirštantis Grandjė 


šaukė į Dievo teismą. 


LEMTIES IR ATSAKOMYBĖS ĮKAITAI 


1797 m. kovo 27-ąją Turenės mieste Loše gimė senos bajorų giminės 
atžala - VIKTORAS ALFREDAS DE VINJI (Victor Alfred de Vigny), bū- 
simasis garsus rašytojas, vienas iš romantizmo metrų. 

Vinji giminė XVIII a. Prancūzų revoliucijos metais patyrė negailes- 
tingą jakobinų ranką: senelis iš motinos pusės sėdėjo kalėjime. Dėdė Hi- 
leras emigravo: sugrįžęs po emigracijos ir radęs sužadėtinę jau mirusią, 
jis atidavė savo turtą giminaičiams ir tapo vienuoliu. Kitas dėdė, revo- 
liucijai baigiantis, buvo nuteistas myriop. Politinėms audroms nurimus, 
mažojo Alfredo tėvai persikėlė į Paryžių. 

Mari Žana Amelija, motina, mergautine pavarde de Baroden (de Ba- 
raudin), buvo garsaus keliautojo Luji Antuano Bugenvilio (L. A. de Bou- 
gainville, 1729 — 1811) giminaitė, o tėvas - Leonas Pjeras - senojo reži- 
mo karališkosios armijos veteranas, į pensiją išėjo turėdamas gvardijos 
kapitono laipsnį ir užsitarnavęs Šv. Liudviko kryžiaus ordiną, kuris vaiko 
akyse buvo lyg šventa relikvija. 

Jau nuo vaikystės Alfredą gaubė kiek neįprasta atmosfera: pasako- 
jimai apie senas kareivių istorijas bei nutikimus. Vaikas ypač godžiai 
klausėsi vieno dėdės, laivo kapitono, buvusio net Kinijoje, pasakojimų, 
net jo gestus kartodavęs. Ne mažesnės įtakos jam darė nebejauno tėvo 
laikysena: jis elgėsi itin prakilniai, nors dėl karuose patirtos traumos tu- 
rėdavo pasiramsčiuoti lazdele. 

Motina savo ruožtu neišleido sūnaus iš akių ir jį auklėjo bemaž spar- 
tietiškai, ypač skatindama mokytis. Jis buvo nuteikiamas karininko kar- 
jerai. Licėjaus direktorius sakydavęs, kad jei Viktoras ir toliau taip stro- 
piai mokysis, tai būsiąs maršalas. Prancūzija tuo metu gyveno 
Napoleono pergalėmis, kurių biuleteniai buvo skaitomi mokykloje; po 
žymesnių pergalių moksleivius savaitei paleisdavo atostogų. 

Tačiau jaunuolio sieloje brendo ir kitas pašaukimas. Kartą, perskai- 
tęs palaimintojo Augustino „Išpažintį“, jis parašęs eilių. Į klausimą, ar 
neketinąs būti poetas, atsakė: „Tik kareivis!“ 

Karininko tarnybą pradėjo Restauracijos laikais (1814— 1830), kai 
buvo paskirtas karaliaus rūmų gvardiečiu. Tačiau greitai jam teko nu- 
ryti pirmąjį kartų gurkšnį lydint bėgantį iš Prancūzijos karalių nuo Na- 
poleono, grįžusio po pirmosios tremties Elbės saloje („šimtas dienų“). Po 
Vaterlo mūšio, grįžus Liudvikui XVIII, jis vėl pasinėrė į kareivinių gy- 
venimą. Laisvalaikiu daug skaitydavo; sekdamas Teokritu, parašė pir- 
mąsias trumpas poemas - „Driadą“ ir „Simetą“. Viena iš labiausiai mėgs- 
tamų knygų buvo Biblija. Vinji sakė ją „mokėjęs atmintinai“. „Ta knyga 
ir aš esame tokie neperskiriami, kad ir ilgiausiuose žygiuose ji visuomet 
su manimi.“ Viena po kitos buvo sukurtos poemos bibline tema - „Mo- 
zė“, „Tvanas“, „Eloa“... Draugai matė jį daug skaitant, tačiau manė, kad 
tos knygos - veikalai apie karą. Nuo bendražygių jis slėpė, jog rašo ei- 
les. Po kelerių metų jaunystės kūrinius sudės į rinkinį Eilėraščiai apie 
senuosius ir naujuosius laikus. 

1823 m. prasidėjus Ispanijos kampanijai, Vinji atsidūrė Pirėnuose, ta- 
čiau rezerve. Vis labiau ir labiau ramybės nedavė mintis, kad kariuome- 
nė neatlieka savo paskirties. Vėliau apie tai plačiau papasakos kūriny- 
je „Karinio gyvenimo menkystė ir didybė“ (1836). Būdamas Pietuose, o 
per atostogas ir Paryžiuje, jis studijavo Prancūzijos istoriją, ypač labai 
įdomų ir prieštaringą XVII a. laikotarpį: Liudviko XIII (1601 — 1643) val- 
dymo metą. Tame trečiajame XIX a. dešimtmetyje madingi ir populia- 
rūs buvo istoriniai romanai, kurių neprilygstamas kūrėjas - Valteris Sko- 
tas (W. Scott, 1771 — 1832), ir istorinės dramos. Todėl nesunku atspėti, 
kad laisvalaikiu Vinji rašė istorinį romaną Sen Marą, kuriame vaizdavo 
paskutinį sąmokslą prieš kardinolą Armaną de Rišeljė (A. de Richelieu, 
1585— 1643), galingąjį Liudviko XIII ministrą. Romanas išspausdinamas 
1826 metų pradžioje. 

Nusivylęs kariuomene ir gerokai sušlubavus sveikatai, rašytojas ka- 
rininkas išėjo į atsargą; prasidėjo aktyvaus literatūrinio darbo periodas; 
Paryžiuje lankė literatūrinius salonus, kur rinkdavosi jauni ir karingai 
nusiteikę romantikai. Jaunieji meno žmonės buvo paskelbę žūtbūtinę 
kovą paskutiniems, bet atkakliems klasicizmo šalininkams. Literatūro- 
je tuo metu buvo dvi ryškios figūros, du garsūs poetai - Viktoras Hugo 
ir Viktoras Alfredas de Vinji. Romantikams atrodė, kad svarbiausias jų 
uždavinys - iš teatro scenos išstumti klasicistus. Vinji ėmėsi versti Šeks- 
pyrą, kurį ši literatų karta laikė neprilygstamu genijumi, o priešininkai -— 
tamsiu, nesuprantamu arba tiesiog barbaru. 1829 m. Thėatre Francais 
(„Prancūzų teatras“) suvaidino „Venecijos maurą Otelą“, kurio premje- 
riniai spektakliai dėl prieštaringų vertinimų buvo virtę tikra literatūri- 

ne audra. Beveik tiek pat ginčų sukėlė tais pačiais metais pastatyta 
Aleksandro Diuma (A. Dumas) istorinė drama Henrikas III ir jo dvaras. 
Viktoras Hugo vieną po kitos parašė istorines dramas - Kromvelį, Ma- 
rioną Delorm ir Ernani. Tais 1839-aisiais, kai pastaroji pjesė buvo itin 
triukšmingai pastatyta, kito rašytojo draugai bei aktoriai skaitė ir apta- 
Tinėjo istorinę Vinji dramą Maršalienė d'Ankr, kurioje vaizduojami 1617 
metų įvykiai. 

Ketvirtasis dešimtmetis rašytojui Vinji buvo itin produktyvaus dar- 
bo dešimtmetis: išspausdinamas romanas Stelo (1832), pastatoma kome- 
dija Atsipirko baime (1833) ir tragedija Čatertonas (1835), pasirodo tri- 
jų apysakų knyga Karinio gyvenimo menkystė ir didybė (1835), 
parašomos poemos Vilko mirtis, Alyvų kalnas, kurios su kitomis, vėliau 
parašytomis, sudarys pomirtinį rinkinį Lemtys. 

1828— 1845 m. Vinji į savo namus kviesdavosi jaunus to meto žmo- 
nes; taip ilgainiui įsikūrė dar vienas literatūrinis salonas, visai nepana- 
šus į kitus, čia burdavosi triukšmingi nenuoramos romantikai. Pats Vinji 
nemėgo reklamos, nepelnyto populiarumo, o prieš mirtį jis paprašys, 
kad prie jo kapo niekas nesakytų kalbų. Taigi keliolika metų trečiadie- 
niais į rašytojo namus nuolat ar kartkartėmis ateidavo garsių literatų, 
dailininkų, kompozitorių: Š. O. de Sent Bevas (Sainte-Beuve), A. de Miusė 
(Musset), H. Berliozas, H. de Balzakas, F. Listas, H. Heinė, A. ir E. De- 
veria ir daug kitų. 

Po 1840 metų Vinji rašė vis mažiau. Buvo išrinktas į Prancūzų mokslų 
akademiją; turėjo ryšių su imperatoriumi Napoleonu III. Tačiau vis dau- 
giau ir daugiau laiko leido savo pilyje provincijoje (Men Žiro, Šaranto- 
ne). Slaugė savo ligotą žmoną. Pasirgęs dvejus metus, mirė nuo skran- 
džio vėžio 1863 m. rugsėjo 17 d. Nors ir sunkiai kentėdamas, mirtį 
pasitiko ramiai ir stoiškai, - šias dvi vertybes jis taip dažnai pabrėžda- 
vo savo poezijoje. 

Palaidotas kukliai Paryžiuje, Monmartro kapinėse. Jo prašymu, be 
kalbų. 


Istorijos takais... Praeitis tarsi hipnotizuodavo vaiką, o paskui ir jau- 
nuolį, kai tėvas pasakodavo senų laikų Paryžiaus, Versalio, provincijos is- 
torijas. Šeima susirašinėjo su teta, kuri kaip palikimą gavo Men Žiro pi- 
lį. Tapusi vienuole, ji savo ruožtu žadėjo viską atiduoti sūnėnui. Teta 
prižiūrėjo pilį, žinojo viską, kas dėjosi čia praeityje; nuo sienų žvelgė 

senolių paveikslai, ji pasakojo apie juos, savo protėvius, kurie kitados pa- 
sakojo apie savuosius. Jie yra, ir jų nėra, lyg vakar ilgesnėn kelionėn būtų 
išvykę. Vėliau Vinji prisipažins, kad nuo jaunystės „gyvenęs praeitimi“. 

Būdamas keturiolikos metų, Alfredas perskaitė XVIII a. prancūzų 
maršalo de Reco (Pierre de Gondi) Memuarus, kuriuose bylojama apie 
audringus Frondos laikus; tada jaunuoliui kilo mintis rašyti ano amžiaus 
vidurio maištingosios Frondos istoriją. Tuose memuaruose buvo galima 
rasti atsakymą, koks yra dvarininkijos vaidmuo istoriniuose įvykiuose, 
kodėl sunyko jos galia ir įtaka. Jaunuolis sumanymo neįgyvendino. 
Naują impulsą apmąstymams davė Prancūzijos karaliaus antro sūnaus 
Karolio Ferdinando de Beri (Ch. F. de Berry) nužudymas 1820 metais. 
Vinji, įvykių paveiktas, ketino parašyti trijų veiksmų dramą Sen Maras, 
kurioje turėjo atsispindėti maršalo de Reco mintys: kardinolas de Rišeljė 
dar XVII a. pakirto bajorijos galią. Drama liko nebaigta. 

Tuo metu vienas po kito į prancūzų kalbą buvo verčiami V. Skoto ro- 
manai; literatūrinėje prancūzų periodikoje apie juos rašomos recenzijos. 
Savaime gimė noras sekti škotų rašytojo pėdomis; 1823 m. dar visai jau- 
nutis V. Hugo parašė istorinį romaną Islandijos Hanas. Vinji atsiliepė 
laišku, kuriame džiaugėsi, kad ir Prancūzijoje atsirado žengiančių 
V. Skoto keliu, jis ragino savo jaunąjį draugą ryžtis dar vienam žings- 
niui ir iš „Norvegijos persikelti į Prancūziją" (Islandijos Hane veiksmas 
plėtojasi Skandinavijoje). V. Hugo, nors ir paragintas, kurį laiką istori- 
nio romano apie Prancūziją dar nerašė, tai padarė pats Vinji. 

Pulkas, kuriame jis tarnavo, 1824 metų viduryje įstrigęs Olorone ir 
Po (netoli Ispanijos sienos), laukė tolesnių karinės vyresnybės nurody- 
mų. Tuo metu Vinji parašė romano planą ir pirmuosius teksto metme- 
nis. Per ilgesnes 1825-ųjų atostogas Paryžiuje vėl grįžo prie kūrinio, me- 
tų gale buvo taisomos paskutinės korektūros. Romanas pasirodė 
1826 m. balandžio 25 d. pavadinimu Sen Maras, arba Vienas sąmokslas 
valdant Liudvikui XIII (Ciną-Mars, ou une Conjuration sous Louis XIII). 

Be abejonės, istorine tematika rašančiam jaunajam de Vinji didelę 
įtaką turėjo V. Skotas. Sekdamas vyresniuoju plunksnos draugu, pran- 
cūzų romanistas pasirinko vaizduoti vieną iš labiausiai įtemptų, drama- 
tiškiausių istorijos atkarpų, kur galima įžvelgti perėjimą nuo vienos is- 
torinės epochos prie kitos. Tačiau, kita vertus, Vinji ryžtingai reformavo 
istorinį romaną: dvi intrigos ir dvi siužetinės linijos, tokios būdingos 
V. Skotui, Sen Mare beveik susilieja į vieną. Istorinės asmenybės „ne- 
benukeliamos į istorinį foną (antrąjį planą), o lieka pirmame plane, tap- 
damos svarbiausiais kūrinio personažais. Vinji pakoregavo „istorinės tie- 
sos“ ir „romantinės išmonės“ santykį. Anksčiau manyta, kad tiesos 

sričiai priklauso istoriniai („tikri“) įvykiai ir istoriniai personažai. Buvo 
stengiamasi kuo tiksliau juos atkurti (V. Skoto romanuose). O roman- 
tinė išmonė - tai meilės intriga, „namų“ reikalai, išgalvotų personažų 
avantiūros, — visa tai, kas tarsi užpildo „tarpus“ tarp istorinių įvykių. Ta- 
čiau greitai apsižiūrėta, kad istorija gali būti „netikra“ (pvz., dėl kroni- 
kininkų klaidų ar kitų priežasčių), todėl stengtasi, kad išmone grįsti da- 
lykai kurtų tiesos iliuziją. Tada labai svarbu istorinės raidos punktyras, 
bendra visų įvykių kryptis. Tuo keliu nuėjo Vinji. Jis nebuvo skrupulin- 
gas istoriniams faktams (jo romane gausu istorinių anachronizmų). Jį la- 
biau domino bendra ano amžiaus istorinė prasmė, ano šimtmečio atgar- 
siai vėlesniuose įvykiuose, pokyčiai žmonių psichologijoje ar 
veiksmuose, kurie iš dalies lems tautos charakterį. Todėl autorius pa- 
siliko teisę laisvai interpretuoti faktus, juos sudėlioti tokia tvarka, kuri 
autoriui parankesnė ir labiau išryškina epochos įvykių esmę. 

Dėl šių priežasčių šiuolaikinė kritika pripažįsta, kad Sen Maras yra 
pirmas naujo tipo filosofinis istorinis romanas. Šiuo reformų keliu po ke- 
lerių metų toliau žengė V. Hugo, kurdamas Paryžiaus katedrą. 

Vinji romano rašymas sietinas ir su autoriaus išgyvenimais 1823 — 
1825 metais. Per tris mėnesius jo pulkas etapais keliavo iš Strasbūro į 
Bordo, o vėliau iki Po Pirėnų prieškalnėse. Pakelėje - Nevero miestas; 
jis priminė Nevero kunigaikštį Karolį, kuris buvo Marijos de Gonzagos 
tėvas; keliaujant toliau, - Liusono miestas, jame kelerius metus vysku- 
po vietą turėjo Rišeljė, vėliau tapęs kardinolu; Ludeno mieste ant lau- 
žo buvo sudegintas Urbenas Grandjė; prie Olorono prasidedantis Aspo 
slėnis priminė Sen Maro slaptąją sutartį, kai ji šiuo keliu buvo vežama 
Ispanijon. Nuo Po visai nebetoli iki Perpinjano, apie kurio apsuptį pa- 
sakojama romane... 

Kol buvo gyvas Vinji, išėjo 16 romano leidimų. Leidžiant antrąjį, au- 
torius pridėjo bibliografinius šaltinius, o ketvirtąjį papildė pratarme, ku- 
rioje aiškino savo požiūrį į tiesos ir išmonės santykį meno kūrinyje. Tai 
atsitiko todėl, kad romanui išėjus, kritikai į jį atkreipė dėmesį, o kai ku- 
rie iš jų, pavyzdžiui, Š. O. de Sent Bevas (Ch. A. de Sainte-Beuve, 
1804 — 1869), priekaištavo rašytojui, kad į trumpą laiko atkarpą jis su- 
grūdo įvykius, kuriuos skiria daug didesnis metų tarpas*. H. de Balza- 


* Štai keletas romane esančių anachronizmų. Urbenas Grandjė (Urbain Gran- 
dier, 1590 — 1634), Ludeno kunigas, buvo sudegintas penkeriais metais anks- 
čiau, negu prasideda veiksmas romane. 


Kapucinas tėvas Žozefas (Francois de Tremblay, 1577 — 1638) Sen Maro sąmoks- 
lo metais jau buvo miręs ir aprašomuosiuose įvykiuose negalėjo dalyvauti. 


Marija de Gonzaga buvo gerokai vyresnė už Sen Marą, aprašomų įvykių metu 
jai buvo apie tnisdešimt. 


390 


kas palaikė Vinji; viename eskize („Du draugai“) jis taip sako: „Visa ten 
yra tiesa, tačiau tiesa pono de Vinji požiūriu, kitaip tariant, pagal šio ra- 
šytojo skelbiamą doktriną, esama tiesos, kuri yra netikra, ir esama ne- 
tiesos, kuri yra tikra“ (il y a un vrai gui est faux, et un faux gui est vrai). 

Romane Sen Maras skaitytojas nukeliamas į Liudviko XIII valdymo 
pabaigą, kai galingojo pirmojo ministro kardinolo Armano de Rišeljė 
dienos jau buvo suskaičiuotos: prieš pasiligojusį kardinolą rezgamas są- 
mokslas. Jį rengia jaunas aristokratas Anri de Sen Maras (Henri Coif- 
fier de Rėzė, marguis de Cing-Mars, 1620 — 1642), padedamas draugo 
Fransua Ogiusto de Tu (F. A. de Thou, 1607 — 1642). Ši labai prieštaringa 
Prancūzijos istorijos atkarpa leido de Vinji patirti ne vien senų laikų eg- 
zotišką grožį, bet ir atskleisti asmeninių bei valstybinių interesų sąsa- 
jas, savimeilės vaidmenį politikoje, pasiaukojimą, kaip gražiausią ges- 
tą, akistatoje su nepermaldaujama lemtimi, - visa tai buvo ir tebėra 
aktualu ne vienai žmonių kartai. 

Jei būtų griežtai sekama V. Skoto metodu, pirmame plane turėtų bū- 
ti kilmingo jaunuolio Anri, tituluojamo Sen Maro markizu, meilė Mari- 
jai de Gonzagai (ši Nevero kunigaikščio duktė, vėliau Mantujos kuni- 
gaikštytė, 1612— 1667, tapo Lietuvos- Lenkijos karaliene 1645 m., 
ištekėjusi už karaliaus Vladislovo IV Vazos). Tačiau dviejų širdžių isto- 
riją nustelbia istoriniai įvykiai ir karaliaus dvaro intrigos. Anri de Sen Ma- 
Tas yra pagrindinis romano personažas greta kitų ryškių ir spalvingų 
politinių veikėjų. Tarp jų - garsusis kardinolas A. de Rišeljė, jo paslaptin- 
gasis pagalbininkas kapucinas tėvas Žozefas, nuolat dvasines kančias iš- 
gyvenantis karalius Liudvikas XIII, įsivėlęs į Trisdešimties metų karą su 
Ispanija. 

Jaunasis romanistas šio karaliaus valdymo metus apibūdina žodžiu 
„Užtemimas“ (une ėclipse), kuris yra lyg savotiška Henriko IV ir Liud- 
viko XIV epochų takoskyra. Ištarus tokį teiginį, autoriui reikia jį pagrįs- 
ti, vadinasi, reikia ieškoti užtemimo priežasčių. O jų - ne viena. Jos glūdi 
politikoje, asmenybėse ir interesų susikirtimuose. 

„Nėra geradarių politikoje“, - konstatuoja vienas iš knygos persona- 
žų. Valdžia panaudojama asmeninėms ambicijoms tenkinti. Apie tai iš- 
raiškingai byloja pirmojo ministro - Armano de Rišeljė veikla. Vinji įsi- 
vaizduoja, kad visa kaltė už vėlesnius Prancūziją sudrebinusius 
sukrėtimus krinta ant jo, kardinolo. Autoriaus nuomonę išreiškia perso- 
nažas Pjeras Kornelis, sakydamas, kad Rišeljė laikais žlugo senoji mo- 
narchija, nes tie, kurie galėjo ją remti - Prancūzijos aukštuomenė ir par- 
lamentai (t. y. to meto teismo įstaigos) - buvo negailestingai naikinami. 

Jis sukūrė naujo tipo monarchiją, bet be pagrindo, - kolosą molinėmis 
kojomis. 

Knygoje kelissyk pakartojama, kad svarbiausias kardinolo bruožas - 
valdžios pomėgis, besaikės užgaidos, griežtumas aplinkiniams, pagiežin- 
gumas ir kerštingumas. Tai matyti jau nuo pirmųjų romano puslapių, kai 
iš tėvų pilies išvykęs jaunasis Sen Maras Ludeno mieste tampa susido- 
rojimo su kunigu Urbenu Grandjė liudytoju. Vietinių kapucinų netei- 
singai įskųstas, jis įtariamas parašęs satyrą prieš pirmąjį ministrą. Visas 
teismo procesas — vieni nesusipratimai ir prieštaravimai, paviršiuje dy- 
rančios klastotės; jų pakaktų procesui nutraukti, tačiau kardinolo skir- 
tas teisėjas to nepadaro - jis vykdo šeimininko valią; Urbenui Grandjė 
būtų atleista, jei šis talentingas ir tik Dievui pasiaukojęs ganytojas tar- 
nautų žemiškajam viršininkui. 

Piešdamas išorinį kardinolo portretą (plati kakta, pražilę plaukai, 
smaili barzdžiukė, skaudančios kojos), Vinji nepamiršta paminėti „be- 
veik be lūpų burnos“, o tatai, pasak XVIII a. šveicarų rašytojo, filosofo 
ir psichologo J. K. Lavateri, rodo žmogaus piktumą. (Panašios fiziono- 
mikos charakteristikos būdingos ir H. de Balzakui.) Mėgstantis katinus 
kardinolas turi klastingumo ir žiaurumo. 

Kardinolas de Rišeljė lyg koks piktasis genijus pažadais, papirkinė- 
jimu, asmeninės naudos perspektyva prie savęs patraukia kitus, juos iš- 
naudoja, o paskui nereikalingus palieka likimo valiai. Tokie uolūs jo tar- 
nai - teisėjai Lobardemonas, jo dukterėčia, vienuolis kapucinas Žozefas, 
pramintas „pilkuoju eminencija“. 

Savo galiai įtvirtinti visos priemonės kardinolui yra priimtinos; jis 
slapta skaito net karaliui skirtas depešas, išplečia šnipų tinklą. Vienas 
tokių visur esančių, viską girdinčių ir viską matančių ministro informa- 
torių yra minėtasis Žozefas, kardinolui tarnaujantis todėl, jog tikisi už 
paslaugas gauti kardinolo skrybėlę ir mantiją. (Istorinis Žozefas nepa- 
našus į romantizuotą personažą.) 

Rišeljė, veiklos žmogus, yra kartu ir puikus psichologas. Perpinjano 
apsiausties metu atsidūręs tarp savo priešų dvariškių, jis griebiasi klas- 
tingos gudrybės - karaliaus paprašo išleidžiamas „atsargon“, nes norįs 
važiuoti į Sito abatiją, atsidėti ramiam gyvenimui, apmąstymams. Be to, 
sako dovanojąs karaliui savo prabangius rūmus Paryžiuje. O svarbiau- 
sia - paliečia skaudžiausią karaliaus širdies žaizdą, - manąs, kad iš trem- 
ties turėtų grįžti karaliaus motina. (Liudviko XIII motina Marija Medi- 
či dėl dvaro intrigų iš tiesų buvo savanoriškoje tremtyje, jos sugrįžimui 
priešinosi kardinolas.) Rišeljė sugraudina karalių, palenkia jį savo pu- 

sėn, nors žino, kad... karalienė jau mirusi, o karaliui apie tai dar nepra- 
nešta. Kardinolas triumfuoja: jo priešai dvariškiai lieka it musę kandę. 
Jis valdo kaip ir anksčiau. 

Rišeljė, net ligos kankinamas, puoselėja didelius planus: matydamas 
sergantį karalių, vaizduojasi būsiąs regentas, taigi turėsiąs dar daugiau 
nekontroliuojamos (!) valdžios ir galėsiąs visai palaužti įtakingąsias aris- 
tokratų gimines, net mano ateityje diktuosiąs Europai savo valią. Ta- 
čiau... veiksmais ir ketinimais jis kai kada užgauna ir karališkosios šei- 
mos orumą. Dar netapęs regentu, jis nori pasiimti karaliaus vaikus, tai 
yra ir būsimąjį sosto įpėdinį atskirti nuo motinos. Karalienė, kuri ir taip 
daugybę kartų jautėsi buvusio „provincijos bajoro“ ir sykiu išsišokėlio 
pažeminta, dabar visa esybe priešinasi kaip motina. Karaliui nesant rū- 
muose subręsta dar vienas sąmokslas prieš ministrą: kardinolas turi būti 
atleistas iš pareigų, blogiausiu atveju - nužudytas. Į sąmokslą įveliamas 
ir Sen Maras. 

Kardinolo de Rišeljė situacija karaliaus atžvilgiu gana dviprasmiška. 
Kardinolo rankose sutelkta galinga vykdomoji valdžia, jis atrodo esąs 
tironas, anot vieno iš veikėjų, - kolosas. Tačiau jis turi aukštesnį virši- 
ninką, kurio, šiaip ar taip, privengia - tai karalius. Šis nemėgsta savo mi- 
nistro, atrodo, būtų net patenkintas, jei Rišeljė nesipainiotų po kojomis. 
Tačiau jo nenušalina. O Rišeljė savo ruožtu nesiryžta pasielgti taip, kaip 
padarys Oliveris Kromvelis Anglijoje, - nepasiunčia karaliaus ant eša- 
foto. 

Liudvikas XIII - labai sudėtingas romano personažas ir, atrodo, ga- 
na apytiksliai atitinka originalą. Amžininkai jį vadino Teisinguoju (Ie 
Juste). 

Kai kurie bruožai daro jį paprastą ir žemišką. Antai vienatvės valan- 
domis jis groja gitara, pats kuria romansus, buityje tenkinasi vienu tar- 
nu, daug skaito ir rašo (romane neminima, kad Liudvikas XIII buvo ke- 
lių karo vadovėlių autorius). Vinji pabrėžia valdovo pamaldumą, 
nuolatinį norą tramdyti savo aistras, dvasinį asketizmą. 

Kai karalius pasirodo viešumoje, jį supantieji gerai mato valdovo di- 
dingumą ir liūdesį. Karaliaus apdaruose dominuoja melsva spalva. Jo 
smaili maža barzdelė tik paryškina veido liesumą. Akys neskvarbios, pa- 
raudusios lyg nuo ašarų. Vinji spėja, kad vienumoje karalius verkdavęs. 

Kaip Žmogus ir kaip karalius, jis norėjo būti mylimas. Tačiau kiek- 
vieną kartą, kai iškildavo naujas patarėjas ar favoritas, valdovas tuojau 
tvardydavo save, kad jo simpatija nesuteiktų iškilusiajam privilegijų 
tvarkant valstybės reikalus. Jaunasis Sen Maras gerai užsirekomenduoja 

kovos lauke, vėliau karaliaus dvare, todėl skiriamas vyriausiuoju kara- 
liaus žirgininku. Karalienė Ona perspėja Sen Marą, kad šis nepamirš- 
tų: tas, kuris užsitarnauja karaliaus malonę, atsiduria pražūties kelyje; 
karaliaus draugystė išrinktiesiems reiškia mirtį. Tai nesunku paaiškin- 
ti, nes kardinolas negali pakęsti žmogaus, kuris galėtų stoti jam sker- 
sai kelio; neišvengiamai tarp karaliaus favorito ir pirmojo ministro ky- 
la konfliktas. Karalius savojo žmogaus negina dėl dviejų priežasčių; 
pirma, nemėgstamo ministro paslaugos valstybei ir sostui nepalygina- 
mai didesnės; antra, pats karalius bodisi konkrečios veikos, ir joks fa- 
voritas nenuveiks valstybės labui tiek darbų, kiek jų nuveikia Rišeljė. 
Todėl ir aukojami favoritai. 

Ar šitoks elgesys pateisintinas? Dėl valstybės abstrakčios gerovės - 
taip. Tačiau Vinji nemano, kad valstybės gerovė gali būti pranašesnė už 
didžiąsias bendražmogiškąsias vertybes. 

Taigi viena iš karaliaus kančios priežasčių yra ta, kad jis nejaučia nei 
atskiro Žmogaus, nei tautos pasitikėjimo juo. Draugystė, kurios karalius 
trokšdavo, paradoksaliu būdu jam virsdavo kančia: jis kaltindavo save, 
kam prisiriša prie iškeltųjų ir atitrūksta nuo valstybės reikalų. Susida- 
ro įspūdis, jog karalius nenuspėjamas, - nežinia, kada jo palankumą iš- 
stums pareigos jausmas. 

Tam tikra prasme Liudvikas XIII yra sąžinės kankinys: jis pats aiški- 
na, kad malonumą pačiam valdyti, kuris skatina išdidumą, jis perleidęs 
kitam, turinčiam stipresnę ranką; jis smerkiamas kitų už savo auką iI ši- 
tą pasmerkimą kantriai kenčia. Tad ar galima kalbėti apie silpnavalį ka- 
ralių? Jis kupinas dvasios didybės. Pažymėtas lyg kankinystės ženklu. 

Aplinkos žmonės mato dažnai sergantį karalių, jie tiki jo fizine ne- 
galia. Tik Sen Maras mato vidinę kančią, ji tampa alinanti, kai susikau- 
pia daug priešiškumo žmogui (kardinolui Rišeljė), kuriam karalius pri- 
verstas būti dėkingas. Metai iš metų karalius regi nemėgstamo žmogaus 
didžius darbus valstybei, bet ir didžius nusižengimus; karalius norėtų jį 
bausti, tačiau nekyla ranka ir jis pravirksta. Jame nesiderina krikščio- 
niškoji dvasia ir valdovo pareiga. Todėl, anot Sen Maro, Liudviko XIII 
krūtinėje verda nuolatinė audra, bet negali prasiveržti žaibas. Vienu me- 
tu atrodo, kad vyriausiasis žirgininkas palengvins karaliaus dalią, - iš- 
vaduos nuo pirmojo ministro, tačiau... jį ištinka kitų sąmokslininkų da- 
lia. Šioje Sen Maro dramoje bus kaltas ne vien karalius, bet ir kiti 
dvariškiai, jų ambicijos, o svarbiausia - jų lengvabūdiškumas. 

Tad savaime iškyla dar vienas klausimas: ar sąmokslas yra nusikal- 
timas? Dvaro žmonių akimis, jis pateisinamas, vadinasi, tai nenusika!- 

timas. Pateisinimo motyvai labai asmeniški: karaliaus brolis Gastonas 
skundžiasi, kad kardinolas norįs nutraukti jo vedybas, kad siunčiąs į 
Bastiliją jo bičiulius... Karalienė, mirus karaliui, norėtų regentystę išsau- 
goti sau, tai yra neperleisti šios teisės pirmajam ministrui. Lengva ran- 
ka pradėję sąmokslą prieš Rišeljė, labai lengvai nuo jo ir atsitraukia. Vi- 
sai kas kita yra Sen Maras. Jo veiksmų motyvacija kita, jis norėtų padėti 
karaliui, kad šis rastų dvasios ramybę, nori gelbėti Prancūziją, senas gar- 
bingas jos tradicijas, taip energingai Rišeljė griaunamas. Tiesa, pats pas- 
kutinis apsisprendimo akstinas buvo... vos pastebimas Marijos de Gon- 
zagos judesys, kuriuo ji leido suprasti, kad teigiamam apsisprendimui 
pritarsianti... Jis susikaupia ir pasako karaliaus nepaliksiąs. Prie sąmoks- 
lo prisideda ir ištikimasis jo draugas Fransua Ogiustas de Tu. 

Pastarasis tarsi reziumuoja Sen Maro dvasinę būseną: „Aš labai ilgai 
mąsčiau apie slaptas jūsų ambicingų užmačių priežastis ir manau atspė- 
jęs, kas dedasi jūsų širdyje. Taip, meilė Prancūzijai vertė ją smarkiau 
plakti paauglystės metais; dabar ji dar labiau sustiprėjo; jūs norite pa- 
traukti į save karalių, kad pasitarnautumėte savo šaliai ir įgyvendintu- 
mėte mūsų jaunatviškas svajones. <...> Užkariaukit monarchą riteriška 
ištikimybe, paveldėta iš mūsų tėvų, nuoširdumo kupina širdimi, pasiren- 
gusia viską paaukoti; <...> palengvinkite karaliaus sielvartą, aiškinda- 
mas jam, kad tauta juo pasitiki, ir naudodamasis jo malone, atgaivinkite 
tėvo meilę vaikams, - meilę, kurią <...> užgesino žmogus akmens širdi- 
mi...“ (XIII sk.) 

Tad į Sen Maro apsisprendimą reikia žiūrėti kaip į pasiaukojimo ak- 
tą. Kelis kartus romane nuskamba šventos kankinystės motyvas. Štai su 
tam tikru ritualu atskleidęs Valandų knygą, Sen Maras perskaito apie 
šventuosius Gervazą ir Protazą, kurie nenusilenkė pagonių dievams... „Ir 
kareiviai nukirto jiems galvas, kurios drauge nukrito ant to paties ak- 
mens." Po šio pranašingo mirtį žadančio paaiškinimo dar būtų galima 
atsitraukti, tačiau Sen Maras prisimena kadaise su drauge išmoktus žo- 
džius: Justum et tenacem propositi virum (teisų ir tvirtą vyrą...). 

Kitą kartą kankinystės motyvas suskamba priešpaskutiniame roma- 
no skyriuje, kai egzekucijos stebėti susirinkusi minia suklaupia ant ke- 
lių, lyg stebėtų šventųjų mirtį. 

Kai žinia apie sąmokslą pasiekia pirmojo ministro ausis ir nuo są- 
mokslo atsimeta dvariškiai, Sen Maras pasiryžta veikti vienas ir iki ga- 
lo; tačiau tuo metu patiria visiškai nelauktą smūgį iš tų, kurie jį prašė 
pagalbos. Kad tatai suprastume, prisiminkime pirmuosius romano sky- 
rius, įvedančius į Sen Maro meilės labirintą. Mergina, kurią jis pamilo - 

karališkos kilmės karalienės globotinė Marija de Gonzaga. Švelnus abie- 
jų jaunuolių prieraišumas perauga į meilę, kurios baigtis romantiška - 
slaptos vedybos. Apie jas sužino Prancūzijos karalienė Ona, turinti sa- 
vo silpnybių (puoštis perlais) ir ambicijų. Pagrindinis jos bruožas, nu- 
rodomas romane, yra toks: ji užsispyrusi, kai ko nors įsigeidžia: būtų 
įmaniusi visus įvykius ir visas aistras „su geometriniu tikslumu“ palenkti 
savo planams. Karalienės noras - kunigaikštytę Mariją matyti Lenkijos 
soste, todėl ji nori žūtbūt išardyti šią meilę, anuliuoti sutuoktuves. Štai 
kodėl karalienė siunčia raštelį į pietus, kur tuo metu buvo Sen Maras, 
pranešdama, jog Marija sutiktų būti lenkų karalienė, tik tam trukdo žo- 
diniai įsipareigojimai. Duodama suprasti, kad Sen Maras pasitrauktų, 
karalienė, be to, papriekaištauja, kam jis keliąs sumaištį karalystėje... 
Karalienės laiškas ateina pačiu netinkamiausiu momentu, ir dar su ne- 
pelnytais priekaištais. Kas lieka Sen Marui, kai pasijunta visų išduotas? 
Jis leidžiasi suimamas prieš tai ištaręs: „Pasiduodu, nes noriu mirti, ta- 
čiau aš nenugalėtas". 

Šis Sen Maro veiksmas gali būti keleriopai suprastas. Pasidavimas 
nepalankiai lemčiai... Savotiška protesto išraiška karaliui, juk jis nebe 
pirmą kartą išsižadėjo mielo žmogaus... Pagaliau pasiaukojimas dėl Ma- 
rijos, kuri nors ir mylėjo savo Anri, tačiau ne tiek, kad atsispirtų garbin- 
gam karalienės titului. 

Skaitant romaną, krinta į akis pranašingi ženklai, kurie dažniausiai 
turi pragaištingą prasmę. Antai romano pradžioje Anri susiruošia kelio- 
nėn 1639 m. birželio 13 dieną, penktadienį, šventųjų kankinių Gervazo 
ir Protazo dieną... Nejau tasai išvykimas jau iš anksto yra paženklintas? 
Taigi vienas iš motyvų, vis kitoniškai varijuojamas vos ne visuose Vin- 
ji kūriniuose, yra lemties įsikišimas. Vinji nuo jaunystės domėjęsis an- 
tika, ypač linko į stoikus, kurie išpažįsta „antikinę lemtį“ (t. y. visišką 
fatalizmą, geriausiai nusakomą aforizmu: Ducunt volentem fata, nolen- 
tem trahunt - klusnųjį lemtis veda, nepaklusnųjį traukia). Tačiau šitai 
lemties sampratai prieštarauja „Apvaizdos“ sąvoka, žodį „Apvaizda“ su- 
prantant kaip dieviškosios valios apraišką. Juk su dieviškąja valia sie- 
jasi ir žmogaus laisva valia, būtent ji uždeda žmogui atsakomybę. 

Visoje Vinji kūryboje, šiame romane - taip pat, ieškoma atsakymo į 
labai prieštaringą klausimą: ar galima pasipriešinti lemčiai ir koks veiks- 
mas žmogui priimtinas nepermaldaujamos lemties akivaizdoje? Prade- 
dant romanu Sen Maras (ne taip ryškiai), baigiant rinkinio Lemtys eilė- 
mis, Vinji siūlys pasiaukojimą kaip žmogaus laisvos valios apraišką, kaip 
vienintelį pozityvų dalyką žmonių santykiuose, kaip įmanomą vieno 

žmogaus jungtį su kitu žmogumi. Pasiaukojimas - lyg antitezė „valdžios 
komedijai“, kurioje, keičiantis epochoms, keičiasi aktoriai, bet nesikei- 
čia esmė - neteisingumo viešpatystė ir silpnųjų engimas; Vinji šitai pa- 
vadina „socialiniu melu“ //e mensonge social). 

Ir vis dėlto ar vien žmogaus lygmenyje galima ieškoti gėrio pradų? 
Gal kiek nelauktai Vinji kūryboje pasirodo salamandros įvaizdis (jį su- 
tinkame ir šio romano XIX skyriuje). Salamandra - tai, pasak legendos, 
nedegantis ugnyje gyvis, amžino išlikimo simbolis. Tas amžinas išliki- 
mas būdingas tautai. 1831 m. Vinji Poeto dienoraštyje įrašė tokius žo- 
džius: „Pranciškau Pirmasis! Tiktai tu supratai prancūzus, jei savo sim- 
boliu pasirinkai salamandrą. Pranciškau, tu tikras prancūzas. Tu nežūsti 
ugnyje“. Nors netekusi pačių geriausių sūnų, Prancūzija dar nėra pa- 
smerkta žūčiai. 

ką A 
Romane „Sen Maras" + paid apie sąmokslą prie 
kardinolą Armaną de Rišeljė, galingąjį Liudviko XIII minis- 
trą, kurį surengė jaunas aristokratas, markizas Anri de Sen 
Maras. Romane daug, ryškių ir spalvingų veikėjų: „garsusis 
kardinolas Rišeljė, jo paslaptingasis pagalbininkas kapucinas E2 
tėvas Žozefas, karalius Liudvikas XIII, markizo Sen Maro į 
mylimoji Marija de Gonzaga. + 

Karaliaus dvaro intrigos, Rišeljė šnipų tinklas, kardinolo | L“. 
valdžios pomėgis, besaikės užgaidos, ryškus Liudviko mu + 
portretas, kuris kaip žmogus ir kaip karalius norėjo būti k. 
mylimas, markizo ir kunigaikštystės meilės labirintai — tai 
de Vinji sukurta savita istorinė ir meninė tiesa. De Vinji, no- 
rėdamas atskleisti vaizduojamą epochą, laisvai interpretavo 
faktus, tad šiame kūrinyje pirmiausia turėtume ieškoti ne 
istorinių faktų tikslumo, o patrauklios romantinės išmonės. 

Šį kūrinį prancūzai yra ekranizavę. „Sen Maras“ į lietu- 
vių kalbą išverstas pirmą kartą. 

